
PROLOG 


Noiembrie 1985 


Sentimentul ar fi copleșit-o într-un moment de neatenţie. Paharul 
delicat de șampanie rece din mână, zumzetul vocilor și mâna ușoară a 
soțului pe talia ei. În afară de perioada în care a fost îndrăgostită, doar 
scurte episoade dintr-o copilărie îndepărtată îi mai provocau această 
stare. Sentimentul de siguranță dat de pălăvrăgeala bunicii. Râsul 
discret în timp ce aluneca în moțăială. Râsul unor oameni care nu mai 
sunt de mult. 

Nete își strânse buzele pentru a-și înăbuși emoția. Uneori, o 
copleşea. 

Îşi reveni și își plimbă ochii peste paleta colorată de rochii de seară 
și siluete maiestuoase. Banchetul organizat în onoarea celui care a 
primit Premiul Nordic pentru Medicină adunase mulți invitați. 
Savanţi, medici, figuri marcante ale societăţii. Cercuri de oameni în 
care nu s-a născut, dar în care, odată cu trecerea anilor, se simţea din 
ce în ce mai confortabil. 

Trase adânc aer în piept și era cât pe ce să-i scape un suspin de 
satisfacție, când deveni extrem de conștientă că o pereche de ochi o 
fixau prin mulțimea de coafuri festive şi domni cu papioane. Simți un 
val de energie inexplicabilă și neliniștitoare emisă de niște ochi care 
nu doreau binele. Se trase într-o parte instinctiv, asemenea unui 
animal care caută adăpost. Își puse mâna pe brațul soțului ei și încercă 
să zâmbească în timp ce trecu cu privirea peste mulțimea îmbrăcată 
elegant și candelabrele strălucitoare. 

O femeie lăsă capul pe spate râzând și astfel se crea un culoar de 
vizibilitate până la capătul sălii. 

Şi acolo stătea el. 

Silueta lui apărea din mulțime precum un far pe mare. În ciuda 
posturii înclinate și a picioarelor strâmbe, avansa precum un animal 
sălbatic, ai cărui ochi cercetau mulțimea precum două reflectoare. 

Din nou, simţi privirea lui scrutătoare până în adâncul ființei și știu 
sigur că, dacă nu reacționa acum, întreaga ei viață s-ar fi prăbușit în 
câteva secunde. 

— Andreas, spuse ea, punându-și mâna pe gâtul deja lipicios de 
transpirație. Am putea pleca acum? Nu mă simt bine. 

O solicitare suplimentară era inutilă. Soțul ei își ridică sprâncenele 
întunecate, dădu din cap către cei de lângă el și, luând-o de braţ, se 
depărtă de mulțime. Era tipic pentru el, iar ea îl iubea pentru asta. 


— Mulţumesc, spuse ea. Mi-e teamă că am iar o migrenă. 

Încuviință, fiind el însuși foarte obișnuit cu suferința din serile 
lungi şi întunecate în sala de desen, în care migrena îi făcea capul să 
zvâcnească. 

Era încă un lucru pe care îl aveau în comun. 

Când se apropiară de scara maiestuoasă, bărbatul înalt păși în faţa 
lor. 

Părea mult mai bătrân acum, remarcă ea. Ochii care odată 
scânteiau îşi pierduseră strălucirea. Părul lui era de nerecunoscut. Cei 
douăzeci și cinci de ani îşi puseseră amprenta asupra lui. 

— Nete, ești chiar tu? Eşti ultima persoană pe care m-aș fi aşteptat 
să o văd într-o astfel de împrejurare, spuse el direct. 

Ea făcu un pas într-o parte și își trase soțul după ea, dar 
urmăritorul ei nu se lăsă. 

— Nu-ţi mai amintești de mine, Nete? se auzi vocea din spate. 
Bineînţeles că da. Curt Wad. Cum ai putea să mă uiţi vreodată? 

La mijlocul scărilor îi ajunse din urmă. 

— Deci, tu eşti jumătatea lui Rosen acum, nu-i așa? Chiar tu, dintre 
toate să ai parte de asemenea onoare. 

Se agăţă de brațul soțului ei ca să-l grăbească, dar Andreas Rosen 
nu era cunoscut ca un om care întoarce spatele unei probleme, iar 
situația actuală nu făcea excepţie. 

— Aţi fi amabil să îmi lăsaţi soția în pace? întrebă el cu o privire 
care prevestea furie. 

— Oh, înțeleg. 

Musafirul nepoftit făcu un pas înapoi. 

— Deci chiar l-ai ademenit pe Andreas Rosen în mrejele tale, Nete. 
Bună treabă. 

Afișă un zâmbet pe care unii l-ar fi putut crede crispat, dar ea știa 
mai bine. 

— Se pare că această informație mi-a scăpat complet. Dar, pe de 
altă parte, eu nu frecventez astfel de cercuri. Și nu citesc presa de 
scandal. 

Cu o mișcare lentă văzu cum soțul ei dădu din cap cu dispreț. Simţi 
strânsoarea mâinii lui în timp ce o trăgea după el. Pentru o clipă putu 
să respire din nou. Se îndepărtară cu pași repezi care scoteau ecouri 
asincrone. 

Ajunseră la garderoba de la etaj, înainte ca vocea din spatele lor să 
se audă din nou. 

— Domnule Rosen! Oare nu știți că soția dumneavoastră este o 
târfă? O fată simplă din Sprogø care nu-și face prea multe probleme 
când își deschide picioarele. Mintea ei slabă nu poate distinge între 
adevăr și minciună și... 

Simţi o încleștare a încheieturii în timp ce soțul ei se întoarse. Mai 


mulți invitați încercară să-l stăpânească pe bărbatul care le întrerupse 
festivitățile. Un cuplu de medici mai tineri se aplecă amenințător către 
pieptul bărbatului înalt, arătându-i explicit că nu era dorit acolo. 

— Andreas, nu, strigă ea în timp ce soțul ei pășea spre grupul de 
indivizi care acum îl înconjurau pe prigonitorul ei, dar el o ignoră. 
Masculul ei alfa își marca teritoriul. 

— Nu știu cine ești, spuse el, dar îţi sugerez cu putere să te abţii să 
mai apari din nou în public până când nu știi cum să te comporti într- 
o companie decentă. 

Silueta subțire ridică privirea deasupra bărbaţilor care îl ţineau pe 
loc și toţi cei prezenţi se concentrară la buzele lui uscate: doamnele 
din spatele tejghelei care sortau blănurile de paltoanele de bumbac, 
oaspeţii care treceau pe lângă ei, șoferii personali care aşteptau în fața 
ușilor batante. 

Şi apoi se auziră cuvintele care nu ar fi trebuit să fie rostite 
niciodată. 

— De ce nu o întrebi pe Nete unde a fost sterilizată? Întreab-o câte 
avorturi a făcut. Întreab-o cum arată celula de izolare după cinci zile. 
Întreab-o și încetează să îmi ţii mie prelegeri despre abilităţi sociale, 
Andreas Rosen. 

Curt Wad se smulse din mâinile celor care-l țineau și păși într-o 
parte, cu ochii plini de ură. 

— Plec acum! scuipă el. Și tu, Nete! spuse arătând cu un deget 
tremurând spre ea. Poţi merge în iad, acolo unde îți este locul. 

Camera era plină de un zumzet de voci înainte ca ușile batante să 
se închidă în spatele lui. 

— Acesta a fost Curt Wad, șopti cineva. Un vechi student, prieten al 
premiatului, ceea ce este aproape singurul lucru bun care se poate 
spune despre el. 

Dar secretul fusese dezvăluit. 

Toţi ochii erau aţintiți asupra ei acum. Căutând semne ale 
adevăratei identități. Avea oare decolteul prea adânc? Șoldurile ei 
erau prea vulgare? Oare buzele? 

Îşi luară paltoanele de la doamna de la vestiar, a cărei respirație 
caldă părea aproape otrăvitoare. Nu ești mai bună ca mine, spunea 
expresia ei. 

S-a întâmplat așa repede. Coborî privirea și îl luă de braţ pe soțul 
ei. Soțul ei iubit, în ai cărui ochi nu a avut curajul să privească. 

Asculta torsul liniștit al motorului. Nu-și spuseră niciun cuvânt, 
doar priveau printre ştergătoarele în mișcare în întunericul toamnei 
prin care mergeau. 

Poate că el aștepta ca ea să nege, dar ea nu putea face asta. 

Poate că se aștepta ca el să o consoleze. Să o ajute să iasă din 
situația neplăcută. Să se uite în ochii ei și să-i spună că nimic din ce a 


fost nu contează, importanți sunt cei unsprezece ani în care au fost 
împreună. 

Nu cei treizeci și șapte de dinainte. 

Dar el porni radioul și umplu mașina de un zdrăngănit îndepărtat, 
acompaniaţi de-a lungul Sjælland, spre sud, de Sting, Sade și Madonna 
peste Falster și strâmtoarea Guldborgsund până la Lolland. Voci 
tinere, ciudate în noapte. Singurul lucru care îi lega. 

Orice altceva dispăruse. 

Cu câteva sute de metri înainte de satul Blans, aflat la câţiva 
kilometri de ferma conacului, trase pe dreapta pe marginea câmpului. 

— Acum, vorbeşte, zise el, cu privirea fixată în întunericul de afară. 

Cuvintele lui erau lipsite de căldură. Nici măcar nu i-a rostit 
numele. Tot ce avusese de spus fusese Vorbește! 

Ea închise ochii. Se rugă de el să înțeleagă că au existat evenimente 
subiacente care puteau explica totul și că bărbatul care o înfruntase 
fusese însăşi cauza nenorocirilor ei. Dar, în afară de asta, ceea ce 
spusese era adevărat. Recunoscu cu o voce șoptită. 

Era adevărat. Totul era adevărat. 

Pentru un moment chinuitor, epuizant, se auzi numai respiraţia lui. 
Apoi se întoarse spre ea cu ochii întunecați. 

— Deci acesta a fost motivul pentru care nu am putut să avem copii 
niciodată, spuse el. 

Dădu din cap afirmativ. Își strânse buzele și îi spuse totul așa cum 
fusese. Da, era vinovată de minciună și înșelăciune. Era inocentă când 
a venit. Ca fată tânără, fusese internată la Sprogø, fără să aibă vreo 
vină. Un şir de neînţelegeri, abuz de putere, trădare. Nu existase alt 
motiv. Şi da, a făcut avorturi și a fost sterilizată, dar omul îngrozitor 
pe care tocmai îl întâlniseră... 

EI își puse mâna pe braţul ei, iar răceala lui trecu prin ea ca un șoc 
electric, care o determină să se oprească. 

Apoi băgă în viteză, eliberă ambreiajul și conduse încet prin sat 
înainte de a accelera pe lângă pajiști și suprafaţa întunecată a apei. 

— Îmi pare rău, Nete. Dar nu pot ierta că m-ai lăsat să trăiesc toți 
acești ani crezând orbește că putem deveni părinți împreună. Pur și 
simplu, nu pot. Iar în ceea ce privește restul a ceea ce mi-ai spus, 
sincer, sunt dezgustat. 

Se opri și ea simţi o furnicătură înghețată la tâmple, iar mușchii 
gâtului i se încordară. 

El își ridică privirea. 

Arogant, la fel cum făcea când negocia cu oamenii pe care îi 
considera nedemni de respectul său. Sigur pe el, ca atunci când ignora 
un sfat rău. 

— Îmi împachetez câteva lucruri, spuse el ferm. Între timp, ai o 
săptămână pentru a face alte aranjamente. Ia orice ai nevoie de la 


Havngaard. Nu vei duce lipsă de nimic. 

Ea se întoarse încet cu spatele la el și se uită afară peste mare. Lăsă 
uşor geamul în jos și trase în piept aerul cu miros de alge purtate de 
valurile negre precum cerneala, valuri care ar putea să o ia o dată 
pentru totdeauna. 

O copleşi amintirea zilelor de singurătate și disperare de la Sprogø, 
zile în care aceeași mare o ademenise să pună capăt vieţii sale 
mizerabile. 

— Nu vei duce lipsă de nimic, spuse el, de parcă ar fi contat. 

Nu știa nimic despre ea. 

Se uită la ceas și își fixă data în minte, 14 noiembrie 1985, și simți 
cum îi tremurau buzele în timp ce se întoarse să-l privească. 

Ochii lui întunecaţi erau doar două cavități. Se concentra doar pe 
denivelările drumului din față. 

Ridică încet mâna și apucă volanul, smucindu-l spre dreapta cât de 
tare putu în timp ce el deschise gura ca să protesteze. 

Motorul hurui inutil în timp ce drumul dispărea de sub ei și în timp 
ce se izbiră de parapet scrâșnetul metalului înghiți și ultimul protest al 
soțului ei. 

Când se loviră de mare, era aproape ca și cum ajungeau acasă. 


Noiembrie 2010 


Carl auzise despre incidentul din noaptea trecută de la postul de 
radio al poliţiei, în timp ce pleca de la casa sa din Allerød. În condiţii 
normale, nu îl interesau câtuși de puţin cazurile de viciu, dar cumva 
acest caz părea diferit. 

Proprietara unei agenţii de escorte fusese atacată cu acid sulfuric în 
apartamentul ei de pe Enghavevej, dând serios de lucru cadrelor 
medicale de la secţia de arşi a Rigshospital. 

Se făcea acum apel la posibili martori oculari, dar fără succes. 

Un grup de lituanieni necăjiţi fusese adus la secția de poliție pentru 
interogatoriu, însă, odată cu trecerea orelor, devenea tot mai clar că 
niciunul dintre suspecți nu putea fi implicat și că era puțin probabil să 
se afle cine a fost. Nu existau dovezi. În momentul internării, victima 
declarase că nu era capabilă să îşi identifice atacatorul, prin urmare, 
erau nevoiţi să lase tot grupul să plece. 

Nu mai ai auzise oare asta? 

În timp ce traversa curtea sediului poliţiei, se întâlni cu Brandur 
Isaksen, cunoscut și ca Durul din Halmtorvet, care se îndrepta spre 
zona de parcare. 

— Sper că mergi să faci viața grea cuiva, mormăi Carl, în timp ce 
Durul se opri, ca și cum ar fi fost invitat să o facă. 

— De data asta e sora lui Bak, spuse Isaksen cu răceală. 

Carl îl privi mirat. Ce naiba spunea acolo? 

— Treabă de rahat, răspunse el. 

Era un răspuns general adecvat pentru majoritatea situațiilor. 

— Presupun că ai auzit despre acest atac cu acid din Enghavevej. 
Nu-i o priveliște frumoasă, îți garantez, continuă Isaksen. Medicii au 
lucrat pe ea toată noaptea. Îl ştii destul de bine pe Børge Bak, nu-i 
așa? 

Carl își dădu capul pe spate. Børge Bak? Desigur că îl cunoștea pe 
Børge Bak. Inspectorul de la Departamentul A, care solicitase 
concediu, iar apoi optase pentru pensionare anticipată. Javra aia 
ipocrită? 

— Suntem cam la fel de prieteni ca tine și cu mine, izbucni Carl. 

Isaksen dădu din cap, cu dinţii încleștaţi. Era adevărat: dacă ar fi să 
existe orice urmă de afecțiune între ei, s-ar destrăma la prima bătaie 
din aripi a unui fluture. 


— Dar sora lui Bgrge, Esther? O știi cumva? întrebă el. 

Carl se uită lung la colonada de-a lungul căreia mergea Rose, 
ducând pe umăr o geantă de dimensiunea unei valize. Ce dracu’ 
plănuia să facă, să își petreacă vacanţa la birou? 

Simţi că Isaksen îi urmărea privirea și și-o mută. 

— Nu am întâlnit-o niciodată pe femeie. Nu conduce un bordel? 
răspunse Carl. Oricum, acesta ar fi mai mult domeniul tău, deci, dacă 
nu te superi, aș vrea să nu mă implici. 

Colţurile gurii lui Isaksen se lăsară în jos. 

— Ai face bine să te pregătești. Bak va fi aici înainte să-ți dai 
seama, și-și va băga nasul. 

Carl se îndoia de asta. Oare nu cumva Bak cotcodăcise pentru că își 
ura slujba și părăsise sediul poliției? 

— Va fi binevenit, răspunse el. Atât timp cât se ţine departe de 
mine. 

Isaksen își trecu degetele prin părul său negru ciufulit de 
dimineaţă. 

— Da, ai tu destule pe cap, ocupat să i-o tragi ei, nu? 

El dădu din cap în direcţia lui Rose în timp ce ea dispărea pe scări. 

Carl clătină din cap și continuă să meargă. Isaksen putea să dispară 
cu toate prostiile lui. Să i-o tragă lui Rose! Mai bine se retrage într-o 
mănăstire din Bratislava. 

— Un minut, Carl, spuse ofițerul de serviciu în timp ce trecea pe 
lângă cușcă, o clipă mai târziu. Acea femeie psiholog, Mona Ibsen, a 
lăsat asta pentru tine. 

Îi aruncă lui Carl un plic gri prin uşa deschisă, de parcă ar fi fost 
punctul culminant al zilei lui. 

Carl se uită la el, neîncrezător. Poate chiar a fost. 

Ofiţerul de serviciu se așeză din nou. 

— Assad e aici de la patru dimineața, așa am auzit. Are grijă să 
aibă destul timp singur, pentru el. Oricum, ce vrea să facă acolo? 
Planifică un atac terorist? 

Înjură în barbă şi reveni la sentimente mai bune când văzu privirea 
străpungătoare a lui Carl. 

— De ce nu îl întrebi tu? spuse Carl, amintindu-și de cazul femeii 
arestate în aeroport, doar pentru că a rostit cuvântul „bombă”, o gafa 
demnă de articole de primă pagină. 

Din punctul lui de vedere, ceea ce tocmai auzise era mult mai grav. 

Chiar de pe prima treaptă a scării în spirală el putea spune că era 
una dintre zilele bune ale lui Rose. Un parfum greu de cuișoare și 
iasomie îi asaltă nările, amintindu-i de bătrânica din Oster 
Bronderslev care obișnuia să ciupească posteriorul tuturor bărbaţilor 
care veneau să o viziteze. Când Rose mirosea așa, îi dădea dureri de 


cap, în plus, pe lângă durerea de cap pe care i-o dădea proasta ei 
dispoziție obișnuită. 

Teoria lui Assad era că ea a moștenit parfumul, în timp ce alții 
spuneau că acest tip de amestec care te duce cu gândul la procesul de 
putrefacție mai era încă disponibil în anumite magazine indiene, 
cărora nici că ar putea să le pese dacă vor mai vedea vreodată un alt 
client. 

— Hei, Carl, vrei să vii până aici un minut? strigă ea din interiorul 
biroului ei. 

Carl scăpă un oftat. Ce mai e acum? 

El trecu rigid pe lângă biroul cubic al lui Assad și își înfipse nasul 
în zona dezinfectată a lui Rose și observă imediat geanta de umăr 
voluminoasă pe care o cărase mai devreme. Pentru Carl parfumul lui 
Rose nu era singurul aspect deconcertant al zilei. Grămada uriașă de 
documente care se vedea din geantă părea la fel de descurajantă. 

— Hmm, se aventură el precaut, arătând spre hârtii, ce sunt toate 
astea? 

Ea îl privi dușmănoasă cu ochii ei rimelați. Nu era semn bun. 

— Sunt cazuri mai vechi, care au stat în ultimul an pe birourile 
diverșilor comisari de poliție. Cazuri care trebuiau să ajungă la noi. 
Dintre toți, tu ar trebui să cunoşti cel mai bine această formă de 
neglijență. 

Ultima frază a rostit-o cu un soi de mârâit gutural, care ar fi putut 
să pară ca un râs. 

— Aceste dosare au fost trimise din greşeală la Centrul Naţional de 
Investigare. Tocmai am fost să le iau înapoi. 

Carl ridică din sprâncene. Mai multă muncă, deci, de ce naiba 
zâmbea ea? 

— OK, ştiu la ce te gândești: vestea proastă a zilei, spuse Rose 
anticipând comentariul lui. Dar încă nu ai văzut ăsta. Acest dosar nu 
este de la CNI, era deja pe scaunul meu când am ajuns la birou. 

Îi înmână un dosar din carton laminat. Îl privi ca și cum se aştepta 
să deschidă dosarul pe loc, dar imediat îi veni în minte alt gând. 
Pentru Carl primirea unei vești proaste nu era o opțiune înainte de 
prima țigară a zilei. Era timp pentru toate, iar el doar ce ajunsese, 
pentru numele lui Dumnezeu. 

Clătină din cap și se târî spre biroul lui, aruncând dosarul pe masă 
și haina pe scaunul din colț. 

În încăpere mirosea a mucegai și lumina fluorescentă din tavan 
pâlpâia și mai des decât de obicei. Zilele de miercuri erau întotdeauna 
cele mai rele. 

Îşi aprinse o ţigară și merse cu greu spre dulapul mic cu mături al 
lui Assad, unde totul părea a fi la fel ca de obicei: mopul era afară pe 
podea, nori de aburi denși și dantelați, tranzistorul scotea sunete 


asemănătoare strigătelor de împerechere ale delfinilor, întrepătrunse 
cu un cor din Evanghelie, emise de un magnetofon cu banda uzată. 

Istanbul ă la carte. 

— Neaţa, mormăi Carl. 

Assad întoarse capul încet spre el. Un răsărit de soare din Kuweit n- 
ar fi putut fi mai roșu decât nasul impresionant al bietului om. 

— lisuse, Assad, nu arăţi prea bine, exclamă el, făcând un pas 
înapoi la vederea lui. Dacă gripa avea să răscolească sălile sediului 
poliției, el putea doar să spere că îl va ocoli. 

— Ieri m-a apucat. Assad strănută. Ochii lui umezi arătau că ai 
unui cățeluș. 

— Acasă cu tine, spuse Carl, retrăgându-se chiar mai departe. Nu 
avea rost să spună mai multe, având în vedere că Assad nu accepta 
nicio notificare. 

Se întoarse în zona sa de siguranţă și îşi puse picioarele pe birou, 
întrebându-se pentru prima dată în viața lui dacă nu cumva era timpul 
să își achiziționeze un pachet de vacanță în Insulele Canare. O 
săptămână sub o umbrelă de soare, cu Mona îmbrăcată sumar în 
dreapta lui, nu suna rău deloc. Gripa putea să facă ravagii în 
Copenhaga atât timp cât ei erau departe. 

Gândul îl făcu să zâmbească, scoase plicul mic de la Mona și îl 
deschise. Doar parfumul însuși era destul. Delicat și senzual. Mona 
Ibsen pe scurt. O încântare după bombardamentul zilnic al lui Rose 
asupra sistemului său olfactiv. 

Dragul meu, a început. 

Carl se topi. Nu i se mai adresase nimeni cu atâta afecțiune, de 
când zăcea pe patul spitalului Brønderslev, cu șase cusături pe o parte 
şi cu apendicele într-un borcan. 


Dragul meu, 


Ne vedem la mine, la șapte jumate, pentru cina de Sf. 
Martin. Pune-ţi un sacou și adu vinul. Eu mă ocup de surprize. 


Te sărut, Mona 


Simţea cum căldura îi invada obrajii. Ce femeie! 

Închise ochii, trase adânc din ţigară şi proiectă imagini care ar fi 
putut însoți cuvântul „surprize”. Nu toate ar fi putut fi considerate 
adecvate pentru o întâlnire de familie. 

— Ce faci cu ochii închiși și cu rânjetul ăsta larg pe fața ta? auzi el 
o voce agasantă din spate. Nu ai de gând să arunci o privire peste 
dosarul de caz pe care ți l-am dat? 

Rose stătea în prag cu braţele încrucișate şi cu capul aplecat într-o 


parte, ceea ce însemna că nu intenționa să plece până nu făcea cum a 
spus ea. 

Carl își stinse ţigara și întinse mâna după dosar. Mai bine să facă ce 
aştepta ea de la el, altfel ar sta în picioare acolo până când făcea 
noduri la braţe. 

Dosarul conţinea zece coli A4 decolorate ce proveneau de la 
Judecătoria Hjorring. Își dădu seama imediat despre ce era vorba. 

Cum naiba ajunsese dosarul pe scaunul lui Rose? 

Trecu cu privirea peste prima pagină, știind deja ce urma să 
citească. Vara anului 1978. Un bărbat înecat în râul Ngrreâ. Proprietar 
al unei mari fabrici de utilaje, pasionat de pescuit și membru al 
diferitelor cluburi de profil. Patru seturi de amprente proaspete în 
jurul scaunului și al coșului cu pește. Nu lipsea nimic din trusa lui de 
pescar. Mulinete și bețe de pescuit care costau peste cinci sute de 
coroane bucata. Vreme frumoasă. Autopsia nu dezvăluise nimic 
anormal, nici boală cardiacă, nici tromboză coronariană. Doar înecat. 

Dacă râul nu ar fi avut doar șaptezeci și cinci de centimetri 
adâncime la locul în cauză, cazul ar fi fost clasat ca simplu accident. 

Dar nu moartea în sine a bărbatului trezi interesul lui Rose; atâta 
lucru ştia și Carl. Şi nici măcar faptul că acest caz nu fusese niciodată 
rezolvat și, prin urmare, zăcea acum în subsolul Departamentului Q. 
Nu. Interesul ei era legat de fotografiile atașate documentelor, în două 
dintre ele fiind chiar Carl. 

Carl oftă. Numele bărbatului înecat era Birger Mørck, unchiul lui 
Carl. Un bărbat jovial și generos, pe care atât fiul său, Ronny, cât și 
Carl îl priveau cu admiraţie și îl însoțeau adesea în excursii. La fel 
cum făcuseră și în acea zi, pentru a mai desluși câte ceva din misterele 
pescuitului. 

Dar câteva fete din Copenhaga care parcurseseră pe bicicletă tara 
în lung și-n lat se apropiau acum de destinaţia lor în Skagen, cu 
bluzele umede de transpirație. 

Imaginea acelor două frumuseți blonde, care veneau trudindu-se 
peste coline, i-a lovit pe Carl și vărul său Ronny ca un ciocan, 
îndemnându-i să-și pună jos undițele și să fugă peste câmp ca o 
pereche de tauri tineri care ating iarba cu copitele pentru prima oară 
în viața lor. 

Când s-au întors pe râu, două ore mai târziu, cu imaginea celor 
două fete imprimată pe retinele lor pentru totdeauna, Birger Mørck 
era deja mort. 

După multe ore de interogare și multe suspiciuni, poliția din 
Hjørring a clasat cazul definitiv. Și deși nu au reuşit niciodată să le 
găsească pe cele două fete din capitală care erau singurul lor alibi, 
Ronny și Carl au fost eliberaţi fără alte urmări. Tatăl lui Carl a fost 
supărat și neconsolat luni întregi, dar, în afară de asta, situația nu a 


mai avut consecinţe. 

— Frai destul de arătos pe vremea aceea, Carl. Câţi ani aveai? 
întrebă Rose din ușă. 

Aruncă dosarul pe birou. Nu era un moment de care să și 
amintească cu plăcere. 

— Șaptesprezece și Ronny avea douăzeci şi șapte, oftă el. Ai idee de 
ce a apărut brusc acest dosar aici? 

— Cum adică de ce? întrebă ea lovindu-și pumnii osoși de cap. 
Bună dimineața, Făt-Frumos, este cineva acasă? Ce-ai zice să te 
trezești un pic la realitate? Nu asta facem noi aici? Investigăm cazuri 
nesoluționate! 

— Da, dar acesta a fost clasat ca accident. Și, în afară de asta, nu a 
apărut așa, pur şi simplu, din scaunul tău, nu? 

— Vrei să spui că ar trebui să întreb poliția din Hjørring cum se 
face că a aterizat aici? 

Carl ridică din sprâncene. Când pui o întrebare stupidă... 

Se întoarse pe călcâie și porni către domeniul ei. Mesaj recepționat. 

Carl privi în gol. De ce naiba trebuiau să apară tocmai acum toate 
aceste cazuri? De parcă nu provocaseră deja probleme destul de mari. 

Se uită încă o dată la fotografia lui Ronny și a lui însuși, apoi 
aruncă dosarul lângă celelalte cazuri care stăteau îngrămădite pe 
biroul său. Trecutul era trecut, dar asta era acum. Nimic nu putea 
schimba acest lucru. Cu cinci minute în urmă, citise scrisoarea de la 
Mona. Ea îi spusese „dragă”. Avea nevoie să își stabilească corect 
prioritățile. 

El zâmbi, căută prin buzunar telefonul mobil și se uită deznădăjduit 
la tastele minuscule. Dacă i-ar fi trimis Monei un mesaj, i-ar fi luat 
zece minute să-l scrie, iar dacă ar fi sunat-o, ar fi aşteptat la fel de 
mult înainte ca ea să răspundă. 

Oftă şi începu să scrie mesajul. Tehnologia tastaturilor mobilelor a 
fost, se pare, invenţia pigmeilor cu macaroane în loc de degete, iar 
bărbaţii obișnuiți din nordul Europei, nevoiţi să utilizeze o asemenea 
invenție, se simt precum un hipopotam care încearcă să cânte la flaut. 

După ce termină, studie rezultatul eforturilor sale și, cu un suspin, 
lăsă să-i scape un şir de greșeli de ortografie. Mona va înţelege 
mesajul: gâsca de Sf. Martin avea un doritor. 

Tocmai ce pusese mobilul pe birou și se ivi un cap pe ușă. 

Tunsoarea era diferită față de ultima oară când îl văzuse, iar geaca 
de piele arăta ca şi cum ar fi fost presată, dar omul din interiorul ei 
era la fel de șifonat ca întotdeauna. 

— Bak. Ce naiba faci aici? întrebă el mecanic. 

— Ca şi cum nu ai ști deja, răspunse vizitatorul său, lipsa de somn 
fiind vizibilă pe pleoapele sale umflate. Îmi ies din minţi. Asta fac aici! 

Se aruncă pe scaunul de vizavi, în ciuda dezaprobării evidente a lui 


Carl. 

— Sora mea Esther nu va mai fi niciodată la fel. Și ticălosul care i-a 
aruncat acid pe față stă într-un magazin de subsol de pe Eskildsgade și 
se prăpădește de râs. Sunt sigur că poți înțelege de ce un vulpoi bătrân 
ca mine nu este tocmai mândru că sora lui conduce un bordel, dar 
crezi că ticălosul ar trebui să scape după ce a făcut ceea ce a făcut? 

— Nu am idee de ce ești aici, Bak. Vorbeşte cu City sau Marcus 
Jacobsen sau cu unul dintre ceilalți șefi dacă nu eşti mulțumit de 
modul în care se desfășoară ancheta. Violenţa și criminalitatea nu sunt 
domeniile mele, știi asta. 

— Sunt aici să vă rog pe tine și pe Assad să veniți cu mine să-l 
facem pe ticălos să vorbească. 

Carl simţi cum fruntea i se încruntă până la linia părului. Și-a 
pierdut mințile omul? 

— Tocmai a reapărut un caz nou. Sunt sigur că ai observat, 
continuă Bak. Este de la mine. Un vechi prieten de-al meu din 
Hjørring mi-a dat dosarul acum câteva luni. L-am lăsat aseară în 
biroul lui Rose. 

Carl îl studie cu atenție pe bărbat în timp ce-și evaluă opțiunile. 
Din câte putu să-și dea seama, avea trei. 

Putea să se ridice şi să-i dea un pumn. Aceasta ar fi fost prima 
opțiune. Să-l scoată afară pe hol în șuturi. Carl însă alese a treia 
opţiune. 

— Da, acolo este, spuse el, arătând spre grămada de coșmar de pe 
colțul biroului său. Cum de nu mi l-ai lăsat mie? Era mai puțin 
scârbos, zic eu. Mai cinstit. 

Bak zâmbi scurt. 

— Când am rezolvat noi doi vreodată ceva în mod cinstit? Nu. Am 
vrut doar să mă asigur că, în afară de tine, îl mai vede și altcineva, 
astfel încât să nu dispară misterios. Înţelegi ce zic? 

Celelalte două opțiuni deveniră din nou atractive. Partea bună era 
că acest nemernic nu mai era zilnic prin preajmă. 

— Am păstrat dosarul până când a venit momentul potrivit, 
continuă Bak. Înţelegi unde bat? 

— Nu, la naiba, nu înțeleg. Care moment? 

— Momentul în care am nevoie de ajutorul tău! 

— Nu cred că voi sparge ţeasta unui potenţial suspect, doar pentru 
că îmi fluturi sub nas un caz de înec vechi de treizeci de ani. Nu mă 
interesează, și îţi voi spune și de ce. 

Carl făcu semn cu un deget în aer pentru fiecare argument. 

— Unu: cazul este clasat. Doi: a fost un accident. Unchiul meu s-a 
înecat. A făcut o mișcare greșită și a căzut în râu, exact așa cum au 
concluzionat anchetatorii. Trei: nu am fost acolo când s-a întâmplat și 
nici vărul meu nu a fost. Patru: spre deosebire de tine, sunt un vulpoi 


decent, care nu îşi rupe în bătaie suspecții. 

Carl făcu o pauză de o clipă, ultimul argument rămânându-i în gât. 
Din câte știa, Bak nu putea să îl aibă la mână cu nimic. Cel puțin, din 
expresia pe care o avea pe față nu părea. 

— Și cinci, continuă întinzând toate cele cinci degete şi apoi 
încleștându-și pumnul. Dacă vreodată mă enervez pe cineva, cel mai 
probabil va fi pe un anumit fost polițist care pare să nu înţeleagă 
faptul că nu mai face parte din poliție. 

Trăsăturile lui Bak se înăspriră. 

— OK, dar dă-mi voie să-ți mai spun ceva. Un fost coleg de-al meu 
de la Hjørring. Îi place să meargă în Thailanda. O săptămână în 
Bangkok cu toate beneficiile. 

— Şi? spuse Carl, întrebându-se ce legătură avea asta cu ce 
discutau. 

— Se pare că vărul tău Ronny are gusturi similare. Îi place și câte o 
băutură, continuă Bak. Și ştii ce, Carl? Când vărul tău Ronny își face 
plinul, începe să vorbească. 

Carl își suprimă un oftat adânc. Ronny, idiotul acela afurisit! 

A ajuns din nou în dificultate? Trecuseră cel puțin zece ani de când 
se văzuseră la un eveniment religios în Odder, ocazie cu care Ronny 
şi-a luat partea sa nu numai din băutură, ci și din fetele care ajutaseră 
ca chelnerițe. Ceea ce ar fi fost în regulă dacă unele nu ar fi fost prea 
dispuse, minore sau sora celui implicat în evenimentul religios. 
Scandalul fusese controlat, deși lăsase o pată de neșters asupra ramurii 
din Odder a familiei. Nu, Ronny nu era genul care să se retragă. 

Carl își flutură mâna descurajant. Ce-i păsa lui de Ronny? 

— N-ai decât să mergi la Marcus la etaj și vorbeşte-i cât vrei, Bak, 
dar îl cunoşti la fel de bine ca mine. Vei obține de la el exact ce ai 
obținut şi de la mine. Nu batem suspecţii și nu cedăm la amenințări 
din partea foștilor colegi care vin cu cazuri vechi ca acesta. 

Bak se sprijini pe scaun. 

— În acest bar din Thailanda, în prezența martorilor, vărul tău se 
lăuda în fața oricui era dispus să asculte că și-a ucis tatăl. 

Ochii lui Carl se îngustară. Nu suna plauzibil. 

— Oh, chiar așa? Atunci denunţă-l dacă vrei. Știu cu certitudine că 
nu l-ar fi putut îneca pe tatăl său. A fost cu mine. 

— Fl spune că aţi fost amândoi implicaţi. Ai o rudă tare de treabă. 

Cuta care apăru pe fruntea lui Carl se adânci brusc până la baza 
nasului, în timp ce se ridică în picioare, iar toată greutatea sa prost 
distribuită se acumulă în regiunea pieptului. 

— Assad! Poţi să vii până aici? zbieră el în fața lui Bak rămas uluit. 

În zece secunde, asistentul febril al lui Carl era deja în uşă fornăind. 

— Assad, dragul meu prieten gripat. Ai fi atât de amabil încât să 
tușești pe toată această grămadă de aici? Haide, trage adânc aer în 


piept. 

— Ce altceva mai ai în grămada ta, Rose? 

Pentru o secundă arăta ca și cum se gândea să-i arunce tot vraful de 
dosare în brațe, dar, de data aceasta, Carl o citise corect: ceva îi 
atrăsese deja atenţia. 

— Cazul doamnei care a fost atacată aseară m-a făcut să mă 
gândesc la un caz pe care tocmai l-am primit de la Kolding. A fost în 
stiva pe care am luat-o la NIC. 

— Ştiai că femeia este sora lui Bak? 

Rose dădu din cap. 

— Nu îl ştiu personal, dar vorba umblă, nu-i așa? Nu a fost chiar el 
aici mai devreme? Înfipse un deget în dosarul cartonat, în partea de 
sus, apoi îl deschise cu o unghie dată cu ojă neagră. Acum ascultă, 
Carl, altfel poți să-l citeşti singur. 

— OK, OK, spuse Carl, în timp ce trecea cu privirea peste biroul ei 
ordonat, de culoare alb-cenușiu. Aproape că simţi tristeţe în timp ce 
mintea lui se întoarse spre alter-ego-ul ei, Yrsa din infernul roz. 

— În acest caz este vorba despre o femeie numită Rita Nielsen, 
„nume de scenă” — Rose gesticulă în aer simbolul ghilimelelor — 
„Louise Ciccone”. Așa își spunea în anii optzeci, când organiza aşa- 
numitele — mai multe citate — „dansuri exotice” în cluburile de noapte 
din regiunea Triangle din sud-estul Jutlandului. Mai multe 
condamnări pentru fraudă, ulterior pentru proxenetism și conducerea 
unui bordel. Deţinea un birou de escorte în Kolding în timpul anilor 
șaptezeci şi optzeci, după care, în 1987, a dispărut fără urmă în 
Copenhaga. Unitatea mobilă și-a concentrat investigaţiile pe 
activitatea pornografică din mijlocul Jutlandului și Copenhaga, dar 
după trei luni au pus cazul spre păstrare, cu sugestia că este cel mai 
probabil o sinucidere. Între timp au apărut o mulţime de crime grave, 
aşa că nu mai aveau personalul necesar pentru a continua ancheta, cel 
puțin, așa se spune. 

Așeză dosarul pe birou cu o expresie acră. 

— Pus spre păstrare, la fel cum se va întâmpla și în cazul Esther 
Bak, cel mai probabil. Aţi văzut pe cineva să se grăbească să-l prindă 
pe nenorocitul care a făcut asta bietei femei? 

Carl dădu din umeri. Singura frenezie pe care o văzuse în acea 
dimineață fusese cea care apăruse pe chipul supărat al lui Jesper, fiul 
său vitreg, când îl trezise la ora șapte și îi spusese că va trebui să se 
descurce cu transportul până la colegiul din Gentofte. 

— După părerea mea, există zero indicii despre tendinţe suicidale 
în acest caz, a continuat Rose. Rita Nielsen urcă în Mercedes-ul ei alb 
500SEC şi pleacă de acasă la fel ca în oricare altă zi! După câteva ore, 
dispare de pe fața pământului și asta a fost. 


Scoase o fotografie şi o aruncă pe biroul din fața lui. Era mașina 
parcată pe marginea drumului, cu interiorul dezmembrat. 

Ce motor. Capota destul de încăpătoare pentru ca jumătate din 
fufele din Vesterbro să se întindă și să se ridice pe ea, în blănurile 
false, pentru care au făcut atâtea economii. Un afront la adresa 
vehiculului său de serviciu. 

— Ultima oară a fost văzută vineri, pe 4 septembrie 1987. 
Analizând tranzacţiile cu cardul de debit, putem urmări mișcările ei 
din momentul în care pleacă de acasă din Kolding la cinci dimineața. 
Trece de Fyn, unde alimentează cu benzină, ia bacul peste Storebælt și 
apoi continuă spre Copenhaga, unde cumpără un pachet de ţigări de la 
un chioșc de pe Nørrebrogade, la zece și zece. Nimeni nu o mai vede 
după asta. Mercedes-ul apare gol în interior câteva zile mai târziu pe 
Kapelvej. Scaune din piele, roată de rezervă, radiocasetofon, tot. Ba 
chiar au înjumătățit și volanul. Tot ceea ce a mai rămas au fost câteva 
casete și câteva cărți în torpedo. 

Carl își scărpină bărbia. 

— Nu existau la vremea aceea multe magazine cu terminale pentru 
plată, cu siguranță nu un chioșc din Nørrebro. De ce să te duci să 
plătești cu cardul? Cel mai probabil, a fost o tranzacţie scriptică, și 
toate astea pentru un pachet de țigări. Cine a avut atâta răbdare? 

Rose ridică din umeri. 

— Poate că nu îi plăceau banii cash. Poate că nu îi plăcea să-i 
simtă. Poate voia să aibă banii în bancă și să îi lase pe alţii să 
plătească dobânda. Poate că a avut doar o bancnotă de cinci sute de 
coroane și chioșcul avea să îi dea rest. Poate... 

— Da, bine, Rose, destul, spuse Carl ridicându-și mâinile. Spune-mi 
un lucru. Cum au concluzionat că a fost sinucidere? Era grav bolnavă? 
Sau poate că avea dificultăţi financiare? De aceea și-a plătit țigările cu 
cardul? 

De sub hanoracul său gri, drastic supradimensionat, ce părea 
dubios de asemănător cu unul tricotat de Yrsa, Rose ridică din umeri 
din nou. 

— Cine știe? Totul este ciudat, dacă mă întrebaţi pe mine. Rita 
Nielsen, alias Louise Ciccone, a fost o doamnă destul de prosperă și, 
dacă ar fi să luăm în considerare CV-ul ei interesant, cu siguranță nu a 
fost una care să fie înlăturată uşor. Potrivit „fetelor” sale din Kolding, 
era o tipă dură, o supraviețuitoare. Mai degrabă ar fi distrus totul în 
jurul ei decât să riște să se ducă la fund singură, a spus una dintre ele. 

Hm! Ideea se infiltră ferm în psihicul lui Carl. ÎL irita, dar îi trezise 
interesul. Întrebările începeau să apară, una după alta. Ca acele țigări. 
De ce ar cumpăra cineva țigări chiar înainte de a se sinucide? Ei bine, 
poate, pentru a-şi calma nervii. 

Mintea i se agita acum și nici măcar nu dorise asta. Aiureli! Dacă se 


băga în cazul ăsta, avea mai multă muncă pe cap decât trebuia. 

— Deci, spre deosebire de mulți dintre colegii noștri, continuă el, 
credeți că avem de-a face cu o crimă aici. Dar mai există ceva care să 
susțină teoria? El lăsă întrebarea în aer o clipă. În afară de faptul că 
acest caz este doar pus la păstrare, nu clasat, ce alt fir mai ai pe care 
ai putea să mergi? 

O altă ridicare din umeri de sub hanorac. Însemna că nu are nimic. 

Carl se uită la dosar. Fotografia cu Rita Nielsen prinsă cu o agrafă 
arăta o femeie care emana o putere considerabilă. Pomeţi largi 
deasupra unor trăsături faciale mai delicate. Ochi care scânteiau cu 
curaj şi sfidare. Era evident că nu se simțea stânjenită de plăcuța cu 
numere pe care o ţinea la piept. Probabil că nu era prima dată când 
era fotografiată pentru arhivele poliției. Nu, femeile ca ea erau imune 
la pedepse cu închisoarea. A fost o supraviețuitoare, aşa cum au spus 
fetele ei. 

De ce Dumnezeu și-ar lua propria viaţă? 

Trase dosarul spre el peste birou, îl deschise și ignoră zâmbetul gen 
„ţi-am spus eu” afișat de Rose. 

Încă o dată, ea reuşi să pună în mişcare un nou caz. 

Autoutilitara verde ajunse la 12.30 p.m., exact aşa cum se 
convenise. 

— Mai avem astăzi cinci apeluri, domnule Wad, spuse șoferul. Sper 
că aveţi totul pregătit pentru mine. 

Mikael era un om bun. Zece ani în domeniu, fără nicio problemă. 
Arătos, prezentabil și politicos. Exact genul de bărbat pe care Partidul 
Purității şi-ar fi dorit să îl reprezinte în fața publicului larg. Bărbaţii ca 
Mikael erau cei care îi făcuseră și pe alții să dorească să se alăture. 
Liniștit şi de încredere. Puternic, ochi albaștri și păr blond ondulat, 
întotdeauna îngrijit și curat. Calm chiar și în cele mai agitate situații, 
cum a fost cazul în Haderslev, cu o lună înainte, la una din ședințele 
inaugurale ale partidului. Atunci, nouă protestatari purtând pancarte 
cu mesaje pline de ură au învăţat pe pielea lor că bărbaţii a căror 
inimă bătea pentru patrie erau o forță care nu putea fi ignorată. 

Datorită oamenilor precum Mikael, totul se sfârșise până când 
apăruse poliția. 

Nu i-au mai văzut pe acei protestatari. 

Curt Wad deschise ușa a ceea ce fuseseră cândva grajdurile unei 
vechi școli din sat. Dădu la o parte o armătură de metal veche care 
atârna pe peretele de deasupra unui mic congelator și introduse pe 
afișaj codul din nouă caractere, așa cum făcuse de atâtea ori înainte. 
Așteptă un moment până când auzi clicul familiar și părțile peretelui 
din capăt se deschiseră. 

În încăperea acum dezvăluită se aflau toate lucrurile pe care le 
ținea secrete față de toată lumea, în afară de tovarășii lui cu aceleași 
convingeri. Congelatorul, cu fetuşii avortați ilegal, dulapurile pline cu 
documente și liste de membri, laptopul pe care îl folosise pentru 
conferințe și notițele și înregistrările din vremea tatălui său, pe care s- 
a bazat toată munca lor. 

Curt deschise congelatorul și scoase o cutie cu pungi de plastic, pe 
care o înmână direct şoferului. 

— lată fetuşii pe care noi îi incinerăm aici. Sper că nu este plin 
congelatorul din dubă. 

Şoferul zâmbi. 

— Nu, mai este încă mult spațiu. 

— Şi aici este e-mailul pentru oamenii noștri. Vei vedea cine este 
destinatarul. 


— Bine, spuse șoferul, parcurgând cu privirea plicurile. Mă tem că 
nu mai ajung la Fredensborg până săptămâna viitoare. Am făcut ieri 
zona Nordsjælland. 

— Nu este atât de important. Atât timp cât ajungi în Århus. Eşti 
mâine acolo, nu-i așa? 

Şoferul dădu din cap și aruncă o privire spre cutia de plastic. 

—O să scap de acestea. Avem vreunul pentru Crematoriul 
Glostrup? 

Curt Wad închise ușa glisantă a camerei secrete și se duse la 
congelator în anticameră. Mikael avea voie să se uite acolo. 

— Da, astea de aici, a răspuns el, ridicând capacul și scoțând o a 
doua cutie. 

Așeză cutia pe podea și luă un dosar din plastic de pe raftul de 
deasupra congelatorului. 

— Documentele referitoare la acești fetuși sunt aici, spuse el 
întinzându-i dosarul șoferului. Este totul ca la carte. 

Şoferul verifică fiecare pungă din cutie cu documentele însoţitoare. 

— Totul e în ordine. Nu ar trebui să fie nicio problemă, a spus el, 
apoi duse totul la dubă, unde așeză conținutul celor două cutii în două 
minicongelatoare, sortă poşta internă în separatoarele pentru diferitele 
secțiuni organizatorice, își scoase şapca și își luă rămas-bun politicos. 

Curt Wad ridică mâna în semn de salut, în timp ce duba dispărea în 
jos pe Brondbyastervej. 

„Cât de norocos sunt, se gândi el cu satisfacție, că mai pot servi în 
continuare cauza chiar și la vârsta mea”. 

„Este greu de crezut că ai optzeci și opt de ani”, i-au spus oamenii 
în repetate rânduri, și aveau dreptate. Când se privea în oglindă, și el 
putea să vadă cât de ușor putea fi considerat un bărbat cu 
cincisprezece ani mai tânăr. Ceea ce însemna și mai mult, și el ştia de 
ce. 

„Viaţa înseamnă să trăim în armonie cu idealurile proprii”, a fost 
deviza tatălui său. Cuvinte de înțelepciune pe care el însuși le-a 
susținut întotdeauna. Exista un preţ, desigur, dar atâta timp cât mintea 
era ageră, la fel era și carnea. 

Curt traversă grădina și intră prin ușa din spate, cum făcea 
întotdeauna, în timpul orelor în care se desfășurau consultații. Când 
urmașul său în clinică era de serviciu, partea din față a casei nu mai 
aparținea lui Curt. Aceasta a fost înțelegerea. În afară de asta, mai 
avea multe de făcut, pentru a organiza petrecerea. Au trecut acele zile 
în care el însuși consulta femeile însărcinate şi curma vieţi. Protejatul 
său făcea o treabă la fel de bună, cu exact același zel cu care o făcea 
el. 

Puse niște cafea în filtru, trăgând cu degetul deasupra căpăcelului 
de măsurare pentru a se asigura că folosește cantitatea potrivită. 


Stomacul lui Beate devenise foarte sensibil în ultima vreme, așa că 
acest lucru era important. 

— Pauză de cafea, nu, Curt? 

Karl-Johan Henriksen apăru în ușa bucătăriei. La fel ca mentorul 
său, impunea respect prin aspectul său, iar halatul alb de medic era 
întotdeauna spălat și călcat. Căci indiferent de cât de străin le-ar fi 
pacienţilor săi, dacă apărea în fața lor ca o autoritate bine aranjată, nu 
aveau nicio reţinere să-și lase viața pe mâinile lui. Erau oameni simpli, 
toți. 

— Și eu am probleme cu stomacul, spuse Henriksen, luând un 
pahar din dulap. Castanele calde, untul și vinul roșu sunt bune pe 
moment, dar a doua zi... 

Zâmbi, umplu paharul cu apă și goli un plic de Samarin în el. 

— A fost şoferul pe aici, aşa că ambele congelatoare sunt goale, 
Karl-Johan. Puteţi începe să le umpleţi din nou acum. 

Curt îi zâmbi elevului, știind că instrucţiunile sale erau de prisos. 
Henriksen era poate chiar mai eficient decât fusese Curt însuși. 

— Sunt aproape gata. Trei întreruperi de sarcină pe ziua de azi. 
Două obișnuite și una specială. 

Henriksen zâmbi înapoi. Conţinutul paharului său sfârâia. 

— Și asta ar fi? 

— O femeie somaleză din apartamentele Tâstrupgârd, trimisă de 
Bent Lyngsge. Cred că este însărcinată cu gemeni, a spus Henriksen, 
ridicând scurt sprâncenele înainte de a da pe gât remediul efervescent. 

Karl-Johan Henriksen era un om bun, fără îndoială. Atât pentru 
partid, precum și pentru Cauză. 

— Nu te simți bine astăzi, draga mea Beate? întrebă prudent Wad 
când intră cu tava în camera de zi. 

Trecuseră mai bine de zece ani de când nu mai putea să vorbească, 
dar tot reușea să zâmbească, cel puţin. Deși devenise teribil de fragilă 
şi frumuseţea tinereții sale o părăsise de multă vreme, Curt nici nu 
voia să se gândească la faptul că, într-o bună zi, probabil în curând, va 
trebui să trăiască fără ea. 

— Fie ca amândoi să trăim pentru a vedea ziua în care recunoştinţa 
partidului pentru tine poate fi exprimată din tribuna parlamentului, a 
murmurat el, luând-o de mâna ușoară ca pana. 

El cobori capul și îi sărută ușor mâna, simțind că tremura în a lui. 
Era tot ce trebuia să facă. 

— lată, dragostea mea, spuse el, și ridică ceașca spre buzele ei, 
după ce suflă pe suprafața conținutului ei. Nici prea cald, nici prea 
rece. Exact așa cum îți place. 

Îşi scufundă buzele, buzele care-l sărutaseră pe el şi pe cei doi copii 
ai lor cu atât de multă dragoste când au avut nevoie cel mai mult de 
ea, și înghiți încet, fără niciun sunet. Ochii ei spuneau că era bună 


cafeaua. Acești ochi care văzuseră atât de multe și în care privirea lui 
își găsise consolare când, în rare ocazii, fusese devastat de îndoială. 

— Voi fi astăzi la televizor, Beate. Cu Lgnberg și Caspersen. Dacă 
vor putea, vor încerca să ne pună la perete, dar nu vor reuși. Astăzi 
vom câștiga voturi și vom obţine recompensele a zeci de ani de 
muncă. Voturile multor oameni, Beate. Oameni care gândesc ca noi. 
Jurnaliștii ne vor lua drept trei vechituri încremenite, chicoti el, ceea 
ce cred că și suntem. Vor crede că minţile noastre sunt duse. Vor crede 
că ne pot prinde, că suntem incoerenți, spunând tâmpenii. 

Îşi trecu mâna prin părul ei. 

— Voi deschide televizorul, astfel încât să poți să te uiţi. 

Jakob Ramberger era un jurnalist extrem de competent și bine 
pregătit. Orice alt jurnalist ar fi fost neadecvat în lumina criticilor 
aduse în ultimul timp de atâția moderatori tv fără scrupule. Un 
jurnalist agitat de televiziune se temea de audiența sa mai mult decât 
de șefii săi. Ramberger era și înfocat, și capabil. El atacase în emisiuni 
live politicieni de vârf, șefi de sindicate, lideri de bande de 
motociclete, directori iresponsabili și criminali. 

Din acest motiv, Curt s-a arătat încântat că urmau să fie 
intervievaţi de Ramberger, pentru că, de data aceasta, nu va reuși să-și 
distrugă persoanele intervievate, fapt care urma să atragă atenția în 
minuscula Danemarcă. 

Ramberger și invitaţii săi din studio se salutară politicos în 
anticamera în care colegii jurnalistului pregăteau subiectele 
următoare, dar imediat ce Ramberger eliberă mâinile victimelor sale, 
cele două părți se pregătiră de război. 

— Curt Wad, ați transmis Ministerului Afacerilor Interne că 
Partidul Puritan a strâns acum numărul necesar de semnături pentru 
a-l face eligibil să se prezinte la următoarele alegeri parlamentare, 
începu Ramberger, după o introducere mai puţin flatantă. Trebuie să 
vă felicit și totodată trebuie să vă și întreb ce credeţi că are Partidul 
Puritan de oferit alegătorului danez, ce nu poate găsi deja în partidele 
politice existente. 

— Vă referiţi la electorat cu genul masculin, și totuși, în majoritate, 
electoratul este format din femei, răspunse Curt Wad zâmbind și dădu 
din cap spre cameră. Dar ca să vă răspund la întrebare: are alegătorul 
danez altă opțiune decât să respingă partidele deja consacrate? 

Intervievatorul îl fixă cu privirea. 

— Partidul Puritan nu este reprezentat aici tocmai de tineri cu forțe 
proaspete, nu? Cred că media de vârstă este de șaptezeci și unu, iar 
dumneavoastră, dr. Wad, extindeţi cifra cu cei optzeci și opt de ani ai 
dumneavoastră. Cu mâna pe inimă, nu credeți că, în cazul 
dumneavoastră, s-ar putea să fie cu patruzeci sau cincizeci de ani prea 
târziu pentru a încerca să mai exercitaţi vreo influență în conducerea 


ţării? 

— Din câte îmi amintesc, cea mai influentă persoană a Danemarcei 
este cu aproape zece ani mai în vârstă ca mine, răspunse Wad. Fiecare 
locuitor al ţării își face cumpărăturile în supermarketurile sale, își 
încălzește casa cu gazele naturale furnizate de firmele lui și cumpără 
bunuri transportate de navele sale. Când veţi fi suficient de bărbat 
pentru a-l invita pe acest om la o discuţie în studioul dumneavoastră 
și să-l ridiculizați în legătură cu vârsta lui, atunci, vă rog să mă 
reinvitaţi și pe mine și să-mi puneţi aceeași întrebare. 

Jurnalistul dădu din cap. 

— Ce vreau să spun este pur și simplu că e greu de crezut că 
alegătorul obișnuit ar putea să se considere reprezentat în mod 
adecvat în parlament de bărbaţi care sunt cu cel puţin o generaţie sau 
două mai mari. Nimeni nu cumpără lapte trecut de data de expirare, 
nu? 

— La fel cum nimeni nu cumpără fructe la fel de necoapte ca și 
politicienii care ne guvernează în prezent. Vă sugerez să renunțăm la 
metaforele alimentare, domnule Ramberger. De altfel, niciunul dintre 
noi trei nu are nicio intenţie de a opta pentru alegerile de la Folketing. 
Programul nostru afirmă fără echivoc că vom convoca o primă 
adunare generală odată ce numărul de semnături necesare a fost atins, 
iar candidaţii partidului la alegerile parlamentare vor fi selectați de 
acea adunare. 

— Acum că suntem pe subiectul programului partidului, principala 
reacţie pare să privească norme morale, idei și ideologii care ne duc 
cu gândul la o perioadă în care majoritatea dintre noi nu suntem 
dispuși să ne întoarcem. La regimurile politice care persecută în mod 
deliberat minoritățile și pătura slabă a societăţii: minoritățile etnice, 
persoanele cu handicap mintal și persoanele cu handicap social. 

— Dar aceasta este o aberaţie; nu se poate compara, interveni 
Lgnberg. Dimpotrivă, programul nostru presupune evaluarea dintr-o 
perspectivă responsabilă și umanitară a fiecărui caz individual în parte 
şi abținerea de la generalizări care ar putea să împiedice găsirea unor 
soluții eficiente și cuprinzătoare. Din acest motiv, sloganul nostru este 
simplu: Schimbare pentru mai bine. Schimbarea are o cu totul altă 
natură decât ceea ce sugerați dumneavoastră aici. 

Intervievatorul zâmbi. 

— Asta sună bine şi frumos, dar presupune desigur că partidul 
ajunge să exercite influență. Daţi-mi voie să continui. Ceea ce voi 
enunţa nu este o opinie personală, dar ziarele au fost pline de articole 
referitoare la platforma Partidului Puritan, conform căreia corolarul 
său cel mai evident ar fi genul de antropologie rasială care a susținut 
programele național-socialiștilor din Germania. Dogmele osificate în 
care lumea este concepută ca și cuprinzând popoare diferite din punct 


de vedere genetic, în conflict etern între ele. Noţiunea de rase 
superioare și inferioare, rasa superioară fiind... 

— Rasa superioară fiind eliminată dacă se amestecă cu una 
inferioară, întrerupse Caspersen. Am impresia că atât dumneavoastră, 
cât și ziarele ați căutat pe Google ce înseamnă nazismul, domnule 
Ramberger. Dar partidul nostru nu trece cu vederea discriminarea, 
nedreptatea sau lipsa de umanitate așa cum o făceau și încă o fac 
naziștii şi partidele cu ideologii similare. Dimpotrivă, spunem doar că 
nu trebuie prelungită viața unui om, în cazurile în care nu mai există 
nici cea mai mică șansă de recuperare, de a reveni la o stare de o 
demnitate umană rezonabilă. Trebuie să existe o limită a 
constrângerilor pe care medicii și cetăţenii obișnuiți trebuie să fie 
dispuși să le accepte din partea autorităților. O limită a suferințelor 
provocate familiilor și a costurilor pe care societatea este nevoită să le 
suporte pur și simplu pentru că politicienii noștri intervin în toate fără 
să conștientizeze pe deplin consecinţele imixtiunii lor. 

Dezbaterea dură mult, urmată de interacțiunea telefonică cu 
membrii publicului care ridicară o varietate de probleme: sterilizarea 
obligatorie a infractorilor și a celor care din cauza bolilor mintale sau 
a nivelului intelectual redus nu au putut să aibă grijă de copiii lor; 
măsuri sociale pentru a priva familiile cu un număr mare de copii de o 
serie de beneficii; incriminarea persoanelor care apelează la serviciile 
sexuale ale prostituatelor; închiderea frontierelor naționale; interdicția 
de intrare în ţară a imigranţilor fără educaţie şi multe altele pe lângă. 

Discuţiile s-au încins. Mulţi telespectatori au fost foarte aprinși, dar 
la fel de mulţi au și apreciat punctele de vedere pe care le-au auzit. 

Programul a fost într-adevăr un exercițiu profitabil pentru partid. 

— Factorii decizionali de mâine vor fi oameni cu forța și 
convingerea noastră, spuse Caspersen în drum spre casă. 

— Nimic nu rămâne la fel, zise și Lonberg. Sperăm doar că am 
făcut o impresie bună astăzi. 

— Cu siguranță am făcut, râse Caspersen. Cu siguranță ai făcut-o, 
Curt. 

Curt ştia la ce se gândea Caspersen. Jurnalistul îl întrebase pe Wad 
dacă era corect că fusese luat de mai multe ori la întrebări de către 
autorități de-a lungul anilor. Întrebarea îl deranjase, deși nu arătase. 
În schimb, el răspunsese că, dacă un medic cu o pereche de mâini 
capabile și cu un cap bun pe umeri nu a ajuns la un moment dat în 
cariera sa în contradicţie cu principiile etice fundamentale, atunci nu 
era demn de rolul de slujitor umil al lui Dumnezeu. 

Lgnberg zâmbi. 

— Asta i-a închis gura lui Ramberger pentru cel puțin un minut. 

Wad nu-i întoarse zâmbetul. 

— Răspunsul pe care l-am dat a fost unul prostesc. Am avut noroc 


că nu a continuat subiectul. Trebuie să fim permanent în gardă cu 
privire la ceea ce ar putea săpa din trecut. Mă asculți? Dacă va primi o 
bucăţică de informaţie, presa va face tot ce-i stă în putere pentru a ne 
da jos. Nu ne putem aștepta să avem prieteni în afara propriilor 
rânduri. Situaţia actuală pentru noi este exact aceeași ca pentru 
Partidul Progresist și Partidul Danemarcei, atunci când nimeni nu i-a 
luat în serios. Nu putem decât să sperăm că presa și politicienii ne vor 
lăsa la fel de multă libertate să ne organizăm ca în acele cazuri. 

Caspersen se încruntă. 

— Nu văd cum am putea să nu intrăm la următoarele alegeri, și 
nimeni nu ne va putea opri până nu vom face acest lucru. Amândoi 
ştiţi poziția mea, desigur. Chiar dacă înseamnă să ne sacrificăm 
angajamentul față de cauză, va merita. 

Wad îl studie. Fiecare grup avea un Iuda al lui. Caspersen era 
cunoscut pentru activitatea sa ca avocat și din politica locală, așa că, 
prin experiența sa organizațională, a avut cu siguranță locul său 
printre ei. Dar în ziua în care va începe să-şi numere bănuţii de argint, 
va fi terminat. Wad se va asigura de asta. 

Nimeni nu a intervenit în procesul Cauzei fără permisiunea lui 
expresă. 

Beate stătea în fața ecranului televizorului, unde o poziționase când 
plecase. Tot ce trebuia să facă persoana care îi ajuta în casă era să o 
schimbe și să se asigure că are ceva de băut. 

El stătu un moment și contemplă de la distanță. Modul în care 
lumina candelabrului de cristal cădea pe ea făcea să pară că avea 
diamante strălucitoare în păr. Avea o expresie diafană, la fel ca prima 
dată când dansase pentru el. Probabil că visa la alte zile, când încă 
avea toată viața înainte. 

— Ai văzut dezbaterea, îngerul meu? o întrebă cu voce blândă, ca 
să nu o sperie. 

Beate zâmbi o secundă, deşi privirea îi părea totuși îndepărtată. 
Ştia că avea puține momente de luciditate. Că hemoragia creierului 
era ca o fisură între sufletul lui Beate și viaţa care o înconjura. Și 
totuși, el simţi că ea înțelesese puțin. 

— Te voi culca acum. A trecut de ora ta de culcare. 

El îi ridică trupul fragil în brațe. Când erau tineri, o ridica precum 
un fulg de zăpadă. Apoi au venit anii în care forța sa fizică nu era 
suficientă pentru corpul femeii mature. Dar acum o ridică din nou, de 
parcă nu cântărea nimic. 

Se gândi dacă asta ar fi trebuit să-l bucure, dar nu era așa, iar când 
o puse jos pe pat, începu să tremure. Cât de repede închise ea ochii 
acum. Aproape înainte de a atinge perna. 

— Văd, draga mea. Cum se scurge viața din tine. În curând va veni 


rândul nostru. 

Când se întoarse în sufragerie, opri televizorul, merse spre dulapul 
antic cu băuturi și-și turnă un coniac. 

— În zece ani, voi fi încă în viață, promit Beate, își spuse lui însuși. 
Înainte de a ne întâlni din nou, toate viziunile noastre vor fi 
îndeplinite. 

Dădu din cap și bău paharul până la fund. 

— Și nimeni, draga mea, nu ne va opri. Nimeni. 

Primul lucru de care fusese conștientă era obiectul străin din nas. 
De asta și de vocile de deasupra ei. Voci supuse, dar autoritare. Blânde 
și slabe. 

În spatele pleoapelor închise, ochii i se rostogoleau ca și cum ar fi 
căutat un loc în care să găsească o conștientizare mai puternică. Apoi 
căzu din nou în inconștiență, înfășurându-se în întuneric şi în calmul 
respirației sale, în imagini cu o vară fericită și joacă nestingherită. 

Și apoi simţi durerea puternică, de la mijlocul coloanei vertebrale 
în jos. 

Un spasm îi dădu capul pe spate și tot interiorul abdomenului său 
se încordă într-o lungă scurgere agonizantă. 

— O să-i facem încă cinci tăieturi, spuse o voce, dispărând într-o 
ceaţă, lăsând-o în același gol ca înainte. 

Nete fusese iubită din momentul în care se născuse. Ultima greșeală 
a familiei și singura fată dintr-o ceată de frați care, în ciuda slabelor 
posibilități materiale, nu duceau lipsă de nimic. 

Mâinile mamei ei erau bune și capabile. Mâini care mângâiau și 
aveau grijă de treburile casnice, iar Nete devenise oglinda ei. Avea o 
fustă ecosez și ochi strălucitori, și îşi băga nasul în tot ceea ce se 
întâmpla în mica lor gospodărie. 

Când avea patru ani, tatăl ei a adus un armăsar în curte și a zâmbit 
în timp ce cel mai în vârstă dintre fraţii ei a plimbat iapa lor de-a 
lungul și de-a latul curții. 

Cei doi băieți gemeni au chicotit când membrul lung al armăsarului 
a început să-i tremure sub burtă, iar Nete s-a dat înapoi când fiara 
mare a încălecat-o pe dulcea lor mică Molly și s-a aruncat în ea. 

Voia să strige la el să îl oprească, dar tatăl ei a rânjit fără dinți și a 
spus că dacă în curând va mai fi un animal în proiect, cu atât mai 
bine. 

Mai târziu, Nete a înţeles că viaţa începe adesea la fel de dramatic 
pe cât se termină, iar tot ce contează este să faci tot posibilul să te 
bucuri de ce este între. 

— A avut o viaţă bună, a spus tatăl ei când a pus cuțitul la gâtul 
unui porc. 

El a spus același lucru și despre mama lui Nete când era întinsă în 
sicriul ei, la doar treizeci şi opt de ani. 


Cuvintele cântăreau foarte mult în mintea lui Nete când, în cele din 
urmă, se trezi pe patul de spital și aruncă o privire în întuneric, 
dezorientată. 

O înconjurau lumini intermitente și aparate. Nu recunoștea nimic. 

Apoi își întoarse corpul. Foarte ușor, dar efectul a fost uluitor. 
Capul ei tresări, plămânii i se umplură brusc cu aer, ceea ce provocă 
erupția laringelui. 

Nu percepea ţipetele ca fiind ale sale, căci durerea din picioare 
făcea orice altceva inexistent. Dar țipetele erau acolo. 

O ușă se deschise brusc și totul se umplu de o lumină puternică, 
pâlpâind ca niște tuburi fluorescente și simți mâini care lucrau pe 
corpul ei. 

— Relaxează-te acum, Nete, spuse o voce și apoi veniră injecţia, 
cuvintele liniștitoare, doar că de data aceasta nu cedă somnului. 

— Unde sunt? întrebă ea, în timp ce partea inferioară a corpului ei 
se afunda într-o căldură aproape strălucitoare. 

— Te afli în spitalul din Nykøbing Falster, Nete. Și ești pe mâini 
bune. 

Fugitiv, o văzu pe asistentă întorcând capul spre colegul ei și 
ridicând sprâncenele. 

Atunci își aminti ce se întâmplase. 

I-au îndepărtat tubul de oxigen din nări și i-au periat părul. Ca și 
cum ar fi fost pregătită să-și primească sentința: viața ei de până 
atunci s-a terminat. 

Trei medici stăteau la capul patului ei, când un consultant cu ochi 
cenușii sub sprâncenele tunse îi transmise vestea. 

„Soţul dumneavoastră a murit imediat, doamnă Rosen”, fură 
primele cuvinte pe care le rosti. „Ne pare foarte rău” veni abia mult 
mai târziu. Fusese o chestiune de a pune faptele corecte în locurile 
potrivite. Se presupunea că Andreas Rosen fusese ucis de un bloc 
cilindric care intrase peste scaunul şoferului în urma impactului. În loc 
să-l ajute, pentru că nu mai avea nicio șansă, salvatorii se 
concentraseră pe extragerea lui Nete din vehicul, iar activitatea 
unității de urgență fusese exemplară. Consultantul rostise acest ultim 
cuvânt ca și cum ea ar fi trebuit să zâmbească auzindu-l. 

— Am reușit să vă salvăm picioarele, Nete. Cel mai probabil veți 
şchiopăta, dar este mult mai bine decât alternativă. 

Şi cu asta încetă să asculte. 

Andreas era mort. 

Mort, fără ca ea să i se fi alăturat de cealaltă parte, iar acum va 
trebui să trăiască fără el. Singurul bărbat pe care îl iubise 
necondiționat. Singura persoană care o făcuse să se simtă întreagă. 

Iar acum îl omorâse. 


— Adoarme, spuse unul dintre ceilalți medici, dar nu era adevărat. 
Ea doar se întoarse spre interior, spre locul în care disperarea, 
înfrângerea şi cauzele lor se contopeau toate întruna, iar chipul lui 
Curt Wad îi apărea la fel de limpede ca flăcările iadului. 

Dacă nu ar fi fost el, viaţa ei ar fi fost diferită. 

Curt Wad și ceilalți. 

Nete își reprimă tipetele şi lacrimile cărora ar fi trebuit să le dea 
frâu liber şi își promise că, înainte de a renunţa la viaţă, îi va face pe 
toți să plătească, pentru toate cele de care o jefuiseră. 

Auzi pașii în timp ce ieșeau din cameră pentru a continua vizitele. 
Chiar și acum a fost uitată, atenţia lor s-a îndreptat deja către ceilalți 
pacienți. 

După ce au îngropat-o pe mama lui Nete, tonul casei a devenit mai 
dur. Nete avea cinci ani și învăța rapid. Cuvântul lui Dumnezeu 
aparținea zilei de duminică, spunea tatăl ei. Și Nete a învăţat un 
vocabular pe care alte fete nu l-au întâlnit decât mai târziu în viaţă. 
Colaboratorii din Odense, care lucrau pentru ocupanții germani și care 
le reparau echipamentele, erau „porcine murdare de rahat”, cei care îi 
instigau erau niște „ticăloși”. În casa lor, o sapă era acum o sapă, iar 
„f...” era un cuvânt ca oricare altul. 

Dacă oamenii voiau să vorbească frumos, puteau merge în altă 
parte. 

În prima zi la şcoală, Nete a aflat cum era să fii lovit cu palma 
peste față. Șaizeci de elevi erau aliniați în rânduri în afara clădirii, 
Nete stătea în față. 

— N-am văzut niciodată atâţia copii care să sângereze! a exclamat 
ea cu voce tare, provocând astfel mânia și resentimentele permanente 
ale profesoarei și primind lovitura mâinii ei drepte. 

Mai târziu, când roșeața din obrajii ei a devenit vânătaie, ea a 
povestit, încurajată de niște băieţi de 12 ani, cum fraţii ei i-au spus că 
băieţii pot să își scuture penisul până îl fac să stropească. 

În aceeași seară, stătea plângând în salon, încercând să-i explice 
tatălui ei de unde vin semnele de pe faţă. 

— Fără îndoială că ai meritat-o, a spus tatăl ei și acesta a fost 
sfârșitul. 

Era în picioare de la trei dimineaţa și acum era obosit. Era așa de 
când fiul cel mai mare devenise ucenic în Birkelse, iar gemenii s-au 
alăturat unei nave de pescuit la Hvide Sande. 

Ulterior, plângerile şcolii cu privire la comportamentul lui Nete au 
mai venit ocazional, deși tatăl ei nu le-a luat niciodată în serios. 

Şi micuța Nete nu înțelegea nimic. 


La o săptămână după accident, una dintre asistentele tinere a venit 


la patul ei și a întrebat-o dacă ar trebui să fie contactat cineva. 

— Cred că eşti singura din secție care nu primește vizitatori, spuse 
ea. Cel mai probabil era menit să o scoată din cochilia tăcută în care 
se retrăsese, dar tot ce făcea asistenta o determina să se închidă și mai 
mult. 

— Nu, nu am pe nimeni, spuse Nete și ceru să fie lăsată în pace. 

În aceeași seară, veni un tânăr avocat de la Maribo și spuse că este 
curatorul averii soțului ei și că va avea nevoie în curând de anumite 
semnături pentru a demara chestiunile juridice. Nu spuse nimic despre 
rănile ei. 

— V-aţi gândit dacă veţi continua afacerea soţului, Nete? întrebă 
el, de parcă ar fi fost ceva discutat deja. 

Ea clătină din cap. Cum ar putea să ia în considerare asta? A fost 
asistentă de laborator. Își cunoscuse soțul ca angajat al companiei sale 
în aceeași calitate. Subiectul nu a mai fost redeschis. 

— Veţi putea veni mâine la înmormântare? întrebă el. 

Nete își mușcă buza inferioară. Simţi că i se oprește respirația și 
lumea odată cu ea. Lumina din tavan deveni brusc mult prea 
luminoasă. 

— Înmormântarea? repetă ea. 

Singurul cuvânt pe care a fost capabilă să-l rostească. 

— Da. Tian, sora soțului dumneavoastră, a făcut aranjamentele 
împreună cu firma noastră de avocaţi. Dorințele soțului 
dumneavoastră erau deja cunoscute de noi: slujba se va ţine la 
Biserica Stokkemarke mâine la ora unu. El a cerut să fie ceva liniștit, 
aşa că vor participa doar cei apropiați. 

Nu putea suporta să audă mai multe. 

Telefonul cel nou din biroul lui Assad nu era conectat cu altul și 
avea o sonerie stridentă ce amintea de clopotele unei biserici din 
Boemia, iar dacă Assad nu era acolo să răspundă, ecoul mai persista 
câteva secole. De două ori îi ceruse Carl să scape de drăcia aia 
exasperantă, dar Assad susținuse că telefonul pe care-l avusese înainte 
era defect şi, dacă tot îl avea pe ăla, nu avea niciun sens să nu-l 
folosească. 

Cei mai răi dușmani ai unei persoane se numără printre prietenii 
săi, se gândi Carl, când telefonul îi provocă din nou spaima vieții sale, 
făcând să-i tresară tot corpul și să-i sară picioarele de pe stinghia de 
sub birou. 

— Am crezut că ţi-am spus să scapi de rahatul ăsta! strigă el, în 
timp ce mormăitul lui Assad ajunse la el de pe coridor. 

— Nu m-ai auzit? 

Assad nu răspunse. Poate că întrebarea neplăcută a superiorului său 
făcu să i se înfunde urechile. 

— Era Bak la telefon, spuse el în schimb. Spune că e pe 
Eskildsgade, în fața apartamentului de la subsol, unde locuiește 
lituanianul care i-a atacat sora. 

— Cu cine ai vorbit? Børge Bak? Sper că i-ai închis, Assad! 

— Nu, a închis el singur. Dar nu înainte să spună că dacă nu venim, 
va fi mai rău pentru tine, Carl. 

— Pentru mine? Atunci de ce te-a sunat pe tine? 

Assad ridică din umeri. 

— Eram aici aseară când a coborât şi a lăsat dosarul din biroul lui 
Rose. Sora lui a fost cea atacată, nu-i așa? 

— Nu mai spune! 

— Mi-a spus că știe cine a făcut-o și eu i-am spus că dacă aș fi în 
locul lui nu aș sta așa, fără să fac nimic. 

Carl se uită în ochii negri confuzi ai asistentului său. Oare ce o fi 
fost în capul lui? Câlți? 

— Pentru numele lui Dumnezeu, Assad! Nu mai face parte din 
poliție. În această țară înseamnă să-ți faci singur dreptate. Este o 
infracțiune. Şi știi ce înseamnă asta? Înseamnă sejur gratuit cu cazare 
şi mic dejun la pensiunea Majestății Sale. Și când scapi de acolo, nu-ți 
mai rămâne nimic la care să te întorci. Adios, amigo. 

— Nu sunt familiarizat cu această pensiune despre care vorbeşti, 


Carl. Şi de ce vorbeşti despre mâncare acum? Nu pot mânca nimic 
când mi-e atât de rece. 

Carl clătină din cap. 

— Când ai răceală, Assad. Expresia este să ai o răceală. Oare acum 
a intrat în vocabularul lui? 

Carl se întinse după telefonul său și selectă numărul șefului de la 
omucideri, și descoperi că și Jacobsen fusese deja asaltat. 

— Da, bine, spuse el, când Carl îl informă despre apelul lui Bak. 
Bak a fost aici în biroul meu, dimineaţă la ora opt, şi mi-a spus că-și 
doreşte vechiul loc de muncă. Doar un minut... 

Carl numără opt strănuturi succesive înainte ca sărmanul om să se 
întoarcă la telefon. Încă o zonă de infecţie pentru Carl. 

— Chestia e că, probabil, Bak are dreptate. Acest lituanian Linas 
Verslovas are o condamnare pentru un atac asemănător la Vilnius și 
nu există nicio îndoială că veniturile sale provin din prostituție. Din 
păcate, nu avem dovezi în acest moment, a continuat Jacobsen. 

— OK. Am auzit la radioul poliției că victima declara că nu-l poate 
identifica pe cel care a atacat-o, dar presupun că i-a spus fratelui ei. 

— Ei bine, el jură că nu a făcut-o. Cu toate acestea, ea a avut 
probleme cu acest Verslovas înainte, iar Bak știa asta cu siguranţă. 

— Acum, fostul Bgrge Bak se plimbă în jurul Vesterbro, făcând pe 
polițistul. 

O altă serie de strănuturi se auzi la celălalt capăt al firului. 

— Poate că ar trebui să mergi până acolo să încerci să-i bagi 
mințile în cap, Carl. Cel puţin atât datorăm unui fost coleg. 

— Da? întrebă Carl, dar Jacobsen închisese deja telefonul. Până și 
un șef de la omucideri poate fi îngenuncheat de o congestie nazală. 

— Ce facem acum, Carl? întrebă Assad, ca și cum nu înţelesese. 
Stătea așa, îmbrăcat în jacheta lui demnă de o piesă de muzeu. 

— l-am spus lui Rose că vom pleca pentru câteva ore, dar ea nu a 
auzit nimic. Nu se gândește decât la această Rita Nielsen. 

Un tip amuzant, Assad. Cum putea să se aventureze afară într-o zi 
de noiembrie umedă și mohorâtă în starea lui de sănătate? Era ceva în 
neregulă cu genele sale? Oare nisipurile mișcătoare ale deșertului i-au 
anihilat simțurile? 

Carl oftă și îşi luă haina de pe scaun. 

— Spune-mi un lucru, îl întrebă el, în timp ce urcau scările. Cum de 
ai fost aici atât de devreme în dimineaţa asta? La ora patru, așa mi-a 
șoptit o păsărică. 

Carl se aștepta la niște explicaţii simple, de genul: Am fost pe Skype 
cu unchiul meu. Este cel mai bun moment al zilei pentru el. În schimb, 
primi o privire care implora, ca de la un om pe cale să fie supus la tot 
felul de chinuri. 

— Nu contează, Carl, spuse el, dar Carl nu era genul de om care să 

lase lucrurile să treacă doar așa. „Nu contează” spun proștii atunci 
când ceva contează foarte mult. La fel ca și expresiile de genul 
„Absolut!” și „Uimitor!”, a fost mai mult decât suficient pentru a-i da 
lui Carl o dispoziţie foarte proastă. 

— Dacă vrei să ridici standardul dialogurilor noastre viitoare, 
Assad, îți sugerez să îți deschizi urechile. Când te întreb ceva, 
contează întotdeauna. 

— Ce să fac cu urechile mele, Carl? 

— Răspunde-mi, Assad, spuse Carl supărat, trăgându-și haina. Ce 
făceai aici atât de devreme în dimineaţa asta? Are legătură cu familia 
ta? 

— Da, asta este. 

— Ascultă, Assad. Dacă ai probleme cu soţia, nu este treaba mea. Și 
dacă ai venit să vorbeşti pe Skype cu unchiul tău, sau cine naiba o fi, 
nu este nevoie să fii aici în zori de zi. Nu ai un computer acasă pentru 
așa ceva? 

— Zori de zi? 

Brațul lui Carl se opri în mânecă. 

— Pentru numele lui Dumnezeu, Assad! Este un fel de a spune. Ai 
un computer acasă sau nu? 

Assad ridică din umeri. 

— Momentan, nu. Este greu de explicat, Carl. Nu putem trece acum 
la Børge Bak? 

La începuturi, când Carl își punea mănușile albe și se apuca să bată 
străzile din acea parte a orașului Vesterbro, oamenii ar fi apărut la 
ferestrele locuințelor, hărțuindu-l în dialectul lor din Copenhaga. 
Poliţiştii din Jutland asemeni lui erau îndemnați să se întoarcă în 
saboţii lor de lemn în locurile de la ţară de unde veneau. La vremea 
respectivă a fost un şoc pentru el, dar acum își dorea asta. În timp ce 
stătea acolo, uitându-se în jur la cartierul în care arhitecţi lipsiţi de 
talent îi înșelaseră pe politicienii locali idioţi să umple străzile cu 
blocuri urâte de beton, pe care nici măcar cei din cea mai umilă clasă 
socială nu le puteau considera case, i se părea că acea perioadă era la 
ani-lumină distanță. Acum, oamenii trăiau aici doar în ultimă instanță. 
Era simplu. Locuitorii din vremurile de altă dată fuseseră nevoiţi să se 
mute în zone și mai puţin atrăgătoare din Ishgj și în alte locaţii uitate 
de lume, unde stăteau acum amintindu-și de vremurile bune. 

Nu, dacă voiai să vezi în zilele acestea clădiri clasice din cărămidă 
roșie, cu cornișe și coșuri acoperite de fum, trebuia să cauţi al naibii 
de mult pe străzile laterale departe de Istedgade. Dar dacă ceea ce 
cauţi sunt betoane, pantaloni sport cu fundul lăsat și consumatori de 
droguri cu pungi la ochi, atunci ai ajuns în locul potrivit. Aici sunt 
proxenetele nigeriene alături de artiștii est-europeni, și cele mai umile 


și bizare forme de crimă au găsit aici un teren fertil. 

Børge Bak își petrecuse timpul pe aceste străzi mai mult decât 
oricine altcineva din divizia de omucideri. Cunoștea pericolele, 
capcanele și regulile, una dintre ele fiind că aici nu intrai niciodată 
într-un spațiu închis fără întăriri. 

Acum, Carl și Assad stăteau în ploaia enervantă, analizând acel 
peisaj urban mizerabil şi sărăcăcios, iar Bak nu se vedea nicăieri. Ceea 
ce indica faptul că se întâmplase ceva. 

— A spus că ne va aștepta, zise Assad, arătând spre scara de la 
subsolul a ceea ce fusese cândva un magazin și acum era o ruină 
vandalizată cu ferestrele albe. 

— Eşti sigur că este adresa bună? 

— La fel de sigur cum sunt și că ouăle sunt ouă, Carl. 

Carl îl privi cu uimire, întrebându-se de unde naiba ar fi putut lua o 
zicală de genul acela, apoi îşi reveni și se întoarse pentru a citi biletul 
decolorat de soare din fereastra subsolului. Pe el scria Kaunas Trading 
/ Linas Verslovas. Destul de inofensiv, dar firme de genul acesta în 
general dispăreau la fel de repede cum apăreau și, de cele mai multe 
ori, proprietarii lor aveau mai multe umbre decât avea vara un copac 
vechi de o sută de ani. 

În mașină Assad citise din dosarul lui Linas Verslovas. Acesta fusese 
adus la sediul poliției în mai multe rânduri, dar fusese eliberat de 
fiecare dată. Bărbatul era descris ca un psihopat nemilos, cu o abilitate 
remarcabilă de a-i convinge pe est-europenii naivi să-şi asume vina 
pentru activitățile lui dubioase, în schimbul unei sume mizere de bani. 
Închisoarea Vestre era plină de ei. 

Carl încercă clanța și deschise ușa cu o smucitură. Se auzi un 
clopoțel când ușa se deschise și se văzu doar o cameră 
dreptunghiulară în care nu erau decât ambalaje și ziare mototolite 
lăsate de ocupantul anterior. 

Când intrară, auziră o bufnitură în camera din spate. Părea a fi o 
lovitură de pumn, dar fără să fie urmată de gemetele care urmau de 
regulă. 

— Bak, strigă Carl, ești acolo? 

Duse mâna la toc şi se pregăti să-și scoată pistolul și să decupleze 
siguranţa. 

— Sunt bine, se auzi o voce din spatele ușii subțiri și uzate. 

Carl o împinse cu precauţie și evaluă imaginea pe care o văzu. 

Ambii bărbaţi erau bătuţi, dar lituanianul slab era în starea cea mai 
gravă. Tatuajul în formă de dragon din jurul gâtului său era umflat și 
vânăt și părea aproape tridimensional. 

Carl își simţi fața contractându-se într-o grimasă. Era bucuros că 
altcineva fusese destinatarul loviturilor. 

— Ce dracu” faci aici, Bak? Ţi-ai pierdut minţile sau ce? 


— M-a înjunghiat. 

Bak arătă cu capul spre podea unde se afla un cuţit cu lama plină 
de sânge. Unul dintre acele cuțite care-i făceau stomacul să se întoarcă 
pe dos. Dacă era după el, ar fi amendat serios pe oricine ar fi prins cu 
aşa ceva. 

— Eşti bine? întrebă, şi Bak a dat din cap afirmativ. 

— Am o rană în braţ, voi fi bine. M-am apărat când am fost atacat, 
aşa că poţi să îi spui autoapărare în raport, spuse el, apoi își lansă 
pumnul atât de brusc spre nasul lituanianului, încât îl făcu pe Assad să 
sară. 

— Ah, la dracu! gemu proxenetul, cu un accent evident. 

Carl făcu un pas în față să intervină. 

— Ai văzut asta! Nu am făcut nimic. Exact ca atunci când a venit 
peste mine. A venit la mine și m-a lovit. Ce puteam să fac? se lamentă 
lituanianul. 

Avea puţin peste douăzeci şi cinci de ani și era deja până în gât în 
rahat. 

Din gura bărbatului musculos curgeau fraze bolborosite prin care 
își declara nevinovăția totală. Nu ştia nimic despre niciun atac asupra 
cuiva din vreun bordel. Într-adevăr, îi spusese deja poliției acest lucru 
de o mie de ori. 

— Haide, Bak, plecăm. ACUM! porunci Carl, ceea ce îl determină 
pe Bak să mai scape un pumn în fața lituanianului, aruncându-l cu 
spatele peste o masă. 

— Nu scapă după ce i-a făcut surorii mele. 

Bak se întoarse spre Carl, cu faţa tensionată. 

— Îţi dai seama că îşi va pierde vederea la un ochi? Acea parte a 
feţei ei va fi doar o cicatrice? Acest gunoi de om vine cu noi. Mă 
înţelegi, Carl? 

— Dacă nu încetezi, Bak, o să sun la sediu după ajutor. Și în cazul 
ăsta vei încasa loviturile așa cum vin, îl avertiză Carl și vorbea serios. 

Assad clătină din cap. 

— O clipă, spuse el, trecând prin spatele lui Carl și îl aruncă pe Bak 
într-o parte atât de violent încât îi rupse o cusătură din jacheta de 
piele. 

— la acest arab nebun de pe mine! urlă lituanianul în timp ce 
Assad îl apucă și îl aruncă spre o altă ușă din spatele camerei. 

Lituanianul umplu aerul cu amenințări. Toţi cei din încăpere erau 
ca şi morți, dacă nu se cărau naibii de acolo imediat. Urma să le fie 
despicate stomacurile, iar capetele crăpate. Ameninţări care, în mod 
normal, ar fi fost luate în serios atunci când erau făcute de un bărbat 
ca el. Amenințări suficiente pentru a-l arunca în închisoare. 

Dar Assad îl strânse de guler atât de tare încât insultele nu îi mai 
ieşeau din gât. El deschise ușa camerei din spate și îl împinse pe 


lituanian înăuntru. 

Bak şi Carl făcură un schimb de priviri, în timp ce Assad închise ușa 
cu călcâiul. 

— Assad! Nu ai voie să-l omori aici, înţelegi? strigă Carl, doar ca să 
se asigure. 

Tăcerea era asurzitoare. 

Bak zâmbi, și era evident de ce, pentru că opţiunile lui Carl nu mai 
existau. Nu va exista nicio identificare a armei, niciun apel la sediul 
poliției din oraș. Nu risca să-și pună asistentul într-o poziţie penibilă și 
Bak ştia asta. 

— Eşti îngrijorat, nu-i așa, Carl? 

Bak încuviință din cap cu trufie, apoi îşi suflecă mâneca pentru a-și 
verifica rana din partea de jos a braţului. Va avea nevoie de câteva 
cusături, dar va scăpa doar cu atât. Scoase din buzunar o batistă 
murdară și o legă strâns în jurul plăgii. Carl credea că probabil nu era 
o idee bună, dar cine era el să intervină? O infecție a sângelui ar putea 
să-l înveţe pe Bak câte ceva despre igienă. 

— Nu uita că ştiu totul despre trecutul tău, Carl. Tu și Anker știați 
mai bine decât oricine cum să scoateţi untul din oameni. Voi doi ați 
făcut o pereche pe cinste. Dacă Hardy nu ţi s-ar fi alăturat, mai 
devreme sau mai târziu ai fi ajuns în rahat, așa că lasă naibii 
atitudinea de sunt-un-sfânt. 

Carl aruncă o privire spre camera din spate. Ce naiba făcea Assad 
acolo? Se întoarse spre Bak. 

— Ştii tot, pe naiba, Bak! Nu știu pe ce îţi bazezi presupunerile, dar 
poți fi sigur de un lucru: ai înţeles greșit totul. 

— M-am interesat, Carl. Este un miracol că ai scăpat fără proceduri 
disciplinare. Dar trebuie să recunosc, știați amândoi cum să scoateţi 
rezultate bune din interogatoriile voastre. Poate așa se explică, spuse 
lăsându-și mâneca în jos. Mi-ar plăcea să-mi reiau slujba la sediul 
central. Cred că ar trebui să mă ajuţi cu asta. Știu că Marcus este puțin 
reticent, dar pe tine te ascultă. Dumnezeu știe de ce. 

Carl clătină din cap. Dacă discernământul era ereditar, acea genă 
lipsea cu desăvârșire din ADN-ul lui Bak. 

Merse şi deschise ușa camerei din spate. 

Imaginea pe care o văzu putea fi numită cel puțin liniștită. 
Lituanianul era așezat pe marginea unei mese, privindu-l pe Assad de 
parcă era hipnotizat. Faţa lui, atât de lovită și maltratată, acum era 
cuprinsă de gravitate. Era spălată de sânge, iar umerii bărbatului 
aveau o postură mai normală. 

Se ridică în picioare împins de Assad și trecu pe lângă Bak și Carl 
fără să arunce nici măcar o privire. Ridică tăcut o cutie de pe podea, 
se duse la un dulap și scoase un sertar din care luă câteva articole de 
îmbrăcăminte, încălțăminte şi un pachet mic de bancnote, pe care le 


aruncă în cutie. 

Assad îl privi pe bărbat fără să spună nimic, cu nasul roșu și cu 
ochii plini de vinișoare de sânge, o imagine care în mod normal nu ar 
înspăimânta pe nimeni. 

— Pot să îl primesc acum? întrebă lituanianul. 

Îi întinse două fotografii şi un portofel. 

Verslovas deschise portofelul și verifică compartimentele. Avea o 
sumă de bani consistentă, precum și cărți de credit. 

— Dă-mi şi permisul de conducere, spus el, dar Assad clătină din 
cap. 

Subiectul era deja închis. 

— Atunci am plecat, zise lituanianul. 

Bak era pe cale să intervină, dar Assad clătină din cap. Avea 
situația sub control. 

— Ai treizeci de ore la dispoziţie, nicio secundă mai mult! Înţelegi? 
îi spuse Assad cu calm. 

Lituanianul încuviință din cap. 

— Hei, stai puţin! Nu-l poți lăsa să plece, pentru numele lui 
Dumnezeu! protestă Bak, dar se opri când Assad se întoarse spre el și 
vorbi calm. 

— El este omul meu acum, Bak, nu înţelegi? Nu te mai gândi la el, 
mă urmărești? 

Bak se albi la față pentru o clipă, apoi își reveni. Assad părea o 
bombă cu hidrogen care tocmai fusese armată și pregătită pentru 
lansare. Situația scăpase din mâinile lui Bak și nu mai putea face 
nimic. 

Ultimul lucru pe care l-au mai văzut, în timp ce lituanianul 
deschidea ușa, a fost tatuajul său cu dragon și pantoful pe care 
aproape că îl pierduse în grabă. Transformarea era totală. Tot ce mai 
rămăsese din el era un băiat de douăzeci și cinci de ani, fugind să își 
salveze viaţa. 

— Acum îi poți spune surorii tale că ai răzbunat-o, spuse Assad. 
Nu-l vei mai vedea niciodată pe acest om, îți promit! 

Carl se încruntă, dar nu spuse nimic până când ajunseră afară pe 
trotuar lângă mașină. 

— Ce s-a întâmplat acolo, Assad? întrebă el. Ce i-ai făcut? Și care e 
treaba cu cele treizeci de ore? 

— L-am luat de gât, Carl, și i-am menţionat câteva nume. Nume de 
persoane care ar putea să vină peste el și familia lui dacă nu părăsește 
ţara imediat. I-am spus că nu-mi pasă ce face, doar că trebuie să se 
ascundă foarte bine dacă nu vrea să fie găsit, spuse Assad clătinând 
din cap. Dar îl vor găsi, dacă își doresc asta. 

Privirea pe care Bak i-o aruncă lui Assad era plină de neîncrederea 
acumulată de-a lungul anilor. 


— Există un singur lucru pe care oamenii ca el îl respectă și acesta 
este mafia rusească, spuse Bak. Și nu-mi spune că ai un cuvânt de spus 
acolo. 

Așteptă răspunsul lui Assad, dar acesta nu veni. 

— Ceea ce înseamnă că l-ai lăsat să scape, idiotule. 

Assad își înclină capul într-o parte și-l privi pe Bak cu ochi 
încețoșați. 

— Cred că ar trebui să-i spui surorii tale că totul este aranjat acum. 
Nu ar trebui să ne întoarcem, Carl? Simt nevoia de o ceaşcă de ceai 
fierbinte. 

Carl își plimbă privirea între dosarul de pe biroul său și televizorul 
cu ecran plat de pe perete. Niciunul nu îl atrăgea în mod deosebit. Pe 
canalul de știri al TV2, doamna ministru de externe, cocoţată pe 
tocurile ei înalte, încerca să pară competentă, în timp ce jurnaliștii 
docili încuviințau din cap și aprobau ceea ce li se spunea. Dosarul de 
pe biroul său era cel referitor la înecarea unchiului său în 1978. 

Era ca și cum ai alege între ciumă și holeră. 

Se scarpină în spatele urechii și închise ochii. Ce zi groaznică. Nici 
pe departe atât de liniștită şi de liberă precum sperase. 

Pe raft mai avea cam un metru de cazuri noi nerezolvate, iar două 
dintre ele captaseră deja imaginaţia lui Rose. În special cel al Ritei 
Nielsen, proprietara de bordel care dispăruse în Copenhaga. Era o 
situație care nu dădea bine. Și pentru a înrăutăţi lucrurile și mai mult, 
Assad era în cabina lui de pe partea opusă a holului, strănutând la 
fiecare șapte secunde și trimițând o mulțime de bacterii în aerul 
comun. Tipul trăgea să moară, dar cu mai puțin de o oră și jumătate 
în urmă, îl aruncase de zid pe un criminal feroce și făcuse amenințări 
atât de dure încât tipul o luase la fugă ca să-și salveze viaţa, cu 
teroarea pe faţă. Ce naiba se întâmplă cu Assad ăsta? Chiar și bătrânul 
său partener Anker, care putea să sperie aproape pe oricine, era mic 
copil în comparaţie cu el. 

Şi apoi mai erau și informaţiile din trecutul lui Carl, care au ieșit 
brusc la suprafață. De ce vărul său Ronny vorbea, într-un bar din 
Thailanda, despre moartea unchiului său cum că nu ar fi fost un 
accident, când Carl ştia clar că asta a fost? Și de ce ar fi susținut 
Ronny că şi-a ucis singur tatăl, când Carl știa că nu ar fi avut cum? El 
şi Carl erau împreună, zgâindu-se la două perechi de țâțe pe 
Hjorringvej când s-a întâmplat, așa că nu putea fi Ronny. lar acum 
venea Bak să-i spună că Ronny susține că și el, Carl, ar fi fost implicat. 

Carl scutură din cap. Opri televizorul cu imaginea ministrului de 
externe, o făptură îngâmfată și fără creier, și puse mâna pe telefon. 

Încercă să sune la patru numere diferite, dar toate în zadar. Verifică 
la Biroul de evidență a populaţiei, apoi sună la alte două numere, la 
fel de inutil. Părea că Ronny avea un talent ciudat de a se scufunda în 
anonimitate într-o societate din ce în ce mai dubioasă. 

Va trebui să o implice și pe Lis. Ea l-ar putea ajuta să-l găsească pe 
vagabond, oriunde naiba s-ar ascunde. 


După treizeci de secunde de ton ocupat, Carl se ridică în picioare 
nervos. Tot corpul îi era încordat de frustrare. Ce dracu' se întâmplă la 
etaj, de ce nu răspunde nimeni la telefon? 

Pe drum până la etajul trei, întâlni mai multe persoane cu nasurile 
roşii, care arătau groaznic. Afurisita de gripă era peste tot. Îşi puse 
mâna peste nas și gură în timp trecea. „Treci în spatele meu, virus 
satanic”, şopti, dând din cap politicos către colegii cu ochii umezi, 
care tușeau și strănutau, și cu fețele care arătau de parcă se apropia 
sfârșitul lumii. 

La etaj, la Omucideri, era o liniște mormântală. De parcă toți 
ucigașii  încătuşaţi de-a lungul anilor de către anchetatorii 
departamentului și-ar fi unit forțele pentru a se răzbuna cu arme 
biologice. Brusc, numele departamentului se potrivea perfect. Parcă ar 
fi fost anihilaţi cu toții. 

În spatele tejghelei nu era nici măcar Lis, cu atitudinea ei 
libidinoasă, asemănătoare unei păsări flamingo, iar ceea ce era și mai 
surprinzător era că lipsea și doamna Sgrensen, vaca mizerabilă, care 
își ridica posteriorul doar ca să meargă la budă. 

— Unde dracu sunt toți? răcni atât de tare că făcu să vibreze și 
capsatoarele de pe birouri. 

— Ajunge, calmează-te imediat, Carl, se auzi o voce de după o ușă 
deschisă, de la jumătatea coridorului. 

Carl își băgă capul în biroul în care domnea haosul. Cu mobilierul 
uzat de timp şi munţii de documente, acest birou făcea camera lui din 
subsol să pară un apartament de lux de pe un vas de croazieră. 

Dădu din cap către persoana care abia se vedea din spatele 
movilelor de hârtie și îşi repetă întrebarea înainte ca Terje Ploug să 
ridice fața roșie de la gripă pentru a-l privi. 

— Unde dracu’ este toată lumea? Au fost cu toții loviți de 
epidemie? 

Răspunsul primit vorbi de la sine. Cinci strănuturi în succesiune 
rapidă, urmate de tuse şi muci care curgeau din nările bărbatului. 

— O-K, spuse Carl, cu accent pe a doua silabă și făcu un pas înapoi. 

— Lars Bjørn este în sala de ședințe cu una dintre echipe, iar 
Marcus este pe teren, zise Ploug între strănuturi. Dar acum că ești aici, 
Carl, avem o nouă pistă în cazul pistolului de bătut cuie. Tocmai urma 
să te sun. 

— Serios? Carl își luă privirea de la nasul umflat și lucios al 
bărbatului și-și pierdu concentrarea. I se părea că trecuse deja un secol 
de când el, Anker și Hardy fuseseră împușcați în acel șopron din 
Amager. Putea să uite vreodată ce s-a întâmplat? 

— Acea parte din casa de grădină în care voi trei ați fost răniți 
după ce l-aţi găsit pe Georg Madsen cu un cui înfipt în creier a fost 
demolată în dimineaţa asta, spuse Ploug încet. 


— Era și timpul. 

Carl își băgă mâinile în buzunare. Le simți lipicioase. 

— Buldozerele au făcut o treabă bună. Au curățat complet primul 
strat de pământ până la lut. 

— Și ce au găsit? întrebă Carl, fără chef să afle mai multe. Un 
nenorocit de caz. 

— O cutie asamblată cu cuie Pastode. În interior era un sac cu părți 
ale corpului în diferite stadii de descompunere. Au găsit-o acum o oră 
şi au sunat imediat. Marcus este acum acolo împreună cu 
investigatorii SOCO. 

La naiba! El şi Hardy nu vor mai avea parte de linişte o vreme. 

— Nu există nicio îndoială că aceasta este legată de crimele comise 
de Georg Madsen și de celelalte două din Sorg, comise și alea cu un 
pistol de bătut cuie, continuă Ploug, în timp ce își tampona ochii cu o 
batistă care-și câștigase dreptul de a fi incinerată sub supraveghere 
avizată. 

— Și ce te face să crezi asta? 

— Oricine ar fi fost, avea un cui relativ lung înfipt în craniul său. 

Carl dădu din cap. La fel și ceilalți. Era o deducție logică. 

— Aş vrea să vii cu mine la locul faptei în jumătate de oră. 

— Eu? De ce? Nu mai este cazul meu. 

Judecând după expresia de pe chipul lui Terje Ploug, Carl ar fi 
putut spune la fel de bine că de acum încolo nu va purta altceva decât 
pulovere roz făcute din lână de cămilă și că se va ocupa doar de cazuri 
care implică dalmaţieni cu trei picioare. 

— Marcus este de altă părere, spuse scurt Ploug. 

Desigur, era şi cazul lui Carl. O cicatrice de pe tâmpla sa îi amintea 
zilnic de asta. Pecetea lui Cain care vorbea despre lașitate și despre 
lipsa capacităţii de a acţiona decisiv în cel mai crucial moment al 
vieţii sale. 

Carl trecu cu privirea peste pereţii lui Ploug. Fuseseră acoperiți de 
fotografii făcute la locul crimei, suficiente pentru a umple o cutie de 
dimensiuni medii. 

— OK, spus el până la urmă. Dar voi merge cu maşina mea, 
adăugă, cu o octavă mai jos decât în mod normal. 

În niciun caz nu avea să ocupe locul din dreapta din blenderul 
bacteriologic al lui Ploug. Prefera să meargă și pe jos. 

— Ce naiba faci tu aici? îl întrebă doamna Sgrensen din spatele 
ghișeului, atunci când Carl trecu pe lângă secretariat, câteva momente 
mai târziu, în timp ce în minte îi rulau imagini din ziua aceea fatidică, 
în care Anker și-a pierdut viaţa și Hardy și-a pierdut mobilitatea. 

În mod ciudat, de rău augur, vocea ei părea aproape blândă și 
reconfortantă. Carl se întoarse încet, pregătit pentru a o contracara. 

Era doar la câțiva metri și totuși părea cumva altfel. Ar fi putut la 


fel de uşor să fixeze un punct îndepărtat. 

Nu pentru că ar fi fost îmbrăcată altfel decât de obicei. Arăta de 
parcă se rătăcise într-un magazin second-hand legată la ochi. Însă 
ochii şi părul scurt, de obicei uscat, acum străluceau ca niște pantofi 
noi din piele la un bal. Dar cel mai rău era că avea acum două pete 
roşii care i se întindeau pe obraji şi care dovedeau atât o excelentă 
circulație a sângelui, dar și faptul că avea mai multă viață în ea decât 
și-ar fi imaginat el, ceea ce era și mai alarmant. 

— Mă bucur să te văd, spuse ea ca și cum viaţa nu ar fi fost 
suficient de suprarealistă așa cum era. 

— Hmm, mormăi Carl. Cine ar fi îndrăznit să spună mai mult? 

— Presupun că nu știți unde este Lis? Este bolnavă ca toți ceilalți? 
întrebă el cu precauţie, pregătit să fie atacat cu injurii. 

— Este în sala de ședințe, ia notițe, dar va coborî mai târziu în 
arhivă. Vrei să-i spun să treacă pe aici? 

Carl înghiți în sec. Chiar a spus „să treacă pe aici”? Chiar o auzise 
pe Ilse din She-Devil, alias doamna Sørensen, folosind o expresie atât 
de informală? 

În acel moment de confuzie, îi trimise un zâmbet sfios și se 
îndreptă spre casa scărilor. 

— Da, şefu', se smiorcăi Assad. Despre ce ai vrut să vorbeşti cu 
mine? 

— Este foarte simplu, Assad, spuse Carl încruntându-se. Să-mi spui 
exact ce s-a întâmplat în camera aceea din Eskildsgade. 

— Ce s-a întâmplat? întrebă ciulindu-și urechile. 

— Înţeleg. Dar de ce, Assad? Cu ce și de ce l-ai amenințat? Că doar 
nu ai reușit să sperii o canalie baltică citindu-i povești de Hans 
Christian Andersen, nu? 

— Oh, dar să știi că pot fi înspăimântătoare. Gândește-te, de 
exemplu, la cea cu fata și mărul otrăvit... 

Carl oftă. 

— Assad, Andersen nu a scris Albă ca Zăpada, OK? Acum spune, cu 
ce l-ai amenințat? 

Assad ezită, trăgând adânc era în piept, și-l privi fix pe care. 

— l-am spus doar că îi păstrez permisul de conducere, pentru a-l 
trimite prin fax unor persoane cu care am lucrat înainte și că ar trebui 
să meargă acasă la familia lui și să o ducă departe, pentru că dacă va 
mai fi cineva acasă când oamenii mei ajung acolo, sau dacă îl mai 
găsesc în Danemarca, îi dau foc la casă. 

— Îi dai foc la casă? Ştii ce, cred că informaţia asta ar trebui să o 
păstrăm pentru noi. Eşti de acord cu mine, Assad? 

Carl se opri demonstrativ, dar privirea lui Assad rămase fixă. 

— Dar se pare că tipul te-a crezut, continuă Carl. De ce a făcut 


asta? Cui i-ai spus că vei trimite acel fax? De cine îi este atât de frică? 

Assad scoase din buzunar o bucată de hârtie împăturită. Carl văzu 
numele lui Linas Verslovas în timp ce Assad o desfăcea. Sub nume era 
o poză destul de nereușită, deși semăna bine, plus câteva mici detalii 
scurte și o mulțime de prostii scrise într-o limbă pe care Carl nu reuși 
să o recunoască. 

— Am obținut niște informaţii înainte să mergem și să „stăm de 
vorbă” cu omul, explică Assad, gesticulând în aer ghilimelele. Le-am 
primit de la câţiva prieteni de-ai mei din Vilnius. Ei pot accesa 
arhivele poliției când vor. 

Carl se încruntă. 

— Vrei să spui că ai primit asta de la Serviciile Secrete din 
Lituania? 

Assad dădu din cap. 

— Și aceşti oameni ți-au făcut traducerea telefonic? 

O altă încuviinţare. 

— Înţeleg. Nu este chiar o lectură plăcută. Și atunci l-ai amenințat 
pe acest Linas Verslovas cu poliția secretă, sau cum s-or numi ei, 
spunându-i că vor efectua represalii asupra familiei sale? Avea într- 
adevăr motive să creadă că o vor face? 

Assad ridică din umeri. 

Carl se întinse peste birou și scoase un dosar de plastic cu 
documente. 

— Assad, am avut aici dosarul tău de la Serviciul Danez de 
Imigrări, încă din prima ta zi în subsol. Și, în sfârşit, acum am ajuns să 
îl studiez. 

Carl simți o pereche de ochi întunecați care îi fixau creștetul 
capului. 

— Din câte îmi dau seama, voi găsi aici, până la ultimul detaliu, tot 
ce mi-ai zis până acum despre trecutul tău, spuse uitându-se în sus la 
asistentul său. 

— Bineînţeles, Carl. La ce te așteptai? 

— Dar acestea sunt toate informațiile disponibile din dosar. Nu 
există aici nimic despre activitatea ta de dinainte de a veni în 
Danemarca. Nimic despre ce te-a făcut eligibil pentru a obţine 
rezidența aici sau cine a avut grijă de cererea ta de azil, executată 
impecabil și aprobată rapid. Nimic despre soţie sau copii, când și unde 
s-au născut, nimic despre trecutul lor. Doar nume, atât. Din punctul 
meu de vedere, acesta este un dosar cât se poate de incomplet și 
nesemnificativ. Am putea deduce chiar că cineva a făcut mici 
modificări în el. 

Assad ridică din nou din umeri. Umeri care aparent erau sediul 
unui limbaj universal cu o adevărată abundență de nuanţe. 

— Și acum îmi spui că ai prieteni în Serviciile Secrete din Lituania 


pe care îi poți convinge să te ajute să faci ameninţări și să obţii 
informaţii confidenţiale, iar pentru asta trebuie doar să pui mâna pe 
telefon. Dar știi ce, Assad? 

Ridică din nou din umeri, dar de data asta privirea îi era mai 
intensă. 

— Asta înseamnă că poți face lucruri pe care nici măcar șeful 
serviciilor noastre secrete nu le poate face. 

Încă o dată ridică din umeri. 

— Se poate să fie adevărat, Carl. Dar ce vrei să-mi spui cu asta? 

— Ce vreau să spun? 

Carl își îndreptă spatele și aruncă dosarul înapoi pe biroul din fața 
lui. 

— Ce vreau să spun, Assad, este următorul lucru: cum de ai avut 
atât de multă putere? Asta vreau să știu, iar acest dosar nu îmi spune 
nimic. 

— Ascultă, Carl. Nu ne este nouă bine aici, împreună? Nu ne 
înțelegem noi bine? De ce ar trebui să intrăm în subiectul ăsta? 

— Pentru că astăzi ai depășit o limită, dincolo de care doar simpla 
curiozitate nu mai este suficientă. 

— Poţi să repeţi, te rog? 

— Fir-ar să fie, Assad. De ce nu recunoști odată că ai lucrat pentru 
serviciile secrete siriene și că ai fost implicat în tot felul de rahaturi 
pentru care îți vor pune capul pe tavă dacă te întorci vreodată? 
Recunoaște că aici, în Danemarca, ai prestat servicii pentru PET sau 
FET, sau alte grupări din astea de rahat, așa că s-au simțit nevoiţi să te 
lase să rămâi aici, să te faci că lucrezi aici în subsol, ca să poţi câștiga 
un salariu decent. Haide, Assad, pentru numele lui Dumnezeu, spune 
tot! 

— Aș putea face asta, Carl, dacă ceea ce spui tu ar fi adevărat, dar 
mă tem că nu este. Într-adevăr, am prestat nişte servicii pentru 
Danemarca. De aceea sunt aici și tot de aceea nici nu pot spune mai 
multe. Poate într-o zi, Carl. 

— Dar ai prieteni în Lituania. Unde mai ai prieteni, măcar atâta îmi 
poți spune? S-ar putea ca într-o zi să ne fie de folos dacă am ști cine 
sunt. 

— Îți voi spune când va veni vremea, Carl. Toată şiretenia. 

Carl își lăsă umerii în jos. 

— Toată tărășenia, Assad, spuse schițând un zâmbet ofilit în 
direcția ajutorului său lovit de gripă. Dar de acum înainte nu mai 
întreprinzi acțiuni ca aceea de azi fără să treacă pe la mine, OK? 

— Să treacă la tine? 

— Să treacă pe la mine. Înseamnă că trebuie să întrebi înainte să o 
faci, da? 

Assad își împinse buza inferioară în afară și încuviință din cap. 


— Și mai e ceva, Assad. Cred că este timpul să-mi spui ce faci aici 
la sediu dimineaţa atât de devreme. Este ceva de care nu ar trebui să 
ştiu și trebuie să vii pe furiș în toiul nopţii? Și cum de nu mă inviți 
niciodată să trec pe la tine pe acasă, în Kongevejen? Și dacă tot 
suntem pe subiect, cum se face că te cerți mereu cu bărbaţi care, am 
eu o vagă bănuială, provin din Orientul Mijlociu? Și de ce tu și Samir 
Ghazi de la poliția Rødovre încercați mereu să vă snopiţi în bătaie de 
fiecare dată când vă intersectați? 

— Sunt chestiuni personale, Carl. 

Modul în care spusese asta îl afectă imediat pe Carl. Era un afront 
personal. Precum reacția unui prieten care refuză să-ți dea o mână de 
ajutor. O accentuare fără echivoc a faptului că, oricât de multe ar 
împărtăși la muncă, nu doar că nu ar fi pe locul doi, ci chiar nu ar 
exista în lumea asistentului său din momentul în care acesta a ieșit pe 
poartă. Încrederea era conceptul-cheie aici. Assad nu avea încredere în 
Carl. Nici cât negru sub unghie. 

— M-am gândit eu. Doi tipi superbi, care poartă un dialog plăcut, 
se auzi o voce familiară de pe coridor. 

Lis își arătă dinţii albi ca perlele zâmbind seducător și le făcu cu 
ochiul din ușă. Sincronizarea era groaznică. 

Carl se uită la Assad, care se adunase imediat și acum părea relaxat, 
cu chipul radiind de încântare. 

— Of, sărăcuţul de tine, spuse Lis, făcând un pas înainte și trecând 
mâna peste obrazul întunecat al lui Assad. Și pe tine te-a prins gripa? 
Ochii tăi sunt aproape pierduţi în orbite. Iar tu, Carl, îl obligi să vină 
la muncă. Nu vezi cât de neajutorat e, dragul de el? Se întoarse spre 
Carl, cu ochii ei albaștri încărcați de reproșuri. 

— Transmit din partea lui Ploug că ești așteptat în Amager. 

Abia când ajunse la capătul străzii Korsgade și se aşeză pe banca de 
sub castanii de lângă ușa blocului, privind spre lacul Peblinge, se simţi 
eliberată ca din închisoare și departe de dezaprobarea orașului. 

Siluetele care se plimbau pe străzile anilor '80 erau bine făcute și 
grațioase. Remarcă asta imediat, şi din acel moment simți că nu mai 
era în stare să concureze cu ele. 

Închise ochii, puse o mână pe piciorul mai scurt și îl frecă cu grijă. 
În timp ce vârfurile degetelor masau conturul neregulat al tibiei, 
gândurile ei zburau spre vechea mantră: Sunt suficient de bună... Sunt 
suficient de bună. Dar astăzi cuvintele nu aveau ecou, indiferent unde 
ar fi pus accentul. Trecuse mult timp de când nu mai rostise aceste 
cuvinte. 

Se lăsă în față și își cuprinse genunchii cu mâinile, iar cu tălpile 
bătea ritmul. Adesea o ajuta împotriva durerilor insuportabile care îi 
străbăteau corpul. 

Plimbarea până la magazinele Daells Varehus și înapoi la Dossering 
Peblinge a fost una lungă și îi provocă durere. Durere în tibie, când se 
forța să meargă. Durere în piciorul care trebuia să se acomodeze la 
diferența de câțiva centimetri cu care îi fusese scurtat celălalt. Durere 
în șoldul care încerca să preia presiunea. 

Durerea nu era însă cel mai rău lucru. Mergând de-a lungul 
Nørregade, se uita drept înainte, încercând să nu șchiopăteze, știind 
bine că nu va reuși. Îi venea greu să accepte acest lucru. Cu doi ani 
înainte, fusese o femeie atrăgătoare, agilă, iar acum se simțea ca o 
umbră. 

Până acum, considera că umbrele trăiesc bine în întuneric. Orașul 
era locul unde putea să o ia de la capăt. Acesta fusese motivul pentru 
care fugise la Copenhaga cu aproape doi ani în urmă. Departe de 
ruşine şi de durere și de privirile îngheţate ale localnicilor din Lolland. 

Se mutase din Havngaard ca să uite, și acum se întâmpla asta. 

Nete strânse din buze, în timp ce două tinere treceau pe lângă ea cu 
feţele și vocile pline de bucurie și dezinvoltură. 

Îşi întoarse privirea şi observă mai întâi un ratat din cartier care 
târa după el o monstruozitate de corcitură de câine, apoi se uită spre 
stolurile de păsări care arătau ca niște puncte pe suprafaţa lacului. 

Ce viață groaznică. Douăzeci de secunde petrecute într-un ascensor 
la Daells Varehus îi schimbaseră viața din temelii patruzeci și cinci de 


minute mai târziu. Doar de atât fusese nevoie. Douăzeci de secunde. 

Închise ochii și îşi reaminti întâmplarea. Pașii ei spre ascensorul de 
la etajul al patrulea. A apăsat butonul. Ușurarea simțită când a trebuit 
să aștepte doar câteva secunde înainte ca ușa să se deschidă. 

Dar ușurarea simțită atunci devenise acum un virus periculos în 
interiorul ei. 

A luat liftul greșit. Dacă ar fi luat liftul de la celălalt capăt și-ar fi 
putut continua viaţa la fel ca înainte, pierzându-se printre clădirile și 
pe străzile din Nørrebro. 

Clătină din cap. Acum totul era altfel. Acele secunde fatidice au 
anihilat și ultimele rămășițe ale lui Nete Rosen. A murit și a dispărut. 
Ştearsă complet de pe fața pământului. Acum era din nou Nete 
Hermansen. Fata din Sprogø a revenit. 

Cu toate consecințele. 

La opt săptămâni după accident a fost externată fără ceremonie, iar 
în lunile următoare a locuit singură la Havngaard. Avocaţii erau 
ocupați, căci soțul ei fusese un bărbat cu o avere consistentă și, din 
când în când, fotografii pândeau din șanțuri și tufișuri. Când unul 
dintre cei mai importanți oameni de afaceri din Danemarca își pierde 
viaţa într-un accident de mașină, ziarele și tabloidele pândesc noi 
oportunități de creştere a vânzărilor, și ce altceva ar putea vinde mai 
bine decât o văduvă înstărită în cârje, cu o expresie tristă pe față? Dar 
Nete a tras perdelele și a lăsat viața să continue fără ea. Ştia ce 
gândeau oamenii: micul acarian care îşi croise drum din laboratoare 
în patul directorului general nu merita să fie unde se afla și doar 
datorită soțului și banilor săi cei din jurul ei i-au fost alături în toți 
acești ani. 

La fel se simțea și acum. Chiar și unele dintre asistentele 
comunitare care au avut grijă de ea acasă au avut dificultăți în a-și 
ascunde disprețul, dar au fost înlocuite rapid. 

În ultimele luni, poveștile despre accidentul fatal al lui Andreas 
Rosen au fost condimentate cu zvonuri și glume ale martorilor. Simțea 
că trecutul se strecoară în prezentul ei precum un piton, iar când a 
fost dusă la secția de poliție din Maribo, localnicii stăteau la ferestre și 
zâmbeau arogant. Pe atunci se știa deja că familia care locuia în casa 
din fața locului accidentului văzuse ceva care arăta ca o încăierare în 
interiorul mașinii, chiar înainte ca aceasta să treacă prin parapet şi să 
plonjeze în apă. 

Dar Nete s-a ţinut tare. Nu a cedat și nu a mărturisit adevărul, nici 
autorităților și nici opiniei publice. Și-a mărturisit doar ei. 

Nu au reușit să o doboare, pentru că ea învățase de mult timp să 
stea ferm pe picioare, chiar și pe timp de furtună. 

Apoi a lăsat totul în urmă. 


Se dezbrăcă încet în fața geamurilor care dădeau spre lac și se 
aşeză calmă pe taburet în faţa oglinzii din dormitor. Cicatricea de 
deasupra pubisului era mai vizibilă acum, când părul pubian era mai 
puţin. O linie ștearsă, de culoarea lavandei, care marca hotarul între 
noroc și ghinion, viață și moarte. Cicatricea de la sterilizare. 

Îşi trecu mâna peste pielea lăsată a abdomenului și își încleșta 
dinţii. Îşi frecă pielea până o duru și picioarele începură să-i tremure, 
respiraţia îi deveni sacadată în timp ce gândurile îi roiau prin minte. 

Cu doar patru ore în urmă, stătuse în bucătărie cu un catalog în 
braţe și admirase un pulover roz de la pagina cinci. 

Catalogul de toamnă 1987, spunea coperta, care promitea multe. 
Deasupra imaginii care îi atrăsese atenţia scria „Modă tricotaje”. 

Admirase puloverul tricotat printre aburii cafelei și se gândise că 
un pulover tricotat cu un model precum acela ar fi mers foarte bine cu 
o cămașă Pineta cu umeri falși și că acea combinaţie putea să-i ofere 
un nou început. Pentru că, deși durerea ei era imensă, mai avea o 
viață de trăit și în curând se va simți din nou pregătită să o reia. 

Din acest motiv, în urmă cu două ore stătea în lift, cu geanta de 
cumpărături în mână și cu inima plină de bucurie. Exact cu o oră și 
cincizeci și nouă de minute în urmă, liftul se oprea la etajul trei și un 
bărbat înalt pășea înăuntru și stătea lângă ea, atât de aproape încât 
putea să-i simtă mirosul. 

Nu s-a deranjat să o privească, dar ea l-a observat. Îl studiase în 
timp ce își ținea respirația, retrăgându-se nesigură în colț, cu obrajii 
aprinși de furie. Spera că nu se va întoarce să îi surprindă faţa în 
oglindă. 

Un om care era evident sigur de sine și de lumea înconjurătoare. 
Avea totul sub control, cum s-ar spune. Control asupra propriei vieți 
și, în ciuda vârstei, şi a viitorului. 

Gunoiul. 

Cu o oră cincizeci şi opt de minute și patruzeci de secunde mai 
devreme, bărbatul ieşea din lift la etajul doi lăsând-o pe Nete gâfâind 
și cu pumnii încleştați. În minutele lungi care au urmat, nu a simțit 
nimic. Mergea cu liftul în sus și în jos fără a reacționa la întrebările 
îngrijorate ale celorlalți clienți. Doar atât putea să facă pentru a-și 
calma ritmul cardiac și pentru a-și aduna gândurile. 

Când s-a trezit din nou pe stradă, nu mai avea geanta de 
cumpărături în mână. Cine mai avea nevoie acum de pulover roz și o 
bluză cu umeri falși acolo unde viaţa o ducea acum? 

Și acum stătea în apartamentul ei de la etajul patru, dezbrăcată și 
cu inima și sufletul pângărite, întrebându-se cum se putea răzbuna și 
pe cine. 

Zâmbi pentru o secundă. Poate că totuși nu ea era cea nefericită. 
Poate că era chiar monstrul mizerabil, pe care soarta i l-a scos în cale. 


Așa s-a simţit în primele ore după ce Curt Wad intrase încă o dată 
în viaţa ei. 

Odată cu sosirea verii venise și vărul ei Tage. Un puștan pe care 
nici școala, nici străzile din Assens nu îl puteau controla. „Mușchi 
mulți, creier puțin”, spunea unchiul ei, dar lui Nete îi plăcea când 
Tage venea să stea la ei. Însemna că pentru câteva săptămâni avea 
cine să o ajute. Hrănirea găinilor era o muncă potrivită pentru o fată 
măruntă, dar nu la fel de ușoare erau celelalte îndatoriri. Lui Tage îi 
plăcea să-și murdărească mâinile, așa că purceii și vițeii au devenit 
domeniul său. Doar în săptămânile când Tage era cu ei reușea să 
meargă la culcare noaptea fără durere în braţe și picioare de la munca 
fizică şi pentru asta îl adora. 

Poate că îl adora un pic prea mult. 

— Cine te-a învățat să vorbeşti așa urât? se răstise la ea 
învăţătoarea după vacanţa de vară. 

Și întotdeauna cel mai rău era pedepsită după vacanța de vară, 
pentru că folosea cuvintele preferate ale lui Tage: „f...”, „să ţi-o trag” 
şi „sculat”, cuvinte care nu mai aveau ce căuta în lumea guvernată de 
învățătoare. 

Cuvintele acestea și chipul pistruiat al lui Tage au fost primele 
pietre care au pavat drumul către Curt Wad. 

Pietre fine și alunecoase. 

Se ridică de pe taburet și se îmbrăcă, în timp ce lista prindea contur 
în mintea ei. Lista care îi deschidea porii și îi netezea cutele de pe 
frunte. 

Erau oameni pe lume care nu meritau să trăiască. Oameni care s-au 
concentrat în mod egoist doar pe obiectivele personale fără să 
privească în urmă la prăpădul pe care îl lasă după ei. Se gândi imediat 
la câţiva. Întrebarea era acum: care este prețul pe care ar trebui să-l 
plătească în consecinţă? 

Traversă holul lung spre camera unde în partea din spate stătea 
masa pe care o moștenise de la tatăl ei. Cel puțin o mie de mese au 
fost servite pe ea, cu tatăl său care plimba mâncarea în farfurie, tăcut 
și ursuz, obosit de viață și de toată durerea ei. În rare ocazii, o privea 
pentru a-i oferi un zâmbet obosit. Mai mult de atât nu putea să facă. 

Dacă nu ar fi fost ea, ar fi găsit o frânghie cu care să se spânzure, 
cu mulți ani înainte de a o face în cele din urmă. Acesta a fost efectul 
final al artritei, singurătăţii și al lipsei de inteligență. 

Îşi trecu degetele cu blândeţe peste marginea închisă la culoare pe 
care îşi ţinea el mereu braţele, după care degetele ei se îndreptară spre 
mijlocul mesei unde plicul maro zăcea deja de doi ani, de când se 
mutase acolo. 


Era uzat şi mototolit de câte ori îl deschisese să îi studieze 
conținutul. 

Plicul era adresat către „Domnișoara Nete Hermansen, asistent de 
laborator, Colegiul Tehnic Århus, Halmstadgade, Århus N.”. 
Funcţionarii poștei adăugaseră numărul străzii și codul poştal cu stilou 
roșu. De atunci, le era recunoscătoare. 

Îşi trecu uşor degetele peste ștampilă și timbru. Trecuseră aproape 
șaptesprezece ani de când primise plicul în cutia poştală. O viață 
întreagă. 

Apoi deschise plicul, scoase scrisoarea și o desfăcu. 


Draga mea Nete, 

Am aflat acum, în cel mai remarcabil mod, despre 
parcursul tău în viaţă din ultimii șase ani și mintea mea nu 
poate să cuprindă cât de multe ai realizat de când, cu 
zâmbetul pe buze, ne-ai făcut cu mâna din trenul cu care 
plecai din staţia Bredebro. 

Trebuie să știi că tot ce am aflat acum despre trecerea ta 
prin viaţă în acești șase ani m-a încântat mai mult decât voi 
putea vreodată să exprim. 

Acum, știi cu certitudine că ești suficient de bună. Am 
dreptate? Dificultăţile de citire pe care le aveai au putut fi într- 
adevăr depășite și până la urmă ţi-ai găsit locul. Și încă ce loc! 
Sunt foarte mândru de tine, dragă Nete. Liceu finalizat cu note 
maxime. Pregătire ca asistent de laborator la Colegiul Tehnic 
Aabenraa, absolvit în fruntea clasei. Și acum, în curând, îti 
completezi cursul de tehnician de laborator biologic în Århus. 
Deci, foarte frumos parcurs, într-adevăr! Poate că te întrebi 
cum am ajuns în posesia acestor informaţii, iar în cazul acesta 
îţi pot dezvălui cea mai incredibilă coincidenţă: Interlab A/S, 
compania care te-a angajat începând cu 1 ianuarie, a fost 
fondată de vechiul meu prieten, Christopher Hale. Mai mult, 
fiul său, Daniel, este finul meu. Ne întâlnim des, cel mai recent 
a fost cu prilejul reuniunii de familie, în prima duminică a 
Postului Crăciunului, sub pretextul de a face decorațiuni și a 
coace biscuiţi în cadrul pregătirilor pentru sezonul festiv. 

L-am întrebat pe prietenul meu ce chestiuni îl preocupau la 
acea vreme și m-a informat că tocmai a terminat de citit un 
număr impresionant de aplicaţii pentru un loc de muncă, după 
care mi-a arătat aplicaţia pe care o selectase. Îți poți imagina 
surpriza mea când ţi-am văzut numele? Și, iartă-mi 
indiscreţia, dar după ce am citit aplicaţia și curriculumul vitae, 
trebuie să recunosc sincer că am vărsat lacrimi de bucurie. 

Acum, Nete, nu te voi împovăra cu sentimentalismele unui 


om bătrân. Este suficient să spun că Marianne și cu mine 
suntem extrem de fericiţi pentru tine. Să știi că acum poţi să ţii 
capul sus cu mândrie și să spui întregii lumi acea mică frază 
pe care am compus-o împreună cu atâţia ani în urmă: Sunt 
suficient de bună! 

NU UITA asta, draga mea! 

Îti dorim fericire și împliniri în anii următori ai vieţii tale. 


Cu sincere salutări. 
Marianne și Erik Hanstholm 
Bredebro, 14 decembrie 1970 


Citi scrisoarea de trei ori și de fiecare dată se opri la cuvintele: 
„Acum, știi cu certitudine că ești suficient de bună”. 

„Sunt suficient de bună!” spuse ea cu voce tare, imaginându-și 
chipul lui Erik Hanstholm râzând. Prima oară când rostise propoziţia, 
avea doar douăzeci și patru de ani, iar acum avea cincizeci. Unde s-au 
dus toți anii? 

Dacă ar fi luat legătura cu el înainte să fie prea târziu. 

Respiră adânc, își înclină capul și studie caligrafia, majusculele și 
fiecare mică pată de cerneală pe care stiloul o lăsase de fiecare dată 
când el făcea o pauză. 

Apoi scoase o a doua foaie de hârtie din plic și o privi o vreme cu 
lacrimi în ochi. De atunci mai primise diplome și certificate, dar 
aceasta fusese prima și cea mai importantă. Erik Hanstholm o făcuse 
pentru ea, generos ca întotdeauna. 

„DIPLOMA”, scria în partea de sus, cuvântul fiind scris cu litere 
arcuite, iar dedesubt patru rânduri care umpleau toată pagina. „Cel 
care poate citi ce scrie aici nu poate fi numit analfabet”. 

Doar atât era scris. 

Îşi șterse lacrimile și își strânse buzele. Cât de nepăsătoare şi 
egoistă fusese să nu mai ia legătura cu el. Ce s-ar fi întâmplat cu ea 
dacă nu ar fi fost el și soția lui, Marianne? Și acum era prea târziu. 
Decedat după o boală îndelungată, aflase dintr-un necrolog în urmă cu 
trei ani. 

„După o boală îndelungată”, orice ar fi însemnat asta. 

Ea îi scrisese Mariannei Hanstholm să-şi exprime condoleanţele, dar 
scrisorile ei au fost returnate. Poate că nici ea nu mai era în viață, se 
gândise atunci Nete. Deci, cine a rămas acum, în afară de cei care i-au 
distrus viața? 

Nimeni. 

Nete împături scrisoarea și diploma și le puse înapoi în plic. Apoi se 
duse la pervazul ferestrei, unde puse plicul maro pe o farfurie. 

Când îi dădu foc și fumul se ridică până în tavan, pentru prima 


oară de la accident, simţi cum îi dispare toată ruşinea. 

Așteptă până când se stinse tot jarul, iar rămășițele le transformă în 
praf de cenușă. Apoi duse farfuria în sufragerie și stătu o clipă lângă 
pervazul de acolo, privind planta cu ţepii lipicioşi. Acum mirosul ei nu 
nu mai era la fel de înțepător. 

Presără cenușa peste ghiveciul de flori şi se întoarse către birou. 

În spatele acestei piese fine de mobilier se afla un teanc de plicuri 
și hârtie pentru scris, cu motive florale. Genul de cadou la fel de 
inevitabil ca și lumânările şi șervețelele din dantelă. Luă șase plicuri, 
se așeză la masa de sufragerie și scrise câte un nume pe fiecare. 

Curt Wad, Rita Nielsen, Gitte Charles, Tage Hermansen, Viggo 
Mogensen și Philip Ngrvig. 

Un nume pentru fiecare moment din viaţa ei, când lucrurile au 
mers într-o direcție greșită. 

În timp ce studia numele din fața ei, acestea îi păreau 
neimportante. Chiar nesemnificative. Persoanele care ar putea fi 
înlăturate din viața ei cu o singură mișcare de pix. Dar realitatea era 
diferită. Aceste nume erau de maximă importanţă. lar importanța 
consta în primul rând în faptul că acești indivizi, în măsura în care 
mai erau încă în viață, se plimbau liber ca și Curt Wad. Fără să se 
gândească o secundă la trecut și la consecințele faptelor lor. 

Dar ea îi va opri și îi va obliga să privească înapoi. Și o va face în 
felul ei discret. 

Ridică telefonul și formă numărul Oficiului de Evidenţă a 
Populaţiei. 

Bună ziua, începu ea. Numele meu este Nete Hermansen. Sunteţi 
amabil să îmi spuneţi cum pot intra în legătură cu niște cunoscuţi mai 
vechi de-ai mei? Adresele pe care le am aici par să fie destul de vechi. 

Vântul era capricios şi chiar de la distanță Carl simțea duhoarea 
densă a cadavrului în aerul umed de toamnă. 

În spatele a doua buldozere cu cupele coborâte, poliţiştii de la 
omucideri îmbrăcați în alb se consultau cu tehnicienii criminaliști. 

Părea că au ajuns în punctul în care situaţia era preluată de 
echipajul de pe ambulanță al Departamentului de Medicină Legală 
pentru a scoate rămășițele. 

Terje Ploug stătea cu un dosar sub braț, fumând din pipă, iar 
Marcus Jacobsen avea o ţigară în gură. Nu că fumul ar fi ajutat prea 
mult. Bietul nenorocit care fusese omorât într-un mod atât de nefericit 
ajunsese de mult într-o stare de totală descompunere și mirosea mai 
urât decât orice altceva pe pământ. Prin urmare, faptul că organele 
olfactive ale multora din cei prezenți erau complet blocate era o 
coincidență fericită. 

Ţinându-se de nas, Carl se apropie și se uită în lada care era încă în 
pământ, deși dezgropată complet, cu capacul deschis. Nu era atât de 
mare pe cât și-ar fi imaginat. Mai puţin de un metru pătrat, dar 
suficient de mare pentru a încăpea un corp dezmembrat. Avea o 
structură solidă, asamblată din plăci de parchet, care fuseseră lăcuite. 
Un adevărat sicriu care ar fi rămas intact în pământ mulți ani. 

— De ce nu au pus cadavrul direct în pământ? spuse Carl meditând 
în timp ce stătea pe marginea gropii. Și de ce exact aici? continuă el, 
și întinzându-și mâinile pentru a indica zona înconjurătoare. Adică, 
aveau destule alternative, nu? 

— Am verificat podeaua pe care au scos-o din șopron. 

Şeful își strânse fularul în jurul gulerului jachetei sale de piele și se 
îndreptă către o grămadă de scânduri din spatele unor constructori 
îmbrăcați în salopete portocalii. 

— Avem acum informaţii destul de exacte cu privire la locul unde 
au coborât lada, continuă Jacobsen. Aproape de colțul peretelui sudic, 
groapa fusese tăiată cu un fierăstrău circular cu puțin timp în urmă. 
Băieţii de la investigații presupun că s-a întâmplat aproximativ în 
ultimii cinci ani. 

Carl dădu din cap. 

— OK. Deci victima a fost ucisă și tăiată în altă parte și apoi 
transportată aici. 

— Așa arată, cel puţin, spuse fonfăit Jacobsen, cu faţa înconjurată 


pe moment de un nor de fum de ţigară. Poate e o aluzie la adresa lui 
Georg Madsen, să se comporte un pic mai frumos decât bietul tip care 
se afla acolo. 

Terje Ploug încuviință din cap. 

— Cei de la SOCO spun că lada a fost îngropată sigur în camera 
principală, într-o zonă sub podeaua tăiată. În măsura în care pot să 
descifrez schița din raportul de aici, spuse indicând un plan din 
dosarul său, asta ar fi fost direct sub scaunul pe care l-aţi găsit pe 
Georg Madsen cu cuiul înfipt în cap. Locul în care ai fost împușcat. 

Carl își îndreptă spatele. Nu era genul de informaţie menită să 
transforme o dimineață de miercuri din noiembrie într-o zi 
promițătoare. Fără îndoială aveau în faţă sute de ore de anchetă și 
urmau să scoată la lumină evenimente pe care Carl prefera să le uite. 
Dacă ar fi fost după el, ar fi mers direct spre Airport Grill să ia câțiva 
hotdogi cu mult ketchup și s-ar fi uitat relaxat la ceas, vreo trei, patru 
ore, după care s-ar fi întors acasă să se pregătească pentru cina de 
Sfântul Martin la Mona. 

Ploug se uita la el de parcă ştia la ce se gândește. 

— OK, spuse Carl. Să zicem că știm că tipul a fost ucis în altă parte 
şi cel mai probabil îngropat sub podeaua lui Georg Madsen, cu acordul 
său. Să vedem acum ce detalii ar mai putea lipsi? 

Se scărpină teatral în cap înainte de a da tot el răspunsul. 

— Ah, chiar așa. Nu știm cine e tipul, nu știm de ce a fost lichidat 
și nu avem niciun indiciu care să ne ducă la criminal. Floare la ureche, 
aş spune! Dar o să rezolvaţi cazul în cel mai scurt timp, nu-i așa, 
Ploug? mormăi Carl. Și a simţit lovitura. 

Cu doi ani în urmă, chiar aici, în locul acesta mizerabil, aproape că- 
şi pierduse viaţa. De aici au plecat ambulanțţele cu cadavrul lui Anker 
şi cu Hardy rănit grav. Aici a căzut Carl rănit pe podea, paralizat de 
frică precum un animal îngrozit, în timp ce atacatorii lor îi luau viața 
unuia dintre colegii lui și o nenoroceau pe a celuilalt. Și când, în scurt 
timp, această ladă va fi dusă pentru ultima dată la criminalistică, toate 
probele palpabile ale acelor evenimente vor dispărea pentru 
totdeauna. I se părea corect și incorect în același timp. 

— Cred că ai dreptate, în măsura în care putem presupune că acest 
lucru a avut loc cu acordul lui Georg Madsen, dar dacă îngroparea 
cadavrului trebuia să fie un avertisment pentru el, cred că se înțelege 
de la sine că nu a fost prea atent, a comentat șeful. 

Carl se uită în lada deschisă. 

Craniul era poziționat pe o parte deasupra unei pungi negre de 
gunoi, care mai conţinea și alte părți ale corpului. Judecând după 
mărimea craniului, maxilarul proeminent și fractura vindecată pe 
puntea nasului, victima nu doar că era de gen masculin, ci era un 
bărbat care avusese multe probleme la viaţa lui. Acum zăcea aici, fără 


dinți, cu scalpul transformat într-o masă de carne putredă și din 
această masă subțire, descompusă, ieşea un cui mare galvanizat. Un 
cui care era aparent identic cu cele găsite în craniile lui Georg Madsen 
și ale celor doi mecanici de la atelierul de reparaţii auto din Sorø. 

Jacobsen îşi scoase salopeta de protecţie și le făcut semn 
fotografilor poliției. 

— În câteva ore, vom parcurge conținutul lăzii cu medicul legist. 
Asta ar trebui să ne spună ce să facem ca să identificăm victima, spuse 
el în concluzie și începu să meargă spre mașina sa. 

— Să scrii raportul, Ploug, strigă el peste umăr. 

Carl se retrase câțiva metri și încercă să filtreze duhoarea 
cadavrului inspirând adânc chiar lângă pipa lui Ploug care mocnea. 

— De ce dracu' m-ai târât aici, Terje? întrebă el. Să vezi dacă o să 
cedez nervos? 

Ploug răspunse la întrebare privindu-l cu ochii obosiţi. Nu-i păsa 
câtuși de puțin dacă ceda nervos sau nu. 

— Din câte îmi amintesc, casa vecinului era cam acolo, spuse el, 
indicând un petic de pământ alăturat. Trebuie să fi auzit sau să fi 
văzut niște oameni care se chinuiau să introducă o ladă mare în casa 
de alături, ca să nu mai vorbim de zgomotul făcut de fierăstrăul 
electric cu care au tăiat pardoseala lui Georg Madsen, nu crezi? Îţi 
aminteşti să fi spus ceva despre asta? 

Carl zâmbi. 

— Ascultă, Ploug. Vecinul se mutase aici cu zece zile înainte ca 
Georg Madsen să fie lichidat, așa că nu l-a cunoscut niciodată pe tip. 
Analizând mormanul de carne și oase în putrefacție, părerea mea și a 
celor de la SOCO este că lada a stat îngropată în pământ cel puţin 
cinci ani. Cu alte cuvinte, cu trei ani înainte ca Georg Madsen să fie 
omorât. Deci, cum dracu” putea vecinul să știe ceva? Și, de altfel, nu 
tu ești cel care a preluat ancheta după ce m-au trimis pe mine la 
spital? Nu ai stat tu de vorbă cu vecinul? 

— Nu, tipul a murit în urma unui atac de cord chiar în aceeași zi, 
nu-i așa? Și-a dat duhul chiar acolo pe trotuar, în timp ce noi ne 
adunam echipamentul. Crima și tot ceea ce se întâmpla în jurul lui au 
fost prea mult pentru el, ca să nu mai vorbim de noi toţi, care am 
venit buluc aici. 

Carl se strâmbă. Hristoase, oare cât de lungă avea să fie lista 
sufletelor pe care acești nenorociţi o vor avea pe suflet? 

— Nu ştiai asta, nu? îl întrebă Ploug scoțând un carneţel din 
buzunarul interior. În acest caz, probabil că nu ai auzit nici despre 
informaţiile primite din Olanda despre unele crime similare. În lunile 
mai și septembrie ale anului trecut. În Schiedam, un cartier de blocuri- 
turn în afara orașului Rotterdam. Doi tipi, ambii lichidaţi cu un pistol 
de bătut cuie. Ne-au trimis o grămadă de fotografii. 


Îşi deschise dosarul și scoase o serie de fotografii cu craniile celor 
doi bărbaţi, în timp ce doi ofițeri înconjurau cu bandă locul crimei. 

— Cuie Paslode de nouăzeci de milimetri intrate prin tâmplă, la fel 
ca aici. Îţi trimit copii ale documentelor relevante când ne întoarcem 
la birou. Putem să studiem raportul după ce îl primim de la legiști. 

OK, se gândi Carl. Creierul lui Hardy urma să fie antrenat serios. 

O găsi pe Lis în fața biroului lui Rose, cu braţele încrucișate, dând 
din cap cu nerăbdare, prinsă complet în poveștile lui Rose, despre 
viață, în general, și despre viața de aici din subsol în particular. Auzi 
câteva fragmente de genul: „ca un afurisit de mormânt”, „mizerabil ca 
păcatul” şi „crede că este darul lui Dumnezeu”. Era întru totul de 
acord cu ea, până când realiză că vorbeşte despre el. 

Carl simula o tuse, în speranța că își va surprinde secretara 
nemulțumită şi o va cuprinde rușinea, dar aceasta nici nu se deranj a 
să-l privească. 

— Vorbești de lup, spuse ea fără cea mai mică jenă și îi înmână 
nişte hârtii. Aruncă o privire pe părţile care le-am evidenţiat din cazul 
Rita Nielsen și consideră-te norocos că ai personal care să țină frontul 
aici, în timp ce anumiţi alții se plimbă în mediul rural. 

O, Hristoase! Era deja din nou în faza aceea? Dacă nu avea grijă, o 
vor avea pe așa-numita soră geamănă Yrsa, înainte să își dea seama ce 
se întâmplă. 

— M-ai căutat la etaj? întrebă Lis, când umbra lui Rose dispăru în 
biroul ei. 

— Da, am încercat să-l găsesc pe vărul meu, Ronny, dar fără noroc 
și mă întrebam dacă... 

— Aba, pentru asta, spuse ea părând dezamăgită pentru o clipă. 
Bak ne-a spus ceva frânturi. Frumoasă demonstrație. Voi vedea ce pot 
să fac. 

Ea îi aruncă un zâmbet care îi înmuie genunchii, apoi se îndreptă 
spre arhivă. 

— Doar un minut, Lis, izbucni Carl, oprind-o din drum. Ce dracu’ 
se întâmplă cu doamna Sgrensen acolo sus? Dintr-odată, este... bine, 
voiam să spun plăcută... 

— A început un curs de NLP. 

— NLP? Reîmprospătează-mi memoria... 

Dar apoi se auzi mobilul lui Carl. Morten Holland apărea pe afișaj. 
Ce mai voia acum de la el? 

— Da, ce este, Morten? întrebă el, făcându-i lui Lis un semn de 
scuze din cap. 

— Deranjez? se auzi vocea prudentă a lui Morten. 

— A întrerupt icebergul Titanicul? Brutus l-a întrerupt pe Cezar? Ce 
faci? Hardy este în regulă? 


— Da, ceva de genul. Apropo, bună comparaţia cu icebergul care 
întrerupe Titanicul. Ha, ha! În orice caz, Hardy vrea să vorbească cu 
tine. 

Auzi zgomotul telefonului care era așezat pe pernă la urechea lui 
Hardy. Aceste apeluri erau un obicei rău deprins de Morten și Hardy. 
Înainte era suficientă discuţia pe care Carl o purta cu Hardy lângă 
patul acestuia, seara când Carl ajungea acasă, dar se pare că nu mai 
era destul. 

— Mă auzi, Carl? 

Carl și-l imagină pe bărbatul masiv, paralizat în patul său, și pe 
Morten apăsându-i telefonul la ureche. Cu ochii întredeschiși și cu fața 
încruntată. Hardy era îngrijorat. Carl putea să își dea seama de asta 
din vocea lui. Cel mai probabil, Terje Ploug îi abordase deja. 

— A sunat Ploug, spuse el. Presupun că știi pentru ce. 

— Da. 

— OK, deci care este treaba, Carl? Spune-mi. 

— Este vorba despre nemernicii care ne-au împușcat, care sunt 
niște ucigași cu sânge rece și care nu se opresc până când nu 
instaurează disciplina. 

— Ştii că nu asta am vrut să spun. 

Făcu o pauză. Una inconfortabilă, care de regulă se încheie cu o 
confruntare. 

— Ştii ce cred? Cred că Anker era băgat până în gât în rahatul ăla. 
Ştia că era un cadavru îngropat în acea casă înainte să ajungem noi la 
fața locului. 

— OK, Hardy. Şi ce te face să crezi asta? 

— Pur şi simplu, știu. Se schimbase foarte mult în acea perioadă. 
Începuse să cheltuiască mai mulți bani decât înainte. I se schimbase 
personalitatea. Și în ziua aia nu a procedat ca la carte. 

— Ce vrei să spui? 

— S-a dus la vecin să-l interogheze înainte să intrăm în casa lui 
Georg Madsen. Cum putea să știe sigur că există un cadavru? 

— Vecinul a anunţat poliția despre cadavru. 

— Mă laşi, Carl. De câte ori nu s-a întâmplat ca oamenii să 
raporteze lucruri de genul acesta și de câte ori nu s-a dovedit că 
mirosul era de la un câine mort sau că zgomotul venea de la televizor 
sau de la radio? Anker verifica întotdeauna dacă era o alarmă falsă 
înainte de a ieși pe teren. Doar că în ziua aceea nu a făcut-o. 

— De ce îmi spui toate astea doar acum? Nu ai avut timp înainte, 
sau ce? 

— Îţi aminteşti când eu şi Minna l-am adus pe Anker la noi când 
soția lui l-a dat afară? 

— Nu. 

— A fost pentru o perioadă, dar Anker era într-o stare proastă. Se 


droga cu cocaină. 

— Da, ştiam de la Kris, psihologul pe care Mona l-a trimis pe capul 
meu. La acea vreme nu știam. 

— Într-o noapte, pe când era în oraș, a ajuns într-o încăierare. Avea 
hainele pline de sânge. 

— Şi...? 

— Sânge mult, Carl. Şi-a aruncat hainele la gunoi. 

— Acum vezi legătura dintre povestea asta şi cadavrul apărut 
astăzi? 

Altă pauză. Hardy fusese unul dintre cei mai buni detectivi de la 
sediul poliției când încă mai era în stare să se ridice. „Perspicacitate și 
intuiție” a fost modul în care el a explicat. Hardy și intuiţia lui 
afurisită. 

— Să așteptăm să vedem ce spune autopsia, Hardy. 

— Craniul din cutie nu avea dinţi, nu-i așa? 

— Așa este. 

— Și corpul a fost complet descompus? 

— Ceva de genul ăsta, da. Nu chiar supă, dar aproape. 

— Și este puţin probabil să aflăm cine a fost, nu? 

— Mă tem că nu avem multe opțiuni, Hardy. 

— Tu vorbeşti ușor, Carl. Nu tu ești cel care stă aici cu un tub în 
gură şi se uită fix la tavan toată ziua, nu-i așa? Dacă Anker a fost 
amestecat în rahatul acela, atunci este vina lui că sunt aici. De aceea te 
sun, Carl. Așa că fii cu ochii pe cazul acesta. Și dacă vezi că Ploug 
începe s-o dea dracului de gard, este afurisita ta de datorie, față de 
bătrânul tău coleg, să te asiguri că ancheta va decurge bine. Înțelegi? 

După ce Morten Holland își ceru scuze în mod repetat și închise 
telefonul, Carl se așeză pe marginea scaunului cu hârtiile lui Rose în 
poală. Cum naiba ajunsese în biroul lui, habar n-avea. 

Închise ochii pentru o clipă și încercă să şi-l imagineze pe Anker, 
dar trăsăturile fostului său coleg erau deja șterse. 

Cum ar fi putut să-și amintească nările și pupilele lui Anker, sau 
vocea lui și toate celelalte detalii care erau specifice unui dependent 
de cocaină? 

— Ai văzut părțile subliniate de Rose în cazul Rita Nielsen, Carl? 

Carl își ridică privirea şi aproape că izbucni în râs. Assad stătea în 
faţa lui, fluturând o mână de documente. Se pare că găsise o rezolvare 
pentru nasul lui care picura. Din fiecare nară îi ieşea o bucată de vată 
atât de mare încât sunetele distorsionate pe care le emitea uneori erau 
acum și mai pronunțate. 

— Ce părți? Unde? întrebă Carl, înăbușindu-și un rânjet. 

— Cazul despre femeia care a dispărut în Copenhaga. Doamna cu 
bordelul, Rita Nielsen, răspunse aruncându-i o mână de copii xerox pe 
birou. Rose dă telefoane. Între timp, vrea să ne uităm peste astea. 

Carl ridică copiile și făcu semn către vata din nasul lui Assad. 

— Scoate-ți dopurile alea, Assad, bine? Nu mă pot concentra. 

— Dar atunci voi picura, Carl. 

— Atunci picură, dacă trebuie. Numai ai grijă să nu o faci pe 
parchet. 

Dădu din cap în timp ce dopurile din vată erau expediate la coș și 
își îndreptă atenţia asupra documentelor lui Rose. 

— Ce a subliniat? 

Assad se aplecă periculos de aproape și căută printre foi. 

— Uite! spuse el, arătând spre câteva rânduri subliniate cu roșu. 

Carl își aruncă ochii peste pagină. Era o descriere detaliată a stării 
în care a fost găsit Mercedes-ul abandonat al Ritei Nielsen, iar Rose 
subliniase cu roşu puţinele obiecte găsite torpedou. Un ghid turistic 
pentru nordul Italiei, nişte pastile pentru gât, un pachet de batiste de 
hârtie, câteva broșuri despre Florența și patru casete cu melodii 
cântate de Madonna. 

Hoţii din Nørrebro, evident, nu erau încrezători că vor găsi piață de 
desfacere pentru Madonna, se gândi Carl, observând că Rose 
subliniase de două ori propoziţia „Carcasa albumului Who's That Girl 
fost găsită fără conţinuturi” - sau „conţinut”, se întrebă Carl cu un 
zâmbet. 

— OK, spuse el până la urmă. Nu e tocmai o informaţie care să 
schimbe lumea, nu? Au găsit o carcasă goală a unui album de-al 
Madonnei. Anunţi tu ziarele sau o fac eu? 

Assad îl privi nedumerit. 

— Pe pagina următoare mai sunt câteva. A, și cred că paginile sunt 
puse de la coadă la cap. 


Arătă spre alte câteva detalii pe care Rose le găsise demne de 
remarcat. Acestea se refereau la apelul telefonic din 6 septembrie 
1987, care raporta dispariția Ritei Nielsen. Apelul fusese făcut de o 
singură persoană, Lone Rasmussen, din Kolding, o femeie care lucra 
pentru Rita Nielsen, care se ocupa de comunicarea telefonică și 
gestionarea programărilor fetelor care lucrau pentru ea. Era 
îngrijorată că Rita Nielsen nu se mai întorsese în Kolding sâmbătă, așa 
cum era de așteptat. Lone Rasmussen era cunoscută de poliție, în 
contextul mai multor cazuri care implicau prostituție și droguri. 

Propoziția de bază pe care Rose o subliniase era: „Potrivit 
declaraţiei lui Lone Rasmussen, Rita Nielsen avea stabilită o întâlnire 
specială pentru duminică, deoarece acea zi, precum și zilele următoare 
erau tăiate cu linii roșii diagonale în calendarul pe care Rita Nielsen îl 
avea în salonul de masaj, pe care Lone Rasmussen, în mod susținut, îl 
numea „agenţie de escorte”. 

— 0... K! repetă Carl încet, în timp ce citea textul. 

Așadar, Rita Nielsen își luase timp liber şi urma să fie indisponibilă 
în zilele de după dispariţia ei. Anchetatorii au examinat problema și 
nu au găsit nimic care să indice ce s-ar fi putut întâmpla în aceste zile. 

— Cred că Rose încearcă să o găsească pe Lone Rasmussen chiar 
acum, spuse Assad fornăit. 

Carl oftă. Toate acestea se întâmplau cu douăzeci și trei de ani în 
urmă. Conform datelor de la Evidenţa Populaţiei, Lone Rasmussen ar 
avea acum peste șaptezeci de ani, o vârstă înaintată pentru o femeie 
cu trecutul ei. Și dacă, contrar așteptărilor, ar mai fi încă în viaţă, ce 
altceva ar mai putea să adauge acestor declaraţii vagi după toți acești 
ani? 

— Uită-te la asta, Carl! zise Assad răsfoind din nou prin pagini și 
oprindu-se la o propoziţie pe care o citi cu voce tare, dicția lui fiind un 
monolog înăbușit de congestia nazală. 

„În cursul anchetei efectuate în apartamentul Ritei Nielsen, în a 
zecea zi de la dispariţie, ofițerii au descoperit o pisică atât de slăbită 
încât a fost nevoie ca medicii veterinari să o eutanasieze”. 

— Mă încurci, spuse Carl. 

— Și uite şi aici! continuă Assad, arătându-i partea de jos a paginii. 
Nu s-au găsit dovezi care să indice crima. De asemenea, nu există 
documente personale, jurnale sau orice altceva care să sugereze o 
criză personală. Casa Ritei Nielsen pare îngrijită, deși este oarecum 
imatur mobilată, cu multe bibelouri și cu un număr neobișnuit de 
mare de imagini înrămate cu Madonna. Pe scurt, nimic care să indice 
suicid sau crimă. 

Din nou, Rose sublimase de două ori un pasaj: „un număr 
neobișnuit de mare de imagini înrămate cu Madonna”. 

Oare de ce subliniase asta? Carl își şterse nasul. Îl lua şi pe el 


răceala? Spera naibii că nu. Trebuia să meargă la Mona în seara asta. 

— Nu sunt sigur de ce Rose consideră că toate aceste detalii legate 
de Madonna sunt atât de importante, spuse Carl. Dar partea cu pisica 
ar putea pune câteva semne de întrebare. 

Assad încuviință din cap. Poveștile pe care oamenii le spun despre 
femeile singure și animalele lor de companie sigur nu sunt exagerate. 
Dacă avea o pisică, s-ar fi asigurat că va fi bine îngrijită înainte de a 
face ceva un gest extrem precum sinuciderea. Fie mureau împreună, 
fie animalul ar fi fost încredințat pe mâini bune, cât încă mai avea 
timp pentru asta. 

— Presupun că ai noștri colegi din Kolding au analizat aspectul 
acesta, spus el, dar Assad dădu din cap că nu. 

— Fi au presupus că sinuciderea a fost o decizie de moment, 
răspunse el. 

Carl se strâmbă și dădu din cap. Era o presupunere validă. Se afla 
departe atât de casă, cât și de pisică, deci, nu se știe niciodată. 
Oamenii iau tot felul de decizii. 

Vocea lui Rose se auzi tare de pe coridor. 

— Veniţi aici amândoi. Și veniți rapid. 

Auzise bine? Îi dădea ordine acum? Nu mai era suficient ca ea să 
decidă ce cazuri aveau să ancheteze? Dacă așa avea să se comporte, 
trebuia să se pregătească pentru o schimbare radicală de situaţie. 
Chiar dacă asta însemna că Yrsa își va face din nou apariţia. Este 
posibil ca alter-ego-ul lui Rose să nu fi fost la fel de inteligent, dar nici 
proastă nu era. Nici pe departe. 

— Vino, Carl, spuse Assad, trăgându-l de mânecă. Se pare că era 
mai bine instruit. 

Rose stătea în mijlocul biroului, cu mâna acoperind receptorul 
telefonului, complet nepăsătoare față de privirea dezaprobatoare a lui 
Carl. Îmbrăcată în negru din cap până în picioare, arăta ca o perie de 
coşar. 

— Este Lone Rasmussen, șopti ea. Vreau să asculți ce are de zis. Vă 
voi explica ulterior. 

Puse receptorul jos pe birou și mută pe difuzor. 

— În regulă, Lone, îi am aici pe șeful meu, Carl Mørck, și pe 
asistentul lui, spuse ea. Poţi, te rog, să repeți tot ce mi-ai spus mie? 

OK, l-a numit șeful ei, aşa că poate știa încă cine era responsabil. 
Carl îi dădu un semn de recunoaștere. Se descurcase bine găsind-o pe 
Lone Rasmussen. Nu-i rău deloc. 

— Okaaay, se auzi o voce plină de emoție de la celălalt capăt al 
firului. 

O voce aspră și leneșă, asemănătoare cu cea a dependenților de 
droguri, după ani lungi de abuz. Nu suna a voce de bătrână, doar 
uzată. 


— Mă aude toată lumea acum? 

Rose confirmă. 

— Păi, am spus doar că Rita iubea acea pisica. Era o fată, nu-mi 
amintesc numele ei, care trebuia să aibă grijă de pisică odată, numai 
că a uitat și Rita s-a înfuriat pe ea. Așa că, după aceea, ori de câte ori 
Rita era plecată, mă punea pe mine să hrănesc animalul. 

Conserve, chestii bune. Dar pisica a fost singură doar pentru o 
perioadă scurtă de timp, când Rita era plecată cel mult o zi sau două. 
Îşi făcea treaba peste tot prin casă, într-adevăr, dar Rita curăța după 
ea. 

— Deci spui că Rita nu și-ar fi lăsat niciodată pisica fără să se 
asigure că există cineva care să aibă grijă de ea? întrebă Rose, 
venindu-i în ajutor. 

— Așa este, da! La vremea aceea era ciudat. Habar n-aveam că 
pisica era în apartament și nu mi-a dat niciodată o cheie. Nu lăsa 
niciodată cheia decât dacă avea motive întemeiate. Altfel, aș fi știut că 
bietul animal avea să moară de foame. Mă înţelegi? 

— Da, Lone, te înțelegem. Dar celălalt lucru pe care mi l-ai spus 
chiar înainte, despre Madonna, ai putea te rog să repeţi? 

— O, Rita era absolut înnebunită după ea. Sărită de pe fix. 

— Spuneai că Rita era îndrăgostită de ea. 

— Până peste cap. Nu a recunoscut niciodată, dar știam cu toții. 

— Deci Rita Nielsen era lesbiană? interveni Carl. 

— Ooo, acum avem un bărbat aici, nu-i așa? chicoti ea. Mda, Rita 
şi-ar fi pus-o cu orice mișcă, nu-i așa? 

În acel moment, Lone Rasmussen se opri brusc, iar habitatul steril 
al lui Rose se umplu de sunetul unei persoane care încerca să-și 
potolească setea. 

— Nu cred că a spus vreodată cuiva nu, ca să fiu sinceră, continuă 
ea după ce înghiți prelung. Poate doar în zilele în care făcea asta 
pentru bani, iar tipul, sau oricine ar fi fost, nu-i avea. 

— Nu crezi că Rita s-a sinucis, continuă atunci Carl. 

Răspunsul Lonei a fost o izbucnire guturală în râs, urmată de o 
negare promptă: 

— Cred că glumești. 

— Și nu ai idee ce i s-ar fi putut întâmpla? 

— Niciuna. A fost cel puţin ciudat. Dar presupun că era ceva legat 
de bani. Chiar dacă avea o mulțime de bani în bancă, după cum s-a 
aflat când avocaţii au finalizat de clarificat situația. Le-a luat opt ani, 
dacă îmi amintesc bine. 

— Și a lăsat totul, inclusiv apartamentul, Asociaţiei de Protecţie a 
Pisicilor, nu-i așa? întrebă Rose. 

Chiar așa, se gândi Carl. O femeie ca ea nu și-ar lăsa niciodată 
animalul de companie să moară de foame. 


— Mare păcat. M-aș fi descurcat bine cu câteva din milioanele ei, 
spuse Lone cu melancolie. 

— OK, zise Carl. Să facem rezumatul. Rita a condus vineri la 
Copenhaga, iar impresia ta era că va fi din nou acasă a doua zi, 
sâmbătă. Acesta este motivul pentru care nu ţi-a cerut să ai grijă de 
pisică. După aceea, ai presupus că a dormit acasă în Kolding, sâmbătă 
seara, și că va fi ocupată cu ceva în zilele următoare și că era posibil 
să fii nevoită să ai grijă de pisică, deşi nu erai sigură dacă pisica era de 
fapt în apartament. Este corect? 

— Da, destul de corect. 

— Și situaţiile de genul acesta erau ceva obișnuit? 

— Da, erau recurente. Deseori pleca pentru câteva zile. Poate o 
excursie la Londra, pentru a vedea spectacolele de musical. Îi plăcea 
asta. De fapt, cui nu i-ar fi plăcut? Dar pe atunci ea era cea cu bani, 
nu-i așa? 

Ultimele două propoziţii au fost destul de greu de înţeles. Assad 
miji ochii ca și cum ar fi fost surprins de o furtună de nisip, dar Carl 
nu avu prea multe dificultăţi în a distinge cuvintele. 

— Încă ceva. Rita a cumpărat un pachet de ţigări din Copenhaga pe 
care l-a plătit cu cardul bancar, în ultima zi când a fost văzută în 
viață. Ai idee de ce nu a plătit în numerar? Ţinând cont de suma mică. 

Lone Rasmussen tresări. 

— Auditul financiar a prins-o odată cu o sută de mii într-un sertar 
acasă. Au verificat-o la sânge. Nu putea să explice de unde vine suma, 
nu-i așa? După aceea, fiecare bănuț intra în bancă și nu a făcut 
niciodată o retragere de numerar. Plătea pentru tot cu cardul Dankort 
sau Diners. Desigur, o mulțime de magazine nu acceptau plăți atunci, 
iar dacă nu o făceau, mergea pur și simplu în altă parte. În niciun caz 
nu avea să facă aceeași greșeală din nou. Și ea nu a făcut-o niciodată. 

— OK, spuse Carl. Deci, partea asta a fost clarificată. Păcat că nu ai 
primit niciun ban din ce a rămas de la ea, adăugă el și aproape că 
vorbea serios. 

Cel mai probabil ar fi însemnat moartea ei prematură, dar cel puţin 
și-ar fi făcut ieșirea în glorie. 

— Ei bine, m-am ales cu mobilierul și cu toate lucrurile din 
apartament. Protecția pisicilor nu dorea nimic, iar mobilierul meu era 
un gunoi ieftin. 

Îşi putea imagina. 

Îi mulţumiră şi încheiară apelul. Puteau să o contacteze din nou, 
oricând doreau, le spusese ea. 

Carl încuviință din cap. l-ar fi dat un subiect despre care să 
vorbească. 

Rose le examină expresiile şi își putu da seama că le stârnise 
interesul. Aveau acum un caz cu substanță, un caz care cerea cu 


disperare o nouă investigație. 

— OK, Rose, ce altceva mai ai? întrebă Carl. Scoate să vedem. 

— Nu știi multe despre Madonna, nu-i așa, Carl? 

O privi pentru o clipă obosit. În ochii unei persoane cum era Rose, 
care făcea parte din această lume de cu mult mai puțini ani decât el, o 
persoană peste treizeci de ani părea deja trecută, iar cei de peste 
patruzeci de ani probabil că nu fuseseră niciodată tineri, în viziunea 
ei. Se cutremură, gândindu-se cam cu ce ochi privea ea persoanele de 
cincizeci, șaizeci sau mai mulți ani. 

Ridică din umeri. În ciuda vârstei sale avansate, știa destul de 
multe despre Madonna. Însă Rose nu trebuia să știe cum una dintre 
fostele lui prietene îl exasperase cu melodia Material Girl sau cum 
Vigga dansase pentru el, mișcându-și lasciv șoldurile senzuale, în timp 
ce rostea cuvintele melodiei Papa Don't preach. Nu erau genul de 
amintiri pe care ar fi fost dispus să le împărtășească cu cineva. 

— Ce este de știut? spuse el. A devenit religioasă în ultima vreme, 
nu? 

Rose nu păru nici pe departe impresionată. 

— Rita Nielsen şi-a înființat agenţia de escorte și salonul de masaj 
din Kolding în 1983. S-a autodenumit Louise Ciccone pe scena porno 
locală. Asta nu-ți amintește de nimic? 

Assad ridică un deget ostentativ în aer. 

— Cred că Ciccone este un sortiment de paste, cu carne în interior. 
Foarte bun. 

Se uită la el indignată. 

— Numele real al artistei este Madonna Louise Ciccone. Lone 
Rasmussen mi-a spus că în salonul de masaj se asculta doar Madonna, 
nimic altceva nu era bun, iar Rita încerca întotdeauna să copieze 
machiajul și părul ei. În momentul în care a dispărut, avea același stil 
de coafură precum Marilyn Monroe, cu părul decolorat cu peroxid, 
coafură pe care Madonna a adoptat-o în turneul Who's That Girl 
Vedeţi și voi! 

Dădu clic pe o imagine și pe ecranul computerului apăru o 
fotografie provocatoare a Madonnei în dres tip plasă, corset negru și 
cu machiajul inconfundabil din anii optzeci, cu sprâncenele negre și 
părul blond tapat, cu microfonul în mâna care atârna în lateral. Carl 
își amintea de parcă ar fi fost ieri. Doar că nu a fost. 

— Exact așa arăta, mi-a spus Lone Rasmussen. Fard de ochi 
întunecat și buze roșii ca sângele. Aceasta este Rita Nielsen în ziua în 
care a dispărut. Poate că era mai în vârstă, dar încă o femeie foarte 
frumoasă. 

— Vai de mama mea, spuse Assad, maestrul succintului. 

— Am verificat conţinutul torpedoului din mașina Ritei, continuă 
Rose. Toate LP-urile Madonnei sunt pe casetă. Inclusiv coloana sonoră 


de la Who's That Girl, deşi caseta lipsește. Cel mai probabil a fost în 
casetofonul care a fost furat. Şi apoi avem broșurile despre Florenţa și 
ghidul pentru nordul Italiei. M-am întrebat dacă toate acestea au vreo 
legătură. Uitaţi-vă aici! 

Făcu clic pe o imagine de pe desktop și apărut aceeași imagine cu 
Madonna. Aproape identică, cu excepția mai multor date trecute pe o 
parte a paginii. Rose arătă spre ele. 

— Paisprezece şi cincisprezece iunie, stadionul Nashinomiya, 
Osaka, Japonia, citi Assad cu voce tare. 

Nu ar fi putut suna mai puţin japonez. Absolut abominabil. 

— Stadionul se numește de fapt Nishinomiya, în conformitate cu 
toate celelalte surse ale mele, dar ce mai contează, șopti Rose cu un 
aer de superioritate printre buzele pictate în negru. 

— Dar uitați-vă la partea de jos a listei și veţi avea o surpriză. 

Carl îl auzi pe Assad citind din nou cu voce tare. 

— Șase septembrie, Stadio Comunale, Florenţa, Italia. 

— OK, spuse Carl. Dă-mi voie să ghicesc despre ce an vorbim aici: 
este cumva anul 1987? 

Rose încuviinţă din cap puternic. Acum era la un alt nivel. 

— Aceeași zi de duminică pe care Rita Nielsen a trecut-o în 
calendarul ei. Dacă mă întrebaţi pe mine, urma să meargă la ultimul 
concert din turneul Madonnei. Sunt sigură. Rita a vrut să se întoarcă 
acasă din Copenhaga cât mai repede, pentru a-și putea face bagajele 
să plece la Florența pentru a-și vedea idolul. 

Assad şi Carl făcură schimb de priviri. Broșurile, îngrijitoarea 
pentru pisică, obsesia pentru Madonna. Totul se potrivea. 

— Ai cum să verifici dacă a rezervat un zbor de la Billund în ziua 
respectivă? 

Rose îi aruncă o privire plină de dezamăgire. 

— Am verificat deja, iar sistemul lor nu are date atât de vechi. Cum 
nu s-a găsit nimic nici în apartament, va trebui să presupunem că a 
avut asupra ei biletele de avion și pentru concert atunci când a 
dispărut. 

— Caz în care probabilitatea suicidului este foarte mică, 
concluziona Carl și o bătu pe Rose blând pe umăr. 

Carl citi notițele lui Rose despre Rita Nielsen. Verificarea trecutului 
Ritei părea să fi fost o chestiune relativ simplă, căci încă din copilărie 
fusese în atenţia vigilentă a autorităților publice. Toţi au fost implicați 
la un moment dat. Protecţia copilului și psihiatria pediatrică, poliția, 
spitalele și sistemul penitenciar. S-a născut la 1 aprilie 1935, dintr-o 
mamă prostituată, care făcea strada în timp ce Rita era crescută de 
familie aflată pe cea mai joasă treaptă socială. A fost prinsă furând la 
vârsta de cinci ani, a comis infracțiuni minore de-a lungul studiilor 
care au durat șase ani. Școală de corecție, orfelinat, mai multe 


infracțiuni. S-a prostituat pentru prima dată la vârsta de cincisprezece 
ani, a rămas însărcinată la șaptesprezece ani, avort, apoi o perioadă s- 
a aflat sub observație pentru comportament social deviant și 
inteligență sub nivelul mediu. Familia se dezbinase cu mult înainte. 

După o perioadă în care s-a aflat în plasament la asistenţi 
maternali, urmată de o pauză la spitalul de psihiatrie Keller din 
Brejning, a fost diagnosticată cu retard. Încercările repetate de a se 
ascunde și episoadele de violență au dus la internarea ei în Căminul 
pentru femei din insula Sprogø, între anii 1955 şi 1961. A fost din nou 
plasată la asistenți maternali și, după mai multe infracțiuni, a dispărut 
din sistem pentru o perioadă, mai exact din vara anului 1963 până la 
mijlocul anilor '70, când părea că îşi câștiga traiul ca dansatoare în 
diverse orașe ale Europei. 

După care și-a deschis un salon de masaj în Aalborg, ulterior fiind 
condamnată pentru proxenetism. După aceea, problemele ei sociale 
păreau să ia sfârșit. Se pare că și-a învăţat lecţia și a reușit să 
acumuleze o sumă considerabilă de bani, administrând un bordel și o 
agenţie de escorte, fără vreo intervenţie din partea autorităţilor. Şi-a 
plătit impozitele și a lăsat active lichide în valoare de trei milioane și 
jumătate de coroane, echivalentul acel puţin zece milioane în banii de 
astăzi. 

Carl zâmbi în timp ce citea. Dacă Rita Nielsen a fost retardată, 
atunci mai cunoștea și el câteva persoane care sigur erau. 

În momentul următor își puse coatele pe ceva ud de pe birou și 
realiză că îi curgea nasul. Era destul cât să umpli o cană. 

— La dracu”, exclamă el, bâjbâind după ceva care ar fi putut fi 
folosit pe post de batistă. 

Două minute mai târziu, ieși pe coridor, întrerupându-i pe Rose și 
Assad, care fixau copii ale documentelor din dosarul Ritei pe cel mai 
mic dintre cele două panouri extensibile. 

Carl aruncă o privire spre celălalt panou, compus din plăci moi de 
PAL, care acoperea peretele dintre biroul lui Assad și cel al lui Rose. 
Pe panou era câte o foaie de hârtie pentru fiecare dintre cazurile 
nesoluționate pe care le-au avut de la înființarea Departamentului Q. 
Dispuse cronologic, mai multe hârtii erau unite cu șnur colorat pentru 
a indica o posibilă conexiune. Sistemul aparținea lui Assad și era 
simplu. Şnur albastru pentru cazurile care ar fi putut să aibă elemente 
comune, șnur roșu pentru cazurile în care conexiunea a fost stabilită 
cu certitudine. 

Momentan aveau câteva șnururi albastre, dar niciun șnur roșu. 

Era, fără îndoială, o situaţie pe care Assad își dorea să o 
îmbunătăţească. 

Carl își aruncă ochii peste foile cu cazuri. Acum erau cel puţin o 
sută de foi pe panou. Sigur că o mare parte erau gunoaie, care nu 


aveau ce căuta acolo. Era ca și cum trebuia să găsești un ac și o aţă în 
carul cu fân și apoi să încerci să bagi aţa în ac legat la ochi. 

— Bun, eu am plecat acasă, spuse el. Dacă nu mă înșel, mă apucă și 
pe mine boala de care mă temeam, pe care o ai și tu Assad. Dacă 
vreunul dintre voi intenționează să mai rămână la birou, îi sugerez să 
pună mâna pe ziarele din perioada în care a dispărut Rita Nielsen. 
Încercați cu săptămâna anterioară zilei de patru septembrie și până în 
data de cincisprezece. Ne va da o idee despre ce se întâmpla la vremea 
respectivă. Eu nu sunt în stare să-mi amintesc. Rose își puse mâinile în 
şolduri. 

— De parcă vom descoperi noi ceva ce a fost trecut cu vederea în 
toată investigația asiduă a poliției. 

A spus „asiduă”. Un cuvânt ciudat, gândi Carl, pentru cineva relativ 
tânăr. 

— Orice o fi, zise el. Eu trebuie să mă ocup de niște somn și o 
gâscă. 

Şi apoi se întoarse și plecă. 

Mama lui Nete îi spunea mereu că are mâini pricepute. În opinia ei, 
nu exista nicio îndoială că Nete va fi într-o bună zi apreciată pentru 
munca pe care ar putea-o face. Pe lângă un cap bun pe umeri, mâinile 
mici şi harnice erau cele mai importante instrumente pe care 
Dumnezeu le-ar putea oferi unei persoane, iar după moartea soției 
sale, tatăl ei a profitat de beneficiile acestor daruri. 

Când s-au desfăcut scândurile din gard, Nete a fost cea care le-a 
ridicat din nou. Nete a reparat jgheaburile când lemnul a început să 
putrezească. Ea a bătut cuiele și ea le-a și scos când a venit vremea. 

Şi aceleași mâini pricepute au fost blestemul în perioada petrecută 
pe insula Sprogø. Mâini care au fost zgâriate și muncite până au albit. 
A muncit toată ziua fără să primească nimic în schimb. Cel puţin, 
nimic bun. 

Apoi au venit ani mai buni, când mâinile ei au fost lăsate în pace. 
Dar acum trebuiau să fie folosite din nou. 

Ea măsurase camera din spate de la capătul holului cu același 
metru pe care l-a folosit la cusut, schițând exact înălțimea, lățimea și 
lungimea. Boltele ferestrei și ușa au fost scăzute din suprafața totală și 
apoi îşi notase comanda. Instrumente, vopsea, umplutură, silicon de 
etanșare, șipci, cuie, rulouri de folii de protecţie, vată minerală, planșe 
şi plăci de gips-carton suficiente pentru două straturi. 

Depozitul de cherestea din Ryesgade a promis livrarea a doua zi. S- 
a potrivit bine, pentru că situația nu mai suporta amânare. 

Și când totul a fost adus în apartament, camera a fost izolată, iar 
tâmplăria a fost finalizată pe parcursul zilei, în timp ce vecinul ei de la 
etaj era la serviciu, iar femeia din apartamentul alăturat ieșea la 
cumpărături sau făcea plimbări în jurul lacurilor din oraș cu micul ei 
pișăcios de covoare tibetan, câinele ei Lhasa apso. 

Nimeni nu trebuia să audă ce se întâmplă în apartamentul din 
stânga de la etajul patru. Nimeni nu trebuia să o vadă cu ciocan sau 
ferăstrău în mână. Nimeni nu trebuia să pună întrebări indiscrete, 
pentru că trăia deja anonim în apartamentul acela de doi ani și 
intenționa să rămână așa până la sfârşitul zilelor. 

Indiferent ce alte planuri mai avea. 


Când camera a fost finalizată, stătuse în pragul ușii și îşi admirase 


munca. Plafonul fusese dificil de izolat și îmbrăcat, dar și cel mai 
important, împreună cu ușa și podeaua, pe care ea le ridicase și 
izolase cu două straturi de folie de plastic și straturi groase de vată 
minerală. Apoi ajustase ușa, astfel încât să poată fi deschisă spre 
interior, deși pusese covor peste pardoseala nouă. 

În afară de diferența de nivel a pardoselii față de hol, nu era nimic 
care să atragă atenția. Camera era gata. Îmbinările erau umplute, 
pereții și tavanul vopsite, garniturile de etanșare în jurul ușilor și 
ferestrelor, aplicate. Mobilierul a fost aranjat exact ca înainte: aceleași 
poze pe pereţi, aceleași bibelouri pe pervaz și, bineînțeles, masa din 
mijloc, acoperită cu o față de masă din dantelă și șase scaune. Scaunul 
ei, cel cu braţe, l-a așezat în capul mesei. 

Se întoarse spre planta din fereastră și frecă ușor una dintre frunze 
între degete. Mirosul era înțepător, deşi nu era neplăcut. Acest miros 
de măselariță o făcea să se simtă în siguranţă. 

Toate fetele din Sprogø vorbeau despre Gitte Charles când a sosit 
cu vaporul poștal în vara anului 1956. Unele au spus că are pregătire 
de asistentă medicală, dar nu era deloc adevărat. Poate infirmieră, dar 
nu asistentă calificată, căci în afară de matroană, niciunul din 
personalul de pe insulă nu avea vreo pregătire formală. Dar Nete știa 
deja asta. 

Sosirea persoanei noi provocase agitație, iar motivul era că fetele 
aveau acum ceva drăguţ la care să privească. Își mișca braţele elegant, 
iar modul în care pășea unii spuneau că amintea de Greta Garbo. Dar 
Gitte Charles se afla într-o categorie proprie. Nu semăna cu niciuna 
dintre bătrânele mizerabile, care erau ori divorțate, ori văduve, şi 
tocmai de aceea se simțeau obligate să vină să lucreze în acest loc 
diabolic. 

Gitte Charles se comporta cu mândrie. Era blondă ca Nete, cu părul 
coafat în mod seducător, cum nici măcar matroana nu și-ar fi permis. 
Feminină şi agilă, genul de femeie la care Nete și multe dintre 
celelalte fete visau să devină. 

Fetele se uitau cu invidie, uneori chiar cu dorință la Gitte Charles, 
dar în curând au descoperit că în spatele exteriorului delicat pândea 
un demon. Și în afară de Rita, toate au păstrat distanța. 

Când Charles, cum au numit-o, s-a săturat de compania Ritei, și-a 
îndreptat ochii albaștri spre Nete, promițându-i să-i ușureze sarcinile 
zilnice, oferindu-i securitate și poate chiar șansa de a părăsi insula 
definitiv. 

Totul depindea de cât de drăguță era Nete cu Charles. Iar Charles a 
avertizat-o că dacă vorbește cuiva despre ceea ce se întâmpla între ele 
două, ar face bine să nu mai bea niciodată din cana ei, pentru că, cine 
ştie... ar putea fi câteva frunze de măselariță în cană. 


Cu această amenințare abominabilă, Charles a învăţat-o pe Nete 
despre măselariță și proprietăţile sale îngrozitoare. 

Hyoscyamus niger, a spus ea dramatic în mod deliberat, pentru a 
sublinia gravitatea problemei. Numele în sine a făcut-o pe Nete să se 
cutremure. 

— Se spune că vrăjitoarele o foloseau ca și unguent, continuase 
Charles. Iar preoții și persecutorii, când le prindeau, foloseau aceeași 
plantă pentru a slăbi simţurile vrăjitoarelor în timpul torturii. Iarba 
vrăjitoarelor au numit-o, aşa că oricine ar trebui să fie cu adevărat 
prudent. Poate că cel mai bine ar fi să te comporți așa cum spun eu, 
nu crezi? 

Nete s-a supus și a rămas acolo luni întregi, iar perioada aceea a 
fost, din toate punctele de vedere, cea mai grea de la Sprogø. 

Când Nete privea marea, vedea valuri care nu numai că o puteau 
duce departe de insulă, către libertate, dar o puteau și trage în jos. Jos 
în întuneric, unde nimeni nu ar mai fi găsit-o și nimeni nu ar mai fi 
rănit-o. 

Semințele plantei de măselariță au fost singurul lucru pe care Nete 
l-a luat cu ea de la Sprogø când a părăsit definitiv insula. Nimic mai 
mult, după patru ani de trudă și chin. 

Mult mai târziu, după ce s-a calificat ca asistent de laborator, a 
auzit de săpăturile făcute la mănăstiri, unde răsăriseră plante de 
măselariță din semințe vechi de câteva secole, și imediat și-a plantat 
propriile seminţe într-o oală și a așezat-o într-un loc însorit. 

Acum planta verde şi sănătoasă părea reîncarnarea unui vechi 
prieten care fusese plecat multă vreme și acum se întorsese și o saluta. 

Timp de câţiva ani înflorise în pământul de la Havngaard, iar 
planta care acum stătea la fereastra apartamentului ei din Ngrrebro 
era descendentă direct din acele seminţe originale. Uscase plantele și 
le păstrase împreună cu hainele pe care le purtase în ziua în care, în 
sfârșit, se întorsese la libertate. Erau relicve dintr-o eră trecută. 
Frunze, capsule de semințe, tulpini și resturi uscate rămase din ceea ce 
fusese cândva o plantă cu cele mai frumoase flori albe, cu rădăcini 
negre şi un ochi roșu strălucitor în mijloc. Adunase două pungi cu 
diferite părți ale plantei și știa exact cum să le folosească. 

Poate că tocmai această plantă cu secretele ei nedescoperite o 
determinase pe Nete să-și continue studiile și să devină tehnician de 
laborator. Poate că asta o făcuse să dorească să aprofundeze chimia. 

Oricare ar fi fost motivul, cu ajutorul cunoștințelor sale 
aprofundate despre substanțe şi efectele lor asupra organismului 
uman, ea a fost capabilă să înţeleagă ce substanță specială și letală 
crease natura și-i permisese să crească liberă în solul din Sprogø. 

După câteva experimente, reușise să obțină extracte din trei cele 


mai importante ingrediente active ale plantei, în bucătăria ei de la 
etajul patru, și testase rezultatele pe ea, în doze minuscule. 

Hiosciamina îi provocase constipaţie și îi uscase gura; îi apăruseră 
mici umflături pe față și în gură, iar ritmul cardiac devenise neregulat, 
fără să o îmbolnăvească propriu-zis. 

Scopolamina o speria mai tare. Ştia că doar cincizeci de miligrame 
erau o doză letală. Chiar și în cantități foarte mici, scopolamina era un 
somnifer puternic, dar în același timp dădea și o stare euforică. Nu 
este de mirare că fusese folosită ca ser al adevărului în timpul celui 
de-al Doilea Război Mondial. O persoană aflată sub influența acestei 
substanţe nu era conștientă de ceea ce divulga în starea de somnolență 
indusă. 

Și apoi atropină, un alcaloid cristalin incolor găsit în toate plantele 
din familia mătrăgunei. Poate că de data aceasta Nete nu fusese la fel 
de atentă la dozaj precum la celelalte două substanțe. În orice caz, 
această substanță îi afectase atât vederea, cât și capacitatea de a vorbi, 
îi provocase febră și scurgeri, îi făcuse pielea să ardă și îi provocase 
halucinaţii care aproape că o lăsaseră inconștientă. 

Nu era nicio îndoială că un cocktail pregătit din aceste trei 
ingrediente ar fi fost letal în concentraţie suficient de mare. Nete ştia 
ce se va întâmpla dacă le punea împreună în apă fierbinte și le fierbea 
până când se evapora nouăzeci și cinci la sută din apă. 

Așa că acum ţinea în mână o sticlă cu extract, iar geamurile erau 
toate aburite și aerul din apartament era greu respirabil din cauza 
mirosului amar. 

Mai rămânea doar să găsească doza potrivită pentru corpul potrivit. 

Nete nu mai folosise computerul soțului ei de când se mutase. De 
ce să-l fi folosit? Nu avea cui să-i scrie, despre ce să scrie, nici conturi 
de administrat, nici corespondență de afaceri de trimis. Fără fişiere de 
calcul sau de editare. Zilele acelea se duseseră. 

Dar în acea zi de joi din luna august a anului 1987, porni 
computerul și îi ascultă huruitul, în timp ce ecranul deveni încet 
verde. O senzație de furnicătură îi străbătu corpul și stomacul i se 
strânse de neliniște. 

După ce scrise și trimise scrisorile, nu mai exista cale de întoarcere. 
Cursul vieţii lui Nete se îngusta și va ajunge într-un punct mort. Așa 
vedea lucrurile și așa își dorea să se întâmple. 

Scrisese mai multe schițe ale scrisorii pe care o va trimite, dar 
versiunea finală fusese aceasta: 


Copenhaga, joi, 27 august 1987 
Dragă... 


Au trecut mulţi ani de când ne-am văzut ultima oară. 

Ani despre care pot spune cu mândrie că au evoluat încet 
într-o viaţă plăcută și împlinită. 

În tot acest timp am reflectat asupra destinului meu și am 
ajuns la concluzia că evenimentele din trecut erau inevitabile, 
și acum, în sfârșit, îmi dau seama că nu am fost fără vină în 
ceea ce privește apariția lor. 

Orice s-a petrecut atunci, orice vorbe dure, orice 
neînţelegeri am fi avut, nu mai sunt supărată. De fapt, 
dimpotrivă. Retrospectiva îmi oferă liniște sufletească și 
certitudinea că am supravieţuit tuturor încercărilor, iar acum 
este momentul pentru reconciliere. 

După cum probabil ai aflat din presă, am fost căsătorită 
câțiva ani cu Andreas Rosen, iar moștenirea soțului meu m-a 
făcut o femeie foarte bogată. 

Acum soarta a decis să mă supun unui tratament medical. 

Din păcate, am fost diagnosticată cu o boală incurabilă, 
motiv pentru care timpul rămas pentru ceea ce urmează este 
într-adevăr scurt. 

Întrucât nu am putut să nasc copii care ar fi putut moșteni 
averea mea, am decis acum să o împărtășesc cu unele 
persoane pe care le-am întâlnit la bine sau la rău în călătoria 
mea prin viață. 

Prin urmare, aș dori să te invit să vii la adresa mea de 
domiciliu de la Peblinge Dossering 32, Copenhaga, pe 


VINERI 4 SEPTEMBRIE la... 


Cu această ocazie, va fi prezent și avocatul meu pentru a se 
asigura că suma de 10 milioane de coroane îţi va fi 
transferată. Desigur, acest cadou este supus impozitării de 
către autorităţi, dar avocatul te va instrui mai departe în 
această privinţă, deci nu ai motive de îngrijorare. 

Sunt convinsă că, în urma acestor proceduri, vom putea 
vorbi liber despre vremurile trecute. Din păcate, viitorul meu 
nu prea mai are nimic de oferit. Cu toate acestea, aș fi extrem 
de recunoscătoare pentru oportunitatea de a o face pe a ta mai 
confortabilă. O astfel de posibilitate mi-ar oferi într-adevăr 
plăcere și liniște sufletească. 

Îmi dau seama că această solicitare este emisă în ultimul 
moment, dar indiferent de planurile pe care le-ai putea avea 
pentru ziua respectivă, sunt sigură că vei considera că merită 
să faci călătoria până aici. 

Te-aș ruga să aduci această invitaţie cu tine și să ajungi 
fără întârziere la ora indicată, deoarece avocatul va avea un 


program destul de încărcat în acea zi. 

Adaug 2.000 de coroane sub forma unui cec, pentru a face 
faţă cheltuielilor de călătorie. 

Aştept cu nerăbdare să ne vedem din nou, convinsă că 
întâlnirea noastră va fi benefică pentru noi amândoi. 


Cu stimă, 
Nete Hermansen 


Hotări că este o scrisoare bună și o salvă în șase versiuni, fiecare cu 
un nume și o dată de programare diferite, după care le tipări și semnă 
în partea de jos. O semnătură minuțioasă, încrezătoare, nu ca aceea pe 
care adresanţii o văzuseră anterior. 

Șase scrisori. Curt Wad, Rita Nielsen, Gitte Charles, Tage 
Hermansen, Viggo Mogensen și Philip Ngrvig. Pentru o clipă se gândi 
să le scrie și celor doi frați care mai erau în viață, dar apoi respinse 
această idee. Erau atât de tineri la acea vreme și nu o cunoscuseră 
bine. De altfel, erau pe mare când se întâmplase, iar Mads, fratele lor 
mai mare, murise. Nu, nu puteau fi considerați vinovaţi de nimic. 

Avea acum șase plicuri în fața ei. În mod normal, ar fi trebuit să 
existe nouă, dar ştia că moartea i-o luase înainte în trei rânduri, iar 
acele capitole speciale fuseseră deja încheiate. 

Directoarea școlii, medicul și matroana de la Sprogø erau deja 
decedați. Ei au fost cei care au scăpat. Trei oameni pentru care ar fi 
fost cel mai ușor lucru din lume să le arate milă. Sau poate mai 
degrabă să lase justiția să prevaleze. Toţi trei comiseseră acte de o 
cruzime teribilă și făcuseră greșeli groaznice, și toți trei trecuseră prin 
viață crezând cu putere contrariul: că de munca și viaţa lor a 
beneficiat nu numai societatea, ci şi bietele persoane aflate în 
îngrijirea lor. 

Şi acest aspect în mod deosebit năvălea obsesiv în mintea lui Nete. 
Şi o chinuia. 

— Nete, vino cu mine, mormăise directoarea școlii. Și când Nete 
ezitase, o trăsese de ureche până în spatele clădirii, astfel încât se 
ridică praful sub pașii lor. 

— Tu, mic monstru vrednic de dispreţ. Copil prost și retardat, cum 
îndrăznești? continuase ea scuipând-o şi lovind-o pe Nete peste față cu 
o mână osoasă. 

Iar când Nete strigase la ea cu lacrimi în ochi și o întrebase de ce 
fusese pedepsită, directoarea o lovise din nou. 

Privise în jurul ei în timp ce se întindea pe pământ, cu silueta plină 
de furie care se apleca peste ea. Se gândea că rochia ei se va murdări, 
că tatăl ei se va supăra pentru că îl costase atâţia bani. Încerca să se 
protejeze și nu dorea decât să fie acoperită de florile de măr care se 


revărsau din copaci, cântecul ciocârliei care se înălța deasupra lor și 
râsul vesel al colegilor de școală din partea cealaltă a clădirii. 

— Până aici ţi-a fost. M-am săturat de tine! Înțelegi, fiară mică 
mizerabilă? Obrăznicătură imorală! 

Dar Nete nu înțelesese. Se jucase cu băieţii și ei îi ceruseră să-și 
ridice rochia. Și când făcuse acest lucru și dezvăluise veselă o pereche 
de lenjerie roz, voluminoasă, rămasă de la mama ei, toţi se uitaseră cu 
încântare, pentru că o făcuse atât de firesc, atât de lipsit de griji şi de 
exuberant. Până când directoarea își croise forțat drum printre ei și îi 
pălmuise pe rând, făcând ca grupul să se împrăștie și să o lase în urmă 
doar pe Nete. 

— Curvă mică! lătră directoarea și Nete știa ce însemna asta, așa că 
îi răspunse că ea cu siguranță nu era și că, dacă cineva o acuza că este, 
atunci şi acuzatorul era cu siguranţă la fel. 

Directoarea îşi dădu ochii peste cap în timp ce Nete rostea 
cuvintele. 

Pentru acele cuvinte o lovise atât de tare pe Nete în spatele clădirii 
școlii şi îi aruncase pietriș în față cu piciorul, ţipase la ea și îi spusese 
că din momentul acela nu mai era elevă la acea școală și că, dacă ar 
mai fi avut vreodată o ocazie ca aceea, s-ar fi asigurat ca niciun ratat 
ca ea să nu mai răspundă vreodată în modul acela. Pentru felul în care 
Nete se comportase încă de când venise la școală, nu merita nimic bun 
în viață. lar ceea ce făcuse acum nu mai putea fi șters niciodată. 
Directoarea avea să se asigure de aceasta. 

Şi a și făcut-o. 

Trei ore și jumătate avea la dispoziție, după care spera că se va 
prezenta la Mona, călcat și apretat, arătând ca un bărbat cu care și-ar 
dori să petreacă o noapte de vis. 

Carl aruncă o privire deznădăjduită spre fața lui cenușie în oglinda 
retrovizoare, în timp ce parca mașina în faţa casei sale din capătul 
străzii, în Allerod. Situaţia nici că putea fi mai fără de speranţă. 

Două ore de somn ar putea face minuni, se gândi el, ca apoi să 
vadă figura lui Terje Ploug care se îndrepta spre el. 

— Ce mai e acum, Ploug? ţipă el, coborând din mașină. 

Ploug dădu din umeri. 

— Cazul pistolului de bătut cuie. Aveam nevoie să aud versiunea 
lui Hardy. 

— Ai auzit-o deja de cel puţin cinci ori. 

— Adevărat, dar m-am gândit că poate îşi aminteşte ceva nou, 
acum că au apărut informaţii noi. 

Câinele de vânătoare din Ploug mirosise ceva, asta era evident. Era 
unul dintre cei mai minuțioși investigatori din sediul central. Nimeni 
nu ar fi condus mai bucuros treizeci și cinci de kilometri ca să adune 
probe care mai târziu puteau să aducă o grămadă de suspecți. 

— Şi și-a amintit? 

— Poate. 

— Poate? Ce dracu” înseamnă asta? 

— Întreabă-l tu, spuse Ploug, apoi ridică două degete la tâmplă, în 
semn de rămas-bun. 

Morten Holland se îndreptă spre Carl în clipa în care intră. Orice 
gând ar fi nutrit legat de posibilitatea de a avea o viață privată era în 
van, alungat de prezenţa eternă a chiriașului său gras. 

Morten aruncă o privire la ceas. 

— Ce bine că ai ajuns acasă devreme astăzi, Carl. S-au întâmplat 
atât de multe aici. Nici nu sunt sigur că pot să-mi amintesc tot, spuse 
cu o voce gâtuită, ca și cum ar fi rămas fără aer, și rosti frazele pe 
nerăsuflate. Nu există liniște pentru cei răi. 

— Bine, nu te grăbi, spuse Carl, deși, să oprești un umflat de o sută 
douăzeci de kilograme nu va fi niciodată ușor, mai ales cu o durere în 
gât. 

— Am vorbit cu Vigga la telefon timp de o oră întreagă. Are o 


dispoziție proastă și trebuie să o suni de îndată ce intri. 

Carl își plecă capul. Dacă încă nu se simţise destul de rău, acum se 
simțea cu siguranță. Cum naiba putea soția lui, cu care nu mai locuia 
împreună de ani buni, să mai aibă un impact atât de drastic asupra 
sistemului lui imunitar? 

— Ce voia? întrebă el obosit. 

Dar Morten își ridică mâinile dolofane în mod defensiv, fluturându- 
le ca şi cum voia să oprească interogatoriul iminent. Carl va trebui, 
evident, să afle singur. 

O altă sarcină de adăugat pe listă. 

— A mai fost și altceva, în afară de Terje Ploug care a trecut deja 
pe aici? se forță el să întrebe. Prefera să scape de toate acum, înainte 
să leșine de oboseală. 

— Da, Jesper a sunat de la facultate. Spune că i-a fost furat 
portofelul. 

Carl clătină din cap. Fiul său vitreg aiurit! După aproape trei ani la 
Școala Gimnazială Allerod, renunţase chiar înaintea celor două 
examene finale. Indicatoare de prostie peste tot. Acum, în anul doi la 
colegiul pregătitor din Gentofte, se plimbă, în semn de protest, între 
casa cu grădină a lui Vigga din Islev și locuinţa lui Carl din Allerod. 
Aduce câte o fată nouă în dormitorul lui în fiecare zi, dă petreceri 
nonstop şi pierde vremea în general. Specific vârstei. 

— Câţi bani avea în el? întrebă Carl. 

Morten îşi dădu ochii peste cap. 

— Nu prea mulţi, cred? 

— Se poate descurca și singur, spuse Carl intrând în camera din 
față. 

— Eşti bine, Hardy? întrebă el în liniște. 

Poate cel mai rău lucru fusese că nu se mișca niciodată în patul său 
de spital când intra cineva. O mână întinsă pentru a da noroc sau doar 
un deget ridicat în semn de salut nu putea să facă nimic rău. 

Îşi trecu mâna peste fruntea fostului său coleg paralizat, așa cum 
făcea întotdeauna, și fu întâmpinat de doi ochi albaștri dornici să vadă 
mai mult decât camera de zi a lui Carl. 

— Canal de ştiri, nu? observă Carl, dând din cap către ecranul plat 
din colţ. 

Hardy strâmbă din gură. Ce altceva mai putea el să facă? 

— Terje Ploug tocmai a fost aici, spuse el. 

— Da, m-am intersectat cu el afară. Credea că este posibil să ai 
ceva nou de adăugat în acest caz, așa e? Carl se dădu un pas înapoi, 
simțind că-i vine să strănute, dar iritația din nas îi dispăru din nou. 
Îmi pare rău, voi păstra distanţa. Cred că am luat răceala. Toţi cad ca 
muștele la sediul central. 

Hardy încercă să zâmbească. Să ia o răceală era ultima lui grijă 


acum. 

— Ploug mi-a spus mai multe despre acel cadavru pe care l-au găsit 
astăzi. 

— Da, era într-o stare proastă. Tăiat în bucăţi și pus în pungi de 
gunoi. Desigur, descompunerea fusese împiedicată de plastic, dar era 
ceea ce ai numi o degradare avansată. 

— Ploug spune că au găsit o pungă, care aproape că formase un vid 
în interior, spus Hardy. Ei cred că trebuie să fi fost aer cald inițial și 
care s-a răcit foarte repede. În orice caz, carnea din interior părea 
relativ bine conservată. 

— OK. În acest caz, au o mostră decentă de ADN pentru a continua. 
Poate este un pas înainte, nu, Hardy? Cred că amândoi am putea face 
o descoperire. 

Hardy îl privi drept în ochi. 

— I-am spus lui Ploug că ar trebui să încerce să afle dacă tipul a 
avut o anumită origine etnică. 

Carl își ridică capul și simţi imediat că nasul începe să-i picure. 

— De ce? 

— Pentru că Anker mi-a spus că a avut o întâlnire cu un nenorocit 
de străin în noaptea aceea, a venit acasă cu sânge pe haine pe când 
stătea cu Minna și cu mine. Şi nu vorbesc de o cantitate de sânge pe 
care o vezi în mod normal după o bătaie. Sau cel puţin nu după o 
bătaie cum am mai văzut eu înainte. 

— Ce dracu’ legătură ar avea asta cu cazul? 

— Mi-am pus aceeași întrebare. Dar ceva îmi spune că Anker era 
un nenorocit, nu? Am vorbit deja despre asta. 

Carl încuviinţă din cap. 

— Hai să vorbim despre asta mâine-dimineaţă, Hardy. Merg la etaj 
să dorm un pic, să văd dacă pot să scap de acest virus nenorocit. Mona 
m-a invitat în această seară de Sf. Martin la masă, la gâscă și surprize. 

— Ei bine, distracţie plăcută! spuse Hardy cu amărăciune. 

Carl se aruncă pe patul său și-și aminti de pălărie. Din câte știa, 
tatăl său putea să jure că ajută în vremuri de boală. 

— Întinde-te pe un pat care are doi stâlpi, spunea el întotdeauna. 
Agaţă o pălărie pe un stâlp și întinde-te după sticla de băutură pe care 
ar trebui să o ai întotdeauna pe noptieră. Continuă să bei până când 
vei vedea câte o pălărie pe ambii stâlpi. Îți promit că vei fi ca nou a 
doua zi. Și chiar dacă nu, nu-ţi va păsa. 

Metoda nu a dat greş niciodată. Dar cum faci dacă trebuie să 
conduci peste câteva ore? Și dacă nu vrei să duhnești a alcool acolo 
unde vrei să mergi? Dacă ajungea ameţit, cu siguranță Mona nu avea 
să-l recompenseze cu sărutări și îmbrăţișări. 

Lăsă să-i scape câteva suspine și-și plânse de milă, apoi întinse 


mâna după whisky-ul său Tullamore și luă câteva înghițituri. Nu putea 
să-i facă rău, nu? 

O clipă mai târziu, apelă numărul lui Vigga pe mobil, inspiră adânc 
și așteptă cu respiraţia ţinută. 

— O, mă bucur atât de mult că ai sunat, răspunse Vigga cu o voce 
tremurândă. Era semn sigur că lucrurile vor lua o turnură greșită în 
orice moment. 

— Hai, spune, Vigga. Sunt prea bolnav și prea indispus ca să o 
luăm pe ocolite. 

— Eşti bolnav? În acest caz, poate aştepta. 

Aiureli! Ştia foarte bine că el își dăduse seama că ea nu vorbea 
serios. 

— Are vreo legătură cu banii? întrebă el. 

— Carl! 

Deloc încântat, Carl luă o altă dușcă din sticla de whisky. 

— Gurkamal m-a cerut de soţie. 

Să ai nările pline de whisky poate fi ceva destul de neplăcut, 
descoperi Carl. Scuipă de câteva ori și-și șterse vârful nasului, 
ignorându-și ochii înlăcrimați. 

— Dar asta este bigamie, Vigga, pentru numele lui Dumnezeu, încă 
eşti căsătorită cu mine, îți aduci aminte? 

Ea râse. 

Carl se îndreptă și așeză sticla pe noptieră. 

— Ascultă, acesta este modul tău de a-mi cere să divorțăm? Crezi 
că voi sta aici în pat într-o zi liniștită de miercuri şi voi râde bine în 
timp ce îmi spui că acoperișul va cădea peste mine? Nu-mi permit să 
divorțez, Vigga, știi asta. Nu voi putea păstra casa dacă începem acum 
să ne împărțim lucrurile. Aceeași casă în care locuiește fiul tău și care 
este adăpostul a doi chiriași. Nu vorbești serios, așa-i? Nu aţi putea tu 
şi acest tip Gherkin doar să vă mutați împreună? De ce să mergi până 
la capăt și să te căsătorești? 

— Anand Karaj va avea loc în Patiala, unde locuiește familia sa. 
Nu-i așa că este fantastic? 

— Hei, hei, hei, stai puţin, Vigga. Nu ai auzit ce am spus? Cum te 
aştepţi să mă ocup acum de un divorţ? Nu am stabilit că trebuie să fim 
de acord înainte de a lăsa ca lucrurile să meargă atât de departe? Și ce 
dracu” este „ada și ganajul” despre care vorbeşti? Nu te urmăresc. 

— Anand Karaj, prostuțule. Este locul unde ne înclinăm în faţa lui 
Guru Granth Sahib pentru a celebra căsătoria. 

Carl trecu repede cu privirea peste peretele dormitorului pe care 
mai atârnau încă mici tapiserii din perioada în care Vigga fusese 
îndrăgostită de hinduism și de misterele din Bali. A mai rămas vreo 
religie cu care să nu fi flirtat ea în mod scandalos de-a lungul anilor? 

— Nu pot să te urmăresc deloc, Vigga. Serios, chiar te aștepți să 


vărs trei sau patru sute de mii de dolari ca să te măriți tu cu un tip cu 
juma de kilometru de păr sub turban și care o să te ţină sub papuc 
toată ziua? 

Ea râse ca o școlăriță care tocmai își convinsese părinţii să-i 
permită să-și facă piercing în nas. 

Dacă va continua așa, el avea să leşine. Se întinse spre noptieră 
după o batistă și-și suflă nasul. Ciudat, dar nu ieși nimic. 

— Carl! În mod evident, nu știi absolut nimic despre învățăturile 
lui Guru Nanak. Sikhismul favorizează egalitatea sexelor, meditaţia și 
câștigarea unui trai onest. Împărțirea bunurilor cu cei săraci și traiul 
prin muncă grea. Nu poți găsi un mod de viață mai pur decât ceea ce 
practică sikhii. 

— Ei bine, dacă trebuie să împartă cu săracii, atunci acest Gherkin 
al tău poate începe prin a împărți cu mine. Să zicem două sute de mii 
şi suntem chit, ce zici? 

Râse mai mult, ca și cum nu s-ar fi oprit niciodată. 

— Relaxează-te, Carl. Poţi să iei bani împrumut de la Gurkamal și 
mi-i returnezi mie. O să te împrumute cu dobândă scăzută, așa că nu 
vei avea nicio grijă pe partea asta. Am angajat un agent imobiliar să 
evalueze casa. Casele la acest standard în Rgnneholptarken se ridică la 
1,9 milioane în acest moment. Încă datorăm șase sute de mii, aşa că tu 
rămâi cu jumătate din cele 1,3 rămase și poți păstra și mobilierul ca 
parte a înţelegerii. 

Şase sute cincizeci de mii de coroane! 

Carl se lăsă pe spate și închise încet clapa mobilului. 

Era ca și cum șocul scosese virusul din corpul său și îl înlocuise cu 
treizeci și două de greutăți de plumb undeva în regiunea pieptului său. 

EI îi simți parfumul chiar înainte să deschidă ușa. 

— Intră, spuse Mona, luându-l de braţ și trăgându-l înăuntru. 

Extazul mai dură încă trei secunde până când ea se îndreptă spre 
sufragerie și îl lăsă în picioare în fața unei tinere îmbrăcate într-o 
rochiță foarte scurtă, care se apleca pe masă și aprindea lumânări. 

— Ea este Samantha, fiica mea cea mică, spuse Mona. Așteaptă cu 
nerăbdare să te cunoască. 

Ochii acestei clone a Monei cu vreo douăzeci de ani mai tânără nu 
îi arătară însă la fel de multă plăcere, precum ar fi garantat 
introducerea făcută de mama sa. Ea îl studie cu privirea, observând cu 
siguranță începutul de chelie de la tâmple, poziţia lui destul de 
încovoiată și nodul de la cravată pe care îl simțea brusc mult prea 
strâns. Era evident că nu fusese impresionată. 

— Bună, Carl, spuse ea, afișând deja un aer dezaprobator față de 
ultima extragere făcută de mama ei la loteria „Bărbaţi apăruţi de 
undeva”. 


— Bună, Samantha, răspunse el, luptându-se să producă ceva 
asemănător cu un zâmbet entuziast. Ce naiba îi povestise Mona despre 
el, de l-a făcut să fie așa dezamăgitor în realitate? 

Situația deveni și mai stranie când un băieţel intră în vervă și-l lovi 
peste picioare cu o sabie de plastic. 

— Sunt un tâlhar periculos! ţipă monstrul cu părul bălai pe care îl 
strigau Ludwig. 

Gripa era o nimica toată în comparaţie cu asta. Dacă mai avea 
câteva surprize ca asta pe ziua de azi, va fi sănătos tun în cel mai scurt 
timp. 

Îndură apetitivul cu zâmbetul pe buze și cu o expresie a feței 
preluată din nenumăratele filme cu Richard Gere, iar când apăru 
gâsca, ochii lui Ludwig se făcură cât cepele. 

— Nasul tău se scurge în sos, spuse el, arătând spre protuberanța 
curgătoare a lui Carl și prin asta activă o explozie de spasme 
musculare cu greu controlate în abdomenul mamei sale. 

Când băiatul începu să trăncăne despre cicatricea de la tâmpla lui 
Carl, spunând că este oribilă, și apoi refuză să creadă că ar putea avea 
propriul său pistol, Carl își dădu seama că nu mai are nicio altă 
opţiune. 

„Te rog, se rugă el în tăcere, cu ochii întorși spre cer, dacă nu mă 
ajuţi acum, există aici un copil care va fi pus peste genunchii mei și 
bătut în maxim zece secunde”. 

Clopoţelul salvator nu au fost nici bunica și nici mustrarea din 
partea tinerei mame. În schimb, era sunetul de apel al telefonului 
mobil din buzunarul lui de la spate, semnalând, slavă Domnului! că 
seara putea lua sfârșit. 

— Scuzaţi-mă doar o secundă, spuse el, ridicând o mână ca un apel 
la tăcere și băgând-o pe cealaltă în buzunar. 

— Ce este, Assad? întrebă, văzând pe ecran numele asistentului 
său. 

În momentul acela ar fi răspuns oricărei întrebări oricum, numai 
să-l scoată de acolo. 

— Îmi pare rău pentru deranj, Carl, dar îmi poți spune câte 
persoane sunt raportate dispărute în Danemarca în fiecare an? 

Un debut de conversaţie criptic, dar unul care nu putea provoca 
decât un răspuns la fel de criptic. Era perfect. 

— Aș spune că în jur de o mie cinci sute. Unde ești acum? 

Ultima frază suna întotdeauna bine. 

— Rose și cu mine suntem încă aici, în subsol. Şi câte persoane 
dintre aceste o mie cinci sute crezi că încă lipsesc la sfârșitul anului, 
Carl? 

— Depinde. Dar vreo zece, cred. 

Carl se ridică de la masă și încercă să pară cufundat în conversaţie. 


— A apărut ceva nou la caz? întrebă el. 

O altă frază excelentă. 

— Nu sunt sigur, răspunse Assad. Trebuie să-mi spui. În aceeași 
săptămână, când această femeie cu bordelul, Rita Nielsen, a dispărut, 
au mai fost semnalate alte două persoane dispărute și încă una la o 
săptămână după aceea, și niciuna dintre ele nu a mai fost găsită. Nu 
crezi că este foarte ciudat? Patru în câteva zile, Carl. Ce spui? Cam 
câți dispar într-o jumătate de an. 

— Bine, rămâi acolo unde ești, vin acum! 

O frază fantastică pentru a putea pleca, deși Assad rămăsese un pic 
năucit. Când a reacţionat Carl vreodată atât de prompt? 

Se întoarse înapoi la masă. 

— Îmi pare foarte rău, spuse el. Probabil că aţi observat că sunt 
puţin preocupat astăzi. În primul rând, am o răceală îngrozitoare, așa 
că sper că nu i-am transmis-o nimănui. 

Îşi trase nasul pentru a-și accentua spusele, dar avu surpriza ca 
nările sale să fie complet uscate. 

— În al doilea rând, avem patru persoane dispărute, precum și o 
crimă extraordinar de cruntă în Amager de care trebuie să ne ocupăm. 
Îmi cer scuze, dar îmi este teamă că trebuie să plec, altfel nu se ştie în 
ce fel de mizerie vom ajunge. 

O privi fix pe Mona. Părea cu adevărat îngrijorată. Nu ca atunci 
când ea îl consilia. 

— lar împușcături? întrebă ea, ignorând complimentele sale 
fastuoase pentru o seară minunată. Fii atent, bine? Încă eşti foarte 
afectat, Carl. 

El încuviinţă. 

— Da, același caz vechi. Cu toate acestea, nu este nevoie să îţi faci 
griji. Nu intenționez să mă amestec în nimic. Și sunt în regulă. 

Mona se încruntă. Ce seară de rahat. Doi pași înapoi, asta a făcut. O 
introducere nefericită în familie, cel puţin. Fiica ei îl ura. Carl îl ura pe 
nepot. De-abia gustase gâsca înainte de a-i curge nasul în sos, iar acum 
Mona îi reaminti de cazul pistolului de bătut cuie. Fără îndoială că-l 
va trimite din nou pe capul lui pe Kris, psihologul acela enervant. 

— Sunt bine, repetă el, apoi făcu un pistol din degete către micuțul 
Ludwig, în semn de plecare și îi aruncă un zâmbet. 

Data viitoare va trebui să se asigure că va fi mai informat cu privire 
la natura surprizelor Monei. 

Tage auzi notificarea căsuței poştale și înjură. De când aplicase 
filtrul Fără Spam, tot ceea ce primise fuseseră scrisori de la autoritățile 
fiscale şi rareori îi doreau binele. El nu a înţeles niciodată de ce nu l- 
au lăsat în pace cu mica lui afacere de reparaţii de biciclete și 
dezasamblat carburatoare de pe motocicletele mici deja casate. 
Preferau să-l vadă cu mâna întinsă în faţa serviciilor sociale din 
Middelfart, sau poate să înceapă să spargă casele de vară de la Skårup 
Strand, precum băieţii cu care obișnuia să bea demult? 

Se întinse și ridică una din sticlele cu vin dintre pat şi lada de bere 
întoarsă pe care o avea pe post de noptieră, verifică dacă o folosise în 
timpul nopţii, apoi o ţinu la vintre și urină în ea până când o umplu. 
Apoi își șterse mâinile de cuvertură și se ridică încet în picioare. S-a 
săturat să stea în casă cu bâlbâita și băgăcioasa Mette. WC-ul se afla în 
spatele camerei ei din clădirea principală, iar aici, în atelierul unde 
avea el patul, scândurile erau putrede și vântul șuiera prin toate 
crăpăturile, iar iarna avea să se întoarcă în curând. 

Se uită prin cameră. Afişe învechite cu fete topless, cu unsoare de 
motor întinsă pe sâni. Jenți de roți, anvelope și piese de moped 
aruncate peste tot, iar podeaua de beton era înnegrită de ulei de 
motor vechi. Nu era genul de loc cu care s-ar fi mândrit mulți, dar era 
al lui. 

Se ridică şi găsi scrumiera pe raftul de pe perete plină de chiștoace 
bune. Îl alese pe cel mai bun, îl aprinse și inhală adânc. Scrumul roşu 
mai avea câțiva milimetri până la degetele lui murdare când îl stinse. 

Ridicându-și chiloţii, merse pe podeaua rece către ușă. Făcu un pas 
în afară și degetele lui puteau ajunge la cutia poștală. Era o cutie 
obișnuită, încropită din PAL, cu un capac care se umflase de două ori 
de când fusese făcută cu mult timp în urmă. 

Se uită în susul și josul străzii, dar nu era nimeni. Nu voia să dea 
ocazia iar comentariilor că stătea în mijlocul străzii cu burta de bere și 
chiloţii la vedere. „Vaci burgheze care nu puteau face față imaginii 
unui bărbat în floarea vârstei”, le spunea el pe bancă amicilor săi de 
pahar. Era un cuvânt bun și îi plăcea să îl folosească. Burghez. Din 
limba franceză era. 

Spre surprinderea lui, scrisoarea pe care o găsi în cutie nu era o 
factură de la taximetrist sau ceva oficial de la autoritatea locală, doar 
un plic alb obișnuit, cu ștampilă. Nu mai primise o scrisoare de genul 


acesta de ani buni. 

Îşi îndreptă spatele. De parcă chiar în acel moment ar fi fost 
urmărit de expeditor, sau poate, mai degrabă, ca și cum scrisoarea 
avea ochi și ar fi putut spune dacă destinatarul era demn de mesajul 
ei. 

Nu recunoscu scrisul de mână, dar numele lui era scris cu litere 
rotunde, care se ondulau elegant pe hârtie. I se potrivea bine. 

Apoi întoarse plicul și simţi imediat un val de adrenalină în vene. 
La fel ca o persoană îndrăgostită, simți cum i se înroșesc obrajii. Şi 
asemeni unui bărbat vânat, făcu ochii mari. 

Nimic nu ar fi putut fi mai neașteptat decât asta. O scrisoare de la 
Nete. Nete Hermansen, verișoara sa. Cu adresa ei și tot. Nete, despre 
care nu credea că va mai auzi vreodată. Și pe bună dreptate. 

Respiră adânc și, pentru o clipă, se gândi să pună plicul înapoi în 
cutia poștală. Ca și cum elementele naturii și cutia în sine ar fi putut 
să o consume, sfâșiind-o din mâinile lui pentru ca el să scape de 
confruntarea cu conținutul ei. 

Acesta a fost efectul. 

Din experienţa sa practică în cadrul gospodăriei mici a tatălui lor, 
fratele mai mare al lui Nete, Mads, aflase că, la fel ca toate celelalte 
vieţuitoare, ființele umane puteau fi împărțite în două feluri, bărbat și 
femeie. Și atâta timp cât cineva știa asta, nu mai erau multe de 
învățat. Orice altceva deriva de aici. Fundamentele vieții erau 
împărţite între aceste două grupuri. Problemele de muncă și tot ceea 
ce se întâmpla între cei patru pereţi ai casei. Era totul organizat astfel 
încât un grup sau celălalt să aibă grijă de orice problemă. 

Mads își adunase frații mai mici și pe vărul său în curtea din fața 
fermei, își dăduse jos pantalonii și arătase către membrul său. 

— Dacă ai unul din acesta, ești de un fel. Dacă în schimb ai o fantă, 
atunci eşti un alt fel. Cam despre asta e vorba. 

Fraţii și vărul lui Tage râseră, după care Nete îşi dăduse jos chiloţii 
ca și cum ar fi demonstrat un fel de solidaritate și înțelegere 
copilărească. 

Tage în special considerase acest gest ca fiind încurajator. Acolo de 
unde venea el, dezbrăcatul se făcea doar în intimitate și, dacă era să 
fie sincer, nu înțelesese niciodată acest mod singular în care bărbaţii și 
femeile diferă. 

Era prima vară petrecută de Tage la unchiul său. Era mult mai bine 
decât în zilele călduroase, lângă portul din Assens, și pe străzile 
înguste unde el și ceilalți băieţi se ascundeau cu țigările Eiffel, visând 
să plece într-o zi pe mare. 

Nete și Tage se înțelegeau bine. Era prieten bun și cu gemenii, dar 
Nete era preferata lui, chiar dacă era cu opt ani mai mică. Se înţelegea 


foarte bine cu ea, râdea la cea mai mică glumă a lui și se lăsa ușor 
atrasă de cea mai prostească manifestare a lui. 

Era prima dată în viaţa lui Tage când cineva îl privea cu admirație 
și lui îi plăcea asta. Din acest motiv, muncise din greu să o ajute pe 
Nete la orice i se cerea să facă. 

Atunci când Mads și gemenii s-au mutat, în cele din urmă, Nete a 
rămas doar cu tatăl ei și în zilele de vară și cu Tage, iar el şi-a amintit 
clar cât de tare a fost afectată. Nu în ultimul rând, mai erau și toate 
bârfele din sat și starea de spirit tot mai imprevizibilă a tatălui ei și 
uneori comportamentul lui nedrept. 

Tage şi Nete nu erau îndrăgostiți, doar prieteni apropiaţi și totuși, 
în relaţia lor de prietenie apăreau tot felul de întrebări provocatoare 
despre cele două grupuri în care ființele umane puteau fi împărțite și 
despre cum se comportau uneori unul în compania celuilalt. 

Astfel, Tage o învățase pe Nete cum se împerechează oamenii și, 
prin urmare, el fusese cel care, fără intenţie, îi luase totul. 

Se lăsă să cadă pe pat, aruncă o privire la sticla de pe bancul de 
lucru și se întrebă o clipă cum era mai bine, să bea vinul de cireşe 
înainte sau după ce citea scrisoarea. 

În timp ce stătea, auzi zgomotul făcut de Mette, care tușea în 
camera din faţă. Nu era genul de zgomot făcut de obicei de o femeie, 
dar el se obișnuise cu ea. Și era în regulă să stea sub plapumă, în zilele 
acelea friguroase de iarnă, atâta timp cât serviciile sociale nu-și 
dădeau seama că trăiesc împreună ca un cuplu și să le reducă 
beneficiile. 

Cântări plicul în mână și scoase conţinutul. O coală de hârtie de 
scris fină, înflorată, pliată de două ori. Se aștepta să vadă din nou 
scrisul de mână atunci când o desfăşurase, dar găsi o scrisoare tipărită 
şi ușor de citit. El o citi repede pentru a-și curma agonia şi era cât pe 
ce să cedeze ispitei vinului de cireşe când ajunse la partea în care era 
scris că îi va da zece milioane de coroane dacă va veni la ea, la adresa 
din Copenhaga, la o dată stabilită. 

Dădu drumul scrisorii şi privi cum cade pe podeaua de beton. Abia 
atunci văzu cecul prins cu agrafa în partea de jos a paginii, întocmit 
pe numele său, cu suma de două mii de coroane. 

Niciodată nu a avut atâţia bani în această perioadă a lunii. Era tot 
la ce se putea gândi. Restul era ireal. Milioanele. Boala lui Nete. 
Întreaga situaţie! 

Două mii de coroane! Nici măcar atunci când a fost pe mare nu a 
avut atât de mulți bani la sfârșitul lunii. Nici atunci când a lucrat la 
fabrica de remorci înainte să se mute la Ngrre Aaby și se debarasase 
de el din cauza băuturii. 

Scoase cecul din scrisoare și îl tinu între degete. 

Era al naibii de real. 


Nete era distractivă, iar Tage era jucăuș. Când taurul a fost atras de 
singura vacă din mica gospodărie, ea îl întrebase dacă el ar putea să 
aibă o erecţie la fel de mare, iar când i-a arătat, a izbucnit în râs, ca la 
una din glumele fraților ei gemeni. Chiar și atunci când a sărutat-o, ea 
fusese nepretențioasă și plăcută, iar Tage fusese mulțumit. El era acolo 
să-și facă demonstrația pe ea, pentru că el așa s-a gândit la ea tot 
timpul, chiar dacă trupul ei abia începuse să prindă contur. Era 
prezentabil în uniforma sa militară maro, cu șapcă de garnizoană 
prinsă sub cureaua de pe umăr și îngustată în talie. Și a reușit să-și 
facă demonstrația, mulțumită taurului și vacii care își îndeplineau 
ritualul anual inevitabil. 

Nete îl vedea pe Tage ca pe un adult, așa cum își dorea, iar când, 
aflați în podul cu fân, acesta i-a cerut să-şi scoată hainele și să-l facă 
fericit, ea nu a ezitat. De ce ar fi trebuit? Toată lumea spunea că așa 
funcționează, că așa relaționau bărbatul și femeia. 

Şi când nu s-a întâmplat nimic rău, au făcut-o din nou cu alte 
ocazii, repetând ceea ce învățaseră: că nimic nu poate concura cu 
plăcerea uniunii corpurilor umane. 

Pe când avea cincisprezece ani, a rămas însărcinată. Și deși a fost 
bucuroasă și i-a spus lui Tage că din acel moment vor fi împreună 
pentru tot restul vieţii, el a refuzat să-și recunoască paternitatea. Dacă 
el ar fi fost cu adevărat tatăl copilului ei nenorocit, a strigat el, acest 
lucru l-ar fi pus în dificultate, deoarece ea era minoră, iar legătura lor 
ar fi fost împotriva legii. În niciun caz nu voia să meargă la închisoare 
pentru ea. 

Tatăl lui Nete a crezut explicaţia ei, până când l-a luat pe Tage la 
un interogatoriu dur, dar acesta a negat toate spusele lui Nete. 
Obișnuit cu băieţii lui, care cedau întotdeauna la o asemenea 
interogare brutală, el a presupus în mod firesc că tânărul spunea 
adevărul. 

După aceea, Tage nu a mai văzut-o niciodată pe Nete. A mai auzit 
de ea din când în când și atunci se simţea cuprins de sentimente 
profunde de rușine. 

În cele din urmă, a decis să uite totul. 

Petrecu două zile pregătindu-se. Și-a spălat mâinile cu lubrifiant și 
s-a frecat până când pielea crăpată a redevenit roz și plină de viaţă. S- 
a bărbierit de mai multe ori până când obrajii i-au devenit din nou 
netezi și luminoși. La frizer l-au primit ca pe un fiu risipitor, l-au 
spălat și l-au tuns, lăsându-l cu un miros așa cum numai profesioniștii 
sunt capabili. Și-a frecat dinţii cu bicarbonat de sodiu până când i-au 
sângerat gingiile, iar când a terminat cu toate, s-a privit în oglindă și 
şi-a amintit de zilele bune. Dacă avea să primească zece milioane de 
coroane, va face acest lucru cu stil. Nete urma să-l privească de parcă 
ar fi dus o viață demnă. El dorea ca ea să-l vadă ca pe tânărul care o 


făcuse să râdă și să se apropie de el cu mândrie. 

Tremura în continuare la gândul că el, la aproape cincizeci și opt 
de ani, putea să se ridice de la talpa societăţii și să stea drept, ca un 
om împlinit, iar ea îl putea privi fără teama că îi va face rău. 

Noaptea a visat despre respect și invidie, despre vremuri mai 
luminoase într-o regiune nouă. Doar un masochist ar rămâne în acest 
loc neînsemnat, unde toți se uitau la el de parcă ar fi avut ciumă. În 
niciun caz nu avea de gând să stea într-un sat de o mie patru sute de 
locuitori, unde până și calea ferată dispărea și ale cărui mândrie și 
bucurie fuseseră o fabrică de remorci demult mutată, făcând loc unei 
instituţii ridicole, numită Școala Nordică pentru Pace. 

S-a dus în cel mai vestit magazin de îmbrăcăminte bărbătească din 
Bogense și și-a cumpărat un costum strălucitor, albastru, despre care 
asistentul, cu un zâmbet crispat, l-a informat că este ultima modă și 
care, fiind la reducere, l-a lăsat cu bani suficienți pentru benzină 
pentru mopedul său și bilet de tren dus-întors de la Ejby la 
Copenhaga. 

S-a simţit în momentul său de glorie când s-a urcat pe mopedul său 
Velo Solex și a trecut prin oraș. Privirile pe care le-a atras păreau cu 
totul deosebite de cele cu care era obișnuit. 

Niciodată nu fusese atât de pregătit să întâmpine viitorul. 

Spre satisfacția sa, Curt Wad văzuse cum aripa politică de dreapta 
ajunsese să-și sporească influența asupra populaţiei, de-a lungul anilor 
optzeci, iar acum, la sfârșitul lunii august 1987, mass-media prezicea 
aproape fără excepție că blocul conservator va rămâne la putere după 
alegeri. 

Acestea au fost zile cu adevărat favorabile pentru Curt Wad și 
pentru cei care i-au împărtășit părerile. Partidul Progresist era angajat 
în lupta împotriva imigrației și, treptat, un număr tot mai mare de 
grupuri creștine și organizații naţionaliste s-au adunat în jurul 
agitatorilor populari care, cu multă îndemânare, atrăseseră atenția 
publicului asupra depravării și degradării morale, fără să dea dovadă 
de cea mai mică sensibilitate la principiile de bază ale drepturilor 
omului. 

Ideea generală era aceea că oamenii nu s-au născut egali și nici nu 
au fost meniți să fie egali, iar alegătorii ar face bine să se obișnuiască 
cu lucrul acesta. 

Zile favorabile, într-adevăr. Astfel de idei se infiltraseră acum în 
parlament și în anumite ONG-uri și, în același timp, fondurile curgeau 
către Partidul Puritan atât de prețuit de Curt, și pentru care a muncit 
din greu pentru a-l transforma într-o zi într-un partid politic de bună 
credinţă cu o rețea largă de filiale locale și reprezentare parlamentară 
în cadrul guvernului, în Christiansborg. Această schimbare de 
conduită morală a populaţiei a fost aproape ca o revenire în anii 
treizeci, patruzeci şi cincizeci. Cu siguranță, total diferit față de 
depravarea anilor șaizeci și șaptezeci, când tinerii ieșeau zgomotos pe 
străzi, militând pentru iubire liberă și socialism. O perioadă în care 
indivizii pârliți, scursurile societății, aveau buzunarele căptușite de 
stat, iar comportamentul lor antisocial a fost explicat ca fiind eșecul 
guvernului și al societăţii. 

Din fericire, acele zile au trecut. Acum, în anii '80, fiecare om era 
arhitectul propriului său destin. Şi mulți au fost într-adevăr 
sârguincioși, acest lucru era evident, pentru că în fiecare zi noi 
contribuţii veneau către Partidul Puritan al lui Curt Wad de la 
cetățeni, fundaţii și trusturi. 

Au început să se vadă și rezultatele. Fuseseră deja angajate două 
doamne care să se ocupe de conturile partidului și de distribuirea 
informațiilor, și cel puțin patru dintre cele nouă sucursale ale 


partidului creșteau cu o rată de cinci membri pe săptămână. 

În cele din urmă, aversiunea față de homosexualitate, dependență 
de droguri, infracțiune juvenilă, promiscuitate, imigrație, azil politic și 
propagarea materialului genetic inferior a început să se extindă în tot 
mai multe segmente ale populaţiei. Și ca și cum ar fi întărit ideea, a 
apărut virusul SIDA care a devenit „degetul lui Dumnezeu”, așa cum 
se refereau la el comunitățile creștine. 

Pârghia pe care astfel de probleme au oferit-o pentru a ajuta la 
eliminarea acestor rele era de prisos în anii cincizeci, dar în prezent 
existau mijloace mult mai bune cu ajutorul cărora să se pornească la 
atac. 

Oricum. Acestea erau într-adevăr vremuri promițătoare. Deși nu 
fusese rostit cu voce tare, etosul călăuzitor al Partidului Puritan s-a 
răspândit cu iuțeala fulgerului: sângele rău nu trebuie niciodată 
amestecat cu cel bun. 

Asociaţia pentru păstrarea sângelui imaculat și a valorilor morale 
ale naţiunii deținuse trei denumiri diferite de când tatăl lui Curt 
fondase mișcarea în eforturile sale încăpățânate de a asigura puritatea 
rasială şi creşterea moravurilor publice. În anii '40, îl numise 
Comitetul Anti-Depravare. Mai târziu devenise Comunitatea Danezilor, 
apoi, în cele din urmă, Partidul Puritan. 

Ceea ce fusese conceput de mintea unui medic generalist din Fyn, și 
de atunci rafinat de către fiul său, nu mai era o chestiune privată. 
Asociaţia număra acum aproximativ două mii de membri, toți fiind 
mai mult decât fericiți să plătească o cotizație anuală substanţială. 
Aceştia erau cetățeni respectabili, de la avocați, medici și ofițeri de 
poliție până la îngrijitori și preoți. Oameni care în munca lor de zi cu 
zi erau martorii multor evenimente deplorabile și aveau intuiţia și 
capacitatea de a face ceva în acest sens. 

Dacă tatăl lui Curt ar mai fi fost în viaţă, ar fi fost mândru să vadă 
cât de departe a dus fiul său aceste gânduri și ar fi fost mulțumit de 
modul în care administrase ceea ce, în cele din urmă, începuseră să 
numească „cauza”. Acesta a fost cadrul în care el și susținătorii acestei 
cauze au efectuat în mod clandestin ilegalităţile pe care se străduiau 
să le legitimeze prin activităţile Partidului Puritan, mai ales sortarea 
embrionilor buni de cei consideraţi că nu meritau să rămână în viaţă. 

Curt Wad tocmai finalizase un interviu radio înregistrat în care 
prezenta din nou versiunea oficială a ideilor fundamentale ale 
Partidului Puritan, când soţia sa puse un teanc de scrisori în fața lui 
într-un fascicol de soare care strălucea pe mijlocul biroului său din 
lemn de stejar. 

Poșta era întotdeauna un sac plin de corespondență amestecată. 

Scrisorile anonime ajungeau direct în coşul de gunoi, fără să se mai 
ocupe de ele. Ceea ce însemna că aproximativ o treime din ele erau 


eliminate. 

După aceea erau obișnuitele scrisori pline de ură și amenințări. În 
astfel de cazuri, Curt nota cu atenție numele și adresele expeditorilor, 
trimițând ulterior scrisorile către biroul din oraș. Dacă doamnele de 
acolo observau o hărțuire repetată din partea acelorași indivizi, Curt îi 
suna pe purtătorii de cuvânt ai filialelor locale care se asigurau apoi 
că acea corespondență nu mai continua. Deoarece cei mai mulți 
oameni aveau secrete pe care nu doreau să le facă publice, existau 
multe modalități prin care să abordeze astfel de probleme, iar 
avocații, medicii și preoţii locali aveau acces la un număr mare de 
arhive. Unii ar numi asta șantaj. Curt a numit-o autoapărare. 

Apoi, erau cei care solicitau să devină membri, iar aceste cazuri 
necesitau o vigilență specială. Infiltrarea putea fi o problemă dificilă 
odată ce se întâmpla și, din acest motiv, era nevoie de precauţie încă 
de la început. De aceea, Curt Wad își citea singur corespondența. 

Iar în final erau scrisorile cu exprimările de opinie tipice, care 
acopereau un spectru larg, de la felicitări la plâns și furie. 

Printre scrisorile primite în ultima zi, Curt Wad dădu peste 
scrisoarea de la Nete Hermansen. Nu își putu reține zâmbetul când 
văzu numele expeditorului pe spatele plicului. Nu multe cazuri se 
dovediseră, de-a lungul anilor, la fel de reușite ca al ei. De două ori în 
viață avusese ocazia să pună capăt comportamentului imoral și 
depravării acestei femei. Curva. 

Dar ce dorea acest specimen mizerabil de la el acum? Erau oare 
lacrimi sau acuzaţii? Dacă voia să spună adevărul, nu-i păsa. Pentru 
el, Nete Hermansen era un nimeni. Întotdeauna a fost și întotdeauna 
va fi. Faptul că acum era pe cont propriu după ce prostul ăla de soț al 
ei murise în accidentul de mașină în aceeaşi seară în care se întâlnise 
întâmplător cu ea ultima oară nu-i provocase decât o ridicare din 
umeri. 

Ea nu merita altceva. 

Aruncă plicul închis pe grămada de corespondență nesemnificativă. 
Nici măcar nu era curios. Cum fusese în urmă cu mulți ani. 

Prima oară când a auzit despre Nete a fost momentul în care 
preşedintele consiliului profesoral a venit la cabinetul medical al 
tatălui lui Curt, cu informaţii despre o fată care căzuse în pârâul morii 
de la Puge și ca urmare suferise o hemoragie abdominală. 

— Este posibil să fi avortat. Există indicii în sensul acesta, a spus 
preşedintele. Orice discuţie legată de o eventuală responsabilitate a 
colegilor ei băieți nu trebuie luată în serios. A fost un accident și, dacă 
ar trebui să fii chemat la domiciliu, dr. Wad, rețineţi că orice semn de 
violență se datorează strict faptului că fetița a căzut în pârâu. 

— Câţi ani are? l-a întrebat tatăl său. 


— Doar ce a împlinit cincisprezece ani. 

— În mod normal e greu de crezut să fie gravidă la vârsta asta, a 
spus tatăl său. 

— Ei bine, ea nu este chiar o fată normală, a pufnit preşedintele. A 
fost exmatriculată cu ani în urmă din cauza comportamentului imoral. 
Comportament indecent, încurajarea băieţilor la act sexual, limbaj 
obscen. Rudimentară în gândire și comportament și violentă față de 
colegii ei și de directoare. 

La auzul acestor informaţii, tatăl lui Curt şi-a lăsat capul pe spate și 
a încuviințat din plin. 

— Ah, una din acestea, a spus el. Presupun că e retardată. 

— Cu siguranţă, a spus președintele. 

— Iar printre copiii buni, pe care această copilă vrednică de dispreţ 
îi acuză, este inclus cumva și unul pe care preşedintele îl cunoaște 
personal? 

— Da, așa cum se întâmplă de obicei, a răspuns președintele, 
întinzându-se să ia una dintre ţigările care erau aranjate perfect în 
cutia de pe biroul medicului. Unul dintre băieţi este mezinul cumnatei 
fratelui meu. 

— Înţeleg, a zis tatăl lui Curt. Un conflict între categorii sociale, 
dacă putem vorbi despre așa ceva. 

Curt avea pe atunci treizeci de ani și era deja pe cale să preia 
cabinetul tatălui său, dar a trebuit să întâlnească încă un pacient 
precum fata în cauză. 

— Ce face fata asta? a întrebat Curt, primind un imbold din partea 
tatălui său. 

— Ei bine, mă tem că nu am foarte multe informaţii. Dar se pare că 
îl ajută pe tatăl ei în mica lor gospodărie. 

— Și cine este tatăl ei? a întrebat tatăl lui Curt. 

— Din câte îmi amintesc, numele lui este Lars Hermansen. Un om 
obișnuit, un tip vânjos mai degrabă. 

— Îl cunosc, a spus tatăl lui Curt. 

Desigur că îl cunoștea. El asistase atunci când se născuse fata. 

— Comportament bizar, exacerbat de moartea soției sale. În orice 
caz, un tip ciudat, singuratic. Nu este de mirare că fata este și ea 
ciudată. 

Şi era ciudată, într-adevăr. 

După cum era de așteptat, doctorul Wad a fost chemat la 
gospodăria tatălui lui Nete, pentru a se concluziona că fata a alunecat 
prosteşte, a căzut în pârâu și apoi a fost târâtă de curent, rănindu-se 
astfel de ramurile și stâncile care se aflau sub terasament. Orice altă 
explicaţie pe care ar fi oferit-o fata s-ar fi datorat stării de șoc şi de 
suferință. Sângerarea ei era însă regretabilă. Fusese oare însărcinată? 
l-a întrebat pe tatăl ei. 


Curt, care în ultima perioadă era prezent la toate vizitele la 
domiciliu făcute de tatăl lui, și-a amintit clar cum tatăl fetei s-a albit 
la faţă și a răspuns la întrebare scuturând încet din cap. 

Implicarea poliției ar fi fost inutilă în acest caz, a spus tatăl. 

Astfel, cazul nu a fost urmărit mai departe. 

Spre seară, activitățile asociaţiei se puneau din nou în mișcare și 
Curt Wad aştepta cu nerăbdare. În zece minute, avea să se întâlnească 
cu trei dintre cei mai activi membri ai Partidului Puritan, care nu 
numai că erau în strânsă legătură cu figuri proeminente din partidele 
de dreapta, ci erau și bine conectaţi cu funcționarii publici din 
ministerele justiției și afacerilor interne care urmăreau modul în care 
evoluau lucrurile în țară, în special în privința politicilor de imigrare 
şi reunificare a familiei. Iar motivaţia pentru implicarea lor era aceeași 
ca pentru toți ceilalți membri: mult prea multe elemente străine, 
nedorite şi persoane de factură proastă îşi croiseră deja drum în 
interiorul țării. 

„O ameninţare la adresa societăţii și a vieții publice în general”, se 
auzeau plângeri din mai multe direcţii, iar Curt Wad era întru totul de 
acord. Totul era o problemă genetică, iar oamenii cu ochii alungiți sau 
pielea brună nu aveau loc în tabloul idealist cu fete și băieți cu păr 
bălai, cu umeri puternici și sistem muscular bun. Tamilii, pakistanezii, 
turcii, afganii, vietnamezii, toți trebuiau opriți asemenea unor 
impurități. Eficient și fără ezitare. 

În seara aceea, au vorbit în detaliu despre măsurile pe care le-ar 
putea lua Partidul Puritan, iar când doi dintre bărbați au plecat, Curt a 
rămas cu cel pe care îl știa mai bine. Un bărbat într-adevăr 
remarcabil, doctor ca și el, cu un cabinet particular situat în nordul 
capitalei. 

— Am vorbit despre Cauză de multe ori, Curt, spuse bărbatul, 
studiindu-l cu o privire fermă înainte de a continua. L-am cunoscut pe 
tatăl tău, desigur. El m-a făcut conștient de responsabilitatea mea, 
când eram un tânăr medic la spitalul universitar din Odense. Era un 
bărbat fin, Curt. Am învăţat multe lucruri de la el, atât profesional, cât 
şi în ceea ce privește aspectele etice. 

Au încuviințat din cap amândoi. Pentru Curt a fost o mare bucurie 
faptul că tatăl său trăise până împlinise el șaizeci și doi de ani. Acum 
trecuseră deja trei ani de când decedase în cele din urmă de bătrâneţe, 
la nouăzeci și șapte de ani. Timpul a trecut atât de repede. 

— Tatăl tău mi-a spus că ar trebui să vin la tine, dacă vreau 
vreodată să devin membru activ, a spus invitatul său, oprindu-se 
pentru o clipă, conștient că orice pas pe care l-ar face în continuare îl 
va duce direct într-un complex de întrebări dificile şi capcane perfide. 

— Mă bucur, a spus Curt în cele din urmă. Dar de ce acum, dacă 


pot să întreb? 

Bărbatul s-a încruntat și a lăsat să treacă un timp înainte de a 
răspunde. 

— Din mai multe motive. Discuţia noastră aici, în această seară, 
este unul. Un alt motiv este că, de asemenea, avem mai mult decât 
partea noastră de străini în Nordsjælland. Imigranții, adesea rude 
apropiate și cei ce se căsătoresc între ei. După cum știm, urmașii 
nesănătoși sunt de foarte multe ori legați de cazuri de 
consangvinizare. 

Curt încuviință din cap. Acest lucru era adevărat. Erau peste tot. 

— În fond, aş dori să mă implic şi să fac ceea ce depinde de mine 
cât de mult, a spus bărbatul încet. 

Curt încuviință din nou din cap. Un alt cetățean capabil și integru 
se alăturase cauzei. 

— Vă daţi seama că veţi prelua cazuri despre care nu veți putea 
discuta cu altcineva decât cu persoanele pe care le-am aprobat în mod 
special şi că această restricţie se va aplica atât timp cât trăiţi? 

— Da, a spus bărbatul. Mi-am imaginat că așa se va întâmpla. 

— Doar o mică parte din ceea ce facem în cadrul Cauzei poate fi 
expus opiniei publice în circumstanțele actuale, dar veţi fi pus la 
curent cu acest lucru. Sunt foarte multe în joc. 

— Într-adevăr. 

— De multe ori, este de preferat ca o persoană să dispară, pur și 
simplu, de pe fața pământului decât să fie nevoie să se gestioneze 
urmările activității desfășurate fără grijă și discreție. 

Bărbatul încuviinţă din cap. 

— De înţeles. Aș considera la fel, sunt sigur. 

— Deci sunteți dispus să fiți inițiat în procedurile noastre de 
selecție în ceea ce priveşte întreruperea sarcinii și sterilizarea? 

— Da. 

— Utilizăm o terminologie specială în astfel de cazuri. Avem liste 
de adrese și am dezvoltat metode proprii de avort. Dacă vă inițiem în 
aceste proceduri, veţi deveni membru cu drepturi depline, înţelegeţi? 

— Da, înțeleg. De ce mai este nevoie pentru a fi acceptat? 

Curt îl cercetă pe bărbat. Era prezentă voința? Ochii aceștia ar 
rămâne la fel de calmi dacă s-ar confrunta cu închisoarea și dizgrația? 
Avea suficientă coloană vertebrală pentru a rezista presiunii din afară? 

— Familia și prietenii nu trebuie să știe nimic, cu excepția cazului 
în care participă activ la munca noastră. 

— Soția mea nu este interesată de ceea ce fac, așa că nu este nevoie 
să vă faceţi griji în sensul acesta. 

Invitatul său a zâmbit. Era exact reacția pe care o aștepta Curt în 
acest moment al discuţiei lor. 

— Foarte bine, vom merge împreună în sala de operaţie. Vă veţi 


dezbrăca și îmi veți permite să verific dacă aveţi dispozitive de 
ascultare. După aceea, vreau să scrieți câteva informaţii personale, 
lucruri pe care nu ați dori să le știe nimeni în afară de noi. Fără 
îndoială că aveţi câteva schelete în dulapul dumneavoastră, la fel ca 
noi toți, nu? Punctele în cauză ar trebui să vizeze de preferință 
activitatea dumneavoastră medicală. 

Aici oaspetele lui a dat din cap afirmativ. Nu toată lumea a făcut-o. 

— Vreţi secrete. Care să fie folosite împotriva mea dacă dau 
înapoi? 

— Sunt sigur că aveţi câteva. 

Omul a încuviințat din nou. 

— O mulțime. 

Ulterior, după ce Curt l-a percheziționat și l-a urmărit cum 
semnează declarația, el a enunțat îndemnurile strict obligatorii la 
loialitate și tăcere în ceea ce privește activitățile și principiile 
fundamentale ale Cauzei. Și pentru că bărbatul nu părea descurajat 
nici de această parte, Curt i-a făcut o scurtă introducere privind modul 
în care puteau fi provocate avorturile spontane fără a da naștere la 
suspiciuni și, înainte de a încheia, l-a informat despre intervalele 
necesare între astfel de tratamente pentru a se asigura că nu va trezi 
suspiciunea inspectorilor de sănătate și a poliției. 

Când în sfârșit şi-au luat la revedere, Curt a rămas cu sentimentul 
extraordinar de a fi contribuit din nou la binele naţiunii sale. 

Şi-a turnat un brandy și s-a așezat la biroul de stejar, încercând să- 
şi amintească de câte ori a efectuat el însuși procedura. 

Cazurile au fost multe. Nete Hermansen fusese unul. 

Privirea lui căzu încă o dată pe scrisoarea ei de deasupra teancului. 
Apoi închise ochii în amintirea plăcută a acelei prime și celei mai 
memorabile ocazii. 

În orele târzii ale serii, într-o zi întunecată de noiembrie, ca 
aceasta, ferestrele sediului poliției aveau ceva magic. Păreau că 
veghează, ca niște ochi strălucitori. Birourile erau mereu pline de 
activitate în clădirea impozantă, ocupanţii lor lucrând la cazuri care 
nu suportau amânare. Aceasta era ora la care orașul își arăta colții: 
oamenii de pe străzi erau bătuţi, prietenii de pahar se luau la cuțite, 
bandele căutau conflictul și portofelele erau jefuite. 

Carl petrecuse mii de ore în această clădire, în timp ce lămpile 
stradale pâlpâiau și cetățenii decenți dormeau în paturile lor, dar 
trebuia să recunoască faptul că trecuse multă vreme de atunci. 

Dacă seara cu Mona nu ar fi fost atât de chinuitoare. Dacă ar fi 
putut să se așeze pe patul ei și să se uite în ochii ei căprui, superbi. 
Dacă ar fi fost aşa, nu s-ar fi deranjat niciodată să verifice cine îl suna 
atât de târziu. Dar nu a fost, şi Assad s-a dovedit a fi salvatorul său. 

Şi acum trebuia să suporte consecințele. Cobori scările până la 
subsol și clătină din cap cu neîncredere în timp ce Rose și Assad se 
apropiau de el. 

— Ce dracu” faceţi voi doi aici? întrebă el, mergând pe coridor, fără 
să se oprească. Vă daţi seama că sunteți aici de nouăsprezece ore? 

Aruncă o privire peste umăr. Sunetul pașilor lui Rose din spatele lui 
nu trădau o dispoziție pașnică. 

— Şi tu, Rose? De ce mai ești aici? Încerci să faci ore suplimentare 
pentru o zi liberă, nu-i așa? o întrebă aruncându-și haina peste 
scaunul din biroul său. Ceva nou în cazul Rita Nielsen care nu poate 
aștepta până mâine? 

Assad ridică sprâncenele stufoase suficient de mult pentru ca 
roşeața ochilor să-i dea startul lui Carl. 

— lată ziarele pe care le-am examinat, spuse el, aruncând o 
grămadă pe biroul lui Carl. 

— Numai că nu am privit cu destulă atenţie, adăugă Rose. 

Cunoscând-o pe Rose, aceasta era o afirmaţie destul de modestă. El 
observă rânjetul pe chipul lui Assad. Răsfoise ziarele până când 
paginile aproape se dezintegraseră. Le studiaseră cu atenţie, 
bineînțeles. Mai întâi, în departamentul Persoane Dispărute, dosarele 
cazurilor raportate în 1987, apoi ziarele. Ştia perfect cum operează. 

— Nu există nimic în acea perioadă care să sugereze vreun fel de 
probleme cu drogurile sau alte episoade care ar putea fi legate de viol 


sau de ceva similar în zonă, spuse Rose. 

— A luat cineva în considerare posibilitatea ca Rita Nielsen să fi 
lăsat mașina în altă parte și să nu fi fost ea cea care a parcat-o pe 
Kapelvej? întrebă Carl. Poate că nu ar trebui să căutăm deloc în 
Copenhaga. Dacă nu a parcat ea singură mașina, ar fi putut să dispară 
oriunde între aici şi feribotul Storebælt. 

— S-au gândit deja la asta, răspunse Rose. Totuși, ideea este că, 
potrivit raportului poliţiei, proprietarul chioșcului din Nørrebro și-a 
amintit de ea când s-au întors să întrebe despre plata făcută de ea cu 
cardul. Așa că a fost în Nørrebro în acea dimineaţă. 

Carl își strânse buzele. 

— De ce a plecat de acasă atât de devreme? V-aţi gândit la asta? 
întrebă el. 

Assad dădu din cap. 

— Cu siguranţă pentru că a avut o întâlnire stabilită. 

Carl îl aprobă. Ora plecării ei îl deranjase. Nimeni nu pleacă de 
acasă la cinci dimineaţa, fără motive întemeiate, cu siguranță nimeni 
de profesia Ritei Nielsen, care își desfășura activitatea îndeosebi în 
timpul nopții. Şi nu se putea face legătura cu orele de cumpărături de 
sâmbătă, deci ce altă explicație ar putea exista, decât că avea o 
programare de respectat? 

— Fie cineva a întâlnit-o când a ajuns la Copenhaga, caz în care, 
oricine ar fi fost, acea persoană știe mai multe despre dispariţia ei 
decât noi, fie nu a ajuns niciodată, caz în care cineva trebuie să își fi 
dat seama că a dispărut, spuse Carl. Ce efort s-a depus pentru a fi 
găsită? Crezi că a fost suficient? 

— Suficient? 

Assad o privi pe Rose, care părea la fel de absentă. Cu siguranță 
celor doi le scăzuse glicemia. 

— Da, suficient pentru persoana care a fost în legătură cu ea, sau ar 
fi trebuit să fie, și știa de dispariţia ei, zise Rose. 

— Dar ascultă, Carl, continuă ea, poliția a petrecut trei zile 
mergând din ușă în ușă. A apărut în toate ziarele. A fost difuzat la tv și 
pe radioul local și naţional, și nimeni nu a făcut vreun pas în față, cu 
excepția proprietarului chioșcului. 

— Deci crezi că cineva a știut de dispariţia ei, dar a păstrat 
informaţia pentru sine? Și crezi că această persoană ar putea fi 
implicată în dispariţia ei, nu? 

Rose își lovi călcâiele și salută. 

— Într-adevăr, domnule. 

— Și acum, voi doi îmi spuneţi că a fost raportat un număr 
neobișnuit de mare de persoane dispărute şi că niciuna dintre ele nu a 
fost găsită vreodată, nu-i aşa, Assad? 

— Da, şi acum mai avem una care nu a fost găsită niciodată, 


răspunse Assad. Am cerut încă o săptămână de ziare, ca să fim siguri 
că nu ne lipseşte ceva care nu se află pe listele pe care le avem din 
dosarele poliţiei. 

Carl analiză informaţiile lui Assad pentru o clipă. Deci, acum avem, 
în total, cinci persoane, inclusiv Rita Nielsen, care nu au fost găsite 
niciodată? Cinci oameni în două săptămâni au dispărut fără urmă, asta 
vrei să spui? 

— Punct ochit, punct lovit. La nivel de ţară au fost date dispărute 
cincizeci şi cinci de persoane, pe parcursul celor două săptămâni 
asupra cărora ne concentrăm noi, iar zece luni mai târziu, cinci dintre 
acestea încă nu erau găsite. Și nu au apărut nici acum, douăzeci și trei 
de ani mai târziu. Eu aş spune că trebuie să fie un record, atât de 
multe dispariții în doar câteva zile. 

Carl încercă să evalueze umbrele de sub ochii ei. Erau de la 
oboseală sau rimelul ei, pur și simplu, se întinsese pe parcursul zilei? 

— Să aruncăm o privire, spuse el, urmărind cu degetul pe lista lui 
Rose. 

Scoase un stilou și tăie unul dintre nume. 

— În orice caz, putem uita de ea, spuse el, indicând vârsta femeii şi 
circumstanţele dispariţiei ei. 

— Da, credem că este prea bătrână, spuse Assad. Și asta o spun 
chiar dacă sora tatălui meu este cu doi ani mai mare, face optzeci și 
cinci anul acesta de Crăciun, și încă taie lemne de foc toată ziua. 

O mulțime de aiureli despre nimic, se gândi Carl. 

— Ascultă, Assad! Femeia de aici era senilă. A dispărut din azil și 
sunt sigur că nu tăia lemne, da? Cum rămâne cu ceilalți de pe listă? I- 
ai verificat? Există ceva care să îi poată lega de dispariţia Ritei 
Nielsen? 

De data asta zâmbiră larg. Ca doi copii năzbâtioși. 

— Hai, hai, spuneţi odată. 

Assad îi dădu lui Rose un ghiont cu cotul. 

— Există acest avocat pe numele lui Philip Ngrvig, de la o firmă de 
avocatură numită Ngrvig și Sønderskov în Korsør, începu ea. Cu o zi 
înaintea celui mai important meci de handbal al anului, al fiicei sale 
adolescente, Ngrvig i-a spus că va trebui să o ia pe mama în locul lui, 
în ciuda faptului că îi promisese că va fi acolo. Tot ceea ce a spus, ca 
explicaţie, a fost că avea o întâlnire importantă la Copenhaga, care nu 
putea fi amânată. 

— Și atunci a dispărut? 

— Da, a luat trenul de la Halsskov în aceeași dimineaţă și ar fi 
ajuns la Copenhaga la aproximativ nouă și jumătate. După aceea, 
nimic. A dispărut de pe faţa pământului. 

— L-a văzut cineva coborând din tren? 

— Câţiva alți pasageri de la Korsør l-au recunoscut. Era implicat în 


mai multe asociații din oraș, așa că o mulțime de oameni îl cunoșteau. 

— Cred că îmi amintesc acum, spuse Carl, ignorând faptul că-și 
simțea nasul curgând. Avocat proeminent în Korsør. Subiect amplu în 
ziarele de la acea vreme. Nu a apărut la un moment dat plutind într- 
unul dintre canalele de aici din Copenhaga? 

— Nu, a dispărut complet, Carl, spuse Assad. Cred că te gândeşti la 
alt caz. 

— Cazul acesta era deja pe panoul nostru, Assad? 

Assad încuviință din cap. Prin urmare, cel mai probabil un şnur 
roşu îl conecta deja la cazul Ritei Nielsen. 

— Am văzut că aveţi ceva pe subiect pe foaia asta. Ce ştim despre 
acest tip Nørvig, Rose? 

— S-a născut în 1925... atât reuși ea să spună. 

— În 1925? La dracu, izbucni Carl. În 1987 era deja trecut de 
șaizeci de ani. Destul de bătrân pentru a fi tatăl unei jucătoare de 
handbal adolescente. 

— Ce-ai zice să asculți tot înainte să te bagi? spuse Rose obosită. 

Modul în care ochii ei începeau să clipească îi amintea de o starletă 
rock îmbătrânită, care încerca să fie sexy având un strat gros de rimel. 
Probabil că va adormi în orice moment. 

— Născut în 1925, repetă ea. Licenţiat în drept la Arhus în 1950. 
Avocat rezident la Laursen & Bonde în Vallensbæk, din 1950 până în 
1954. A înființat propria firmă la Korsør în 1954 și a dobândit dreptul 
de pledoarie în faţa înaltei Curți în 1965. În 1950 s-a căsătorit cu Sara 
Julie Enevoldsen. A divorțat în 1973. Are doi copii din prima 
căsătorie. S-a recăsătorit cu secretara sa, Mie Hansen, în 1974. Are un 
copil cu ea, o fiică pe nume Cecilie, născută în același an. 

Ridică privirea şi văzu expresia sugestivă de pe chipul ei. Exista o 
explicație pentru paternitatea târzie. Tipul își lăsase secretara 
însărcinată. Philip Ngrvig părea a fi un bărbat care știa ce voia de la 
viaţă. 

— A fost președinte al asociaţiei locale de cluburi sportive și a fost 
votat pentru trei mandate. După un timp s-a alăturat și consiliului 
parohial. Până în 1982, când a fost forțat să iasă din cauza acuzațiilor 
de fraudă aduse firmei sale de avocatură. El a trebuit să meargă în 
instanță, dar a fost achitat din lipsă de dovezi. Cu toate acestea, a 
pierdut o mulțime de clienți și, la momentul dispariției, cinci ani mai 
târziu, avea suspendat și permisul de conducere din cauza unei 
condamnări pentru conducere în stare de ebrietate. Era în cădere 
liberă și din punct de vedere financiar. Era datornic la bănci. 

— Hm. Carl își ţuguie buzele și simți nevoia să fumeze. O ţigărică 
ar fi făcut minuni acum pentru starea lui de sănătate precară şi pentru 
capacitatea de concentrare. 

— Hei, nu-ți aprinzi niciuna acum, Carl, spuse Rose. 


Carl o privi uimit. Cum naiba...? 

— Nici n-aş visa la asta, Rose, spuse dregându-și glasul. Începuse 
să-l gâdile în gât. Assad? Mai ai ceva ceai în urna aia a ta, Assad? 

Ochii căprui ai asistentului său străluciră pentru o clipă. 

— Mi-e teamă că nu, Carl. Dar îți pot oferi o ceașcă bună de cafea. 
Ce spui? 

Carl înghiți. Cafeaua lui Assad era suficientă pentru a speria orice 
virus. 

— Atât timp cât nu este prea tare, Assad, răspunse el cu o privire 
imploratoare. Ultima oară îl costase o jumătate de rolă de hârtie 
igienică. Nu mai voia să repete experienţa. 

— Așadar, singurul lucru care leagă cele două cazuri este că ambele 
persoane au dispărut în aceleași circumstanțe, argumentă el. 
Amândouă mergeau spre Copenhaga în acea zi. Nu știm de ce a fost 
Rita Nielsen, dar Ngrvig a spus că a avut o întâlnire. Rose, nu avem 
prea multe ca să putem continua. 

— Uiţi de perioada de timp, Carl. Au dispărut în aceeași zi și 
aproape la aceeași oră. Asta numesc eu ciudat. 

— Încă nu sunt convins. Cum rămâne cu celelalte două cazuri de pe 
listă? 

Ea se uită în jos la foaia de hârtie pe care o avea în mâini. 

— Există un Viggo Mogensen despre care nu știm nimic. Și el a 
dispărut. A fost văzut ultima oară lângă portul din Lundeborg, pornind 
peste Storebælt în micuța sa barcă. 

— Era pescar? 

— Nu cred. Era doar o barcă mică. La un moment dat, a avut o 
barcă de pescuit, dar a fost distrusă. Probabil din cauza acelor cote 
impuse pescarilor de către UE. 

— Barca a fost găsită vreodată? 

— Da, în Warnemiinde. A fost furată de un cuplu de polonezi care 
au susținut că a fost lăsată în Jyllinge cu foarte mult timp înainte ca ei 
să o ia. În niciun caz nu au considerat că au furat-o. 

— Unde ziceau că a fost asta? În Jyllinge? 

— Autoritățile susțin că nu este adevărat. Nu a existat niciodată o 
barcă acolo. 

— Mie mi se pare că polonezii au tăiat-o în jumate, apoi l-au 
aruncat peste bord. 

— Nu ar fi putut. Au lucrat în Suedia din august până în octombrie 
1987, aşa că nu au fost deloc în Danemarca în perioada în care a 
dispărut. 

— Cât de mare era această barcă? Ar fi putut acosta undeva fără să 
observe cineva? 

— Vom afla asta, Carl, spuse Assad. Stătea în pragul ușii cu o tavă 
mică din imitație de argint. Carl analiză ceșcuţțele minuscule cu 


îngrijorare. Cu cât ceşcuțele erau mai mici, cu atât conţinutul era mai 
groaznic. lar acestea erau mici. 

— Până la fund, Carl, spuse Assad, cu ochii roșii. Arăta ca un tip 
care avea nevoie de resuscitare. 

Carl îşi bău cafeaua dintr-o singură înghițitură și se gândi că nu era 
atât de rea până la urmă. Sentimentul dură exact patru secunde până 
când corpul său începu să reacționeze ca și cum ar fi fost saturat de un 
amestec de ulei de ricin și nitroglicerină. 

— E bună, nu, Carl? comentă Assad. 

Nu era de mirare că avea ochii roșii. 

— OK, răspunse Carl. Deocamdată îl vom lăsa deoparte pe Viggo 
Mogensen. Nu sunt sigur că există vreo legătură cu Rita Nielsen aici. Îl 
avem pe panou, Assad? 

Assad clătină din cap. 

— Concluzia a fost că probabil s-a înecat accidental. Era un bărbat 
vesel, căruia îi plăcea băutura. Nu era alcoolic, doar un zurliu. 

— Un chefliu, Assad. Cuvântul este chefliu, dar nu mă întreba de ce, 
ăsta este. Ce mai avem? 

Se uită la lista lui Rose și încercă să-și înăbușe disconfortul pe care- 
l simţea, pe măsură ce cafeaua ajungea în stomac. 

— Mai e cazul acesta, spuse Rose, arătând un alt nume. Gitte 
Charles, se spune aici. Născută în 1934 la Thorshavn. Fiica unui 
băcan, Alistair Charles. Tatăl a dat faliment la sfârșitul războiului, iar 
părinții au divorțat. S-a întors la Aberdeen de unde era originar, iar 
Gitte, mama ei și fratele mai mic s-au mutat la Vejle. A studiat un 
timp ca să devină asistentă medicală, dar a renunţat și s-a angajat la 
sanatoriul de boli mintale din Brejning. După aceea, a avut câteva 
slujbe de infirmieră, în diferite locuri din ţară, înainte de a ajunge la 
spitalul de pe insula Samsø. 

Rose dădu din cap încet în timp ce citea textul. 

— Ceea ce urmează este la fel de tipic pentru persoanele care 
dispar de la o zi la alta, spuse ea. Ascultă aici. Ea lucrează la spitalul 
Samsø din Tranebjerg din 1971 până în 1980. Pare să fie plăcută 
acolo, deși a fost prinsă de câteva ori în stare de ebrietate. Face 
terapie pentru abuz de alcool și totul este bine, până într-o zi când 
este prinsă furând spirt medicinal. Se dovedește că problema ei cu 
consumul de alcool este scăpată de sub control și este pusă la zid. 
După câteva luni, începe să lucreze în cadrul asistenței medicale 
comunitare de îngrijire la domiciliu pe insulă, unde mergea cu 
bicicleta la persoanele în vârstă și infirme, ca să se afle ulterior că fura 
şi de la ei și să fie din nou concediată. Din 1984 până în momentul în 
care dispare, rămâne fără loc muncă și trăiește din ajutoare sociale. 
Nu tocmai o carieră strălucitoare. 

— Sinucidere? 


— Așa au socotit ei. A fost văzută când a luat bacul spre 
Kalundborg și a debarcat în cealaltă parte, și asta este tot. Era 
îmbrăcată frumos, dar nimeni nu-i vorbea. Caz clasat. 

— Deci nici ea nu va ajunge pe panoul nostru, așa este Assad? 

Assad încuviinţă din cap. 

— Trăim într-o lume ciudată, spuse el. 

Foarte adevărat. Şi mai era ciudat, de asemenea, și că gripa lui Carl 
părea să dispară, în timp ce intestinele lui erau acum la pământ, 
implorând milă. 

— Mă întorc într-un minut, spus el brusc și țâşni pe coridor spre 
toaletă cu pași mici, târşâiți, cu fesele încleștate. Era ultima oară când 
mai bea licoarea aia. 

Se aruncă pe toaletă, cu pantalonii în jurul gleznelor și cu fruntea 
sprijinită de genunchi. Cum era posibil să scapi atât de repede de ceva 
care ţi-a luat atât de mult timp să îl consumi? Era unul dintre acele 
mistere în profunzimile cărora nu avea nicio intenţie să intre. 

Îşi șterse sudoarea de pe frunte şi încercă să se gândească la 
altceva. Găsi ceva, ușor de recuperat din memoria pe termen scurt. Un 
pescar din Fyn, o infirmieră, o curtezană din Kolding și un avocat din 
Korsgr. Dacă ar exista ceva care să lege aceste cazuri, acesta s-ar numi 
Donald Duck. Statisticile ar putea fi destul de exacte, așa că nu era în 
totalitate de neconceput ca patru persoane să poată dispărea în cursul 
aceluiaşi weekend, complet independent una de cealaltă. De ce nu? 

Se întâmplaseră lucruri ciudate. Și coincidențele apăreau atunci 
când te așteptai cel mai puțin. 

— Am găsit ceva, Carl, se auzi o voce de cealaltă parte a ușii. 

— Bine, Assad, ai răbdare. Vin într-un minut, răspunse el, știind 
bine că nu era adevărat. În niciun caz nu se ridica până când 
intestinele lui nu încetau să se agite. Nu știi niciodată ce se poate 
întâmpla. 

Carl auzi ușa închizându-se din nou și se așeză o vreme, respirând 
adânc în timp ce situația lui peristaltică neplăcută părea să se 
îmbunătăţească. Au găsit ceva, spusese Assad. 

Gândurile sale au trecut în starea de alertă. Era ceva, și nu știa 
despre ce este vorba. Ceva ce avea legătură cu acea femeie, Gitte 
Charles, dacă ar fi reușit să își dea seama ce anume. 

Un lucru pe care îl remarcase în cele patru cazuri fusese vârsta 
celor care dispăruseră. Rita Nielsen avea cincizeci și doi, Philip Ngrvig 
avea șaizeci și doi, Gitte Charles cincizeci și trei și Viggo Mogensen 
cincizeci și patru. Nu era vârsta tipică la care oamenii dispar fără 
urmă. De regulă asta se întâmpla în tinerețe, când erai tânăr, sălbatic 
şi emoțional, da. Sau mai târziu, când boala, singurătatea și 
dezamăgirile vieţii cântăresc greu. Dar acești oameni nu erau nici 
tineri, nici bătrâni, și totuși nu se putea concluziona nimic în baza 


vârstei. Statisticile erau într-adevăr imprevizibile. 

După o jumătate de oră, în cele din urmă și-a ridicat pantalonii și 
şi-a fixat cureaua. Cu durere în fund și cu câteva kilograme mai ușor, 
așa se simţea. 

— Cafeaua asta a ta este prea puternică, Assad, spuse el, 
aruncându-se obosit pe scaunul de la birou său. 

Assad râse poznaș. 

— Nu de la cafeaua mea, Carl. Ai luat și tu boala pe care o avem 
noi toți. Tuse, strănut, defecare precum o mitralieră și poate și ochi 
roșii. Două zile durează. Toţi cei de la sediu au fost pe la W.C., în 
afară de Rose. Are o constituţie de fier, ca o cămilă. Poţi hrăni o 
cămilă cu Ebola și holeră și tot ce obţii este că se îngrașă. 

— Ea unde este acum, Assad? 

— Caută ceva pe internet, dar revine într-un minut. 

— Deci, ce-aţi aflat voi doi? 

Carl era sceptic în legătură cu diagnosticul pe care Assad i-l pusese 
pentru problemele cu stomacul, căci nu trebuia decât să se uite la 
ceaşca de cafea și deja simțea din nou spasmele. Din acest motiv, spre 
uimirea lui Assad, acoperi cana cu o foaie de hârtie. 

— Ei bine, este vorba de femeia aceasta Gitte Charles. A lucrat într- 
un loc pentru persoane cu probleme psihice. Asta am descoperit. 

Carl ridică privirea. 

— Și...? întrebă el, auzind un ropot de pași pe coridor. 

Rose se năpusti în birou, cu gura larg deschisă prostește. 

— Avem o legătură între Rita Nielsen și Gitte Charles, și este chiar 
aici, spuse ea, punând indexul în mijlocul unei hărți tipărite a 
Danemarcei. 

Sprogø. 

Stătea lipită de bancă, privind în direcţia buncărului vechi de pe 
Korsgade. Nu va trece mult timp până când drogatul va apărea la 
plimbare cu corcitura lui urâtă. 

Satana era numele câinelui, un nume care i se potrivea perfect. Ieri, 
monstrul canin se repezise la un cocker spaniel și doar o lovitură de 
picior rapidă dată de un bărbat cu saboţi din lemn determină bestia 
să-i dea drumul. Drogatul îl amenințase desigur că-i va arăta el tipului 
şi că va pune câinele pe el, dar nimic din toate astea nu s-a întâmplat. 
Erau prea mulți privitori, printre care și Nete. 

Un câine ca acela nu merita să umble prin orașul ei, se gândise ea, 
iar acum hotărâse să ucidă două păsări cu o singură piatră. 

Cârnatul pe care îl așezase în josul străzii Korsgade, la baza 
vechiului buncăr din beton rămas din război, fusese injectat cu extract 
de măselariță, o doză suficientă pentru scopul ei. Potaia nu va rezista, 
odată ce va începe să adulmece ca de obicei și va descoperi o masă 
neașteptată. Unui astfel de câine nimeni nu putea să-i ia mâncarea din 
gură. Nu că ar fi crezut că stăpânul său s-ar fi deranjat să încerce. Cu 
siguranță nu se agita la fel ca alți proprietari de câini atunci când 
animalul lor își înfigea colții în mâncarea găsită pe stradă. Dar, totuși, 
nu se știe niciodată. 

Așteptă doar câteva minute și văzu fiara trăgându-și stăpânul după 
ea, pe drumul numit Peblinge Dossering. Îi luă mai puţin de zece 
secunde să prindă mirosul de momeală și într-o clipită cârnatul fu 
înfulecat. 

Din câte putea vedea, îl înghiţise tot odată. 

Când trecură pe lângă banca ei, se ridică calm, uitându-se la ceas și 
mergând șşchiopătând în urma lor. 

Ştia că bărbatul nu se deranja să facă circuitul întreg în jurul celor 
patru lacuri, dar mai știa și că nu era nevoie de atâta timp. Plimbarea 
în jurul lacului Peblinge va dura aproximativ cincisprezece minute, iar 
în ritmul în care mergeau și cu doza concentrată pe care o injectase în 
carne, știa sigur că nu vor ajunge atât de departe. 

Când se apropiau de podul Dronning Louise, câinele păru brusc 
incapabil să-și menţină direcţia. Proprietarul său continuă să scuture 
lesa, dar animalul nu mai era capabil să își coordoneze mișcările. 

Pe partea cealaltă a podului, bărbatul îşi conduse câinele în josul 
cărării care cobora de-a lungul părții opuse a lacului și începu să-l 


pedepsească pentru încăpățânare. Se opri când începu să-l mârâie și să 
se întoarcă spre el, cu dinţii la vedere. 

Stătură nemișcaţi față în față pentru un minut, poate două. Nete se 
rezemă de balustrada podului, de parcă era vrăjită de priveliștea de 
peste lac spre restaurantul Pavilion. 

Dar ea era absorbită de cu totul altceva. Cu colțul ochiului văzu 
cum câinele se așeză cu greutate şi privea în jur nedumerit, de parcă 
nu mai știa care era calea în sus și care în jos. Limba îi atârna din 
gură. Ştia că era un simptom. 

În orice secundă va sări în lac să bea apă, se gândi ea, dar nu a fost 
aşa. Era deja prea târziu pentru asta. 

Abia când câinele se prăbuşi pe o parte, gâfâind, și în cele din urmă 
deveni inert, devenise evident pentru dobitocul de la celălalt capăt al 
lesei că ceva nu era în regulă. 

Cu o privire nedumerită și plină de neputinţă, smucea lesa și striga: 
„Haide, Satana”, dar Satana nu mai mergea nicăieri. Cârnatul și 
măselarița s-au asigurat de asta. 

Zece minute, doar de atât a fost nevoie. 

Timp de o oră, a stat să asculte muzică clasică la radio. I-a calmat 
mintea și i-a permis să gândească constructiv. Văzuse efectele 
măselariței și nu își mai făcea griji în acest sens. Acum se punea 
problema dacă oamenii vor respecta orele stabilite. Fără îndoială că 
vor veni. Zece milioane de coroane reprezentau într-adevăr o sumă 
foarte mare de bani și toată lumea știa că dispune de această sumă, 
plus multe altele. Vor veni cu siguranță, se linişti ea așteptând 
momentul difuzării ştirilor la radio. 

Titlurile erau lipsite de interes. Ministrul cultelor se afla în RDG și 
tocmai începuseră procedurile împotriva unui cetățean israelian care 
deconspirase secrete cu privire la armele nucleare. 

Nete se ridică să meargă la bucătărie și să pregătească ceva de 
prânz când auzi numele lui Curt Wad menţionat. 

Se înfioră, de parcă ar fi fost împunsă cu ceva ascuțit, și-și ținu 
respirația de parcă ar fi fost singurul remediu. 

Vocea era aceeași ca acum doi ani. Clară, sigură de sine și 
arogantă. Subiectul însă era nou. 

„Partidul Puritan doreşte mult mai mult decât doar să combată 
poziția politicienilor noștri cu privire la imigrație. Problema natalității 
în cadrul celor mai de jos și slabe grupuri sociale este, de asemenea, o 
preocupare primordială pentru noi. Indiferent dacă sunt născuţi cu 
retard, sau cresc pentru a fi consumatori de substanțe, sau sunt 
predispuși genetic la delincvenţă, copiii născuţi din părinți cu 
probleme sociale severe sunt adesea o povară considerabilă pentru 
societate şi una care ne costă miliarde de coroane în fiecare an, spuse 


Wad, fără să ofere intervievatorului nici cele mai mici șanse de a 
interveni. Imaginați-vă cât am economisi dacă părinții cu istoric 
delincvent ar rămâne fără dreptul de a avea copii. Serviciile sociale 
aproape că ar deveni de prisos. Închisorile ar fi depopulate. Sau dacă 
am fi scutiți de cheltuielile astronomice de a avea grijă de imigranții 
şomeri care vin aici cu unicul scop de a înghiţi ajutoarele sociale, de a 
aduce aici familii întregi și de a ne umple școlile cu copii care nu 
înţeleg limba și nici obiceiurile noastre? Imaginaţi-vă cum ar fi dacă 
familiile numeroase care trăiesc din ajutoare sociale și care permit ca 
hoardele lor de copii să se apere singuri nu ar mai avea voie brusc să 
se înmulțească cu o asemenea tenacitate și să producă urmași pe care 
nu sunt capabili să îi îngrijească. Aceasta este o chestiune de...” 

Nete se prăbuși pe scaun și se uită afară peste vârfurile castanilor. I 
se întoarse stomacul pe dos. Și cine era omul care putea să decidă 
dacă o persoană merita să trăiască sau nu? 

Curt Wad, desigur. 

Pentru o clipă, îi veni să vomite. 

Nete stătea în fața tatălui ei. Avea fața întunecată și plină de 
amărăciune cum nu-l mai văzuse niciodată. 

— Te-am apărat la şcoală, Nete. Îţi dai seama de asta? 

Ea încuviință din cap, știind că era adevărat. De mai multe ori 
decât era ea dispusă să îşi amintească, fuseseră chemaţi în sala de 
clasă sumbră, unde tatăl ei protestase împotriva amenințărilor 
directoarei şi ale șefului şcolii. Dar, de fiecare dată, el se înmuiase 
suficient cât să asculte acuzaţiile și să promită că ea va merge pe calea 
cea bună. El o va învăţa să respecte cuvântul lui Dumnezeu și să se 
gândească de două ori la ce cuvinte scoate pe gură. O va îndruma pe o 
cale mai bună și va încerca să-i corecteze comportamentul licențios. 

Dar Nete nu a înțeles niciodată de ce tatăl ei avea voie să înjure 
atât de mult și de ce era atât de greşit să vorbească despre ce fac 
bărbații şi femeile, când vedea asta în jurul ei în fiecare zi la fermă. 

— Ei spun că vorbești urât, că eşti proastă și contaminezi tot ce este 
în jurul tău, i-a spus tatăl ei. Ai fost exmatriculată din școală, așa că 
am găsit o doamnă care să te înveţe, deşi nu a fost ieftin. Aș fi vrut să 
înveţi cel puţin să citești și să scrii, dar nu ai putut nici măcar atât. 
Oriunde merg, oamenii mă privesc cu resentimente. Sunt micul 
proprietar a cărui fiică aduce rușine în sat. Pastorul, școala, toată 
lumea vorbeşte de rău de tine și, prin urmare, și de mine. Încă nu ești 
nici confirmată religios, iar acum mai ești și însărcinată. Și îmi spui că 
vărul tău este tatăl. 

— EL este. Am făcut-o împreună. 

— Nu, nu este el, Nete! Tage spune că nu a avut nimic de-a face cu 
tine. Deci cine este responsabil? 


— Eu şi Tage, amândoi. 

— Așază-te în genunchi, Nete. 

— Dar... 

— AŞAZĂ-TE ÎN GENUNCHI! 

Făcu cum i se spuse, privindu-l cum pășea pe podea și băga mâna 
în geanta de pe masă. 

— Ia de aici, spuse el, punând un pumn de boabe de orez pe podea 
în fața ei. Mănâncă! 

El așeză lângă ea o cană cu apă. 

— Și bea! 

Aruncă o privire în jurul camerei, trecând cu privirea peste 
imaginea mamei sale, delicată și zâmbitoare în rochie de mireasă, din 
tabloul de deasupra dulapului cu porțelanuri, și peste ceasul de pe 
perete care se oprise de mult. Și nimic din cameră nu o putea 
mângâia, nimic nu-i spunea că există vreo cale de ieșire. 

— Spune-mi cu cine te-ai culcat, Nete, dacă nu, mănâncă. 

— Cu Tage. Doar cu el. 

— la de aici, mormăi tatăl ei, băgându-i forțat orez în gură cu 
mâinile care-i tremurau de furie. 

Boabele i s-au blocat în gât, deși a băut apă cât de mult a putut. De 
fiecare dată când înghițea, avea impresia că se va sufoca cu boabele 
mici și ascuţite înfipte în gât. 

Când tatăl ei şi-a îngropat fața în mâini și a început să suspine și să 
o roage să-i spună cu cine a rămas însărcinată, ea a evadat imediat, 
spărgând urciorul de apă în drum. Făcu patru pași spre ușă și era 
afară. În aer liber, era rapidă şi agilă și cunoștea împrejurimile ca 
nimeni altcineva. 

A auzit strigătele tatălui ei în spate și mai târziu ţipetele lui din 
depărtare, dar nu s-a oprit. Ceea ce a oprit-o într-un final a fost 
durerea din abdomen întrucât orezul începuse să se umfle de la apă și 
sucurile gastrice. Simţi că stomacul i se mărește și îi veni să-și dea 
capul pe spate în încercarea de a respira. 

— A fost Taaaggggeee! a țipat ea, de-a lungul trestiilor și curentului 
de apă care curgea în faţa ei. Apoi a căzut în genunchi și și-a apăsat 
pumnii pe abdomen, cât a putut de tare. A ajutat-o pe moment, dar 
stomacul încă i se umfla. Și-a băgat un deget pe gât, încercând să 
vomite, dar nimic nu i-a putut atenua durerea. 

— A fost Tage! De ce nu-i poţi spune, mamă? 

Plângea, cu ochii ridicaţi spre cer. Dar mama ei nu a răspuns. În 
schimb, s-a întâlnit cu cinci băieți cu undițe. 

— Nete, nebuna! a strigat unul dintre ei. 

— Nebuna, nebuna! s-au alăturat și ceilalți. 

Ea a închis ochii. Totul în interior o durea, diafragma și 
abdomenul, organe pe care nici nu ştia că le are până atunci. Simţea o 


zvâcnitură în spatele ochiului, în tâmple, în interiorul craniului, își 
simțea propria transpiraţie. Întreaga ei ființă încerca să urle, ca să 
înlăture durerea. 

Dar nu putea să țipe, oricât ar fi dorit. Și nu a putut răspunde nici 
când băieţii au întrebat dacă își ridică rochia, să vadă cum arată acolo 
jos. 

Ea a simţit așteptarea în glasurile lor, dezvăluindu-le adevărata 
natură: băieți proști, care habar nu aveau de nimic și care nu au făcut 
vreodată altceva decât ceea ce le-au spus părinţii lor. Refuzul ei de a 
răspunde nu doar că i-a înfuriat, dar i-a făcut să se simtă ruşinaţi, cel 
mai rău sentiment pe care cineva putea să-l provoace acelui tip de 
băieți. 

— Este un porc murdar, a strigat unul dintre ei. Arunc-o în apă și 
spală-i păcatele. 

Și fără avertisment, au prins-o de braţe și picioare și au aruncat-o 
în apă cu toată puterea. 

Au auzit pleoscăitul şi zgomotul înfundat cu care a aterizat cu 
stomacul mai întâi pe un bolovan scufundat și au văzut cum dădea din 
braţe în timp ce sângele colora apa dintre picioarele ei. 

Dar niciunul dintre ei nu a făcut nimic pentru a o ajuta. În schimb 
au fugit. 

Şi acolo, în apa rece, a ţipat. 

Ţipătul a salvat-o, pentru că tatăl ei l-a auzit, a scos-o la mal și a 
dus-o acasă. Pe brațele lui puternice, care brusc au devenit blânde. A 
văzut și el sângele și și-a dat seama că ea nu se mai putea apăra. 

A pus-o pe pat și a aşezat o cârpă rece pe stomacul ei și și-a cerut 
iertare pentru că și-a pierdut cumpătul. Dar ea nu a spus nimic. 
Înțepăturile dureroase din cap și abdomen nu o lăsau să vorbească. 

După aceea, niciodată nu a mai întrebat cine a lăsat-o însărcinată. 
Fătul nu mai exista, lucrul acesta era evident. Nu era un secret că și 
mama lui Nete a avut sarcini pierdute, iar semnele erau 
inconfundabile. Chiar și Nete știa. 

În seara aceea, când fruntea lui Nete a devenit fierbinte de la febră, 
tatăl ei l-a chemat pe doctorul Wad. O oră mai târziu, Wad a sosit cu 
fiul său, Curt, aparent nesurprins de starea lui Nete. El a ascultat 
explicaţia tatălui ei cum că a alunecat și a căzut în pârâu. Mai auzise 
povestea și din alte surse, şi probabil că aşa se întâmplase. Nu era bine 
că fata începuse să sângereze, a spus Wad și a întrebat-o pe tatăl ei 
dacă este însărcinată, fără să se deranjeze măcar să o examineze. 

Ea îl privea pe tatăl ei în timp ce el clătina din cap, paralizat de 
rușine și ezitare. 

— Asta ar fi ilegal, a spus tatăl ei cu o voce liniștită. Deci, desigur, 
nu. Nu este nevoie de poliție în această situaţie. Un accident este un 
accident. 


— Vei fi bine, a spus fiul medicului. 

El i-a mângâiat braţul, cu o atingere prelungită, trecând cu 
vârfurile degetelor peste sânii ei mici. 

A fost prima dată când l-a văzut pe Curt Wad și chiar și atunci s-a 
simțit inconfortabil în prezenţa lui. 

După aceea, tatăl ei a privit-o un timp înainte de a se aduna, în cele 
din urmă, şi de a o anunţa decizia care avea să le distrugă viaţa. 

— Nu te mai pot ţine aici, Nete. Trebuie să îți găsim o familie 
adoptivă. Voi vorbi dimineață cu autorităţile. 

După interviul cu Curt Wad, de la radio, se aşeză încruntată pe 
scaunul ei din mijlocul sufrageriei. Nici măcar Primăvara pe Funen a 
lui Carl Nielsen sau preludiile lui Bach nu-i puteau aduce liniștea. 

Un monstru fusese lăsat să vorbească la radio. Intervievatorul a 
încercat tot posibilul să oprească fluxul cu întrebările lui 
pătrunzătoare, dar el și-a folosit la maxim timpul alocat, cu experiență 
şi cu efecte devastatoare. 

Toate principiile pe care le avea la vremea respectivă nu doar că 
erau intacte, dar erau acum consolidate într-o asemenea măsură încât 
era îngrozită. Curt Wad făcuse public scopurile activităţii sale și ale 
organizaţiei pe care o fondase și care aparținea atât de limpede unei 
epoci trecute. O perioadă în care oamenii își ridicau braţele pentru a 
se saluta în manieră nazistă, își loveau călcâiele în semn de salut, 
ucideau din convingerea nebună că unii oameni se nasc mai buni 
decât alții și din convingerea că dreptul de a împărți umanitatea în cei 
vrednici și cei nevrednici le aparţinea lor și doar lor. 

Va face tot ce îi va sta în putere pentru a se asigura că monstrul va 
mușca momeala ei, indiferent de consecinţe. 

Îi tremura corpul în timp ce găsi numărul lui, iar degetele îi erau 
neîndemânatice. 

A fost nevoie de trei încercări înainte să prindă linia liberă. 
Probabil că era asaltat de apeluri după interviu. Ea spera că apelanţii 
săi sunt oameni care îl dispreţuiau pentru ceea ce era. 

Dar când în cele din urmă i-a răspuns, nimic din vocea lui Curt 
Wad nu părea să indice că ar fi fost pus la zid. 

— Partidul Puritan, Curt Wad la telefon, răspunse direct și fără 
rușine. 

După ce se prezentă, el îi ceru indignat să-i spună ce jocuri avea ea 
impresia că joacă, irosindu-i timpul cu acea scrisoare și acum cu 
apeluri telefonice. 

El era pe punctul de a închide telefonul, dar ea își adună toate 
puterile și îl informă calm despre propunerea ei. 

— Sufăr de o boală incurabilă și vreau să știți că m-am împăcat cu 
tot ceea ce s-a întâmplat între noi. Scrisoarea pe care v-am trimis-o vă 


informează despre intenția mea de a vă transfera o sumă mare de bani 
dumneavoastră sau organizaţiei pe care ați fondat-o. Dacă nu ați 
făcut-o deja, vă sugerez să citiți scrisoarea și să luați în considerare în 
mod serios conținutul acesteia. Mă tem că timpul este scurt. 

Și cu asta, puse jos receptorul. Ochii îi rătăceau spre sticla de 
otravă, în timp ce simțea cum se apropie o migrenă. 

Au mai rămas doar cinci zile. 

Cu obrazul lipit de perete și simțind un miros exotic înțepător în 
nări, Carl se trezi și văzu în fața ochilor o privire scrutătoare și o față 
nebărbierită. 

— Uite, Carl, spuse Assad, oferindu-i un pahar aburind cu un lichid 
fierbinte. 

Carl tresări scârbit şi simți o durere intensă în gât, ca și cum un 
mușchi i s-ar fi contractat brusc. Când te gândești că ceaiul poate avea 
așa un miros dezagreabil. 

Aruncă o privire în jur şi-şi aminti că lucraseră până târziu în 
noapte și că, la un moment dat, a simţit că nu poate să conducă până 
acasă. Şi-a adulmecat axila și mai bine n-o făcea. 

— Ceai autentic de Ar Raqgah, spuse Assad cu o voce răgușită. 

— Ar Raqqah, repetă Carl. Sună urât. Ce este, o boală? O 
acumulare de guturai? 

Assad zâmbi. 

— Ar Raqqah este un oraş foarte frumos pe malurile Eufratului. 

— Eufrat? Cine a auzit despre ceaiul din Eufrat? Despre ce țară 
vorbim? 

— Siria, desigur. 

Assad aruncă câteva linguriţe de zahăr în pahar și i-l dădu. 

— Assad, din câte știu eu, în Siria nu creşte ceai. 

— Ceai din plante, Carl. Ai tușit toată noaptea. 

Carl își întinse mușchii gâtului, dar cu asta părea să-și înrăutățească 
starea. 

— Rose unde este, a plecat acasă? 

— Nu, a fost ocupată cu statul pe toaletă aproape toată noaptea. 
Este rândul ei acum. 

— Nu era bolnavă când am văzut-o ultima dată. 

— La ea s-a manifestat mai târziu. 

— Unde este acum? Spera că la kilometri distanță. 

— La Biblioteca Regală, caută cărți despre Sprogø. Atunci când nu 
era pe W.C., era pe internet, citind. Iată câteva informaţii aici, spuse 
Assad, înmânându-i lui Carl câteva seturi de foi printate și capsate. 

— Lasă-mă un minut, să îmi revin, bine, Assad? 

— Bineînţeles, Carl. Şi în timp ce citeşti, poți să mănânci cât mai 
multe dintre acestea. Provin din același loc cu ceaiul. Sunt foarte, 
foarte, foarte buni. 


Trei „foarte” sunt prea mulți, se gândi Carl, studiind pachetul 
decorat cu litere arabe, iar imaginea biscuitului i-ar fi displăcut până 
și unui naufragiat înfometat. 

— Mulţumesc, Assad, mormăi el și se îndreptă spre toaletă. 

După aceea, își putea procura singur propriul mic dejun. Lis avea 
de obicei ceva gustos în birou, la etajul al treilea. 

Deja se gândea cu nerăbdare la ce va găsi. 

— E amuzant că apari acum, spuse Lis, arătându-și dinţii ciudaţi 
din față într-un zâmbet devastator de delicios. L-am găsit pe vărul tău, 
Ronny, dar nu mi-a fost ușor, atât îți pot spune. Omul acesta își 
schimbă adresa cam cum ne schimbăm noi pijamalele. 

Carl se gândi la cele două tricouri decolorate în care dormea pe 
rând, apoi își alungă imaginea din minte. 

— Unde este acum? întrebă el, făcând tot posibilul să pară mai 
puțin neîngrijit decât era. 

— A preluat contractul de subînchiriere pentru un apartament din 
Vanlgse. Iată numărul lui de telefon mobil. Este un SIM reîncărcabil, 
ca să știi. 

Vanlgse! Trecea pe lângă locul acela afurisit în fiecare zi. Ce mică e 
lumea! 

— Unde-i baba aia jalnică? S-a îmbolnăvit și ea? întrebă el, dând 
din cap spre scaunul doamnei Sgrensen. 

— Nuuu, ea este ca mine. Nu pot să ţii pe loc o femeie adevărată, 
răspunse Lis, gesticulând către birourile pustii ale diviziei de 
omucideri. Spre deosebire de exemplarele bărbătești slăbuţe pe care le 
avem pe aici. Nu, Cata este la cursul de NLP. Astăzi este ultima zi. 

Cata? Hoaşca bătrână se numea Cata? Își bătea joc de el, sau ce? 

— Cata... asta este doamna Sgrensen? 

Lis dădu din cap afirmativ. 

— Catarina, de fapt. Dar ea preferă Cata. 

Carl coborî înapoi pe scări până la subsol. 

Era o casă de nebuni acolo sus. 

— Mi-ai citit foile scoase la imprimantă? întrebă Rose, în secunda 
în care observă prezenţa lui Carl. 

Arăta ca naiba și avea febră. 

— Nu, încă nu. Nu crezi că ar trebui să te duci acasă, Rose? 

— Poate mai târziu. Trebuie să vorbim despre ceva. 

— Mi-a fost teamă că vei spune asta. Ce este cu toate informațiile 
astea despre Sprogø? 

— Gitte Charles și Rita Nielsen au fost acolo în același timp. 

— Și...? spuse el, de parcă nu înțelegea importanța informaţiei. 

Era o descoperire monumentală și toți trei știau asta. 


— Deci trebuie să se fi cunoscut, spuse Rose. Gitte Charles făcea 
parte din personalul angajat și Rita era deținută. 

— Deţinută? Ce vrei să spui? 

— Nu ştii multe despre Sprogø, nu, Carl? 

— Ei bine, ştiu că este o insulă mică între Sjælland și Fyn, ştiu că 
podul Storebælt traversează peste ea și că, pe vremuri, se puteau 
vedea feriboturile. Există și un far acolo. Şi un deal, și multă iarbă. 

— Și câteva clădiri, da? 

— Corect. De când au construit podul, se pot vedea destul de clar, 
mai ales dacă vii din Sjælland. Galbene, nu-i așa? 

Assad veni spre ei. De data aceasta pieptănat cu grijă și bărbierit, 
deși sângera pe bărbie și gât de la tăieturi. Poate că ar trebui să 
organizeze o colectă și să-i cumpere o lamă nouă. 

Rose își înclină capul. 

— Presupun că ai auzit despre azilul pentru femei de pe insulă, 
Carl? 

— Desigur. Un loc unde erau trimise pentru o perioadă femeile cu 
probleme, nu-i așa? 

— Lasă-mă să te luminez. O voi face pe scurt, deci ascultă, Carl. Și 
tu, Assad. 

Ridică un deget în aer ca o profesoară. Așa se simțea Rose în 
elementul ei. 

— Totul a început în 1923 cu un anume Christian Keller, care era 
un medic care lucra cu persoane cu deficiențe mintale. Timp de câțiva 
ani, el a condus o serie de instituții pentru cei cu probleme psihice, 
printre care și cea din Brejning. Toate erau cunoscute sub numele de 
Instituţiile Keller. El era genul de medic care credea cu tărie în propria 
sa infailibilitate şi se credea calificat pentru a alege oamenii care nu 
aveau capacitatea de a ocupa ceea ce se numea „un rol adecvat” în 
societate. 

— Teoriile sale, care au dus la înființarea instituţiei din Sprogø, s- 
au bazat pe conceptele de eugenie de igienă socială care au înflorit la 
vremea respectivă. Idei despre „materialul genetic slab”, înmulțirea 
descendenților degeneraţi, acel tip de porcării. 

Assad zâmbi. 

— Eugenie! Da, știu totul despre asta. Atunci când tai testiculele 
băieților, astfel încât să poată cânta notele înalte. Am avut mulți din 
ăştia în vechile haremuri din Orientul Mijlociu. 

— Aceia sunt eunuci, Assad, spuse Carl, cu intenţia să îl corecteze, 
dar apoi observă rânjetul obraznic de pe chipul asistentului său. Al 
naibii comediant. 

— Carl, mă distrez acum. Am citit despre asta aseară. Eugenie 
provine din limba greacă și înseamnă „născut corect”. Este o teorie 
care împarte oamenii în funcție de originea și mediul lor. 


Îl bătu pe care prieteneşte cu palma peste umăr. Era evident că era 
mult mai bine informat decât superiorul său. 

Dar apoi zâmbetul lui dispăru. 

— Şi ştii ce? Urăsc această teorie foarte mult, zise el solemn. Urăsc 
că unii oameni cred că sunt mai buni decât alții. Superioritate rasială, 
înţelegi? Ideea că unii valorează mai mult decât alții. 

Se uită direct la Carl. Era pentru prima dată când Assad vorbea 
despre astfel de probleme. 

— Dar mulți oameni sunt așa, nu? continuă el. Ei simt că sunt mai 
buni. Ei cred că despre asta este vorba. A fi om înseamnă să încerci să 
fii mai bun decât restul, am dreptate? 

Carl încuviință din cap. Se pare că Assad avusese de-a face în mod 
direct cu discriminarea. Cu siguranţă că a avut. 

— Ceea ce se întâmpla atunci se numește medicină empirică, 
continuă Rose. Medicii nu aveau habar. Dacă se considera că o femeie 
are un comportament antisocial, ea intra în centrul atenţiei în cel mai 
scurt timp. Mai cu seamă cele considerate a fi „femei ușoare”. Au fost 
catalogate drept „lipsite de morală sexuală” și stigmatizate, fiind 
responsabile pentru răspândirea bolilor venerice și pentru nașterea 
copiilor degenerați. Aceste femei puteau fi trimise la Sprogø pe termen 
nelimitat, fără a fi condamnate pentru vreo infracțiune. Medicii 
considerau că pot face asta. Că era dreptul și datoria lor să facă acest 
lucru, deoarece aceste femei nu făceau parte din societatea „normală” 
de care aparțineau ceilalți. 

Rose rămase tăcută pentru o clipă, conferind gravitate celor spuse. 

— După cum văd eu, au fost o grămadă de șarlatani ipocriți și 
narcisiști, care veneau ca niște salvatori de fiecare dată când o parohie 
sau alta dorea să scape de o femeie care ofensase bunele moravuri ale 
locului. Acești doctori se credeau Dumnezeu. 

Carl încuviință din cap. 

— Da, sau Diavolul însuși, spuse el. Sincer, eu credeam că femeile 
care au fost trimise pe insulă erau slabe de minte. Nu că asta ar 
justifica tratamentul la care au fost supuse, adăugă el în grabă. Mai 
degrabă opusul, aș spune. 

— Na, exclamă Rose, disprețuitor. Slabe de minte, da, așa le-au 
numit. Şi poate au fost, conform testelor de inteligență idioate și 
primitive la care le-au supus medicii. Dar cine dracu” se credeau ei să 
pună eticheta de femeie slabă de minte, doar pentru că femeile au 
trecut prin viață fără un anumit nivel de inteligență? Se poate că cele 
mai multe au fost cazuri sociale, dar au fost tratate ca niște 
infractoare, ca niște ființe inferioare. Desigur, unele erau într-adevăr 
bolnave mintale într-un fel, dar nu toate, nici pe departe. Și de când 
era prostia considerată crimă în Danemarca? Dacă ar fi așa, mulți 
dintre politicienii noștri nu s-ar mai plimba astăzi pe străzi, nu? Ceea 


ce a avut loc atunci a fost o încălcare absolut inacceptabilă a 
drepturilor omului. Amnesty International și Curtea Drepturilor 
Omului ar fi venit imediat la faţa locului și ceea ce este cel mai grav 
este că așa ceva se întâmplă și acum în micul nostru regat. Gândiţi-vă 
doar la cât de des sunt utilizate curelele cu care pacienţii sunt 
imobilizați la psihiatrie. Gândiţi-vă la toți oamenii pe care îi îndoapă 
până la urechi cu pastile și alte prostii, până când devin legume și 
aşteaptă să moară. Gândiţi-vă câți oameni nu pot obține cetăţenia aici 
doar pentru că nu știu răspunsurile corecte la o mulțime de întrebări 
stupide care nu au nicio relevanță, spuse Rose aproape scuipând 
cuvintele. 

O privi pe Rose. Era așa fie din cauza lipsei de somn, fie un caz 
grav de SPM, se gândi Carl, în timp ce căuta în buzunar după biscuiții 
pe care îi primise de la Lis. 

EI îi oferi lui Rose unul, dar ea clătină din cap că nu vrea. Uitase de 
stomacul ei deranjat. Assad îl refuză și el. Grozav. Cu atât mai bine 
pentru el, atunci. 

— Ascultă, Carl. Nu exista scăpare din Sprogø. A fost iadul pe 
pământ pentru aceste femei, înţelegi? Au fost considerate bolnave, dar 
nu a existat niciun tratament pentru că nu era un spital. Și nu era nici 
închisoare, dar au fost acolo până la sfârșitul vieţii. Unele dintre ele și- 
au petrecut aproape toată viața fără a intra în contact cu familiile lor 
sau cu altcineva din afara insulei. Și acest lucru a continuat până în 
1961. Asta se întâmpla când deja existai și tu, Carl, îți dai seama? 

În mod clar, cazul stârnise simțul dreptății în Rose. 

Era cât pe ce să protesteze, dar își dădu seama că avea dreptate. 
Fusese contemporan cu tot ceea ce se petrecuse acolo. Doar că era 
totuși surprins. 

— OK, spuse dând aprobator din cap. Deci, acest Christian Keller 
le-a deportat pe toate aceste femei în Sprogø pentru că a socotit că nu 
erau în măsură să ducă o viaţă normală, nu-i așa? Și din acest motiv a 
ajuns și Rita Nielsen acolo? 

— Da. Am stat toată noaptea să citesc despre aceşti oameni oribili. 
Keller și succesorul său, Wildenskov, de la Brejning. Cei doi au condus 
Sprogø din 1923 până în 1959, cu doi ani înainte de a se închide 
definitiv în 1961. Înseamnă aproape patruzeci de ani și, în tot acest 
timp, mai mult de o mie cinci sute de femei au fost trimise pe insulă 
pe termen nedeterminat. Și nu a fost floare la ureche, pot să vă 
garantez. Tratament dur și muncă asiduă. Personal slab instruit, care 
privea „fetele”, cum erau numite, ca fiind inferioare. Au condus un 
regim brutal de disciplină și le-au ţinut sub supraveghere zi și noapte. 
Au existat celule de pedeapsă pentru momentele când fetele se 
abăteau de la reguli. Erau izolate zile întregi. Și dacă vreuna dintre ele 
nutrea speranța că va scăpa din acel loc, trebuia mai întâi să se 


împace cu ideea sterilizării. Sterilizare forțată! Carl, au fost jefuite de 
sexualitatea lor și de organele reproducătoare, zise ea scuturându-și 
capul cu furie și dând cu piciorul în zid. Nenorocitul! Este de necrezut! 

— Eşti bine, Rose? întrebă Assad, punând precaut o mână pe braţul 
ei. 

— Abuz de putere, asta a fost. Cel mai groaznic abuz imaginabil, 
adăugă ea, cu o expresie pe care Carl nu o mai văzuse până atunci. 
Imaginează-ţi că ești deportat pe o insulă și lăsat să putrezești acolo. 
Noi, danezii, nu suntem naibii mai buni decât cei pe care pretindem că 
îi dispreţuim. Suntem la fel de răi precum cei care au aruncat cu pietre 
în femeile necredincioase sau ca naziștii care au ucis pe oricine avea 
un handicap psihic sau fizic. Din câte văd, ceea ce s-a întâmplat acolo 
pe Sprogø a fost similar cu ceea ce s-a întâmplat cu disidenţii din 
blocul sovietic în timpul războiului rece. Nu suntem cu nimic mai 
buni, îți spun eu! 

Şi cu asta se întoarse și porni spre toalete. Se pare că stomacul încă 
îi dădea de furcă. 

— Ptiu, spuse Carl. 

— A fost pe cai mari toată noaptea, Carl, spuse Assad, aproape în 
șoaptă. În niciun caz nu era dispus să riște să fie auzit de Rose. În 
opinia mea, se comportă ciudat în legătură cu subiectul acesta. Poate 
în curând își va trimite alter-ego-ul în locul ei. 

Carl se încruntă. Aceeași suspiciune supărătoare îi dădea din nou 
târcoale. 

— Crezi că Rose are o experiență personală în acest tip de 
tratament, asta sugerezi, Assad? 

Assad ridică din umeri. 

— Tot ceea ce spun este că există ceva care o roade, precum o 
piatră în interiorul unui pantof. 

Carl se opri și se uită la telefon pentru o secundă înainte de a-l 
ridica și de a forma numărul lui Ronny. 

Sună o vreme şi închise, aşteptă douăzeci de secunde și sună din 
nou. 

— Alo? răspunse o voce groasă, rodată de vârstă, alcool şi nopți 
târzii. 

— Alo, Ronny? întrebă Carl. 

Niciun răspuns. 

— Sunt Carl. 

Încă niciun răspuns. 

Vorbi un pic mai tare, apoi şi mai tare, auzind în cele din urmă o 
formă de activitate la celălalt capăt al firului. O respirație greoaie, 
huruitul din gât, după cele șaizeci de ţigări ale căror resturi umpleau 
cel mai probabil scrumiera vărului său. 


— Cine ești? spuse vocea în cele din urmă. 

— Sunt vărul tău, Carl. Cum stă treaba? 

Se auzi o repriză de tuse, apoi: 

— Cât e ora? 

Carl se uită la ceas. 

— Nouă și un sfert. 

— Nouă și un sfert! Îţi baţi joc de mine, nu? Nu am mai auzit nimic 
de ţine de zece ani și mă suni acuma, la nouă și un sfert, la naiba? zise 
şi apoi închise telefonul. 

Nimic nou sub soare. Carl îl putea vedea cu ochii minții. Cel mai 
probabil dezbrăcat, în afară de șosetele pe care nu și le scotea 
niciodată. Probabil că avea la degetele de la picioare cele mai lungi 
unghii din lume, iar barba ţepoasă era distribuită neuniform pe fața 
lui. Un bărbat masiv, care prefera camerele dosnice dubioase și cu cât 
mai puţin soare posibil, indiferent unde s-ar fi aflat în lume. Dacă 
prefera Thailanda, cu siguranță nu pentru plajă. 

Trecură mai puțin de zece minute și Ronny sună înapoi. 

— Ce număr e ăsta, Carl? Unde ești? 

— La biroul meu din sediul poliției. 

— La naiba! 

— Am auzit lucruri despre tine, Ronny. Trebuie să vorbim, în 
regulă? 

— Ce fel de lucruri? 

— Oferi informaţii prin baruri dubioase de prin întreaga lume 
despre moartea tatălui tău și mă amesteci pe mine. 

— De unde ai auzit? 

— De la alți polițiști. 

— Sunt bolnavi la cap. 

— Ce-ar fi să treci pe aici? 

— La sediul poliției? Tu îți baţi joc de mine. Ai devenit senil de 
când te-am văzut ultima dată? Dar, dacă tot vorbim, ai face bine să 
spui ceva care să merite timpul meu. 

În orice secundă acum avea să-i facă o propunere care să implice o 
sumă de bani. Bani pe care Carl urma să îi dea și care vor fi cheltuiţi 
pe băutură. 

— Primeşti o bere și ceva de mâncat. Sala Tivoli, chiar la colțul 
străzii pe care stai. 

— Nu am auzit niciodată de localul ăsta. 

— Vizavi de Rio Bravo. Acela știi unde este. Colț cu Stormgade. 

Dacă știa că era familiar cu Rio Bravo, de ce naiba nu i-a sugerat 
imbecilul de Carl să se întâlnească acolo? 

Stabiliră ora și, după ce închise telefonul, Carl stătu un moment și 
se gândi la ce ar putea să-i spună ca să se infiltreze în capul ăla tare al 
vărului său idiot. 


Când telefonul sună din nou se gândi că era Mona. Verifică ceasul. 

Nouă jumate. Doar gândindu-se la ea avea fluturi în stomac. 

— Bună, spuse el, dar vocea de la celălalt capăt nu era a Monei și, 
mai cu seamă, nu era sexy. Era mai mult ca o lovitură în dinți. 

— Poţi veni la etaj pentru un minut, Carl? 

Era Tomas Laursen, cel mai bun ofițer criminalist din vestul 
orașului Copenhaga, până când îl apucase scârba și nu mai suportase 
meseria asta. Ulterior un câștig la loterie și câteva investiții suspecte 
au fost biletul lui spre libertate. Se întorsese să administreze cantina 
de la etajul patru și făcea o treabă bună, din ce auzise Carl, și era 
momentul să-și ducă fundul acolo și să se convingă. 

Acum era un moment la fel de bun ca oricare altul. 

— Ce te preocupă, Tomas? 

— Cadavrul descoperit ieri în Amager. 

Singurul lucru care amintea de cantina de dinaintea momentului în 
care s-a hotărât că aveau nevoie de ceva mai modern era că locul era 
încă înghesuit ca în iad. 

— E totul OK? întrebă Carl, și primi drept răspuns o încuviințare 
din cap. 

— Ei, știi cum e. Probabil că nu voi putea să achit Ferrari-ul pe care 
l-am comandat ieri dintr-o singură tranșă, dar în afară de asta... spuse 
Laursen cu un rânjet, în timp ce îl direcționă pe care în bucătărie. 

Expresia lui deveni serioasă. 

— Ai idee cât de tare vorbesc oamenii când stau aici și se îndoapă, 
Carl? întrebă el calm. Eu cu siguranță nu aveam până să încep să 
lucrez aici. 

Deschise o bere și i-o dădu lui Carl. 

— Ascultă. Am auzit pe cineva vorbind despre tine și Bak, că vă 
aruncați unul la gâtul celuilalt pentru cazul Amager. O fi adevărat? 

Carl luă o înghițitură din sticlă. De parcă nu avea destule pe cap. 

— Nu pentru acel caz, mai exact. De ce? 

— Bak a fost ieri aici și a lăsat să se înțeleagă că ceva nu ar fi chiar 
în regulă cu modul în care ai ieșit din schimbul acela de focuri din 
Amager, când Anker a fost ucis și Hardy a rămas paralizat. Părea să 
insinueze că doar ai înscenat cum că ai fi fost împușcat. A spus că rana 
de la tâmplă nu te-ar fi lăsat inconștient și că oricine ar putea măslui o 
împușcătură de genul acesta de la distanță mică. 

— Nenorocitul dracului! Trebuie să fi spus asta chiar înainte să-l 
ajut cu treaba aceea cu sora lui. Nenorocit nerecunoscător. Și la cine 
își bătea gura? Cine o să transmită mai departe? 

Laursen clătină din cap. Nu era dispus să spună. Considera că ar fi 
fost rău pentru afacere dacă clienţii săi din cantină ar fi simţit că nu 
pot vorbi liber. Ceea ce Carl considera că este corect, atâta timp cât 
bârfele nu erau despre el. 


— Mă tem că asta e informaţia care circulă pe aici, și asta nu e 
totul, Carl. 

— Ce mai e? 

Carl își puse berea deasupra unui frigider. Nu voia să duhnească a 
băutură când ajungea în faţa șefului, cam peste două minute, ca să dea 
raportul. 

— Juriștii au găsit ieri mai multe obiecte importante în buzunarele 
acelui cadavru. Unul dintre ele era o monedă care fusese prinsă într- 
un pliu. O monedă de o coroană, mai exact. De fapt, au găsit cinci 
monede daneze în total, dar aceasta era cea mai recentă. 

— De când era datată? 

— Din 2006. Deci corpul a stat în pământ cel mult patru ani. Dar 
mai sunt și altele. 

— Pare rezonabil. Ce au mai găsit? 

— Două dintre monede erau învelite în pelicule pe care s-au găsit 
amprente. Două degete index de la mâna dreaptă, de la două persoane 
diferite. 

— OK. Și ce au aflat de aici? 

— Amprentele sunt foarte clare și bine conservate, așadar, învelirea 
monedelor și-a îndeplinit scopul propus, aş spune. 

— Și ale cui erau amprentele? 

— Una era a lui Anker Henningsen. 

Carl făcu ochii mari. Își aminti de suspiciunea de pe chipul lui 
Hardy și de vocea amară pe care o avea când îi spunea despre 
perioada în care Anker consuma cocaină. 

Laursen îi dădu înapoi berea studiindu-l cu ochi iscoditori. 

— Cealaltă era a ta, Carl. 

Curt Wad se așeză o clipă, cântărind scrisoarea lui Nete în mână, 
înainte de a o deschide cu aceeași lipsă de interes cu care ar fi deschis 
un e-mail nesolicitat de la o companie producătoare de medicamente. 

Cândva, Nete fusese fata care îi trezise impulsurile abuzive, dar mai 
fuseseră zeci după ea. Așa că de ce s-ar deranja acum cu această 
țărăncuţă lipsită de importanță? Ce interes ar putea avea pentru 
opiniile sau gândurile ei? 

Citi scrisoarea, apoi o puse deoparte zâmbind. 

Curvă mică. Caritate și iertare, cine ar fi crezut? Şi de ce ar trebui 
să creadă un singur cuvânt din ce a scris? 

— O încercare frumoasă, Nete Hermansen, spuse el cu voce tare, 
dar te voi verifica eu pe tine. 

Deschise sertarul de sus al biroului său, trăgându-l până când auzi 
clicul, apoi împinse ușor suprafața de lucru a biroului în lateral, până 
când scoase la iveală compartimentul ascuns în care își găsi agenda 
indispensabilă cu toate numerele de telefon. 

O deschise la una dintre primele pagini, formă un număr și se 
prezentă. 

— Am nevoie de un cod numeric personal. Mă poţi ajuta? O anume 
Nete Hermansen, posibil înregistrată pe numele ei de după căsătorie, 
Rosen. Adresa este Peblinge Dossering 32, etajul patru, în Nørrebro, 
Copenhaga. Da, ea este. Îți amintești de ea? Într-adevăr, soțul ei a fost 
un bărbat foarte inteligent, deși cred că judecata lui a fost alterată în 
ultimii ani. Ai găsit numărul? Foarte rapid, trebuie să recunosc. 

El notă numărul și-și exprimă mulțumirile, amintindu-i persoanei 
de la celălalt capăt al firului că favoarea îi va fi returnată cu plăcere 
ori de câte ori va fi necesar. Era modul în care funcționau toate 
frățiile. 

Apoi scoase din nou agenda, formă un alt număr, puse agenda 
înapoi la locul ei și închise computerul. 

— Svenne, Curt Wad la telefon, spuse el. Am nevoie de informații 
despre o anume Nete Rosen, am codul numeric personal aici. Cred că 
primeşte tratament la spital și trebuie să mi se confirme acest lucru. În 
Copenhaga, presupun. În cât timp poți să îmi dai informaţia? Bine, 
dacă poți chiar astăzi, aș fi foarte recunoscător. Vei încerca? Excelent, 
îți mulțumesc foarte mult! 

După ce închise, se lăsă pe spate în scaunul său și mai citi 


scrisoarea încă o dată. Era uimitor de bine scrisă, lipsită de greșeli de 
ortografie sau erori gramaticale. Chiar și punctuaţia era impecabilă, 
aşa că nu exista niciun dubiu că cineva o ajutase. De parcă o dislexică 
retardată ca ea, fără şcoală, putea să-l păcălească! 

Zâmbi fals. Cea mai la îndemână presupunere era că avocatul o 
ajutase. Parcă menţiona și prezența unui avocat la întâlnire, dacă se 
hotăra să onoreze invitaţia. 

Râse cu poftă. Chiar își imaginase că va veni? 

— De ce râzi de unul singur, Curt? 

Se întoarse cu faţa spre soţie și clătină din cap nepăsător. 

— Sunt într-o dispoziție bună, atâta tot, răspunse el, punându-și 
braţele în jurul taliei ei după ce ea veni la el la birou. 

— Meriţi asta, dragul meu. Ai făcut o treabă splendidă. 

Curt Wad încuviință din cap. Era destul de mulțumit de sine. 

Când, în cele din urmă, tatăl său se retrăsese, Curt preluase 
cabinetul, pacienţii, fişele medicale, întreaga lui muncă de o viaţă, 
inclusiv diverse dosare referitoare la Comitetul Anti-Depravare și la 
Comunitatea Danezilor. Erau documente importante pentru Curt și 
letale dacă ajungeau în mâini străine, deși nu erau la fel de toxice 
precum munca pe care i se ceruse să o facă: acţiunile Cauzei. 

Acestea constaseră nu numai în identificarea femeilor însărcinate, 
ai căror copii nenăscuţi erau considerați nevrednici de viață, dar și 
eforturi de recrutare minuţioase pentru a asigura un aflux continuu de 
persoane calificate. Oameni care preferau să moară decât să dezvăluie 
cu ce se ocupa această organizație clandestină. 

Timp de câţiva ani, cabinetul lui din Fyn funcționase ca un centru 
de comandă al Cauzei. Însă, cum organizaţia efectua un număr din ce 
în ce mai mare de avorturi în regiunea capitalei, a decis în cele din 
urmă să se rupă de trecut și să se mute în Brøndby, o suburbie anostă 
din vestul orașului și totuși un epicentru în ceea ce privește activitatea 
sa. Aici marile spitale erau la îndemână, exista acces facil la cei mai 
pricepuţi medici generaliști și specialiști cu practici considerabile și, 
nu în ultimul rând, locația se afla aproape de clientela care era 
principalul obiectiv al organizaţiei. 

Aici, în acest ţinut, o cunoscuse pe soţia sa, Beate, la mijlocul anilor 
'60. O femeie minunată, o asistentă cu gene bune, cu simț al 
devotamentului pentru patrie și o mentalitate de câștigătoare datorită 
căreia Curt a avut multe avantaje în anii care au urmat. 

Chiar înainte de a se căsători, o inițiase în activitatea sa și în 
beneficiile consacrării organizaţiei și scopurilor acesteia. El anticipase 
o anumită reticență sau, în cel mai bun caz, o îngrijorare, totuşi ea 
arătase atât înțelegere, cât şi inițiativă. De fapt, se dovedise curând 
neprețuită în stabilirea de legături între asistente şi moașe. În decurs 
de un an, adusese mai mult de douăzeci și cinci de ajutoare, așa cum 


le numea ea, și de atunci încolo lucrurile au mers tot mai bine. Ea a 
fost cea care a inventat denumirea Partidul Puritan și a propus ca 
aspectul politic al cauzei să fie intensificat în paralel cu activitatea 
practică de zi cu zi. 

Era femeia și mama ideală. 


— Uită-te la asta, Beate. 

Îi înmână scrisoarea lui Nete, lăsând-o să o citească. Ea zâmbi în 
timp ce o citea. Același zâmbet fermecător pe care l-a transmis celor 
doi fii minunați ai lor. 

— Ei bine, ce pot să spun. Cum îi vei răspunde, Curt? îl întrebă. 
Crezi că vorbește serios? Are într-adevăr aceşti bani? 

El încuviință din cap. 

— Nu există nicio îndoială. Însă, ea are și alte intenţii, nu doar să 
ne umple buzunarele, de asta putem fi siguri. 

Se ridică și trase o perdea aflată pe peretele din spatele lui, 
dezvăluind astfel cinci dulapuri mari din metal de culoare măslinie pe 
care le păstrase de ani buni. Peste o lună, camera ignifugată din 
vechile grajduri, care acum servea ca spațiu de depozitare, va fi 
terminată și totul va fi mutat acolo. Nimeni din afara grupului restrâns 
nu va avea acces. 

— Îmi amintesc şi acum numărul, chicoti el, și scoase un sertar din 
cel de-al doilea dulap. Iată, continuă el aruncând un dosar de culoare 
gri pe biroul din faţa ei. 

Trecuse mult timp de când nu mai văzuse lumina zilei. Până acum 
nu existase niciun motiv. Dar la vederea dosarului, își lăsă ușor capul 
pe spate și, pentru o clipă, îşi luă privirea de la el. 

Cele șaizeci și trei de dosare anterioare, care conțineau fişele 
medicale ale tot atâtor persoane, fuseseră în comun, ale lui și ale 
tatălui său, dar acesta era doar al său. Prima lui realizare de unul 
singur pentru Cauză. 

Pe copertă scria: Dosar nr. 64. 

— Născută la 18 mai 1937. E doar cu o săptămână mai mare decât 
mine, zise soţia sa. 

El râse. 

— Diferenţa este că tu ai cincizeci, dar arăţi de treizeci și cinci de 
ani, în timp ce ea sigur pare de șaizeci și cinci de ani. 

— Văd că a fost trimisă la Sprogø. Cum se poate exprima atât de 
bine o persoană ca asta? 

— Presupun că a fost ajutată. 

O trase lângă el și o strânse de mână. Ceea ce spusese nu era în 
întregime adevărat. Beate și Nete semănau foarte mult una cu cealaltă. 
Ambele erau genul de femeie pe care îl prefera el. Blondă, cu ochii 
albaștri și aspect de nordică, cu forme apetisante. Femei cu pielea 


netedă și buze care îi tăiau respirația unui bărbat. 

— Ce te face să crezi că pune ceva la cale? Conform dosarului tău, i 
s-a făcut dilatare și chiuretaj în 1955. Nimic neobişnuit la o femeie cu 
uterul rupt, nu-i așa? 

— Nete Hermansen a fost întotdeauna o femeie cu dublă 
personalitate, manifestând o puternică tendință de a-şi asuma diferite 
identități după cum consideră de cuviință. Rezultatul unei minţi slabe, 
ca să nu mai vorbim de tendințele psihopate și de percepţia de sine 
complet deformată. Desigur, mă pot ocupa de ea, dar voi lua măsuri 
de precauţie. 

— Ce fel de măsuri? 

— Am deschis o anchetă prin intermediul organizaţiei. În curând, 
vom ști dacă ea este într-adevăr atât de bolnavă pe cât și-ar dori să 
credem din scrisoarea ei. 

Curt Wad primi rezultatul anchetei în dimineața următoare. Era un 
răspuns care îi confirmase suspiciunile. 

Nicio persoană cu acest cod numeric personal nu primise tratament 
în vreun spital public, de la accidentul rutier al lui Nete, în care soțul 
ei își pierduse viaţa în noiembrie 1985, şi nici nu figura în registrele 
vreunei clinici private. În afară de internarea ei la Nykgbing Falster 
General și câteva controale bianuale, atât acolo, cât și la Rigshospital 
din Copenhaga, nu s-a mai găsit nimic altceva. 

Ce naiba punea la cale? De ce minţea că este bolnavă? În mod clar, 
încerca să-l ademenească într-o capcană cu cuvinte amabile și 
explicaţii plauzibile cu privire la motivul abordării ei subite. Dar ce 
intenționa să facă dacă nu accepta invitația? Urma să fie pedepsit? 
Sau încerca pur și simplu să găsească o breșă în armura lui? Chiar 
credea că nu știe să se protejeze? Că îl poate prinde nepregătit, să-l 
înregistreze cu un reportofon în timp ce divulga secrete și făcea 
mărturisiri? 

Izbucni în râs. 

Vacă proastă. Ce Dumnezeu putea s-o facă să creadă că va mușca 
momeala, că va putea demasca activitatea lui din anii trecuți? Mai 
ales după ce Ngrvig, avocatul, a respins revendicările ei o dată pentru 
totdeauna. 

Îi veni să râdă din nou. În mai puţin de zece minute, putea aduna o 
echipă de tineri robuști și debordând de patriotism, obișnuiți să aplice 
tratamente dure când situația o cerea. Dacă va accepta invitația şi se 
va prezenta vineri acasă la Nete Hermansen, cu astfel de susținători de 
partea sa, ea va afla în curând cine va fi cel pedepsit și cine va avea 
parte de o surpriză. 

Perspectiva era într-adevăr tentantă, dar în acea zi era programat 
să participe la o întâlnire cu ocazia inaugurării unei noi filiale a 


organizației din Hadsten, aşa că distracţia va trebui să cedeze locul 
unor probleme mai importante. 

Aruncă scrisoarea peste birou în coșul de gunoi, concluzionând că, 
data viitoare când va mai încerca o schemă similară, o va învăţa, o 
dată pentru totdeauna, lecţia despre cine pe cine trage la răspundere 
și ce implică asta exact. 

Intră în cabinet şi își puse halatul de medic cu mișcări lente, 
netezind cutele și asigurându-se că arată bine. La urma urmei, aceasta 
era uniforma lui. Îmbrăcat în ea demonstrase o înaltă autoritate şi 
expertiză profesională. 

Apoi se așeză la biroul acoperit cu sticlă și-și trase agenda de 
programări spre el şi aruncă o privire prin ea. Astăzi nu avea să fie 
ocupat. O trimitere pentru avort, trei consulturi pe probleme de 
fertilitate, un alt caz cu trimitere și apoi un singur caz din programul 
Cauzei. 

Primul său pacient era o tânără prezentabilă, mai degrabă supusă. 
Potrivit medicului ei de familie, era o studentă sănătoasă, bine 
crescută, care opta pentru avort din cauza iubitului ei care o părăsise, 
cauzându-i o criză de depresie. 

— Tu ești Sofie, nu-i așa? o întrebă el zâmbind. 

Fata stătea cu buzele strânse. Era pe punctul de a începe să plângă. 

Curt Wad o studie o clipă fără să vorbească. Avea ochii albaștri, o 
frunte nobilă, sprâncene și urechi îngrijite, simetrice, poziționate 
frumos, aproape de craniu. Era bine proporționată și în formă bună, 
avea mâini fine și subțiri. 

— Am înțeles că iubitul tău te-a părăsit. Este foarte trist, Sofie. L-ai 
iubit, presupun. 

Ea încuviință din cap în tăcere. 

— Era un tip decent și arăta bine, nu-i așa? 

Ea dădu din cap. 

— Și totuși acum se pare că a fost mai degrabă prost, nu crezi? A 
ales calea cea mai ușoară și te-a lăsat baltă? 

Ea protestă exact cum intuise el că o va face. 

— Nu este prost deloc. Este student la universitate, așa cum 
intenționam și eu să fiu. 

Curt Wad își aținti ochii asupra ei. 

— Nu ești mulțumită de situația asta, nu-i așa, Sofie? 

Ea se uită fix în podea și clătină din cap. Acum începu să plângă. 

— În prezent lucrezi în magazinul de încălțăminte al părinților. Nu 
îți place? 

— Este în regulă, dar doar deocamdată. Așa cum am spus, 
intenționez să merg la universitate la un moment dat. 

— Ce părere au părinții tăi despre faptul că vrei să faci avort, 
Sofie? 


— Îşi păstrează părerile pentru ei. Ei spun că este decizia mea. Nu 
se amestecă. Cel puţin nu într-un mod negativ. 

— Şi ești sigură că asta vrei? 

— Da. 

Se duse şi se așeză pe scaunul de lângă ea și o luă de mână. 

— Ascultă, Sofie. Ești o tânără sănătoasă, iar copilul pe care vrei să- 
l elimini este la mila deciziei tale. Știu că dacă te-ai răzgândi ai putea 
să îi oferi acestui copil cea mai minunată viaţă. Ai fi de acord să-i sun 
pe părinţii tăi și să vorbesc cu ei, să văd ce simt ei în legătură cu asta? 
Mi se pare că ai într-adevăr părinți foarte buni, nu genul care te-ar 
forța să faci ceva ce nu dorești. Nu crezi că ar trebui să auzim ce au de 
spus? Tu ce crezi? 

Ea ridică privirea și se uită la el ca și cum el ar fi acţionat un buton. 
Cu reticență, precaută și cu foarte multă neîncredere. 

Curt Wad rămase tăcut. Ştia că acesta era momentul în care trebuia 
să bată în retragere. 

— Cum a fost azi, Curt? întrebă Beate în timp ce-şi umplea ceașca. 
Ea îl numea ceaiul de la ora trei. Aceste momente petrecute împreună 
constituiau cel mai plăcut avantaj al faptului că aveau cabinetul și 
domiciliul în aceeași casă. 

— Plăcută. Am reușit în această dimineață să conving o fată 
minunată să renunţe la avort. A izbucnit în lacrimi când am asigurat-o 
că părinții ei îi vor oferi tot sprijinul de care va avea nevoie. Că poate 
să păstreze copilul și să lucreze în continuare în magazinul lor în bune 
condiții. I-am spus că o vor ajuta să aibă grijă de copil și că acesta nu 
o va împiedica să meargă la universitate. 

— Foarte bine. 

— Da, este o fată frumoasă. Atât de nordică. Va avea un copil 
minunat, de care țara va fi mândră. 

Beate zâmbi. 

— Și ce a urmat? Ceva complet diferit, nu ar trebui să mă mir. Dr. 
Lgnberg ţi-a trimis pacienţii acolo în sala de aşteptare? 

— Este evident, nu? zâmbi el. Da, el i-a trimis. Lønberg este încă un 
om bun pentru noi. Cincisprezece cazuri în doar patru luni. Ajutoarele 
tale sunt întotdeauna foarte eficiente, draga mea. 

Cincisprezece minute mai târziu, ușa cabinetului se deschise în 
timp ce Curt citea trimiterea. Aruncă o privire spre cuplul care intră și 
dădu din cap prietenos, comparând ceea ce vedea cu ceea ce era scris 
pe hârtia din mâna lui. 

Descrierea care o însoțea era sumară, dar nu mai puţin însuflețită. 


Mama, Camilla Hansen, 38 de ani, însărcinată în 5 


săptămâni, începea scrisoarea. Șase copii de la patru bărbaţi 
diferiți. Beneficiar de ajutor social. Cinci dintre copii sunt în 
școli pentru copii cu nevoi speciale, iar cel mai mare este 
instituționalizat. Tatăl copilului nenăscut Johnny 
Huurinainen, 25 de ani, beneficiar de ajutor social, de trei ori 
condamnat pentru infracțiuni legate de încălcarea proprietății, 
abuz de droguri, a primit tratament cu metadonă. Niciunul 
dintre părinți nu are studii peste perioada obligatorie. 

Camilla Hansen se prezintă cu durere în timpul urinării. 
Cauza: Chlamydia; pacienta încă nu a fost informată despre 
diagnostic. 

Sugerez intervenţie chirurgicală. 


Curt dădu din cap. Un om bun, într-adevăr, acest Lønberg. 

Ridică capul și studie cuplul jalnic din faţa lui. 

Precum o insectă al cărei singur scop era să se reproducă, femeia 
însărcinată stătea pe scaun, supraponderală, tânjind după o ţigară, cu 
părul gras şi neîngrijit, încrezătoare că el o va ajuta să nască încă un 
animal inutil așa cum mai făcuse deja de șase ori. Că va permite ca noi 
indivizi, cu aceeași moștenire genetică mizerabilă, să populeze străzile 
capitalei. Dar asta nu se va întâmpla, dacă el poate interveni. 

Le zâmbi, dar nu văzu în schimb decât niște fețe lipsite de expresie 
și niște dinţi prost îngrijiţi. Nici măcar un zâmbet decent nu putea să 
scoată de la ei. Erau jalnici. 

— Am înţeles că ai probleme când mergi la toaletă, Camilla. Să 
aruncăm o privire, bine? Poţi sta în sala de așteptare, Johnny. Sunt 
sigur că soția mea îți va aduce o ceașcă bună de cafea dacă dorești. 

— Mai degrabă aş vrea o Cola, spuse el. 

Curt zâmbi. Putea să-și primească băutura. Putea să bea cinci sau 
şase Cola și, pe când le va termina, Camilla va fi gata. Ea va ieși 
plângând, pentru că medicul nu a avut altă opțiune decât să efectueze 
un chiuretaj, dar va fi o fericită neştiutoare că era ultima dată când 
mai avea nevoie de așa ceva. 

După ce Carl trecuse peste șocul informaţiei despre moneda cu 
amprentele lui care fusese găsită printre rămășițele unui cadavru, îl 
strânsese de braț prietenește pe Larsen și îl rugase să îl anunţe dacă 
mai afla informaţii similare. Orice ar fi fost de interes. Fie noua 
conducere de la criminalistică nu voise să-l informeze pe care asupra 
stadiului în care se afla cazul, fie scăpase doar fragmente de informații 
pe care unii oameni le interpretaseră. Oricare ar fi fost adevărul, Carl 
voia să fie ținut la curent. 

— Unde este Marcus? o întrebă pe Lis, la etajul trei. 

— În şedinţă cu câteva unități, spuse ea scurt. 

Oare îi evitase privirea sau paranoia începea deja să se activeze? 

Apoi ridică privirea şi îşi flutură genele spre el. 

— Ai umplut bine gâscă aia aseară, Carl? întrebă ea, cu un rânjet 
care ar fi fost cenzurat în anii cincizeci. 

Semn bun. Dacă tot ceea ce o interesa era dacă avusese parte de 
ceva aseară, însemna că zvonul cu moneda care avea amprentele lui 
probabil nu ajunsese încă subiect de discuţie în departament. 

Se năpusti în sala de ședințe, ignorând cei treizeci de ochi care-l 
fixau ca niște lipitori. 

— Îmi pare rău că intru așa, Marcus, se adresă el bărbatului palid şi 
obosit, cu sprâncenele ridicate, suficient de tare pentru a se asigura că 
toată lumea îl auzea. Dar, după cum am înțeles, există anumite 
probleme pe care trebuie să le abordăm înainte ca lucrurile să scape 
de sub control. 

Se întoarse spre fețele celor adunaţi acolo. Câteva dintre ele erau 
vizibil marcate de ultimele zile pline de secreţii nazale și de drumurile 
la toaletă, cu obrajii trași şi cu ochii roșii. 

— Circulă un zvon despre implicarea mea în schimbul de focuri de 
la Amager, care mă pune într-o lumină proastă. Deci vă spun acum 
cum stau lucrurile, dar apoi nu vreau să mai aud nimic pe subiectul 
ăsta, da? Nu am nici cea mai vagă idee despre cum au ajuns monedele 
cu amprentele noastre - a mea și a lui Anker - în buzunarele 
cadavrului de acolo, dar dacă v-aţi folosi creierul ăla febril câtuși de 
puțin, v-aţi da seama că au fost puse acolo ca să fie găsite când se 
descoperă cadavrul. Aţi înțeles ideea? 

Se uită la cei din sală. Era exagerat să spui că efectul era copleșitor. 

— OK. Suntem de acord că trupul ar fi putut fi la fel de bine 


îngropat în altă parte, da? Și cine l-a îngropat ar fi putut să-l arunce 
direct în pământ, așa cum era. Dar nu a făcut-o, nu-i așa? Ceea ce 
indică faptul că nu-l deranja foarte tare nici dacă îl găseam și-l 
dezgropam, pentru că atunci investigația s-ar fi concentrat pe toate 
indiciile greșite, nu? 

Audienţa era în încurcătură. 

— Pentru Dumnezeu, știu că toți v-aţi întrebat ce naiba s-a 
întâmplat acolo și de ce nu am mai vorbit despre asta. 

Se uită direct la Terje Ploug care era așezat în al treilea rând. 

— Dar ascultă, Ploug, motivul pentru care nu vreau să mă ocup de 
acest caz este pentru că mi-e rușine de ce s-a întâmplat, OK? Și dacă 
te-ai gândi puțin, ţi-ai da seama că de aceea Hardy zace acum în 
sufrageria mea. Acesta este modul meu de a acţiona, OK? Acum nu-l 
las pe Hardy la greu, dar recunosc că aș fi putut să mă descurc mai 
bine în ziua aceea în Amager. 

Câţiva anchetatori se foiră neliniștiți în scaunele lor. Poate că era 
un semn că începeau să înțeleagă. Pe de altă parte, poate că erau doar 
niște oi. Banali funcționari publici, nu poţi să ştii niciodată. 

— Încă ceva. Cum crezi că e să vezi cum prietenii tăi cei mai buni 
se prăbușesc peste tine, cu sângele țâșnind din ei, și apoi să-ți dai 
seama că tocmai ai fost împușcat și tu? Cred că ar trebui să vă gândiţi 
la asta. Puțin spus că te dă peste cap. 

— Nimeni nu te acuză de nimic, Carl, spuse Ploug în sfârșit. În 
orice caz, nu pentru subiectul acesta suntem acum aici. 

Carl trecu cu privirea peste cei din cameră. Ce se petrecea în 
capetele alea tari ale lor? câțiva dintre ei nu puteau să-l privească în 
ochi, ştia asta. Sentimentul era reciproc. Imbecili nenorociți. 

— Bun, în cazul ăsta, îți sugerez să-ţi ţii închisă spurcata aia de 
fleancă și să te gândești bine înainte să o deschizi iar. Și cu asta am 
încheiat mesajul! 

Trânti ușa atât de tare încât se auzi în toată clădirea și nu se opri 
până nu se aruncă pe scaunul său de la subsol și bâjbâi după un 
chibrit pentru a-și aprinde ţigara care îi tremura între buze. 

Găsiseră o monedă cu amprentele lui în buzunarul unui cadavru și 
habar nu avea cum ajunsese acolo sau de ce. Ce porcărie! 

Gândurile i se amestecau în minte. De ce, de ce, de ce? Acum era 
imposibil să întoarcă spatele cazului. Simplul gând la acest caz îl făcea 
să se simtă rău. 

Trase aer adânc în piept printre dinţii încleștați și își simți iar inima 
spărgându-i pieptul. „Gândeșşte-te la altceva”, își spuse. În niciun caz 
nu voia să se trezească pe podea, cu dureri în piept care puteau să 
pună la pământ oameni mai rezistenți decât el. 

Mută-ţi atenţia în altă parte, șopti el respirând adânc și închizând 
ochii. 


În momentul de față, exista o singură persoană în stare să 
stăvilească tornada care făcea ravagii în mintea lui, iar acea persoană 
era Bak. 

— Te învăţ eu minte, nenorocitule, mormăi el, căutându-i numărul. 

— Ce faci, Carl, stai şi vorbeşti singur aici? întrebă Assad din ușă. 

Bărbatul avea atâtea riduri pe frunte încât arăta ca un teren arat. 

— Nimic pentru care să îţi faci griji, Assad. Urmează să-l iau de 
testicule pe Bak, pentru rahaturile pe care le răspândește despre mine. 

— Cred că ar trebui să asculți asta mai întâi, Carl. Tocmai am 
vorbit la telefon cu un bărbat numit Nielsen de la Academia de Poliţie 
despre Rose. 

Ce moment al naibii de prost şi-a ales. Tocmai când se concentrase 
pe o minunată furie constructivă. Era pe punctul de a-și pierde 
interesul? 

— Bine, spune-mi, dacă nu poate aștepta. Ce a spus el? 

— Când Rose a venit prima dată la noi, îți amintești că Marcus 
Jacobsen ne-a spus că ea nu era ofițer de poliție pentru că nu-și luase 
examenele și conducea precum un orb fără mâini? 

— Ceva de genul ăsta, Assad, da. Şi ce dacă? 

— Este adevărat că nu conducea bine. Nielsen mi-a povestit că a 
pierdut controlul într-o curbă și a făcut praf trei mașini frumoase. 

— Impresionant, într-adevăr, Assad. Trei, zici? 

— Da. Maşina pe care o conducea ea, cea a instructorului de la 
şcoala de șoferi și încă una care era în cale. 

Carl încercă să-și imagineze scena. 

— Bună treabă. Nu cred că ar trebui să-i încredințăm cheile de la 
mașină în prezent, mormăi el. 

— Și asta nu e tot, Carl. Rose s-a transformat în Yrsa în mijlocul 
evenimentelor. Când mașinile erau cu roţile în sus. 

Carl simţi că-i cade fața şi spuse pe nerăsuflate: 

— Sfinte Sisoe! Dacă Rose s-a transformat în alter-ego-ul ei Yrsa în 
acea situație, e clar că nu a făcut-o din amuzament, înseamnă că a 
pierdut complet contactul cu realitatea. 

— OK, nu e prea bine. Cum au reacţionat instructorii de la 
academie la asta? 

— Au chemat un psiholog să o vadă. Dar până când a ajuns, ea era 
din nou Rose. 

— Aoleu, Assad, ai vorbit cu Rose despre asta? Și te rog, spune-mi 
că nu. 

Assad îi aruncă o privire dezamăgită. Desigur că nu vorbise. 

— Stai că mai am, Carl. Înainte să vină la noi, lucra la birou la 
Station City. Îți amintești ce a spus Brandur Isaksen despre ea? 

— Vag. Ceva despre cum a lovit mașina unui coleg în timp ce 
mergea în marșarier și apoi ceva despre distrugerea unor documente 


importante. 

— Da, și despre alcool. 

— Da, şi-a pus-o cu câţiva dintre colegii ei la o petrecere de 
Crăciun scăpată de sub control. Brandur, sfântul de el, mi-a spus să fiu 
prudent când îi dau alcool. 

Pentru o clipă, Carl se gândi la Lis cea pe care o știa înainte ca ea 
să-l întâlnească pe tipul ăla al ei, Frank. Nu ar fi refuzat un pic de 
zbenguială cu ea la cheful de Crăciun și zâmbi. 

— Nu crezi că Brandur era doar gelos pe indivizii cu care Rose 
hotărâse să-și împartă feminitatea? Oricum, ce face Rose la o 
petrecere de Crăciun este doar treaba ei și a celor care se întâmplă să 
fie implicaţi. Nu are nimic de-a face cu Brandur, cu mine sau cu 
altcineva, nu-i așa? 

— Nu ştiu nimic despre petrecerile de Crăciun, Carl, sau despre 
orice alte picanterii. Dar știu că atunci când Rose a făcut ceea ce a 
făcut la acea petrecere, era brusc Yrsa din nou. Tocmai am vorbit cu 
niște oameni din Station City și toată lumea își amintește. 

Assad se încruntă. Carl consideră că asta însemna: „Ce crezi despre 
asta?” 

— Cu siguranță, ea nu a fost Rose, asta este sigur, pentru că a 
vorbit cu altă voce și s-a comportat diferit, au spus ei. Poate că există 
chiar o a treia persoană în interiorul ei, răspunse Assad, rostind 
cuvintele din ce în ce mai încet, relaxându-se. 

Ideea era uluitoare. O a treia personalitate? Vai de capul nostru! 

Carl simți cum furia cu care era pregătit să-l înfrunte pe Børge Bak 
se risipea. Sentimentul îl scoase din sărite. Nemernicul merita pe 
deplin. 

— Ştim exact ce probleme are Rose? întrebă el. Nu a fost niciodată 
spitalizată, dacă asta era întrebarea ta, Carl. Dar am aici numărul 
mamei lui Rose, așa că poate o suni și o întrebi pe ea. 

— Mama lui Rose? 

Assad, cu siguranţă, nu se juca. Drept până la inima problemei, de 
ce nu? 

— O idee bună, Assad. De ce nu o suni chiar tu? 

— Pentru că... spuse aruncându-i lui Carl o privire rugătoare. 
Pentru că pur și simplu nu vreau, asta e tot. Dacă Rose află, e mai bine 
să fie furioasă pe tine, OK? 

Carl își ridică mâinile în semn de predare. Aparent era una dintre 
acele zile în care nu avea niciun control. 

Întinse mâna după numărul pe care Assad i-l înmână și-i făcu semn 
asistentului său să-l lase singur, apoi formă numărul și aşteptă. Era un 
număr de telefon din vremurile bune, cu prefixul 45. Lyngby sau 
Virum, din câte-şi amintea. 

Poate că era o zi de rahat, dar măcar i s-a răspuns la telefon. 


— Yrsa Knudsen, spuse vocea de la celălalt capăt al firului. 

Lui Carl nu-i venea să creadă. „Yrsa?” Rămase o clipă blocat, până 
când o auzi pe Rose strigând la Assad pe coridor. Deci era încă acolo. 

— A, da, îmi pare rău, continuă el. Sunt Carl Mørck, șeful lui Rose. 
Sunteţi mama lui Rose? 

— Sper că nu, spuse ea, și izbucni într-un râs răsunător. Nu, sunt 
sora ei. 

O adevărată răsturnare de situaţie. Deci, Rose avea într-adevăr o 
soră numită Yrsa? Vocea ei se apropia destul de mult de modul în care 
Rose o interpreta pe Yrsa, dar era totuși diferită. 

— Sora geamănă a lui Rose? 

— Nu, spuse Yrsa râzând din nou. Nu există gemene printre noi, 
dar suntem patru surori în total. 

— Patru? întrebă Carl repezit. 

— Da. Rose, eu, Vicky și Lise-Marie. 

— Patru surori... iar Rose este cea mai mare. Habar nu am avut. 

— E doar un an diferență între noi. Mama și tata au încercat să 
scape cât mai repede de partea asta, dar pentru că nu a apărut niciun 
băieţel, Mămicuţa a hotărât în cele din urmă să-i pună dop. 

Scoase un zgomot gutural care o făcea să semene cu Rose. 

— Înţeleg. Ei bine, îmi pare rău, dar motivul pentru care am sunat 
a fost că vreau să vorbesc cu mama ta. Ar fi posibil? Este acolo? 

— Mă tem că nu. Mama nu a mai dat pe-acasă de mai bine de trei 
ani. Se pare că apartamentul noului său gagiu de pe Costa del Sol i se 
potrivește mai bine. 

A râs din nou. Părea o femeie veselă. 

— OK, atunci voi trece la subiect. Pot să îți vorbesc confidenţial? 
Ce vreau să spun este că Rose nu trebuie să știe că am sunat, până nu-i 
spun eu personal. 

— Nu se poate! 

— Să înţeleg că îi vei spune lui Rose că am sunat? Aș prefera să nu 
o faci. 

— Nu, nu asta spun. Doar că nu o vedem pe Rose prea des în 
ultima vreme. Dar le voi spune celorlalți. Nu avem secrete unii față de 
alții. 

Chiar era ciudat. Complet neașteptat. 

— Mda, înţeleg! Atunci te întreb direct. A suferit vreodată Rose de 
probleme psihice? O tulburare de personalitate, poate? A urmat 
vreodată un tratament pentru ceva asemănător? 

— Ei bine, nu știu dacă l-ai numi tratament, dar ea a înghițit multe 
dintre pastilele pe care mama noastră le-a luat când a murit tatăl 
nostru. Şi să nu mai vorbim de cât de mult plutea de la toată iarba pe 
care a fumat-o și cum și-a scăldat creierul în tot felul de substanţe și 
alcool. Deci, într-un fel, cred că ai putea spune că a urmat un 


tratament. Cu toate astea, nu știu dacă a ajutat-o mult. 

— Să o ajute în ce sens? 

— În sensul că nu voia să fie Rose atunci când era la pământ. În 
schimb, voia să fie una dintre noi sau chiar altă persoană. 

— Deci, îmi spui de fapt că nu este bine? 

— Că nu e bine? Ca să fiu sinceră, nu aș ști să-ți spun. Ceea ce știu 
sigur este că e sărită de pe fix. 

Acest lucru, cel puţin, nu-i surprinse. 

— A fost mereu așa? 

— Atât cât pot să-mi amintesc, da. Numai că s-a agravat după 
moartea tatălui nostru. 

— Înţeleg. A existat vreun motiv anume? Îmi pare rău, sună greșit, 
nu-i așa? Ce voiam să întreb este dacă au existat circumstanțe 
neobișnuite în privința morții tatălui tău? 

— Da, au fost. A murit într-un accident de muncă. A fost tăiat de 
un utilaj. L-au adunat în bucăţi într-o prelată. Se pare că atunci când 
echipajul ambulanţei l-a lăsat la morgă tot ce au spus a fost: Vedeţi 
dacă puteți să-l reasamblați pe ăsta. 

Vorbea cu o răceală surprinzătoare. Aproape cinic. 

— Îmi pare rău să aud asta. Un mod îngrozitor de a muri. Pot să 
înţeleg de ce v-a afectat pe toţi foarte profund. Dar spui că Rose a fost 
cea care a pierdut contactul cu realitatea? 

— Făcea practică pe timp de vară la fabricile de oțel din 
Frederiksværk, unde lucra tatăl nostru. Ea a fost de față când l-au tras 
afară. Deci, da, Rose e cea care a pierdut contactul cu realitatea. 

Era o poveste groaznică. Cine nu ar fi luat-o pe arătură? 

— Dintr-odată, ea nu a mai vrut să fie Rose. Foarte simplu, într-o zi 
era o punkeriță, în ziua următoare, o doamnă elegantă sau una dintre 
noi, surorile ei. Nu știu dacă am considerat-o bolnavă, dar Lise-Marie, 
Vicky şi cu mine nu voiam să fim de față atunci când se transforma în 
una dintre noi. Sunt sigură că poți înţelege asta. 

— De ce crezi că a afectat-o atât de tare? 

— Așa cum am mai spus, este sărită de pe fix. Trebuie că v-aţi dat 
seama de asta, dacă ați sunat aici. 

Carl încuviință din cap. Rose nu era singura din familia ei cu 
intuiție puternică. 

— Un ultim lucru, doar pentru a-mi satisface curiozitatea. Părul tău 
este blond și creț? Şi îţi place rozul și porți fuste plisate? 

La celălalt capăt se auziră hohote de râs. 

— Vrei să spui că a apărut așa și acolo? Părul blond și buclele 
corespund. Rozul, de asemenea. De fapt, port lac de unghii și ruj roz și 
acum. Dar cu siguranță nu am mai purtat fusta plisată de ani de zile. 

— O fustă plisată din tartan? 

— Asta este, da. Era foarte la modă în perioada în care am primit 


confirmarea în biserică. 

— Dacă arunci o privire prin garderobă, Yrsa, cred că vei descoperi 
că nu mai ai acea fustă. 

După ce închise telefonul, rămase o vreme cu zâmbetul pe față. Nu 
ştia prea multe despre aceste surori, dar considera că el și Assad le-ar 
putea face față, dacă apăreau dintr-odată arătând suspicios de 
asemănătoare cu Rose a lor. 

Salonul Tivoli era într-adevăr situat pe colț, vizavi de Rio Bravo, 
dar salon sigur nu era. Asta dacă nu puteai să iei drept salon o pivniță 
cu plafon jos. 

Vărul lui Carl se așeză în capătul încăperii, în imediata apropiere a 
toaletei pentru bărbați. Odată ce Ronny se planta într-un loc ca acesta, 
nu se îndepărta de W.C., astfel încât vezica lui să fie la curent cu 
activitățile de la celălalt capăt al anatomiei lui consumatoare. 

Ronny flutură mâna în aer, ca și cum Carl nu ar fi fost în stare să-l 
recunoască. Arăta mai în vârstă și luase în greutate, dar, în afară de 
asta, părea că nu se schimbase deloc. Părul său era dat cu gel într-un 
soi de șuvițe, dar nu în stil rock'n'roll, poate mai degrabă în stilul unui 
fost cântăreţ dintr-o telenovelă argentiniană pentru gospodinele din 
suburbie. Vigga l-ar fi numit vulgar. Îmbrăcat cu o jachetă strânsă şi 
lucioasă, gen mafioso, şi cu o pereche de blugi care nu se potriveau 
nici cu picioarele lui slabe, nici cu aspectul general. Semăna chiar cu o 
signorina jucăușă din Napoli, dar el era Ronny. Până în vârful 
pantofilor lui ridicoli. Era patetic. 

— Am comandat deja, anunță Ronny, arătând spre două sticle 
goale de bere. 

— Presupun că una a fost a mea, se încumetă Carl, dar Ronny 
scutură din cap. 

— Încă două, strigă el, apoi se aplecă spre Carl. 

— Mă bucur să te revăd, vere. 

Întinse mâna spre Carl, dar acesta şi-o retrase la timp, ceea ce le 
oferi subiect de discuţie câtorva clienţi. 

Îşi privi vărul în ochi înainte de a-i spune în două propoziţii 
afirmaţiile lui Børge Bak despre indiscreția lui într-un bar din 
Bangkok. 

— Și ce? fu singurul său răspuns. Nici măcar nu a încercat să nege. 

— Bei prea mult, Ronny. Vrei să pun un cuvânt pentru tine, să te 
trimit într-un centru de reabilitare? Nu că aș plăti, înţelegi, dar dacă 
continui să baţi din gură în public cu privire la moartea tatălui tău și 
să mă mai și implici, s-ar putea s-o sfârşești cu clisme gratuite într-una 
din acele închisori frumoase pe care autoritățile ţi le-ar pune la 
dispoziţie. 

— Căcat, cazul a fost clasat cu ani în urmă. 


Ronny îi aruncă un zâmbet femeii care apăru cu alte două sticle și 
o farfurie cu mâncare. Își comandase cod la cuptor. 

Carl aruncă o privire pe meniu. Peștele lui Ronny costa o sută 
nouăzeci și cinci de coroane. Probabil cel mai scump fel de mâncare 
din listă, dar el urma să și-l plătească singur, dacă nu avea Carl vreun 
cuvânt de spus. 

— Mulţumesc, dar berea nu este pentru mine, spuse Carl, 
împingând cele două sticle pe masă către vărul său. Acum nu mai era 
niciun dubiu cine va plăti nota. 

— Iar în Danemarca nu există un termen de prescriere în cazurile 
de omor, continuă el, fără să ia în considerare privirea pe care 
chelnerița i-o aruncă la auzul cuvintelor sale. 

— Ascultă, amice, spuse Ronny imediat ce rămaseră din nou 
singuri. Nimeni nu poate dovedi nimic, așa că relaxează-te. Bătrânul 
era un ticălos. Poate că a fost drăguţ cu tine, dar cu mine, nu, în caz 
că nu știai. Partidele de pescuit au fost doar un pretext pentru a-l 
impresiona pe tatăl tău. Adevărul era că nu putea fi prostit. Imediat 
după ce am pornit la drum cu fetele respective, s-a așezat confortabil 
pe scaunul său de camping, cu ţigările și băutura lângă el, iar peștii 
puteau să-l pupe în cur. Majoritatea celor pe care i-a „prins” erau 
aduși de el. Nu te-ai prins? 

Carl clătină din cap. Nu se potrivea deloc cu imaginea pe care o 
avea despre unchiul său pe care îl îndrăgise atât de mult și de la care 
Carl învățase atât de multe. 

— Nu este adevărat, Ronny. Peștii din ziua aceea erau proaspeţi, 
iar tatăl tău nu a băut nicio picătură. Autopsia a fost foarte clară în 
acest sens. Deci, de ce toate prostiile astea? 

Ronny ridică din sprâncene și termină de mestecat înainte de a 
răspunde. 

— Frai doar un copil mai mare la vremea aceea, Carl. Ai văzut doar 
ce voiai să vezi. Și cum te văd eu acum, ești încă un copil. Dacă nu 
vrei să afli adevărul, plăteşte nota și tai-o de aici. 

— Atunci, spune-mi. Spune-mi cum l-ai ucis pe tatăl tău și cum am 
fost eu implicat. 

— Nu trebuie decât să te gândești la toate afișele din dormitorul 
tău. 

Ce fel de răspuns de căcat era ăsta? 

— Ce postere? întrebă râzând Ronny. Amuzant e că îmi amintesc 
eu, dar tu ai uitat. 

Carl inspiră adânc. Se pare că alcoolul îi venise de hac creierului lui 
Ronny. 

— Bruce Lee, John Saxon, Chuck Norris. Făcu în aer câteva mișcări 
de karate. Pam! Pam! Calea dragonului. Intră în Dragon. Pumnul 
furiei. Posterele alea, Carl. 


— Postere kung fu? Le-am avut doar puțin timp și le-am dat jos cu 
mult înainte de ce s-a întâmplat atunci cu tatăl tău. Unde vrei să 
ajungi? 

— JFET KUNE DO-ooo! spuse Ronny izbucnind în râs brusc și 
pulverizând peste masă codul mestecat și aproape făcându-i pe ceilalți 
oaspeţi să se înece cu bere. Acesta era strigătul tău de luptă, Carl. 
Aalborg, Hjørring, Frederikshavn, Nørresundby. Dacă rula un film cu 
Bruce Lee în oricare dintre acele locuri, tu erai prezent. Sigur nu ai 
uitat asta. De îndată ce ai împlinit vârsta legală pentru a intra în sala 
de cinema, erai primul la coadă la casele de bilete. Deci, nu poate fi cu 
foarte mult timp înainte. Din câte știu, limita de vârstă este de 
şaisprezece ani și aveai șaptesprezece când a murit bătrânul. 

— Ce dracu” vrei să spui, Ronny? Ce legătură are asta? 

Vărul său se aplecă din nou peste masă. 

— Tu m-ai învăţat kung fu, Carl. Și din momentul în care ai dat cu 
ochii de fetele alea de pe drum, nu ai mai văzut nimic bine. Atunci i- 
am dat o lovitură în gât. Nu una puternică, dar suficient de tare 
pentru a rupe gâtul cuiva, la fel cum mi-ai arătat. Am exersat pe oile 
de acasă, așa că m-am orientat direct spre jugulară și i-am dat. A 
urmat o lovitură cu călcâiul, care l-a terminat. Pur și simplu! 

Carl văzu cum se mișcă fața de masă. lIdiotul chiar urma să 
demonstreze. 

— Bine, nu trebuie să-mi demonstrezi. Și prefer să nu-ți scuipi 
prânzul peste hainele mele, dacă nu te deranjează, spuse el. Dar știi 
ce, Ronny? Nu există nici urmă de adevăr în tot ceea ce tocmai mi-ai 
spus, deci, de ce debitezi căcaturi din astea? I-am spus tatălui tău că 
revenim la el mai târziu, iar apoi tu și cu mine am plecat împreună. 
Eşti atât de traumatizat de moartea lui, încât trebuie să inventezi o 
grămadă de minciuni ca să poţi trăi în continuare? Este trist, asta este. 

Ronny zâmbi. 

— Crezi ce vrei. Eşti pregătit pentru desert? 

Carl încuviinţă din cap. 

— Dacă mai aud vreodată că începi să vorbeşti din nou despre 
accidentul tatălui tău, îți dau eu Jeet Kune Do, sau cum îi spui, 
înţelegi? 

Şi cu asta se ridică și-și lăsă vărul cu resturile de pește și, cel mai 
probabil, câteva întrebări serioase cu privire la modul în care urma să 
rezolve cu nota de plată. 

Fără îndoială că deja renunțase la desert. 

— Marcus Jacobsen vrea să te vadă, urgent, îi spuse ofițerul de 
serviciu când se întoarse. 

Dacă tot sunt pus pe ceartă, îi dau și lui partea, se gândi în timp ce 
urca scările. 


— Voi trece direct la subiect, zise Marcus, chiar înainte să închidă 
Carl ușa în spatele lui. Și vreau să-mi răspunzi rapid. Cunoști pe 
cineva cu numele Pete Boswell? 

Carl se încruntă. 

— Nu am auzit niciodată de el, răspunse el. 

— Am primit un pont anonim în această după-amiază despre acel 
cadavru găsit în Amager. 

— Urăsc ponturile anonime. Care-i treaba? 

— Se pare că victima este un britanic. Pete Boswell, în vârstă de 
douăzeci și nouă de ani, de origine jamaicană. Dispărut în toamna lui 
2006. Din înregistrări reiese că se cazase la Hotel Triton la acea 
vreme, angajat de o societate comercială care se numește Kandaloo 
Workshop și care se ocupă cu vânzarea de obiecte și mobilier indian, 
indonezian şi malaezian. Îţi sună cunoscut? 

— Nu. 

— Atunci este straniu, nu crezi? Prietenul nostru anonim spune că 
tu, Anker Henningsen și acest Pete Boswell ați avut o întâlnire în ziua 
în care a dispărut. 

— O întâlnire? întrebă Carl simțind cum i se strâng ridurile pe 
frunte. De ce naiba aș avea o întâlnire cu cineva care importă mobilă 
şi mărunțișuri vechi? Am același mobilier de când m-am mutat în casa 
din Allergd. Nu pot să-mi permit mobilier nou, iar ceea ce îmi trebuie 
iau de la IKEA ca toți ceilalți. Despre ce dracu” e vorba aici, Marcus? 

— Te poti întreba foarte bine. Dar hai să așteptăm și să vedem, nu-i 
așa? Apelurile anonime de acest fel sunt rareori întâmplări unice, 
spuse Jacobsen. 

Niciun cuvânt despre cum îi întrerupsese ședința mai devreme. 

Gitte Charles era ca o pictură care își încântase creatorul, dar acum 
era aruncată într-un colț al vreunui magazin de vechituri, cu 
semnătura ştearsă de trecerea timpului. În Thorshavn, Insulele Feroe, 
doar numele ei era suficient pentru a o face să se simtă specială și, în 
adolescenţă, își promisese că, dacă vreodată un pretendent va intra în 
viața ei și se va ajunge la căsătorie, nu va renunţa la numele ei. 
Copilul pe care l-au numit Gitte Charles era o fată robustă și 
cuceritoare, care a rămas un element principal în memoria lui Gitte. 
Despre perioada care a urmat nu merita să vorbească. 

Atunci când un tată dă faliment și își abandonează familia, lumea 
unui copil se face bucăţi și imaginile grandioase se micșorează. Și aşa 
s-a întâmplat cu Gitte, mama și fratele ei mai mic. 

În Danemarca, la Vejle, au găsit o alternativă sigură, deşi mai puțin 
favorabilă, la fosta lor casă. Un apartament fără vedere la mare sau la 
vreo apă de orice fel și nu a durat mult până când cei trei membri ai 
familiei au început să se îndrepte în direcții diferite cu minim interes 
pentru viața celorlalți. Nu îi mai văzuse pe mama și pe fratele ei de 
când avea şaisprezece ani, cu treizeci și șapte de ani în urmă, lucru ce 
o mulțumea pe deplin. 

Slavă Domnului că nu au idee cât de complicată a devenit viața 
mea, se gândi Gitte, trăgând adânc din ţigară. Nu mai băuse alcool de 
luni şi deja simţea că se urcă pe pereți. Nu pentru că era alcoolică. Nu, 
chiar deloc. Era vorba despre șocul, despre explozia pe care alcoolul le 
provoca creierului ei, despre usturimea limbii și golul pe care îl simțea 
în gât. Dacă ar fi avut bani în cont, care nu mai erau pentru că era 
sfârșitul lunii, atunci o sticlă de gin ar fi putut face minuni pentru 
câteva zile. Doar de atât avea nevoie, așa că nu era alcoolică. Doar 
puţin deprimată, asta era tot. 

Se gândi să meargă cu bicicleta până la Tranebjerg să vadă dacă 
mai era cineva pe acolo care să-și amintească de tot binele pe care ea 
l-a făcut pe când lucra pentru Comunitatea de îngrijire la domiciliu. 
Poate că ar putea primi o ceașcă de cafea și un pahar de vin de cireşe. 
Ar putea găsi chiar lichior. 

Închise ochii şi aproape că-i simţea gustul. 

Doar un pahar, nu contează ce, şi aşteptarea ajutorului social va fi 
mult mai uşoară. De ce trebuia să treacă atât de mult timp între plăți? 

A încercat să-i convingă să-i facă plăți săptămânale, dar asistenții 


sociali au refuzat-o. Însemna ca în fiecare săptămână să vină pe capul 
lor cu buzunarele și cana goale. Așa, în sistem de plată lunară, 
trebuiau să o vadă doar la sfârșitul lunii. 

Era cea mai practică soluţie pentru ei, şi ea și-a dat seama de asta. 
Nu era proastă. 

Privi peste câmpuri și văzu camioneta poștașului în drumul său de- 
a lungul Maarup Kirkevej de la biserica din Nordby. În această 
perioadă a anului, insula era moartă. Turiștii plecaseră cu toții acasă, 
fraţii care deţineau aproape întreaga insulă intraseră în semi-hibernare 
în magaziile lor de tractoare și toți ceilalți stăteau și așteptau știrile de 
seară și venirea primăverii. 

Timp de aproape doi ani trăise în această clădire care aparținea 
unei ferme pe al cărei proprietar nu l-a văzut niciodată în timpul zilei. 
Era singură, dar era obișnuită. În multe privințe, ea era chintesența 
unui insular. Anii petrecuţi în Insulele Feroe, pe Sprogø, și acum pe 
Samsø, au fost mult mai buni decât cei petrecuţi în marile orașe, unde 
toată lumea era ocupată și nu mai aveau timp unii pentru ceilalți. Nu, 
insulele erau făcute pentru oameni ca ea. O persoană era propriul șef. 
Viaţa era mai uşor de gestionat. 

Camioneta opri în curte, iar poştașul ieși cu o scrisoare în mână. 
Proprietarul fermei nu primea des scrisori. Reclamele magazinului 
cooperatist Maarup erau mai mult decât suficiente pentru ca el să 
poată merge mai departe, iar restul insulei părea să fi recunoscut acest 
fapt. 

Dar apoi fu luată prin surprindere. Poştaşul pusese scrisoarea în 
cutia ei? Din greșeală, nu? 

După ce camioneta plecă, se îmbrăcă cu halatul, apoi ieși în papuci 
şi deschise cutia poștală. Adresa de pe plic era scrisă de mână. Nu mai 
primise astfel de scrisori de ani. Respiră adânc, întoarse plicul în mână 
și se simți cuprinsă de un val de surpriză și uimire care îi întoarse 
stomacul pe dos. Era de la Nete Hermansen. 

Citi încă o dată numele și adresa expeditorului și apoi din nou, ca 
să fie sigură, apoi se așeză la micuța masă din bucătărie, bâjbâind 
după țigări. Vreme de câteva minute se uită pur și simplu la plic, 
întrebându-se ce ar putea conţine. 

Nete Hermansen! Totul s-a întâmplat cu mult timp în urmă. 

La sfârşitul verii lui 1956, la exact șase luni după ce împlinise 
douăzeci şi doi de ani, Gitte s-a urcat pe vaporul poștei de la Korsør la 
Sprogø, plină de speranțe, dar cu puţine cunoștințe despre locul care 
urma să fie casa ei pentru anii următori. 

Ceruse personal sfatul medicului titular de la Brejning pentru a se 
asigura că locul era potrivit pentru ea, iar el o privise peste ochelari, 
cu niște ochi calzi și înţelepţi ca întotdeauna. Era singurul răspuns de 


care avea nevoie. Pentru o fată tânără, normală și sănătoasă ca ea, nu 
putea fi decât bine într-un astfel de loc, îi spusese el. Și cu asta totul 
era stabilit. 

Ea era deja familiarizată cu persoanele slabe de minte. Unele 
puteau fi foarte dificile, dar cu cele mai multe nu erau probleme. I se 
spusese că fetele de pe insulă nu erau la fel de slabe de minte precum 
cele pe care le-a avut pe secţia ei la Brejning, iar gândul acesta o făcea 
fericită. 

O așteptau îngrămădite pe chei, îmbrăcate în rochii lungi de tartan, 
cu zâmbete largi și făcând semne entuziasmate cu mâinile, iar Gitte se 
gândea doar că părul lor este urât și zâmbetele lor prea largi. Mai 
târziu a aflat că femeia pe care o înlocuia fusese disprețuită mai mult 
decât oricare alta și că fetele numărau zilele până când venea vaporul 
poștei şi o ducea departe pe individa aceea de temut. 

Poate tocmai de aceea au primit-o cu îmbrăţișări atât de călduroase 
şi cu bătăi prietenești pe spate. 

— Îmi placi! exclamă una dintre fete, care era de trei ori mai mare 
decât celelalte, îmbrăţișând-o pe Gitte până când aproape se făcu 
verde-albastră. Viola era numele ei, iar prezența ei copleșitoare avea 
să devină în curând obositoare. 

Dar Gitte a fost binevenită și apreciată. 

— Citesc în dosarul dumneavoastră că ați lucrat ca asistentă 
medicală acolo, în Brejning. Nu susțin folosirea acestui termen, dar 
nici nu voi protesta dacă veţi face acest lucru în continuare. Nu avem 
personal de specialitate instruit aici pe insulă, așa că poate fi chiar 
benefic pentru noi, dacă restul personalului va crede că are un 
exemplu de urmat. 

În încăperea matroanei nu se zâmbea, dar în curte, mai multe fete 
care chicoteau se uitau la ea prin fereastră. Nişte sperietori cu tunsori 
oribile, care stăteau grămadă și se strâmbau. 

— Realizările dumneavoastră sunt satisfăcătoare, dar aș dori să vă 
atrag atenţia că părul lung poate declanșa dorințe nedorite la fete, așa 
că trebuie să vă rog să-l prindeți sub o plasă de păr ori de câte ori 
sunteţi printre ele. 

— M-am asigurat că aveţi camera curățată și pregătită. De acum 
înainte aceasta va fi responsabilitatea dumneavoastră. Aici, pe Sprogø, 
punem preț mai mare pe ordine și curățenie decât sunt sigură că se 
punea în Brejning. Avem în permanenţă haine curate. Același lucru 
este valabil și pentru fete, iar igiena matinală este obligatorie. 

Ea dădu din cap spre Gitte, așteptând clar un semn similar de acord 
în schimb. Gitte s-a supus. 

Prima dată când a văzut-o pe Nete s-a întâmplat câteva ore mai 
târziu, când a fost condusă spre sala de mese a personalului, care 


trecea prin sala de mese a fetelor. 

Fata era așezată la fereastră privind apa de parcă ar fi fost singurul 
lucru care exista. Stătea calmă, absolut neafectată de pălăvrăgeala 
celorlalte fete din apropierea ei, de matahala Viola care a strigat un 
salut către Gitte sau chiar de mâncarea de pe masă. Lumina îi cădea 
pe faţă și crea umbre care păreau aproape să-i distrugă gândurile cele 
mai ascunse. În acel moment efemer, Gitte s-a îndrăgostit iremediabil 
de ea. 

Când matroana a prezentat-o pe Gitte fetelor, acestea au aplaudat și 
şi-au fluturat mâinile, strigându-și numele și încercând să atragă 
atenția asupra lor. Doar Nete și fata care stătea în fața ei au reacționat 
diferit. Nete, întorcându-și capul și privind-o pe Gitte drept în ochi, ca 
și cum ar fi trebuit să străpungă o armură invizibilă, și fata din faţa ei, 
care bătea din gene și ai cărei ochi păreau aproape să-i mângâie 
corpul lui Gitte. 

— Cum se numește fata aceea liniștită, cea care stătea lângă 
fereastră? întrebă mai târziu, când s-a așezat la cină cu restul 
personalului. 

— Nu sunt sigură că ştiu la cine te referi, spuse matroana. 

— Cea care stătea în fața celeilalte fete mai provocatoare. 

— În faţa Ritei? Aceea e Nete, răspunse femeia de lângă ea. Ea stă 
întotdeauna acolo, în colț, uitându-se doar la mare și la pescăruși. Îi 
place să-i privească deschizând midiile. Dar dacă credeţi că este genul 
liniștit, mă tem că vă înșelați amarnic. 

Gitte deschise scrisoarea de la Nete Hermansen și începu să o 
citească, cu mâinile tremurând din ce în ce mai tare în timp ce făcea 
acest lucru. Când a ajuns la partea în care Nete scria că intenționează 
să-i facă lui Gitte un cadou de zece milioane de coroane a tras aer în 
piept şi a fost nevoită să pună scrisoarea jos. S-a plimbat pe podeaua 
din zona bucătăriei timp de câteva minute și nu îndrăznea să o 
privească. Şi-a rearanjat conservele de ceai, a dat cu o cârpă pe masă 
și și-a şters mâinile uscate de șolduri înainte de a-și îndrepta atenția 
încă o dată asupra problemei actuale. Zece milioane de coroane. Și 
apoi citi că a fost anexat un cec. A ridicat plicul și s-a uitat înăuntru. 
Era adevărat. Nu îl văzuse până atunci. 

Se așeză pe scaun cu greu și își aruncă privirea prin camera 
sărăcăcioasă, cu buzele tremurând. 

— Este de la Nete, își spuse ea în mod repetat, înainte de a-și scoate 
halatul. 

Cecul era în valoare de două mii de coroane. Mult mai mult decât 
costul drumului cu feribotul și trenul spre Copenhaga și înapoi. Nu 
putea să-l încaseze la banca din Tranebjerg, pentru că le datora mai 
mult decât valora cecul, dar proprietarul fermei i-ar putea da o mie 


cinci sute pentru el. Și apoi ar pedala către prăvălia mică din Maarup 
cât de repede putea. 

Aceasta era o situaţie în care avea nevoie de ajutor. Și colecţia de 
băuturi din mica prăvălie ar fi fost mai mult decât suficientă. 

Nete adună broșurile care erau puse ordonat pe masa de cafea și le 
aşeză pe pervaz. Broșuri atrăgătoare care prezentau apartamente 
confortabile în Santa Ponsa, Andratx și Porto Cristo, câteva case cu 
terasă în Son Vida şi Pollenca și un apartament luxos în Santelmo. 
Preţurile erau rezonabile și avea de unde alege. Visele ei erau în 
aşteptare, iar acum se vor împlini. 

Voia să fie departe de Danemarca atunci când va începe iarna, iar 
Mallorca părea locul ideal. Acolo, în acea ţară încântătoare, s-ar 
bucura de roadele muncii grele a soțului ei și ar îmbătrâni frumos. 

Poimâine, când totul se va fi terminat, își va rezerva biletul spre 
Palma de Mallorca și va decide cu privire la casa potrivită. Și în 
decurs de o săptămână va fi deja plecată. 

Din nou, scoase lista de nume și își îndreptă ochii spre pagină, 
parcurgând întreaga procedură din mintea ei. Nimic nu putea fi lăsat 
la voia întâmplării. 


Rita Nielsen 11.00 — 11.45 
* Curăţenie: 11.45 — 12.30 


Tage Hermansen 12.30 — 13.15 
* Curăţenie: 13.15 — 13.45 


Viggo Mogensen 13.45 — 14.30 
* Curăţenie: 14.30 — 15.00 


Philip Nørvig 15.00 —- 15.45 
* Curăţenie: 15.45 - 16.15 


Curt Wad 16.15 — 17.00 
* Curăţenie: 17.00 — 17.30 


Gitte Charles 17.30 — 18.15 
* Curăţenie: 18.15 


Ea dădu din cap aprobator, imaginându-și sosirea fiecăruia dintre 
numele invitate. Da, totul părea să fie corect. 

Imediat ce unul dintre ei va fi în interiorul apartamentului, va 
apăsa butonul pentru a opri interfonul de acces de jos. Când victima 


nu va mai putea lupta, îl va reporni. Dacă următorul invitat sosește 
mai devreme și sună, ea îi va cere să plece și să se întoarcă la ora 
stabilită. Dacă vreunul ajunge mai târziu, îl va lăsa ultimul și îi va 
sugera să coboare în Pavilion și să comande ceva de mâncare pe 
cheltuiala ei. Având în vedere situaţia și perspectiva unor recompense 
atât de generoase, nu se îndoia că vor urma instrucțiunile ei. 

Şi dacă întâmplarea ar face ca doi dintre invitaţi să se întâlnească 
în fața ușii, nici măcar nu ar conta. Fusese suficient de atentă pentru a 
aranja ordinea sosirilor, astfel încât invitații care veneau unul după 
altul să nu se mai fi întâlnit niciodată. Curt Wad și Gitte Charles s-ar 
putea să se fi intersectat unul cu celălalt la vreun spital sau o altă 
instituție, dar probabilitatea ca un bărbat precum Curt Wad să nu fie 
punctual era minimă. 

— Am decis bine să o las pe Gitte ultima, a spus ea cu voce tare. Nu 
se știe niciodată cu Gitte. Punctualitatea nu fusese niciodată foarte 
importantă pentru ea. 

Da, planul era bun, iar sincronizarea părea că va merge bine. 

Niciunul dintre ceilalți rezidenți nu ar lăsa pe nimeni să intre în 
clădire în afară de propriii vizitatori, era sigură de asta. Toţi 
dependenţii de droguri de pe Blågårds Plads au demonstrat în mai 
multe rânduri că acest lucru ar fi într-adevăr nesăbuit. 

Când totul se va fi terminat, ea va avea întreaga seară și noapte 
pentru a se ocupa de restul. 

Singurul lucru pe care trebuia să-l facă acum era să se asigure de 
etanșeitatea camerei. Era necesar un test. 

Îşi luă geanta de cumpărături şi o şurubelniţă din cutia de 
instrumente, ieși afară și îngenunche în fața ușii. Canelura unuia 
dintre şuruburi era uzată, dar perseveră și, în cele din urmă, reuși să 
scoată plăcuța cu nume. O puse în geanta de cumpărături, cobori 
scările şi ieși în stradă. 

Se hotărî să treacă mai întâi pe la lăcătușul de pe Blågårdsgade, iar 
apoi pe la magazinul de vopsele de pe Ngrrebrogade. 

— Las-o aici și voi vedea ce pot face, spuse lăcătușul, în timp ce 
examina placa de nume. Dar nu va fi gata decât peste o oră și un sfert. 
Mai întâi am de reparat niște pantofi care au nevoie de toc. 

— Voi reveni peste o oră și jumătate. Asiguraţi-vă că gravura este 
identică cu originalul. Și să scrieți numele corect, bine? 

„Asta e rezolvată”, îşi spuse ea în timp ce mergea pe stradă. 
Numele de pe interfonul de la intrare era încă Nete Rosen, dar se 
rezolva cu o etichetă autoadezivă și un marker permanent. De acum 
încolo era Nete Hermansen, documentele erau deja semnate și trimise. 
Ceilalți locatari s-ar putea mira, dar nu-i păsa. 

— Am nevoie de ceva cu un miros puternic, îi spuse vânzătorului 
de vopsele. Sunt profesor de biologie și voi preda copiilor sistemul 


olfactiv mâine. Sunt de acord cu mirosurile plăcute, dar acum am 
nevoie de ceva înțepător. 

Vânzătorul de vopsele îi aruncă un zâmbet crispat. 

— În acest caz, aș spune terebentină, amoniac și parafină. Asta ar 
trebui să fie suficient pentru a provoca lacrimi oricui. 

— Bine, și voi avea nevoie și de ceva formaldehidă. Patru sau cinci 
sticle. 

Ea zâmbi în timp ce primi pungile peste tejghea, apoi termină și cu 
asta. 

Două ore mai târziu, noua plăcuță cu numele Nete Hermansen era 
fixată pe ușă. Ar fi fost într-adevăr greșit ca aceste acte de răzbunare 
să se întâmple în spatele unei uși pe care era numele Rosen. 

Se duse în bucătărie și luă opt boluri, pe care le duse în camera de 
la capătul holului. 

Pentru orice eventualitate, întinse ziare pe masă și peste ele așeză 
bolurile, umplându-le cu lichide puternic parfumate sau urât 
mirositoare. Apă de colonie, apă de lavandă, terebentină, parafină, 
benzină, oţet, alcool metilic și în final amoniac. 

Acesta din urmă generă un gaz invizibil care îi afectă nările și gâtul 
şi o făcu să respire cu dificultate. 

Lăsă sticlele acolo unde erau, se întoarse și ieși din cameră cât de 
repede putu, închizând ușa. 

Fugi în baie gemând și își clăti fața cu apă rece. Gazul emanat de 
aceste substanțe combinate era cu adevărat abominabil. Se simțea de 
parcă i-ar fi ars carnea, pătrunzându-i în creier prin membranele 
nasului. 

Trecu prin toate camerele apartamentului, deschizând larg 
geamurile ca să iasă gazele și să-și aerisească hainele. 

După o oră, închise din nou geamurile, așeză sticlele cu formol în 
dulapul de sub chiuvetă, părăsi apartamentul și coborî să se așeze pe 
bancă lângă lac. 

Un mic zâmbet îi ridică colțurile gurii. 

Avea să funcționeze. 

După încă o oră, era gata să se întoarcă. Respirația ei era acum 
regulată, hainele aerisite de briza blândă a sfârșitului de vară. Era bine 
că ajunsese atât de departe. Se simțea împăcată. 

Dacă, în ciuda așteptărilor, se simțea chiar și cea mai mică urmă de 
gaze pe casa scării sau în apartament, va trebui să muncească toată 
noaptea pentru a rezolva problema. Sarcina ei era acum clară. Nu 
avea cum să știe sigur dacă formolul va funcționa conform planului, 
deci camera trebuia să fie complet etanșă. Dacă nu va fi, nu va putea 
să meargă în Mallorca, indiferent cât de hotărâtă era. 

Intră în holul clădirii și stătu mult timp în capătul scărilor, 


adulmecând aerul. Simţea un ușor miros de la câinele vecinului, dar 
asta era tot. A avut mereu un simț olfactiv bun. 

Repetă procedura la etaj cu același rezultat, iar când ajunse, în 
sfârșit, la etajul patru, se aşeză în genunchi în fața ușii, împinse cutia 
de scrisori și inhală adânc. 

Zâmbi. Tot nimic. 

Apoi intră în apartament și fu întâmpinată de același aer proaspăt 
care intrase prin ferestre cu o oră înainte. Stătu o clipă cu ochii 
închiși, concentrându-se asupra acestui singur aspect care putea 
însemna diferența dintre succes și eșec. Dar tot nu simţea nimic. 

Încă o oră trecu fără să simtă nimic şi, în cele din urmă, intră în 
camera din capătul holului. 

Într-o secundă, ochii începură să-i curgă. Asemenea unui atac cu 
gaz paralizant, simțea cum vaporii toxici pătrund în fiecare por expus. 
Închise ochii strâns și ținu mâna la gură, în timp ce înaintă spre 
fereastră și reuși să o deschidă. 

Precum o persoană pe cale să se sufoce, își scoase capul în exterior 
şi respiră adânc, în timp ce tușea încontinuu. 

După cincisprezece minute, goli conţinutul celor opt boluri în 
toaletă și trase apa în mod repetat pentru a se asigura că dispăruse 
orice urmă. Apoi, deschise din nou toate ferestrele din apartament și 
spălă bine bolurile. Până seara, știa că făcuse față cu brio testului. 

Așeză o față de masă albă peste masa din camera ermetică, scoase 
porțelanurile cele mai fine și le aranja. Pahare de cristal, tacâmuri de 
argint și un mic cartonaș așezat meticulos pentru a indica locul la 
masă al fiecăruia dintre oaspeţii ei. 

Avea să fie o ocazie festivă. 

Când termină, se uită la vârfurile castanilor, ale căror frunze erau 
deja îngălbenite. Din fericire, în curând avea să plece. 

Îşi aminti să închidă geamurile camerei etanșe înainte de a merge 
la culcare, sigilându-le cu silicon transparent. Și, în cele din urmă, s-a 
uitat înapoi și și-a admirat munca. 

Într-adevăr, va trece mult timp până ce aceste ferestre vor fi 
deschise din nou. 

Carl se simțea de parcă o perdea de nori negri îi întuneca 
gândurile: cazul pistolului de bătut cuie, suspiciunile lui Hardy și 
monedele cu amprentele lui și ale lui Anker pe ele, planurile de nuntă 
ale lui Vigga și impactul pe care-l vor avea asupra situaţiei sale 
financiare, trecutul lui Assad, ciudăţeniile lui Rose, izbucnirile stupide 
ale lui Ronny și eșecul total al serii sale cu Mona. Niciodată nu simţise 
că-l apasă atâtea probleme deodată. Nici nu reușea să schimbe 
obrazul, că simțea palma următoare. Asemenea gânduri nu erau în 
niciun caz potrivite pentru un funcţionar competent al statului, 
angajat să rezolve misterele cu care se confruntă toți ceilalți. Se 
întrebă dacă nu era cazul să se înființeze un departament care să se 
ocupe de rezolvarea misterelor lui. 

Carl oftă, aprinse o ţigară şi porni canalul de ştiri. ÎL ajuta un pic să 
vadă că alții erau într-un și mai mare rahat decât el. 

Aruncă o singură privire spre ecranul plat de pe perete și reveni 
brusc cu picioarele pe pământ. Cinci bărbați adulți se certau pe 
filosofia de doi bani a guvernului în chestiuni economice. Putea fi 
ceva mai lipsit de importanță? Care era rostul? 

Carl ridică foaia de hârtie pe care Rose o pusese deasupra 
raportului, în timp ce el se afla la etaj cu Marcus. O jumătate de 
pagină, scrisă de mână. Doar atât reuşise să găsească despre Gitte 
Charles? 

El o citi, găsind-o câtuși de puţin încurajatoare. 

Deși Rose se interesase insistent, nimeni din Grupul pentru îngrijiri 
la Domiciliu din Samsø nu-și putea aminti nimic despre o anume Gitte 
Charles și, din acest motiv, nimeni nu avea nici cea mai mică amintire 
despre furturile ei din perioada în care îi vizitase. Perioada în care a 
lucrat la spitalul din Tranebjerg era la fel de lipsită de informaţii, locul 
fiind închis în anii care au urmat, iar personalul, împrăștiat în toate 
colțurile lumii. Mama ei era de mult decedată, iar fratele ei, care 
emigrase în Canada, murise și el cu câțiva ani în urmă. Singura 
legătură reală era bărbatul care îi închiriase o cameră pe Maarup 
Kirkevej în urmă cu douăzeci și trei de ani. 

Descrierea pe care i-o făcuse Rose era hilară: 


Tipul era un sălbatic sau poate doar un babalâc acrit. După 
Gitte Charles, el închinase apartamentul minuscul (de doar 21 


mp) la încă alte 15 sau 20 de persoane. Își amintește bine de 
ea, dar nu are nimic inteligent de spus. E unul din acei țărănoi 
cu balegă pe pantofi și tractoare lăsate să ruginească în spatele 
casei, pentru care nu contează decât veniturile neimpozitate. 


Carl puse hârtia pe birou, apoi începu să studieze rezumatul 
investigaţiilor în cazul Gitte Charles. Și aici informaţia era puţină. 

Imaginea se schimbă de câteva ori pe ecranul plat, trecând repede 
de la câteva reuniuni mari în săli de congrese la fețele a doi bărbați în 
vârstă care le zâmbeau celor care le acordau atenţie. 

Reporterul care transmitea evenimentul vorbea pe un ton mai puțin 
respectuos la adresa lor: 

„Acum, după ce Partidul Puritan, după o succesiune de încercări 
eşuate, a reușit în cele din urmă să adune suficiente semnături pentru 
a putea participa la următoarele alegeri parlamentare, mulți se vor 
întreba dacă politica daneză a atins în sfârșit pragul de jos. Nu am mai 
văzut un partid cu o platformă atât de controversată și, după părerea 
multora, disprețuitoare de pe vremea Partidului Evoluţionar. La 
adunarea generală inaugurală de astăzi, fondatorul partidului, 
fanaticul și adesea dispreţuitul Curt Wad, medic specialist în 
fertilitate, a prezentat candidaţii parlamentari ai partidului, iar spre 
deosebire de momentul Partidului Evoluţionar, aceștia au inclus mai 
mulți bărbaţi şi femei, figuri proeminente, cu cunoștințe științifice și 
cariere de succes. Cum vârsta medie a candidaţilor este de patruzeci și 
doi de ani, acuzaţiile venite din partea rivalilor politici, conform 
cărora Partidul Puritan este format exclusiv din oameni în vârstă, au 
fost respinse în mod clar, în ciuda faptului că dr. Wad are optzeci și 
opt de ani și mulți dintre membrii comitetului executiv al partidului s- 
au retras de mult din viața profesională.” 

Producătorul de televiziune a mutat apoi camera pe un bărbat 
înalt, care părea considerabil mai tânăr de optzeci și opt de ani. „Dr. 
Curt Wad, medic și fondator al partidului”, spunea titulatura. 

— Te-ai uitat peste notițele mele și peste raportul privind dispariția 
lui Gitte Charles? îl întrerupse Rose. 

Carl se întoarse să o privească. După ce vorbise cu sora ei reală, 
Yrsa, îi era greu să-şi dea seama cine era. Era oare și aceasta doar o 
fațadă artificială? Extensiile, machiajul și pantofii cu care putea 
sfărâma o cobră? 

— Hm, da. Oarecum. 

— Nu prea avem cu ce să mergem mai departe, în afară de primul 
raport pe care l-am primit de la Lis. Se pare că anchetatorii nu au găsit 
nimic concret la vremea respectivă, aşa că tot ce au făcut a fost să 
emită o descriere. S-a pus accentul pe consumul de alcool al lui Gitte 
Charles, chiar dacă, în mod ironic, nu este menționat direct termenul 


„alcoolic”, este evident că logica lor le spunea că cel mai probabil a 
murit pe undeva în urma unei come alcoolice. Nu au existat nicio rudă 
şi niciun coleg de serviciu, așa că și acest caz a fost clasat. Și așa s-a 
terminat cu Gitte Charles. 

— Există informaţii cum că a fost văzută la bordul feribotului către 
Kalundborg. Există vreo teorie cum că ar fi căzut în apă? 

Rose îi aruncă o privire iritată. 

— Nu, Carl, a fost văzută când a debarcat, ţi-am spus deja asta. 
Câte secunde ţi-ai pierdut citind raportul? 

Era o întrebare pe care alese să o ignore. Sarcasmul era 
specialitatea lui. 

— Ce avea să spună proprietarul despre dispariţia ei? întrebă el. 
Trebuie să se fi alertat, odată ce chiria nu îi mai fusese plătită. 

— Nu a încetat. Serviciile sociale au plătit-o direct, în caz contrar, 
ea ar fi băut banii. Prin urmare, proprietarul acela de rahat nu avea să 
spună nimănui că a plecat atâta timp cât continua să primească banii. 
În cele din urmă, şeful prăvăliei a fost cel care a raportat-o. El a spus 
că Gitte Charles a intrat mândră în magazin în ultima zi din august, cu 
o mie cinci sute de coroane în buzunar. Ea i-a spus că a moștenit mulți 
bani şi că acum pleca la Copenhaga pentru a-i primi. El a râs de ea, iar 
ea s-a îmbufnat. 

Carl se întoarse pe scaun. 

— O moștenire? A fost ceva adevărat în asta? 

— Deloc. Am luat deja legătura cu instanța în acest sens și nu a 
existat nimic. 

— Hmm. Ar fi fost prea frumos să fie adevărat, nu-i așa? 

— Da, dar ascultă. Există o propoziţie care te poate pune pe 
gânduri. 

Ridică dosarul de pe birou și găsi un pasaj, cam la jumătatea 
raportului. 

— Aici este. Șeful prăvăliei a raportat dispariția ei o săptămână mai 
târziu, pentru că i-a pus în mână o bancnotă de cinci sute de coroane 
şi i-a spus că, dacă săptămâna următoare nu va reveni mai bogată cu 
zece milioane, atunci banii erau ai lui. Dar dacă se întoarce cu 
milioanele, el putea să-i dea banii înapoi, împreună cu o ceașcă de 
cafea și un pahar de băutură. Nu avea nimic de pierdut, nu? Acesta a 
fost motivul pentru care a pus pariul. 

— Zece milioane! fluieră Carl. Ca un vis frumos? 

— Cel mai probabil, da. Dar ascultă asta. O săptămână mai târziu, 
şeful prăvăliei i-a găsit bicicleta în port și şi-a imaginat că probabil se 
întâmplase ceva. 

— Pare o presupunere rezonabilă. Mai avea încă cinci sute de 
coroane. Și din ceea ce știm, se pare că nu era persoana care să arunce 
cu banii, spuse Carl. 


— Exact. Raportul spune următoarele: 

Managerul Lasse Bjerg a afirmat că, în afară de cazul în care Gitte 
Charles chiar și-ar fi primit cele zece milioane de coroane și și-ar fi lăsat în 
urmă viața o dată pentru totdeauna pentru un nou început altundeva, 
atunci cu siguranță ceva groaznic i se întâmplase. Şi aici vreau să fii 
foarte atent: Cinci sute de coroane erau o sumă considerabilă de bani 
pentru Gitte Charles. De ce ar da ea atât de mult din proprie inițiativă? 

— Poate că ar trebui să facem o excursie până la Samsø, să 
discutăm cu omul nostru de la prăvălie și cu proprietarul casei unde 
locuia Gitte, să vedem cum stă treaba, spuse Carl. 

Îi prindea bine o pauză. 

— Nu ne va ajuta cu nimic, Carl. Managerul se află în centrul de 
îngrijire cu demență avansată și am vorbit deja cu proprietarul. Omul 
este deja legumă, iar amintirile despre Gitte au dispărut de mult. Îţi 
vine să crezi că a vândut toate lucrurile ei la piața de vechituri după 
ce a dispărut? Asta înseamnă să profiți la maximum de situație. 

— Deci, de fapt nu avem nimic? 

— Un foarte mare nimic! 

— OK, ce facem acum? Știm că două persoane care trebuie să se fi 
cunoscut au dispărut fără urmă în aceeași zi. Gitte Charles și Rita 
Nielsen. Gitte Charles nu lasă nimic în urmă, iar în cazul Ritei Nielsen, 
fosta sa angajată, Lone Rasmussen, are încă unele obiecte personale, 
deși nimic nu are vreo legătură cu cazul. 

Se pregăti să-și aprindă o ţigară, însă degetele îi rămaseră 
suspendate în aer la vederea privirii glaciale pe care i-o aruncă Rose. 

— Am putea să trecem pe la Lone Rasmussen și să facem o 
percheziție prin ceea ce a lăsat Rita în urmă, dar cine-i fraierul care să 
conducă până la Vejle pentru asta? 

— Nu mai locuieşte în Vejle, spuse Rose. 

— Atunci unde? 

— Thisted. 

— Şi mai departe. Minunat. 

— Așa cum am spus, nu locuiește în Vejle. 

Carl îşi scoase ţigara și era pe punctul de a o aprinde când Assad 
intră pe uşă, suflând aerul pentru a scăpa de fumul care urma să se 
materializeze. Se înmuiaseră cu toții, sau ce? 

— Aţi discutat despre această femeie, Gitte Charles? întrebă Assad. 

Amândoi încuviinţară din cap. 

— Încă nu am ajuns la pescarul acela, Viggo Mogensen, continuă 
el. Dar ne descurcăm bine cu acest Philip Ngrvig. Am stabilit o 
întâlnire cu soţia sa. Ea locuiește încă în casa lor din Halsskov. 

Carl se retrase. 

— Nu acum, sper. 

Rose își ridică pleoapele încet până deasupra pupilelor. Fata părea 


stăpână pe ea. 

— Folosește-ți creierul, Carl. Nu crezi că am stat aici suficient 
pentru azi? 

Se uită la Assad. 

— Deci, mâine, atunci? 

Assad îi făcu semn că da. 

— Poate pot să conduc eu mașina? se aventură el. 

Dacă asta spera, putea naibii să se mai gândească o dată. 

— Îţi sună telefonul, Carl, spuse Rose, indicând spre drăcia de pe 
biroul său. 

Aruncă o privire spre afișaj nerecunoscând numărul și răspunse. 

Era o voce feminină nu foarte prietenoasă. 

— Bună ziua, sunteți cumva Carl Mørck? 

— Chiar el. 

— În acest caz, v-aș ruga să veniți la Sala Tivoli și să plătiţi nota pe 
care a lăsat-o vărul dumneavoastră. 

Carl își ținu respirația şi numără până la zece. 

— Ce are de-a face cu mine? 

— Stau aici cu un bilet la ordin pe spatele căruia au fost scrise 
următoarele: „Îmi pare rău, trebuie să fug să prind avionul. Vărul 
meu, detectivul Carl Mørck, din cadrul Diviziei Omucideri a poliției, a 
promis că va veni în scurt timp și va achita nota. Ştii cine este. Tipul 
care stătea aici cu mine la masă. El mi-a cerut să vă dau numărul de 
telefon mobil în cazul în care va fi prins cu altceva, astfel încât să 
puteţi lua legătura cu el pentru plată”. 

— Ce? exclamă Carl. 

Fu tot ce putu să spună. 

— Am găsit biletul pe masă după ce a plecat. 

Carl se simţi ca un cercetaș nou venit, al cărui șef de echipă îl 
trimisese în misiunea nebună de a aduna scântei pentru focul de 
tabără. 

— Vin imediat, spuse el, hotărând pe loc să se oprească în Vanlose 
în drum spre casă și să-i facă o vizită de curtoazie ratatului de văru-su. 

Locuinţa închiriată a lui Ronny nu era tocmai impresionantă. Dacă 
ar numi-o mahala ar fi un compliment. O scară de fier ruginită urca pe 
partea laterală a unei clădiri, după care vizitatorul ajungea pe o 
platformă murdară de beton, în fața unei uși de oţel care părea să fi 
fost amplasată cam la jumătatea distanței dintre primul și al doilea 
etaj. Semăna cu accesul într-o cameră de proiecţie dintr-un 
cinematograf vechi și urât. Bătu cu pumnul în ușă de câteva ori și auzi 
un strigăt în interior, urmat de zgomotul metalic al încuietorii. 

De data aceasta, Ronny era îmbrăcat destul de omogen în lenjerie 
de corp: și partea de jos și cea de sus aveau un ornament cu un dragon 
care urlă. 


— Este bere, dacă vrei una, zise el, ducându-l pe care într-o cameră 
plină de beţișoare parfumate și slab luminată de lămpi din piatră 
vulcanică și felinare colorate din hârtie de orez, cu motive fierbinţi, 
erotice. 

— Ea este Mae, așa îi spun eu, zise el, dând din cap în direcţia unei 
femei asiatice de trei sau patru ori mai mică decât Ronny. 

Femeia nu se întoarse pentru a-l saluta. Era ocupată la sobă, cu 
mâinile minuscule care zburau peste oale, iar aerul era plin de arome 
de Pattaya şi de ceva care îi amintea lui Carl de grătarul său din 
spatele casei din Allergd. 

—E o mică bijuterie, asta este. Imediat va fi gata mâncarea, 
continuă Ronny, așezându-se pe o canapea bombată, camuflată cu 
bucăţi de pânză ca de sarong, în diverse nuanţe de șofran. 

Carl se așeză în fața lui și acceptă sticla cu bere pe care Ronny o 
pusese pe masa de cafea din abanos dintre ei. 

— Îmi datorezi şase sute şaptezeci de coroane, precum și o 
explicație a modului în care poţi să mănânci din nou, la scurt timp 
după ce ai băgat în tine la Sala Tivoli. 

Ronny zâmbi și se bătu pe burtă. 

— Totul este o chestiune de antrenament, spuse el, determinând 
femeia thailandeză să se întoarcă cu cel mai alb zâmbet pe care îl 
văzuse Carl. Nu era femeia tipică de douăzeci și cinci de ani, cu pielea 
netedă ca o oglindă, ca majoritatea celorlalte fete thailandeze 
importate. Aceasta era împietrită, cu fața brăzdată de riduri de 
expresie, cu ochii ageri și strălucitori. 

— Unu-zero pentru Ronny. 

— Tu trebuia să achiți nota, Carl, așa ţi-am spus la telefon. Ai 
programat o întâlnire în timpul programului de lucru, deci regulile 
spun că ești bun de plată. 

Carl inspiră adânc. 

— Programat o întâlnire? Ore de lucru? Pot să te întreb cu ce îţi 
câştigi de fapt existența, Ronny? Nu, hai să ghicesc. Purtător 
profesionist de chiloți? 

Văzu cum thailandeza se agită pe lângă sobă înăbușindu-și râsul. 
Nu numai că înțelegea daneza, dar avea și simțul umorului. 

— Noroc, Carl, spuse Ronny, zâmbind. Mă bucur să te revăd. 

— Deci, trăgeam speranțe degeaba că-mi voi recupera banii? 

— Da. Dar îţi pot oferi cel mai delicios Tom Kha Gai pe care l-ai 
putea dori vreodată. 

— Pare ceva otrăvitor. 

Femeia thailandeză chicoti din nou. 

— Este o supă picantă de pui făcută cu lapte de cocos, frunze de 
kaffir lime și galangal, explică Ronny. 

— Ascultă aici, Ronny, oftă Carl. M-ai făcut astăzi de șase sute 


şaptezeci de coroane, dar vom lăsa asta. Va fi ultima oară când vei 
scoate ceva de la mine. În momentul de față sunt îngropat până peste 
cap în muncă, dar mica noastră discuţie de astăzi m-a îngrijorat cel 
mai mult. Te pregăteşti să mă șantajezi, Ronny? Pentru că dacă așa 
stau lucrurile, îți pot garanta că tu și micuța ta Mae, de aici, veţi 
ajunge în fața unui judecător de la tribunalul regional sau într-un 
avion cu direcția Chow Mein sau oriunde dracu îți mai place să 
mergi, pricepi ce zic? 

Femeia se întoarse și începu să-l certe pe Ronny în thailandeză. El 
clătină din cap de câteva ori înainte ca fața lui să devină brusc palidă 
de furie. Sprâncenele lui stufoase păreau să se miște singure. 

Apoi se uită la Carl. 

— Trebuie să îți spun două lucruri. În primul rând, tu ai fost cel 
care a venit la mine în această dimineaţă, așa cum am mai spus. Şi în 
al doilea rând, soția mea, Mae-Ying-Thahan. Mørck, tocmai te-a tăiat 
de pe lista de invitați. 

În mai puţin de un minut ieși pe ușă. Se pare că soția miniaturală a 
lui Ronny descoperise că, dacă troncănea cu ustensilele din bucătărie 
suficient de tare, oamenii tindeau să bată în retragere. 

„Drumurile noastre se despart din nou, Ronny”, îşi spuse el în gând, 
cu sentimentul că putea greşi. Îşi simți mobilul vibrând în buzunar și 
ştia că este Mona înainte de a vedea afișajul. 

— Bună, frumoaso, spuse el, încercând să pară că a răcit, dar nu 
atât de tare încât să-l împiedice să accepte o invitație. 

— Dacă îți surâde ideea de a mai încerca o întâlnire cu fiica mea și 
cu Ludwig, poţi veni mâine, zise ea. 

Era o ofertă de pace destul de ezitantă, după vocea ei. 

— Mi-ar plăcea, spuse el, ca şi cum ar fi gândit-o serios. 

— Bun. La ora șapte, la mine. Şi trebuie să îți reamintesc că ai o 
întâlnire cu Kris mâine după-amiază la trei, la biroul lui. Ai mai fost 
acolo, deci știi unde este. 

— Știu? Nu pot spune că îmi amintesc să mai fi fost, minţi el. 

— Ba ştii. Și, Carl? Ai nevoie de asta. Recunosc simptomele. 

— Dar mâine voi fi la Halsskov. 

— Nu, la ora trei nu vei fi! 

— Mona, mă descurc bine. Nu a mai rămas nici urmă de panică în 
mine după cazul pistolului de bătut cuie. Pot să te asigur de asta... 

— Am vorbit astăzi cu Marcus Jacobsen despre criza ta de isterie 
din sala de şedinţe. 

— Isterie? Ce isterie? 

— În afară de asta, vreau să mă sigur că omul pe care sunt pe 
punctul de a-l selecta pentru a fi iubitul meu oficial se ridică mental la 
înălțimea cerințelor. 


Carl constată că nu-şi putea găsi cu ușurință cuvintele. Să-și 
exprime corect sentimentele acum ar fi însemnat să recurgă la pași de 
tango, dacă se putea. 

— Mi se pare că te așteaptă o perioadă dificilă. Marcus m-a rugat 
să îți spun că au mai găsit ceva. Au mai descoperit și altceva în cutia 
în care a fost îngropat cadavrul. 

Cam atât despre dansul de societate. 

— Au găsit sub corp o bucată de hârtie. O copie xerox a unei 
fotografii, învelită în plastic. În fotografie este victima, acest Pete 
Boswell, care stă între tine și Anker, cu braţele în jurul umerilor 
voştri. 

— Arăți obosit, Carl. Poate că ar trebui să conduc eu? spuse Assad 
a doua zi dimineață. 

— Sunt obosit și nu, nu conduci tu, Assad. Oricum, nu atât timp cât 
sunt și eu cu tine. 

— Nu ai putut să dormi? 

Carl nu răspunse. Dormise bine, deși doar două ore. Avusese o 
noapte cu gânduri înfiorătoare. Cu o seară înainte, Marcus Jacobsen îi 
trimisese prin e-mail fotografia victimei care stătea între Carl și Anker, 
confirmând astfel ceea ce Mona îi spusese mai devreme. 

„Trebuie să verificăm în laborator dacă este sau nu un fals. 
Presupun că suntem de acord că acesta va fi cel mai bun rezultat”, 
scrisese şeful. 

Eufemismul anului. Desigur, cel mai bine era dacă putea 
concluziona că este un fals, pentru că era un fals. Jacobsen aștepta aici 
un soi de mărturisire? 

Niciodată nu se apropiase măcar de decedat, nici măcar nu îl 
cunoscuse și, cu toate acestea, povestea îl costase ore de somn al 
naibii de prețioase. Dacă criminaliștii nu reușeau să demonstreze că 
fotografia fusese trucată, Carl se putea aștepta oricând la o 
suspendare. Ştia la fel de bine ca oricine cum opera Marcus. 

Contemplă spatele automobilelor din fața lui. Dacă se gândea bine, 
stăteau în coloană de mai bine de jumătate de oră. 

— Trafic intens pe șosea, spuse Assad. 

— Da, şi dacă nu-și vor mișca curul nenorocit, nu vom fi în 
Halsskov înainte de ora zece. 

— Avem toată ziua la dispoziție, Carl. 

— Nu, nu avem. Trebuie să mă întorc la trei. 

— Ah, în acest caz ar trebui să eliminăm asta, spuse el, arătând 
spre navigator. Putem părăsi autostrada și vom ajunge rapid acolo, 
dacă îţi citesc eu harta, Carl. 

A fost o propunere care i-a costat încă o oră până ce au reușit în 
cele din urmă să parcheze maşina pe aleea casei lui Philip Nørvig, 
exact când începeau la radio știrile de la ora unsprezece. 

„Demonstranţii se adună în această dimineaţă în faţa casei lui Curt 
Wad din Brøndby”, spuse prezentatorul. „O acțiune de protest inițiată 
de organizaţiile de bază care încearcă să evidențieze principiile 
antidemocratice pe care se întemeiază Partidul Puritan al dr. Wad. 


Curt Wad a declarat că...” 

Carl opri motorul și păși pe pietrișul aleii. 

— Dacă n-ar fi fost Herbert... 

Mie Ngrvig dădu din cap în direcţia bărbatului care tocmai intrase 
în sufragerie pentru a se prezenta. Ca și Mie, părea să aibă în jur de 
şapte zeci de ani. 

— ... Ei, bine, Cecilie și cu mine n-am fi fost niciodată capabili să 
păstrăm casa. 

Carl îl salută politicos pe bărbat când se așeză. 

— Înţeleg perfect. Într-adevăr, trebuie să fi fost o perioadă de grea 
încercare, zise Carl încuviințând din cap. 

Un alt eufemism. 

Nu numai că soțul ei dispăruse, dar plecase în grabă și o lăsase să 
rezolve singură mizeria. 

— Voi fi foarte direct, doamnă Ngrvig. El ezită, brusc cuprins de 
îndoială. Acesta este încă numele dumneavoastră, nu-i așa? 

Îşi frecă nervoasă dosul palmei. Întrebarea o jena în mod evident. 

— Da, este. Vedeţi, eu şi Herbert nu suntem căsătoriți. Instanţele 
mi-au declarat falimentul atunci când Philip a dispărut, așa că nu se 
cădea. 

Carl se forță să zâmbească pentru ca să arate că a înţeles, deși nu îi 
păsa câtuși de puţin dacă erau căsătoriți sau nu. 

— Este posibil ca soțul dumneavoastră să fi simțit pur și simplu că 
nu mai face faţă și să se fi hotărât să lase totul în urmă? 

— Dacă prin asta înţelegeţi că s-ar fi sinucis, atunci răspunsul este 
nu. Philip era prea laş să facă asta. 

Spusele ei sunau dur, dar poate că ar fi preferat ca el să fi luat o 
frânghie și să se spânzure de unul dintre copacii din grădină. Poate că 
ar fi fost mai bine pentru ea. 

— Nu, ceea ce vreau să spun este că e posibil să fi fugit pur și 
simplu. Poate că a reuşit să pună nişte bani deoparte și apoi s-a stabilit 
undeva în străinătate, unde nu-l va găsi nimeni. 

Ea îl privi cu surprindere. De ce nu îi trecuse asta prin cap 
niciodată? 

— Imposibil. Philip ura călătoriile. Uneori obișnuiam să-l bat la cap 
să plecăm în câte o excursie. Nimic special, doar o călătorie cu 
autobuzul în Germania, sau așa ceva. Câteva zile cel mult. Dar n-a 
făcut-o niciodată. Ura să meargă în locuri noi. De ce altfel și-ar fi pus 
la punct cabinetul într-o fundătură ca asta? Pentru că este locul în 
care a crescut, de aceea! 

— Poate că a simţit că nu are altă opţiune decât să dispară, având 
în vedere situaţia în care era afacerea. Un sat montan din Creta, sau 
poate undeva în Argentina. Un loc în care o persoană putea fugi de 


problemele de acasă şi se putea stabili frumos fără a avea parte de 
întrebări. 

Mie Norvig pufni și clătină din cap. Ideea era în mod clar de 
neconceput. 

Bărbatul pe care îl chema Herbert intră. 

— Îmi pare rău, dar poate ar trebui să adaug în acest moment că 
Philip era un vechi prieten de școală al fratelui meu mai mare. Mereu 
spunea că Philip era un fătălău. 

Îi aruncă partenerei sale o privire înțelegătoare, cel mai probabil ca 
să-și consolideze poziția de partener considerabil mai adecvat decât 
predecesorul său. 

— Odată, când s-a organizat o excursie şcolară la Bornholm, Philip 
a refuzat să plece. El a spus că nu va fi în stare să înţeleagă un cuvânt 
din dialectul local, așa că nu avea rost. Profesorii au pufnit și au 
comentat, dar el nu și-a schimbat decizia. Nu a fost obligat să facă 
ceea ce nu i se potrivea. 

— Hmm. Nu așa aş descrie eu un fătălău, dar probabil avem 
perspective diferite. OK, lăsăm această teorie deoparte deocamdată. 
Nu a fost sinucidere și nu s-a stabilit în străinătate. Ceea ce înseamnă 
că opțiunile rămase sunt accident sau omor. Care credeți că ar fi cel 
mai probabil? 

— După părerea mea, a fost acea organizație blestemată din care 
făcea parte cea care l-a omorât, spuse Mie Nørvig, privind spre Assad. 

Carl se uită la asistentul său, ale cărui sprâncene întunecate se 
ridicaseră brusc în extremitatea nordică a frunţii sale încreţite. 

— Ei lasă, Mie, spuse Herbert de pe canapea. Nu avem cum să știm 
asta. 

Carl își fixă privirea asupra femeii în vârstă. 

— Nu sunt sigur că vă pot urmări. Ce organizaţie? întrebă el. Nu 
există nicio mențiune în dosarul cazului cum că ar fi aparținut vreunei 
organizaţii. 

— Nu am menţionat asta niciodată înainte. 

— Văd. Atunci ați putea să ne dați acum mai multe informaţii? 

— S-au autointitulat Cauza. 

Assad întinse mâna după carneţel. 

— Cauza? Un pic melodramatic, nu-i așa? Pare a fi un nume 
născocit de vreun Sherlock Holmes. Îi scăpă un zâmbet, dar 
informațiile declanșară o reacție diferită în el. Și ce ar putea implica 
această Cauză? întrebă el. 

— Mie, nu cred că ar trebui să... îl întrerupse Herbert, dar Mie 
Ngrvig îl ignoră. 

— Nu ştiu prea multe despre asta, ca să fiu sinceră, pentru că Philip 
nu a menționat-o niciodată. Se pare că nu i s-a permis. Dar inevitabil 
am prins mici fragmente de-a lungul anilor. Eram secretara lui, până 


la urmă, spuse ea, respingând protestul partenerului său cu un semn al 
mâinii. 

— Ce fel de fragmente? continuă Carl. 

— Despre unii care merită să aibă copii, iar alţii nu. Philip a 
susținut uneori introducerea sterilizării obligatorii în sistem. O făcea 
de câțiva ani înainte să încep să lucrez pentru el. Exista un caz vechi 
despre care au discutat uneori când Curt era aici. Eu... 

— Curt? o întrerupse Carl. 

— Curt Wad. Este în politică acum. 

Carl încercă să identifice numele care i se părea vag familiar, dar 
eșuă. 

— Cazul Hermansen l-au numit, continuă femeia. 

— Cred că trebuie să fi fost primul la care au colaborat. În anii 
următori, Philip a servit și drept contact pentru medici și alți 
solicitanți. Era responsabil de o întreagă rețea. 

— Înţeleg. Dar acel lucru era ceva obișnuit la vremea respectivă, 
nu-i așa? Adică, de ce ar fi fost soțul dumneavoastră în pericol pentru 
asta? Autorităţile permiteau pe vremuri sterilizarea multor persoane 
cu probleme mintale. 

— Da, dar destul de des au sterilizat persoane care nu aveau 
probleme mintale și le-au și internat. Era foarte convenabil dacă 
doreau să scape de ele. Ţigăncile, de exemplu. Și femeile cu familii 
numeroase care trăiau din ajutoare sociale sau se prostituau. Dacă 
medicii Cauzei reușeau să le bage pe aceste femei în sala de operaţie, 
ele ieșeau adesea cu trompele legate și, cu siguranță, fără copiii 
nenăscuți din pântecele lor, dacă erau însărcinate. 

— OK, daţi-mi voie să văd dacă am înţeles corect. Spuneţi că 
operaţiile chirurgicale radicale au fost efectuate ilegal pe aceste femei 
fără acordul lor? 

Mie Ngrvig ridică lingurița și amestecă în cafea, chiar dacă se 
răcise demult. Acesta era modul ei de a răspunde. Trebuiau să tragă 
singuri concluziile. 

— Există informaţii despre această organizație, Cauza? Dosare, 
rapoarte de orice fel? 

— Nu la modul concret, nu. Dar am dosarele lui Philip și articole 
tăiate din ziare la subsol, unde avea biroul. 

— Sincer, Mie, crezi că este înțelept? Va ajuta asta la ceva? întrebă 
Herbert. Ce vreau să spun este că ar fi mai bine să nu răscolim 
trecutul. 

Mie Ngrvig nu-i răspunse. 

Şi atunci Assad ridică mâna în aer, încet și cu o expresie dureroasă 
pe față. 

— Scuzaţi-mă, pot folosi toaleta, vă rog? 

Carl nu era obișnuit să caute prin documente. Avea personal pentru 


asta. Dar, cu unul care răspundea la apelul naturii și cu celălalt care 
ţinea frontul la sediul central, nu prea avea de ales. 

— De unde să începem? o întrebă pe Mie Ngrvig, care privea de 
jur-împrejurul biroului de la subsol, ca și cum ar fi fost un străin în 
propria casă. 

Carl scăpă un oftat în timp ce scoase câteva sertare dintr-un dulap 
cu dosare dezvăluind o serie aparent nesfârșită de dosare suspendate, 
toate umplute până la refuz. Parcurgerea tuturor acestor loturi ar fi 
durat o veșnicie. Cu siguranță că nu-i lipsea așa ceva. 

Mie Ngrvig ridică din umeri. 

— Nu m-a mai preocupat subiectul acesta de mulți ani. Nu-mi place 
să cobor aici de când a dispărut Philip. M-am gândit să scap de toate, 
desigur, dar sunt documente confidenţiale care trebuie eliminate într- 
un mod corespunzător. Va fi așa de deranjant. Mult mai ușor să încui 
ușa și să uiţi de toate. Nu este ca și cum am avea nevoie de spațiu. 

Se opri din nou și privi absentă în jurul camerei. 

— Trebuie să spun că este o treabă destul de dificilă, îndrăzni 
Herbert. Poate că Mie și cu mine ar trebui să trecem prin toate și să 
vedem dacă există ceva care ar putea să vă intereseze. Dacă apare 
ceva vă putem transmite. Ar fi bine? Desigur, va trebui să știm ce 
căutăm mai întâi. 

— A, ştiu, exclamă brusc Mie Nørvig, indicând un dulap mare din 
lemn de culoare deschisă, deasupra căruia erau cutii de carton grele, 
cu plicuri preimprimate, cărți de vizită şi formulare. 

Ea întoarse cheia, iar ruloul frontal coborî prompt ca o ghilotină. 

— Acolo, spuse ea, alegând un album albastru cu spirală în format 
A3. Prima soţie a lui Philip l-a păstrat. După 1973, când Philip și Sara 
Julie au divorţat, articolele tăiate din ziare nu mai erau puse atent în 
album, ci doar plasate între pagini. 

— Presupun că l-aţi studiat? 

— Desigur. După Sara Julie, eu am fost cea care introducea în 
album articolele pe care Philip îmi cerea să le tai din ziare. 

— Și ce aţi vrut să-mi arătați? întrebă Carl, observând că Assad 
intră în cameră, nemaifiind palid. Poate că era într-o stare mai bună, 
acum că fusese la toaletă. 

— Eşti bine, Assad? întrebă el. 

— Doar o recidivă minoră, Carl, răspunse el lovindu-se cu precauție 
peste stomac și lăsând impresia că s-ar putea ca povestea să mai 
continue. 

— Aici, zise Mie Nørvig. Un articol din 1980. Și aceasta este 
persoana despre care vă povesteam, continuă ea, arătând spre articol. 
Curt Wad. Nu-l puteam suporta. Ori de câte ori venea aici sau ori de 
câte ori soțul meu vorbea cu el la telefon, Philip parcă era alt om. 
Devenea atâta de dur. Nu, dur nu este tocmai cuvântul potrivit. Mai 


impasibil, ca și cum n-ar fi avut sentimente în el. Dintr-odată, devenea 
atât de rece față de fiica mea și de mine, de parcă avea o personalitate 
complet diferită. În mod normal, era un om destul de amabil, dar, de 
multe ori, când devenea așa, ne certam. 

Carl studie articolul. Partidul Puritan înființează filiala Korsør, 
spunea titlul. Dedesubt era o fotografie. Philip Ngrvig într-un sacou de 
tweed, iar bărbatul de lângă el era elegant, în costum închis la 
culoare, cu un nod strâns la cravată. 

Philip Nørvig și Curt Wad au condus întâlnirea cu autorităţile, spunea 
articolul. 

— Ei, dă-mă dracului! mormăi Carl, aruncând o privire prin care îşi 
cerea scuze gazdelor sale. Acesta este tipul care apare pe toate 
canalele de știri. Partidul Puritan, recunosc numele acum. 

Fotografia arăta o versiune mai tânără a lui Curt Wad decât cea pe 
care o văzuse la tv cu o zi înainte. Perciuni negri, un bărbat înalt și 
chipeș în floarea vârstei și, alături de el, un bărbat subțire, aspru, 
având cute pronunțate pe pantaloni și cu un zâmbet care părea fals. 

Ea încuviință din cap. 

— Da, acesta este. Curt Wad. 

— Momentan încearcă să-şi ducă partidul în parlament, nu-i așa? 

Ea dădu din nou din cap. 

— Nu este prima dată, nici pe departe. Dar de data aceasta se pare 
că ar putea reuși. Curt Wad este un om cu multă influență și fără 
scrupule, iar ideile sale sunt bolnave. Nu putem decât să sperăm că va 
fi oprit la timp. 

— Nu ştii despre ce vorbeşti, Mie, spuse Herbert, întrerupând-o din 
nou. 

Nemernic băgăcios, se gândi Carl în sinea lui. 

— Oh, ba da, răspunse Mie Ngrvig iritată. Ştii foarte bine că am 
idee despre ce vorbesc. Ai studiat și tu documentele la fel de mult ca 
mine. Gândește-te la ce a scris Louis Petterson la un moment dat; am 
vorbit despre asta. Curt Wad și toți oamenii lui au fost implicaţi în tot 
felul de cazuri îngrozitoare, avorturi care au fost documentate ca și 
chiuretaje necesare și sterilizări. Intervenţii la care femeile nici măcar 
nu știau că au fost supuse. 

Herbert protestă mai emoțional decât era cazul. 

— Soţiei mele... Adică Miei i-a intrat în cap că Wad este de vină 
pentru dispariţia lui Philip. Durerea poate fi un lucru groaznic și... 

Carl se încruntă și privi îndeaproape expresia bărbatului, în timp ce 
Mie Ngrvig continua, ferm convinsă. Era ca şi cum argumentele lui se 
spulberaseră demult. 

— La doi ani după ce a fost făcută această fotografie, după ce 
Philip a investit mii de ore de lucru în acest Partid Puritan al lui, Wad 
l-a dat afară. Omul acela, de acolo, spuse arătând cu degetul spre 


imaginea lui Curt Wad, a venit personal aici și l-a dat afară pe Philip 
fără nici cel mai mic avertisment. Au afirmat că a delapidat fonduri, 
dar nu era adevărat. La fel cum nu era adevărat că a comis o fraudă în 
practica sa de avocatură. El nici nu s-ar fi gândit la asta. Doar că nu 
era bun la cifre, atâta tot. 

— Chiar nu văd niciun motiv evident pentru care ai putea face 
legătura între Curt Wad şi dispariţia lui Philip, Mie, spuse Herbert mai 
calm de data asta. Reţine că bărbatul este încă în viață. Te-ar putea da 
în judecată pentru... 

— Nu mă mai tem de Curt Wad, ţi-am spus asta! izbucni ea energic, 
cu obrajii înroșiți sub stratul fin de pudră de pe față. Stai deoparte de 
data asta, Herbert, și lasă-mă să vorbesc. Mă auzi? 

Herbert se retrase. Era clar că problema va fi subiectul dezbaterilor 
din spatele ușilor închise. 

— Poate că sunteți şi dumneavoastră membru al acestui Partid 
Puritan, domnule Herbert? se aventură Assad din colțul camerei. 

Faţa bărbatului se crispă, dar nu răspunse la întrebare. Carl îi 
aruncă asistentului o privire întrebătoare. Assad dădu din cap spre o 
diplomă înrămată de pe perete. Carl se apropie. Diploma de Onoare, 
spunea. Acordată lui Philip Nørvig și Herbert Sønderskov de la Nørvig & 
Sønderskov pentru sponsorizarea Premiului Bursierilor din Korsør 1972. 

Assad se încruntă în timp ce dădu din cap discret spre partenerul 
lui Mie Ngrvig. 

Carl îi întoarse gestul. Bine reperat, Assad. 

— Deci şi dumneavoastră sunteţi avocat, Herbert? întrebă Carl. 

— Ei bine, am fost, răspunse el. M-am retras în 2001. Dar da, am 
pledat la înalta Curte până atunci. 

— Şi cu Philip Nørvig eraţi partener, nu-i așa? 

Vocea lui Herbert Sønderskov deveni mai groasă. 

— Într-adevăr, ne-am bucurat de un parteneriat profesional lung şi 
fructuos până când am decis să mergem pe căi separate în 1983. 

— Asta a fost în urma acuzațiilor îndreptate împotriva lui Philip 
Ngrvig și a rupturii dintre el şi Curt Wad? continuă Carl. 

Sønderskov se încruntă. Acest pensionar rotunjor avea o experiență 
de ani de zile în a scăpa clienţii de acuzațiile aduse lor. Experienţă de 
care profita acum pentru a se proteja. 

— Cu siguranţă, da. Philip s-a implicat într-o chestiune cu care eu 
nu eram de acord, dar încetarea parteneriatului a fost mai mult din 
motive practice decât orice altceva. 

— Foarte practice, într-adevăr. Aţi preluat toți clienții și pe soţia lui 
dintr-o singură mișcare, comentă Assad încet. Mai erați prieteni când a 
dispărut? Şi unde erați în acel moment? 

— Oh, deci schimbăm abordarea acum, nu? spuse Sønderskov 
întorcându-se spre Carl. Cred că ar trebui să-l informaţi pe asistentul 


dumneavoastră aici de față că am întâlnit mulți polițiști la vremea 
mea și sunt mai mult decât obișnuit să aud exact acest tip de insinuări 
mizerabile aproape zilnic. Nu sunt aici în proces și nici nu am fost 
vreodată, s-a înțeles? Și pe lângă asta, am fost în Groenlanda în 
perioada respectivă. Eram în practică acolo timp de șase luni și nu m- 
am mai întors acasă decât după dispariţia lui Philip. După o lună, dacă 
îmi amintesc bine. O pot dovedi, desigur. 

Abia acum se întoarse spre Assad, anticipând expresia potrivnică pe 
care acest monolog elocvent trebuie să o fi adus pe faţa bărbatului. 
Assad însă era liniștit. 

— Și, desigur, soţia lui Philip Ngrvig a devenit disponibilă între 
timp, nu-i așa? continuă Assad. 

În mod ciudat, Mie Nørvig se abținu să comenteze îndrăzneala lui 
Assad. Oare se gândea și ea la același lucru? 

— Acum ascultă aici, acest lucru este scandalos! 

Herbert Sønderskov părea să îmbătrânească brusc, deși veninul 
care fără îndoială îl făcuse un adversar formidabil în anii trecuţi era 
destul de vizibil. 

— Deschidem ușile casei noastre și vă primim înăuntru, ca apoi să 
fim întâmpinați cu insulte. Dacă acesta este modul în care poliția își 
face treaba în aceste zile, atunci se pare că va trebui să-l caut personal 
pe comisar și să vorbesc cu el. Cum ai spus că te cheamă? Assad, nu-i 
aşa? Şi prenumele? 

E momentul să-l lingușim, se gândi Carl. Având în vedere rahatul în 
care se afla în momentul de față, ultimul lucru de care avea nevoie era 
un avocat mânios care să-și vâre nasul. 

— Îmi cer scuze, domnule Sønderskov, asistentul meu a depășit 
limita. Este împrumutat de la un alt departament și obișnuia să se 
ocupe de persoane mai puţin sus-puse decât domnia voastră. Se 
întoarse spre Assad. Te-ar deranja să mă aștepți în mașină, Assad? Vin 
și eu într-un minut. 

Assad ridică din umeri. 

— Bine, șefule. Dar amintiţi-vă să verificați dacă există un dosar pe 
numele Rita Nielsen în toate sertarele acestea, zise Assad arătând către 
un dulap. Aici, în partea aceasta, de la „L până la N”. 

Apoi se întoarse pe călcâie și ieși țeapăn afară, de parcă își 
petrecuse ultimele douăzeci de ore în şaua unui armăsar sau era 
constipat. 

— Așa este, spuse Carl uitându-se acum la Mie Ngrvig. După cum a 
spus Assad, mi-ar plăcea foarte mult să văd dacă arhivele de aici ar 
putea include informaţii despre o femeie care a dispărut în aceeași zi 
cu soțul dumneavoastră. O femeie pe nume Rita Nielsen. Îmi dați 
voie? 

Fără să aștepte un răspuns, scoase sertarul marcat „L până la N” și 


se uită în conținutul său. Erau foarte mulți Nielsen. 

În aceeași clipă, Herbert Sønderskov se ridică din spate și închise 
sertarul. 

— Aici va trebui să ne oprim, îmi este frică. Aceste documente sunt 
confidenţiale și nu pot în niciun caz să vă permit să încălcați 
anonimatul clienților companiei. Trebuie să vă rog să plecați imediat. 

— Ei, în cazul acesta voi avea nevoie doar de un mandat de 
percheziție, nu-i așa? îl contracara Carl, luându-și mobilul din 
buzunar. 

— Cu siguranță. Dar mai întâi va trebui să plecaţi. 

— Nu sunt sigur că este o idee bună. Dacă există un fișier cu 
numele Rita Nielsen în sertarul respectiv, cine ştie dacă va mai fi acolo 
peste o oră? Aţi fi surprins cum lucrurilor de genul acesta le pot crește 
aripi dintr-odată. 

— Vă cer să plecați acum, mă înțelegeți? repetă Herbert 
Sønderskov cu o voce înghețată. Se prea poate că veți obține un 
mandat de percheziţie, dar va trebui să traversăm podul doar atunci 
când vom ajunge la el. Cunosc legea. 

— O, oprește-te, Herbert, interveni Mie Ngrvig ferm, arătând clar 
care dintre ei purta pantalonii. 

Carl și-l imagină pe Sønderskov exilat în fața televizorului, visând 
la feluri de mâncare cu care sigur nu va fi servit, cel puţin nu în 
săptămâna următoare. Și de aici, dovada clară a teoriei conform căreia 
coabitarea este tipul de interacțiune umană care implică de departe 
cele mai numeroase oportunități de sancționare. 

Scoase sertarul și răsfoi dosarele cu o dexteritate obținută în ani de 
practică. 

— lată, spuse ea, extrăgând un dosar. Acest dosar se apropie cel 
mai mult de Rita Nielsen. 

Îi arătă lui Carl coperta dosarului. Era pe numele SIGRID NIELSEN. 

— OK, acum este clar. Mulţumesc, spuse Carl dând din cap în 
direcția lui Herbert, care se zgâia la el. Mie, aţi putea verifica, vă rog, 
dacă există din întâmplare ceva despre o femeie cu numele Gitte 
Charles? Şi un bărbat numit Viggo Mogensen? Și asta va fi totul 
deocamdată, promit. 

Două minute mai târziu ieșea pe ușa din față. Fără Gitte Charles și 
fără Viggo Mogensen. 

— Nu cred că Herbert o să-și amintească cu drag de tine, Assad, 
mormăi Carl în timp ce întorceau mașina spre Copenhaga. 

— Poate că nu. Dar când un bărbat ca el începe să intre în panică, 
acționează ca o cămilă flămândă care mănâncă ciulini. Continuă să 
mestece fără să înghită. Ai văzut cât de deranjat era? Cred că a 
reacționat ciudat. 


Carl se uită la el. Chiar și din profil era ușor să-i vezi zâmbetul care 
îi ajungea până la urechi. 

— Chiar ai fost la budă, Assad? 

Assad râse. 

— Nu, Carl, n-am fost. M-am învârtit pe la etaj și am găsit asta, 
plină de fotografii. Îşi ridică burta, băgă mâna sub curea și scoase ceva 
din cele mai intime părți ale pantalonilor. 

— lată, zise el, arătându-i un plic. L-am găsit în dulapul lui Mie 
Norvig din dormitor. Într-o cutie de carton în care de obicei găsești 
lucruri interesante. Am luat tot teancul, gândindu-mă că ar putea fi 
mai puţin evident decât dacă luam doar câteva, spuse el în timp ce 
începu să analizeze conţinutul. 

Logică pentru proști. 

Carl trase pe dreapta și studie prima dintre fotografiile pe care 
Assad i le înmână. 

Era o poză de grup, făcută în mod clar cu o ocazie festivă. Pahare 
de şampanie ridicate spre fotograf şi zâmbete. 

Assad puse un deget hotărât în mijloc. 

— Acesta este Philip Ngrvig cu o femeie care nu este Mie. Cred că 
ar trebui să presupunem că este prima lui soţie. Și uită-te la asta, 
spuse mutându-și degetul la marginea grupului. Iată-i pe Herbert 
Sønderskov și Mie, mai tineri ca acum. Nu ţi se pare că el ar fi fost 
amorezat de ea încă de pe atunci? 

Carl încuviință din cap. Braţul lui Sønderskov învăluiau strașnic 
umerii lui Mie. 

— Uită-te pe spate, Carl. 

Întoarse fotografia pe care o ţinea în mână: 4 iulie 1973. 5 ani de 
Norvig și Sønderskov. 

— Și uite-o şi pe cealaltă pe care am găsit-o. 

Culorile erau şterse, în mod clar fotografia nu fusese realizată de un 
profesionist. O fotografie de nuntă, făcută în fața primăriei din Korsør. 
Mie și Philip Nørvig, Mie cu sarcină avansată, Philip având un zâmbet 
triumfător, în contrast puternic cu expresia lui Herbert Sønderskov, 
aflat mai încolo, pe scările din spatele cuplului fericit. 

— Înţelegi ce vreau să spun, Carl? 

El încuviință din cap. 

— Philip Nørvig o lasă gravidă pe febleţea lui Herbert Sønderskov. 
Secretara și-o pune cu amândoi, dar Ngrvig pleacă cu trofeul. 

— Trebuie să verificăm dacă Sønderskov a fost într-adevăr în 
Groenlanda când Ngrvig a dispărut, spuse Assad. 

— Da, dar sunt sigur că spune adevărul în acest sens. Ceea ce mă 
interesează mai mult este de ce sare în apărarea acestui tip, Curt Wad, 
pe care Mie Nørvig, evident, nu-l poate suporta. Nu că nu o înțeleg, 
pare un ins înfiorător, ca să fiu sincer. Tind să cred că ar trebui să 


urmăm intuiţia feminină a lui Mie Nørvig. 

— O să o implicăm și pe Rose, dacă poate fi mutată din birou. 

Reușiră să ajungă doar până la semnul McDonald care întâmpina 
traficul de pe autostrada de la Karistrup, când Rose sună înapoi. 

— Voi chiar vă așteptați să vă dau informații de una singură, așa, 
una-două, despre individul ăsta, Wad? Are cel puţin un milion de ani 
şi nu a stat deloc locului, asta vă pot spune. 

Vocea ei deveni din ce în ce mai stridentă, până când Carl realiză 
că era mai bine să intervină şi să o calmeze înainte ca lucrurile să 
scape de sub control. 

— Nu, desigur că nu, Rose. Dă-mi info de bază, doar atât. Vom 
ajunge la detalii mai târziu, dacă este nevoie. Vezi dacă există vreo 
sursă care ne poate oferi un rezumat. Un articol din ziar, ceva de 
genul acesta. Ceea ce vrem să știm este dacă există ceva scandaluri în 
jurul lui. Din câte am înţeles, este mai degrabă un personaj 
controversat. 

— Dacă vrei scandaluri legate de Curt Wad, ar trebui să vorbeşti cu 
un jurnalist numit Louis Petterson. El clar a fost în spatele lui, crede- 
mă. 

— Da, numele lui îmi sună cunoscut. A scris recent ceva despre el? 

— Recent, nu. Cel mai mult acum cinci sau șase ani, dar apoi se 
pare că s-a oprit. 

— Poate nu a mai rămas nimic de scos la lumină. 

— Nu asta este impresia pe care o am eu. Din câte văd, au existat 
destul de mulți jurnaliști care au încercat să afle ce a făcut Curt Wad. 
Dar acest Louis Petterson a fost cel cu titlurile mari. 

— OK, unde locuiește acest Louis Petterson? 

— În Holbæk. De ce? 

— Dă-mi numărul lui, ca o fată cuminte ce ești. 

— Oooh, ai putea să repeți asta? Nu am auzit bine. 

Carl a fost tentat să reacționeze sarcastic, dar şi-a înăbușit pornirea. 

— Am spus „ca o fată cuminte ce eşti”. 

— Mi s-a părut mie că asta ai spus. Și se mai întâmplă minuni, nu? 
răspunse ea înainte de a-i da numărul. Dar dacă te gândești să stai de 
vorbă cu el, cel mai bine ar fi să te duci la Café Vivaldi pe Ahlgade, 
numărul 42, pentru că acolo merge la băute, conform afirmațiilor 
soţiei. 

— De unde știi? L-ai sunat deja? 

— Clar că da! Cu cine crezi că ai de-a face aici? pufni ea și închise 
telefonul. 

— La dracu”, spuse Carl și arătă cu degetul spre navigator. Assad, 
intră în Ahlgade 42, Holbæk. Vom bea ceva, continuă el imaginându-și 
figura Monei când o va suna într-un minut pentru a-și anula sesiunea 
cu prietenul ei psiholog, Kris. 


Nu o să se amuze. 

Poate că se aștepta la un mic local dubios, ascuns de lumina aspră a 
zilei, în care reporterii epuizați din motive inimaginabile se retrag 
pentru a-și reîncărca bateriile. Dar Café Vivaldi nu era deloc un astfel 
de loc. 

— Nu la asta mă aşteptam, Carl, spuse Assad, când intrară în ceea 
ce părea cea mai frumoasă clădire de pe stradă. Avea chiar și un turn. 

Carl aruncă o privire în încăperea plină, dar își dădu seama că nu 
avea habar cum arăta bărbatul pe care urmau să-l întâlnească. 

— Sun-o pe Rose. Poate ne dă o descriere, spuse el, observând 
decorul. Sticlă opacă, decoruri din stuc pe tavan. Făcut cu gust, 
luminat plăcut, scaune și bănci confortabile și mici detalii peste tot. 

Pariez pe oricât că e cel de acolo, se gândi Carl, uitându-se la un 
bărbat care era în centrul unui grup de bărbaţi de vârstă medie, care 
se adunaseră pe o scenă ridicată în mijlocul încăperii. De obicei 
blazați, cu trăsături obosite și ochi ageri. 

Carl se întoarse spre Assad, care vorbea la telefon cu Rose și dădea 
din cap aprobator. 

— Deci, ce crezi, Assad? Este cel de acolo? 

— Nu. 

Assad îşi aruncă privirea peste colecția variată de domnișoare 
consumatoare de salate, care luau masa, cupluri îndrăgostite care 
sorbeau capucino cu degetele împletite și altele care erau singure, 
cufundate în ziare, cu pahare pline de bere în faţa lor. 

— Cred că e cel de acolo, spuse el în cele din urmă, arătând spre un 
tânăr cu părul de culoarea nisipului, așezat pe o bancă într-un colț de 
lângă fereastră, jucând table cu un bărbat de aceeași vârstă. 

Carl știa că nu l-ar fi nimerit nici într-o sută de ani. 

Se duseră și stătură o clipă lângă ei, în timp ce cei doi bărbaţi i-au 
ignorat până când Carl le atrase atenţia. 

— Louis Petterson? Vă putem vorbi un minut? 

Bărbatul ridică privirea, trecând de la concentrarea profundă în 
care se afla la realitatea plină de adrenalină. În mai puţin de o 
secundă Petterson observă aspectul diferit al celor doi bărbaţi și 
realiză ce erau: poliţişti. Își întoarse privirea pe tabla de joc pentru o 
clipă și după câteva mișcări rapide făcu un semn de pauză. 

— Nu cred că acești domni sunt aici ca să se uite la noi cum jucăm, 
Mogens. 

Stăpânirea de sine a omului e de-a dreptul surprinzătoare, se gândi 
Carl. 

Adversarul lui Petterson încuviință din cap și dispăru în mulțimea 
din partea cealaltă a scenei. 

— Nu mai comit infracțiuni, spuse el, rotindu-și lent paharul de vin 


alb în mână. 

— Este bine. Dar noi suntem aici pentru că ai avut multe materiale 
despre Curt Wad, explică Carl. 

Petterson zâmbi. 

— Atunci sunteţi de la Serviciile Secrete. Trebuie să spun că a 
trecut ceva vreme de când nu a mai fost PET-ul să mă vadă. 

— Nu, suntem de la Omucideri din Copenhaga. 

Expresia feței bărbatului se schimbă de la dispreț la ochi larg 
deschişi și încruntaţi. Dacă n-ar fi avut experienţă, Carl nici nu ar fi 
observat. Aceasta nu era reacția unui jurnalist în căutarea unei 
poveşti, caz în care i s-ar fi luminat chipul. Perspectiva unui articol 
bine plătit într-un ziar de mare tiraj apărea ori de câte ori se menţiona 
cuvântul „omucidere”. Dar nu la asta se gândea acest tip, ceea ce îi 
dădu de gândit lui Carl. 

— Așa cum am spus, vrem să știm despre Curt Wad. Ne puteți 
acorda zece minute? 

— Sigur, dar nu am scris nimic despre el în ultimii cinci ani. Puteţi 
spune că am rămas fără elan. 

Fără elan, pe dracu”. Ritmul cu care rotești acel pahar de vin spune 
o altă poveste, se gândi. 

— Te-am verificat, minți Carl. Nu eşti în șomaj, deci, cum îţi câștigi 
existența, Louis? 

— Lucrez pentru o organizație, răspunse Petterson, încercând să 
evalueze cât de mult ştia Carl. 

Şi din acest motiv, Carl dădu din cap. 

— Răspuns corect. Ai putea să ne povesteşti despre asta? 

— Poate. Sau ai putea începe prin a-mi spune ce crimă investighezi. 

— Am spus că investigăm o crimă? Nu cred că am spus asta, nu, 
Assad? 

Assad clătină din cap. 

— Relaxează-te, spuse Assad. Nu ești bănuit pentru nimic în 
special. 

Era adevărat, însă Petterson se alertase totuși. 

— Atunci cine este și pentru ce? A, şi poate îmi puteți arăta niște 
acte dacă tot suntem la subiect? 

Carl își ţinu insigna suficient de ridicată pentru ca toată lumea din 
apropiere să o poată vizualiza bine. 

— Vrei s-o vezi și pe a mea? întrebă Assad cu îndrăzneală. 

Din fericire, Petterson refuză. Poate că era momentul să facă o 
legitimaţie și pentru Assad. O carte de vizită cu ceva care să arate ca 
un logo al poliției era suficient. 

— Investigăm patru cazuri de persoane dispărute, spuse Carl. 
Numele Gitte Charles înseamnă ceva pentru tine? Era o asistentă 
auxiliară, locuia pe Samso. 


Petterson dădu din cap că nu. 

— Atunci, Rita Nielsen? Sau Viggo Mogensen? 

— Nu. Când au dispărut? 

— Începutul lunii septembrie 1987. 

Petterson zâmbi. 

— Aveam doisprezece ani la vremea aceea. 

— Deci nu ai fost tu, zâmbi din nou Assad. 

— Ce zici de Philip Nørvig? Îţi sună cunoscut? 

Petterson îşi lăsă capul pe spate și se prefăcu că se gândește, dar 
Carl îl citi. Jurnalistul ştia clar cine era Philip Nørvig. Putea la fel de 
bine să scrie cu litere mari de neon. 

— A fost un avocat în Korsgr, a locuit în Halsskov, spuse Carl 
zâmbind. Fost activist în Partidul Puritan, exclus în 1982. Dar aveai 
doar șapte atunci, așa că nici asta nu a fost din vina ta. 

— Nu pot spune că am auzit de el. Trebuia? 

— Având în vedere cantitatea de articole pe care le-ai scris despre 
Partidul Puritan, să zicem că aș fi surprins dacă nu ai fi auzit de el. 

— Da, poate că am scris. Doar că nu mai sunt sigur, asta este totul. 

De ce nu? se gândi Carl. 

— Putem verifica oricând în arhivele ziarelor. Poliţia se pricepe la 
chestii de acest fel, sau poate nu știai? 

Petterson păli. 

— Ce ai scris despre Cauză? întrebă Assad un pic prematur. 

Bărbatul clătină din cap. Trebuia să însemne „nimic” și poate că era 
adevărat. 

— Îţi dai seama că vom verifica informaţia, nu-i așa, Louis? Și 
permite-mi să spun asta: limbajul tău corporal mi-a spus că știi mult 
mai multe decât recunoști. Nu știu exact ce și poate fi irelevant, dar 
cred că ar fi cazul să începi să vorbeşti. Chiar acum. Lucrezi pentru 
Curt Wad? 

— Este totul în regulă, Louis? întrebă prietenul său, Mogens, care 
se apropie cu precauţie din nou. 

— Da, sunt bine. Dar aceștia doi latră la copacul greșit. Se întoarse 
spre Carl și spuse cu o voce calmă: Nu am nimic de-a face cu acel om, 
absolut nimic. Lucrez pentru o organizație numită Benefice. Este un 
organism independent care funcţionează pe bază de finanțare 
voluntară. Treaba mea este să adun informaţii despre greșelile 
Partidului Danemarca și ale coaliției guvernamentale din ultimul 
deceniu. Să zicem doar că sunt suficiente pentru a-mi continua 
activitatea. 

— Da, trebuie că eşti un om ocupat. OK, deci vom renunța la 
abordarea respectivă. Dar pentru cine aduni aceste informații? 

— Pentru oricine o cere. Ascultă, îmi pare rău că nu vă pot ajuta 
mai mult. Dacă doriți informaţii despre Curt Wad, puteți citi despre el. 


Se pare că aveţi toate articolele mele, dar eu am trecut la alt subiect 
de atunci. Deci, dacă nu aveţi întrebări specifice cu privire la acești 
oameni dispăruți, v-aş fi recunoscător dacă m-aţi lăsa să mă bucur de 
ceea ce a mai rămas din ziua mea liberă. 

— Și-a schimbat un pic abordarea, zise Carl îngândurat, când 
reveniră pe stradă câteva minute mai târziu. Tot ce i-am cerut a fost o 
descriere rapidă a acestui Curt Wad. Mă întreb ce dracu” o fi cu el? 

— Îţi voi spune în curând, Carl. Momentan tipul dă telefoane. Nu te 
uita, pentru că ne privește pe fereastră. Dar cred că ar trebui s-o 
rugăm pe Lis să afle pe cine apelează. 

Septembrie 1987 


În acea dimineață de vineri, Nete se trezi în apartamentul ei cu o 
durere de cap. Nu știa dacă durerea era cauzată de experimentele 
olfactive din ziua trecută sau de conștientizarea faptului că în acea zi 
crucială va omori șase persoane în decurs de douăsprezece ore. 

Tot ce știa era că, dacă nu-și lua tabletele pentru migrenă, totul se 
ducea pe apa sâmbetei. Probabil că două tablete ar fi fost suficiente, 
dar ea luă trei, iar pentru o oră sau două a stat cu privirea fixată pe 
ceas până când capilarele creierului i s-au relaxat, și putea să vadă 
lumina fără să o simtă ca pe un șoc electric. 

Apoi așeză ceștile pe masa de mahon din sufrageria ei elegantă, 
lingurițele de argint aliniate pe un rând și pregăti decantorul de 
extract de măselariță, astfel încât, când va veni momentul, să își poată 
servi musafirii cu cantitatea corectă, fără prea mult deranj. 

Reluă procedura în minte pentru a zecea oară, înainte de a se așeza 
încă o dată să aștepte, ascultând ticăitul ceasului englezesc al 
bunicului din spatele ei. Mâine după-amiază avea să zboare spre 
Mallorca, iar verdele plin de viață din Valldemossa îi va umple 
simțurile și-i va alunga din minte trecutul cu toți demonii lui. 

Dar mai întâi, camera morţii era pregătită să-și primească 
ocupanții. 

După pierderea sarcinii, tatălui i-a fost recomandată o familie care 
să o accepte pe Nete, o familie care a primit-o ca pe o paria, iar acest 
lucru nu s-a schimbat niciodată. 

Camera menajerei era plasată în exteriorul casei, iar munca pe care 
trebuia să o facă în timpul zilei era solicitantă, așa că singurele 
momente când era împreună cu familia erau mesele, iar acestea se 
desfăşurau în cea mai profundă tăcere. În puţinele ocazii în care s-a 
încumetat să deschidă gura, ei au redus-o la tăcere, deși a făcut tot 
posibilul să vorbească frumos. Până și fiica și fiul, care aveau aproape 
aceeaşi vârstă cu ea, tindeau să o ignore. Era un corp străin, o 
necunoscută și o tratau de parcă ar fi avut drept de viață și de moarte 
asupra ei. În afară de muncă, viaţa nu-i oferea nimic, și nu a primit 
niciodată o vorbă bună. Asprimea, mustrările și regulile erau la 
ordinea zilei. 

Douăzeci de kilometri o despărțeau pe Nete de casa copilăriei sale, 
doar o oră cu bicicleta. Dar Nete nu avea bicicletă și zilele și le 
petrecea sperând că tatăl ei va dori să o viziteze. Nu a făcut-o 


niciodată. 

După ce a stat cu familia timp de un an și jumătate, a fost chemată 
în salon, unde polițistul local stătea de vorbă cu tatăl ei adoptiv. 
Zâmbea, dar în momentul în care a văzut-o pe Nete, expresia feţei sale 
se schimbă. 

— Nete Hermansen, îmi pare rău că trebuie să te informez că tatăl 
tău s-a spânzurat acasă duminica trecută. Prin urmare, autoritățile au 
decis ca familia bună de aici să fie numită tutorele tău permanent. 
Asta înseamnă că vor avea autoritate deplină asupra ta până la 
douăzeci și doi de ani. Consideră-te norocoasă. Tatăl tău a lăsat în 
urmă numai datorii. 

O informare rece și oficială. Fără condoleanţe, fără informații 
despre înmormântare. 

Ca o concluzie, au dat din cap scurt spre ea. Viaţa lui Nete se 
prăbușise. Spectacolul se încheiase. 

A plâns afară în câmp, iar muncitorii de la fermă au șușotit, aşa 
cum fac oamenii în momente ca acesta. Uneori se simțea atât de 
singură încât durerea devenea fizică. Alteori era total indiferentă. 

Dacă ar fi avut parte de bunătate, sau de o mângâiere ocazională pe 
obraz. Dar Nete a învăţat să trăiască fără. 

Când târgul a venit în orașul din apropiere în acel weekend, 
celelalte fete de la fermă au luat autobuzul fără să-i spună. De aceea a 
stat pe marginea drumului, cu două coroane în buzunar și a făcut 
semn oricărui vehicul care se întâmpla să treacă. 

Cel care s-a oprit era greu de privit. Un camion rablagit, cu scaune 
prăfuite, dar cu şoferul care zâmbea. 

Evident, habar n-avea cine era ea. 

A spus că îl cheamă Viggo. Viggo Mogensen, tocmai din Lundeborg. 
El transporta în spate peşte afumat pentru un proprietar de stand, care 
îl vindea la piaţă. Erau două lăzi pline mirosind a fum și a apă de 
mare, dar nu mai avusese de mult așa emoții. 

Când celelalte fete o zăriră plimbându-se printre standuri cu o 
înghețată în mână și cu un tânăr arătos lângă ea, în ochii lor a văzut 
ceva ce nu mai văzuse niciodată. Mai târziu, ar fi putut-o numi 
invidie, dar la vremea aceea era pur și simplu fascinată și asta din 
motive întemeiate. 

Vremea era caldă, precum verile ei cu Tage, iar Viggo vorbea atât 
de viu despre mare și viața liberă încât Nete aproape că o percepea ca 
pe propria ei viață. Un val de fericire i-a încălzit toată ființa, ceea ce a 
făcut totul mult mai ușor pentru Viggo. 

Ea îl lăsă să-și pună braţul în jurul umerilor ei în timp ce el o 
conduse acasă, iar ea îl privi cu speranţă în inimă și cu obrajii înroșiți 
când a oprit camionul în spatele unor copaci și a tras-o spre el. Nu s-a 
simțit alarmată atunci când el și-a pus prezervativul și i-a spus că asta 


înseamnă că totul va fi plăcere și nu vor fi probleme. 

Dar, ulterior, când s-a retras și a văzut prezervativul spart, expresia 
lui s-a schimbat. Ea a întrebat dacă va rămâne însărcinată, sperând că 
va spune că s-ar putea și că măcar o va lua acasă cu el. 

Cum asta fusese ceea ce îşi dorise, a rămas într-adevăr însărcinată, 
iar celelalte fete au aflat repede. 

— Când vomiţi în câmp înseamnă că ai un prunc în burtă, a strigat 
una dintre ele după ea. Și au râs până când li s-au desfăcut basmalele 
de sub bărbii. 

O jumătate de oră mai târziu, stătea în fața mamei adoptive, care, 
cu o voce tremurândă, a ameninţat-o că va afla toată casa, ca să nu 
mai vorbim de poliție, dacă nu era de acord să scape de făt. 

În aceeaşi zi, un taxi s-a prezentat în curte și fiul a fost trimis 
departe deoarece familia dorea să-l ţină la distanță de nenorocirea pe 
care Nete o adusese în viața lor. Nete a declarat că responsabil era un 
tânăr decent din Lundeborg pe care îl întâlnise la târg, dar fetele care 
îi văzuseră împreună au insistat că era doar un desfrânat care profita 
de tinere pentru propria lui plăcere și doar atât. 

A primit un ultimatum. Fie se întorcea la fostul ei medic pentru a 
elimina fătul, fie familia va trebui să ceară serviciilor sociale să predea 
problema poliţiei. 

— Ai mai scăpat de unul înainte, știi cum e, i-a spus mama 
adoptivă, fără nici cea mai mică urmă de simpatie, după care soțul 
femeii a condus-o cu mașina și a aruncat-o în fața cabinetului. Putea 
să ia autobuzul acasă când se termina, i-a spus el, căci timpul lui era 
prea preţios ca să stea toată ziua acolo. S-a abținut de la a-i ura noroc, 
deși i-a zâmbit perfid, poate pentru ca să-și ascundă încântarea. 

Nete nu a știut niciodată ce era în mintea lui. 

A stat un timp, lovindu-și genunchii unul de altul, mișcându-se ușor 
înainte și înapoi în sala verde de așteptare. Mirosul de camfor și de 
medicamente o făcea să se simtă nerăbdătoare și timorată. Teama de 
instrumente medicale și de canapeaua medicului coborî asupra ei, 
minutele târându-se în timp ce pacienţii cu tuse erau tratați unul câte 
unul în spatele ușii închise a sălii de consultaţie. A auzit vocea 
medicului. Era profundă și calmă, dar defel liniștitoare. 

În cele din urmă, când i-a venit rândul, ultimul pacient al zilei, un 
doctor mai tânăr decât cel pe care îl aștepta o luă de mână și o 
întâmpină cu o voce ce părea prietenoasă. Datorită vocii sale, ea s-a 
eliberat de frică. Şi când a adăugat că el îşi amintea bine de ea și apoi 
a întrebat dacă este fericită în noua ei familie, a dat din cap în liniște 
şi s-a lăsat în mâinile lui. 

Nu a văzut niciun motiv de îngrijorare atunci când a trimis-o pe 
secretară acasă și nici când a încuiat ușa, deși s-a întrebat de ce era 
fiul și nu tatăl cel care o privea acum, de parcă s-ar fi întâlnit în multe 


ocazii înainte. Nu se văzuseră decât o dată, când medicul bătrân 
venise acasă la ei după avortul ei. 

— Ai onoarea de a fi primul meu pacient la ginecologie, Nete. Tatăl 
meu mi-a lăsat recent cabinetul său, așa că acum eu sunt cel căruia i 
te adresezi cu „Doctor Wad”. 

— Dar când a sunat tutorele meu, cel cu care a vorbit era tatăl tău, 
doctore. Ştii ce urmează să se întâmple? 

El a stat un moment și a privit-o de sus până jos, într-un fel care o 
lăsa indiferentă. S-a dus la ferestre și a tras perdelele, întorcându-se 
spre ea cu o expresie care indica faptul că halatul lui alb ascundea 
interese mai degrabă personale decât profesionale. 

— Sigur că ştiu, a răspuns el după un timp, așezându-se lângă ea și, 
în sfârșit, și-a luat privirea de pe corpul ei. Din păcate, legea din 
această țară impune anumite restricții asupra avorturilor provocate, 
aşa că poți mulțumi stelelor tale norocoase că sunt dispus să fiu la fel 
de compătimitor ca tatăl meu în acest sens. Dar presupun că știi toate 
astea, spuse el, punându-și mâna pe genunchiul ei. La fel cum 
presupun că știi că noi doi putem întâmpina foarte multe probleme, 
dacă s-ar afla ceea ce vom face astăzi. 

Ea a dat din cap în tăcere şi i-a dat plicul. În el erau toate 
economiile ei din ultimii doi ani, cu excepția celor cinci monede de 
două coroane din buzunar, plus o bancnotă de o sută de coroane 
donată de mama ei adoptivă. Patru sute de coroane în total. Spera că 
era suficient. 

— Să lăsăm asta pentru o clipă, în regulă, Nete? În primul rând, 
trebuie să te ducem pe masa de examinare. Lasă-ţi lenjeria pe scaun 
aici. 

A făcut cum i s-a spus, privind la suporturile metalice și crezând că 
nu va putea niciodată să-și ridice picioarele atât de sus. A chicotit, în 
ciuda faptului că îi era frică. Totul părea atât de ireal și de comic. 

— Acum, ar fi bine dacă te-ai lăsa pe spate, spuse el, ajutând-o să-și 
ridice picioarele. 

A stat așa acolo, cu organele genitale expuse, întrebându-se cât va 
dura. Apoi a ridicat capul pentru o clipă și l-a văzut privind între 
picioare ei. 

— Stai nemișcată acum, a spus el, cu o ușoară mișcare a părții 
inferioare a corpului, de parcă și-ar fi scos pantalonii. 

Şi o secundă mai târziu și-a dat seama că exact asta făcuse. 

Mai întâi îi simţi coapsele păroase între ale ei. Au gâdilat-o, dar 
apoi a simţit izbitura cu care a intrat în ea, determinând-o să-şi ridice 
spatele ca un arc. 

— Au! strigă ea. 

El s-a îndepărtat doar pentru a împinge din nou și din nou, 
ţinându-i cu forța genunchii, oprind-o să-și strângă picioarele sau să se 


răsucească. Nu spunea nimic, pur și simplu se uita în jos între coapse, 
cu ochii mari. 

A încercat să protesteze, să-l facă să se oprească, dar gâtul ei părea 
doar să se contracte și nu era capabilă să rostească niciun cuvânt. Apoi 
s-a lăsat peste ea cu toată greutatea, cu ochii sticloși și goi. Nu a fost 
deloc plăcut, așa cum a fost cu Tage și Viggo. Nici pe departe. Mirosul 
lui pur și simplu îi provoca greață. 

După puţin timp, a ridicat capul spre tavan și cu gura deschisă a 
scăpat un geamăt. 

După ce a terminat, şi-a încheiat pantalonii și și-a plimbat degetele 
încet, în sus şi în jos peste coapsele ei fragede și umede. 

— Eşti pregătită acum, a spus el. Aşa se face. 

Nete și-a mușcat buza inferioară. Un sentiment de ruşine o 
năpădise și nu avea să o mai părăsească niciodată. Sentimentul că 
trupul și mintea ei erau două lucruri separate și fiecare putea juca 
împotriva celuilalt. Se simţea debusolată și supărată și foarte, foarte 
singură. 

A privit cum pregătea masca de anestezie şi a simțit brusc nevoia să 
fugă. Dar înainte să își dea seama, mirosul de eter i-a umplut nările. A 
simțit că-i vâjâie capul, iar ultimul ei gând a fost că, atunci când totul 
se va termina, va folosi cele zece coroane pe care le mai avea pentru 
un bilet de tren spre Odense, unde va căuta locul numit Consiliul 
pentru Mamele Necăsătorite. Auzise că ei ajută persoanele ca ea. Și ce 
i-a făcut Curt Wad va fi răzbunat. 

Astfel a început catastrofa din viaţa ei. 

Zilele următoare a avut dezamăgiri una după alta. Femeile de la 
consiliu au consolat-o la început. I-au dat un ceai și au tinut-o de 
mână, iar ea a simţit că ele ar face orice să o ajute. Dar când le-a 
expus detaliile violului, avortul ulterior și banii pe care i-a plătit, 
feţele lor au devenit grave. 

— Pentru început, Nete, trebuie să-ți dai seama că astfel de acuzaţii 
sunt grave. În plus, nu înţelegem foarte bine de ce ai făcut mai întâi 
avort şi abia după aceea ai venit la noi. Pare total invers. Mi-e teamă 
că va trebui să te predăm autorităţilor. Înţelegi, sper? Aici trebuie să 
facem lucrurile ca la carte. 

Nete s-a gândit să le spună că tutorii ei erau cei care i-au impus 
avortul. Cu siguranță nu doreau ca fata pe care o aveau sub tutelă să- 
şi afișeze depravarea în fața copiilor lor și a tinerilor muncitori de la 
fermă. Dar Nete nu a spus nimic, din loialitate pentru simplul fapt că 
au acceptat-o. Această loialitate nu era însă reciprocă, după cum a 
descoperit mai târziu. 

La scurt timp, au apărut doi ofițeri în uniformă în birou și au rugat- 
o să îi însoțească. Trebuia să dea o declaraţie la secția de poliţie, dar 


mai întâi trebuia să meargă la spital, ca să se poată stabili dacă spune 
adevărul. 

După ce au terminat, ea a putut să rămână peste noapte în oraș, 
sub supravegherea atentă a consiliului. 

Au examinat-o amănunțit şi au găsit dovezi ale unei intervenții 
ginecologice. Bărbaţii în halatele albe și-au introdus degetele în ea, iar 
femeile cu insigne de asistente au curăţat-o. 

I s-au pus întrebări. Ea a răspuns cu onestitate, așa cum știa ea mai 
bine. Chipurile medicilor erau solemne, iar șoaptele lor, când s-au 
retras într-un colț al camerei, păreau pline de îngrijorare. 

A simţit că acei oameni erau de partea ei și, din acest motiv, 
confruntarea ei bruscă cu un Curt Wad liber și zâmbitor în camera de 
interogatoriu a secţiei de poliție a umplut-o de spaimă. Era vesel, 
stând lângă doi ofițeri în uniformă și cu un bărbat lângă el, care s-a 
prezentat ca fiind Philip Ngrvig, un avocat, care părea pregătit să-i 
facă probleme. 

Au rugat-o pe Nete să se așeze și au făcut semn către cele două 
femei care au intrat în încăpere. Pe una dintre ele a cunoscut-o la 
consiliu, dar cealaltă nu i-a fost prezentată. 

— Am vorbit cu dr. Wad aici prezent, iar el ne-a confirmat că a 
efectuat ceea ce este cunoscut din punct de vedere tehnic drept 
dilatare și chiuretaj, Nete, a spus a doua femeie. Avem cazierul 
doctorului Wad aici. 

A aşezat dosarul pe masă în faţa ei. Pe copertă era un cuvânt pe 
care nu-l putea citi şi sub el cifra „64”. Atât reușea să înţeleagă. 

— Acesta este raportul scris de dr. Wad după ce a efectuat 
intervenția chirurgicală, a explicat avocatul. Se afirmă fără echivoc că 
ţi s-a efectuat un chiuretaj în urma sângerărilor abundente, neregulate 
şi că, probabil, are legătură cu avortul spontan pe care l-ai suferit în 
urmă cu aproape doi ani. Mai mult, afirmă că, în ciuda vârstei 
fragede, ai recunoscut că ai întreținut relații sexuale cu străini, fapt 
confirmat și de tutorii tăi. Este corect? 

— Nu ştiu ce este un chiuretaj, dar știu că doctorul mi-a făcut 
lucruri rele, a răspuns strângând buzele ca să le oprească din tremurat. 
Nu avea să-i lase să o facă să plângă. 

— Domnișoară Hermansen, în calitate de avocat al doctorului Wad, 
trebuie să vă sfătuiesc să fiți foarte atentă cu privire la formularea 
acuzațiilor care nu pot fi dovedite, a spus Nørvig, cu chipul cenușiu, 
dar încă liniștit. Aţi afirmat că dr. Wad v-a efectuat un avort și totuși 
medicii de aici din Odense nu au putut să confirme acest lucru. Curt 
Wad este un medic conștiincios și extrem de competent. Munca sa este 
de a ajuta oamenii, nu de a efectua avorturi ilegale. S-a făcut un 
chiuretaj, da, dar a fost în beneficiul dumneavoastră, așa este? 

S-a aplecat în față, ca și cum ar fi sărit la gâtul ei, dar Nete nu s-a 


speriat mai tare decât era deja. 

— S-a lăsat peste mine și a făcut sex cu mine, iar eu am strigat la el 
să se oprească. Vă spun că asta s-a întâmplat. 

A aruncat o privire spre feţele care o înconjurau. Era ca și cum ar fi 
vorbit cu copacii din pădure. 

— Cred că ar trebui să fii foarte atentă când afirmi astfel de lucruri, 
Nete, spuse femeia de la Consiliul pentru Mamele Necăsătorite. Nu 
ajută la nimic. 

Avocatul s-a uitat în jur cu aroganță. Nete nu-l plăcea deloc. 

— Într-adevăr. Acum, susțineți că doctorul Wad v-a violat, a 
continuat el. La care dr. Wad a răspuns cu graţie că anestezicul pe 
care vi l-a administrat a avut un efect destul de puternic asupra 
dumneavoastră și că, în astfel de cazuri, pacienţii au de multe ori 
halucinaţii. Sunteţi familiară cu cuvântul, Nete? 

— Nu, și nu contează dacă sunt sau nu, pentru că a făcut ceva ce n- 
ar fi avut voie și a făcut-o înainte de a-mi pune masca. 

Cei din jurul ei au avut un schimb de priviri. 

— Dă-mi voi să-ţi sugerez ceva, Nete. Dacă presupunem că un 
medic ar vrea să violeze o pacientă într-o situație de genul acesta, nu 
crezi că ar aştepta până după ce va fi anesteziată? o întrebă femeia pe 
care Nete nu o mai văzuse înainte. Trebuie să spun că ceea ce ne 
relatezi acum este foarte greu de crezut. 

— Dar asta s-a întâmplat. 

Nete s-a uitat în jurul ei și și-a dat seama că niciunul dintre cei 
prezenți nu era de partea ei. 

S-a ridicat în picioare, simțind din nou disconfortul din abdomen, 
umezeala din lenjerie. 

— Vreau să mă întorc acasă, spuse ea. Voi lua autobuzul. 

— Mă tem că nu va fi atât de ușor, Nete. Fie îţi retragi acuzațiile, 
fie trebuie să-ți cerem să rămâi, a spus unul dintre polițiști, aruncând 
o bucată de hârtie peste masă spre ea. 

S-a uitat la ea, neînţelegând, dar el i-a arătat o linie punctată în 
partea de jos. 

— Doar scrie-ți numele acolo și poți pleca. 

Pentru el era ușor să-i spună asta. Dar ea nu știa nici să citească, 
nici să scrie. 

Nete și-a luat privirea de la foaia de hârtie și s-a uitat spre bărbatul 
înalt, așezat vizavi de ea. Privirile lor s-au întâlnit și a văzut în ochii 
lui ceva ce părea a fi un apel la confidenţialitate. Dar ea nu avea de 
gând să răspundă apelului. 

— A făcut ceea ce am spus că a făcut, a repetat ea. 

Au rugat-o să se așeze la masa din colţ, în timp ce au început să 
discute între ei. Femeile păreau să ia într-adevăr problema în serios, 
iar Curt Wad a clătinat din cap de câteva ori când i s-au adresat. În 


cele din urmă, s-a ridicat în picioare și a dat mâna cu fiecare dintre ele 
pe rând. 

Era liber să plece. 

Două ore mai târziu, stătea așezată pe marginea unui pat, într-o 
cameră mică dintr-o casă a cărei locaţie îi era necunoscută. 

I s-a spus că procesul ei va avea loc în curând și că va fi desemnat 
un avocat care să o reprezinte. Au spus că tutorii ei îi vor trimite 
lucrurile. 

Nu mai era dorită la fermă. 

Au trecut câteva săptămâni până ce acuzaţiile împotriva lui Curt 
Wad au fost aduse în fața instanței, dar între timp autoritățile și 
avocatul lui Wad nu au pierdut timpul. Philip Ngrvig s-a dovedit 
deosebit de priceput când a fost vorba de contracararea acuzațiilor, iar 
instanţa l-a ascultat cu nerăbdare. 

I-au testat inteligența, au chemat martori și au copiat documente. 

Cu doar două zile înainte de termenul pentru proces, Nete a fost 
contactată în cele din urmă de către avocatul ei desemnat. Un bărbat 
jovial, în jur de șaizeci de ani. Cam atât se putea spune despre el. 

Abia când s-a așezat în sala de judecată, a realizat că nimeni nu 
intenționa să o creadă şi cazul devenise prea grav pentru a fi pur și 
simplu ignorat. 

Niciun martor nu s-a întors să o privească din tribună. Atmosfera 
părea de gheaţă. 

Fosta ei directoare mizerabilă de la școală a povestit despre fuste 
ridicate, cuvinte urâte, minte slabă, lene și promiscuitate generală. 
Pastorul care i-a confirmat religios pe colegii ei de școală a relatat 
poveşti despre lipsa ei de religiozitate și tendinţe diabolice. 

Astfel, concluzia a fost formulată încă deja din prima parte a 
procesului: cu siguranță era vorba de un caz clar de „retard social”. 

Pe baza acestei concluzii, Nete a fost considerată o persoană cu 
deficiențe nu doar morale, ci și mentale. Un reziduu al societății, de 
care oamenii normali trebuiau să scape. Mincinoasă și șmecheră, în 
ciuda lipsei de educație. Au vorbit în mod repetat despre „caracterul 
ei ușuratic și sălbatic”. Au acuzat-o de comportament potrivnic și 
chiar rebeliune. Au descris-o ca fiind ofensivă și că afișa un 
comportament cu tentă sexuală, care a fost o sursă de mare suferință 
pentru toți cei din jurul ei și că, din momentul în care a ajuns la 
pubertate, a devenit o ameninţare. Când s-a stabilit că ICE ui ei fusese 
măsurat la 72,4 pe scara Binet-Simon, toți au fost de acord că doctorul 
Curt Wad a fost victima unei calomnii și mitomanii implacabile, în 
ciuda bunelor sale intenții. 

Nete a protestat, susținând că întrebările adresate ei în cadrul 
testului IQ au fost incredibil de prosteşti, adăugând că i-a plătit lui 


Curt Wad exact patru sute de coroane pentru a-i întrerupe sarcina. 
Confruntat cu această informație, tatăl adoptiv a declarat sub 
jurământ că ea nu ar fi putut să pună atâţia bani deoparte. Nete a fost 
şocată. Fie a minţit, fie soţia lui nu i-a spus despre suma pe care i-a 
dat-o. Ea i-a strigat judecătorului că, dacă voiau să ştie dacă spune 
adevărul, o pot întreba soția. Dar femeia nu a fost prezentă în instanță 
şi, se pare, că la fel de absentă era și dorinţa de a se afla adevărul. 

Mai târziu a venit șeful consiliului parohial, care era înrudit cu 
unul dintre băieţii care o aruncaseră în pârâul de la moara din Puge. 
Bărbatul a luat cuvântul și a declarat că un centru pentru fete - sau 
mai bine un centru de corecție — ar fi o formă de plasament mai 
potrivită decât o altă familie adoptivă. Acest lucru fusese evident încă 
de când începuse să se încurce cu oricine îi dădea atenție și își 
provocase avortul, aruncându-se pe stânci. Fata era o rușine pentru o 
parohie de altfel pașnică. 

Una câte una, acuzaţiile aduse împotriva lui Curt Wad au fost 
respinse în instanță. Privirea plină de mulțumire de sine de pe chipul 
lui Philip Ngrvig îi spunea lui Nete că acest proces era menit să-l facă 
să avanseze în carieră către instanţele superioare și, în tot acest timp, 
Curt Wad avea un zâmbet arogant lipit pe chipul aristocrat. 

Și apoi, într-una din ultimele zile înghețate ale lunii februarie, 
judecătorul, care a cântărit pro şi contra, i-a transmis lui Curt Wad 
regretele instanţei că a suferit neplăcerea de a fi târât prin mocirla 
creată de un copil mincinos și disprețuitor. 

În timp ce a trecut pe lângă Nete, Wad a dat din cap scurt spre ea, 
pentru ca instanţa să-i observe noblețea, asigurându-se deopotrivă că 
nimeni nu vede triumful și disprețul din ochii lui. În același moment, 
judecătorul a dispus ca minora de șaptesprezece ani să fie plasată în 
grija Autorităţii Naţionale pentru Persoanele cu Handicap Mintal în 
vederea reabilitării acelei individe defecte, pentru ca în anii următori 
să se întoarcă o persoană mai bună, vrednică de a face parte din 
comunitate. 

Au trecut două zile, apoi a fost trimisă la Institutul Keller din 
Brejning. 

Consultantul de acolo i-a comunicat că, la prima vedere, nu 
considera că ea ar avea vreun fel de retard și că va scrie consiliului 
parohial pentru a le spune că va fi externată din instituţie, dacă testele 
indicau faptul că era normală. 

Dar lucrurile au decurs altfel. 

Rita s-a asigurat de asta. 

Primul Congres Naţional al Partidului Puritan a fost un succes 
răsunător. Curt se uitase la mulțimea adunată cu mândrie și lacrimi în 
ochi, cum rareori putea fi văzut. 

Acum, în iarna vieţii sale, sarcina de a înfiinţa un partid politic cu 
aspirații parlamentare realiste fusese în sfârșit îndeplinită, iar acum 
aproape două mii de danezi susținători înflăcărați îl ovaţionau 
extaziaţi. În cele din urmă, exista speranță pentru pământul natal al 
fiilor săi. Își dorea ca Beate să fi putut sta lângă el. 

— Foarte bine că l-ai oprit pe acel jurnalist înainte de a-și încheia 
tirada, spuse ulterior unul dintre președinții locali. 

Curt dădu din cap. Ca să fii pregătit să lupţi pentru niște convingeri 
care creau rezistență și dușmani, aveai nevoie de oameni puternici 
care să poată interveni atunci când situaţia o cere. De data asta se 
descurcase fără ei, dar data viitoare când sigur se va mai întâmpla, se 
va înconjura de oameni care să se ocupe de aspectele mai puțin 
plăcute. 

Din fericire, situaţia fusese soluționată rapid, iar restul ședinței se 
desfășurase fără incidente şi cu prezentări excelente ale platformei 
electorale a partidului și a candidaților parlamentari. 

— Încercați să puneţi bazele unui partid fascist, nu-i așa, dr. Wad? 
strigă jurnalistul, în timp ce se înghesuia prin mulțime cu dictafonul în 
mână. 

Curt scutura din cap și zâmbea. Asta trebuia să facă atunci când 
oamenii se apropiau prea mult. 

— Cu siguranță nu, strigă el. Dar să vorbim în circumstanțe mai 
plăcute. Te voi lămuri și îți voi spune tot ce vrei să știi. 

Aruncă o privire rapidă și plină de reproș în direcţia celor de la 
securitate, care permiseseră mulțimii să se adune încă o dată în jurul 
scandalagiului. Contracararea guralivilor şi a nebunilor obișnuiți era 
acceptabilă, dar agresarea fizică a unui jurnalist care își făcea treaba 
nu era. El trebuia să se asigure că oamenii lui știau asta. 

— Cine era acel bărbat? îl întrebă pe Lønberg, după ce ușile vechii 
săli de ședințe au fost închise în spatele lor. 

— Nimeni important. Este de la Presa Liberă, adună muniţie pentru 
ai lui. Numele lui este Søren Brandt. 

— În cazul acesta, îl cunosc. Fiţi cu ochii pe el. 

— Suntem deja. 


— Adică staţi cu ochii pe el. 

Lgnberg dădu din cap, iar Curt îl bătu prietenește pe umăr, înainte 
de a deschide ușa unei săli de conferințe mai mici. Era așteptat de o 
adunare exclusivistă, formată din aproximativ o sută de persoane. 

Se urcă la o tribună mică și-și privi susținătorii fideli, care se 
aşezară pe scaunele lor şi începură să aplaude. 

— Ei bine, domnilor, începu el, avem aici elita naţiunii, care ignoră 
interdicția de a fuma. 

Zâmbiră larg toți, iar cineva din rândul din față întinse mâna să-i 
ofere un trabuc dintr-o cutie mică de piele. Curt Wad zâmbi și-și ridică 
mâinile spunând: 

— Mulţumesc, dar un om trebuie să aibă grijă de sănătatea sa. Mai 
ales odată ce a trecut de optzeci de ani. 

Publicul râse din toată inima. Se simţea bine printre ei. Ei erau cei 
inițiați. Oameni în care putea avea încredere. Bărbaţi capabili care se 
dedicaseră cauzei, majoritatea fiind alături de el de mulți ani. Ceea ce 
trebuia să le spună acum nu avea să fie bine primit. 

— Întâlnirea noastră de astăzi s-a derulat magnific, iar dacă 
atmosfera de acolo reflectă în vreun fel sentimentele populației, cred 
că ne putem aștepta să ne asigurăm un număr semnificativ de locuri la 
următoarele alegeri. 

Mulțimea ovaţiona în picioare. 

Curt savură pentru o clipă gestul, apoi ridică mâinile pentru a-i 
reduce la tăcere, respirând adânc înainte să vorbească. 

— Vă rog să luaţi loc. Aici suntem cu toții egali. Noi cei prezenți în 
această sală suntem acum coloana vertebrală a Partidului Puritan. Am 
condus ostilitățile de-a lungul anilor și am făcut munca grea. Am fost 
avangarda morală, mereu pregătiți să intervenim discret şi cu 
încredere. „Cel care înțelege să-l slujească numai pe Dumnezeu va 
culege cea mai mare recompensă”, după cum spunea tatăl meu. 

Se auziră mai multe aplauze 

Un zâmbet apăru pe chipul lui. 

— Mulţumesc. Tatăl meu ar fi fost mândru să fie astăzi aici, spuse 
plecându-și ușor capul pentru a-i privi pe cei care stăteau mai 
aproape. Munca noastră care combate nașterea unor urmași 
nevrednici ai națiunii noastre și împiedică concepţia la femeile care ar 
putea să o producă este continuarea unei străduințe îndelungate și 
pline de onoare, iar prin această lucrare toți cei prezenți am ajuns să 
înţelegem că indiferența nu duce la nimic bun. 

Ridică mâinile către public în semn de recunoaștere. 

— Noi, cei care suntem adunaţi aici, nu am fost niciodată 
indiferenți. 

O rundă de aplauze s-a auzit în jurul camerei. 

— Și acum din ideile noastre fondatoare s-a născut un partid politic 


care va lupta pentru o societate în care munca pe care până acum am 
desfășurat-o în secret și în contravenţie cu legea va putea curând intra 
în legalitate. Și va fi nu doar legală, ci și lăudată. 

— Bravo, bravo! se auzi din mulțime. 

— Cu toate acestea, până se întâmplă acest lucru, mă tem că 
activitățile acestui cerc trebuie să înceteze. 

Cuvintele lui declanșară consternare și panică. Mulți înghețară în 
scaunele lor, cu țigările mocnind între degete. 

— Toţi ați fost martori mai devreme la eforturile acelui jurnalist de 
a ne defăima. Vor mai fi mulţi ca el, iar sarcina noastră cea mai 
importantă este să îi ținem sub control. Din acest motiv, activitatea 
desfășurată de cei prezenţi trebuie să fie sistată pentru o perioadă. 

Se auzi un murmur de voci care se stinse când Wad ridică mâna. 

— Chiar în această dimineață am primit vestea tristă că unul dintre 
cei mai buni prieteni ai noștri, Hans Christian Dyrmand din 
Sønderborg - și observ că mulți dintre voi l-au cunoscut personal pe 
Hans Christian —, și-a luat viața. 

Se uită în jos la figurile din faţa lui. Unele erau devastate, altele 
gânditoare. 

— Ştim că în ultimele două săptămâni, Hans Christian a făcut 
obiectul unor investigaţii ale autorităților din sănătate. Un caz de 
avort și sterilizare ulterioară atât de prost făcute, încât fata în cauză a 
fost obligată să solicite tratament la Spitalul General Sønderborg. Hans 
Christian a ales să își asume consecinţele, distrugând toate 
înregistrările şi documentele sale personale, după care a făcut pasul 
final. 

Din nou, acest lucru declanșă un murmur în cadrul adunării, deși 
Curt nu putu să-i evalueze cu exactitate natura. 

— Dacă apartenenţa lui Hans Christian la Cauză ar fi fost făcută 
publică, sunt sigur că vă puteţi imagina ce impact ar fi avut asupra 
activității noastre. Hans Christian evident că și-a dat seama. Ar fi fost 
distrus tot ceea ce ne străduim acum să obținem în cadrul Partidului 
Puritan. 

Urmă o tăcere lungă. 

— Astfel de puncte slabe nu pot fi acceptate în climatul actual, într- 
un moment în care Partidul Puritan trebuie să fie prezentat public și 
ancorat ferm în mintea poporului danez, spuse el. 

Ulterior, fu abordat de mai mulți membri care îl informară că își 
vor continua eforturile clandestine, în ciuda apelului său, deși cu 
asigurări că vor cerceta toate documentele lor pentru a se asigura că 
nimic nu poate compromite Cauza. 

Era exact ceea ce-și dorea să obțină. Siguranţa înainte de toate. 

— Vei participa la înmormântarea lui Hans Christian? întrebă 
Lønberg în timp ce plecau. 


Curt zâmbi. Lønberg era un om bun. Mereu în căutarea unor puncte 
slabe în procesul de gândire al altor persoane, inclusiv al lui Curt. 

— Bineînţeles că nu, Wilfrid. Dar ne va lipsi, nu-i aşa? 

— Într-adevăr. 

Lønberg dădu din cap. Nu îi fusese deloc ușor să convingă un 
prieten vechi că pastilele de dormit erau singura lui opţiune. 

Chiar deloc ușor. 

Când ajunse acasă, Beate deja dormea. 

Porni iPhone-ul primit de la fiul său și văzu abundența de mesaje 
pe care le primise. 

Va trebui să aştepte până dimineaţa, se gândi. Era prea obosit 
acum. 

Se așeză o clipă pe marginea patului, uitându-se cu ochii 
întredeschiși la fața lui Beate, ca și cum ar fi vrut să atenueze urmele 
dure ale trecerii timpului. Pentru el era oricum frumoasă și prefera să 
se concentreze pe această frumuseţe decât pe fragilitatea care pusese 
stăpânire pe ea. 

El o sărută pe frunte, apoi intră în baie și se dezbrăcă. 

Sub duș era un bătrân. Era singurul loc unde nu putea să ignore 
declinul propriului său corp. Când se uită în jos, văzu cum mușchii i se 
atrofiaseră aproape complet, cum pielea odată acoperită de păr 
întunecat și des era acum albă și goală. Stomacul său nu mai era ferm 
ca în zilele de altă dată, iar brațele nu mai ajungeau să-i spele spatele. 

Îşi lăsă capul pe spate pentru a îndepărta această melancolie 
bruscă, simțind jeturile de apă fierbinte lovindu-i fața precum acele. 

Procesul de îmbătrânire a fost unul dificil, renunţarea la control, la 
fel de grea. În timp ce primea într-adevăr tributurile adunării de azi, 
era un om care renunța, un om a cărui muncă era finalizată. Era acum 
o figură marcantă a partidului, menit să stea în funcție și nimic mai 
mult. Începând de astăzi, alții vor vorbi în numele partidului. El va 
păstra, desigur, un rol consultativ, dar congresul i-a ales pe cei care îi 
vor reprezenta în fața publicului și cine ar putea spune dacă vor 
decide mereu să-i urmeze sfatul? 

Mereu. Repetă cuvântul contemplativ. Un cuvânt care sună foarte 
ciudat când este rostit la vârsta de optzeci și opt de ani. Cât de lipsit 
de esență părea brusc. 

Se şterse cu prosopul, având grijă să nu alunece pe podea, când 
auzi iPhone-ul sunând în buzunarul pantalonilor aflați pe capacul 
toaletei. 

ÎI luă şi-şi spuse numele, în timp ce stătea cu picioarele într-o baltă 
de apă. 

— Herbert Sønderskov. Am încercat să vă găsesc toată ziua. 

— Înţeleg, spuse Wad. Herbert, prietene, a trecut mult timp de 


când nu am auzit de tine. Și da, îmi pare rău, dar telefonul meu a fost 
închis din cauza congresului de la Tåstrup. 

Sønderskov îl felicită, deşi vocea lui era departe de a fi veselă. 

— Curt, a fost poliția aici să examineze cazuri de persoane 
dispărute, printre care și Philip. Unul, Carl Mørck de la sediul Poliției 
din Copenhaga. Mie a menţionat numele tău în câteva contexte. Mi-e 
teamă că a menţionat și Cauza. 

Curt rămase nemișcat o clipă. 

— Ce știe Mie? 

— Nu foarte multe. Nu de la mine, cel puţin, și probabil nici de la 
Philip. Se pare că a prins câteva fragmente pe ici, pe colo, asta este 
totul. Ea l-a menţionat și pe Louis Petterson. A continuat, deşi am 
încercat să o opresc. Mi-e teamă că a devenit foarte încăpățânată. 

Nu era de bine. 

— Ce a spus, mai exact, îți aminteşti? Curt tremura de frig, cu 
pielea de găină din care se ițeau puţinele fire de păr rămase. 

El ascultă fără să întrerupă tot ce avea să-i spună Herbert 
Sønderskov. Vorbi doar după ce acesta termină. 

— Ştii dacă acest detectiv a luat legătura cu Louis Petterson? 

— Nu, urma să verific, dar nu am numărul de telefon al lui Louis. 
Iar pe internet nu e tocmai disponibil, nu? 

Se lăsă o tăcere în care Curt încercă să evalueze pagubele. Nu, nu 
era bine. Nu era bine deloc. 

— Herbert, munca noastră nu a fost niciodată într-o asemenea 
primejdie, așa că te rog să încerci să înţelegi ce îţi voi cere acum. Tu și 
Mie trebuie să plecați în vacanţă, înţelegi? Eu voi acoperi toate 
cheltuielile. Mergeţi în Tenerife. În vestul insulei există câteva stânci 
numite Acantilado de Los Gigantes. Sunt foarte abrupte și se întâlnesc 
cu marea. 

— O, Doamne! spuse Sønderskov slab. 

— Ascultă-mă, Herbert! Nu există o altă cale. Trebuie să faci să 
pară un accident, mă auzi? 

Auzi sunetul respirației sacadate a lui Sønderskov la celălalt capăt. 

— Herbert, sunt multe în joc. Gândeşte-te la fratele tău, la prietenii 
buni, la colegi și cunoscuţi. Ca să nu mai vorbim de tine. Asta poate 
însemna ani de efort irosiți şi moarte politică. Dacă Mie nu va fi 
oprită, vor cădea multe capete. Vorbim de procese lungi și prelungite 
în instanță. Pedepse lungi cu închisoare. Dizgraţie și decădere. Toată 
munca pe care am depus-o pentru a ne stabiliza ca organizaţie va fi în 
zadar. Mii și mii de ore investite și donaţii făcute de ordinul 
milioanelor. Astăzi a fost primul Congres Naţional al Partidului 
Puritan. După următoarele alegeri, vom fi reprezentați în parlament. 
Tu şi Mie veţi periclita toate acestea dacă nu acționezi. 

Sønderskov nu fu capabil să scoată niciun sunet. 


— Presupun că ai distrus fișierele lui Philip, așa cum am convenit. 
Au dispărut toate înregistrările sale? 

Nu primi niciun răspuns. Curt înlemni. De aici înainte erau pe cont 
propriu. 

— Nu o pot face, Curt. Nu putem pleca undeva până se liniștesc 
apele? îl imploră Sønderskov, de parcă n-ar fi știut că o face inutil. 

— Doi pensionari distinși cu pașapoarte daneze, Herbert? Crezi 
serios că ai putea să te pierzi așa în mulțime? Poliţia te va găsi în cel 
mai scurt timp. Și dacă ea nu, noi sigur am face-o. 

— O, Doamne! spuse din nou Sønderskov. 

— Aveţi douăzeci și patru de ore. Rezervaţi cu Star Tour mâine. 
Dacă locurile sunt epuizate, luați un zbor către Madrid, apoi 
continuaţi spre Tenerife cu compania aeriană internă. După sosire, 
faceți fotografii cu locaţia voastră, la fiecare cinci ore, și trimiteți-mi 
prin e-mail, astfel încât să știu unde sunteţi. Doar așa vom finaliza 
problema, înţelegi? 

Răspunsul veni ezitant. 

— Înţeleg. 

Şi apoi Curt închise apelul. 

„Vom avea grijă să înţelegi, îşi spuse în sinea lui. Și atunci vom 
scoate din casă acele dosare nenorocite și le vom arde”. 

Căută prin apelurile pierdute pe ecranul iPhone-ului. Sønderskov 
spunea adevărul. Îl sunase la fiecare jumătate de oră de la 
douăsprezece și jumătate. Și mai târziu, Louis Petterson făcuse la fel, 
erau cincisprezece apeluri. 

Situația nu îl încânta deloc. 

Îngrijorarea lui nu era legată de ancheta dispariţiei lui Philip 
Nørvig. Nu avea nimic de-a face cu asta. Ceea ce îl preocupa erau 
informațiile pe care Mie le dăduse poliției. 

Nu îl avertizase el pe Philip în legătură cu femeia aceea 
blestemată? Nu îl avertizase pe Herbert? 

O făcuse, nu-i așa? 

Trecuse o jumătate de oră încordată, în care îl apelase în repetate 
rânduri pe Louis Petterson, până ce tânărul jurnalist sună înapoi. 

— Da, îmi pare rău, doar că mi-am închis mobilul de fiecare dată 
după ce v-am sunat, ca să nu pot fi urmărit, explică el. Nu vreau să mă 
sune tipul acela, Carl Mørck, și asistentul lui ciudat. 

— Fă-mi un rezumat scurt, îi ceru Curt. 

Petterson se conformă. 

— Unde ești acum? îl întrebă Curt după ce termină. 

— Undeva în afara localităţii Kiel. 

— Și unde te duci? 

— Nu trebuie să știți. 


Curt încuviință din cap. 

— Şi nu trebuie să vă faceţi griji. Dosarele de la Benefice sunt la 
mine. 

Bun băiat. 

Încheiară conversaţia şi Curt se îmbrăcă. Somnul trebuia să mai 
aştepte. 

Se duse la etaj în sala de relaxare cu chicineta sa mică, scoase un 
sertar de sub masa de lucru, îndepărtă tava de plastic plină cu piulițe 
și şuruburi și scoase vechiul telefon Nokia care se afla ascuns 
dedesubt. 

Introduse o cartelă SIM reîncărcabilă, atașă încărcătorul, porni 
telefonul și formă numărul lui Caspersen. I se răspunse în mai puţin de 
douăzeci de secunde. 

— Cum de ești treaz la ora asta, Curt. Și cum de suni de pe acest 
număr? 

— O situaţie de criză, răspunse el. Notează numărul și sună-mă de 
pe cartela ta reîncărcabilă. Peste exact cinci minute. 

Caspersen făcu așa cum i se ceru și ascultă rezumatul lui Curt în 
tăcere. 

— Avem pe cineva la sediul poliției care poate fi de încredere? 
întrebă Curt, după ce termină informarea. 

— Pe nimeni. Dar avem pe cineva la Station City, răspunse 
Caspersen. 

— la legătura cu el, spune-i că trebuie să oprim o anchetă a 
poliției. Spune-i că efortul îi va fi recompensat, atât timp cât acest Carl 
Mørck va fi oprit. 

Carl aruncă o privire la ceas, în timp ce întorcea în parcare cu 
ştergătoarele la turație maximă. Era ora patru fără un sfert, întârziase 
patruzeci şi cinci de minute la programarea sa stupidă la Kris, 
psihologul. Mona îi va face diseară viaţa un iad pentru asta. De ce 
dracw' trebuiau să meargă toate pe dos de fiecare dată? 

— Să luăm și asta cu noi, spuse Assad, scoțând o umbrelă pliabilă 
din buzunarul de depozitare din ușa mașinii. 

Carl opri motorul. 

— Nu am chef să împart o umbrelă cu tine, mormăi el, după care 
își regretă vorbele în timp ce stătea lângă intrarea în clădirea sumbră 
din beton, gândindu-se că probabil cineva scosese dopul rezervorului 
de apă din cer şi tot ce putea vedea era o perdea de ploaie. 

— Intră sub asta, Carl. De-abia ţi-ai revenit, îți amintești? strigă 
Assad. 

Se uită dezaprobator la umbrela cu buline. Ce dracu’ l-ar putea 
determina pe un bărbat în toată firea, în floarea vârstei, să cumpere 
un articol atât de ridicol? Era de culoare roz, pentru numele lui 
Dumnezeu. 

Cu toate acestea, se năpusti sub ea, făcând slalom printre bălți cu 
Assad, până când un coleg apăru brusc din clădire și trecu pe lângă ei 
cu un rânjet pe față, de parcă ar fi bănuit în tot acel timp că între cei 
doi era mai mult decât o relaţie profesională. Era al naibii de jenant. 

Carl ieși de sub umbrelă în ploaia torențială. Bărbaţii cu umbrele 
erau patetici, aproape la fel de mult ca și bărbaţii care se dezbracă la 
bustul gol la picnicuri. Nu putea să-i accepte pe niciunii. 

— Arăți ca un şobolan înecat, spuse ofițerul de serviciu, în timp ce 
Carl trecu în grabă, scoțând sunete care aminteau de o scurgere de 
chiuvetă scăpată. 

— Vezi cine e în spatele acestei organizaţii Benefice, bine, Rose? 
spuse el, ignorând comentariile despre balene eșuate și căzi de baie 
răsturnate. 

Îşi tamponă hainele cu hârtie igienică într-o încercare nefericită de 
a le usca, promițându-și să instaleze în baie un uscător de mâini 
automat. O chestie din aia i-ar fi readus la normal temperatura 
corporală în cel mai scurt timp. 

— Ai vorbit cu Lis, Assad? întrebă el, după ce consumă trei sferturi 


din sulul de hârtie, în timp ce Assad își desfășura covorașul de 
rugăciune pe podeaua lui. 

— Toate la timpul lor, Carl. Rugăciunea mai întâi. 

Carl se uită la ceas. Jumătate din personalul de la sediul central se 
va îndrepta spre casă într-un minut, inclusiv Lis. Cineva trebuia să 
respecte orele normale de lucru, chiar dacă nu era el acea persoană. 

Se aruncă pe scaunul lui de birou și îi formă numărul. 

— Departamentul A. Cu ce vă pot ajută-a-a? se auzi o voce despre 
care ar fi putut să jure că aparținea doamnei Sgrensen. 

— Eşti, Lis? 

— Lis este la ginecolog. Cata la telefon. 

Prea multe informații. 

— Aha, înțeleg. Carl Mørck aici. Aţi verificat careva pe cine a sunat 
acest tip, Louis Petterson, în această după-amiază? 

— Da, iubire, am făcut-o. 

„Iubire”? Auzea bine? La ce fel de curs participa ea? Competenţe de 
lingușeală? 

— L-a sunat pe Curt Wad în Brøndby. Vrei adresa lui? 

După două apeluri către Louis Petterson nu obținu nimic altceva 
decât un mesaj care îi spunea că numărul nu era disponibil în acel 
moment. Dar la ce se putea aștepta? Chiar i-ar fi plăcut să-l întrebe pe 
Petterson de ce a sunat o persoană cu care susținea că nu are nimic 
de-a face. 

Se uită spre panoul său cu un suspin, luând de pe el fragmentul de 
hârtie pe care avea notat numărul lui Kris. Nu-l considera demn de 
trecut în agenda sa telefonică, dar folosirea lui acum era cu siguranță 
o opțiune mai atractivă decât mersul până la Anker Heegaards Gade 
pe vremea de afară. 

— Kris la Cour, spuse vocea de la celălalt capăt. 

Avea deci un nume sofisticat. 

— Carl Mørck, răspunse el. 

— Nu pot vorbi acum, Carl, urmează să primesc un client. Sună-mă 
mâine-dimineață. 

La dracu”! Cu siguranță că Mona nu va fi încântată. 

— Îmi cer iertare, Kris, izbucni el înainte să-i închidă telefonul. Din 
păcate chiar nu aveam cum să ajung astăzi. După cum știi, traseul meu 
este unul trist și pavat cu cadavre. Nu poţi să mă programezi luni? Te 
rog? Știu că îmi va face bine. 

Pauza care a urmat fu la fel de chinuitoare ca aceea dintre 
„ţinteşte” și „foc” a plutonului de execuţie. Nu avea nici cea mai mică 
îndoială că acest fandosit plin de sine și de apă de colonie îi va da 
raportul Monei. 

— Mda. Mă întreb dacă eşti sincer în privinţa asta? 


Sincer în ce privință?, fu cât pe ce să întrebe Carl, dar își dădu 
seama despre ce era vorba. 

— Cu siguranță sunt. Sunt convins că ședințele noastre se vor 
dovedi extrem de benefice pentru mine, răspunse el, gândindu-se mai 
mult la accesul pe care-l va avea la corpul minunat al Monei decât la 
tentativele lui Kris de a-i îndrepta circumvoluţiunile cerebrale. 

— Bine, atunci rămâne pe luni. Ora trei, la fel ca astăzi. OK? 

Carl își dădu ochii peste cap. Da, la dracu”, da! 

— Mulţumesc, spuse el, și închise telefonul. 

— Două chestii pentru tine, Carl, spuse o voce din spatele lui. 

Simţi mirosul înainte să audă vocea. Ca o pâclă de balsam de rufe 
suspendată în aer. Imposibil de ignorat. 

Se întoarse și o văzu pe Rose în ușă, cu un teanc de ziare sub braţ. 

— Ce parfum e? întrebă el, știind bine că ceea ce ar fi spus ea în 
continuare putea fi echivalentul unor răni letale, dacă nu era atent. 

— Asta? Oo, este al Yrsei. 

Destul spus. Se pare că nu le va fi permis să o uite pe Yrsa prea 
repede. 

— În primul rând, l-am verificat pe acest Herbert Sønderskov cu 
care ai avut o discuţie în Halsskov. Se pare că spunea adevărul că nu 
era implicat în dispariția lui Ngrvig, pentru că se afla în Groenlanda, 
de la întâi aprilie până în optsprezece octombrie 1987. Era jurist în 
cadrul guvernului de acolo. 

Carl dădu din cap, simțind furtuna ce avea să se dezlănţuie în 
intestinele sale. 

— Şi în al doilea rând, acest Benefice este un fel de consiliu 
finanţat din fonduri private. În afară de câţiva analiști politici care 
lucrează independent, au un singur jurnalist permanent, pe acest Louis 
Petterson. Funcţionează pe baza a ceea ce ei numesc „tehnica 
servieta”, ceea ce înseamnă că produc o copie scurtă pe care 
politicienii ocupați o pot scana în câteva secunde. Un căcat populist și 
tendențios, dacă mă întrebi pe mine. 

Carl nu s-a îndoit de asta nicio secundă. 

— Cine este în spatele organizaţiei? întrebă el. 

— O anume Liselotte Siemens. Ea este președintele consiliului de 
administraţie, iar sora ei este directorul general. 

— Hmm. N-am auzit niciodată de ea. 

— Nici eu, dar i-am verificat dosarul. Am căutat în urmă cu 
douăzeci și cinci de ani, am verificat toate adresele ei înregistrate și 
am aflat ceva ce am putea considera a fi un indiciu. 

— Continuă. 

— La sfârşitul anilor optzeci avea domiciliul la aceeași adresă cu un 
cunoscut doctor în probleme de fertilitate din Hellerup, pe numele lui 
Wilfrid Lønberg. El este tatăl celor două surori Siemens. Ceea ce este 


destul de interesant, aș spune. 

— Da? întrebă Carl aplecându-se ușor înainte. Interesant, de ce? 

— Pentru că Wilfrid Lgnberg este unul dintre fondatorii Partidului 
Puritan. Nu l-ai văzut la televizor? 

Carl încercă să-și amintească, dar descoperi că intestinele sale care 
clocoteau păreau să-i fi întrerupt orice legătură cu cortexul. 

— OK. Și pentru ce sunt ziarele? continuă el, arătând spre grămada 
de sub braţul lui Rose. 

— Assad și cu mine reverificăm perioada în care au dispărut 
persoanele noastre, dar de data aceasta în ziare diferite. Trebuie să fim 
siguri că am acoperit totul. 

— Ai făcut o treabă bună, Rose, spuse el, calculând câți pași ar 
trebui să facă să ajungă la budă. 

Zece minute mai târziu, stătea în fața lui Assad, părând foarte 
palid. 

— Am plecat acasă, Assad. Stomac deranjat. 

Acum o să spună „ţi-am zis eu”, se gândi Carl. 

Dar, în schimb, Assad întinse mâna sub birou, scoase umbrela și i-o 
înmână. 

— Mi-e milă de cămila care nu poate tuși și defeca în același timp, 
spuse el. 

Indiferent ce dracu” ar vrea să însemne asta. 

Drumul până acasă a fost ca un dans în ritm de step pe accelerator, 
cu transpirația scurgându-i-se prin fiecare por și stomacul într-o 
tulburare profundă. Dacă l-ar fi oprit poliția rutieră, nu avea altă 
opțiune decât să invoce caz de forță majoră. Chiar se gândi să 
pornească luminile albastre şi sirena. Trecuse multă vreme de când nu 
mai făcuse în pantaloni, și ținea morţiș să perpetueze statistica pentru 
încă o bună perioadă de timp. 

Așa că, în momentul în care ajunse acasă și găsi ușa din față 
încuiată, aproape că o scoase din ţâţâni. Ce dracu’ făceau acolo 
înăuntru? 

După cinci minute de ușurare pe budă se simți mult mai bine. Peste 
două ore, trebuia să se ducă cu zâmbetul său gen Colgate la Mona, 
pregătit să se joace de-a unchiul cu bestia ei de nepot. 

Hardy era treaz când intră în sufragerie, urmărind cum curgea 
ploaia peste jgheaburile acoperișului. 

— A naibii vreme, spuse el, auzindu-l pe Carl intrând. Ce n-aș da să 
pot să stau afară măcar o jumătate de minut. 

— Și eu mă bucur să te văd, prietene, spuse Carl și se aşeză lângă 
patul lui Hardy, mângâindu-l pe obraz. Ştii că în toate există și un 
dezavantaj. Eu tocmai am făcut o nenorocită de infecție gastrică de la 
vremea asta. 


— Să-ţi spun drept? Aș da orice să fac infecţie gastrică. 

Carl zâmbi și urmări privirea lui Hardy. 

Pe plapumă era o scrisoare deschisă și Carl recunoscu imediat 
adresa expeditorului. Se aștepta să primească și el una în curând. 

— Aha, deci s-a finalizat divorțul tău de Minna. Ce simţi în legătură 
cu asta, Hardy? 

Hardy își încleștă dinţii și încercă din răsputeri să pretindă că nu 
observă expresia empatică a lui Carl. 

— Nu cred că pot vorbi despre asta, Carl, răspunse el, după un 
minut sau mai mult de tăcere. 

Carl îl înțelegea mai bine decât oricine. Avusese o căsătorie reușită. 
Probabil cea mai reușită din cercul de cunoscuți al lui Carl. Ar fi avut 
în curând nunta de argint, dacă glonţul încasat de Hardy nu ar fi 
schimbat complet situaţia. 

Carl încuviinţă din cap. 

— Minna a venit personal cu scrisoarea? 

— Da. Era și băiatul nostru cu ea. Sunt bine. 

Hardy înțelegea, cu siguranță înţelegea. De ce ar fi trebuit ca viața 
femeii pe care o iubea să se oprească doar pentru că a lui luase sfârşit? 

— Partea amuzantă este că am primit un pic de speranță astăzi. 

Carl ridică din sprâncene, din reflex. Zâmbi în semn de scuze, dar 
prea târziu. 

— Da, ştiu ce gândești, Carl. Crezi că sunt un amărât care refuză să 
înfrunte adevărul. Dar cu o jumătate de oră în urmă, Mika mi-a făcut 
ceva care m-a durut ca naiba. Oricum, destul de tare încât să-l facă pe 
Morten să danseze în jurul camerei. 

— Cine dracu” este Mika? 

— OK, nu prea ai stat pe acasă în ultima vreme. Dacă nu știi cine 
este Mika, mai bine întreabă-l pe Morten. Dar neapărat să baţi la ușă 
mai întâi. În momentul de față sunt în faza intimă. A scos un sunet 
care putea trece drept un chicotit. 

Carl stătu liniștit ca un șoarece în fața ușii lui Morten de la subsol, 
până când râsul înăbușit îi oferi un semn că era oportun să bată la ușă. 

Intră ezitând. Gândul de a-l vedea pe Morten într-o ipostază 
afectuoasă cu cineva numit Mika era suficient pentru a opri pe oricine. 

Cei doi bărbaţi stăteau nevinovaţi în fața ușii deschise a ceea ce 
fusese cândva o saună, cu braţele sprijinite fiecare pe umerii celuilalt. 

— Hei, Carl! Doar îi arătam lui Mika colecția mea de Playmobil. 

Carl era conștient de expresia jenată de pe faţa lui. Dacă Morten 
Holland într-adevăr își ademenise armăsarul acolo, sub pretextul de a- 
i arăta colecția Playmobil, atunci, fără îndoială că era net superior 
tuturor încercărilor sale de a atrage doamne naive în bârlogul său. 

— Bună, spuse Mika, întinzând o mână mai păroasă decât pieptul 


lui Carl. Mika Johansen. Sunt colecţionar, la fel ca Morten. 

— Aaa, mormăi Carl, rămas brusc fără consoane. 

— Nu colecționează ouă Kinder sau Playmobil ca mine, dar uite ce 
mi-a oferit. 

Morten îi întinse lui Carl o cutie de carton. Scria pe ea: 3218-A 
BAUARBEITER. Și cu siguranță înăuntru era un bărbat albastru cu o 
pălărie roșie, care ținea în mâini probabil o mătură exagerat de mare. 

— Foarte drăguţ, spuse Carl și i-o returnă. 

Morten pufni și îi oferi oaspetelui său o îmbrățișare. 

— Nu e drăguţ, e minunat, Carl. Acum am un set complet de 
lucrători din 1974, de când a început totul, până acum. Și cutia este 
verde. Este minunat. 

Carl nu-şi mai văzuse chiriaşul radiind aşa de când se mutase în 
urmă cu trei ani. 

— Deci, ce colecționaţi? îl întrebă Carl pe Mika, nedorind neapărat 
să afle. 

— Cărți de anticariat despre sistemul nervos central. 

Carl se strădui în zadar să găsească o expresie potrivită. Adonisul 
brunet râse. 

— Pare amuzant să colectez așa ceva, știu. Dar sunt un 
fizioterapeut şi un specialist în acupunctura certificat, așa că poate nu 
este chiar atât de ciudat. 

— Ne-am cunoscut în urmă cu douăzeci de zile, când am avut ceva 
la gât. Îmi rămăsese capul blocat, nu-ți amintești, Carl? 

Existase vreun moment în care capul lui Morten să nu fie blocat? 
Dacă existase, îl pierduse. 

— Ai vorbit cu Hardy? întrebă Morten. 

— Da, de aceea am coborât. A spus că ceva l-a durut ca dracu”. 

Se întoarse către Mika. 

— Ce i-ai făcut, i-ai băgat un ac în ochi? 

Încercă să râdă, dar nu mai râse nimeni cu el. 

— Nu chiar. Am pus ace în niște nervi care par a fi activi încă. 

— Și a reacţionat la asta? 

— Și încă cum, spuse Morten. 

— Trebuie să-l punem în poziția șezut, spuse Mika. Este sensibil în 
mai multe puncte. Există o zonă pe umărul lui și două în jurul bazei 
degetului mare. Este foarte încurajator. 

— Cum adică, încurajator? 

— Cred că niciunul dintre noi nu poate aprecia pe deplin cât de 
greu s-a străduit să stimuleze acele locuri sensibile. Dar se pare că 
există indicii că, dacă va lucra în continuare la asta, va putea să-și 
miște degetul mare. 

— Degetul mare? Și la ce o să-l ajute? 

Mika zâmbi. 


— La multe. Înseamnă contact, muncă, transport, capacitatea de a- 
şi purta singur de grijă. 

— Vorbești acum despre un scaun cu rotile electric? 

Se instala o pauză, în timpul căreia Morten își privi admirativ noua 
sa cucerire, în timp ce Carl simţi că-i crește temperatura și că inima 
începe să-i bubuie. 

— Asta și multe altele în plus. Am o mulțime de contacte în 
domeniul sănătăţii și, cu siguranță, Hardy este un pacient în care 
merită să investească. Sunt absolut convins că viața lui se poate 
schimba radical în viitor. 

Carl avu impresia că prinsese rădăcini. Avu senzaţia că-i cade 
plafonul în cap, că nu știe unde-i sunt picioarele sau încotro să-și 
îndrepte privirea. Pe scurt, era stupefiat, ca un copil care dintr-odată 
înțelegea sensul lumii. Era un sentiment în mare măsură necunoscut 
lui şi tot ce putu face fu să-l tragă pe acel bărbat spre el într-o 
îmbrățișare. A vrut să-i spună mulțumiri, dar cuvintele îi rămaseră în 
gât. 

Apoi simţi o bătaie pe spate. 

— Da, spuse Mika, ca un înger păzitor. Știu cum trebuie să te simți, 
Carl. Este un progres colosal. Este într-adevăr. 

Din fericire era vineri, așa că magazinul de jucării din piaţa din 
Allergd era încă deschis. Mai avea timp să găsească o prostioară 
pentru nepotul Monei, ceva ce nu ar fi putut fi folosit ca armă. 

— Bună, spuse el puțin mai târziu, în timp ce băiatul se uita la el 
de pe holul Monei, arătând ca cineva care ar putea face foarte mult 
rău, chiar și fără să aibă vreun obiect contondent la îndemână. 

Îi dădu băiatului cadoul, păstrând o distanță de siguranță. Acesta 
scoase un braţ precum o cobră pornită la atac. 

— Reflexe bune, îi spuse Monei, în timp ce băiatul dispăru cu 
premiul său. 

El o trase spre el, ţinând-o atât de strâns, încât nici măcar un fir de 
iarbă nu putea să încapă între ei. Era într-adevăr excepţional de 
frumoasă, parfumată și apetisantă, aproape incredibilă. 

— Ce i-ai adus? întrebă ea, după care îl sărută. 

Cum naiba putea să-și amintească, cu ochii ei căprui frumoși atât 
de aproape? 

— Hm... o minge Phlat, cred că așa se numește. Poate fi aplatizată 
şi apoi să ia din nou forma de minge. Are și cronometru... Cred. 

Ea îi aruncă o privire sceptică, de parcă ar fi spus că Ludwig nu va 
avea probleme în a găsi un număr considerabil de utilizări pentru 
jucărie, la care Carl cel mai probabil nu se aștepta. 

De data aceasta, fiica Monei, Samantha, părea mai pregătită. Ea îi 
strânse mâna și se abținu să se uite la trăsăturile sale fizice mai puțin 


flatante. 

Avea ochii mamei sale. Cum naiba putea cineva să lase o zeiță ca 
ea singură cu un copil de crescut, habar n-avea. Cel puţin, până când 
deschise gura. 

— Sper că nu vei mai picura în sos, spuse ea, izbucnind într-un râs 
strident și extrem de nepotrivit. 

Carl încercă să i se alăture, deși râsul lui era mai puțin însuflețit. 

Intrară și se așezară direct la masă. Carl era pregătit de luptă. Cele 
patru tablete primite de la farmacist îi calmaseră intestinele și mintea 
îi era limpede și pregătită pentru ce era mai rău. 

— Cum îți place mingea Phlat, Ludwig? 

Băiatul nu răspunse. Poate pentru că avea gura burdușită cu doi 
pumni de chipsuri. 

— A zburat afară pe fereastră la prima încercare, răspunse mama 
sa. După ce mâncăm cobori să o aduci din curte, mă auzi, Ludwig? 

În continuare nu primi niciun răspuns. Cel puţin, băiatul era 
consecvent. 

Carl se uită la Mona, care pur și simplu ridică din umeri. Se pare că 
perioada sa de probă nu se încheiase încă. 

— Ţi-a ieșit creier din cap când ai fost împușcat? întrebă în cele din 
urmă băiatul, după ce mai înghiți câțiva pumni de cartofi prăjiţi, 
arătând spre cicatricea de pe tâmpla lui Carl. 

— Un pic, da, răspunse el. Așa că acum sunt doar de două ori mai 
deștept decât prim-ministrul. 

— Asta nu spune prea multe, mormăi mama sa de pe margine. 

— Eu sunt bun la matematică. Tu ești? întrebă băiatul, cu ochi 
strălucitori care, pentru prima oară, îl priveau acum direct pe care. 
Stabiliseră o legătură. 

— Sunt genial, minți Carl. 

— Cunoști jocul cu 1089? întrebă băiatul. 

Carl fu surprins că putea pronunţa un număr atât de mare. Câţi ani 
avea oare? Cinci? 

— Poate ai nevoie de hârtie pentru asta, Carl, spuse Mona, căutând 
un blocnotes și un creion într-un sertar din dulapul de la spatele ei. 

— OK, spuse băiatul. Gândește-te la un număr din trei cifre și scrie- 


Număr din trei cifre. Unde naiba învățase un copil de cinci ani o 
frază de genul acesta? 

Carl încuviință din cap și făcu cum i s-a spus. 367. 

— Acum întoarce numărul. 

— Să-l întorc? Ce vrei să spui? 

— Scrie-l de la coadă la cap. Eşti sigur că doar puţin creier ţi s-a 
scurs? întrebă mama fermecătoare a băiatului. 

Carl scrise 763. 


— Acum scade cel mai mic număr din cel mai mare, îl instrui 
geniul cu părul creţ. 

763 minus 367. Carl acoperi pagina cu mâna, ca să nu vadă nimeni 
că făcea operaţiile ca în clasa a treia. 

— Care este rezultatul? întrebă Ludwig cu ochii mirați. 

— Cred că 396. 

— Acum întoarce numărul și adună-l cu 396. Ce rezultat obţii? 

— Vrei să spui 693 plus 396? Vrei să le adun? 

— Da! 

Carl se concentră asupra adunării sale, folosind din nou mâna 
pentru a-și proteja scrisul. 

— 1089, spuse el, după ce făcu niște calcule. 

Băiatul izbucni în râs în timp ce Carl ridică privirea, intuind cât de 
nedumerit arăta. 

— Frumos, Ludwig. Întotdeauna va fi 1089, indiferent care cifre ai 
alege? 

Băiatul păru dezamăgit. 

— Da, nu aşa am spus? Dar, dacă începi cu 102, de exemplu, vei 
obține nouăzeci și nouă după prima scădere. Atunci trebuie să scrii 
099, în loc de nouăzeci și nouă, pentru că întotdeauna trebuie să ai un 
număr format din trei cifre, îți amintești? 

Carl încuviință din cap ca și cum s-ar fi prins de șmecherie. 

— Inteligent puştiul, spuse el încet, trimițându-i un zâmbet 
Samanthei. Sunt sigur că o moștenește pe mama lui. 

Ea nu răspunse, așa că, evident, avea dreptate. 

— Samantha este probabil unul dintre cei mai dotați matematicieni 
din țară. Dar se pare că Ludwig va fi şi mai bun, îl informă Mona, apoi 
îi înmână somonul. 

OK, deci mămica și odorul făceau o pereche pe cinste. Parţial genii, 
parțial bombe cu ceas, parțial lipsă de politeţe întruchipată. O 
combinație minunată. Nu tocmai cea mai confortabilă familie în care 
să te integrezi. 

După alte câteva provocări intelectuale, Carl fu în cele din urmă 
lăsat să respire. După încă două porţii de cartofi prăjiți și trei de 
înghețată, băiatul se simți epuizat. Samantha și Ludwig se hotărâră că 
era timpul să-şi încheie ziua, luându-și la revedere și lăsând-o pe 
Mona în picioare în faţa lui, cu ochi scânteietori. 

— Am stabilit o întâlnire cu Kris pentru luni, spuse Carl, dorind să 
treacă rapid peste acest capitol. L-am sunat să-mi cer scuze pentru că 
nu am reușit să ajung astăzi. Sincer, Mona, totul a fost pe fugă 
începând de dimineaţă. 

— Nu-ţi face griji, spuse ea, atrăgându-l într-o îmbrățișare atât de 
strânsă încât Carl simţi că era aproape de punctul de fierbere. 


— Cred că ești pregătit pentru un pic de tăvăleală, spuse ea, 
lăsându-și mâna să alunece peste partea frontală a pantalonilor lui. 

Carl trase aer printre dinți. Cu siguranţă era receptivă, trebuia să 
recunoască. Poate că moştenise trăsătura de la fiica ei. 

Ca parte a scenariului premergător, în care Mona mergea la baie să- 
şi dea cu pudră pe nas, Carl aștepta așezat pe marginea patului, cu 
obrajii înflăcărați și cu buzele umflate, într-o pereche de boxeri, care 
dintr-odată deveniseră prea mici. 

Şi atunci se auzi telefonul său. 

Era numărul lui Rose de la sediul central. Rahat. 

— Da, ce este, Rose? întrebă el scurt. Spune rapid pentru că fac 
ceva important, adăugă el, simțind cum bărbăţia lui începea să devină 
mai moale. 

— Am noutăți, Carl. 

— Despre ce anume? Și cum de mai ești încă la serviciu? 

— Amândoi suntem. Bună, Carl! îl auzi pe Assad în fundal. 

Ce naiba făceau acolo, și-o trăgeau, sau ce? 

— Am mai găsit un caz de persoană dispărută. A fost raportat abia 
la o lună după celelalte, așa că nu l-am sesizat la început. 

— OK, şi ce vă face să credeţi că are legătură cu cazurile noastre? 

— L-au numit cazul Velo Solex. Un tip din Brenderup, Fyn, se urcă 
pe moped și pleacă spre Ejby. Lasă mopedul în faţa gării și nimeni nu 
l-a mai văzut vreodată. A dispărut pur și simplu. 

— Și când se întâmpla asta? 

— 4 septembrie 1987. Dar asta nu este tot. 

Carl aruncă o privire spre baie, de unde se auzeau deja gângureli 
erotice. 

— Hai, zi repede. Ce alte informații mai aveţi? 

— Numele lui era Hermansen. Tage Hermansen. 

Carl se încruntă. 

— Şi? 

— Hermansen, Carl! strigă Assad în fundal. Nu-ţi aminteşti? Acesta 
a fost numele pe care l-a menționat Mie Nørvig în legătură cu primul 
caz pe care l-a preluat primul ei soț de la Curt Wad. 

— OK, răspunse Carl. Va trebui să analizăm. Ați făcut o treabă 
bună. Acum plecați acasă, amândoi. 

— Ne vedem la sediu, nu, Carl? Mâine-dimineață, la ora nouă? 
răsună vocea lui Assad în receptor. 

— Mâine e sâmbătă, Assad. Nu ai auzit niciodată de zile libere? 

Se auziră zgomote în telefon în timp ce Rose îi înmână telefonul lui 
Assad. 

— Ascultă, Carl. Dacă Rose și cu mine putem lucra în ziua noastră 
liberă, atunci poți și tu să conduci până la Fyn într-o zi de sâmbătă, 
nu-i așa? 


Nu era o întrebare. 

Rita privi spre lacul Peblinge, relaxată la exterior, dar încordată și 
în expectativă, cu trupul tânjind după nicotină. Două ţigări și se va 
îndrepta spre clădirea din cărămidă cenușie, va apăsa butonul 
interfonului, va împinge uşa din față și va urca scara care o va 
întoarce în trecut. Și atunci viaţa ei va reîncepe. 

Zâmbi în sinea ei și îi zâmbi și tânărului care trecea în fugă pe 
lângă ea, şi care îi aruncă o privire jucăușă în schimb. Deși era în 
picioare din zorii zilei, era într-o formă extraordinară. Se simțea 
invincibilă. 

Cu o ţigară între buze, observă cum alergătorul se oprise douăzeci 
de metri mai încolo și începuse să facă exerciții de întindere a 
mușchilor, în timp ce avea privirea fixată pe haina ei deschisă și sânii 
ampli. 

Poate altă dată, spuneau ochii ei, în timp ce își aprindea ţigara. 

Singurul lucru care conta în acest moment era Nete. Să o vadă pe 
Nete era mai important decât un puști cu creierul bălăngănind între 
picioare. 

În mintea ei își pusese întrebarea din nou și din nou, din ziua în 
care deschisese scrisoarea până azi-dimineață, când s-a urcat în 
mașină și s-a îndreptat spre capitală. De ce dorea Nete să o vadă? Nu 
s-au pus ele de acord cu ani în urmă să nu se mai întâlnească 
niciodată? Nete a fost foarte clară în privinţa asta ultima oară când s- 
au văzut. 

„Din vina ta am ajuns pe insula asta nenorocită. Tu ești cea care m- 
a târât în chestia asta în ziua aceea”, zise Rita râzând și imitându-și 
fosta prietenă între două fumuri de țigară. Tânărul alergător încă își 
evalua șansele. 

Rita râse din nou. Au fost niște vremuri foarte nesănătoase, cândva 
în trecut, în rigoarea solemnă a azilului din 1955. 

În ziua în care Nete a ajuns la instituția din Brejning, din estul 
Jutlandului, patru dintre pacienţii cu cel mai mic grad de retard s-au 
implicat într-o bătaie. Sălile cu tavan înalt răsunau de strigăte și 
ţipete. Ziceai că ești la balamuc. 

Ritei îi plăceau acele zile, când se întâmpla câte ceva. I-a plăcut 
întotdeauna să urmărească o bătaie bună, iar personalul excela în 
aplicarea pedepsei în natură. 


Stătea lângă intrare când doi polițiști o conduseseră pe Nete. O 
privire scurtă a fost suficientă pentru a realiza că era o fată la fel ca 
ea. Ochi ageri, șocați de urâțenia a ceea ce vedea. Și nu numai asta, 
dar simţea o furie în ea. Nete era o supraviețuitoare, la fel ca ea. 

Rita era un rezervor de furie. Era ceea ce o ţinea în mișcare. O 
ajuta să fure, să lase fraieri naivi fără portofele, să-i dea la o parte pe 
cei care îi stăteau în cale. Desigur, ştia că furia nu va fi niciodată o 
soluție, dar cumva emoția în sine era suficientă. Când simţea furie 
înăuntrul ei, se simţea capabilă de orice. 

Noii fete i s-a dat o cameră la două uși distanță de ea. Rita a decis 
că se va apropia de ea chiar în seara aceea. Vor deveni prietene, 
aliate, orice ar fi. O va instrui. 

A estimat că fata era cu câţiva ani mai tânără decât ea. În esenţă, 
naivă și nu foarte educată. Cu siguranță era inteligentă, dar fără să fi 
învăţat încă suficient despre viaţă și natura umană pentru a înțelege 
că totul funcționa ca un joc. Rita o va învăţa. 

Când fata se va sătura de peticit şosete toată ziua și după ce 
primele altercaţii cu personalul o vor scoate din ritmul ei, ea va merge 
la Rita să o consoleze. Și Rita o va face. Rita și-a promis că ele două 
vor dispărea înainte ca fagul să înfrunzească. Vor traversa peninsula 
Jutland până pe coasta de vest, unde se vor urca pe o barcă de pescuit 
din Hvide Sande, care le va duce în Anglia. Pescarii vor fi mereu gata 
să ajute două fete drăguţe aflate la ananghie. Care bărbat cu mintea 
zdravănă ar renunța la posibilitatea de a legăna barca cu două fete 
frumoase? 

Când vor ajunge în Anglia, aveau să înveţe engleza și să găsească 
locuri de muncă, iar când erau pregătite, se vor muta în America. 

Rita avea planul făcut. Avea nevoie doar de cineva cu care să îl 
ducă la bun sfârșit. 

În mai puţin de trei zile au și început problemele fetei. Punea prea 
multe întrebări, era atât de simplu. leşea în evidență dintre toate 
celelalte suflete dezamăgite și slabe la minte, iar întrebările ei erau 
considerate drept critică, un atac asupra sistemului. 

— Ţine-ţi capul în jos, îi spuse Rita pe coridor. 

— Nu-i lăsa să vadă cât de isteață ești. Nu te va ajuta cu nimic. Fă 
ce spun ei şi fă-o în tăcere. 

Apoi o trase pe Nete spre ea și o strânse. 

— O să te scap de aici, promit, dar mai întâi trebuie să știu ceva. 
Este posibil ca să vină cineva să te viziteze aici? 

Nete clătină din cap că nu. 

— Deci nu ai pe nimeni la care să te întorci acasă, dacă te-ar 
elibera vreodată de aici? 

Întrebarea a șocat-o în mod clar. 


— Ce vrei să spui, dacă mă vor elibera vreodată? 

— Doar nu crezi că cineva iese vreodată de aici, nu-i așa? Știu că 
sunt frumoase clădirile, dar este totuși o închisoare. S-ar putea să 
putem privi peste câmpuri și fiord, dar în jurul nostru există o sârmă 
ghimpată invizibilă care crește din pământ. Nu o să poţi escalada 
niciodată gardul acela fără mine, așa că ar fi bine să te obișnuiești cu 
ideea, la naiba. 

Nete chicoti pe neașteptate. 

— Hei, nu avem voie să înjurăm aici, o admonestă încet, lovind-o 
jucăuș pe Rita cu cotul. 

Era de treabă. 

După ce Rita își fumă cele două ţigări, se uită la ceas. Era ora 
10.58. Era timpul să intre în gura lupului. Era timpul să-i rupă dinţii. 

Alergătorul se sprijinea acum de un copac. Aproape că-i venea să-i 
spună să o aștepte până se întoarce, dar apoi se gândi la Nete, la părul 
ei bogat, la formele ei voluptuoase și se răzgândi. Va găsi oricând un 
penis disponibil. Nu trebuia decât să pocnească din degete. Oriunde. 
Oricând. 

Vocea lui Nete îi păru străină la interfon, dar nu lăsă ca lucrul 
acesta să o afecteze. 

— Nete! Cât de minunat este să-ți aud din nou vocea, spuse ea în 
microfon, împingând ușa în momentul în care se auzi bâzâitul. 

Poate că Nete era într-adevăr bolnavă. Așa părea din vocea ei. 

Neliniștea momentană pe care o resimţise se stinse imediat ce Nete 
deschise ușa apartamentului și se uită la ea de parcă cei douăzeci și 
şase de ani care trecuseră nu ar fi fost decât o rafală de vânt și toate 
disensiunile dintre ele dispăruseră. 

— Intră, Rita, arăţi minunat! Și îți mulțumesc că ai fost punctuală, 
spuse Nete. 

O conduse în sufragerie și o invită să se așeze. Aceiași dinți albi și 
buze cărnoase. Şi aceiași ochi albaștri care puteau trece de la foc la 
gheață, cum Rita nu mai văzuse la nimeni altcineva. 

„Cincizeci de ani și la fel de frumoasă după toţi acești ani”, se gândi 
Rita, în timp ce Nete stătea cu spatele la ea, turnând ceaiul. Avea 
picioarele fine și subțiri îmbrăcate în pantaloni mulați. O bluză 
strânsă, care cădea pe curba şoldurilor, iar fesele la fel de ferme ca 
întotdeauna. 

— Te-ai menținut bine, draga mea. Nu cred că poate fi ceva grav ce 
ai. Spune-mi că nu este adevărat. Că a fost doar un șiretlic pentru a 
mă aduce aici. 

Nete se întoarse cu fața la ea cu ceaiul în mâini și căldură în 
privire. Dar nu a spus nimic. Era cea tăcută, ca întotdeauna. 

— Eram sigură că nu vei vrea să mă mai vezi vreodată, Nete, 


continuă Rita, privind prin cameră. 

Nu era opulentă. Cel puţin, nu pentru o femeie care, conform 
informațiilor pe care le primise, valora milioane. 

— Chiar şi așa, eu m-am gândit mult la tine, sunt sigură că îţi poți 
imagina, adăugă ea, privind acum ceaiul pus de Nete în fața ei. 

Ea zâmbi. Erau două căni, nu trei. 

Se întoarse și se uită pe fereastră. Fără avocat. Atmosfera părea 
confortabilă. 

Rita şi Nete făceau o echipă bună. Personalul și-a dat seama 
instantaneu. 

— Nu suntem suficiente persoane pe secţia de copii, au spus ei și 
le-au echipat cu linguri. 

Timp de câteva zile, au hrănit copiii care stăteau legaţi de 
radiatoare, deoarece erau incapabili din punct de vedere mental să 
stea la masă. Fusese o muncă oribilă și murdară, care se desfăşurase 
uşor departe de ceilalți pentru a-i scuti de spectacolul trist. Atunci 
când fetele s-au dovedit demne de această nouă responsabilitate și au 
fost capabile să păstreze curăţenia, au fost răsplătite cu sarcina 
suplimentară de a menţine la fel de curat și celălalt capăt al sistemului 
digestiv. 

Rita a vomitat. Singura formă de excremente cu care mai avusese 
de a face fusese cea din canalizarea care ocazional refula în momentul 
în care cerul dezlănțuit trimitea câte o ploaie torențială. Nete, pe de 
altă parte, putea șterge funduri de copii şi mânui scutece murdare, de 
parcă asta ar fi făcut toată viaţa. 

— Rahatul e doar rahat. În asta am fost crescută. 

Ea i-a povestit despre bălegarul de vaci și cai, de rahatul de porc, 
de zile atât de lungi, încât să fii la azil trebuie să fi părut, prin 
comparaţie, o vacanţă. 

Dar Nete ştia că nu era în vacanță. Acest lucru îi devenise clar de la 
pungile întunecate de sub ochii ei și din blestemele pe care le îndrepta 
către medicul care a păcălit-o cu testul ridicol de IQ. 

— Niciunul dintre medicii de aici nu știe cum este să te trezești 
vara sau iarna la patru dimineaţa ca să mulgi vacile, mârâi ea când un 
medic copleșit își făcuse o rară apariţie pe acolo. Ar recunoaște 
mirosul din șopron când o vacă are o infecţie la burtă care nu-i va 
trece? Niciodată, nici într-un milion de ani. De ce să-mi spună mie că 
sunt proastă, doar pentru că nu știu cine este regele Norvegiei? 

După ce şterseseră gurițe şi fundulețe vreo săptămână și 
descoperiseră că pot veni și pleca pe holul copiilor după bunul plac, 
Rita și-a început cruciada. 

— Ai fost deja să-l vezi pe consultant, Nete? o întreba ea în fiecare 
dimineață. Sau pe oricare dintre ceilalți medici? Au trimis deja 


recomandarea aceea consiliului parohial? Până la urmă, au observat 
măcar că ești aici? 

Arunca întrebările cu viteza unei mitraliere. 

Şi după ce trecuse o săptămână, Nete auzise destule. 

După masa de prânz din ziua aceea, se uită în jurul ei la fețele 
absente, la trupurile strâmbe, la picioarele scurte și la privirile 
meschine și începu să își dea seama. 

— Vreau să vorbesc cu consultantul, i-a spus uneia dintre asistente, 
care a trecut pe lângă ea clătinând din cap. 

Și după ce și-a repetat cererea de câteva ori fără a primi vreun 
răspuns, s-a oprit în mijlocul camerei și a ţipat cât de tare a putut. 

Acum, experienţa Ritei i-a prins bine. 

— Îl vei vedea cu siguranță dacă continui așa. Doar că înainte de a 
ajunge la el, vei fi legată de un pat zile întregi și ţi se vor face injecții 
ca să-ți închidă gura. Nu glumesc. Nete și-a lăsat capul pe spate pentru 
a repeta țipătul cu forțe proaspete, dar Rita a oprit-o. 

— Singurul mod în care fetele ca tine și ca mine pot scăpa de aici 
este fie să evadeze, fie să fie sterilizate. Știi ce repede pot decide cine 
trebuie să fie sterilizat și cine nu? Știu concret că săptămâna trecută 
consultantul și psihologul au ales în zece minute cincisprezece fete. Și 
câte crezi că au scăpat? Niciuna. Odată ce cazurile au trecut de 
comisia din Ministerul Serviciilor Sociale, poţi fi sigură că majoritatea 
sunt transportate la spitalul din Vejle înainte să își dea seama ce se 
întâmplă cu ele. 

— Așa că te mai întreb o dată, Nete. Există cineva în exterior de 
care să-ți fie dor? Pentru că dacă nu există, atunci evadează cu mine 
după ce le dăm copiilor cina. 

Evenimentele următoarelor două săptămâni erau ușor de rezumat. 

Au furat în aceeași zi două bluze albe și fuste asortate și au ieșit pe 
poartă ca oricine altcineva din personal. S-au ascuns în tufișuri, au 
mers ore întregi și au lăsat azilul mult în urmă. A doua zi dimineaţă, 
au spart geamul casei de la o fermă, în timp ce toată lumea era la 
muncă prin magazii şi grajduri, au furat câteva articole de 
îmbrăcăminte și ceva bani și au dispărut. 

Au ajuns la Silkeborg în atașul unei motociclete și au fost depistate 
de poliție în timp ce stăteau la ocazie pe drumul principal spre Viborg. 
Au mers o vreme prin pădure, până să fie din nou în siguranță. Apoi, 
şi-au petrecut trei zile într-o cabană de vânătoare, mâncând conserve 
de sardine. 

Rita și-a încercat norocul cu Nete noaptea, cuibărindu-se lângă ea și 
întinzându-și brațul peste sânii ei, dar Nete a împins-o, mârâind ceva 
despre faptul că există două tipuri de ființe umane cu un motiv și că 
nu era firesc ca o persoană să se culce cu cineva de același fel. 


În cea de-a treia zi, cu o ploaie rece, rezervele de mâncare s-au 
epuizat. Timp de trei ore au stat pe marginea drumului, până ce i s-a 
făcut milă unui șofer de camion de fetele ca doi șoareci uzi și le-a lăsat 
să se usuce în cabină cu niște zdrenţe. S-a zgâit mult la ele, dar s-a 
asigurat că vor ajunge la Hvide Sande. 

Acolo au găsit un pescar căruia i-au strălucit ochii, la fel cum a 
prezis Rita, un bărbat care a profitat imediat de șansa de a le scoate pe 
apă. Și dacă erau drăguţe cu el, le va transfera pe una dintre bărcile 
engleze ale căror echipaje erau la fel de doritoare de companie 
feminină. Cel puțin așa le-a spus. 

El le-a cerut să se pregătească, ca să le poată evalua, dar Nete a 
scuturat din cap și el a trebuit să se descurce doar cu Rita. Și după ce 
şi-a făcut de cap cu ea câteva ore, l-a sunat pe fratele său, un polițist 
din Nørre Snede. 

Nu şi-au dat seama ce s-a întâmplat până când doi tâmpiţi de la 
poliția Ringkøbing le-au pus cătușele și le-au condus spre o mașină de 
patrulă. 

Când au ajuns înapoi la Institutul Keller din Brejning, atât Nete, cât 
şi Rita au avut în sfârșit parte de audiență cu medicul consultant. 

— Ești o delincventă desfrânată, Rita Nielsen, a spus el. Nu numai 
că ai abuzat de încrederea membrilor personalului, dar nu ţi-ai servit 
corect nici interesele proprii. Eşti un personaj execrabil. Eşti proastă, 
mincinoasă și cu comportament sexual deviant. Dacă i-aș permite unui 
individ antisocial ca tine să se plimbe liber, te-ai angaja în relaţii 
sexuale cu oricine i-ar ieși în cale, iar mai devreme sau mai târziu, 
societatea va trebui să aibă de a face cu progenitura ta subumană. Din 
acest motiv, am declarat în scris că nu ești aptă pentru a primi niciun 
alt tratament decât cel pe care l-am făcut acum obligatoriu și care va 
dura suficient de mult încât să te înveţe o lecţie pe care va fi puțin 
probabil să o ignori. 

Mai târziu, în aceeași zi, Rita şi Nete stăteau împreună pe bancheta 
din spate a unui Citroën negru, cu ușile încuiate. Pe scaunul din față 
stăteau așezate atestatele consultantului. Erau trimise la Sprogø. 
Insula femeilor excluse. 

— N-ar fi trebuit să te ascult niciodată, a suspinat Nete în timp ce 
traversau peste Fyn. Este doar vina ta. 

— Este cam amar, Nete, spuse ea după prima înghițitură de ceai. Ai 
pus cumva cafea în loc de ceai? 

Chipul lui Nete căpătă o expresie ciudată, de parcă Rita i-ar fi dat 
un cadou doar pentru a-l retrage exact când a întins mâna pentru a-l 
accepta. A fost mai mult decât dezamăgire. Era ceva mai profund. 

— Nu, mă tem că nu e cafea, răspunse Nete, cu vocea gâtuită, de 
parcă lumea începea să se prăbușească în jurul ei. 


„Acum se va oferi să-mi facă o altă ceașcă”, se gândi Rita, amuzată 
de cât de în serios părea să ia Nete rolul de gazdă. 

Dar nu veni nicio propunere de acest fel. Nete nu spuse nimic, doar 
stătea acolo ca și cum totul ar fi început să se miște cu încetinitorul. 

Rita clătină din cap. 

— Nu-ţi face griji. Un strop de lapte ar veni bine totuşi. Sunt sigură 
că va rezolva problema, spuse ea, nedumerită acum de semnele 
vizibile de ușurare care se citeau pe fața lui Nete. 

— Desigur, spuse Nete, aproape sărind în picioare. Revin într-o 
secundă, strigă ea din bucătărie. 

Rita aruncă o privire spre măsuţa laterală pe care pusese Nete 
ceainicul. De ce nu-l pusese pe masă? Poate că așa trebuia să facă o 
gazdă adevărată. Şi până la urmă, ce ştia ea despre cum trebuia să fie 
o gazdă adevărată? 

Preţ de o secundă se gândi să ceară un pahar din lichiorul sau ce 
era în recipientul de lângă ceainic, dar Nete reveni cu laptele, făcând 
onorurile cu un zâmbet care părea mai încordat decât o cerea situația. 

— Zahăr? întrebă Nete. 

Rita dădu din cap. Nete era atât de agitată, dintr-odată, de parcă se 
grăbea. A făcut-o curioasă pe Rita. Era acesta doar un ritual, ceva ce 
trebuia îndeplinit cât mai repede înainte ca Nete să-și întindă în sfârșit 
mâna spre ea și să declare cât de bucuroasă era că i-a acceptat 
invitația? Sau era altceva? 

— Deci, unde este avocatul despre care spuneai că va fi de față, 
Nete? întrebă Rita, cu un zâmbet fals pe buze. Un zâmbet care nu a 
fost reciproc, dar nici nu se aștepta să fie. 

De parcă Nete n-ar fi fost deja destul de tensionată. Nu exista un 
avocat, nu existau cele zece milioane, iar Nete nu era deloc bolnavă. 

Dar o să-și joace cărțile în așa fel încât călătoria nu va fi o totală 
pierdere de vreme. 

„Păstrează-ţi capul pe umeri, pune ceva la cale”, îşi spuse Rita în 
gând, dând din cap, atunci când Nete a răspuns că avocatul întârzia 
puțin, dar va ajunge în orice moment. 

Era o păcăleală. Atât de frumoasă, atât de bogată, dar totuși atât de 
transparentă. 

— Până la fund, spuse Nete, fără avertisment, ridicând ceaiul. 

„Că tot vorbeam despre maniaci”, gândi Rita, în timp ce îi treceau 
brusc prin minte imagini din trecut. 

Oare Nete își mai amintea încă cu adevărat ritualul lor? Cel pe care 
fetele îl îndeplineau atunci când, în rare ocazii, erau lăsate 
nesupravegheate în timpul cinei, fără ca cineva din personal să le facă 
să tacă? Acolo, în sala de mese, ele se prefăceau că sunt libere, 
imaginându-se în parcul de distracții Dyrehavsbakken, cu paharele de 


bere ridicate şi făcând tot ce le făcea plăcere. 

— Până la fund, venea îndemnul Ritei la un moment dat, după care 
toate dădeau pe gât apa de la robinet. 

Și toată lumea râdea, în afară de Nete, care stătea în colţul ei, 
privind pe fereastră. 

Îşi amintea cu adevărat? 

Rita îi zâmbi, simțind că ziua putea lua o turnură frumoasă până la 
urmă, în timp ce duse ceașca de ceai la buze și-i sorbi tot conținutul 
dintr-odată. 

— Până la fund! spuseră la unison, râzând acum, în timp ce Nete se 
duse la bufet pentru a turna încă o ceașcă. 

— Nu și pentru mine, mulțumesc, spuse Rita, încă chicotind. Nu-mi 
vine să cred că îți amintești, continuă ea, repetând încă o dată 
îndemnul. Ne-am distrat ceva cu asta, nu-i așa? 

Împărtăşiră mai multe amintiri despre farsele pe care ea şi alte 
două fete le făceau mereu pe insulă. 

Ea dădu din cap ca pentru sine. Era ciudat modul în care atmosfera 
din apartamentul lui Nete provoca brusc atâtea amintiri. Ciudat, de 
asemenea, ca acestea să fie atât de plăcute. 

Nete își așeză cana pe masă și râse din nou, puțin diferit decât 
înainte, de parcă amuzamentul lor ascundea mult mai multe decât 
părea inițial. Dar înainte ca Rita să aibă timp să digere gândul, Nete îi 
vorbi calm, cu o privire pătrunzătoare: 

— Ca să fiu sinceră, Rita, dacă nu ai fi fost tu, sunt sigură că aș fi 
putut avea o viață complet normală. Dacă m-ai fi lăsat în pace, nu aș fi 
ajuns niciodată pe Sprogø. Am învățat cum să mă comport în acele 
instituţii, astfel încât medicii să vadă că sunt normală și să mă lase să 
plec. Dacă nu ai fi distrus totul, medicii şi-ar fi dat seama că nu eram 
deloc antisocială, că era doar felul meu de a fi. Știau că nu sunt o 
amenințare pentru nimeni. De ce nu ai putut să mă lași în pace? 

Asta era deci. Nete avea nevoie să își înfrunte trecutul. În cazul 
acesta a apelat la persoana greșită. Și înainte de a se întoarce spre 
Kolding, Rita o va pune la punct pe această vacă proastă. O va face să- 
i plătească drumul înzecit, și se va alege și cu fundul tăbăcit din 
afacerea asta. 

Rita tuși pentru a-și drege glasul. Urma să spună că ceaiul fusese 
abominabil, că Nete nu ar fi scăpat niciodată din Sprogø sau Brejning 
fără să fie sterilizată şi că era o cocotă mică ce trebuia să-și asume 
responsabilitatea pentru propriile acţiuni. Dar dintr-odată își simți 
gura atât de uscată. 

Îşi tinu mâna strâns pe gât. Avea o senzaţie ciudată, precum o 
reacţie alergică pe care o avea după consumul de crustacee sau o 
înţepătură de viespe. Simţi pe piele o senzaţie de arsură, ca și cum ar 
fi fost frecată cu urzici. Simțea că lumina îi străpungea ochii. 


— Ce dracv’ ai pus în ceai? gemu ea, cu privirea confuză. O ardea 
esofagul acum. Se întâmpla ceva îngrozitor de grav. 

Silueta din faţa ei se ridică şi se apropie. Vocea era mai blândă 
acum, deşi ciudat de goală. 

— Eşti bine, Rita? spuse. Lasă-te înapoi pe scaun, altfel mi-e teamă 
că vei cădea. O să sun un doctor, bine? Este posibil să suferi un 
accident vascular cerebral. Pupilele tale arată foarte ciudat. 

Rita se înăbușea. Vasele de cupru de pe rafturi începură să danseze 
în fața ochilor ei, iar inima ei începu să bată cu putere, ca apoi să 
încetinească treptat. 

Întinse o mână ca de plumb spre silueta din faţa ei. Pentru o 
secundă părea o fiară care se ridica pe picioarele din spate, cu 
ghearele întinse. 

Atunci braţul îi căzu, iar inima aproape i se opri. 

Iar când silueta dinaintea ei dispăru, lumina dispăru și ea. 

ÎI trezi cu raze de soare și gropiţe în obraji, atât de adânci încât s-ar 
fi putut cuibări în ele. 

— Sus în picioare, Carl! Azi mergi la Fyn cu Assad, îți amintești? 

Îl sărută şi ridică jaluzelele. Corpul ei părea aproape eteric acum, 
după noaptea stranie. Niciun cuvânt despre cele patru ocazii când 
fusese nevoit să fugă la baie, nicio privire dezaprobatoare din cauza 
numeroaselor limite pe care le-ar fi încălcat pe parcursul nopţii lor de 
amor. Mona îi demonstrase clar că îi aparţinea lui. 

— lată, spuse ea, lăsând o tavă pe pat lângă el. 

Un deliciu de arome, iar în mijloc, o cheie. 

— Este pentru tine, spuse ea, turnându-și cafeaua. Folosește-o cu 
înţelepciune. 

O ridică și o cântări în mână. Două grame și jumătate. Puțin pentru 
o intrare în Paradis, se surprinse el gândind. 

Întoarse eticheta mică de plastic care era atașată şi citi ce era scris 
pe spate cu litere de tipar: CHEIA IUBITULUI. 

Nu era sigur că îi plăcea. 

Părea uzată. 

De patru ori o sunaseră pe Mie Ngrvig. De patru ori, degeaba. 

— Va trebui să mergem, la noroc, să vedem dacă sunt acasă, spuse 
Carl în timp ce se apropiau de Halsskov după ce trecuseră podul 
Storebælt. 

Au găsit casa care arăta ca o rulotă pregătită pentru iarnă. 
Ferestrele erau închise și șopronul, gol. Până și apa fusese închisă, 
remarcă Carl, răsucind robinetul exterior al furtunului de grădină. 

— Nici aici nu este nicio mișcare, spuse Assad, cu nasul lipit între 
două obloane din spatele casei. 

— Rahat, se răsti Carl. Au spălat putina. 

— Am putea intra forțat, sugeră Assad, scoțându-și briceagul. 

Asistentul său chiar nu avea inhibiții? 

— Ce naiba, Assad, pune-l înapoi. Ne vom întoarce mai târziu, 
poate, când vor reveni. 

Nici măcar el nu credea asta. 

— Acolo este Sprogø, spuse Carl, arătând spre insula vizibilă 
printre stâlpii mari ai podului. 

— Arată frumos acum, nu cum era înainte, spuse Assad, cu 


genunchii sprijiniți de torpedo. 

Chiar nu era în stare să stea corect într-o mașină? 

— Aici trebuie să fie, remarcă Carl, în timp ce se apropiau de insulă 
și drumul se îngustase brusc. 

Se opriră și ajunseră la o barieră care părea nerezonabil de închisă. 
Se pare că va trebui să parcăm aici, oftă el. 

— Și ce facem după? Mergem în marșarier pe autostradă peste 
pod? Ţi-ai pierdut mințile, Carl? 

— Îţi spun ce vom face, când merg în marșarier, aprind şi avariile. 
Așa că nimeni nu va intra în noi, răspunse Carl cu o licărire în ochi. 
Haide, Assad, se termină ziua dacă stăm să așteptăm după un mandat. 

Peste aproximativ două minute o femeie cu părul scurt se îndreptă 
către ei în pantofi cu tocuri înalte şi o vestă cu marcaje fluorescente. O 
combinație cel puţin izbitoare. 

— Nu vă puteţi opri aici, este o zonă cu accesul interzis! Vom 
deschide bariera pentru dumneavoastră, apoi fie continuaţi să mergeţi 
către Fyn, fie urmați pista de sub viaductul de aici și vă întoarceți 
înapoi la Sjælland numaidecât. Asta înseamnă acum! 

— Carl Mørck, Departamentul Q, se prezentă Carl ţinându-și 
ecusonul la vedere. Iar acesta este asistentul meu și investigăm o 
crimă. Aveţi chei pentru acest loc? 

Introducerea a avut un oarecare efect, dar femeia dispunea și ea în 
mod clar de autoritatea ei. Se retrase câțiva pași și duse un walkie- 
talkie la ureche. Urmă un schimb de cuvinte, după care se întoarse 
către ei, cu o mulțime de ofițeri în spatele ei. 

— Iată! spuse ea, dându-i stația. 

— Carl Mørck, Departamentul Q poliția din Copenhaga. Cu cine 
vorbesc? 

Omul de la celălalt capăt se prezentă. Un ofițer executant de la 
Comitetul Executiv care controla podul din Korsør. 

— Nu puteţi accesa Sprogø fără o autorizare prealabilă. Cu 
siguranță că înţelegeţi asta, nu? se răsti tipul. 

— Desigur. La fel cum nu pot să scot arma la un pistolar nebun, 
dacă nu sunt un ofițer de poliţie instruit, în timpul serviciului. Mai 
mult decât merită slujba noastră, nu-i așa? Situația este următoarea: 
avem treabă aici. Suntem prinși în investigarea unor evenimente 
foarte urâte, care par a fi legate de ceea ce s-a întâmplat aici pe 
Sprogø. 

— Ce fel de evenimente? 

— Mă tem că nu pot divulga. Dar nu ezitaţi să-l apelați pe 
comisarul de poliție din Copenhaga. Dânsul vă va lămuri cât ați spune 
peşte. 

Era ușor exagerat. Uneori, putea dura și un sfert de oră doar pentru 
a ajunge la comisarul de biroul de recepţie. În aceste zile nu stăteau 


prea bine cu personalul. 

— În acest caz, așa voi proceda numaidecât. 

— Drăguţ din partea dumneavoastră. Vă mulțumesc din suflet. Aţi 
fost de mare ajutor, spuse Carl, închizând walkie-talkie-ul și 
înmânându-i-l înapoi. 

— Ne-a dat douăzeci de minute, îi spuse femeii în vestă 
fluorescentă. Este suficient timp ca să ne arătaţi puţin locul? Vrem să 
ne spuneți tot ce știți despre acest loc din perioada în care era azil 
pentru femei, OK? 

Nu mai rămăsese aproape nimic din aspectul inițial, locul fiind 
reconstruit în diferite etape de atunci, le explică ghidul. 

— În capătul îndepărtat al insulei era o clădire mică pe care au 
numit-o Retreat, unde femeile puteau fi singure timp de o săptămână 
în timpul zilei. Era ca o vacanță pentru ele. Pe vremuri, era de fapt o 
stație de carantină pentru marinarii afectați de ciumă. 

— Totul a dispărut acum, le spuse ea, ducându-i într-o curte 
închisă, unde un copac se înălța deasupra pietrelor. 

Carl se uită la cele patru clădiri care înconjurau curtea. 

— Unde era sectorul fetelor? întrebă el. 

— Etajul superior, unde sunt ferestrele mici din acoperiș. Totul este 
reconstruit acum. Astăzi este folosit pentru seminarii, cursuri, aşa 
ceva. 

— Cu ce se ocupau fetele de fapt în timp ce erau aici? Aveau ceva 
drepturi? 

Ea ridică din umeri. 

— Mă îndoiesc că ar fi avut. Cultivau legume, lucrau pământurile, 
aveau grijă de animale. În interior aveau și o cameră de cusut, spuse 
ea, indicând aripa de est. Se pare că persoanele cu handicap mintal 
erau bune la munca manuală. 

— Deci, fetele aveau de fapt handicap mintal? 

— Ei, asta spuneau ei. Probabil că nu aveau. Sau cel puţin nu toate. 
Vreţi să vedeți celula de pedeapsă? Este încă acolo. 

Carl încuviință din cap. Cu siguranţă dorea să o vadă. 

Trecură printr-o sală de mese cu panouri înalte de lemn și cu o 
vedere frumoasă asupra strâmtorii. 

Ghidul lor arătă cu mâna în jurul camerei. 

— Acesta este locul în care fetele luau masa. Personalul lua masa în 
camera alăturată. S-au asigurat că lucrurile vor fi separate. Acolo, în 
capătul celălalt al acestei clădiri locuiau matroana și adjunctul ei, dar 
și aripa aceasta a fost reconstruită de atunci. Urmaţi-mă! 

Îi conduse pe un şir de scări abrupte către încăperi mai modeste. 
De-a lungul unui perete al coridorului îngust se afla un jgheab, iar pe 
partea cealaltă era o serie de uși. 


— Trebuie să fi fost destul de înghesuit pentru două persoane, 
spuse ea, arătându-le o cameră cu tavanul jos și cu pereţii înclinați. 

Apoi deschise o ușă care ducea într-o mansardă alungită plină de 
mobilier, rafturi și cârlige de haine numerotate. 

— Fetele puteau să-și păstreze lucrurile aici pentru că nu aveau 
spaţiu în camerele lor, explică ea. 

Fură conduși din nou pe coridor de către gazda lor și li se indică o 
ușă mică echipată cu două şuruburi grele. 

— Aceasta este celula de pedeapsă. Aici erau aruncate fetele care 
nu se comportau în mod corespunzător. 

Carl se ridică și intră înăuntru prin ușa joasă şi grea de lemn, unde 
era un spațiu atât de mic încât abia era loc să te întinzi. 

— Erau ţinute aici zile întregi sau chiar mai mult. Uneori, erau 
chiar legate şi dacă erau prea greu de stăpânit, erau sedate. Nu era 
deloc distractiv. 

„O afirmaţie mai modestă nici că se putea”, gândi Carl. Se întoarse 
spre Assad, care era tot încruntat la față și nu părea să fie în apele lui. 

— Eşti bine, Assad? 

El dădu din cap încet. 

— Da, doar că am mai văzut astfel de semne înainte. 

Arătă spre interiorul ușii pe care, chiar dacă fusese vopsită recent, 
vopseaua nu acoperise o serie de șanțuri neregulate săpate în lemn. 

— Aceste semne provin de la persoanele care au săpat cu unghiile 
în lemn, Carl. Crede-mă. 

Se retrase din cameră și se rezemă de perete un moment. 

Poate într-o zi îi va spune despre ce era vorba. 

Se auzi un bip din walkie-talkie-ul ghidului lor. 

— Da? răspunse ea, după care expresia feţei i se schimbă în câteva 
secunde. Înţeleg. OK, voi transmite. 

Ea îşi puse dispozitivul înapoi în curea și le afișă o figură 
dezamăgită. 

— Vă transmit din partea șefului meu că nu a reușit să ajungă la 
comisarul de poliție și că unii dintre colegii mei ne-au văzut pe 
monitoarele lor. Vrea să ieșiți imediat de aici. Ceea ce înseamnă acum, 
în cazul în care nu v-aţi prins. 

— Îmi pare rău pentru asta. Spune-le că te-am păcălit. Dar 
mulțumim, am văzut suficient. 

— Eşti bine, Assad? întrebă el după o lungă perioadă de tăcere, în 
timp ce traversau Fyn. 

— Da, nu trebuie să-ţi faci griji, Carl, spuse Assad îndreptându-se în 
scaun. Părăsește autostrada la ieșirea 55, spuse el, indicând 
navigatorul. 

Carl era sigur că micuța mașinărie îi va anunţa singură. 


— În şase sute de metri, virați la dreapta, se auzi vocea firavă. 

— Nu e nevoie să-mi spui, Assad. Navigatorul are grijă de noi. 

— Și aici urmăm ruta 329 către Hindevad, continuă neîntrerupt 
asistentul său uman. Apoi, aproximativ zece kilometri până la 
Brenderup. 

Carl oftă. În momentul acela avu sentimentul că erau la zece mii de 
kilometri de Brenderup. 

Comentariile lui Assad continuară la intervale de aproximativ 
douăzeci de secunde până indicară în final destinaţia lor. 

— Aceasta este casa în care locuia Tage, spuse el, cu două secunde 
înaintea navigatorului. 

„Casă” era prea mult spus. Era mai mult o baracă din lemn vopsită 
în negru și fixată cu plăci din materiale de construcţii. Diferitele etape 
de construcție erau vizibile ca inelele de creștere ale copacilor, de la 
fundaţie până la acoperișul din tablă. Nu era chiar un punct de 
atracție pentru zonă, se gândi Carl, coborând din mașină și ridicându- 
şi pantalonii. 

— Eşti sigur că ne așteaptă? întrebă el, după ce sunară pentru a 
cincea oară. 

Assad încuviinţă din cap. 

— Oo, da! Părea o doamnă fermecătoare la telefon, spuse el. Este 
bâlbâită, dar programarea a fost bine stabilită, Carl. 

Carl încuviință și el. O doamnă fermecătoare. Suna ca o frază din 
carte. 

Auziră o tuse în interior, așadar exista viaţă în casă. 

Era o tuse dată de un amestec de emfizem provocat de fumat, păr 
de pisică și aburi concentrați de alcool, dar, în ciuda unor astfel de 
handicapuri evidente și a aspectului total nepotrivit al locuinței, 
această persoană în etate, cu numele de Mette Schmall, reuși să-și 
găsească drumul prin stabiliment cu genul de eleganță care mai 
degrabă aparținea unei doamne de conac. 

— Tage și cu mine nu ne-am căsătorit ni-ni-niciodată, dar a-a-a- 
avocatul ştia că, dacă a-a-a-a-și fi făcut o ofertă pentru casă, aş fi cea 
mai po-po-potrivită persoană să o-o-o obțină, zise ea aprinzându-și o 
țigară. 

Nu era nici pe departe prima țigară a zilei. 

— Z-z-z-zece mii de c-c-c-coroane. Mulţi bani I-l-la vremea aceea. 
1994 p-p-până c-c-când situaţia a fost clarificată. 

Carl se uită în jur. Din câte îşi amintea, cam zece miare costa o 
cameră video pe atunci, o sumă mare pentru o cameră video, dar cu 
siguranță nu pentru o casă. Pe de altă parte, cine nu ar prefera mai 
degrabă o cameră video în locul acestei grămezi de moloz? 

— Acesta era d-d-domeniul I-l-lui Tage, spuse ea, dând la o parte o 
pereche de pisici ale căror cozi erau ridicate ca niște catarge. N-n-n- 


am venit niciodată aici. Parcă aş face ceva greşit. 

Deschise o ușă plină de reclame vechi pentru diferiți lubrifianți 
pentru motoare și intrară într-o încăpere care duhnea mai rău decât 
cea pe care tocmai o părăsiseră. 

Assad fu cel care găsi sursa duhorii supărătoare. Cinci sticle de vin, 
într-un colț din spatele patului, fiecare conținând urină învechită. 
Judecând după starea lor, toate fuseseră umplute până la refuz, pentru 
că acum sticla era complet opacă în zona în care se evaporase urina. 

— Trebuiau aruncate de mult, spuse femeia, azvârlindu-le în 
buruienile din preajma casei. 

Camera în care stăteau era un atelier de biciclete și mopeduri. Un 
morman de unelte și vechituri, iar în mijloc, un pat ale cărui cuverturi 
aveau aproximativ aceeași culoare ca podeaua uleioasă. 

— Tage nu ţi-a spus niciodată unde intenţiona să plece în acea zi? 

— Nu. D-d-dintr-odată a-a-a devenit f-f-foarte secretos. 

— OK. Vă deranjează dacă ne uităm puţin în jur? 

Făcu un gest care le spunea că locul era al lor. 

— Nu a mai intrat ni-ni-nimeni aici, de când au f-f-fost ofițerii 
locali, spuse ea, netezind cu nerăbdare cuverturile. Nu că ar fi ajutat 
la ceva. 

— Simpatice doamne, spuse Assad, dând din cap către postere. 

— Da, din zilele de odinioară, înaintea silicoanelor, tatuajelor și a 
aparatelor de ras pentru femei, mormăi Carl, apucând o grămadă de 
hârtii ce stăteau într-un echilibru precar pe un carton de ouă plin cu 
rulmenţi cu bile. 

Era cu adevărat greu de crezut că măcar aceste grămezi de gunoi le 
va spune ceva despre soarta pe care a avut-o Tage Hermansen. 

— A vorbit Tage vreodată despre un bărbat numit Curt Wad? 
întrebă Assad. 

Femeia negă. 

— Dar despre cine a vorbit? Orice nume vă puteți aminti? 

Negativ din nou. 

— N-n-nimeni, într-adevăr. Î-î-în mare parte vorbea despre K-k- 
kreidler-Florettes, P-p-puchs și SCO-uri. 

Assad păru pierdut. 

— Mopeduri, Assad. Ştii, vroom, vroom, îi explică Carl, răsucind o 
pereche de ambreiaje imaginare. 

— Tage a lăsat ceva bani? continuă el. 

— N-nniciun ban, n-n-nu. 

— Poate avea dușmani? 

Râse cu atâta poftă încât dădu într-o formă de tuse. După ce 
termină și își șterse ochii, îl privi pe care cu o expresie grăitoare. 

— Ce credeţi? le făcu un semn cu brațul spre cameră. N-n-nu e 
tocmai 1-l-locul care a-a-ajută pe ci-cineva să-să-și facă prieteni, nu? 


— Bine, probabil că vecinii și-ar fi dorit ca el să curețe puţin locul 
acesta, dar am dreptate când spun că totul arată cam la fel ca atunci, 
aşa că nu cred să fie ăsta motivul pentru care a dispărut, nu-i așa? 
Aveţi ceva idei cu privire la ce i s-ar fi putut întâmpla, doamnă 
Schmall? 

— N-n-niciuna. 

Îl simţi pe Assad scotocind printre posterele cu fete. Se gândea să le 
ia cu el acasă, sau ce? 

Se întoarse și se pomeni cu un plic în față, pe care Assad îl ținea în 
fața nasului lui. 

— Era prins acolo. 

Îi arătă o piuneză prinsă într-o placă de PAL deasupra unuia dintre 
posterele lui Tage. 

— Se mai vede gaura. Plicul era fixat cu două piuneze. Convinge-te 
singur. 

Carl privi placa. Dacă Assad spunea asta, probabil avea dreptate. 

— Cea de-a doua piuneză trebuie să fi căzut, astfel încât plicul a 
alunecat în spatele posterului și a rămas agăţat de prima. 

— Şi ce-i cu asta? întrebă Carl, luând plicul de la Assad. 

— Este gol, dar citeşte ce scrie pe spate. 

Carl citi: Nete Hermansen, Peblinge Dossering 32, 2200 Copenhaga N. 

— Da, Carl. Acum întoarce-l și verifică ştampila. 

El făcu acest lucru și văzu că era destul de șters, dar încă lizibil. 

28-08-1987. Cu doar o săptămână înainte de dispariția lui Tage. 

Nu că trebuia să fie ceva realmente semnificativ. Lucrurile apar de 
obicei în perioada premergătoare dispariției proprietarului lor. Puţini 
oameni fac o curățenie temeinică chiar înainte de a dispărea. Cel 
puțin, nu fără un motiv întemeiat. Cum ar fi acela că ar ști că nu se 
mai întorc. 

Carl se uită la Assad. Mintea bărbatului era la turație maximă, asta 
era evident. 

— O sun pe Rose, bâigui el și formă numărul ei. Trebuie să afle 
despre acest plic. Simt că este pe felia ei. 

Carl examină atelierul. Dacă exista un plic, trebuia să fi fost și o 
scrisoare. Poate că şi aceea a rămas blocată în spatele posterelor cu 
fete ale lui Tage. Poate era sub pat sau în coșul de gunoi. Trebuiau să 
caute minuţios. 

— Ştiţi cine este această Nete Hermansen, doamnă Schmall? 
întrebă el. 

— N-n-n-am nicio idee. Totuşi, m-m-mă gândesc c-că e cineva din f- 
familie, d-dacă este s-s-să ne luăm după nume. 

După o oră de percheziție zadarnică prin lucrurile lui Tage și încă 
trei sferturi de oră în mașină, se apropiară din nou de uriașul pod care 


leagă insulele Fyn și Sjælland, cu stâlpii lui falnici orientați spre nori. 

— Din nou insula noastră blestemată, spuse Assad, arătând spre 
Sprogø, în timp ce apărea prin ceața din față. 

Se uită în tăcere o vreme, apoi se întoarse spre Carl. 

— Şi dacă acest Herbert Sønderskov și Mie Nørvig nu sunt încă 
acasă, Carl? 

Carl aruncă o privire spre insulă în timp ce treceau pe lângă ea. Era 
liniștită, extremitatea sa, creată de mâna omului, făcea legătura cu 
autostrada din partea de vest a podului către podul suspendat la nivel 
înalt din est, farul alb de pe deal, clădirile frumoase, galbene, care 
oferă adăpost în faţa vântului, pajiștile larg deschise și vegetaţia 
sălbatică. 


Iadul pe pământ. Așa caracterizase Rose locul acela, și brusc, Carl 
simți malițiozitatea trecutului peste parapeţii autostrăzii, fantomele 
trecutului apărându-i în față, sufletele sfâşiate, uterele golite și 
cicatrizate pentru totdeauna. Oare Danemarca a permis cu adevărat, și 
chiar a încurajat, ca aceste încălcări să fie comise de către medicii săi 
bine pregătiți şi de cei care trebuiau să ofere îngrijire? Îi era greu să 
accepte ideea. Și totuși. Discriminarea fusese dintotdeauna excesivă, şi 
era și astăzi, chiar dacă în mare parte nu a reușit niciodată să 
provoace un scandal. 

Scutură din cap și apăsă piciorul pe acceleraţie. 

— Ce spuneai, Assad? 

— Am întrebat ce ar trebui să facem dacă Herbert Sønderskov și 
Mie Nørvig nu s-au întors. 

Carl întoarse capul pentru a-l privi. 

— Ei bine, ai încă briceagul, nu-i așa? 

Assad încuviință din cap. Deci, dilema era soluționată. Urmau să-și 
bage bine nasul în acea arhivă nenorocită și să vadă despre ce era 
vorba în acel caz Hermansen despre care vorbise Mie Ngrvig. Cu 
mandat de percheziție sau fără. Oricum, niciodată nu aveau să 
primească unul, chiar dacă l-ar fi solicitat. 

Mobilul lui Carl vibră. Îl puse difuzor. 

— Da, Rose, ce este? răspunse el. 

— Am fost la sediu după ce a sunat Assad. O opţiune mai bună 
decât să mă holbez pe fereastra din Stenlgse. În orice caz, m-am 
ocupat puțin de anumite lucruri, spuse ea cu o voce emoționată. O să 
vă spun direct, am avut un şoc. Vă vine să credeţi că mai există o Nete 
Hermansen înregistrată la acea adresă din Nørrebro? Genial, nu? 

Assad făcu cu degetul mare în aer. 

— Bine, dar ar trebui să fie destul de în vârstă acum, nu-i așa? 

— Da, încă nu am verificat-o, dar văd că locuiește la aceeași adresă 
la care cândva locuia sub numele de Nete Rosen. Frumos nume, nu 


crezi? Poate că ar trebui să mă numesc şi eu așa. Rose Rosen. Ar fi în 
regulă, nu-i așa? Poate chiar ar putea să mă adopte. Nu poate fi mai 
rea decât mama pe care o am. 

Assad chicoti, iar Carl se abținu de la comentarii. Oficial nu știa 
nimic despre viaţa privată a lui Rose. Dacă ar fi aflat că a fost să-i 
vadă familia și că a vorbit cu adevărata ei soră Yrsa, s-ar fi dezlănțuit 
iadul. 

— Ai făcut o treabă bună, Rose. Vom analiza asta mai târziu. Între 
timp vreau să verifici orice alte informaţii am mai avea despre ea, OK? 
Suntem pe drum spre Halsskov pentru a arunca o privire prin dosarele 
lui Ngrvig. Mai este ceva ce ar trebui să știm? 

— Mda, acum am mai multe informaţii despre escapadele lui Curt 
Wad. Am luat legătura cu un jurnalist, Sgren Brandt. El a adunat o 
mulțime de informații despre partidul lui Wad. 

— Partidul Puritan. 

— Da. Dar se pare că viaţa privată a lui Wad nu a fost chiar pură. 
Nu este deloc un bărbat drăguţ. De-a lungul anilor, a fost denunțat de 
multe ori, cu acuzaţii diverse, dar nu a fost niciodată condamnat 
pentru nimic, în mod uimitor. 

— Ce vrei să spui? 

— Acuzaţii de toate felurile, dar nu am ajuns încă până acolo. Acest 
Brandt Sgren îmi va trimite mai multe informaţii, dar acum verific 
dosare vechi de caz, şi poți fi absolut sigur că nu este ceea ce aş 
prefera să fac. 

Carl încuviinţă din cap. Nici el nu ar fi fost încântat. 

— Există o acuzaţie de viol ce datează din 1955 - fără detalii, doar 
că Wad a scăpat. Apoi, trei cazuri diferite de procedură înaintată de 
Asistenţa Juridică. În 1967, 1974 şi, cel mai recent, în 1996. A fost 
raportat în mai multe rânduri pentru comentarii rasiste, pentru 
instigare la ură, invadarea proprietății private, calomnie. Niciuna 
dintre aceste acuzaţii nu a fost probată, chiar dacă, din ce zice Sgren 
Brandt, ar fi trebuit. În mare parte a fost vorba de lipsă de dovezi. 

— Nicio acuzaţie de omor sau ceva asemănător? 

— De omor nu, doar de ceva asemănător. A fost acuzat de mai 
multe ori de efectuarea unor avorturi forțate. Eu asta aş numi omor, tu 
nu? 

— Păi, nu știu. Poate. Cu siguranţă există circumstanţe agravante 
dacă femeile nu și-au dat consimțământul. 

— Bun, dar totuși avem de-a face cu un bărbat care făcea diferențe 
stricte între așa-numitele persoane de ordin inferior și cetățenii 
considerați respectabili. Era un medic foarte capabil atunci când 
oamenii decenți veneau la el, solicitând ajutor pentru a avea copii și 
exact opusul când venea o femeie inferioară după ce era lăsată 
gravidă. 


— Ce s-a întâmplat atunci? 

Carl avea propriile sale idei despre chestiunea la care făcuse aluzie 
Mie Ngrvig. Poate că erau pe punctul de a fundamenta aceste idei. 

— Ei bine, așa cum am spus, el nu fusese niciodată condamnat 
pentru nimic, dar autoritățile medicale au fost în mai multe controale 
la cabinetul său, investigând reclamaţii conform cărora efectua 
avorturi fără consimțământul sau, uneori, chiar cunoștința femeilor 
implicate. 

Carl îl simţi pe Assad foindu-se pe scaun. Se întrebă dacă pe el l-a 
numit cineva vreodată ființă umană inferioară. 

— OK, mulțumesc, Rose. Vom vorbi despre asta când ne vom 
întoarce. 

— Aşteaptă o secundă, Carl. Încă un lucru. Unul dintre susținătorii 
Partidului Puritan, un anume Hans Christian Dyrmand din 
Sønderborg, tocmai s-a sinucis. Așa am luat legătura cu acest jurnalist 
Søren Brandt. El a scris pe blogul său că există o legătură între ceea ce 
făcea Curt Wad în trecut și sinuciderea lui Dyrmand. 

— Un mare ticălos, omul ăsta, exclamă brusc Assad. 

Erau cuvinte cu adevărat puternice, venind de la el. 

Au găsit casa din Halsskov la fel de goală cum au lăsat-o de 
dimineață. Assad băgă mâna în buzunar și se îndreptă spre spatele 
casei, când Carl îl opri. 

— Stai un minut, Assad. Întoarce-te în mașină, spuse el, apoi 
conduse spre bungaloul de pe cealaltă parte a străzii liniștite. 

Îşi prezentă ecusonul și vecina care stătea în faţa casei ei îl privi 
înspăimântată. Uneori așa funcționa, alteori oamenii scuipau pe el. 

— Nu, nu am idee unde ar putea fi Herbert și Mie, răspunse ea 
imediat ce fu întrebată. 

— Îi cunoaşteţi cumva personal? 

Deveni mai prietenoasă. 

— Da, suntem prieteni buni, ne înțelegem foarte bine. Jucăm cărți 
împreună. O dată la douăzeci de zile, chestii din astea. 

— Şi nu aveţi idee unde ar putea fi acum? La casa de vacanţă, 
vizitează copiii, cu rulota pe malul mării? 

— Nu, nu ştiu. Ei merg în vacanţă din când în când, desigur. Eu și 
soțul meu le udăm plantele. Favoruri reciproce, știți. Avem plante care 
au nevoie de îngrijire și atunci când suntem plecați. 

— Casa este ferecată. Asta înseamnă că vor fi plecaţi câteva zile, 
cred? 

Se scărpină pe gât. 

— Ei bine, da, ne-am îngrijorat. Doar nu credeţi că se întâmplă 
ceva rău, nu? 

El clătină din cap și-i mulțumi pentru ajutor. Femeia era acum 


extrem de curioasă și cu siguranță va fi cu ochii pe ei, să vadă ce vor 
face de partea cealaltă a drumului. 

Se întoarse la mașină și află că Assad nu era acolo. După câteva 
momente observă că obloanele camerei din spatele casei erau deschise 
şi fereastra întredeschisă. Nicio urmă sau o zgârietură. Evident, Assad 
mai făcuse acest lucru înainte. De mai multe ori. 

— Du-te la ușa de la subsol, Carl, îl instrui asistentul său din 
interior. 

Din fericire, dulapurile cu dosare erau încă acolo, ceea ce însemna 
că dispariția locatarilor putea să nu aibă nicio legătură cu vizita lor 
din ziua anterioară. 

— Hermansen, acesta este primul nume pe care trebuie să-l 
verificăm, îi spuse Carl lui Assad. 

Trecură douăzeci de secunde și Assad găsi un dosar. 

— La litera H, unde altundeva? Dar Hermansen din dosarul acesta 
nu este Tage Hermansen. 

Îi înmână dosarul lui Carl. CURT WAD VS NETE HERMANSEN, 
scria pe coperta dosarului, iar în interior erau detaliile procesului din 
instanța judecătorească, din 1955, enumerate în ordine cronologică. 
Documentele aveau ștampila tribunalului regional, precum și logoul 
companiei lui Philip Ngrvig. 

O examinare rapidă a conținutului îi dezvălui formulări de genul 
„acuzaţie de viol” și „revendicare”, dar din toate reieşea că vina 
integrală cădea pe Nete Hermansen. Cazul a fost concluzionat, iar Curt 
Wad a fost achitat, dar rămânea am mister ce s-a întâmplat ulterior cu 
Nete Hermansen. 

Telefonul lui Carl vibră. 

— Nu este un moment bun, Rose, spuse el. 

— Cred că este, Carl. Ascultă asta: Nete Hermansen a fost una 
dintre fetele din Sprogø. A fost ţinută acolo din 1955 până în 1959. Ce 
zici de asta? 

— Spun că nu mă surprinde, răspunse el, cântărind dosarul în 
mână. 

Era ușor ca o pană. 

Cincisprezece minute mai târziu terminară de îndesat dosarele în 
mașină. 

În timp ce închideau baraca, o furgonetă verde urcă dealul spre ei. 
Nu mașina în sine îi atrase atenţia lui Carl, mai degrabă modul în care 
încetinise. 

Se întoarse și își fixă privirea pe ea. Şoferul părea să ezite, nesigur 
dacă să oprească sau să se îndepărteze. 

Se uita la case, în timp ce trecea pe lângă ele. Poate căuta un 


număr, dar într-o zonă rezidențială îngrijită ca aceea, numărul casei 
era clar vizibil, deci care era problema? 

Şoferul își întoarse capul în timp ce trecu pe lângă el. Carl nu văzu 
decât o claie de păr alb, ondulat. 

Se simţea ca un rege, privind peisajele din Sjælland prin ferestrele 
trenului. Era o călătorie spre Paradis, se gândi în sinea lui și îi dădu 
băiatului din compartiment o monedă. 

O zi regală, o încoronare. Ziua în care cele mai îndrăznețe visuri 
ale sale urmau să devină realitate. 

Şi-o imagină pe Nete aranjându-și părul și invitându-l cu sfială să 
intre. Simţea deja documentul în mâna lui. Hârtia care îi transfera 
zece milioane de coroane, spre satisfacția fără echivoc a autorităților 
fiscale și spre fericirea lui veșnică. 

Dar brusc fu cuprins de anxietate când se trezi în Gara Centrală din 
Copenhaga, și avea mai puţin de jumătate de oră la dispoziție pentru a 
găsi adresa lui Nete. 

Deschise ușa unui taxi și îl întrebă pe șofer cât îl va costa. Și când 
își dădu seama că tariful depășea cu mult ce avea el, îi spuse șoferului 
să-l ducă cât mai departe posibil de cât avea prin buzunare. Aruncă 
monedele în mâna șoferului, apoi cobori la Vesterbros Torv, șapte sute 
de metri mai încolo, cu indicaţii care să-l conducă prin Teaterpassagen 
şi de-a lungul lacurilor din oraș. Trebuia să se miște rapid. 

Tage nu era obișnuit să meargă pe jos. Geanta de pe umăr i se 
lovea puternic de șold, în timp ce transpiraţia îi invada hainele noi, 
pătându-i sacoul la axile. 

„O să întârzii, o să întârzii”, își spunea el, iar cuvintele răsunau în 
mintea sa la fiecare pas grăbit de-a lungul cărării, alergători de toate 
vârstele trecând pe lângă el cu ușurință. 

Fiecare țigară fumată vreodată îi șuiera în plămâni, fiecare sticlă de 
bere, fiecare pahar de whisky îi încordau mușchii picioarelor. 

Îşi desfăcu sacoul și se rugă la Dumnezeu să ajungă acolo la timp, 
iar când, în cele din urmă, ajunse, era ora 12.35. Cu cinci minute mai 
târziu. 

De aceea, când Nete îi dădu voie să intre și să-i înmâneze 
scrisoarea, așa cum primise instrucțiuni, începură să-i curgă lacrimi de 
recunoștință. 

Se simţi jalnic într-o locuință atât de rafinată, stând acolo în faţa 
celui mai bun prieten din viața sa, acum o femeie adultă care îl primi 
cu braţele deschise. Îi venea să plângă când îl întrebă dacă era bine şi 
dacă dorea o ceașcă de ceai, oferindu-i încă una, câteva minute mai 
târziu. 


Şi ar fi avut atât de multe să-i spună, dacă nu s-ar fi simțit brusc 
atât de îngrozitor de rău. I-ar fi spus că a iubit-o întotdeauna. Că 
ruşinea că a abandonat-o aproape că îl distrusese. S-ar fi pus în 
genunchi și i-ar fi cerut iertare, dacă greața nu ar fi survenit atât de 
violent încât, fără să vrea, a început să vomite suc biliar peste sacoul 
său nou. 

Ea îl întrebă dacă este bolnav și dacă dorea un pahar cu apă sau 
poate mai mult ceai. 

— E cald aici, gemu el, luptându-se să respire, dar își dădu seama 
că plămânii nu îl mai ascultau. Și în timp ce ea ieși să-i aducă apă, el 
își duse mâna la piept în dreptul inimii și își dădu seama că urma să 
moară. 

Nete contemplă corpul prăbușit pe scaunul din fața ei, într-un 
costum atât de îngrozitor. Era mult mai mare decât își imaginase ea. 
Doar greutatea părții superioare a corpului aproape că o puse în 
genunchi în timp ce îl înclină spre ea, încercând să-l prindă de sub 
braţe. 

— O, Doamne! gemu ea, aruncând o privire spre pendula moștenită 
de la bunicul ei. 

O să îi ia prea mult timp. 

Dădu drumul cadavrului, lăsându-l să cadă în față. Se auzi un 
zgomot dezagreabil când nasul și fruntea lui Tage loviră podeaua. 
Speră doar că vecinul ei de la parter nu se va alarma. 

Apoi se așeză pe jos şi întoarse corpul lui Tage pe o parte, 
manevrându-l până în mijlocul covorului ei Bokhara, folosindu-și 
toată puterea pentru a-l trage spre ușa care ducea pe hol, unde se opri 
disperată. De ce nu se gândise la asta înainte? Holul era acoperit de 
covor pe toată lungimea lui. Nu va putea niciodată să tragă cadavrul 
peste el. Forţa de frecare va fi mult prea mare. 

Ridică cadavrul folosindu-și toată puterea, lăsându-l lângă ușă după 
care renunţă la planul ei. 

Îşi mușcă buza. Avusese de furcă și cu Rita, iar ea nu fusese nici pe 
departe la fel de grea. Trupul ei părea a nu avea articulaţii, de parcă 
membrele îi ieșeau din fiecare coastă. Fusese nevoită să se tot 
oprească pentru a-i pune brațele femeii peste stomac, iar în cele din 
urmă a trebuit să i le lege pentru a-și duce treaba la bun sfârșit. 

Se uită la Tage cu dezgust. Ce diferenţă era între băiatul cu care se 
iubise și această față umflată, transpirată și aceste brațe pline de 
grăsime. 

Ea îl trase în șezut, cu capul și trunchiul aplecate în față, ca un 
acrobat gras, pe punctul de a se da peste cap. Câștigă așa jumătate de 
metru, poate. 

Privi pe hol. În ritmul acesta, avea nevoie de cel puţin zece minute 
pentru a-l duce în camera ermetică, dar nu se putea opri acum. 


Îi apăsă capul pe podea, rostogolindu-l peste umeri și repetând 
procedura într-o serie de tumbe cu mișcări lente, constatând că avea 
nevoie doar de forță pentru a asigura mișcarea continuă. 

Dar acum cedă. Piciorul ei bolnav, şoldul și coloana vertebrală îi 
tremurau de durere și întregul său sistem nervos era în stare de 
alarmă. 

Când, în cele din urmă, îl îndesă în cameră lângă masa cu cele 
şapte scaune, renunță să-l așeze lângă cadavrul Ritei, pe care îl 
poziționase la locul ei marcat cu o etichetă cu nume, cu capul sprijinit 
pe umăr, cu trunchiul fixat de spătar, legată de scaun cu sfoară. 

Se uită în jos la Tage care zăcea cu ochii deschiși și degetele 
înţepenite. Era deplorabil. Trebuia să-l pună la locul lui înainte de a se 
termina ziua. 

Atunci ceva îi atrase atenţia. Buzunarul de la piept al costumului 
revoltător de strălucitor al lui Tage era sfâșiat și lipsea o mică bucată 
de pânză. Sigur fusese așa tot timpul? Trebuia să se asigure de asta. 

Era ora două fără douăzeci de minute. Viggo avea să sosească în 
cinci minute. 

Închise uşa camerei și cercetă holul, dar nu văzu nicăieri resturile 
de material. Poate că într-adevăr lipsise tot timpul. Poate că doar nu 
observase. Nu-și luase ochii de la fața lui Tage nicio secundă, după ce 
se așezase pe scaun. 

Respiră adânc și merse la baie ca să se aranjeze. Își contemplă cu 
satisfacție chipul transpirat în oglindă. Se descurca bine, în ciuda 
tuturor obstacolelor. Extractul de măselariță funcţionase așa cum 
trebuia și totul mergea conform planului. Desigur, va fi firesc să simtă 
o reacţie în seara aceea, când totul se va termina. Poate că va putea 
privi brusc aceste persoane într-o lumină nouă. Poate că, deși va face 
tot posibilul pentru a evita, chiar se va gândi că și ei au trăit cândva în 
mijlocul familiei şi prietenilor care i-au iubit și le-au dorit ce era mai 
bun în viață. 

Dar asta era ceva la care nu-și putea permite să se gândească acum. 

Îşi aranjă părul şi se gândi la cei care urmau să sosească. Oare 
Viggo devenise la fel de corpolent ca și Tage? Dacă da, atunci era 
esențial să ajungă la timp. Nu îndrăzni să se gândească la consecințe 
dacă nu se va întâmpla așa. 

În acel moment se gândi la cât de înalt era Curt Wad și la cât ar 
putea cântări. Și apoi observă haina Ritei încă agăţată pe cuierul de pe 
hol. 

O apucă și o aruncă pe patul unde se afla geanta de mână a Ritei. 
Ţigările ei căzură din buzunar. Se uită la ele o clipă. 

La dracu’! se gândi ea. Cât de costisitor era prostul obicei al Ritei. 

— Doar ca să știți, șeful de la întreținere spune că voi, domnilor, nu 
aveţi voie să folosiți buda pentru bărbaţi de pe coridor până miercuri, 
când va avea timp să vină și să o repare, îi informă Rose, cu mâinile 
pe şolduri. Cineva a folosit ieri atâta hârtie, încât a blocat-o. Care 
dintre voi a fost? 

Îşi plimbă privirea de la Assad la care, cu sprâncenele ridicate până 
în apropierea liniei părului ei negru. 

Carl își ridică mâinile în semn de autoapărare. În limbajul 
internațional al corpului s-ar traduce ca „De unde ar trebui să știu 
eu?” Iar în limbajul lui personal însemna: „Care e treaba ta, la naiba?” 
Nu avea de gând să-şi împărtășească obiceiurile de la toaletă și bolile 
gastrice cu o subalternă de sex opus. În niciun caz. 

— Așadar, când o să folosiți toaleta doamnelor, să vă asiguraţi că 
staţi jos când urinați, sau ridicaţi capacul și îl așezați din nou când aţi 
terminat. M-aţi înţeles? 

Carl se încruntă. Acest lucru deveni un pic prea personal pentru 
gustul lui. 

— Verifică tot ce avem. Despre Nete Hermansen și fă o listă. Dar, 
mai întâi, poţi să-mi dai numărul acestui jurnalist al tău, Søren Brandt, 
fu replica lui. 

Dacă intenţiona să-l enerveze, o putea face oricând altă dată, dar 
nu în weekend. Toate aveau naibii o limită. 

— Tocmai am vorbit cu acest Brandt, Carl, spuse Assad, ducându-și 
la buze o ceașcă aburindă de o substanță ce arăta ca și caramelul și 
duhnea îngrozitor. 

Carl îl privi pieziș. Incredibil. 

— Tocmai ai vorbit cu el? se încruntă din nou. Nu i-ai spus că am 
ciordit toate dosarele alea, nu? 

Acum veni rândul lui Assad să-și pună mâinile pe șolduri. 

— Crezi că o cămilă își bagă degetele de la picioare în lacul din 
care bea? 

— l-ai spus, nu-i așa? 

Assad intră vizibil în defensivă. 

— Poate doar am făcut referire. I-am spus că avem ceva despre 
Curt Wad. 

— Și ce altceva? 

— I-am spus un pic despre acest Lønberg de la Partidul Puritan. 


— Ce avem despre el? 

— l-am găsit dosarul la litera L. Ngrvig a instrumentat câteva 
cazuri pentru el. 

— OK, vom reveni la asta. Ce a avut de spus Søren Brandt? 

— A spus că a auzit despre Cauză. El a vorbit de fapt cu prima soţie 
a lui Ngrvig, care i-a spus că asistentele și medicii au trimis ani de zile 
femeile însărcinate provenind din medii necorespunzătoare pentru 
examinare ginecologică către membrii organizației. Femeile nu știau 
ce se întâmplă și de multe ori se termina cu un avort. Sgren Brandt are 
informații și este dispus să le împartă cu noi în schimbul copiilor a ce 
avem noi. 

— Doamne fereşte, Assad! Tu îţi dai seama cu ce te joci? Vom pleca 
de aici cu picioare în cur dacă se află că am intrat prin efracţie ca să 
furăm probe. Dă-mi numărul lui. 

Carl îl apelă agitat. 

— Da, tocmai am vorbit cu colegul dumneavoastră, spuse Sgren 
Brandt, după prezentări. 

Părea tânăr și isteţ. Ăştia erau întotdeauna cei mai răi. 

— Cred că tu şi Assad ați stabilit un soi de troc. 

— Așa este și aș fi într-adevăr recunoscător. Mai caut legături între 
membrii Partidului Puritan și Cauză. Imaginează-ţi dacă am putea să-i 
oprim pe lunaticii ăştia înainte de a dobândi o influență reală. 

— Ei bine, îmi pare rău să te dezamăgesc, dar mă tem că Assad a 
promis mai multe decât poate oferi. Vom trimite materialul nostru 
către un procuror. 

Jurnalistul pufni. 

— Nu o să rezolvi nimic așa, dar pot înţelege că vrei să ajungi 
numărul unu. Locurile de muncă nu atârnă în copaci în zilele noastre, 
nu? Dar poți sta liniștit. Nici picurat cu ceară nu v-aș deconspira. 

Era aproape ca și cum s-ar fi auzit pe el. 

— Ascultă, Mørck. Oamenii lui Wad sunt militanţi. Ei omoară copiii 
nenăscuţi fără nicio tresărire. Au un sistem bine pus la punct, care să 
acopere toate urmele. Milioane de coroane din fonduri și fundații. Au 
gorile pe statul de plată, genul de oameni pe care nu vrei să-i superi. 
Crezi că locuiesc la adresa mea oficială în aceste zile? În niciun caz. 
Mă uit cu atenţie, pentru că acești tipi nu se dau în lături de la nimic 
dacă cineva aruncă cu noroi în perspectiva lor depravată asupra 
umanității și politica pe care o desfășoară, crede-mă. Uită-te la 
doctorul ăla, Hans Christian Dyrmand. Părerea mea este că nu a luat o 
supradoză de sedative din proprie inițiativă, în concluzie, îmi ţin gura. 
Înțelegi? 

— Asta până când vei face totul public, nu-i așa? 

— Până atunci, da. Şi sunt pregătit să merg la închisoare pentru a- 
mi proteja sursele, să nu te îndoiești de asta niciun minut. Atâta timp 


cât îl dau jos pe Wad și șleahta lui nenorocită. 

— OK. În cazul ăsta, dă-mi voie să-ți spun că investigăm o serie de 
dispariţii care par a avea legătură cu femei care au fost în acel azil în 
Sprogø. Ar fi rezonabil să presupunem că doctorul Curt Wad ar fi 
putut fi implicat pe undeva? Se întâmpla cu cincizeci de ani în urmă, 
dar poate ştii ceva? 

Ascultă respirația bărbatului pentru o clipă înainte ca liniștea totală 
să se instaleze. 

— Mai eşti acolo? 

— Da, sunt aici, răspunse Brandt. Trebuie doar să îmi revin puţin. 
Mătușa mamei mele era o fată de pe Sprogg. Mi-a relatat niște povești 
de groază. Nu despre Curt Wad în mod special, dar despre alții 
asemenea lui. Nu ştiu cum ar putea fi implicat în acel rahat, dar nu m- 
ar surprinde niciun pic dacă ar fi. 

— OK. Am vorbit și cu un alt jurnalist, Louis Petterson. El a scris 
câteva articole critice despre Curt Wad la un moment dat. Îl cunoşti? 

— Îi cunosc numele. Și am citit articolele lui, desigur. Este genul pe 
care jurnaliștii veritabili nu-l plac. A lucrat ca independent și părea să 
prindă o pistă bună, până când Wad l-a întors prin implicarea lui în 
Benefice, agenţia aia a lui mică și tendenţțioasă de știri. Foarte 
probabil i-au oferit un pachet salarial. În orice caz, articolele critice au 
dispărut peste noapte. 

— Ti-a făcut cineva vreodată o ofertă asemănătoare? 

Søren Brandt râse. 

— Încă nu, dar nu se știe niciodată cu hienele alea. Totuși am reușit 
ieri să-i enervez pe Curt Wad și Lgnberg la congresul Partidului 
Puritan. 

— Acest Lønberg, ce informaţii ai despre el? 

— Wilfrid Lønberg. Mâna dreaptă a lui Wad, micul său animal de 
companie. Tatăl președintei Benefice, co-fondator al Partidului Puritan 
şi activist în Cauză. Deci, da, în locul tău l-aş lua un pic la întrebări. 
Pune-i pe Lgnberg și Wad împreună și obţii reîncarnarea lui Josef 
Mengele. 

Văzură flăcările cu mult înainte de a ajunge în casă. Într-o după- 
amiază întunecată de noiembrie, ar fi fost greu de ratat. 

— Un cartier simandicos, observă Assad, dând din cap spre casele 
elegante. 

Casa lui Lgnberg nu era foarte diferită de celelalte, care se aliniau 
pe drumul liniștit, albă și impunătoare, cu ferestre mari și acoperiş cu 
țigle negre. Era poziționată puţin mai în spate decât vecinii săi, iar 
scârțâitul pașilor lor pe aleea cu pietriș era suficient pentru a anunţa 
sosirea lor. 

— Ce căutaţi pe proprietatea mea? tună o voce. 


Trecură de gardul viu şi văzură un bărbat în vârstă care purta un 
şort maro și mănuși de grădină. 

— Care-i treaba cu voi? ţipă furios, pășind în faţa flăcărilor, pe care 
urma să le alimenteze cu foile de hârtie aflate în roaba de lângă el. 

— Trebuie să vă informez că arderea gunoiului în aer liber 
contravine legii, spuse Carl, aruncând o privire pentru a putea 
determina natura exactă a gunoiului. Dosare şi documente, cel mai 
probabil referitoare la tot rahatul făcut de Lønberg și șleahta sa. 

— Serios? Și care ar fi legea aia? Nu duceţi lipsă de ele, nu? 

— Ne-am bucura să apelăm la serviciul de pompieri din Gentofte 
pentru a clarifica reglementările autorităţii locale. Se întoarse spre 
Assad. Vrei să ai tu grijă de asta, Assad? 

Bărbatul făcu un semn evaziv cu capul. 

— Ei, haide, este doar hârtie. Cum ar putea să deranjeze pe cineva? 

Carl îi prezentă insigna. 

— Cred că de fapt ar deranja destul de multe persoane, dacă se 
dovedește că ceea ce distrugi aici sunt dovezi care ar putea oferi 
răspunsuri la multe întrebări legate de activităţile tale și ale lui Curt 
Wad. 

Ce urmă în secundele următoare fu ceva ce Carl nu-și putu imagina, 
date fiind vârsta și statura scheletică a lui Lonberg, cum se putu mișca 
atât de rapid și eficient. 

Dintr-o singură mișcare, ridică întregul morman de documente din 
roabă și le aruncă în butoiul metalic, înșfăcă o sticlă de plastic cu gaz 
de la picioarele sale, îndepărtă dopul și aruncă întregul flacon în foc. 

Efectul fu uluitor și imediat. Carl și Assad săriră înapoi, în timp ce 
o coloană de flăcări explodă în aer, ajungând aproape la coroana 
fagului înalt, maiestuos din mijlocul grădinii. 

— Așa, spuse bărbatul. Acum poți suna la pompieri. Cât mă costă? 
Cinci mii? Zece? Puțin îmi pasă. 

Era pregătit să se întoarcă înapoi în casă, când Carl îl opri 
punându-i o mână pe umăr. 

— Lonberg, fiica ta, Liselotte, ştie pentru ce fel de activități 
mârșave își împrumută numele? 

— Liselotte? Activităţi mârșave? Dacă te gândești la poziţia ei de 
preşedinte al Benefice, atunci îți pot spune că are doar motive de 
mândrie. 

— O, aşa consideri, nu? Este mândră de Cauză și de toate avorturile 
ilegale făcute în numele ei, sau nu ai informat-o despre asta? 
Împărtășeşte părerile tale bolnave despre umanitate? Simpatizează cu 
ucigașii tăi de copii nevinovați? Este mândră de asta sau i-ai ascuns 
toate acestea? 

Lgnberg se uită urât. Privirea lui era de gheaţă. 

— Habar n-am despre ce vorbeşti. Dacă dorești să discuţi cu mine 


ceva concret, îți sugerez să-l contactezi pe avocatul meu, luni- 
dimineață la prima oră. Biroul lui se deschide la opt și jumătate. 
Numele lui e Caspersen. Îl găseşti în cartea de telefoane. 

— Ah, da, Caspersen, spuse Assad, din spate, Îl ştim de la televizor. 
Unul dintre membrii Partidului Puritan, așa-i? Ne-ar plăcea foarte 
mult să avem numărul lui. Mulţumim foarte mult, într-adevăr. 

Ușurinţa cu care vorbi Assad păru să-i mai taie din aroganță lui 
Lgnberg. 

Carl se aplecă spre fața bărbatului și îi spuse aproape șoptit fraza ce 
urma să-i dea lovitura de graţie: 

— Mulţumesc mult, Lgnberg. Cred că acum avem suficient pentru 
ca să ne descurcăm. Salută-l pe Curt Wad și spune-i că acum mergem 
să ne întâlnim cu unul dintre vechii săi cunoscuţi din Nørrebro. 

Cazul Hermansen, parcă așa era denumit pe atunci. 

Ngrrebro era o zonă calamitată. Locuinţele din beton dărâmate 
peste noapte au creat condiţii ideale pentru un complex de probleme 
sociale, crimă, violență și ură. Nu mai era ca pe vremuri, când 
serviciile sociale regionale aveau ca scop să-i ajute pe muncitorii care 
lucrau din greu să ducă o viață decentă. Abia când treceai în cartierul 
următor, de-a lungul lacurilor, puteai vedea măreţia de altă dată a 
locului. 

„Zona Lacurilor este încă cel mai bun loc din oraș”, afirma 
întotdeauna Antonsen din Rødovre. Era adevărat. Stând acolo, 
uitându-se la rândurile de clădiri magnifice care se cuibăreau în 
spatele castanilor, cu vedere la apa liniștită pe care alunecau lebedele, 
părea absurd până și gândul că la doar câteva sute de metri mai încolo 
legea era făcută de bandele de imigranți și motociclişti și că oricine ar 
trece pe acolo pe timpul nopţii ar face bine să fie foarte atent. 

— Cred că este acasă, Carl, spuse Assad, arătând spre ferestrele de 
la ultimul etaj. 

Carl încuviință din cap. Se vedea lumină, la fel ca la toate celelalte 
apartamente din clădirea gri. 

— Nete Hermansen? Suntem de la poliție, spuse el la interfon. Am 
dori să vă punem câteva întrebări. Sunteţi amabilă să ne lăsaţi să 
intrăm? 

— Ce fel de întrebări? veni răspunsul. 

— Nimic ieşit din comun. Întrebări de rutină, asta este tot. 

— Are legătură cu incidentul cu focuri de arme de pe Blågårdsgade 
de noaptea trecută? Am auzit că se petrecea ceva, da. Dacă ai fi bun 
să-ți ridici ecusonul, ca să îl pot vedea. Trebuie să fiu precaută. 

Carl îi făcu semn lui Assad să rămână lângă ușă, apoi păși înapoi în 
spaţiul dintre micile straturi de flori de la parter, astfel încât lumina îi 
acoperi trăsăturile. 

După un moment se deschise o fereastră de sus și apăru un cap. 


Carl își ținu insigna cât putu de sus. 

Treizeci de secunde mai târziu, se auzi bâzâitul interfonului. 

După ce urcară scările, ce păreau nesfârșite, până la etajul patru, 
fapt ce aproape îi lăsă fără suflare, găsiră uşa apartamentului deja larg 
deschisă, deci, evident, nu era atât de precaută. 

— Oh! exclamă ea uimită, în timp ce Carl păși pe holul care 
mirosea ușor a igrasie, cu Assad pândind în spatele lui. 

Amenințarea continuă a bandelor de imigranți din Nørrebro își 
lăsase amprenta și aici. 

— Ah, îmi pare rău, dar nu trebuie să vă îngrijoraţi cu privire la 
asistentul meu. Este ca sarea în bucate, minți Carl. 

Assad îi întinse o mână în semn de salut. 

— Ce faceți, doamnă Hermansen? întrebă el înclinându-se ca un 
şcolar care invita o fată la dans la balul de sfârșit de an școlar. Hafez 
el-Assad, dar îmi puteți spune Assad. O plăcere să vă cunosc. 

Ea ezită o clipă înainte de a accepta gestul. 

— Pot să vă ofer o ceașcă de ceai? întrebă ea, ignorând vizibil 
clătinatul energic din cap al lui Carl, în semn de refuz. 

Camera de zi era una obișnuită pentru o doamnă de vârsta și 
poziția ei socială. Un amestec plin de viață, de mobilă masivă și 
amintiri ale unei vieți îndelungate. Doar absenţa fotografiilor de 
familie înrămate era frapantă. Carl își aminti scurta prezentare făcută 
de Rose despre viața lui Nete Hermansen. 

Existau motive întemeiate pentru lipsa fotografiilor. 

Intră cu ceaiul pe o tavă, șchiopătând ușor, dar arătând bine pentru 
cei șaptezeci şi trei de ani ai săi. Avea părul blond, probabil vopsit și 
destul de elegant tăiat. Era evident că banii îi prinseseră bine, în ciuda 
nenorocirilor care i se întâmplaseră. Banii în general prind bine. 

— Ce rochie minunată, spuse Assad. 

Ea nu spuse nimic, doar își turnă întâi ei ceaiul. 

— Este vorba despre împușcăturile de pe Blågårdsgade de 
săptămâna trecută, nu-i așa? întrebă ea, așezându-se între ei și 
împingând un platou mic cu biscuiţi în direcţia lui Carl. 

Carl refuză și se foi în fotoliul său. 

— De fapt, nu, este vorba despre altceva. În 1987, mai multe 
persoane au dispărut şi nu au mai fost găsite niciodată. Speranța 
noastră este că tu, Nete... Se opri. Pot să-ţi spun Nete? 

Ea încuviință din cap. Parcă cu o ușoară reticență, dar era greu de 
spus. 

— Speranța noastră este că ai putea să ne ajuţi să aflăm ce s-a 
întâmplat cu ei. 

O pereche de riduri fine se conturară pe fruntea ei. 

— Ei bine, dacă vă pot fi de folos. 

— Am aici un rezumat care cuprinde o anumită perioadă din viața 


ta, Nete. Văd că ai întâmpinat niște greutăți considerabile. Vreau să 
ştii că noi cei care efectuăm aceste investigații suntem indignaţi de 
abuzul la care aţi fost supuse. 

Ridică o sprânceană. Era ceva prea neplăcut pentru ea? Cel mai 
probabil că da. 

— Îmi pare rău că trebuie să deschid răni vechi, dar cert este că 
multe dintre aceste persoane dispărute au fost legate de azilul pentru 
femei din Sprogø. Voi reveni la asta într-un minut. Luă o înghițitură 
de ceai. Cam amar pentru gustul său, dar era un progres față de pasta 
de lipit tapet a lui Assad. Motivul principal pentru care suntem aici 
este că investigăm dispariția vărului tău, Tage Hermansen, în 
septembrie 1987. 

Se uită la el pieziș. 

— Vărul Tage? A dispărut? Nu am mai auzit de el de ani de zile, 
dar totuși îmi pare rău să aud asta. Chiar nu știam. 

— Înţeleg. Am fost astăzi, puţin mai devreme, la atelierul său din 
Brenderup. Am găsit acest plic acolo. 

El scoase plicul din folia de plastic și i-l arătă. 

— Da, îmi amintesc. I-am scris şi l-am invitat pe Tage să vină să mă 
vadă. Acum înțeleg de ce nu a răspuns niciodată. 

— Se poate să mai ai o copie a acestei scrisori? Sau în formă 
tipărită, poate? 

Ea zâmbi. 

— Mi-e teamă că nu. Era o scrisoare scrisă de mână. 

Carl dădu din cap. 

— Ai fost în azil în aceeași perioadă cu o asistentă pe nume Gitte 
Charles. Îți aminteşti de ea? 

Ridurile de pe frunte reapărură. 

— Da, sigur că da. Nu voi uita niciodată pe nimeni de la Sprogø. 

— Gitte Charles a dispărut cam în același timp cu vărul tău. 

— Cât de ciudat. 

— Și Rita Nielsen. 

Ultima frază păru s-o surprindă ușor pe Nete. Fruntea i se netezi, 
iar ea își îndreptă umerii. 

— Rita? Când s-a întâmplat asta? 

— Ultimul lucru pe care îl știm este că a cumpărat un pachet de 
ţigări de la un chioșc, chiar pe drum către aici, pe Nørrebrogade, în 
data de 4 septembrie 1987, la ora zece şi zece dimineața. Pe lângă 
asta, Mercedes-ul ei a fost găsit pe Kapelvej. Nu departe de aici, nu? 

Nete strânse din buze. 

— Dar este groaznic. Rita a venit să mă vadă în ziua aceea. În 4 
septembrie, zici? Îmi amintesc că era sfârșitul verii, deși nu rețin data 
exactă. Am ajuns într-un punct al vieții mele în care am simțit nevoia 
să mă confrunt cu trecutul meu. Îmi pierdusem soțul cu câțiva ani 


înainte și mă simțeam incapabilă să merg mai departe. Acesta este 
motivul pentru care i-am invitat pe Rita şi Tage. 

— Deci Rita Nielsen te-a vizitat? 

— Da, zise ea făcând un semn către masă. Am stat acolo și am băut 
ceai. Aceleași cești pe care le folosim acum. A stat aici câteva ore. Îmi 
amintesc clar că a fost ciudat să o revăd. Ne-am rezolvat 
neînțelegerile. Nu am fost întotdeauna cele mai bune prietene în 
perioada cât am fost în azil. 

— Poliţia a făcut apel la cetăţeni pentru a obține informații în urma 
dispariției ei. S-a făcut multă vâlvă în mass-media. De ce nu te-ai dus 
la poliție, Nete? 

— Vai, este îngrozitor. Ce s-ar fi putut întâmpla cu ea? 

Se uită o clipă în gol. Dacă nu a răspuns întrebării lui Carl, 
înseamnă că ceva nu era în regulă. 

— De ce nu m-am dus la poliție? repetă ea în cele din urmă. Păi, 
vedeţi, nu aș fi putut. Am plecat în Mallorca a doua zi după ce a fost 
aici, să-mi cumpăr o casă acolo. Nu cred că am mai văzut un ziar 
danez timp de șase luni sau chiar mai mult. Casa este în Son Vida. Eu 
merg iarna acolo. Singurul motiv pentru care acum mă aflu aici este 
că m-au deranjat niște pietre la rinichi și prefer să fac tratamentul aici. 

— Presupun că ai documente doveditoare pentru această 
proprietate. 

— Desigur. Dar acum am sentimentul că mă interogați. Dacă mă 
suspectaţi de ceva, atunci v-aş ruga să fiți sincer în acest sens. 

— Chiar nu este cazul, Nete. Dar trebuie să ținem cont de anumite 
lucruri, cum ar fi şi motivul pentru care nu ai reacționat la anunţurile 
legate de persoanele dispărute, printre care se afla și Rita Nielsen. Am 
putea să vedem actele de proprietate ale casei din Mallorca? 

— Ei bine, noroc că nu mai sunt în Mallorca, nu-i așa? spuse ea, 
uşor jignită. De fapt, au fost acolo până anul trecut, când în zonă au 
fost o serie de spargeri. Trebuie să ne luăm mereu măsuri de 
precauţie. 

Ştia exact unde se aflau documentele și le așeză în fața lui Carl, 
indicând data achiziţiei. 

— Am cumpărat locul în 30 septembrie 1987, dar până atunci am 
căutat ceva adecvat şi am negociat timp de trei săptămâni. 
Proprietarul încerca să scoată cât mai mulți bani de la mine. A eșuat, 
desigur. 

— Dar... 

— Da, a trecut ceva timp după data de patru, îmi dau seama de 
asta, dar aşa s-a întâmplat. Dacă aveţi noroc, aş mai putea avea 
undeva biletele de avion. În acest caz, veți vedea că nu eram acasă. 
Dar îmi va lua destul de mult timp să le găsesc. 

— O ştampilă în pașaport sau un alt document va fi suficient, spuse 


Carl. Presupun că ţi-ai păstrat pașapoartele vechi și trebuie să existe 
vreo ștampilă acolo, nu crezi? 

— Sunt sigură că le mai am, dar mă tem că va trebui să revii într-o 
altă zi. Va trebui să le caut. 

Carl încuviință din cap. Era aproape sigur că spunea adevărul. 

— Care a fost natura relaţiei tale cu Gitte Charles, Nete? Îmi poți 
spune ceva? 

— Și de ce te-ar interesa asta pe tine? 

— Îmi pare rău, ai dreptate. Ar fi trebuit să formulez altfel. Cert 
este că avem în continuare foarte puţine indicii în cazul lui Gitte. 
Aproape nimeni din cei care au cunoscut-o atunci nu mai este în viață 
astăzi, aşa că ne-a fost greu să ne facem o imagine despre genul de 
persoană care a fost şi de ce ar fi putut să dispară. Cum ai descrie-o? 

Era evident un subiect traumatizant pentru ea. De ce ar vorbi 
prizoniera de bine despre paznicul ei? În mod clar, era prinsă într-o 
dilemă. 

— Era aspră cu tine? De aceea nu poţi răspunde ușor? interveni 
Assad. 

Nete Hermansen încuviință din cap. 

— Trebuie să recunosc că îmi este destul de dificil. 

— Pentru că Sprogø era un loc rău, nu-i așa? Și ea a fost una dintre 
cele care v-au ţinut acolo, da? continuă Assad, cu ochii fixați pe 
farfuria cu biscuiţi. 

Ea dădu din nou din cap. 

— Ca să fiu sinceră, nu m-am mai gândit la ea de ani buni. Și nici 
la Sprogø, de altfel. Ceea ce s-a întâmplat acolo este inimaginabil. Ne- 
au ţinut izolate de restul țării și ne-au sterilizat. Au spus că suntem 
retardate mintal. Nu am idee de ce. Şi deși Gitte Charles nu a fost în 
niciun caz cea mai rea, nici nu m-a ajutat vreodată să plec din acel 
loc. 

— Ai mai luat vreodată legătura cu ea? 

— Nu, slavă cerului. 

— Apoi mai e și acest Philip Ngrvig. Îţi amintești de el, nu-i așa? 

Ea dădu din cap încet. 

— A dispărut în aceeași zi, interveni Carl. Știm de la văduva lui că 
a primit o invitaţie la Copenhaga. Ne-ai spus că ai ajuns într-un punct 
din viaţa ta în care trebuia să te confrunţi cu trecutul tău. Într-un fel, 
Philip Ngrvig a fost de vină pentru situația ta nefericită, nu-i aşa? 
Datorită lui ai pierdut cazul împotriva lui Curt Wad, nu-i așa? Deci nu 
era el unul dintre oamenii cu care trebuia să te confrunți, Nete? Tu ai 
făcut invitaţia pe care a primit-o? 

— Nu, cu siguranță nu eu. I-am invitat doar pe Tage și Rita, nimeni 
altcineva, spuse ea clătinând din cap. Nu înţeleg. Atât de mulți 
deodată, și eu îi știu pe toți. Ce Dumnezeu s-a întâmplat? 


— De aceea a fost implicat Departamentul Q. Cazuri nerezolvate, 
cazuri care necesită o examinare specială, asta este ceea ce abordăm 
noi. Atâtea dispariții deodată, și toate legate, ne indică faptul că avem 
de-a face cu ceva ieșit din comun, cum sugerezi chiar tu. 

— L-am investigat şi pe acest doctor, Curt Wad, se repezi Assad cu 
informația mai devreme decât intenționase Carl. 

— Există multe indicii care par să-l conecteze pe acest om cu 
persoanele dispărute, continuă Assad. Ngrvig, în special. 

— Curt Wad! rosti ea ridicând capul precum o pisică ce surprinde o 
pasăre la îndemâna ghearelor sale. 

— Da, ne dăm seama că cel mai probabil de la el au început toate 
nenorocirile tale, spuse Carl. Am trecut prin fișierele lui Ngrvig și am 
citit despre modul în care el a respins acuzaţiile împotriva lui și le-a 
întors asupra ta. Îmi pare rău că trebuie să-l aduc în discuţie, dar dacă 
ne poți oferi, în vreun fel, o legătură plauzibilă între Curt Wad și 
dispariţia acestor persoane, ţi-am fi într-adevăr recunoscători. 

Ea încuviinţă din cap. 

— Cu siguranță mă voi gândi la asta. 

— Cazul tău a fost probabil primul dintre multele în care Curt Wad 
a reușit să-și bată joc de adevăr și să întoarcă situaţia în avantajul său, 
fără să îi pese de nedreptatea pe care a pricinuit-o. Dacă ar fi readuse 
acuzaţiile împotriva lui Curt Wad, ar fi foarte probabil să fii somată ca 
martor. Ce părere ai avea despre asta? 

— Despre posibilitatea de a depune mărturie împotriva lui Curt 
Wad? Nu mi-ar păsa deloc. Totul este la timpul trecut acum pentru 
mine. Justiția va avea grijă de el și fără implicarea mea. Cel mai 
probabil Belzebutul își freacă mâinile de fericire chiar în timp ce noi 
vorbim acum aici. 

— Înţelegem, Nete, spuse Assad, aplecându-se înainte ca pentru a-și 
turna o altă ceașcă de ceai. 

Carl îl opri cu o mișcare a mâinii. 

— Poate că vom vorbi din nou în curând, Nete. Mulţumesc pentru 
ceai și ospitalitate, spuse el, făcându-i semn lui Assad că interogarea 
luase sfârșit. 

Dacă plecau acum, ar fi putut să treacă pe acasă ca să-și schimbe 
hainele, înainte să testeze dacă noua sa cheie de la odaia Monei 
funcționa așa cum trebuia. 

Assad îi mulțumi, șutind un alt biscuit în drum, a cărui calitate o 
lăudă înainte de a ridica brusc un deget în aer. 

— Doar un minut, Carl. Mai este încă o persoană despre care nu am 
întrebat. Se întoarse spre Nete Hermansen. Un pescar din Lundeborg a 
dispărut și el. Numele lui era Viggo Mogensen. Te-ai întâlnit vreodată 
cu persoana aceasta? De la Lundeborg la Sprogø nu este cale lungă 
dacă ai o barcă. 


Ea zâmbi. 

— Nu, mă tem că nu am auzit niciodată de el. 

— Arăţi înfumurat, Carl. Ce se întâmplă în creierul ăla al tău? 

— Îngândurat, Assad. Avem destule la care să ne gândim acum, nu 
crezi? 

— Așa e, da. Nici mie nu-mi vine să cred ce se întâmplă, Carl. În 
afară de acest Viggo Mogensen, parcă sunt două cazuri într-unul: Rita 
cu Gitte și Curt Wad cu Nørvig și Nete, pe de o parte. Aici, vărul, 
Tage, pare să nu se potrivească, neavând nimic de-a face cu Sprogø 
din câte ştim. Dar apoi pe partea cealaltă sunt Tage și Nete. Aceasta 
înseamnă că ea este numitorul comun pentru toți. 

— Da, poate că ai dreptate, Assad, deși nu avem cum să știm sigur. 
Poate Curt Wad leagă totul într-un fel. Aceasta este ceea ce trebuie să 
aprofundăm acum. Ideea unei sinucideri în masă sau a unei 
coincidențe de accidente simultane inexplicabile, cumva, nu mai sunt 
pe agenda mea. 

— Repetă te rog, Carl. Agenda și ce fel de accidente? 

— Nu-ţi bate capul, Assad. Vom vorbi despre asta mai târziu. 

O gloată de femei stătea pe dig, fluturând din mâini ca și cum Nete 
şi Rita ar fi fost prietenele mult așteptate. Parcă erau niște copii 
zgomotoși și hliziți, îmbrăcaţi la patru ace. Și Nete nu înțelegea nimic. 

Oare ce motive aveau să zâmbească? Vaporul ce venea de la 
Nyborg doar nu era vreo barcă de salvare venită să le scape de acolo. 
Nu era nici arca lui Noe care să le poarte spre sanctuar. Dimpotrivă, 
din ceea ce auzise, barca era un blestem. 

Nete privi peste balustradă spre farul de pe deal și apoi dincolo, 
spre grămada de clădiri cu acoperișuri roşii și pereţi galbeni, cu 
ferestre ca niște ochi care priveau peisajul insulei și sufletele sărmane 
de pe ea. Uşile cu glasvand ale clădirii din mijloc se deschiseră și o 
siluetă mică şi dreaptă apăru pe treaptă, cu o mână fixată ferm pe 
balustradă. Un amiral pregătit să întâmpine flota, sau mai degrabă 
regina insulei Sprogø care îi supraveghează țărmurile. Ea, cea care era 
regina supremă. 

— Aţi adus ţigări? fu primul lucru pe care îl strigară fetele. Una 
chiar se desprinse de grup și se cățără pe grămada de lemne, cu 
braţele întinse. Dacă ar fi avut ţigări, ea ar fi fost prima care primea. 

Fetele se învârteau în jurul noilor sosiți ca un cârd de gâște. Se 
auzeau nume răsunând în aer, iar mâinile căutau contactul. 

Nete aruncă o privire îngrijorată spre Rita, dar Rita era în 
elementul ei. Ea avea ţigări, iar ţigările erau calea către vârful 
ierarhiei. Ridică pachetele deasupra capului pentru a le arăta, apoi le 
puse la fel de repede în buzunar. Nu era de mirare că le captase toată 
atenţia. 

Nete primise o cameră sus, sub acoperișul înclinat. Un singur 
luminator era fereastra ei spre lume. Locul era rece, iar vântul își croia 
cale prin rama șubredă a ferestrei. În cameră erau două paturi şi o 
valiză micuță care aparținea colegei sale de cameră. Dacă nu ar fi fost 
crucea și două fotografii mici cu vedete de cinema pe care nu le 
recunoscu, camera ar fi putut trece drept o celulă de penitenciar. 

Camera era una dintr-un șir lung, iar în afara ușii se afla un 
spălător din mozaic în care se spălau. 

De-a lungul copilăriei, Nete curățase grajdurile și aruncase 
bălegarul animalelor, dar când era vorba de igiena personală, era mai 
mult decât temeinică, spălându-și brațele și mâinile cu o perie dură, 


iar restul corpului cu buretele. 

— Cred că ești cel mai curat copil din lume, obișnuia Tage să-i 
spună. 

Dar aici se îmbăiau într-un jgheab, pe fondul unui tumult de 
activități care îngreuna spălarea corectă. Fetele stăteau acolo toate 
grămadă, dezbrăcate până la talie, spălându-se rapid având doar cinci 
minute alocate. Același fel de săpun ca la Brejning, care le făcea părul 
aspru, precum o cască lipsită de orice urmă de simţ estetic. Mai mult, 
făcea ca o persoană să miroasă mai rău decât înainte de baie. 

Restul zilei era marcat de sunetul clopotului, un orar bine stabilit și 
disciplină. Nete ura acel loc, dar păstra asta pentru ea, cât mai mult 
posibil, la fel cum făcuse în casa de plasament. Avantajul era că putea 
să-și jelească soarta în pace. Și totuși predomina un gând care o 
acapara cu totul: Sprogø era o insulă de unde părea de neconceput să 
poată scăpa. Poate că un suflet prietenos din rândul personalului sau o 
prietenă bună printre fete i-ar fi putut face timpul petrecut acolo mai 
tolerabil, dar femeile care le supravegheau erau autoritare și 
insuportabile, iar Rita învârtea destule pe cont propriu care o țineau 
ocupată, dând din coate să urce pe scara ierarhică, iar în cele din 
urmă să stăpânească precum un rege pe tron. 

Patul de vizavi aparținea unei fete slabe de minte, care trăncănea 
întruna despre copii mici. Ea povestea insistent cum lisus îi oferise o 
păpușă și, dacă avea grijă de ea cum trebuie, într-o zi va fi răsplătită 
cu un copil al ei. Nu era deloc rațională, dar multe dintre celelalte fete 
erau suficient de inteligente. Una dintre ele își dorea foarte mult să 
citească, dar personalul o luase în râs, respingându-i cererea pe motiv 
că era un „lux” și îi făcură vânt la muncă. 

Nete lucra și ea. Ceruse să fie repartizată la grajduri, dar cererea ei 
fusese respinsă. În timp ce Rita își petrecea zilele în spălătorie, 
fierbând hainele și pălăvrăgind cu celelalte fete, Nete era în bucătărie, 
curățând legume și spălând vase. Când a obosit și a început să lucreze 
mai încet, să facă o pauză și să privească pe fereastră, a devenit o ţintă 
ușoară. Gardienii și celelalte fete s-au luat de ea. Iar când o fată a 
ameninţat-o cu cuțitul și a dat cu ea de podea, Nete a reacționat. A 
aruncat un capac foarte fierbinte în faţa ei și i-a scos un dinte cu o 
cratiţă. Și astfel a fost chemată pentru prima oară în biroul matroanei. 

Matroana și biroul ei erau una și aceeași. Ea era distantă, camera 
rece și impersonală și conținutul ei, ordonat sistematic. Avea rafturi de 
cărți într-o parte, dulapuri de depozitare în cealaltă. Destinele umane 
erau aranjate perfect în aceste arhive, gata pentru de a fi scoase, 
evaluate şi respinse. 

— Aud că provoci probleme în bucătărie, spuse matroana, ridicând 
un deget mustrător. 

— Atunci trimiteţi-mă la grajduri. Acolo mă voi comporta frumos, 


răspunse Nete, urmărind fluturarea mâinilor pe birou. 

Acele mâini erau ca o fereastră. Prin ele puteai citi gândurile 
matroanei, spunea Rita. Şi ar fi trebuit să știe, la cât fusese chemată și 
ea în acel birou. 

Ochii ei pătrunzători erau fixați pe ea. 

— Trebuie să știi un lucru, Nete. Nu suntem aici ca să vă oferim 
privilegii şi pentru a vă face viaţa mai ușoară. În ciuda caracterului 
tău păcătos și a minţii tale slabe, scopul nostru este să te învăţăm că 
până și activitățile care nu oferă nicio plăcere în viață pot fi totuși de 
un mare folos. Sunteţi aici ca să învățați să vă comportaţi ca niște 
ființe umane și nu ca animalele pe care le-aţi imitat până acum. Ai 
înțeles până aici? 

Nete clătină din cap aproape imperceptibil, abia conștientizând 
mișcarea. Dar matroana fu atentă și, deodată, mâinile ei fluturânde 
rămaseră nemișcate. 

— S-ar putea să interpretez această reacție ca impertinenţă, Nete, 
dar pentru moment voi considera că ești doar o neroadă, simplă și fără 
creier. 

Se îndreptă în scaunul ei. În partea de sus era durdulie. Cu 
siguranţă nu făcea obiectul dorinţei pentru majoritatea bărbaţilor. 

— Dar, în schimb, o să te trimit în atelierul de croitorie. Cu câteva 
luni mai devreme decât ar fi trebuit și ar fi corect, dar în bucătărie nu 
mai ești acceptată. 

— Da, spuse Nete, cu ochii fixaţi în podea. 

În camera de cusut n-avea cum să fie mai rău decât în bucătărie, se 
gândi ea, dar se înșela. 

Munca în sine era în regulă, deși era oarecum incapabilă să coasă 
dantele și să facă tivuri. Partea cea mai grea era cu celelalte fete. 
Închisă într-o cameră cu toată pălăvrăgeala și prostiile lor. Într-un 
minut erau prietene bune, trei secunde mai târziu își săreau la 
beregată. 

Nete era conștientă că existau multe lucruri în viață pe care le 
ignorase. Geografie și istorie, cunoștințe generale. Cum nu cunoștea 
foarte bine literele și numerele, Nete era nevoită să fie atentă la orice 
informaţie care venea pe cale orală, însă, în jurul ei fuseseră prea 
puţine persoane care ar fi putut să-i capteze atenţia în felul acesta. 

Devenise expertă în arta ignorării, dar în camera de cusut nu mai 
era o opțiune. Pălăvrăgeala continuă care umplea camera o scotea din 
minți. Zece ore, în fiecare zi. 

„Grethe, vrei să fii bună și să-mi dai te rog tamburul?” putea să 
spună una dintre fete, ca apoi să vină răspunsul scuipat de Grethe: 
„Da ce crezi că sunt eu? O idioată fără minte? Menajera ta?” 

Și așa se întâmpla că starea de spirit se schimba de la un moment la 
altul. Și toate, în afară de Nete și fata proaspăt insultată, se prăpădeau 


de râs, în timp ce invectivele zburau prin aer, până când, la fel de 
brusc, redeveneau prietene și reîncepea pălăvrăgeala, aceleași povești 
din nou și din nou. 

Dar, în afară de lipsa ţigărilor, bârfe legate de bărbaţi frumoși în 
bărci și poveşti terifiante despre chirurgul din Korsør și bisturiul său, 
nu prea erau multe de discutat. 

— Îmi pierd minţile aici, îi șopti într-o zi Ritei, în curte, înainte de 
prânz. 

Rita o privi de sus până jos, de parcă ar fi fost un articol de pe 
raftul unei băcănii. 

— O să rezolv să stăm în aceeaşi cameră. Atunci te pot înveseli un 
pic. 

În aceeași seară, colega de cameră a lui Nete s-a rănit într-un 
accident și a trebuit dusă la spitalul din Korsør. Ei au spus că s-a 
apropiat prea mult de cazanul din spălătorie şi că a fost vina ei. Era 
stupidă și stângace, iar în cap doar prostie și mica ei păpușă-copil. 

Auziră țipetele chiar din camera de cusut. Nete nu știa la ce să se 
gândească. 

Rita s-a mutat cu Nete în cameră și râsul a revenit în viaţa ei, cel 
puţin pentru o perioadă scurtă de timp. Poveştile amuzante erau și 
mai amuzante când erau spuse de Rita, și ea chiar știa să le adune. Dar 
compania Ritei avea prețul ei, iar Nete a descoperit care era acela 
chiar în prima noapte. 

A protestat, dar Rita era puternică și a forțat-o. lar când Nete a 
gemut de plăcere, s-a resemnat în fața situaţiei. 

— Îţi ţii gura, Nete. Dacă se află ceva, eşti terminată, înţelegi? 
şuieră Rita. Iar Nete a înţeles. 

Rita nu doar că avea un corp puternic, dar și mintea îi era la fel. Cu 
mult mai mult decât Nete. Cu toate că Rita detesta să fie pe insulă, 
părea să fie sigură că va avea parte de un viitor mai luminos. Era 
convinsă că într-o bună zi va găsi o cale de a scăpa și, până când va fi 
reușit, ştia mai bine decât oricine cum să-și facă viața confortabilă. 

A avut cele mai bune locuri de muncă și era mereu servită prima la 
masă. Fuma în spatele spălătoriei, noaptea făcea sex cu Nete și era 
regină pe timpul zilei. 

— De unde faci rost de ţigări? o mai întreba Nete din când în când, 
dar nu a primit niciodată răspuns, până într-o noapte de primăvară, 
când a surprins-o pe Rita că se dă jos din pat, îşi pune hainele și 
deschide ușa în linişte precum un șoarece. 

„Imediat se va declanșa alarma”, se gândi Nete. În toate ușile era 
montat un știft mic care ieșea în momentul în care se deschidea ușa și 
activa un clopoțel care avea să alerteze personalul înfuriat. Ce avea să 
urmeze era menit să înăbușe orice intenție de evadare, iar 


comportamentul delincvent putea fi revizuit în interiorul camerei de 
contemplare, așa cum îi spuneau celulei de pedeapsă. Dar clopotul nu 
a sunat, căci Rita blocase mecanismul. 

Când Rita a dispărut de-a lungul coridorului, Nete s-a ridicat să 
vadă ce făcuse, descoperind o bucată de sârmă, îndoită ingenios, care 
putea fi răsucită în gaură. Era atât de simplu. 

În mai puţin de zece secunde Nete și-a tras rochia pe ea și s-a 
strecurat pe coridor după colega de cameră, cu inima bătându-i cu 
putere în piept. Un scârțâit de podea, un scârțâit de balama neunsă și 
tot iadul s-ar fi dezlănțuit. Dar Rita deschisese calea. 

Când a ajuns la ușa exterioară, a găsit-o deblocată. Rita se 
descurcase din nou să treacă de securitate. 

De la distanță, a văzut cum silueta ei aluneca pe lângă fântână și 
cobora pe pajiște, ca și cum ar fi cunoscut chiar și în întuneric fiecare 
piatră, fiecare baltă de noroi. 

Fără îndoială, Rita se îndrepta spre Retreat, așa cum numeau fetele 
căsuţa aceea, cea mai îndepărtată, cu vedere spre vest. Era locul în 
care fetelor care se comportau frumos li se permitea să-și petreacă 
timpul peste zi, era ceea ce se numea săptămâna de sărbători. Pe 
vremuri, se numea „Casa ciumei”, un loc unde marinarii cu boli 
contagioase erau trimiși în carantină. După cum avea să descopere 
Nete în noaptea aceea, în casă mai era și acum ciumă. 

Câteva bărci mici cu plase și lăzi de pește fuseseră trase pe mal și în 
interiorul casei pâlpâia lumina slabă a unei lămpi cu petrol. 

Nete a înaintat cu precauţie și s-a uitat pe fereastră. Imaginea de 
care dădu cu ochii a uimit-o. Pe un capăt al mesei mici se aflau mai 
multe cutii de țigări, iar la celălalt capăt, aplecată cu mâinile sprijinite 
pe masă era Rita, cu sexul ei gol împingându-se înapoi pentru a 
permite bărbatului din spatele ei să intre cu ușurință. 

În spatele lui stăteau alţi doi bărbaţi, care își așteptau rândul. 
Aveau fețele roșii, cu ochii largi fixaţi asupra scenei din faţa lor. Trei 
pescari. Și Nete îl ştia prea bine pe cel din dreapta. 

Era Viggo Mogensen. 

Recunoscu imediat vocea lui Viggo la interfon. De data aceasta, 
inima îi bătea cu putere în timp ce asculta pașii răsunând pe scară. 
Când deschise ușa, știu imediat că va fi mai greu de data asta. 

O salută cu o voce profundă și caldă, trecând pe lângă ea pe hol, ca 
și cum ar fi fost un oaspete familiar. Încă era chipeș, un bărbat care 
putea trezi sentimente într-o femeie, la fel cum făcuse chiar în acea zi 
la târg. Pielea lui, odată atât de obosită, acum părea mai fină, cu părul 
grizonant și frumos, care părea mai moale decât înainte. 

Atât de moale încât se gândi că ar putea să-și treacă degetele prin 
el după ce-l va ucide. 

Carl se trezi dezorientat, fără să ştie ce zi era sau de ce dormitorul 
îi amintea de un bazar dintr-un ghetou de imigranți. Să fi fost oare 
mirosul licorilor fierbinți și siropoase ale lui Assad care îi pătrunseseră 
în nări, combinat cu un miros respingător de medicamente? 

Se întinse să îşi ia ceasul și văzu că era nouă și douăzeci. 

— La naiba! se răsti el, aruncând la o parte plapuma. De ce nu-l 
trezise cineva? Acum Jesper avea să întârzie. Ca și el, de altfel. 

În mai puţin de cinci minute scăpă de murdăria din ziua precedentă 
şi găsi niște haine relativ curate. 

— Mișcă-te, Jesper! urlă el, bătând la ușa fiului său vitreg pentru a 
doua oară. Ai întârziat și este doar vina ta. 

— Ce se întâmplă, Carl? Mergi la biserică? Slujba nu începe până la 
ora zece, se aventură Morten prudent. 

Stătea la aragaz în pijama și șorțul său preferat, arătând ca un 
personaj din benzi desenate. 

— Neaţa, Carl, veni o voce din camera din față. Ai dormit bine, nu? 

Un Mika vesel, îmbrăcat în alb, din cap până în picioare, zâmbitor. 
În faţa lui, Hardy era întins pe pat, iar pe căruciorul din lateralul său 
erau două boluri aburinde care conţineau un lichid pe care Mika îl 
aplica cu prosoape de faţă pe corpul flasc al bărbatului masiv. 

— Îl împrospătez puțin pe Hardy. Zice că i se pare că miroase 
puțin, așa că o să-i oferim acum o baie cu o combinaţie de camfor și 
mentol. După asta ai să miroși iar frumos, ce zici, Hardy? 

— Neaţa, Carl, spuse vocea. 

Carl se încruntă. Iar în secunda următoare, chiar în timp ce Jesper 
urla de la etaj și-l făcea cel mai mare dobitoc de pe planetă, se 
revărsară pe el realitățile calendarului gregorian. 

— Azi e duminică, idiotu’ naibii! îşi reproșă singur, îngropându-și 
capul în mâini. Da’ oricum, ce faci aici? Îţi deschizi firmă de catering, 
Morten? îl întrebă el, referindu-se la mirosurile de mâncare care 
umpleau casa. 

Închise ochii şi încercă să nu rememoreze conversaţia, care nici că 
putea decurge mai prost, pe care o avusese cu Mona în noaptea 
precedentă. 

Nu, îi era teamă că nu va putea veni la ea, pentru că urma să o 
viziteze pe Mathilde, îi spusese ea. 

— Mathilde? întrebase el. 


— Cine-i Mathilde? 

Ar fi trebuit să-și tragă singur un pumn în nas pentru că a putut să 
întrebe ceva atât de stupid. 

— Mathilde? Mathilde se întâmplă să fie fiica mea cea mare, 
răspunse ea cu o răceală în voce care-l făcu să se zvârcolească în pat 
până în zori. Rahat! Oare i-o fi spus vreodată că cealaltă fiică a ei se 
numea Mathilde? Pe de altă parte, o întrebase el vreodată? Desigur că 
nu a făcut-o. Și acum răul era făcut. 

Îl auzi pe Morten sporovăind în fundal, dar ignoră ce-i spuse. 

— Poţi să mai repeţi? spuse el după o clipă. 

— Am spus că micul dejun este gata, Carl, răspunse chiriașul său. O 
masă copioasă pentru burți flămânde și pentru un cuplu de băieți 
îndrăgostiți nebunește. Genele îi fluturară nebunește doar la enunţul 
frazei. 

„Băiatul e îndrăgostit până peste cap”, se gândi Carl. Era și timpul. 

Morten îşi aranjă creaţiile culinare pe masa din bucătărie. 

— Așa, usturoi prăjit pe felii de miel afumat și brânză din lapte de 
capră. Suc de legume și ceai de trandafiri cu miere. 

— Doamne fereşte, mormăi Carl sub bărbie și se gândi să se 
întoarcă la culcare. 

— Astăzi lansăm programul de exerciţii al lui Hardy, anunță Mika 
din camera din față. Și ne dorim să doară la un moment dat, nu-i așa, 
Hardy? 

— Va fi minunat dacă așa se va întâmpla, răspunse Hardy. 

— Fără să ai aşteptări prea mari, bineînţeles. 

— Nu aştept nimic, tot ce fac este să sper. 

Carl se întoarse spre el și îi arătă degetul mare în sus, în semn de 
OK. Cum sta acolo plângându-și de milă, lângă un Hardy cu așa o 
atitudine? 

— Trebuie să o suni pe Vigga, Carl, spuse Morten. 

OK, fu răspunsul lui. 

Carl se apucă mormăind de cârnațţii lui, ignorându-l pe Jesper. Nu 
era bună pentru el afacerea asta cu Vigga. De fapt, chiar renunțase să- 
şi mai bată capul atunci când soluţia i se arătă dintr-odată în toată 
simplitatea ei logică, o revelație care-l determină să-i mulțumească 
politicos lui Morten pentru masă, deși, niciodată în viaţa lui nu mai 
mâncase ceva atât de dezgustător. 

— Mă bucur că ai sunat, spuse Vigga. Măcar de data asta părea și 
ea încordată. Era o femeie care avea tendința de a porni de la 
presupunerea că lumea se adaptează la nevoile ei mai degrabă decât 
invers. Dar nu era vina lui că ea se gândea să se mărite înainte să 
divorțeze. 

— Ai vorbit deja la bancă, Carl? întrebă ea direct. 


— O dimineaţă foarte bună și ție, Vigga. Nu, nu am făcut-o. Nu am 
avut nevoie, nu-i așa? 

— Înţeleg. Deci acum îmi vei spune că poți strânge șase sute 
cincizeci de mii fără împrumut bancar, nu-i așa? Hardy te va ajuta, 
nu? 

Carl râse. Sarcasmul avea să apară într-un minut. 

— Sunt de acord cu suma pe care o ceri, Vigga. Jumătate din 
valoarea casei îți aparține. 

— Ei bine, Carl, trebuie să-ți spun... rămase fără cuvinte. 

Carl chicoti în sinea sa. Încă nu terminase tot ce avea de spus. 

— În afară de asta, mai sunt câteva conturi restante. Am făcut 
totalul. 

— Conturi restante? 

— Chiar așa, draga mea. S-ar putea să trăiești încă în epoca hippie, 
dar mă tem că noi ceilalți nu mai locuim într-o lume cu flori și 
dragoste liberă. Aceasta este epoca ego-ului, iar în ziua de azi totul e 
contorizat în bani. 

Savură tăcerea care se instală. Era incredibil de-a dreptul că putea 
fi atât de liniștită. Era ca și cum avea două zile libere de Crăciun. 

— OK, ascultă! În primul rând, sunt cinci sau şase ani de când 
Jesper trăiește doar cu mine. Cei trei ani la gimnaziu nu au fost ieftini, 
indiferent dacă a trecut clasa sau nu. Colegiul costă și ăla bani. Dar să 
zicem că împărțim cheltuielile, optzeci de mii pe an. Curtea o va 
considera o sumă rezonabilă. 

— Stai puţin, interveni ea, părând că tocmai începea războiul. I-am 
dat bani lui Jesper în tot acest timp. Două mii de coroane pe lună. 

Fu rândul lui Carl să fie surprins. 

— Ai făcut ce? Sper că ai chitanţe, pentru că eu nu am văzut 
niciodată un ban. 

Fu o replică criminală. Ea tăcu din nou. 

— OK, Vigga. Se pare că ne gândim la același lucru. Micuţul tău 
heruvim și-a umplut buzunarele. 

— Mârșav mic, spuse ea șoptit. 

— Bine, Vigga, ascultă. Nu putem face nimic în legătură cu asta 
acum. Trebuie să mergem mai departe. Vrei să te iei cu tipu’ ăsta 
Gherkin în Currystan, da? Așadar, îți spun cum facem: eu îți dau ție 
cei şase sute cincizeci de mii, iar tu îmi dai mie patruzeci de mii ori 
şase, pentru ultimul an al lui Jesper din școala generală, cei trei ani în 
gimnaziu și cei doi ani pe care îi mai are în colegiul pregătitor. Dacă 
nu plătești pentru colegiu, atunci îmi dai doar o sută cincizeci de mii 
şi va sta cu voi până când va fi pregătit pentru universitate sau orice 
altceva. Depinde de tine. 

Tăcerea era deplină. Deci Gherkin și Jesper nu erau cei mai buni 
prieteni. 


— Apoi mai sunt şi bunurile tale. Am verificat pe net şi căsuţa aia a 
ta este evaluată la cinci sute de mii, adică două sute cincizeci ar fi ale 
mele. Deci, în total, îți dau șase sute cincizeci de mii, minus două sute 
patruzeci de mii, minus două sute cincizeci de mii, și rămânem la o 
sută șaizeci de mii de coroane, plus jumătate din obiectele din casă, 
desigur. Poţi să vii și să-ți alegi ce vrei să iei. 

Aruncă o privire spre mobilier şi aproape că râse. 

— Eşti sigur că ai calculat corect? întrebă ea în cele din urmă. 

— Îţi trimit un calculator prin poștă pentru tine, dacă Gherkin nu-i 
în stare să gândească în sume mari, spuse el. Partea bună e că nu va 
mai trebui să plătești cele două mii pe lună pentru Jesper. Și-a primit 
deja partea. Şi o să fac tot posibilul să mă asigur că va trece prin 
colegiul pregătitor. Cum îţi sună asta? 

Făcu o pauză atât de prelungită încât aproape că auzi compania de 
telefonie frecându-și mâinile cu satisfacție. 

— Nu e bine, spuse ea după un timp. Răspunsul este nu. 

Carl clătină din cap. Desigur. 

— Îţi amintești de acea avocată drăguță din Lyngby, cea care ne-a 
ajutat cu documentele când am cumpărat casa? 

Vigga mormăi. 

— De atunci, a avansat pe scara ierarhică, este avocat la Curtea 
Supremă. Trimite-i ei revendicările tale. Și nu uita, Vigga: Jesper nu 
este carnea și sângele meu. Deci, dacă îmi faci probleme, ţi-l returnez. 
Cu căţel și purcel. Sumele rămân neschimbate. 

Din nou, îngroșau buzunarele companiei de telefonie. Ea puse 
palma peste receptor. Auzea voci, dar mai înfundat. 

— OK, Carl. Gurkamal este de acord, la fel și eu. 

Dumnezeu să-l binecuvânteze pe micuțul ei sikh și toată puterea 
din barba lui. 

— Dar trebuie să rezolvăm un lucru, continuă ea pe un ton înțepat. 
Aranjamentul nostru cu privire la mama mea. Am fost de acord că o 
vizitezi cel puțin o dată pe săptămână, iar tu nu te-ai conformat. 
Vreau în scris de data asta. Trebuie să te duci să o vezi de cincizeci și 
două de ori pe an, și te va costa câte o miară fiecare săptămână ratată. 
Mă urmărești? 

Carl se gândi la soacra lui. Alții care sufereau de demență probabil 
aveau puţine perspective pe termen lung, dar cu Karla Alsing nu se 
ştia niciodată. Acest aranjament se putea transforma într-un 
compromis terorizant. 

— Am nevoie de o vacanţă de douăsprezece săptămâni, se aventură 
el. 

— Douăsprezece săptămâni? Ştii că nu eşti membru al 
parlamentului, nu? Niciun om obişnuit nu are vacanță de 
douăsprezece săptămâni. Poţi avea cinci ca toţi ceilalți! 


— Zece, insistă el. 

— În niciun caz. Șapte și nicio zi mai mult. 

— Opt, sau te adresezi avocatei din Lyngby. 

O altă pauză. 

— OK, opt, răspunse Vigga în cele din urmă. Dar vei sta cel puţin o 
oră la fiecare vizită, începând de azi. Și în ceea ce priveşte obiectele 
din casă, nu vreau vechiturile tale, mulțumesc foarte mult. Ce să fac 
cu un radio Bang&Olufsen din 1982, când Gurkamal are un Samsung 
surround cu șase difuzoare? Deci nu, poți să uiţi. 

Genial! Aproape incredibil. A făcut în așa fel încât să poată divorța 
de Vigga pentru o sută șaizeci de mii de coroane. Și nici măcar nu era 
nevoie să se împrumute. 

Se uită la ceas și își dădu seama că o putea suna pe Mona, 
indiferent cât de mult ar fi stat la Mathilde. 

Nu părea să fie OK când răspunse în cele din urmă. 

— Te-am trezit? întrebă el. 

— Nu, pe mine nu. Totuşi, l-ai trezit pe Rolf. 

Cine dracu” era Rolf? Se simţea ca și cum un an întreg de duminici 
deprimante s-ar fi comprimat într-una singură. 

— Rolf? întrebă el precipitat, simțind cum îl cuprinde un fior de 
teamă. Cine este Rolf? 

— Nu-ţi face griji, Carl. Vom vorbi despre asta altă dată. 

Vor vorbi, nu-i așa? 

— De ce m-ai sunat? Să-ţi ceri scuze că nu ai știut numele fiicei 
mele? 

Direct la jugulară. Deși el era cel care primise cheia iubitului, de 
unde putea ști că nu lăsase pe altcineva să intre cu propria-i cheie? De 
exemplu, pe unul pe care-l chema Rolf. Veștile bune pe care intenționa 
să i le spună păreau să nu mai conteze dintr-odată. 

Rolf. Idiot nume, se gândi el, încercând să înăbușe imaginea unui 
corp bărbătesc făcându-și de cap pe domeniul lui. 

— În fond, nu. Mă gândeam să îţi spun că Vigga și cu mine am 
ajuns la un acord cu privire la divorț. Am sunat să-ţi spun că în curând 
voi fi un om liber. 

— Nu mai spune! răspunse ea cu puţin entuziasm. Mă bucur pentru 
tine, Carl. 

În cele din urmă, încheie conversaţia şi rămase așezat pe marginea 
patului, cu mobilul inactiv în mână. 

Se simţea de parcă picase de la înălțime. 

— De ce ești într-o stare așa de lamentabilă, Carlo? întrebă Jesper 
în trecere. 

Dintre toate întrebările cretine pe care adolescentul anemic i le-ar 
fi putut pune, asta fusese probabil cea mai rea. 


— Mama ta și cu mine divorțăm, răspunse el. 

— Da, și ce? 

— Cum adică, da şi ce? Nu înseamnă nimic pentru tine, Jesper? 

— Ce naiba am eu de-a face cu asta? 

— Îţi spun eu, tinere, ce are de-a face cu tine. Înseamnă că cele 
două miare cu care ţi-ai burdușit buzunarele în fiecare lună, în ultimii 
doi ani, sunt istorie chiar din acest moment. Asta are de-a face cu tine! 

Carl își împreună mâinile, astfel încât băiatul să poată vedea cum 
sursa de bani se închisese pentru el. 

În mod bizar, adolescentul, de altfel inventiv, nu fu capabil să 
găsească nici măcar o insultă prin care să-i înapoieze gestul lui Carl și 
trebui să recurgă la trântirea fiecărei uși din casă înainte de a ieși. 

În starea sa mizerabilă de nemulțumire, Carl socoti că putea la fel 
de bine să scape și de partea asta și să-i facă o vizită femeii la care, în 
curând, s-ar putea să se refere ca la fosta soacră. 

Observă un tânăr în costum de culoare gri-albastru, care se 
sprijinea de o uşă a mașinii în parcare, dar în afară de faptul că tipul 
întoarse capul când Carl trecu pe lângă el, arăta ca orice alt tânăr 
prezentabil care aștepta ca ușile clădirii din beton să se deschidă și să 
le elibereze pe domnițele respectabile pentru un pic de tăvăleală 
duminicală. Însă lui Carl nu-i păsa de nimic, asta după ce l-a trezit pe 
Rolf, iar Mona a avut tupeul să se ia de el. Cât de josnică putea fi? 

Conduse cei cincisprezece kilometri până la azilul de bătrâni din 
Bakkegârden, în Bagsvaerd, complet absent, ignorând total traficul. Iar 
când o îngrijitoare îl lăsă să intre, nu aruncă nici măcar o privire spre 
ea. 

— Am venit să o văd pe Karla Alsing, spuse unui alt membru al 
personalului de pe secția de demență. 

— Doarme, veni răspunsul prompt. Informaţia îi convenea. Mă tem 
că în ultima vreme este destul de necooperantă, continuă femeia 
înțepată. Fumează în camera ei, deși ştie foarte bine că nu are voie. 
Nu se fumează deloc pe secţia asta. Nu știm de unde le procură. Poate 
ştiţi dumneavoastră? 

Carl își pledă nevinovăția. Nu mai fusese acolo de luni întregi. 

— Ei bine, oricum, am fost nevoiți să-i confiscăm un pachet de 
țigări. Este o problemă pentru noi. Poate o încurajați să-şi ia pastilele 
cu nicotină atunci când simte dorinţa de a fuma? Singura pagubă pe 
care acestea o pot provoca este pentru buzunarul ei. 

— O să-i spun, spuse Carl, deși abia asculta. 

— Bună ziua, Karla, spuse el, fără să aștepte un răspuns. Această 
fostă chelneriță din viaţa de noapte din Copenhaga era așezată pe 
canapea cu ochii închiși, coapse subțiri și dezgolite, într-un kimono pe 
care Carl îl văzuse înainte, deși niciodată atât de descheiat. 


— O, dragule, răspunse ea spre marea lui surpriză, deschizând ochii 
şi fluturându-și genele într-o manieră care putea să-l facă până și pe 
Bambi să pară diabolic. 

— Mm, sunt Carl, ginerele tău. 

— Polițistul meu superb. Ai venit să mă vezi? Cât de încântător! 

Voia să spună ceva despre cum va veni să o viziteze mai des, dar, 
ca de obicei, era greu să spună orice în compania femeii care o 
învățase pe Vigga să se exprime în propoziţii atât de lungi, încât era o 
minune că nu leșina din lipsă de oxigen. 

— Pot să te servesc cu o ţigară, Carl? întrebă ea, luând un pachet 
de Advokat și o brichetă de unică folosinţă din spatele unei perne. 

Deschise ambalajul cu un profesionalism exagerat și îi oferi unul. 

— Nu ar trebui să fumezi aici, Karla. De unde le-ai luat? 

Se aplecă spre el, iar mișcarea îi desfăcu kimonoul dezvelind ce mai 
rămăsese din fostele sale forme apetisante. Carl nu știu cum să 
reacționeze. 

— Ofer servicii grădinarului, spuse ea, dându-i un cot în lateral. De 
natură privată, dacă înţelegi. Și apoi îi dădu din nou un cot. 

Era o situație în care nu știai ce să faci: semnul crucii sau să 
îngenunchezi într-o admiraţie totală a libidoului geriatric. 

— Nu este nevoie să-mi spui să-mi iau pastilele de nicotină. Știu 
totul despre asta. 

Scoase un pachet și își puse una în gură. 

— La început mi-au dat gumă de mestecat, dar nu a funcționat. Se 
tot lipea de protezele mele care îmi ieșeau din gură. Acum iau 
tabletele în schimb. 

Scoase un trabuc din pachet și îl aprinse. 

— Şi ştii ce, Carl? Sunt bune de mestecat în timp ce fumez. 


31 


Septembrie 1987 


— Nu, mulțumesc. Nu doresc ceai, spuse Viggo. 

Nete stătea la măsuță, pregătită să toarne ceaiul. Se întoarse 
consternată. Şi acum? 

— Totuși, o ceașcă de cafea mi-ar prinde bine. Nimic nu te obosește 
mai mult decât o călătorie de câteva ore și un imbold de energie e 
binevenit. 

Nete se uită la ceas. La naiba, era a doua oară când se întâmpla să 
nu-i placă ceaiul cuiva. De ce nu prevăzuse că și așa ceva se putea 
întâmpla? Faptul că a presupus că toată lumea bea ceai a fost o 
greșeală. Ceai de trandafir, ceai din plante, ceai de mentă, lumea 
consuma o varietate infinită, ceea ce era un lucru bun, într-adevăr, 
pentru că ceaiul era ideal pentru mascarea gustului măselariței. Dar, 
din nou, cafeaua era la fel de potrivită. De ce n-a cumpărat niște 
Nescafe din supermarket dacă tot era acolo? 

Îşi acoperi gura cu mâna ca să nu audă el cât de adânc respira. Ce 
putea să facă acum? Nu avea timp să fugă până la Nørrebrogade să 
cumpere cafea, să o pregătească și să adauge extractul. 

— Și un strop de lapte ar fi bun, adăugă Viggo de pe scaun. 
Stomacul meu nu mai e ca pe vremuri, spuse el, și începu să râdă în 
felul în care o făcuse pe Nete să-i cedeze cu ani în urmă. 

— Atunci, așteaptă doar un minut, spuse Nete și se duse la 
bucătărie pentru a pune ibricul pe foc. 

Se duse în cămară și constată că avusese dreptate. Nu avea deloc 
cafea. Se uită în jos la cutia de instrumente, deschise capacul și se uită 
la ciocan. 

Dacă avea să-l folosească, va trebui să lovească din greu. Va fi mult 
sânge. Poate chiar foarte mult. Nu era o opţiune. 

Prin urmare, îşi luă hotărâtă poșeta de pe masă, deschise ușa din 
față a apartamentului și fugi până la vecina ei. 

Apăsă ferm soneria și aşteptă nerăbdătoare, auzind doar micul 
patruped mârâind în spatele ușii. Desigur, ar fi putut înfășură un 
şervet în jurul ciocanului și să-l lovească în gât. Aproape sigur că l-ar 
lăsa inconștient și atunci ea ar putea să-i toarne liniștită extractul de 
măselariță direct pe gât. 

Nete dădu din cap dezaprobator. Nu-i plăcea să se gândească la 
varianta asta, dar era ceea va trebui să facă. Cu toate acestea, în timp 
ce se întoarse cu spatele, pregătită să revină în apartamentul ei, ușa se 


deschise în spatele ei. Nete nu o privise niciodată cu atenție pe vecina 
ei. Însă acum, în timp ce stăteau față în față, văzu trăsăturile obosite şi 
privirea neîncrezătoare din spatele lentilelor groase ale femeii. 

Nete își dădu seama imediat că femeia habar nu avea cine este. Era 
de înţeles. Nu se întâlniseră decât o dată sau de două ori în timp ce 
treceau pe scări, iar baba era aparent oarbă ca un liliac. 

— Îmi cer scuze. Sunt vecina dumneavoastră, Nete Hermansen, se 
aventură Nete, cu ochii pe câinele care mârâia la călcâiul femeii. Mi-e 
teamă că am rămas fără cafea și am un musafir care este în trecere pe 
la mine, aşa că mă întrebam dacă poate... 

— Numele vecinei mele este Nete Rosen, o întrerupse femeia, plină 
de neîncredere. Așa scrie pe ușă. 

Nete inspiră adânc. 

— Da, îmi pare rău. Vedeţi, Hermansen este numele meu de fată. 
Este numele la care am revenit. Și am modificat și pe ușă. 

Iar în timp ce femeia se uită să verifice, Nete își ridică sprâncenele, 
pentru a-și lumina expresia feţei, străduindu-se să pară de încredere, 
așa cum ar trebui să fie o vecină potrivită. Dar în interior o sfâșia 
disperarea. 

— Bineînţeles, voi plăti, spuse ea, controlându-și respiraţia și 
deschizând poşeta pentru a scoate o bancnotă de douăzeci de coroane. 

— Îmi pare rău, dar nu am boabe de cafea, răspunse femeia. 

Nete se forță să zâmbească, îi mulțumi și se întoarse spre 
apartamentul ei. Va trebui să folosească ciocanul. 

— Am totuși ceva cafea instant, veni vocea din spate. 

— Vin într-o secundă, strigă Nete din bucătărie, în timp ce turna 
lapte într-o cană. 

— Ai un apartament foarte frumos, Nete, spuse Viggo din ușă. 

Nete aproape că scăpă cana de cafea când el întinse mâna să o ia. 
Încă nu putea să i-o dea. Nu înainte de a fi adăugat extractul de 
măselariță. 

Ţinu strâns de ceașcă și trecu pe lângă el. 

— Nu, dă-mi voie. Intră și stai jos, spuse ea. Avem multe de făcut 
înainte să ajungă avocatul. 

Îl auzi cum se plimbă în spatele ei și se opri în uşa sufrageriei. 

Privi înapoi spre el și tresări puternic când el se aplecă spre 
balamaua de jos a ușii pentru a cerceta ceva care părea să fie blocat 
acolo. Văzu imediat ce era. Deci acela era locul în care fusese sfâșiat 
sacoul lui Tage. 

— Ce ar putea fi asta? întrebă el zâmbind și ridicând bucata de 
pânză. 

Nete clătină ușor din cap, apoi așeză cana cu lapte pe măsuţă, 
lângă recipientul cu extractul de măselariță. Câteva secunde mai 


târziu, cafeaua era gata. Laptele putea veni după aceea. 

— Servești cafeaua cu zahăr? întrebă ea, întorcându-se cu faţa la el 
cu ceașca în mână. 

El era doar la un pas. 

— Sper că nu ţi-ai rupt o fustă sau ceva? 

Ea se îndreptă spre el, încercând să pară nedumerită. Apoi râse 
încet. 

— Dumnezeule, nu! Cine ar umbla în așa ceva? 

Fl se încruntă, spre îngrijorarea ei. 

El păși în raza de lumină ce venea dinspre ferestre și studie fâșia de 
material pentru o clipă. De fapt, mai îndelung și destul de intens. 

Mâna în care ținea cana începu să-i tremure și se auzi clinchetul 
ceştilor. 

Se întoarse spre ea, identificând sursa sunetului. 

— Pari nervoasă, Nete, spuse el, observându-i mâna tremurândă. S- 
a întâmplat ceva? 

— Nu, deloc. Ce să se întâmple. 

Puse cana pe măsuţa de lângă fotoliu. 

— Stai jos, Viggo. Trebuie să vorbim despre motivul pentru care ți- 
am cerut să vii astăzi aici și mă tem că timpul este destul de scurt. 
Bea-ţi cafeaua și îți voi spune ce se va întâmpla. 

Va renunța oare să mai studieze bucata aceea de pânză? 

Fl se uită la ea. 

— Mi se pare că nu ești în apele tale, Nete. Am dreptate? întrebă el, 
înclinând capul într-o parte, în timp ce Nete îi făcu un gest să se aşeze. 

Chiar era atât de evident? Ar trebui să se controleze mai bine. 

— Păi, da, răspunse ea. După cum știi, nu stau foarte bine cu 
sănătatea. 

— Îmi pare rău să aud asta, spuse el fără nicio emoție, înmânându-i 
restul de material. Eu aș spune că este o bucată din buzunarul de la 
piept al cuiva. Cum naiba s-ar putea bloca o bucată de pânză dintr-un 
buzunar de la piept pe balamaua de jos a unei uși? 

O luă în mână și o examină mai atent. Ce putea să spună? 

— Cred că am o idee de unde ar putea proveni, deși mă încurcă și 
pe mine. 

ÎI privi neliniştită. Ce se întâmplă? Cât știe? se întrebă ea. 

Viggo se încruntă. 

— Ai fost puţin surprinsă pentru un moment, Nete. 

El luă înapoi bucata de pânză și părea că îi cântărește greutatea în 
mână, fixându-și ochii pe ea, în timp ce ridurile de pe fruntea lui se 
adânceau. 

— Am ajuns astăzi cu o oră şi jumătate mai devreme, Nete. Am stat 
sub castan și am fumat câteva ţigări în timp ce aşteptam. Și știi ce am 
văzut? 


Ea clătină din cap, dar ridurile de pe fruntea lui erau tot acolo. 

— Am văzut un grăsan ce venea legănându-se, în cel mai ieftin 
costum pe care l-am văzut vreodată. Și știi ce? Aș spune că era exact 
același material ca ăsta. Destul de mare coincidența, nu crezi? Ba mai 
mult, a sunat la apartamentul tău la interfon. Un bărbat îmbrăcat 
exact în acest tip de haine, spuse el ţinând bucata de material în 
mână. Nu găsești că este ciudat, Nete? 

El dădu din cap ca și cum voia să-şi confirme propria bănuială. Și 
atunci expresia feţei lui se schimbă. Ea își dădu seama că următoarea 
lui întrebare putea fi fatală. 

— Ni s-a spus să fim punctuali astăzi. Din cauza altor întâlniri, 
spunea scrisoarea ta. Am înțeles că mai aștepți și alți vizitatori. 
Bărbatul cu costumul urât era din întâmplare unul dintre ei? Și dacă 
da, cum de nu l-am mai văzut plecând? Nu ar trebui să fie încă aici? 

Ea realiză că şi cea mai mică reacţie din partea ei îi va oferi 
răspunsul la întrebare, așa că nu făcu altceva decât să zâmbească, să 
se ridice calm în picioare și să se ducă în bucătărie, unde deschise 
cămara, se aplecă la cutia de scule și scoase ciocanul. 

Nu avu timp să-l învelească într-un prosop înainte ca el să apară în 
spatele ei și să repete întrebarea. 

Acesta fu semnalul pentru ea. Se întoarse brusc și-l lovi cu putere în 
tâmplă. Se auziră oase zdrobite. 

Se prăbuşi la pământ fără suflare. Nu a fost mult sânge. Când își 
dădu seama că încă mai respiră, se întoarse în sufragerie și îi luă 
cafeaua. 

EI bâlbâi ceva în timp ce ea îi deschise gura și îi turnă lichidul cald. 
Și asta a fost tot. 

Se așeză pentru o clipă și se uită la el. Dacă Viggo nu ar fi existat, 
totul ar fi fost diferit. 

Dar acum nu mai exista. 

Rușinea și dezgustul pentru ceea ce văzuse în acea noapte la 
Retreat au afectat-o atât de mult încât în cele din urmă Nete nu mai 
putu să ţină secretul. 

Rita o întrebă de câteva ori ce nu era în regulă, dar Nete bătu în 
retragere. Singurul contact care mai exista între ele avea loc în 
întuneric sub plapuma ei, când Nete adormea. Genul de contact pe 
care îl solicita Rita în schimbul prieteniei sale. 

Ca și cum Nete ar mai fi avut nevoie de ea. 

A fost nevoie de o singură privire care a trădat-o în timpul 
sacrificării unui porc. 

Câteva fete în salopete care lucrau pământul aduseră un porc în 
curte pentru a fi sacrificat, iar Rita ieşi din spălătorie să vadă ce se 
întâmplă. Și Nete ieși pentru a lua un pic de aer curat. Rita observă 


prezența ei și-și întoarse capul spre ea, iar privirile lor se întâlniră 
peste curte în mijlocul țipetelor animalului în suferință. 

Era una dintre acele zile în care cameră de cusut o înnebunea pe 
Nete. Toată ziua a plâns, iar dorința ei de a avea o viaţă mai bună o 
amăra și o supăra. Prin urmare, privirea pe care i-o aruncă Ritei era 
nemascată, iar cea pe care Rita i-o returnă era una alarmată și plină 
de neîncredere. 

— Îmi spui până la urmă care e problema? îi ceru Rita în acea 
noapte în camera lor. 

— ȚŢi-o tragi cu bărbaţi pentru țigări, am văzut cu ochii mei. Și știu 
la ce foloseşti asta. Își înfipse mâna sub salteaua Ritei și scoase bucata 
de sârmă pe care Rita o folosea pentru a reduce la tăcere clopotul de 
alarmă. 

De data asta Rita era cu adevărat șocată. 

— Dacă aud că ai spus cuiva despre asta, vei plăti, spuse ea 
ridicând degetul arătător. Dacă vreodată mă trădezi sau mă bagi în 
rahat, o mă asigur că vei regreta tot restul vieţii tale, pricepi? o 
avertiză ea, cu ochii fulgerând de furie. 

Şi așa s-a și întâmplat. 

Rita și-a folosit pe deplin ameninţarea, iar consecințele s-au dovedit 
incomensurabile pentru amândouă. Acum, după mai bine de un sfert 
de secol, Nete își obținuse în sfârșit răzbunarea, iar Rita și Viggo 
zăceau morți în camera ermetică din apartamentul ei. 

Legaţi cu sfori în jurul taliei și cu ochii lor strălucitori acum închiși. 

Curt Wad era îngrijorat. Încă de când poliţia îi vizitase pe Herbert 
Sønderskov, Mie Ngrvig și Louis Petterson, totul părea să meargă în 
direcția greşită. Reţeaua de siguranță pe care o stabiliseră meticulos 
de-a lungul mai multor ani a fost dezvăluită mai repede decât crezuse 
vreodată că ar fi posibil. 

Curt fusese întotdeauna conștient de faptul că activităţile sale 
cereau cea mai mare grijă și discreție și, din acest motiv, era convins 
că de îndată ce apărea orice amenințare, nu era nicio problemă pentru 
oamenii lui să o înăbușe în fașă. Nu se gândise însă că evenimentele 
dintr-un trecut îndepărtat ar fi putut să revină şi să nu-i dea pace. 

Ce investigau acești doi polițiști? Ceva legat de o persoană 
dispărută, spusese Herbert Sønderskov. De ce Dumnezeu nu-l 
întrebase mai multe pe Herbert atunci când avusese șansa? Era oare 
un prim semn al demenţei? Spera din tot sufletul că nu. 

Iar acum se pare că Herbert şi Mie dispărură de pe faţa pământului. 
Herbert nu trimisese nici măcar o singură fotografie despre locul în 
care se aflau, așa cum îl instruise Curt, iar nerespectarea indicaţiilor 
putea însemna un singur lucru. 

Până la urmă, ar fi trebuit să se aștepte la toate acestea. Ar fi 
trebuit să știe că funcţionarul ăsta neînsemnat nu va avea curajul să 
facă ceea ce era necesar când va veni vremea. 

Îşi opri tăvălugul gândurilor și clătină din cap. Dar apoi continuă, 
lăsându-și mintea să alerge. Nu obișnuia să cedeze așa. Va trebui să-și 
impună mai mult control. Căci cine putea ști dacă Herbert nu-și făcuse 
curaj să o elimine în cele din urmă pe Mie? În fond, existau atât de 
multe alte modalități de a pune capăt cu bine problemei, în afară de 
metoda pe care i-o sugerase. Poate că într-o bună zi vor fi găsite 
rămăşiţele descompuse ale lui Herbert și Mie, mână în mână într-un 
şanţ de pe marginea unui drum. Nu era sinuciderea cea mai bună 
opțiune în cazul lor? Ideea nu era în niciun caz străină de Curt însuși, 
mai ales dacă acest haos va începe să escaladeze și se va apropia prea 
tare de casă. Dacă ar fi să se ajungă la asta, știa multe moduri 
nedureroase prin care o persoană ar putea să-şi încheie socotelile. 

Şi până la urmă nici nu ar mai conta. Era bătrân, iar Beate era 
bolnavă. Fiii lui erau realizaţi și își puteau purta de grijă. Dar oare nu 
Partidul Puritan fusese cel mai important pentru el? Lupta împotriva 
depravării care amenința societatea daneză? Nu asta era munca lui de- 


o viață? Partidul și Cauza? 

Era obligaţia sa morală să continue să păstreze aceste valori în 
scurtul timp care i-a mai rămas. Să-și vadă toată munca redusă la 
nimic era aproape ca şi cum nu ar fi existat niciodată. Ca și cum ar 
părăsi lumea fără să fi lăsat în urmă descendenți, fără să-și lase 
amprenta. Toate ideile și viziunile sale ar fi devenit inutile. Toate 
riscurile și ambițiile onorabile ar fi fost în zadar. Era un gând 
inacceptabil care l-a pregătit pentru luptă. Va folosi toate mijloacele 
pentru a împiedica aceste investigaţii ale poliției să blocheze calea 
Partidului Puritan spre parlament. Absolut toate. 

Acesta a fost motivul pentru care a luat măsuri de precauţie și a 
pornit lanţul de mesaje care i-a obligat pe membrii Cauzei să dea curs 
deciziei reuniunii care a avut loc după congresul naţional. Totul 
trebuia ars! Fişiere, sesizări, corespondență, totul! Documentaţia 
ultimilor cincizeci de ani de muncă urma să se transforme în fum 
chiar în acea zi. 

Nu avea motive de îngrijorare în ceea ce privea propriile arhive. 
Fișierele sale erau în siguranță în seiful din clădire. În cazul morții 
sale, existau instrucțiuni clare pentru Mikael cu privire la ce să facă cu 
ele. El a avut grijă de aspectul acesta. 

În cazul altora, declanșase acţiunea de incinerare, un lucru bun, îşi 
spuse el mai târziu în aceeași sâmbătă după-amiază în timp ce îi suna 
telefonul fix. 

Era Caspersen. 

— Am vorbit cu contactul nostru din Station City. El ne-a oferit 
câteva detalii despre cei doi detectivi care au trecut pe la casa lui 
Ngrvig. Mă tem că nu e de bine. 

El îi explică cum Carl Mørck și asistentul său, Hafez el-Assad, 
făceau parte din ceea ce se numea Departamentul Q de la sediul 
poliţiei. Se pare că el-Assad nu este polițist, dar dispune de o intuiție 
remarcabilă, despre care s-a vorbit în districtele poliției din toată 
regiunea capitalei. 

Curt clătină din cap. Un arab! Cât de mult dispreţuia gândul că un 
colorat își băga nasul în treburile lui. Ura și ideea. 

— Potrivit contactului nostru, Departamentul Q al lui Carl Mørck 
sau Departamentul pentru cazuri care necesită control special, pentru 
a folosi titlul oficial, poate fi o ameninţare. Sunt specializaţi în cazuri 
vechi și, deși contactul nostru a recunoscut cu greu, par a fi mai 
eficienți decât majoritatea. Totuși, partea bună este că lucrează mai 
ales pe cont propriu, astfel încât celelalte departamente nu știu exact 
ce fac ei la un moment dat. 

Informaţiile îl făcură pe Wad să intre într-o stare de alertă, mai ales 
faptul că specialitatea unității era săpatul prin mizeriile trecutului. 

Caspersen continuă, explicând că a întrebat cât de vulnerabili 


puteau fi acești doi bărbați și i s-a spus că Mørck era implicat într-un 
caz oarecum urât, un caz din care în cel mai rău scenariu putea sfârşi 
cu o suspendare și care acum părea să fie în mâinile competente ale 
Poliţiei Centrale, și din acest motiv era dificil de manipulat din 
exterior. Chiar dacă era posibil, era nevoie de cel puțin o săptămână 
pentru a obține o suspendare, iar în momentul de față nu dispuneau 
de timp. Pe de altă parte, puteau să afle mai multe despre condiţiile de 
angajare a lui Hafez el-Assad și să găsească ceva util acolo, dar și 
pentru asta era nevoie de timp. Din nou, timp pe care nu-l aveau la 
dispoziție. 

Caspersen avea dreptate. Dacă voiau să acționeze, trebuiau să o 
facă imediat. 

— Cere-i omului nostru din City să-mi trimită prin e-mail câteva 
fotografii ale celor doi, spuse Wad și închise telefonul. 

E-mailul sosi în maxim o oră. Îl deschise și le studie feţele. Doi 
bărbaţi care zâmbeau de parcă fotograful le-ar fi spus o glumă stupidă, 
dar putea fi și aroganță. Erau diferiți ca ziua de noapte. Amândoi 
aveau o vârstă oarecum greu de determinat, deși Carl Mørck era 
probabil mai în vârstă decât asistentul său. Îi era greu să aprecieze 
vârsta când era vorba de arabi. 

— Voi, clovnilor, nu ne veţi opri, spuse el cu voce tare, lovind cu 
palma monitorul, în timp ce mobilul său securizat începu să sune. 

Era șoferul. 

— Da, Mikael, ce este? Ai pus mâna pe arhiva lui Ngrvig? 

— Mi-e teamă că nu, domnule Wad. 

Curt se încruntă. 

— Ce vrea să însemne asta? 

— Doi bărbaţi într-un Peugeot 607 de culoare albastru-închis au 
ajuns primii. De la poliţie, presupun. Îi poţi recunoaște de la un 
kilometru. 

Curt clătină din cap. Nu-i venea să creadă că se întâmpla asta. 

— Unul dintre ei era arab? întrebă el, deși era deja sigur de 
răspuns. 

— Da, aşa arăta, da. 

— Fă-le o descriere. 

Le analiză trăsăturile pe monitorul computerului, în timp ce Mikael 
le descria. Avea ochi buni Mikael. Se potrivea totul. Era un dezastru. 

— Cât au luat cu ei? 

— Ei bine, nu pot spune sigur. Dar cele patru dulapuri despre care 
mi-ați spus erau goale. 

Şi mai multe vești proaste. 

— Bine, Mikael. Va trebui să recuperăm totul cumva. Și dacă nu 
putem, trebuie să ne asigurăm că cei doi prieteni ai noștri au un 
accident. Ai înțeles? 


— Voi vorbi cu băieţii, să mă asigur că sunt pregătiți. 

— Bun. Află unde locuiesc cei doi prieteni ai noștri şi pune-i sub 
supraveghere permanentă, astfel încât să putem acționa cu prima 
ocazie. Sună-mă pentru a-ți da undă verde când va veni vremea. 

Caspersen apăru la casa lui Curt Wad câteva ore mai târziu. Wad 
nu-l văzuse niciodată atât de descurajat pe acest avocat lipsit de 
scrupule, care nu ar ezita să ia ultimele cincizeci de coroane de la o 
mamă singură cu cinci copii şi să îi dea fostului soţ violent. 

— Mi-e teamă că atâta timp cât Mie Nørvig și Herbert Sønderskov 
nu sunt aici pentru a depune personal o plângere la poliție, șansele 
noastre de a recupera arhivele furate sunt destul de slabe, Curt. 
Presupun că Mikael nu a făcut poze în timp ce infracțiunea era 
comisă. 

— Nu, a ajuns prea târziu pentru asta. Altfel, mi le-ar fi dat, nu 
crezi? 

— Și vecina? Ne-ar putea ajuta cu ceva informaţii în baza cărora să 
mergem mai departe? 

— Ştie doar că erau doi ofițeri din Copenhaga. Dar, i-ar putea 
identifica, dacă este nevoie. Cam ies în evidenţă cei doi, din câte pot 
să îmi dau seama. 

— Mda. Dar până să ajungem să recuperăm aceste documente, vor 
dispărea în subsolul din sediul poliției, de asta putem fi siguri. Nu 
avem nicio dovadă că cei doi sunt responsabili pentru spargere. 

— Amprente? 

— Nici nu poate fi vorba, veni răspunsul lui Caspersen. Au fost 
acasă la Ngrvig cu o zi înainte într-o vizită legitimă. Din câte știu, 
ştiinţa nu a progresat într-atât încât să poată identifica amprentele în 
timp. 

— Ei bine, se pare că singura cale de ieșire din situaţia asta va 
trebui să fie mult mai dramatică decât ar fi ideal. Am pus deja roțile în 
mișcare. Nu trebuie decât să dau semnalul. 

— Vorbeşti despre crimă, Curt? În cazul că da, mă tem că nu mai 
pot face parte din această conversaţie. 

— Calmează-te, Caspersen. Nu vei fi implicat, nu-ţi face griji. Dar 
ar trebui să fii conștient că lucrurile pot deveni destul de violente în 
următoarea perioadă și că ar trebui să te pregătești pentru a prelua 
conducerea. 

— Ce Dumnezeu vrei să spui? 

— Exact ceea ce ai auzit. Dacă toate astea se termină așa cum se 
prefigurează, vei rămâne cu un partid politic pe mâinile tale, precum 
şi cu o proprietate pe care să o administrezi, aici în Brondbyastervej. 
Nu vor exista urme și, prin natura lucrurilor, eu nu voi putea să fiu 
martor în nicio instanță de judecată, dacă ar fi să se ajungă la asta. 


Alea iacta est. 

— Doamne fereşte, Curt! Să ne concentrăm deocamdată pe 
recuperarea arhivelor lui Ngrvig, da? răspunse Caspersen, urmând 
regula de aur a tuturor avocaţilor: ceea ce nu s-a discutat niciodată nu 
s-a întâmplat. Îl voi contacta pe omul nostru din Station City. Cred că 
putem presupune că dosarele sunt acum la sediul poliţiei. 
Departamentul Q se află la subsol, conform informaţiilor pe care le-am 
primit. Noaptea nu este nimeni acolo, așa că sunt sigur că nu ar fi 
foarte greu ca un alt ofițer să înlăture din arhivă materialul lui Ngrvig. 

Curt îl privi ușurat. Dacă Caspersen avea dreptate, atunci toate ar 
putea reveni la normal. 

Avea o stare de spirit pozitivă din care fu scos aproape imediat 
când sună telefonul și Wilfrid Lønberg agitat îl informă că cei doi 
polițiști apăruseră pe proprietatea sa. 

Curt porni difuzorul astfel încât Caspersen să poată auzi ce se 
vorbea. Era implicat la fel de mult ca Wad însuși. 

— Au apărut, fără vreun avertisment prealabil. Și eram acolo, 
arzând documente. Dacă nu aș fi fost rapid și nu aș fi aruncat totul în 
foc, am fi fost acum într-o mare belea. Fii atent cu ei, Curt. Înainte să 
afli, vor fi în faţa ușii tale sau a altcuiva din prima linie. Trebuie să-i 
avertizaţi pe toţi, să fie pregătiți. 

— Ce voiau? 

— N-am idee. Cred că doar încercau să mă încolțească. Ceea ce a 
funcționat destul de bine, pot spune. Acum știu că se întâmplă ceva. 

— Voi începe imediat să trimit un nou set de mesaje text, spuse 
Caspersen, retrăgându-se uşor. 

— Sunt minuţioşi, Curt. Am impresia că la tine vor să ajungă de 
fapt, dar, crede-mă, ei știu mai multe decât este bine pentru noi și 
despre alte lucruri. Nu au spus nimic concret, dar au menționat 
Benefice şi cineva a pronunțat numele de Nete Hermansen. Îți sună 
cunoscut? Am înțeles că sunt în drum spre Nørrebro pentru a sta de 
vorbă cu ea. S-ar putea să fie acolo chiar acum. 

Curt se scărpină pe frunte. Simţi dintr-odată că atmosfera din 
cameră deveni sufocantă. 

— Da, știu cine este Nete Hermansen, deși trebuie să spun că sunt 
mai degrabă surprins că este încă în viaţă. Cu toate acestea, acest 
lucru poate fi remediat. Să așteptăm și să vedem ce se întâmplă în 
următoarele douăzeci și patru de ore. Cred că s-ar putea să ai dreptate 
cu faptul că sunt interesați mai ales de mine. Nu știu de ce, dar nici nu 
trebuie. 

— Ce vrei să spui? Cum adică nu trebuie să știi? 

— Ce vreau să spun este, pur și simplu, că totul s-ar putea termina 
înainte să ne dăm seama. Ai grijă de Partidul Puritan și lasă-mă să mă 
ocup de restul. 


După ce Caspersen plecă, clar afectat de ultimele evenimente, Curt 
îl sună din nou pe Mikael și îi spuse că, dacă se mișcau repede, puteau 
să-i intercepteze pe cei doi polițiști la Peblinge Dossering și să-i 
urmărească de acolo. 

După o oră și jumătate, Mikael îl sună înapoi pentru a-l informa că 
întârziaseră prea mult, dar acum aveau un om postat în parcarea de 
lângă adresa lui Carl Mørck, iar Mørck tocmai sosise acasă. Hafez el- 
Assad însă le scăpase. În orice caz, apartamentul de pe Heimdalsgade, 
unde are înregistrat ca având domiciliul, era complet gol. 

Duminică-dimineață devreme, Curt chemă doctorul. Gemetele lui 
Beate și respirația neregulată păreau să se fi intensificat mai mult în 
ultimele două ore. 

— Ei bine, Curt, spuse medicul, pe care Curt îl știa că un medic 
excelent de la Hvidovre. După cum sugerează deja și propria ta opinie 
profesională, din ceea ce îmi spuneai la telefon, mă tem că soția ta nu 
mai are prea mult timp. Inima ei este epuizată. Este foarte simplu. 
Cred că vorbim de zile, poate chiar ore. Eşti sigur că nu vrei să chem o 
ambulanță? 

Curt ridică din umeri. 

— Cu ce ne-ar ajuta, spuse el. Nu. Cred că prefer să fiu singur cu ea 
până la sfârșit. Dar mulțumesc, oricum. 

După ce plecă și rămaseră singuri doar ei doi, se întinse pe pat 
lângă ea și îi luă mâna. Acea micuță mână care i-a mângâiat obrazul 
de atâtea ori. Această scumpă micuță mână. 

Privi răsăritul peste balcon și pentru un moment își dori să fi crezut 
în Dumnezeu. Așa ar fi putut să spună o rugăciune în liniște pentru 
iubita lui, în ultimele ei ore. În urmă cu trei zile se simţise pregătit 
pentru această evoluţie inevitabilă, gata să își ducă viaţa mai departe 
după ce se va fi întâmplat. Acum totul se schimbase. 

Aruncă o privire spre sticluţa cu somnifere. Puternice și uşor de 
înghițit. Nu dura mai mult de douăzeci de secunde. Zâmbi. Și un 
minut să aducă un pahar cu apă, desigur. 

— Crezi că ar fi bine să le iau acum, dragostea mea? șopti el și o 
strânse de mână. Dacă numai ea ar fi putut să-i răspundă. Se simţea 
atât de singur. 

El îi mângâie ușor părul subțire. Cât de des îi admirase părul când 
stătea în faţa oglinzii în timp ce se pieptăna și lumina îi dădea 
strălucire. Atât de repede trecuse viața. 

— O, Beate, te-am iubit din toată inima. Tu ai fost lumina vieții 
mele. Dacă aș putea să o iau de la capăt, tot cu tine aș face-o. Fiecare 
secundă. Dacă te-ai putea trezi doar o clipă, ca să-ți spun, draga mea. 

Apoi se întoarse spre ea și se cuibări lângă corpul cu respirația 
slabă, care se stingea irevocabil, dar care era cel mai încântător corp 


pe care îl cunoscuse vreodată. 

Era aproape douăsprezece când se trezi în sunetul unui telefon care 
se opri brusc. 

Ridică ușor capul și văzu că Beate respira încă. Nu putea să moară 
fără ca el să fie nevoit să o vegheze? 

El clătină din cap la acest gând. 

— Adună-te, Curt, îşi spuse. 

Beate nu avea să moară singură, indiferent de situaţie. Refuza să 
permită să se întâmple asta. 

Privi prin fereastra care dădea spre balcon. Cerul de noiembrie era 
cenușiu și vântul șuiera prin ramurile goale ale prunilor. 

Nu e o zi bună, se gândi el, întinzându-se după telefoanele mobile. 

Nu avea mesaje noi pe niciunul, dar apoi apăsă pe afișajul unuia și 
văzu un număr pe care nu îl recunoscu. 

Activă funcţia de reapelare, apoi realiză imediat că nu ar fi trebuit. 

— Søren Brandt, spuse o voce pe care nu voia să o audă. 

— Noi doi nu avem nimic de discutat, spuse Wad, fără ocolișuri. 

— În locul dumneavoastră nu aș fi atât de sigur. Pot să vă întreb 
dacă aţi citit blogul meu despre sinuciderea lui Hans Christian 
Dyrmand? 

La celălalt capăt omul așteptă un moment să vadă dacă va primi 
vreun răspuns. Nu primi. 

Porcii dracului! Al naibii internet! 

— Am vorbit cu văduva lui Dyrmand, continuă ticălosul de 
jurnalist. Ea este cea mai șocată de cele întâmplate. Aţi avea 
comentarii cu privire la asta? 

— Nimic. Abia îl cunoșteam. Și ascultă-mă cu atenţie acum. 
Momentan sunt într-o situație tristă. Soţia mea este pe patul de 
moarte. Deci, dacă eşti suficient de decent, lasă-mă în pace acum și 
putem vorbi într-o altă zi. 

— Îmi pare rău să aud asta. Voiam să vă spun că mi-au parvenit 
informaţii despre faptul că sunteți în centrul atenției poliției în 
legătură cu un caz de persoane dispărute. Dar am sentimentul că nu o 
să comentaţi, nu? 

— Ce caz de persoane dispărute? 

Nu avea absolut nicio idee despre ce vorbea și era a doua oară când 
i se spunea asta. 

— Asta este între dumneavoastră și poliție, nu-i așa? Dar, din câte 
am înţeles, sunt foarte dornici să facă schimb de informații cu mine 
despre Cauză și activitățile sale, evident, criminale. Așadar, ultima 
mea întrebare este dacă dumneata și Wilfrid Lgnberg intenţionaţi să 
desfășurați activități similare, cum ar fi avorturile forțate, ca parte a 
platformei oficiale a Partidului Puritan? 

— Ajunge cu calomniile! Voi rezolva negreșit problema cu poliția. 


Și dacă publicați un cuvânt fără a avea dovezi documentate, vă promit 
că veţi ajunge să plătiți scump. 

— OK. Dovezile documentate nu vor fi de fapt o problemă, dar 
mulțumesc pentru comentarii. Este întotdeauna plăcut să avem și 
câteva citate. 

Şi apoi închise. El închise telefonul. Curt Wad fumega. 

La ce dovezi se referea? Să fi ajuns informaţiile despre arhivele lui 
Nørvig atât de departe? Asta însemna căderea lui Brandt. Nemernicul 
naibii. 

Luă telefonul cu număr secret și formă numărul lui Caspersen. 

— Care este statusul incursiunii noastre în sediul poliţiei, 
Caspersen? 

— Mă tem că nu unul bun. Omul nostru a intrat fără probleme, dar, 
imediat ce a coborât la subsol, s-a intersectat cu Hafez el-Assad. Se 
pare că doarme acolo. 

— La naiba! Păzește arhiva lui Ngrvig, nu-i așa? 

— Se pare, da. 

— De ce nu m-ai sunat să-mi spui? 

— Am făcut-o, Curt. Te-am sunat de mai multe ori în această 
dimineață. Nu pe numărul acesta, pe celălalt. 

— Momentan nu folosesc iPhone-ul. Din motive de securitate. 

— Dar te-am sunat și pe fix. 

Curt întinse mâna și apăsă ecranul. Avea dreptate. Avea mai multe 
apeluri pierdute înaintea apelurilor lui Sgren Brandt. Caspersen sunase 
la fiecare douăzeci de minute de la ora opt încoace. 

Chiar dormise atât de adânc alături de Beate? Era oare pentru 
ultima dată în viața lor? 

Închise telefonul și se uită la Beate în timp ce se gândea ce să facă. 

Trebuiau eliminaţi toți trei, nu exista altă alternativă. Arabul, 
Morck și Brandt. Va hotărî mai târziu ce va face cu privire la Nete 
Hermansen. Nu era nici pe departe la fel de periculoasă precum 
ceilalți. 

Apelă numărul lui Mikael de pe mobilul securizat. 

— Îl putem urmări pe Søren Brandt? 

— Ar trebui să putem, așa cred. Momentan, locuieşte într-o casă de 
vacanţă din Hove. 

— De unde știm asta? 

— Pentru că îl urmărim de când a făcut vâlvă la congresul național. 

Curt zâmbi. Era pentru prima dată în acea zi. 

— Bine, Mikael, ai făcut o treabă bună. Ce zici de acest Carl 
Mørck? Ştim ce învârte? 

— Da, sigur că da. Chiar acum trece prin parcarea de lângă 
locuinţa sa. Omul nostru este pe urmele lui. Dacă cineva va ști ce face, 
el este acela. Fostul membru al Serviciilor Secrete. Însă tot nu știm 


încă unde se află arabul. 

— În acest caz, te pot lumina. Este la subsolul sediului poliţiei. 
Puteţi plasa pe cineva în clădirea poştei de peste drum, astfel încât să 
ştim când pleacă. Și Mikael? 

— Da? 

— În seara asta, când toţi din casa lui Carl Mørck vor dormi, se va 
întâmpla un accident. Mă urmărești? 

— Incendiu? 

— Da. Va începe în bucătărie. O explozie. Cu mult fum. Spune-le 
oamenilor noștri să se asigure că vor ieşi de acolo fără să fie văzuți. 

— Cred că mă voi ocupa eu personal. 

— Bun. Acoperă-ţi spatele și ieși rapid. 

— Se rezolvă. Ce zici de Sgren Brandt? 

— Pune câinii pe el și fă-o acum! 

Carl fu trezit de cineva care-l scutura cu putere. 

Deschise ochii și văzu ca prin ceaţă o siluetă aplecată peste el. 
Încercă să se ridice, dar se simți ameţit şi dintr-odată, în mod 
inexplicabil, se trezi pe podea lângă patul său. Se întâmpla ceva, ceva 
foarte rău. 

Spre nedumerirea lui, simţi o pală de vânt ce intra prin fereastra 
deschisă și miros de gaz. 

— Am reuşit să-l trezesc pe Jesper, strigă cineva. Vomită. Ce ar 
trebui să fac? 

— Întoarce-l pe o parte. Ai deschis fereastra? strigă înapoi silueta 
întunecată de lângă Carl. 

Simţi o palmă dură pe obraz, apoi alta. 

— Carl, uită-te la mine. Concentrează-te. Eşti în regulă? 

El dădu din cap, dar nu era sigur. 

— Trebuie să te ducem jos, Carl. Încă este prea mult gaz aici. Poţi 
să mergi pe picioare? 

Se ridică încet, clătinându-se şi cobori scările nesigur. Se simţea de 
parcă ar fi căzut într-o gaură. Abia când stătu pe un scaun în fața ușii 
de la grădină, începu să distingă contururile destul de bine încât să se 
dezmeticească. 

Se uită la prietenul lui Morten, care stătea lângă el. 

— Ce dracu’? murmură el. Mai ești aici? Te-ai mutat la noi? 

— Dacă a făcut-o, ar trebui să-i fim cu toții recunoscători, veni 
comentariul sec din patul lui Hardy. 

Carl întoarse capul, încă ametit. 

— Ce s-a întâmplat? 

Se auzi agitație când Morten îl cără pe Jesper în jos pe scări. Fiul 
vitreg al lui Carl arăta și mai rău decât atunci când venise acasă după 
ce petrecuse timp de cincizeci de zile în Kos. 

Mika făcu un gest către bucătărie. 

— A fost cineva în casă. Oricine ar fi fost nu ne place. 

Carl se ridică în picioare cu dificultate și se duse să vadă. 

Văzu imediat cilindrul de gaz, unul de tip nou, făcut din plastic 
dur. Ştia sigur că el nu avea așa ceva în casă. Le folosea pe cele de tip 
vechi, de culoare galbenă, pentru grătarul cu gaz și nu era nimic în 
neregulă cu ele. Și oricum, ce căuta acolo un cilindru de gaz cu tub de 
cauciuc atașat la regulator? 


— De unde e ăsta? întrebă el, încă prea năucit ca să-şi amintească 
numele bărbatului care stătea lângă el. 

— Nu a fost aici la două dimineaţa când am venit să-l verific pe 
Hardy, răspunse tipul. 

— Hardy? 

— Da, a avut ieri o reacţie la tratament. Temperatură, dureri de 
cap. Este un semn bun că răspunde atât de puternic la stimuli. În plus, 
aproape sigur ne-a salvat vieţile. 

— Nu, tu ai făcut asta, Mika, strigă Hardy din patul său. 

Da, așa era, Mika. 

— Explicați-mi, porunci Carl, în virtutea instinctului de polițist. 

— De ieri-seară îl verific pe Hardy la fiecare două ore. Voi continua 
să fac asta în următoarele două zile, astfel încât să pot observa exact 
cum reacționează. Oricum, cu o jumătate de oră în urmă, mi-a sunat 
alarma și m-am trezit cu un miros de gaz. Era foarte puternic în subsol 
şi aproape că m-a doborât când am venit aici la parter. Am închis 
gazul ce venea din cilindru şi am deschis toate ferestrele, iar apoi am 
observat o cratiţă pe aragaz din care ieșea mult fum. Când m-am uitat 
mai de aproape, am văzut că era aproape goală, în afară de un pic de 
ulei de măsline pe fund și o bucată dintr-un sul de prosoape de 
bucătărie care ardea. De aici provenea fumul. 

El arătă către geamul de la bucătărie. 

— Am scos-o cât de repede am putut. Încă o secundă şi hârtia ar fi 
luat foc. 

Carl dădu din cap spre colegul său Erling Holm, de la 
departamentul de investigaţii al pompierilor. Cu siguranță nu ținea de 
jurisdicţia lui, dar Carl nu voia să implice poliția din Hillergd, iar 
Erling locuia la doar cinci kilometri distanță, în Lynge. 

— Foarte urât cazul ăsta, Carl. Încă douăzeci, treizeci de secunde și 
acel sul de bucătărie ar fi izbucnit în flăcări și ar fi aprins gazul. Şi, în 
măsura în care pot să-mi dau seama din greutatea cilindrului, se 
scursese deja foarte mult gaz. Cu regulatorul și tubul cu gaură largă pe 
duză, cred că nu era nevoie de mai mult de douăzeci de minute, spuse 
el clătinând din cap. Acesta este motivul pentru care cel care a făcut 
asta nu a dat focul la maxim la aragaz. Voia să fie casa plină de gaz 
înainte ca totul să sară în aer. 

— Şi nu avem nicio dificultate în a ghici care ar fi fost rezultatul, 
nu-i așa, Erling? 

— Ca să spunem așa, Departamentul Q ar fi fost în căutarea unui 
nou șef. 

— Explozie masivă, vasăzică? 

— Da și nu. Dar cu siguranță eficientă. Toată casa, cu tot ce era 
înăuntru, ar fi dispărut brusc în flăcări. 


— Dar Jesper, Hardy şi cu mine am fi murit înainte din cauza 
gazelor, nu? 

— Nu cred. Nu este atât de toxic. Poate v-ar fi provocat o durere de 
cap, spuse el râzând. 

Foarte amuzanţi anchetatorii ăștia de incendii. 

— Ai fi ars de viu într-o clipă, iar cei de la subsol nu ar mai fi putut 
să iasă. Partea amuzantă este că nu sunt sigur dacă băieții noștri ar fi 
putut să stabilească dacă este vorba de vreo crimă. Cel mai probabil 
am fi localizat sursa focului ca fiind cilindrul de gaz și cratita de pe 
aragaz, dar ar fi putut fi luat cu ușurință drept un accident. Lipsă de 
atenție. Ne lovim de ea mereu în ultima vreme, acum, când toată 
lumea are un grătar. Ca să fiu sincer, cine a făcut asta putea să scape 
basma curată. 

— Nu o va face nemernicul, nu și dacă am eu un cuvânt de spus. 

— Ai vreo idee cine ar fi putut face asta, Carl? 

— Da. Cineva cu un instrument ascuţit. Am văzut o mulțime de 
urme mici pe încuietoarea ușii din față. În afară de asta, nu am nicio 
idee. 

— Ai suspiciuni? 

— Viaţa mea este plină de ele. 

Carl îi mulțumi și îl asigură pe Erling că toți cei din casă sunt în 
regulă, înainte de a face o rundă rapidă a vecinilor pentru a afla dacă 
cineva văzuse ceva. Cei mai mulți dintre ei s-au enervat. Cine nu s-ar 
fi enervat la cinci dimineața? Dar, în general, majoritatea păreau cu 
adevărat șocați, deși nimeni nu văzuse niciun suspect. 

În mai puţin de o oră, Vigga era prezentă, cu părul nearanjat și cu 
Gurkamal fără niciun chef lângă ea, cu turban, dinţii albi mari și 
barba extravagantă. 

— O, Dumnezeule! suspină ea. Spune-mi că Jesper este bine. 

— E în regulă. A vomitat pe canapea și peste patul lui Hardy, dar în 
afară de asta, ca nou. Dar totuși, a fost prima oară când l-am auzit 
spunând că o vrea pe mama lui. 

— Of, Doamne, mititelul! 

Niciun cuvânt despre cum se simțea Carl. Diferenţa dintre viitorul 
fost soț în curând și fiu era evidentă, într-adevăr. 

Carl o auzi foindu-se pe lângă progenitura ei, când se auzi soneria 
de la intrare. 

— Dacă s-a întors cu un alt cilindru de gaz, spune-i că mai este 
ceva în primul, strigă Hardy din pat. În schimb, poate reveni 
săptămâna viitoare. 

Ce o fi făcut Mika cu omul ăla? se gândi Carl, deschizând ușa. 

Fata care stătea în fața lui era palidă de nesomn. Avea cearcăne 
adânci sub ochi, un inel în buză și cel mult șaisprezece ani. 

— Bună, spuse ea. Arătă cu degetul mare peste umăr spre casa 


vecinului lui Kenn, iar felul în care se agita de jenă părea că își dislocă 
ceva. 

— Sunt prietena lui Peter de acolo și am fost la o petrecere la 
clubul de tineret. Am dormit la el pentru că locuiesc în Blovstrød și nu 
există autobuze la ora aia noaptea. Ne-am întors cu câteva ore în urmă 
şi Kenn a coborât la noi în subsol, după ce ai fost pe la el să-l întrebi 
dacă a observat ceva ciudat în jurul casei tale aseară. Ne-a povestit ce 
s-a întâmplat și i-am spus că am văzut ceva când am ajuns acasă, așa 
că Kenn mi-a zis să vin să îţi povestesc despre asta. 

Carl ridică o sprânceană. În mod clar, nu era la fel de amețită 
precum arăta, după toate acele cuvinte pe care le rostea. 

— OK. Atunci spune-mi ce ai văzut. 

— Era un bărbat la ușa ta când am trecut noi pe acolo. L-am 
întrebat pe Peter dacă îl cunoaște, dar mintea îi stătea la alte chestii, 
chicoti ea. 

Carl continuă. 

— Cum arăta omul acesta? Ai reușit să-l vezi bine? 

— Da, stătea în lumină lângă ușă. Părea că se luptă cu încuietoarea, 
dar nu s-a întors, așa că nu l-am văzut la față. 

Carl își simți umerii căzând. 

— Era destul de înalt, destul de bine construit, din câte puteam să- 
mi dau seama, iar hainele lui erau închise la culoare. Purta o haină 
sau un hanorac mare, ceva de genul ăsta. Și o șapcă din tricot negru 
precum cea a lui Peter. I-am observat însă părul. Era foarte deschis, 
aproape alb. Și avea o sticlă de gaz, ceva de genul ăsta, pe jos lângă el. 

Aproape alb. Informaţia era suficientă. Dacă avea dreptate, gorila 
cu părul ca de in a lui Curt Wad, bărbatul pe care îl văzuseră în 
Halsskov, era priceput la mai multe decât doar să conducă o 
camionetă. 

— Mulţumesc, spuse el. Eşti foarte atentă, și, într-adevăr, mi-ai fost 
de mare ajutor. Ai făcut bine că ai venit. 

Ea începu din nou să se agite de jenă. 

— Ai observat cumva dacă purta mănuși? 

— Oh, am uitat de asta, spuse ea, oprindu-se pentru un moment din 
frământarea fizică. Da, avea mănuși. Genul ăla cu găuri la încheieturi. 

Carl dădu din cap. Deci nu era cazul să-și piardă vremea căutând 
amprente pe încuietoarea cu cilindru. Ar fi putut avea o pistă dacă 
putea să identifice proveniența regulatorului, care era destul de 
special, dar se îndoia foarte mult că îi va duce undeva, pentru că era 
comercializat în mult prea multe locuri. 

— Bine, dacă toată lumea este în regulă aici, voi pleca spre sediul 
central, anunţă el grupul adunat un moment mai târziu. 

Vigga îl trase de mânecă. 

— Semnează asta înainte să pleci. Este o copie pentru tine, una 


pentru administraţia regională de stat și una pentru mine, îl informă 
ea, aşezându-le pe toate trei pe blatul de bucătărie. Acord privind 
împărţirea proprietăţii, scria în partea de sus. 

ÎI citi rapid. Era exact așa cum conveniseră cu o zi înainte. ÎI scutise 
pe el și îl făcuse singură. 

— E în regulă, Vigga. Văd că e așa cum am stabilit împreună. E 
cuprins totul, până și partea despre vizitarea mamei tale. Sunt sigur că 
autoritățile vor fi încântate să afle că mi-ai oferit vacanță de opt 
săptămâni în acest sens. Ai fost foarte generoasă. Râse sarcastic și se 
semnă lângă numele ei. 

— Şi mai e şi cererea de divorț, spuse ea, aruncând un alt 
document în faţa lui. 

El o semnă fără ezitare. 

— Mulţumesc, iubitule, rosti ea pe nas. 

Era frumos din partea ei, dar cuvântul îl făcu să se gândească la 
acel Rolf al Monei, care nu era cea mai dorită asociere. Era departe de 
a-i fi trecut supărarea. Mona nu era o persoană oarecare. Va trece un 
secol până când va reuși să o uite. 

Pufni: Iubitule! Un cuvânt exagerat de despărțire, se gândi el, având 
în vedere cât de furtunoasă fusese căsnicia lor. 

Îi înmână documentele lui Gurkamal, care era zâmbitor și care făcu 
o plecăciune înainte de a întinde mâna după ele. 

— Îți mulţumesc pentru soția ta, spuse el în ceea ce Carl 
presupunea că era un accent sikh. A fost o afacere bună. 

Vigga răsuflă ușurată. 

— Acum că toate formalitățile sunt finalizate, vă pot spune că mă 
mut cu Gurkamal săptămâna viitoare deasupra magazinului său. 

— Sper că este mai cald decât în ultima ta casă, adăugă Carl. 

— Oh, acum că ai menţionat asta, am vândut-o ieri pentru şase sute 
de mii. Cu o sută de mii mai mult decât ai estimat-o tu în acordul 
nostru. Mă gândesc să păstrez diferenţa, dacă este în regulă pentru 
tine. 

Carl își pierdu cuvintele. Gherkin al ei o învățase cu siguranță un 
lucru sau două despre afaceri. Se mișca mai rapid decât Assad. 

— Bine că te-am prins, Carl, spuse Laursen pe scări. Poţi să urci la 
etaj un minut, te rog? 

— De fapt, mergeam să-l văd pe Marcus Jacobsen. 

— Tocmai i-am luat prânzul la pachet. Este într-o întâlnire. Eşti 
OK? 

— Da, răspunse Carl. În afară de faptul că este luni, tocmai am fost 
tras pe sfoară de viitoarea mea fostă soţie, iubita mea și-o trage cu 
altul, am fost toți otrăviți cu gaz, aseară, iar casa era cât pe ce să 
explodeze. Mai adaugă la astea problemele și conflictele pe care mi le 


oferă acest loc și nici nu pot fi mai bine. Am scăpat chiar și de diaree. 

— Atunci e bine, spuse Laursen, cu trei pași înaintea lui. Auzise tot, 
la naiba. 

— Ascultă, spuse el în cele din urmă, când stăteau în camera din 
spatele bucătăriei, înconjurați de frigidere și rezerve de legume. Există 
noutăți în cazul pistolului de bătut cuie. Fotografia cu tine și Anker 
împreună cu tipul lichidat. A ajuns la diverse laboratoare pentru 
analiză și ca să te liniștesc îți pot spune că majoritatea consideră că 
este un fotomontaj digital, făcut din diferite surse. 

— Bineînţeles, asta am spus și eu tot timpul. Este contrafăcută. 
Poate cineva pe care l-am închis la un moment dat. Ştii cât de 
răzbunători pot fi acești nemernici. Pot sta în închisoare ani de zile, 
gândindu-se cum să-ți facă felul într-o zi. Probabilitatea este mare să 
se întâmple din când în când. Dar de un lucru pot să te asigur: nu l-am 
cunoscut niciodată pe acest Pete Boswell cu care încearcă să mă 
combine. 

Laursen încuviinţă din cap. 

— Fotografia nu are puncte în jumătate de ton. Este ca și cum toate 
elementele cele mai mici sunt puse împreună. Nu am văzut niciodată 
ceva asemănător. 

— Ce înseamnă asta? 

— Înseamnă că practic nu este vizibilă alăturarea. Este posibil să fie 
mai multe fotografii editate împreună și apoi fotografiate incremental 
folosind o cameră Polaroid, de exemplu, ca apoi poza Polaroid să fie 
fotografiată cu o cameră analogică cu film care apoi să fie developat. 
Sau se poate să fi fost estompată cu o aplicaţie de editare digitală a 
imaginii înainte de a fi tipărită. Nu știu sigur. lar hârtia în sine nu ne 
spune nimic. 

— Mie îmi sună a greacă antică. 

— Da, dar în ziua de azi, posibilitățile sunt nelimitate. Sau, mai 
exact, acum doi ani, când Pete Boswell era încă printre cei vii. 

— În regulă. Dar totul merge în direcția bună, asta e ceea ce spui? 

— Păi tocmai despre asta am vrut să-ți vorbesc, zise Laursen 
dându-i lui Carl o bere, pe care acesta o refuză. Încă nu există o 
concluzie, iar problema este că nu toţi din laboratoare consideră că 
este contrafăcută. Până la urmă, ceea ce tocmai ţi-am spus nu 
dovedește nimic, doar că este puţin suspect. Dar, din ceea ce am auzit, 
majoritatea consideră că cineva a făcut tot posibilul pentru a face poza 
să pară autentică. 

— Și unde sunt eu în ecuație? Mai vor să mă pună pe tușă? Îmi spui 
că e o suspendare pe drum? 

— Nu, nu spun asta. Ceea ce încerc să spun este că toate acestea 
vor dura ceva timp. Dar cred că Terje este cel care te va informa, zise 
şi arătă către zona de luat masa. 


— Terje Ploug este aici? 

— Da, vine în fiecare zi, la aceeași oră, dacă este la birou. Este unul 
dintre cei mai fideli clienți ai mei, așa că fii drăguţ cu el. 

Îl găsi pe Ploug stând în colţul îndepărtat. 

— Te joci de-a v-aţi ascunselea, Terje? șopti, așezându-se și 
punându-și coatele pe masă, în imediata vecinătate a farfuriei cu 
legume dureros de sănătoase a lui Ploug. 

— Mă bucur să te văd, Carl. Eşti greu de găsit în ultima vreme. Ţi-a 
spus Laursen despre fotografie? 

— Da, mi-a spus. Se pare că încă nu am ieșit din rahat. 

— Ileşit din rahat? Nimeni nu te acuză de nimic din câte știu eu. 
Sau da? 

Carl își lăsă capul pe spate. 

— Nu, oficial, nu. 

— În regulă, atunci. În orice caz, uite care vor fi următorii pași. 
Vom face cu toții front comun. Adică eu, noi toți cei care investigăm 
crimele de la atelierul de reparații din Sorg și echipa olandeză care 
investighează crimele din Schiedam, din Olanda. În câteva săptămâni, 
poate câteva luni, vom compara tot ce avem în aceste cazuri de omor 
cu pistoale de bătut cuie. Fapte, dovezi, materiale de fond, totul. 

— Și acum o să spui că voi fi chemat ca martor. 

— Nu, din contră. Nu vei depune mărturie. 

— De ce nu, pentru că sunt suspect în caz? 

— Las-o mai moale, Carl. Ne-am dat seama că cineva încearcă să te 
târască prin noroi. Deci nu, nu eşti suspect. Dar odată ce ajungem la 
întocmirea unui raport comun, am dori să îl evaluezi. 

— Înţeleg. Și asta, în ciuda amprentelor mele găsite pe monede, a 
fotografiei dubioase şi a faptului că Hardy a recunoscut că Anker era 
amestecat cu prietenul nostru colorat și că eu probabil îl cunoșteam pe 
Georg Madsen? 

— Da, în ciuda acestor aspecte. După cum văd, tu ești cel care are 
de câştigat cel mai mult dacă acest caz va fi investigat cât mai 
amănunţit. 

ÎI bătu pe care cu palma blând pe spate. Era de-a dreptul 
emoționant. 

— Este un polițist bun și corect, care încearcă tot posibilul să facă 
lucrurile cum trebuie și cred că ar trebui să îl respectăm pe Terje 
pentru asta, Carl, spuse șeful. 

Biroul din colț al lui Jacobsen încă duhnea a „Meniul zilei” al lui 
Laursen. Să se fi înmuiat doamna Sgrensen într-atât încât să permită 
ca farfuriile și tacâmurile murdare să stea mai mult de cinci minute? 

— Da, dacă priveşti din perspectiva asta, încuviință Carl. Însă eu 
sunt încă nervos. Cazul ăsta mă scoate din minți. 


Marcus îşi lăsă capul pe spate. 

— Am vorbit cu Erling de la divizia de investigaţii a pompierilor. 
Am auzit că ai avut vizitatori aseară. 

— Nu s-a lăsat cu victime. 

— Nu, şi slavă Domnului că a fost așa! Dar de ce s-a întâmplat, 
Carl? 

— Pentru că cineva vrea să scape de mine. Și nu cred că e una 
dintre tipele cărora Jesper le-a dat papucii, spuse el încercând să 
zâmbească. 

— Atunci cine? 

— Cel mai probabil unul dintre oamenii lui Curt Wad. Tipul cu 
Partidul Puritan. 

Jacobsen încuviință din nou din cap. 

— Îl deranjăm. De aceea sunt aici. Vreau să cer să-i fie ascultat 
telefonul. La fel și unui tip pe nume Wilfrid Lønberg și unui jurnalist 
numit Louis Petterson. 

— Mi-e teamă că nu pot autoriza asta, Carl. 

Carl încercă să înțeleagă de ce nu, se enervă la început, se îmbufnă, 
pentru ca apoi să se resemneze dând din umeri exasperat. Singurul 
lucru pe care-l primise era sfatul de a avea grijă și instrucțiuni stricte 
pentru a raporta dacă se întâmpla ceva neobișnuit. 

Neobișnuit. Un cuvânt al naibii de ciudat folosit acolo unde erau ei. 
În munca lor totul era neobișnuit. 

Carl se ridică în picioare. Neobișnuit? Se întrebă ce ar spune șeful 
său dacă ar ști despre stiva de dosare plasate în birourile slab 
iluminate ale Departamentului materialul de arhivă pe care îl 
procuraseră într-o manieră care, chiar şi după standardele lor, fusese 
mai mult decât neobișnuită. 

Ca niciodată, ambele secretare îl salutară vesele de la recepție când 
ieși. 

— Bună, Carl, spuse Lis, dulce ca zahărul, şi doamna Sørensen 
scoțând un salut identic o secundă mai târziu. Aceleași cuvinte, același 
ton, același zâmbet primitor. 

O schimbare totală. 

— Aaa... bună, Cata! se bâlbâi el, adresându-se direct femeii a cărei 
simplă prezență era până nu demult suficientă pentru a determina 
echipe întregi de anchetatori duri, printre care și Carl, să facă ocoluri 
lungi doar pentru a evita să treacă pe lângă ea. 

— Ai putea să-mi spui la ce se referă acest curs NLP la care ai 
participat? Nu ar fi contagios, nu-i așa? 

Ea ridică din umeri, cu un limbaj corporal vesel, destinat să-i arate 
că era încântată că fusese întrebată, apoi îi adresă un zâmbet lui Lis 
înainte de a se apropia periculos de mult de Carl. 


— Înseamnă programare neurolingvistică, spuse ea, cu vocea plină 
de mister, de parcă ar fi fost pe cale să seducă un șeic arab. Este destul 
de greu să explic tot, dar permite-mi să-ți dau un exemplu. 

Îşi ridică umerii din nou, ca o mică avanpremieră a ceea ce avea să 
urmeze. 

Îşi luă geanta şi pescui din ea o bucată de cretă. Un obiect ciudat 
pe care să-l poarte o femeie în poșetă. Creta nu era pentru buzunarele 
pantalonilor școlarilor jucăuși? S-a revenit la egalitatea dintre sexe? 

Se aplecă și trasă două cercuri pe podea, activitate care ar fi făcut-o 
să leșine cu doar câteva săptămâni mai înainte. Și pe alţii, de 
asemenea. Apoi desenă un semn minus într-unul și un semn plus în 
celălalt. 

— Așa, Carl. Un cerc pozitiv și un cerc negativ. Acum vreau să stai 
mai întâi într-unul, apoi în celălalt și să spui exact aceeaşi frază. În 
cercul negativ, pretinzi că vorbeşti cu cineva care nu-ți place, iar în 
cercul pozitiv, cu cineva pe care-l iubești. 

— Înţeleg. Dacă doar despre asta e vorba, atunci eu pot face asta 
deja. 

— Atunci hai să te auzim, îl îndemnă Lis, apropiindu-se cu mâinile 
sub sânii voluptuoși. Cine ar putea spune nu? 

— Alege ceva simplu, cum ar fi: Văd că ţi-ai făcut părul. Spune 
fraza mai întâi frumos, iar apoi nu atât de frumos. 

— Nu înţeleg, minţi el, cercetând părul tăiat scurt al ambelor 
femei. Acest lucru avea să fie prea ușor. Freza doamnei Sgrensen nu 
era la fel de frumoasă ca a lui Lis. 

— Bine, permite-mi să demonstrez pozitivul, spuse Lis. Apoi Cata 
poate face negativul. 

Stai un pic, ar trebui să fie invers, se gândi Carl, trasând distras un 
cerc mic cu piciorul. 

— Văd că ţi-ai aranjat părul! zâmbi Lis cu toţi dinţii în timp ce 
vorbea. Așa vorbeşti cu o persoană care îți place. Acum este rândul 
tău, Cata. 

Doamna Sgrensen râse, apoi se concentră. 

— Văd că ţi-ai făcut părul! scuipă cuvintele cu invidie. Arăta cu 
adevărat înfiorătoare. La fel ca în zilele bune. 

Ambele femei izbucniră în râs. Devenea totul prea feminin. 

— A fost tot? Nu e tocmai o diferenţă de la cer la pământ, nu-i așa? 
Ce trebuie să înțeleg din asta? 

Doamna Sgrensen redeveni serioasă. 

— Ideea este că exerciții de acest gen te învaţă să înţelegi cum mici 
schimbări subtile de ton pot avea impact asupra mediului în mod 
diferit. Îţi oferă o perspectivă asupra efectelor a ceea ce spui şi a 
tipului de semnale pe care le trimiți. Și nu în ultimul rând, ca un 
bonus, modul în care totul se reflectă asupra propriei persoane. 


— Nu-i același lucru ca și cum ai spune că tot ce urcă va și coborî? 

— Poţi să-i spui și aşa. Ştii ce impact ai asupra celor din jurul tău, 
Carl? Asta te poate învăța cursul. 

Am învăţat asta cam când aveam șapte ani, se gândi. 

— Uneori lucrurile pe care le spui pot părea destul de dure, Carl, 
continuă doamna Sgrensen. 

Mulţumesc pentru compliment. Mai cu seamă că vine din partea ta, 
se gândi el. 

— Ei bine, vă mulțumesc amândurora pentru că m-aţi luminat într- 
o manieră atât de plină de tact, spuse în cele din urmă, dornic să 
plece. Cu siguranță mă voi gândi. 

— Încearcă mai întâi exercițiul, Carl. Intră într-unul dintre cercuri, 
îl îndemnă doamna Sgrensen aka Cata. 

Ea îi indică prin gesturi cu care trebuia să înceapă, dar el descoperi 
că reușise să şteargă cea mai mare parte cu tocul pantofului, în timp 
ce jucau șarade. 

— Oops, spuse el. Chiar îmi pare rău, spuse retrăgându-se din aura 
lor. O după-amiază frumoasă, doamnelor. Fiţi vesele! 

În timp ce stătea şi privea pe fereastră, simţi că o parte din ura ei 
dispăruse. Era ca şi cum lovitura aplicată la tâmplă lui Viggo și ultima 
lui suflare, după ce i-a dat extractul de măselariță, o eliberaseră de 
presiune. 

Trecu cu privirea peste Peblinge Dossering și roiurile de oameni 
care se bucurau de ultimele zile de vară. Oameni obișnuiți, cu vieți și 
destine proprii și, cel mai probabil, cu secretele și scheletele lor din 
dulap. 

Buzele începură să-i tremure. Dintr-odată se simți copleșită de 
emoție. Până și Tage, Rita şi Viggo erau oameni în ochii Domnului, iar 
acum muriseră de mâna ei. 

Închise ochii și-și imagină totul. Chipul lui Viggo radiase atâta 
căldură când deschisese ușa. Tage fusese atât de recunoscător. Și acum 
era rândul lui Ngrvig. Avocatul care nu o ascultase atunci când 
avusese nevoie disperată de ajutor. Omul care apărase atât de aprig 
reputația lui Curt Wad fără să-i pese de viaţa ei. 

Dar oare avea ea dreptul să-i facă același lucru pe care i l-a făcut el 
ei? Să-i ia viaţa? 

Încă se lupta cu îndoiala când îi văzu silueta pe lângă lacul din fața 
clădirii ei. 

Deși trecuseră peste treizeci de ani, ea îl recunoscu imediat, încă îi 
plăcea să poarte haină de tweed cu nasturi din piele. Încă avea 
servieta maro sub braţ. Un bărbat care aparent nu se schimbase, dar 
putea totuși să-şi dea seama din limbajul trupului său că probabil nu 
mai era totul la fel ca înainte. 

El făcu câțiva pași în sus și în jos pe sub castani, aruncând o privire 
peste lac. Își scoase o batistă din buzunar şi-şi tamponă faţa, ca și cum 
şi-ar fi şters transpiraţia sau poate lacrimile. 

Abia atunci ea observă că sacoul îi era prea mare, salopeta din 
terilenă, de asemenea, fiindu-i largă la umeri și respectiv la genunchi. 
O ţinută cumpărată în vremuri mai bune, pentru un trup mai bine 
făcut. 

Pentru o secundă îi păru rău pentru bărbatul care stătea acum 
acolo absent și care în curând avea să pășească în mormânt. 

Și dacă avea copii care-l iubeau? Nepoţi? 

Gândul o făcu să-și încleşteze pumnii. Pleoapele i se zbătură 
incontrolabil. A avut ea vreodată copii care să o iubească? Și din vina 


cui? 

Nu. Trebuia să se gândească la propria persoană și să rămână 
concentrată. Mâine după-amiază avea să lase această viață în urmă. 
Dar mai întâi trebuia să finalizeze ceea ce începuse. Fa îi făgăduise 
acestui bărbat care era avocat de profesie că va primi zece milioane de 
coroane. O făcuse în scris și un bărbat că el nu i-ar permite niciodată 
să-și retragă cuvântul. 

Nu Philip Ngrvig. 

Stătea în fața ei, nu la fel de înalt precum și-l amintea, privind-o ca 
un căţeluș spăsit, cu sprâncenele ridicate. De parcă această întâlnire 
cu ea avea o importanță incomensurabilă pentru el, iar prima impresie 
pe care o făcea era crucială. 

Ochii lui au fost mult mai reci atunci când a mințit în instanţă și a 
forțat-o să rostească cuvinte nechibzuite. Nu a clipit nici măcar o dată 
şi nu s-a lăsat impresionat de ieşirile ei emoţionale. Suspinele ei se 
loviră de urechile lui surde, iar lacrimile ei au fost invizibile pentru el. 

Erau oare acești ochi lăsați în pământ cu umilință când îl lăsă să 
intre aceiași cu acei ochi intransigenţi? Vocea care-i mulțumea acum 
era oare aceeași voce implacabilă de atunci? 

ÎI întrebă dacă servește nişte ceai, iar el acceptă oferta cu 
recunoștință, încă luptându-se să-și ridice ochii din podea și să o 
privească în ochi. 

Ea îi întinse ceașca și îl privi în timp ce o bău pe toată. Pentru un 
moment se încruntă puţin. 

Poate că nu-i place gustul, se gândi ea, dar apoi el întinse cana și 
mai ceru. 

— Mă tem că am nevoie de susținere, domnişoară Hermansen. 
Trebuie să vă spun atât de multe lucruri. 

În cele din urmă, ridică privirea și se uită la ea. Iar cuvintele care 
ar fi trebuit să rămână nespuse au început să curgă de pe buzele lui. 
Dar prilejul pentru a face asta trecuse de mult. 

— Când am primit scrisoarea ta, Nete... începu el. Îmi pare rău, pot 
să mă adresez neprotocolar? 

Ea încuviință din cap aproape imperceptibil. Nu-i păsase atunci, de 
ce ar trebui acum? 

— Când am primit scrisoarea ta, m-am confruntat brusc cu ceva 
care mă măcina de foarte mult timp. Ceva pentru care aș dori să mă 
revanșez, dacă acest lucru ar fi posibil. Trebuie să mărturisesc că am 
venit astăzi la Copenhaga cu intenția de a-mi salva atât viața proprie, 
cât şi pe cea a familiei mele. Banii nu sunt lipsiți de importanţă, 
trebuie să recunosc, dar am venit ca să îmi cer scuze. 

Îşi drese glasul și mai luă o înghiţitură de ceai. 

— În ultimii ani m-am gândit adesea la fata disperată care a cerut 


dreptate în instanţe și a sfârşit prin a fi internată la azilul de la 
Brejning. Şi m-am întrebat ce se petrecea cu mine când am anulat 
acuzațiile pe care le-ai adus împotriva lui Curt Wad. Ştiam, desigur, că 
ceea ce spuneai putea fi adevărat. Toate acele acuzaţii despre cât de 
slabă de minte și periculoasă erai erau în mod foarte evident 
inaplicabile fetei care stătea în fața mea în boxa martorilor, luptând 
pentru viața ei. 

Înclină capul o clipă. Când își ridică privirea, pielea lui palidă 
părea și mai incoloră decât înainte. 

— Te-am eliminat din mintea mea când s-a închis cazul. Și acolo ai 
rămas, alungată din memorie până în ziua în care am citit despre tine 
în ziare. Despre cum te-ai căsătorit cu Andreas Rosen. O femeie atât 
de inteligentă și frumoasă, continuă el dând din cap în semn 
aprobator. Te-am recunoscut imediat. Mi-am amintit totul și mi-a fost 
rușine. 

Sorbi din nou ceaiul și Nete aruncă o privire spre ceas. În orice 
moment, otrava avea să-și facă efectul. Numai că ea nu-și dorea asta, 
nu încă. Dacă putea opri timpul. Acesta era momentul ei de 
recunoaștere a nedreptăţii ce i se făcuse. Cum putea să-l lase să mai 
bea? Se căia pentru faptele lui, era evident. 

Nu-l putea privi, în timp ce el continuă să vorbească. Răul pe care 
se pregătea să-l înfăptuiască deveni şi mai evident atunci când privi în 
ochii lui plini de încredere. Nu-și imaginase vreodată că putea avea 
astfel de sentimente. Nicio secundă. 

— La momentul respectiv lucram pentru Curt Wad de câțiva ani. 
M-am lăsat ademenit, recunosc. Trebuie să mărturisesc că mental nu 
sunt la fel de puternic ca el. Clătină din cap și duse din nou ceașca la 
buze. 

— Dar când te-am văzut pe coperta acelei reviste, am hotărât să-mi 
reevaluez faptele pe care le-am comis... și știi ce mi-a devenit clar? 

Nu așteptă răspunsul ei și nu observă cum ea se întoarse încet să-l 
mai privească încă o dată, clătinând din cap. 

— Mi-am dat seama că am fost exploatat și indus în eroare, și că s- 
au întâmplat foarte multe lucruri în acea perioadă, pe care acum le 
regret. Mi-a fost greu să-mi recunosc greşelile. Vreau să știi asta. Dar 
privind înapoi prin dosarele mele, am văzut cum Curt Wad mă 
păcălise mereu cu minciuni și adevăruri denaturate sau reprimate. Am 
realizat că a profitat de mine destul de sistematic. 

El întinse cana pentru a cere mai mult ceai, determinând-o să se 
întrebe o clipă dacă a uitat cumva să adauge extractul. 

Ea îi mai turnă ceai, apoi observă că începuse să transpire, 
respirația devenindu-i grea și sacadată. El nu părea conștient de 
modificarea stării sale. Avea prea multe în minte. 

— Misiunea în viață a lui Curt Wad a fost — și este — de a-i distruge 


pe cei pe care îi consideră nepotriviți să împărtășească această țară cu 
el și cu alte așa-numite persoane normale, remarcabile. Spre rușinea 
mea, pot spune acum că acest lucru a dus la faptul că personal a 
efectuat mai mult de cinci sute de avorturi, adesea fără cunoștința 
femeilor însărcinate şi aproape întotdeauna împotriva voinţei lor, și 
cred că el a cauzat în mod conștient sterilitate ireversibilă, prin 
mijloace chirurgicale, în tot atâtea cazuri. 

O privi ca și cum el ar fi fost cel care a mânuit bisturiul. 

— Dumnezeule mare, acest lucru este atât de îngrozitor. Cu toate 
acestea, sunt obligat să mărturisesc. 

Cuvintele lui Nørvig fură însoțite de un suspin care își aștepta 
eliberarea de ani de zile. 

— Prin colaborarea sa cu o organizaţie care se numește Cauza, a 
cărei activitate am administrat-o câţiva ani, Wad a stabilit contactul 
cu zeci de medici care împărtăşeau convingerile și determinarea sa. Cu 
greu ţi-ai putea imagina anvergura pe care a avut-o. 

Nete încercă și nu-i fu foarte greu. 

Ngrvig își strânse buzele, luptându-se acum cu lacrimile care-i 
curgeau pe obraz. 

— Am ajutat la uciderea a mii de copii nenăscuţi, Nete, spuse cu un 
suspin și continuă cu o voce tremurândă. La distrugerea vieţii a tot 
atâtor femei inocente. Jale și mizerie, asta a provocat viața mea, Nete. 
Asta am creat. 

Vocea îi tremura atât de violent încât fu nevoit să se oprească. 

Îşi întoarse privirea spre ea, căutând iertare. Era atât de evident, iar 
Nete nu mai știu ce să spună sau să facă. În spatele expresiei calme pe 
care o afișa, simți că se prăbușește. Era oare corect ce-i făcea ea 
acestui om? Chiar era? 

Pentru o clipă, aproape că-i veni să-i ia mâna. Pentru a-i oferi 
iertarea şi a-i ușura povara în timp ce aluneca în inconștiență. Dar nu 
putu. Poate pentru că și ea simţea rușine. Sau poate că mâna ei avea 
voință proprie. 

— Cu câțiva ani în urmă m-am hotărât să spun tot ce știam. 
Presiunea devenise prea mare pentru mine, dar Curt Wad a intervenit 
şi mi-a luat tot ce am avut. Practica de drept, onoarea, respectul de 
sine. Aveam un partener de afaceri pe nume Herbert Sønderskov. Curt 
i-a divulgat informaţii despre mine care m-ar fi distrus pentru 
totdeauna. M-am certat cu amândoi și am ameninţat că voi divulga 
toate secretele Cauzei. M-au denunțat la poliție în mod anonim, 
susținând că am delapidat fonduri din conturile clienților mei. Și, deși 
nu era adevărat, au făcut să pară așa. Au avut acces la toate 
documentele, au avut contacte și nu în ultimul rând mijloacele de a 
face așa cum au considerat. 

Ngrvig îşi lăsă capul în jos. Ochii lui începură să se zbată. 


— Herbert, porcul acela. A umblat mereu după soţia mea. El mi-a 
spus că, dacă nu-mi ţin gura, se vor asigura că voi merge la închisoare, 
spuse clătinând din cap. Fiica mea nu ar fi făcut față umilinței. Nu 
puteam face nimic. Wad era periculos, și încă este. Nete... Mă auzi? 
Trebuie să stai departe de el. 

Apoi căzu în față, vorbind în continuare, deşi cuvintele lui erau 
încâlcite. Ceva legat de tatăl lui Wad, care se credea Dumnezeu. 
Despre ființe umane cinice și pline de sine. Psihopați. 

— Soţia mea m-a iertat atunci când am dat faliment, spuse el cu o 
claritate bruscă în voce. Îi mulțumesc lui Dumnezeu că a fost — îşi 
căută pentru un moment cuvintele, împroșcând salivă și încercând să 
înghită — bun cu mine și mi-a permis să te văd azi, Nete. Și îi promit 
lui Dumnezeu să rămân cu El din această zi încolo. Cu banii tăi, Nete, 
familia mea și cu mine am putea... 

Şi brusc căzu la podea, lovind cu cotul braţul scaunului. Pentru o 
clipă arătă de parcă urma să vomite, cu stomacul în convulsii și ochii 
larg deschişi. Apoi se ridică brusc în picioare. 

— De ce sunt atât de mulți oameni aici dintr-odată, Nete? întrebă 
cuprins frică. 

Încercă să spună ceva, dar nu-și găsi cuvintele. 

— De ce mă privesc cu toții? mormăi Ngrvig, căutând cu ochii 
lumina de la fereastră. 

Începu să plângă, întinzându-și mâinile ca să pipăie aerul. 

Nete plânse cu el. 

Assad şi Rose nu semănaseră niciodată atât de mult. Expresii 
întunecate, sumbre și niciun zâmbet. 

— Nebuni, exclamă Rose. Ar trebui aliniați şi obligaţi să-și inhaleze 
gazul, până când se ridică la cer şi dispar pentru totdeauna. Cât de 
josnici pot fi, să încerce să ardă de vii cinci oameni doar ca să-ți 
închidă ţie gura, Carl? Nu pot suporta asemenea lucruri. 

— Acum au reușit să închidă exact atât gura ta, Carl, spuse Assad 
formând un zero din degetul arătător și cel mare. Acum știm că 
suntem pe drumul cel bun. Porcii ăștia au multă murdărie sub 
covoare, și acum știm asta. 

Lovi cu pumnul în palmă. Dacă cineva ar fi primit pumnul ăla, l-ar 
fi durut ca dracu”. 

— O să punem mâna pe ei, Carl, continuă el. Vom lucra zi și 
noapte, vom închide acest nenorocit de Partid Puritan și vom opri 
Cauza și celelalte rahaturi în care este Curt Wad implicat. 

— Mult noroc, Assad! Dar mă tem că nu va fi atât de ușor și, fără 
îndoială, nu va fi lipsit de riscuri. Cred că ar fi o idee bună ca voi doi 
să rămâneți și să faceţi treabă aici în următoarele două zile, spuse el 
zâmbind. Presupun că asta și intenţionaţi. 

— Norocul nostru că sâmbătă seara, cel puţin, eram eu aici, adăugă 
Assad. A venit cineva să se uite în jur. Era în uniformă de poliție, dar 
când am ieșit din birou, l-am speriat bine. 

Cine nu s-ar fi speriat bine dacă vedea ochii sângeroși ai lui Assad 
la ora aceea în noapte? cugetă Carl. 

— Ce căuta? întrebă el. Și de unde era? Ai reușit să afli? 

— Mi-a spus tâmpenii, Carl. Ceva despre cheia de la arhivă și multe 
alte prostii. Căuta ceva al nostru, sunt sigur de asta. A intrat în biroul 
tău, Carl. 

— Se pare că avem de-a face cu o organizaţie destul de extinsă, 
spuse Carl și se întoarse spre Rose. Ce ai făcut cu dosarele lui Ngrvig, 
Rose? 

— Sunt în buda de bărbați. Și mi-am adus aminte. Dacă trebuie să 
stai în picioare la buda femeilor, nu uita să lași capacul înapoi jos 
când ai terminat, bine? 

— De ce? spuse Assad. 

Deci el era vinovatul. 

— Dacă ai şti de câte ori am avut această discuţie, Assad, mai bine 


ai juca bambilici acum în tabăra de cercetași din Langeland, poți fi 
sigur. 

Era clar, din expresia lui Assad, că nu avea habar ce voia să spună. 
Și de altfel nici Carl. 

— OK, atunci ascultă. Ai uitat să lași jos capacul după ce ţi-ai făcut 
treaba, nu? întrebă ridicând un deget în aer. Unu. Toate capacele de 
W.C. sunt scârboase pe interior. Și, uneori, scârbos nici măcar nu este 
cuvântul potrivit. Doi Atunci când femeile trebuie să folosească 
toaleta și capacul este ridicat, degetele lor intră contact cu acesta 
înainte de a se așeza. Trei. Atingerea capacului înseamnă că avem tot 
felul de microbi pe degetele noastre atunci când ne ștergem, ceea ce 
nu este deloc igienic. Dar poate că nu ai auzit niciodată de infecţii 
urinare... Patru. De ce trebuie să ne spălăm pe mâini de două ori, doar 
pentru că tu nu poţi să faci ceva simplu precum lăsarea capacului în 
jos? Este corect? Nu, nu este! spuse ea punându-și pumnii în șolduri. 
Dacă ai învăţa să lași capacu' jos după pipi, nu am lua microbi, nici eu 
şi nici tu, pentru că tu oricum urmează să te speli pe mâini. Cel puţin, 
sper naibii că așa faci. 

Assad stătu un moment și se gândi. 

— Crezi că ar bine pentru mine să ridic capacul înainte să fac pipi? 
Pentru că atunci voi avea eu microbi și va trebui să mă spăl pe mâini 
chiar înainte de a începe. 

Rose ridică din nou degetul spre el. 

— În primul rând, acesta este exact motivul pentru care voi, 
bărbații, trebuie să vă așezați atunci când faceți pipi. În al doilea rând, 
dacă vă consideraţi prea masculini pentru a vă așeza, amintiţi-vă doar 
că bărbații cu colon normal trebuie să se așeze din când în când 
pentru a-şi face treaba, caz în care trebuie să lase capacul jos. 
Bineînţeles, presupunând că nu faceţi treaba mare din picioare. 

— Dar dacă o doamnă a fost acolo înaintea noastră nu trebuie să 
lăsăm jos capacul, pentru că atunci va fi deja jos, adăugă Assad. Și știi 
ce, Rose? Cred că acum voi căuta mănușile mele frumoase, din 
cauciuc de culoare verde, și voi rezolva toaleta pentru domni cu aceste 
două ajutoare fine ale mele — își ridică mâinile în aer. Ele vor atinge 
capacele de toaletă și vor ajunge în ţeava cotită. Din fericire, unora 
dintre noi nu ne displace să ne murdărim mâinile, prietena mea 
mofturoasă. 

Carl văzu cum obrajii lui Rose înroșiți rapid erau pe punctul de a 
stârni o chelfăneală gigantică. Instinctiv, păși între părțile beligerante. 
Sfârșitul discuţiei. Slavă Domnului, educaţia lui în acest sens fusese 
rezonabilă. Cum altfel, într-o casă în care capacul toaletei avea o husă 
portocalie și pufoasă? 

— OK, voi doi, să revenim la oile noastre, interveni Carl. Avem o 
tentativă de incendiere a casei mele și avem un tip care se strecoară 


aici la subsol, căutând să ne sustragă probele. Oricine poate intra în 
toaleta unde ai ascuns dosarele lui Ngrvig, Rose, deci crezi că e o idee 
bună să le ținem acolo? Nu cred că un semn cu „Defect” va descuraja 
un spărgător, nu crezi? 

Scoase o cheie din buzunar. 

— Nu, dar asta s-ar putea să-l descurajeze. Și acum că ai adus 
vorba de siguranță, nu mă gândesc să stau pe aici mai mult decât este 
necesar. Adică, nu este tocmai confortabil aici, nu? Am chestii în 
geantă cu care să mă apăr în caz că se întâmplă ceva, dar totuși. 

Carl se trezi gândindu-se la spray-uri lacrimogene și pistoale cu 
gloanţe oarbe, chestii urâte pentru care Rose sigur nu avea autorizație. 

— Bine, dar, oricum, fii atentă Rose. 

Se strâmbă la el. Ea însăși era aproape o armă. 

— Am studiat toate dosarele lui Ngrvig şi am introdus numele 
tuturor inculpaților în baza mea de date. 

Așeză pe biroul din fața lui mai multe foi de hârtie, prinse 
împreună. 

— Uite lista. Reţine că unele dintre rapoarte poartă semnătura unui 
notar numit Albert Caspersen. Pentru cei dintre voi care nu cunoașteți 
acest nume, vă informez că este un personaj marcant al Partidului 
Puritan și se pare că toată lumea este de părere că va prelua 
conducerea lui după Wad. 

— Deci a lucrat pentru firma lui Ngrvig? 

— Narvig & Sønderskov, da. Apoi, când s-a dizolvat parteneriatul, 
Caspersen s-a mutat la o altă firmă de avocatură din Copenhaga. 

Carl examină paginile. Rose făcuse patru coloane pentru fiecare caz 
în parte. Unul cu numele clientului pe care firma îl apăra, unul cu 
numele reclamantului, celelalte două pentru data și natura cazului. 

A patra coloană conținea un număr neobișnuit de mare de 
reclamaţii cu privire la abuzul făcut în cadrul efectuării testelor de 
inteligență, neglijență medicală generală și, cel mai important, cazuri 
care implicau intervenţii ginecologice „nereușite” sau inutile. Coloana 
cu „Nume” cuprindea nume de familie daneze, precum și multe nume 
ce păreau străine. 

— Am ales unele cazuri și le-am cercetat destul de meticulos, spuse 
Rose. În opinia mea, avem de-a face aici cu unul dintre cele mai 
sistematice abuzuri pe care le-am văzut vreodată. Discriminare pură, o 
mentalitate de tip Ubermenschi, demnă de dispreţ. Dacă acesta este 
doar vârful aisbergului, atunci, acești bărbaţi se fac vinovaţi de un 
număr infinit de crime împotriva femeilor și a copiilor nenăscuți. 

Ea indică cele cinci nume care apăreau cel mai des: Curt Wad, 
Wilfrid Lonberg și încă trei. 

— Dacă intri pe pagina de internet a Partidului Puritan, patru 
dintre aceste nume apar ca membri influenţi, al cincilea fiind decedat. 


Ce părere aveți despre asta, meine Herren2? 

— Dacă acest gunoi va ajunge vreodată să aibă un cuvânt de spus 
în Danemarca, va fi război, Carl, îți promit asta, mârâi Assad, 
ignorând sunetul infernal al telefonului de pe biroul său. Era a nu știu 
câta oară când îi asalta timpanele în acea dimineaţă. 

Carl îl privi pe Assad cu ochii întredeschiși. Acest caz îl afecta mai 
mult decât oricare altul la care lucraseră împreună. Același lucru era 
valabil și pentru Rose. Era ca și cum i-ar fi afectat direct. Și nici nu era 
de mirare, dat fiind că ambii veneau cu sechelele lor, iar el îi trimisese 
direct în luptă. Și totuși, lui Carl i se părea încă ciudat modul în care 
Assad ajunsese să se implice atât de profund într-un caz care-l răscolea 
aşa cum o făcea acesta. 

— Dacă cineva poate scăpa basma curată după ce deportează 
femeile pe o insulă, continuă Assad încruntat, după ce a luat viața 
atâtor copii nenăscuţi şi după ce a sterilizat atât de multe femei, 
atunci probabil că ar putea face orice, fără consecințe, Carl. Și devine 
o problemă majoră dacă persoana respectivă ajunge membru în 
parlamentul țării sale. 

— Ascultaţi-mă amândoi. Ceea ce investigăm în primul rând este 
dispariţia a cinci persoane, nu? Rita Nielsen, Gitte Charles, Philip 
Ngrvig, Viggo Mogensen şi Tage Hermansen. Toţi dispar cam în 
același timp și niciunul dintre ei nu reapare. Acest fapt în sine deja dă 
curs suspiciunii că avem de-a face cu o crimă. Pe de o parte, am 
stabilit numitorii comuni, Nete Hermansen și azilul pentru femei de la 
Sprogg. Pe de altă parte, există multe lucruri care se învârt în jurul lui 
Curt Wad și al activităților sale care, cu siguranță, necesită atenția 
noastră. Poate că ar trebui să ne concentrăm pe munca lui Wad, dar 
poate nu. În orice caz, primul nostru obiectiv ar trebui să fie 
clarificarea acestor dispariţii. Pentru restul ar trebui probabil să ne 
adresăm autorităţilor de securitate din PET sau Centrului Naţional de 
Investigaţii. Este în afara ligii noastre, un caz prea mare pentru ca trei 
persoane să se descurce singure și mai are și potenţial exploziv. 

Assad era clar nemulțumit. 

— Ai văzut şi tu urmele făcute cu unghiile pe ușa celulei de 
pedeapsă de pe Sprogø, Carl. Ai auzit cu propriile urechi ce a spus Mie 
Ngrvig despre Curt Wad şi poţi citi această listă cu propriii ochi. 
Trebuie să mergi și să-l iei la întrebări pe porcul ăsta bătrân despre 
toate aceste crime dezgustătoare. Asta e tot ce am de spus. 

Carl ridică mâna. Vibraţia mobilului său veni ca o întrerupere 
binevenită a dezacordului lor. Cel puţin, la asta se gândi până când 
văzu că este Mona. 

— Da, Mona, ce doreşti? spuse el, pe un ton mai detașat decât 
intenționase. 

Căldura vocii ei era însă la fel cum sperase el. 


— A trecut atât de mult de când nu te-am auzit, Carl. Ţi-ai pierdut 
cheia? 

El ieşi pe coridor. 

— Nu, doar că nu am vrut să vă deranjez. Mă gândeam că poate 
Rolf mai este prin zonă. 

Tăcerea care urmă nu fu foarte incomodă, dar totuși îl dobori. 
Există atât de multe modalități de a-i spune femeii după care ești 
nebun că nu vrei să o împărți cu nimeni altcineva. Iar deznodământul 
este aproape întotdeauna o despărțire. 

El numără secundele și fu pe punctul de a închide din pură 
frustrare, când râsul de proporții olimpice aproape că îi sparse 
timpanul. 

— O, Doamne, ești atât de dulce, Carl! Eşti gelos pe un câine, 
dragă! Mathilde m-a convins să mă ocup de cățelul ei Cairn Terrier, în 
timp ce este plecată la un curs. 

— Un câine? Carl simți imediat cum se dezumflă ca un balon. 
Atunci de ce naiba a trebuit să spui chestii de genul: Nu-ţi face griji, 
Carl. Vom vorbi despre asta altă dată, atunci când te-am sunat? Am 
fost la capătul nervilor. 

— Ascultă, prostuţule. Poate am să te învăţ că unele femei poate nu 
au chef să discute nimicuri la prima oră a zilei cu iubiții lor, până nu 
au şansa să petreacă o jumătate de oră în faţa oglinzii. 

— Am impresia că-mi spui că a fost un test. 

Ea râse. 

— Eşti un poliţist bun, nu-i așa? 

Un alt mister rezolvat. 

— Am trecut testul? 

— Vom vorbi despre asta diseară. Bineînțeles, dacă nu te 
deranjează că va fi și Rolf de față. 

leșiră de pe Roskildevej și intrară pe Brøndbyøstervej, strada cu 
grupuri de blocuri-turn care se ridicau pe ambele părți ale drumului. 

— Cunosc Brøndby Nord destul de bine, spuse Assad. Tu cunoști 
zona, Carl? 

El încuviinţă din cap. De câte ori fusese aici în patrulă? Se spune că 
Brøndbyøster fusese cândva o comunitate plină de viaţă, cu trei piețe 
agitate, un loc care avea toate datele pentru a fi o zonă perfectă. 
Cartiere bune, oameni cu putere de cumpărare. Și apoi au venit una 
după alta centrele comerciale: Rødovre Centrum, Glostrup Centret, 
Hvidovre Centret, hipermarketurile Bilka din Ishgj și Hundige. Locul 
nu a avut nicio șansă. Magazinele s-au închis de parcă ar fi fost o 
epidemie. Magazine decente, bine administrate, iar acum sunt toate o 
ruină. Brøndby părea cel mai neglijat centru orășenesc din ţară. Unde 
era strada pietonală, unde erau  buticurile și magazinele, 


cinematograful, facilitățile comunitare? Acum singurii oameni care 
locuiau aici erau cei suficient de mobili pentru a face cumpărături în 
altă parte sau ale căror cerinţe erau minimale. 

Era mai mult decât evident în Brøndbyøster Torv şi Nygårds Plads. 
În afară de echipa sa de fotbal, Brøndby nu prea avea motiv de 
mândrie. Era un oraș mort, iar zona cea mai nordică, Brøndby Nord, 
demonstra asta cu precădere. 

— Da, îl ştiu destul de bine, Assad. De ce întrebi? 

— Sunt sigur că nu foarte multe femei însărcinate din Brøndby 
Nord ar fi putut scăpa din plasa rețelei lui Curt Wad. Mă duce cu 
gândul la medicii din lagărele de concentrare care stăteau în 
vagoanele de tren și sortau evreii, spuse el. 

Poate că exprimarea era dură, dar Carl încuviinţă totuși în timp ce 
privea în faţa podului care ducea spre şinele trenului S. Puțin mai 
departe se vedea satul vechi. O oază în jungla de asfalt. Căsuţe vechi 
cu acoperișuri de stuf și pomi fructiferi adevărați, care nu fuseseră 
cultivați prin altoire continuă. Aici era suficient loc pentru ca oamenii 
să respire. 

— Trebuie să mergem de-a lungul Vestre Gade, spuse Assad, 
verificând navigatorul. Brondbygstervej este o stradă cu sens unic, așa 
că va trebui să mergi până la Park Allé și să te întorci de acolo. 

Carl se uită la indicatoare. Părea destul de corect. Apoi, exact când 
intrară în sat, văzu umbra unui camion care venea direct spre ei de pe 
un drum lateral. Înainte de a putea reacționa, vehiculul se izbi în 
partea din spate a Peugeotului cu o asemenea forță, încât mașina fu 
smulsă de pe carosabil și proiectată pe trotuar, unde se opri într-un 
gard viu des. Secundele care trecură ca niște minute fură umplute de 
un amalgam de sunete de sticlă spulberată, metal zdrobit şi loviturile 
airbagurilor care le explodară în față. Și apoi se termină. Auziră 
şuieratul motorului și voci care strigau apropiindu-se. Asta a fost tot. 
Se uitară unul la altul, agitaţi, dar ușuraţi, în timp ce airbagurile se 
dezumflau. 

— Uite ce ai făcut cu gardul meu viu, exclamă un bătrân, în timp 
ce coborau din mașină. Nicio urmă de îngrijorare pentru starea lor de 
sănătate. Din fericire, erau bine. 

Carl ridică din umeri. 

— Vorbiţi cu compania de asigurări. Biroul de restaurare a 
mediului. Aruncă o privire spre cei mai apropiați martori. A văzut 
cineva ce s-a întâmplat? 

— Era o camionetă care circula aiurea pe o stradă cu sens unic și 
apoi înapoi pe Brøndbyøstervej. A continuat până pe bulevardul 
Hgjstens, cred, spuse unul. 

— Venea de pe Brendbytoften. A stat parcată acolo ceva vreme. Nu 
pot să vă spun altceva decât că era albastră, spuse un altul. 


— Nu, era gri, interveni al treilea. 

— Nu cred că cineva a reușit să vadă numărul, nu? spuse Carl, 
evaluând daunele. La fel de bine putea să sune la tractări și să rezolve 
rapid. După cum îi știa, el și Assad aveau să meargă cu trenul S înapoi. 

Iar dacă instinctul său era corect, nu avea niciun rost să întrebe în 
jurul zonei industriale de la Brgndbytoften dacă cineva ştia ceva 
despre camioneta respectivă. 

Era o încercare obraznică de a-l elimina. Cu siguranţă nu a fost un 
accident. 

— Te-ai fi gândit? Casa lui Curt Wad este chiar vizavi de Academia 
de Poliție. Nici că mă puteam gândi la o acoperire mai bună pentru 
toate nelegiuirile ce se petreceau în interior, ce zici Assad? Cine ar fi 
căutat vreodată aici? 

Assad arătă spre o plăcuţă cu nume din alamă fixată pe peretele din 
cărămidă galbenă de lângă ușa din față. 

— Acesta nu este numele lui, Carl. Scrie „Karl-Johan Henriksen, 
medic ginecolog”. 

— Știu, Wad și-a vândut clinica. Uite, există două sonerii, Assad. Să 
încercăm la cea de sus, bine? 

Auziră o versiune înăbușită a Big Benului de undeva din interior. 
Întrucât nu apăru nimeni, după încercări repetate la ambele sonerii, o 
luară prin capătul casei pe lângă vechile grajduri de culoare galben- 
spălăcit, cu acoperiş din ţigle, care arătau ca pe vremea regelui Cnut. 

Grădina era un mic scuar alungit, mărginit de tufe de hurmuzi și 
înconjurată de un gard din lemn. Erau câteva straturi de flori care 
păreau destul de bine îngrijite și un șopron în stare precară. 

Se aventurară până în mijlocul gazonului și observară chipul unui 
bătrân care se uita pe fereastră la ei din ceea ce părea a fi camera de 
zi. Era fără îndoială Curt Wad. 

El clătină din cap spre ei. Carl își ridică insigna până la geam, gest 
ce îl determină pe Wad să repete mișcarea plină de desconsideraţie. În 
mod evident nu avea intenţia de a-i lăsa să intre. 

Apoi Assad urcă scările și împinse ușa din spate. Se deschise. 

— Curt Wad, spuse el în ușă. Putem intra? 

Carl îl privi pe Wad pe fereastră. Răspunsul său părea o tiradă plină 
de furie, deși Carl nu putu auzi ce spunea. 

— Mulţumesc foarte mult, sunteţi amabil, spuse Assad și se strecură 
înăuntru. 

Băgăcios obraznic, se gândi Carl și intră după el. 

— Aţi pătruns pe o proprietate privată. Vă rog să plecați imediat, 
protestă Wad. Soţia mea se află pe patul de moarte la etaj și nu am 
chef de vizitatori. 

— Și noi suntem într-o dispoziție proastă, așa cum se mai întâmplă, 


replică Assad. 

Carl îl apucă de mânecă. 

— Ne pare rău să auzim asta, domnule Wad. Vom fi rapizi, promit. 

Se așeză neinvitat pe un scaun rustic cu panouri de stejar, deși 
proprietarul casei rămase în picioare. 

— Avem o bănuială că știți de ce suntem aici, judecând după 
jocurile pe care le-aţi jucat cu noi în dimineaţa aceasta. Dar vă fac un 
rezumat. 

Carl se opri pentru a observa reacţia lui Wad la informaţia lui 
privind cele două atentate la viața sa, dar nu văzu nimic. Cu toate 
acestea, limbajul corpului bărbatului le spunea că nu sunt bineveniți și 
că ar face bine să plece, cu cât mai devreme cu atât mai bine. 

— Pe lângă faptul că am verificat puţin activitățile dumneavoastră 
în diferite organizații și partide politice, suntem aici pentru că am dori 
să ştim dacă numele dumneavoastră poate fi legat de dispariția mai 
multor persoane la începutul lunii septembrie 1987. Dar înainte să 
pun întrebări la obiect, ar fi ceva ce aţi dori să ne spuneţi în acest 
sens? 

— Da. Vă spun să plecați. 

— Nu înțeleg, spuse Assad. Aș fi putut să jur că tocmai ne-ați 
invitat. 

Assad era lipsit de strălucirea obișnuită din ochi. Tenace, aproape 
agresiv. Carl era conștient că trebuia ținut din scurt. 

Bătrânul era pe punctul de a protesta, dar Carl ridică mâna. 

— Aşa cum am spus, vă pun doar câteva întrebări scurte. Și stai 
liniștit un minut, Assad. 

Carl aruncă o privire. Observă o ușă care dădea spre grădină, o alta 
spre ceea ce părea o sufragerie și apoi un set de uși duble care erau 
închise. Toate erau din placaj furniruit cu tec. O amenajare tipică a 
anilor șaizeci. 

— Presupun că acolo este sala de operaţii a lui Karl-Johan 
Henriksen? Este închisă acum? 

Curt Wad încuviință din cap. Carl văzu că bărbatul era în alertă, 
dar se controla, însă furia lui urma să apară odată ce interogatoriul 
devenea mai intens. 

— Deci, oricine ar intra pe ușa din față ar avea trei opţiuni. Să urce 
scările până la primul etaj, unde se află soția dumneavoastră, să facă 
stânga spre sala de operații sau dreapta, prin sala de mese și, probabil, 
în bucătărie. Este corect? 

Wad dădu din nou din cap, cel mai probabil nedumerit de direcția 
în care se îndrepta Carl, dar rămase tăcut. 

Carl verifică din nou ușile. Dacă urma un atac, probabil că ar fi 
venit dinspre uşile duble ale sălii de operaţii, se gândi el. Era cu ochii 
pe ele și cu o mână pe pistol. 


— La ce dispariţii vă referiți? întrebă în cele din urmă bătrânul. 

— Un anume Philip Ngrvig. Ştim că a lucrat pentru dumneavoastră. 

— Înţeleg. Nu l-am mai văzut de douăzeci și cinci de ani. Dar au 
fost și alţii, spuneţi? Cine? 

Bun, părea să se mai fi calmat puţin. 

— Oameni care au avut legături cu Sprogø într-un fel sau altul, 
răspunse Carl. 

— Ei bine, mă tem că nu vă pot ajuta. Sunt din Fyn, spuse Wad cu 
un zâmbet de superioritate. 

— Dar opinia dumneavoastră profesională a contribuit la trimiterea 
multor femei pe insulă. Mai mult, ați fost responsabilul unei 
organizaţii foarte bine conduse care a plasat acolo femei între anii 
1955 şi 1961. În acelaşi timp, această organizaţie pare să fi fost 
implicată într-un număr remarcabil de cazuri de avort forțat și 
sterilizare ilegală. 

Zâmbetul lui Wad se lărgi. 

— Şi a existat vreo condamnare vreodată? Nimic. Au fost numai 
tâmpenii, marea majoritate. Vă referiți aici la femeile retardate mintal 
din Sprogø? Nu văd care ar fi legătura cu cazurile pe care le 
investigaţi. Poate că ar trebui să vorbiți cu Ngrvig. 

— Nørvig a dispărut în 1987. 

— Da, dacă așa spuneţi. Dar poate că avea motive întemeiate. V-aţi 
uitat bine? Poate că a stat la baza a ceea ce căutați voi. 

Aroganţa bărbatului era uluitoare. 

— Nu stau să ascult asta, Carl, spuse Assad întorcându-se spre Wad. 
Ştiai că suntem pe drum spre tine, da? Nici nu ai venit la ușă să vezi 
cine e. Ştiai că mașina pe care ai trimis-o să ne aștepte nu a reușit să 
ne oprească. Şi acum ești în rahat. 

Assad se apropie de bărbat. Lucrurile luau rapid o întorsătură 
nefericită. Încă aveau nevoie să scoată de la Wad o grămadă de 
informații. La cum se petreceau lucrurile, se pare că el se închidea ca 
o scoică. 

— Nu, stai, Carl, spuse Assad, când își dădu seama că superiorul 
său urma să intervină. 

Îşi aşeză braţele în jurul taliei bătrânului, care era cu un cap mai 
înalt decât el, îl ridică şi apoi îl așeză forțat într-un fotoliu de lângă 
șemineu. 

— Acum te avem mai bine sub control. Noaptea trecută ai încercat 
să-l omori pe Carl și pe prietenii lui incendiindu-i casa. Cu o seară 
înainte, ai încercat să furi probe de la sediul poliției. Au fost incinerate 
documente. Toată munca murdară a fost făcută de oamenii tăi. Crezi 
că vom fi mai drăguți cu tine decât ai fost tu cu noi? Pentru că dacă e 
așa, te înșeli amarnic! 

Wad stătea calm și liniștit, zâmbindu-i lui Assad. Omul aproape că 


şi-o dorea. 

Carl continuă pe același ton agresiv ca Assad. 

— Poate ne spui unde ar fi putut să dispară Louis Petterson, Wad? 

— Cine? 

— Nu-ţi bate joc de mine. Ştii foarte bine pe cine ai pe statul de 
plată de la Benefice. 

— Benefice? Oare ce este asta? 

— OK, atunci explică-mi de ce te-a sunat Louis Petterson imediat 
după ce l-am întrebat despre tine într-un bar din Holbæk. 

Zâmbetul i se înțepeni ușor pe față. Carl văzu că și Assad observă 
asta. La prima referire la ceva ce îl viza direct Wad reacționase. 
Touché! 

— Şi înainte de asta de ce te-a sunat Herbert Sønderskov? Conform 
informațiilor noastre, asta ar fi fost imediat după ce am fost să-i 
vedem pe el și pe Mie Nørvig în Halsskov. Ai vreun comentariu? 

— Niciunul. 

Curt Wad își așeză mâinile în mod demonstrativ pe brațele 
scaunului, semn că de acum înainte va rămâne tăcut. 

— Povesteşte-mi despre Cauză, continuă Carl. Un fenomen cel 
puțin interesant. În curând va fi în toate ziarele. Va afla toată lumea. 
Cum te face să te simți? Până la urmă, eşti fondatorul ei, nu-i aşa? 

Niciun răspuns. Stătea în continuare cu mâinile încleștate pe 
brațele scaunului. 

— Eşti pregătit să-ți asumi implicarea în dispariția lui Philip 
Nørvig? Pentru că, dacă ești, am putea să ne concentrăm eforturile 
doar în direcția asta, în locul tuturor celorlalte matrapazlâcuri cu 
partide politice și organizații secrete. 

Reacția lui Wad era decisivă. Așa îi spunea lui Carl toată experiența 
lui de până acum. Oricât de vag ar fi fost răspunsul, l-ar fi ghidat cu 
privire la ce strategie să adopte pentru a se descurca cu fosila aceea de 
infractor. Va profita de ocazie şi-şi va admite implicarea ca să salveze 
partidul sau va încerca să se salveze pe sine? Carl înclina să creadă că 
va merge pe a doua variantă. 

Dar Wad nu reacționă deloc. 

Carl se uită la Assad. Se gândea la același lucru? Că în ochii lui 
Curt Wad, o înțelegere pe cazul Nørvig nu era un schimb echitabil 
pentru Cauză. Nu avea de gând să cadă la o înțelegere pentru 
infracțiunea mai mică, cu toate că l-ar putea salva de la acuze pentru 
cea mai mare. Infractorii serioşi nu ar fi ezitat o clipă, dar Wad nu 
putea fi cumpărat. Poate chiar nu avea nicio legătură cu persoanele 
dispărute? Posibilitatea nu putea fi exclusă. Sau poate din contră, 
legătura era mai puternică decât realiza Carl? 

Pentru moment nu mai înaintau. 

— Caspersen încă lucrează pentru tine, nu-i aşa? Ca pe vremea 


când tu, Lonberg și alții din Partidul Puritan aţi distrus vieților acestor 
oameni nevinovați? 

Wad nici nu clipi. Assad, pe de altă parte, era pe punctul de a 
exploda. 

— Presupun că îți dai seama că Puritan înseamnă să fii pur, mai 
ales în comportament moral? Bătrân prost! comentă el cu mânie. 

Carl observă că oricât de inocentă fusese acuzaţia lui Assad, părea 
să fi lovit drept la ţintă. Comentariul îl înfurie pe bătrân mai mult 
decât toate celelalte acuze laolaltă. Faptul că acest mic străin îi preda 
o lecţie de semantică era o provocare inacceptabilă, asta era clar. 

— Cum se numește șoferul tău, cel cu părul alb care a lăsat 
cilindrul de gaz în casa mea? continuă Carl, pentru a înteţi presiunea 
și apoi veni cu lovitura de final: Îţi amintești de Nete Hermansen? 

Wad se ridică. 

— Vă rog să plecaţi imediat, le spuse el redevenind formal. Soția 
mea este pe moarte și trebuie să vă rog să plecați acum și să respectați 
faptul că acestea sunt ultimele noastre ore împreună. 

— Așa cum ai respectat-o pe Nete când ai trimis-o pe insulă? Așa 
cum le-ai respectat pe femeile care nu-ți puteau îndeplini standardele 
bolnave, degenerate, ai căror copii i-ai ucis înainte de a se naște? Carl 
scuipă cuvintele cu același zâmbet pe care-l avusese Wad. 

— Cum îndrăznești să faci asemenea comparație? spuse Wad stând 
țeapăn în picioare. Mi-a ajuns ipocrizia voastră. Se îndreptă spre 
Assad. Crezi că-ți poți aduce progeniturile arabe pe lume și să-i 
numești danezi? Tu, urâţenie mică și lipsită de valoare! 

— Aha, deci a ieşit la suprafață, spuse zâmbind Assad. Fiara 
dinăuntru. Partea urâtă a lui Curt Wad. 

— Pleacă de aici, belitor de cămilă! Înapoi în ţara în care ţi-e locul! 

Se întoarse spre Carl. 

— Da, am avut rolul meu în trimiterea la Sprogø a fetelor 
antisociale, slabe de minte și cu tendinţe sexuale deviante. Da, au fost 
sterilizate. Și ai face bine să-mi mulțumești că nu trebuie să lupţi cu 
progeniturile lor, care ar alerga pe străzi ca șobolanii, pentru că pot să 
vă asigur că poliția nu ar face față la comportamentul lor feroce. La 
naiba cu voi amândoi! Dacă aș fi fost mai tânăr, jur... 

Ridică pumnii spre ei. Assad era clar dispus să-l lase să lovească. 
Wad părea acum mult mai fragil decât la tv. Era aproape comic. Un 
bătrân pregătit de bătaie într-o sufragerie care îmbina o mulțime de 
stiluri de mobilier. Dar Carl știa mai bine. Aparenţele erau înșelătoare, 
iar fragilitatea bărbatului se rezuma doar la corpul său. Arma lui Wad 
era creierul lui, iar acesta era intact. Omul era nemilos și plin de 
răutate. 

Carl își luă asistentul de guler și-l duse afară prin ușa din spate. 

— Îl vor prinde ei mai devreme sau mai târziu, Assad, nu-ți face 


griji, îl asigură el, în timp ce se îndreptau pe Brgndbyastervej spre 
staţia de tren. 

Dar Assad nu acceptă. 

— Ei? se precipită el. Cum adică ei și nu noi? Cine sunt ei, cei care îl 
vor opri? Curt Wad are optzeci şi opt de ani, Carl. Nimeni nu-l va mai 
trimite în fața lui Allah, dacă nu vom face noi asta. 

Nu prea vorbiră mult pe drum înapoi. Fiecare era pierdut în 
gânduri. 

— Ai observat câtă aroganță are ticălosul? Casa nici măcar nu are 
sistem de alarmă, spuse Assad la un moment dat. Oricine ar putea 
intra acolo într-o clipită. De fapt, cineva chiar ar trebui să intre, 
înainte ca Wad să distrugă dovezi importante. Sunt sigur că o să facă 
asta, Carl. 

Nu preciză cine putea fi cel care ar trebui să intre. 

— Nici măcar să nu te gândești la asta, Assad, răspunse Carl. O 
spargere pe săptămână este mai mult decât suficient. 

Nu avea motive să dezvolte, așa că o lăsă baltă. 

La cinci minute după întoarcerea în sediul central, Rose intră în 
biroul lui Carl cu o foaie de hârtie în mână. 

— A venit pe fax. Este pentru Assad, spuse ea. Din Lituania, din 
câte îmi dau eu seama. O fotografie destul de macabră, nu crezi? Ai 
idee de ce ne-au trimis-o? 

Carl aruncă o privire asupra imaginii și simți cum îi fuge pământul 
de sub picioare. 

— Assad, treci aici! urlă el. 

Îi luă ceva mai mult ca de obicei. Fusese o zi grea. 

— Da, ce este? întrebă el, când intră în cele din urmă. 

Carl arătă spre fax. 

— Recunoști tatuajul, Assad? 

Assad studie tăietura de la gâtul lui Linas Verslovas, care îi 
înjumătățea dragonul tatuat și ajungea până aproape de cap. Faţa 
bărbatului, al cărui atac cu acid a desfigurat-o pe sora lui Børge Bak, 
fusese surprinsă cu o expresie de teamă și uimire simultan. 

Assad era destul de liniștit. 

— O întâmplare nefericită, spuse el. Dar nu am niciun amestec, 
Carl. 

— Deci, consideri că nu ai nicio legătură cu asta, directă sau 
indirectă? întrebă Carl, aruncând foaia pe birou. Avea nervii franjuri. 
Şi nu era de mirare. 

— Nu se știe niciodată cu legăturile indirecte. Dar, oricum, nu am 
făcut asta intenționat. 

Carl se năpusti după ţigări. Avea nevoie de o ţigară, și asta urgent. 

— Nu, nici eu nu cred că ai făcut-o intenționat, Assad. Dar de ce 


naiba ar considera poliția lituaniană, sau cine a trimis asta, că ar 
trebui să fii informat? Și unde dracu-i bricheta mea, n-ai văzut-o pe 
undeva? 

— Nu știu de ce ar trebui să fiu informat, Carl. Poate că ar trebui 
să-i sun și să întreb? Fu o întrebare adresată pe un ton mai sarcastic 
decât o justifica situația. 

— Ştii ce, Assad? Cred că poate aştepta. Deocamdată cred că ar 
trebui să pleci acasă sau oriunde te-ai duce atunci când nu ești aici și 
încearcă să-ți limpezești capul. Pentru că, din câte văd, o să-ți 
explodeze ceva, şi asta în curând. 

— În căzw ăsta, este ciudat că tu nu explodezi, Carl. Dar dacă 
insiști, atunci mă duc. Nu arăta, dar era mai nervos decât îl văzuse 
Carl vreodată. 

Apoi se întoarse și plecă, cu bricheta lui Carl ieşind demonstrativ 
din buzunarul de la spate. 

Asta nu era de bun augur. 

După ce capul lui Ngrvig îi căzu pe piept, lumea lui Nete fu 
cuprinsă de tăcere. Moartea apăruse în faţa ei, arătându-i flăcările 
iadului. Dar acum era singură. 

Niciodată nu o simți atât de aproape. Nici măcar când a murit 
mama ei. Nici măcar când stătea întinsă pe patul de spital și i s-a spus 
că soțul ei a murit în accidentul de mașină. 

Îngenunche în fața scaunului în care zăcea Philip Ngrvig, fără să 
mai respire, cu ochii încă roșii de plâns. 

Apoi întinse mâinile tremurânde ca să-i atingă degetele încleștate, 
căutând cuvinte ce nu puteau fi găsite. Poate că voia doar să spună 
„scuze”, dar cumva nu părea suficient. 

El are o fiică, se gândi ea, și avu o senzaţie de vomă care se 
răspândea din stomac în restul corpului. 

A avut o fiică. Aceste mâini lipsite de viaţă aveau un obraz pe care 
nu-l vor mai mângâia niciodată. 

— Oprește-te, Nete! strigă ea brusc, simțind în ce direcţie o lua. 
Nenorocitule! se răsti ea la cadavrul lui Ngrvig. Cine se credea el să 
vină aici plin de remușcări și să creadă că viața ei va fi mai bună după 
asta? Oare trebuia să-i răpească și răzbunarea? Mai întâi libertatea, 
fertilitatea și maternitatea, iar acum triumful? 

— Vino aici, bâigui ea, punându-și braţele în jurul trunchiului său. 
Simţi imediat un miros care îi umplu nările. I se goliseră intestinele în 
momentul morţii. Avea mai mult de lucru. Iar timpul era insuficient. 

Se uită la ceas: era ora 16.00. În cincisprezece minute, îi venea 
rândul lui Curt Wad. Deși Gitte venea după el, Curt va fi punctul 
culminant. 

Îl trase pe Nørvig de pe scaun și văzu pe tapiţerie pata maronie de 
excremente. 

Ngrvig îşi lăsase amprenta finală pe viaţa ei. 

După ce îi înfășură partea inferioară într-un prosop de baie și îl târî 
în camera ermetică, îngenunche lângă fotoliu și-l spălă frenetic cu 
toate geamurile din camera de zi şi bucătărie larg deschise. Nici pata, 
nici mirosul nu aveau să dispară, iar acum, la patru şi paisprezece 
minute, toată camera, până la cel mai mic bibelou, părea să-i dea de 
înţeles că ceva nu era în ordine în apartament. 

Două minute mai târziu, împinse fotoliul în colțul camerei 


ermetice, locul gol fiind acum bătător la ochi. O clipă se gândi să-l 
înlocuiască cu un scaun obișnuit, apoi se răzgândi. Nu se potrivea 
nimic altceva acolo. 

Curt Wad va trebui să stea pe canapeaua de lângă măsuţă în timp 
ce amestec ceaiul și extractul, se gândi ea. Va trebui doar să stau intre, 
ca să nu vadă. 

Timpul trecea și Nete stătea nerăbdătoare la fereastră. Dar Curt 
Wad nu apăru. 

După optsprezece luni chinuite pe care Nete le petrecuse pe insulă, 
într-o zi un bărbat stătea într-un colț al curţii, fotografiind peisajul 
până la mare. În jurul lui se strânse o gloată de fete de pe Sprogø, care 
şopteau și chicoteau, privindu-l de parcă era un personaj de basm. 
Însă bărbatul era mare și voinic, iar mâna care se încumeta să-l atingă 
întâmplător era respinsă ferm. 

Părea să fie un soi bun, cum ar fi spus tatăl ei. Bronzat, precum un 
fermier, cu un păr care strălucea de viață și care n-avea legătură cu 
bucăţile de săpun brut. 

Patru dintre femeile de gardă ieşiră să-l pândească, iar când 
lucrurile păreau să scape de sub control, le alungară pe fete înapoi la 
treburile lor. Între timp, Nete se întoarse în spatele copacului înalt din 
mijlocul curții, așteptând să vadă ce se va întâmpla. 

Bărbatul se uită în jur, contemplând priveliștea, după care scoase 
un carneţel și-și notă impresiile. 

— Aş putea vorbi cu una dintre fete? îl auzi ea întrebând. Una 
dintre femei râse şi îi spuse că, dacă ţinea la virtutea sa, era mai bine 
să lase fetele în pace și să le vorbească lor în schimb. 

— Mă voi comporta frumos, spuse Nete, făcând un pas în față cu 
zâmbetul pe care tatăl ei îl numea întotdeauna „sclipitor”. 

Văzu imediat în ochii personalului pedeapsa care o aștepta. 

— Înapoi la muncă, îi spuse cea pe care o numiseră Weasel, cea 
mai mică dintre cele patru femei, asistenta matroanei. 

Încercă să păstreze o atitudine civilizată, dar Nete ştia mai bine. 
Weasel era o femeie posacă, la fel ca și colegele ei, o persoană care 
părea să nu mai știe altceva în viață decât cuvinte dure și venin. „O 
femeie pe care niciun bărbat cu mintea întreagă nu și-ar dori-o 
vreodată”, spunea Rita întotdeauna. „Genul care se bucură de 
nenorocirea altora”. 

— Nu, staţi puţin, spuse bărbatul. Vreau să-i vorbesc. Pare destul 
de inofensivă. 

Weasel răsuflă anevoie, dar se abținu. 

El se apropie. 

— Sunt de la o revistă numită Photo Report. Te deranjează dacă 
vorbim puţin? 


Nete încuviință cu nerăbdare din cap, în ciuda celor patru perechi 
de ochi pe care-i simțea că o fixează. 

Bărbatul se întoarse către gardieni. 

— Zece minute, atâta tot. Jos lângă dig. Doar câteva întrebări și 
câteva fotografii. Dacă doriţi, puteţi sta pe aproape, să interveniți dacă 
se dovedește că nu sunt în stare să mă apăr, adăugă el chicotind. 

În timp ce femeile se retrăgeau, la un semn din cap al lui Weasel 
una dintre ele porni spre biroul matroanei. 

Ai doar un moment, îşi spuse Nete în gând, mergând în fața 
jurnalistului pe poteca ce ducea spre apă printre clădiri. 

Lumina părea neobișnuit de strălucitoare în acea zi, iar la dig era 
acostată barca cu motor care-l adusese pe reporter pe insulă. Îl mai 
văzuse pe proprietarul bărcii și cu altă ocazie. El îi zâmbi și îi făcu cu 
mâna. 

Ar fi dat ani din viață să poată pleca cu barca respectivă. 

— Nu sunt retardată și nici anormală în vreun fel, îi explică ea 
grăbită jurnalistului, întorcându-se spre el. Am fost trimisă aici pentru 
că am fost violată. De un medic numit Curt Wad. Îl puteţi găsi în 
cartea de telefoane. 

Informaţia îl alertă imediat. 

— Spui că ai fost violată? 

— Da. 

— De un doctor? Pe nume Curt Wad? 

— Da. Puteţi verifica evidenţa instanţei. Am pierdut procesul. 

El încuviință din cap atent, deşi nu-și luă notițe. De ce nu-și nota 
ce-i spunea? 

— Și numele tău este? 

— Nete Hermansen. 

El își notă această informaţie în carnețel. 

— Spui că ești destul de normală și totuși, știu sigur că toate 
persoanele de aici au primit un diagnostic. Care ar fi al tău? 

— Diagnostic? 

Nu ştia ce înseamnă asta. 

El zâmbi. 

— Nete, îmi poți spune numele celui de-al treilea oraș ca mărime 
din Danemarca? 

Ea își îndreptă privirea spre dealul cu pomii fructiferi, dându-și 
bine seama încotro se îndreptau lucrurile. Încă trei întrebări şi va fi 
încolțită. 

— Știu că nu este Odense, pentru că ăsta este al doilea cel mai 
mare oraş, răspunse ea. 

El încuviință din cap. 

— Pare că ești chiar din Fyn. 

— Da. M-am născut nu departe de Assens. 


— Atunci, poate îmi poți povesti despre casa copilăriei lui Hans 
Christian Andersen din Odense. Ce culoare are? 

Nete clătină din cap. 

— Nu o să mă scapi de aici? Îţi pot spune atât de multe lucruri pe 
care nu le vei afla niciodată altfel. Lucruri pe care nimeni nu le știe. 

— Cum ar fi? 

— Despre gardieni. Dacă vreunul dintre ei este drăguţ cu noi, este 
trimis înapoi pe continent. Și dacă suntem neascultătoare, ne bat și ne 
închid în camerele de contemplare. 

— Camere de contemplare? 

— Da, celule de pedeapsă. Doar o cameră cu un pat și nimic 
altceva. 

— Dar aceasta sună ca o vacanţă, nu? 

Era dezamăgită. N-o înțelegea. 

— Singurul mod în care putem scăpa de aici este dacă ne operează 
și ne sterilizează. 

Bărbatul dădu din cap. 

— Da, sunt conștient de asta. Astfel, nu veți aduce pe lume copii pe 
care nu-i puteți îngriji. Nu ți se pare uman? 

— Uman? 

— Da, binevoitor. 

— De ce să nu am voie să am copii? Copiii mei valorează mai puțin 
decât alții? 

Se uită peste Nete, spre cei trei gardieni care îl urmară 
îndeaproape, făcând tot posibilul să asculte conversaţia. 

— Care dintre aceste femei te bate? întrebă el. 

Nete se întoarse. 

— Toate, dar cea mai mică este cea mai rea. Ne lovește în gât și 
doare zile întregi. 

— Înţeleg. Uite, vine matroana acum, deci încă o întrebare și gata. 
Spune-mi ceva ce nu ai voie să faci aici. 

— Personalul păstrează doar pentru ei ierburile și condimentele. 
Nouă ni se dă doar sare, piper și oțet. 

El zâmbi. 

— Ei bine, dacă ăsta este cel mai rău lucru la care te poţi gândi, aș 
spune că o duci destul de bine. Mâncarea este chiar decentă. Am 
gustat-o și eu. 

— Cel mai rău lucru este că ne urăsc. Nu le pasă de noi și ne 
tratează ca şi cum suntem cu toții la fel. Nu ascultă niciodată nimic 
din ceea ce spunem. 

Fl râse. 

— Ar trebui să-l întâlneşti pe editorul meu. Cred că tocmai l-ai 
descris. 

Auzi gardienii împrăștiindu-se în spatele ei și observă, chiar înainte 


ca matroana s-o strângă de braţ și să o ia de acolo, că bărbatul își 
aprinsese un trabuc și își pregătea barca. 

Nu fusese ascultată, cel puțin nu așa cum trebuia. Rugăciunile ei 
fuseseră în zadar. Nu-i fusese acordată mai multă atenție decât unui 
smoc de iarbă. 

Pentru început, stătu întinsă în celula de pedeapsă și plânse. Și 
când asta nu-i mai fu de folos, începu să ţipe din toți rărunchii să i se 
dea drumul, să lovească și să bată în ușă. În cele din urmă, după ce se 
saturaseră de gălăgia ei, intrară două persoane, îi răsuciră braţele în 
cămașa de forță și o legară de pat. 

Câteva ore fu înnebunită, suspinând incontrolabil și implorând 
peretele mohorât să cadă și să-i deschidă calea spre libertate. În cele 
din urmă, ușa se deschise și intră matroana, urmată de mica ei 
nevăstuică zeloasă de asistentă. 

— Am vorbit cu domnul William de la Photo Report și poţi mulțumi 
cerului că nu va publica niciuna din aiurelile pe care i le-ai spus. 

— Nu i-am spus aiureli și nu am spus niciodată o minciună. 

Nete nu observă mâna care o lovi peste gură, însă fu pregătită când 
Weasel ridică mâna asupra ei a doua oară. 

— Bine, domnişoară Jespersen, cred că e destul, spuse matroana. 

Se uită din nou la Nete. Din tot personalul, matroana avea cei mai 
calzi ochi, dar acum erau reci ca gheaţa. 

— L-am sunat pe dr. Wad și l-am informat că spui în continuare 
minciuni scârboase și total nefondate despre el. Am vrut să știu ce ne 
sugerează să facem cu tine. Părerea lui a fost că nicio perioadă de 
detenţie nu va fi suficientă ca pedeapsă, având în vedere caracterul 
tău intransigent și înșelător, spuse ea punându-i mâna pe cap. Decizia 
nu este a lui, dar am hotărât totuşi să-i urmez sfatul. Pentru început, 
vei sta aici o săptămână şi vom vedea ce se întâmplă mai departe. 
Dacă te comporți frumos și te abții de la circ, mâine îți vom scoate 
cămașa de forță. Ce spui, Nete? Ne înțelegem? 

Nete se răsuci ușor sub centură. 

Un protest tăcut. 

Unde naiba o fi? se întrebă Nete. Curt Wad chiar se hotărâse să nu 
vină? Era într-adevăr atât de arogant, încât nici măcar perspectiva a 
zece milioane de coroane nu-l putea scoate din bârlogul său? Era o 
situație pe care nu o anticipase. 

Clătină din cap disperată. Acesta era ultimul lucru de care avea 
nevoie. Deşi închise ochii, corpul avocatului sfrijit încă o privea jalnic, 
dar Nørvig nu fusese decât un executant al lui Wad și, dacă l-ar fi 
cruțat, cu siguranţă nu i-ar fi făcut un bine lui Curt Wad. 

Îşi mușcă buza și se uită la ceasul bunicului, cu pendulul care se 
legăna neobosit. 


Ar putea să plece în Mallorca și să lase treaba neterminată? Nu, nu 
ar putea, era sigură de asta. Curt Wad era cea mai importantă dintre 
victimele ei. 

— Haide, haide, haide odată, porcule! scuipă ea frustrată, începând 
să-i coasă frenetic puloverul în timp ce privea prin ferestrele deschise. 
Şi cu fiecare împunsătură privirea ei fixată pe poteca de-a lungul 
lacului devenea mai intensă. 

El era? Acea siluetă înaltă de lângă buncăr? Sau bărbatul din 
spatele lui? Dar nici acela nu era el. 

Ce era de făcut acum? 

Şi atunci se auzi soneria. Nu interfonul, ci soneria ușii de la intrare. 
Porni spre ușă și simţi un fior prin corp. 

Lăsă acul jos şi puloverul și aruncă o privire înjur, pentru a se 
convinge că totul era pregătit. 

Extractul era acolo. Stătea confortabil pe ceainic. Documentele cu 
antetul fals al avocatului ei fictiv erau puse pe fața de masă din 
dantelă de pe masa de cafea din fața canapelei. Adulmecă aerul. Din 
câte își dădea seama, duhoarea trecerii în ființă a lui Ngrvig dispăruse. 

Apoi se duse la ușă, dorindu-și să fi avut un vizor. Respiră adânc și 
își ridică capul, gata să-l privească pe Curt Wad în ochi când se 
deschide ușa. 

— Am descoperit că aveam totuşi cafea. A durat un pic, cu vederea 
asta a mea buclucașă, spuse o voce de la aproximativ jumătate de 
metru mai jos decât se aștepta. 

Vecina ei îi întinse un pachet cu cafea Irma și își întinse gâtul 
pentru a privi pe holul apartamentului lui Nete. Ce poate fi mai 
interesant decât să arunci o privire în lumea necunoscută a 
aproapelui? 

Dar Nete se abținu să o invite să intre. 

— Mulţumesc mult, spuse ea, acceptând cafeaua. Cafeaua instant e 
în regulă, dar aceasta este mai bună, bineînțeles. Vă dau banii pe ea 
imediat. Mă tem că nu voi mai avea ocazia în următoarele săptămâni. 
Ştiţi, voi fi plecată. 

Femeia dădu din cap și Nete se grăbi în sufragerie și își luă 
portofelul din geantă. Era ora 4.35 şi Curt Wad încă nu venise. Era 
imperativ ca vecina să dispară înainte să sune interfonul. Îşi imagină 
ce s-ar fi întâmplat dacă urma să fie difuzat un buletin al persoanelor 
dispărute în ziare sau la televizor. Femeile precum vecina lui Nete 
stăteau toată ziua cu ochii la televizor. Nete putea auzi zgomotul când 
traficul aglomerat dispărea. 

— Aţi amenajat frumos, spuse femeia din spatele ei. 

Nete se învâlrti ca arsă. Femeia o urmă înăuntru și acum stătea în 
sufragerie, privind curioasă. Ferestrele deschise şi documentele de pe 
masa de cafea îi stârniră interesul imediat. 


— Da, îmi place şi mie, răspunse Nete, înmânându-i o bancnotă de 
zece coroane. Mulţumesc că m-aţi ajutat, ați fost foarte amabilă. 

— Unde este musafirul dumneavoastră? o întrebă. 

— Oh, are de făcut niște comisioane în oraș. 

— Poate am putea să bem o ceașcă de ceai, cât timp îl așteptați? îi 
sugeră femeia. 

Nete clătină din cap. 

— Mă tem că nu pot. Altă dată, cu siguranță. Am câteva documente 
de care trebuie să mă ocup, spuse ea cu prietenie, remarcându-i 
dezamăgirea și apoi o luă de braţ și o conduse spre ușă. 

— Mulţumesc că aţi fost atât de amabilă, îi spuse ea, în concluzie, 
și închise ușa în spatele ei. 

Așteptă timp de treizeci de secunde sau mai mult până când vecina 
ei se întoarse în propriul apartament. 

Ce va face dacă femeia s-ar întoarce în timp ce Curt Wad sau Gitte 
Charles erau acolo? Va trebui să o îndepărteze și pe ea? 

Nete clătină din cap, gândindu-se la poliția care s-ar învârti pe 
acolo cu tot felul de întrebări. Era prea aproape de casă. 

Te rog, Doamne, nu o lăsa să se întoarcă! se rugă în tăcere. 

Nu că ar fi crezut că El îi va veni în ajutor. Rugăciunile ei nu au 
fost niciodată suficiente. 

Ştia asta din experienţă. 

A patra zi de pâine de secară şi apă fu un test. Lumea lui Nete se 
micșorase, nemailăsând loc pentru lacrimi sau rugăciunile pe care le 
oferise Domnului zi și noapte. Mai cu seamă noaptea. 

În schimb, urla după aer și libertate. Și mai ales după mama ei. 

— Vino şi ajută-mă, mamă! Îmbrățişează-mă şi rămâi cu mine 
pentru totdeauna, spunea plângând neîncetat. 

Dacă ar fi putut sta acum cu mama ei, să curețe mazăre în grădina 
mică a gospodăriei lor mici. Dacă ar fi putut... 

Se opri când începură să se audă pumni în ușă, strigând la ea să 
tacă. Nu erau gardienii, ci unele fete de pe coridor. Și se declanșară 
soneriile pentru că își părăsiseră camerele, iar ţipetele, strigătele și 
tumultul general fură urmate de avertismentele matroanei și de 
zgomotul bolțului din ușa celulei sale. 

Câteva secunde mai târziu, Nete fu împinsă în spaţiul înghesuit. Ea 
își lăsă capul pe spate și urlă, în timp ce acul lung îi străpunse carnea, 
apoi camera începu să se învârtă cu ea. 

Când se întoarse cu braţele legate cu o curea, nu mai avu putere să 
strige. 

Astfel, zăcu toată ziua fără să rostească un cuvânt. Când încercară 
să o hrănească, se întoarse și se gândi la sanctuarul ei de afară, 
dincolo de dealul cu pruni, cu raze strălucitoare care se infiltrau 


printre frunze. Și se gândi din nou la urmele rămase în fân după ce 
făcuse dragoste cu Tage în hambar. 

Trebuia să se concentreze intens, căci, dacă nu era atentă, chipul 
îngâmfat al lui Curt Wad îi apărea în minte. Era ultimul lucru pe care 
și-l dorea. 

Nu dorea să se gândească la Curt Wad. Acest bărbat detestabil îi 
distrusese viața și când va părăsi insula nu va mai fi niciodată 
persoana care fusese cândva. Acum știa asta. Viaţa trecuse pe lângă ea 
şi de fiecare dată când plămânii i se umpleau de aer îşi dorea ca 
respiraţia să înceteze. 

Ultima ei masă era deja digerată, își spuse ea. Curt Wad, Diavolul, 
şi toate faptele lui întunecate făcură ca ea să nu-și mai poată imagina 
viaţa după toate astea. 

După ce trecură câteva zile în care nu mâncase și nu mai era nimic 
în intestinele ei, chemară un medic de pe continent. 

Sperase să fie salvatorul ei, considerându-se prietenul ei la nevoie, 
dar ajutorul lui constase doar într-o injecție cu un hipodermic și o 
călătorie peste strâmtoare până la spitalul din Korsør. 

Aici o ţinură sub observaţie și se întoarseră cu spatele când ea 
începu să se roage de ei să aibă milă și să o creadă că era o fată ca 
oricare alta care avusese parte de nenorociri cumplite. 

O singură dată a venit cineva care ar fi putut să o asculte, dar Nete 
era atât de sedată, încât a dormit aproape toată ziua. 

Persoana era un bărbat în jur de douăzeci de ani, care vizita o fetiță 
cu dificultăți de auz care fusese adusă în dimineața aceea și care acum 
stătea în spatele perdelelor într-un pat vizavi de Nete. Nete a auzit că 
suferea de leucemie și, deși nu știa ce era, a realizat că fata era pe 
moarte. În starea ei de confuzie și-a dat seama din ochii părinților 
când au plecat. Nete era invidioasă în atâtea feluri pe fetița aceea. 
Eliberată de mizeriile lumii şi totuși înconjurată de oameni care o 
iubeau. Cât de binevoitoare era soarta ei. Și acum acest bărbat, care 
venise să-i ușureze ultimele ore citindu-i sau lăsând-o să-i citească ea 
lui. 

Şi Nete închise ochii și ascultă cum vocea lui liniștitoare ajuta 
copilul să rostească silabele, cuvintele și propoziţiile până când le 
dădea sens, destul de încet pentru ca Nete în starea ei de ameţeală să-l 
poată urmări. 

El îi zâmbi călduros când trecu pe lângă patul ei. 

Era un zâmbet care îi strânse inima și o făcu să înghită doar o mică 
bucăţică de mâncare în seara aceea. 

Două zile mai târziu, fetița muri, iar Nete era în drum spre Sprogø, 
mai tăcută și mai introvertită decât înainte. Chiar și Rita a lăsat-o 
singură noaptea, care avea acum propriile ei probleme. Cu toţii le 
aveau. 


Pentru că aceeași barcă cu care Nete se întorsese pe insulă o 
adusese și pe Gitte Charles. 

Cât a stat pe partea sa de pat dublu, uitându-se la pleoapele 
aproape transparente ale iubitei sale, care nu se deschiseseră deloc de 
trei zile și trei nopți, Curt a avut tot timpul din lume pentru a 
blestema evenimentele din ultimele două zile. 

Totul se prăbuşea. Structura de securitate, creată special pentru a 
înlătura toate obstacolele, făcuse erori fatale, și acum oamenii odată 
tăcuţi se plângeau. 

În pofida triumfurilor recente ale Partidului său Puritan, dezastrele 
erau acum pe cale să se declanșeze, atacându-l pe el și fundaţia vieții 
sale ca niște câini turbaţi. 

De ce nu fuseseră opriți cei doi polițiști? Trebuia să se întâmple cu 
orice preț. Mikael, Lonberg și Caspersen promiseseră că vor face tot 
posibilul și totuși eșuaseră. 

Faţa lui Beate se schimonosi aproape imperceptibil, dar suficient 
pentru a-l face să tresară. 

Îşi privi mâna osoasă, în timp ce o mângâie pe obraz și se simți 
ciudat. I se părea că pielea lui se contopea cu a ei, atât de mică era 
diferența dintre ei în felul în care îmbătrâniseră. Dar peste câteva ore, 
ea va fi moartă, iar el încă în viață. Aceasta era problema pe care 
trebuia să o abordeze, dacă într-adevăr ar fi vrut să mai trăiască. Și în 
acest moment nu-și dorea. Dar trebuia. Mai erau lucruri ce trebuiau 
finalizate, dar când se va termina, el va găsi o piatră funerară, iar 
zidarul va sculpta nu un singur nume, ci două. 

De pe noptieră se auzi un sunet brusc și urgent. Era iPhone-ul său, 
însă nu linia securizată pe care o folosea îndeosebi acum. Se întoarse, 
îl ridică și deschise mesajul text pe care-l primise. 

Era un link trimis de Herbert Sønderskov. 

Deci făcuse așa cum i se spusese, se gândi Curt, mulțumit de 
perspectivă. O persoană în minus căreia trebuiau să-i închidă gura. 

Apăsă linkul și aşteptă un moment până când apăru o imagine. Iar 
când aceasta se întâmplă, se alarmă brusc. 

În fotografie erau Herbert și Mie radiind, trimiţându-i salutări 
dintr-un peisaj luxuriant. Deasupra imaginii era un text scurt: Nu ne 
veţi găsi niciodată. 

După ce transferă fișierul pe laptop, îl deschise din nou și mări 
fotografia până când se umplu ecranul. Fusese făcută cu doar zece 


minute înainte, iar cerul de deasupra cuplului zâmbitor era de un 
roşu-aprins, în ultimele minute ale apusului. În spatele lor erau 
palmieri și, mai în spate, feţe întunecate și întinderea oceanului 
albastru. 

Deschise aplicația „Planets” pe iPhone și tasă „Globe” pentru a afla 
informaţii exacte despre poziţia actuală a soarelui. Analiză datele și 
văzu că singura locaţie tropicală unde apusese soarele în urmă cu zece 
minute era extremitatea sudică a Madagascarului. Celelalte zone de pe 
aceeaşi coordonată erau marea deschisă, deșertul Orientului Mijlociu 
și regiunile temperate ale fostei URSS. 

Întrucât stăteau cu spatele la apusul soarelui, trebuiau să se afle în 
partea de vest a insulei. Insula Madagascar e mare, cu siguranță, dar 
nu suficient de mare pentru a-i ascunde pentru totdeauna. Dacă l-ar 
trimite pe Mikael acolo să întrebe de doi scandinavi în vârstă, cu părul 
grizonant, i-ar găsi în cel mai scurt timp. O lovitură pe la spate făcea 
întotdeauna minuni și sunt mulți rechini în acele ape pentru a șterge 
toate urmele. 

Era prima veste bună a zilei. 

El zâmbi şi simți cum îi revenea puterea. 

„Nimic nu-l oboseşte mai rău pe un bărbat decât o inimă slabă”, 
spunea întotdeauna tatăl său. Un om cu adevărat înțelept. 

Îşi lăsă corpul înțepenit pe spate și aruncă o privire spre cadeţii de 
poliție angajaţi în antrenamentul lor sub copacii de pe terenurile 
academiei situate pe partea opusă a drumului. Spre dezgustul său, 
observă că tot mai mulți tineri în uniformă aveau pielea neagră. Apoi 
sună telefonul său Nokia de pe masă. 

— Sunt Mikael. Sunt cu unul dintre oamenii noștri. Nu e nevoie să-i 
ştii numele. Acum șapte minute l-am văzut pe Hafez el-Assad părăsind 
sediul poliției. Acum coboară scările de la podul Tietgens către 
peroanele de la Gara Centrală. Ce vrei să facem? 

Ce ar fi trebuit să facă? Era evident, desigur. 

— Urmăreșşte-l. Dacă aveți posibilitatea să-l ridicați fără să fiți 
văzuți, luaţi-l și duceţi-l departe. Lăsaţi apelul deschis ca să ascult. Și 
asigurați-vă că nu vă vede. 

— Așa cum am spus, suntem doi. O să păstrăm distanţa, nu trebuie 
să-ți faci griji. 

Curt zâmbi. A doua veste bună. Poate că lucrurile luau o turnură 
spre bine. 

Se întinse din nou lângă soția muribundă, cu urechea apăsată pe 
telefon pe pernă. Viața și moartea, juxtapuse. 

Cum zăcea acolo, ascultând preț de câteva minute respiraţia lui 
Beate încă neîntreruptă, auzi o șoaptă în receptor. 

— Suntem în tren și ne îndreptăm către Tăstrup. S-ar putea să ne 
conducă la adresa sa reală. Suntem câte unul în fiecare capăt al 


vagonului, așa că nu ne va scăpa, poti fi sigur de asta. 

Curt îl felicită şi se întoarse spre Beate. Își așeză vârful degetelor pe 
gâtul ei. Mai avea puls, dar era slab și imprevizibil ca moartea în sine. 

Închise ochii pentru o clipă şi mintea i se umplu de amintiri cu 
obraji roz şi râsete care alungau toate preocupările. Cum au putut fi 
vreodată atât de tineri? se întrebă el. 

— EXACT! o exclamaţie bruscă în telefon îl trezi pe Curt. Este în 
trenul de Brøndbyøster. Cred că este în drum spre casa ta, Curt. 

Dăduse din cap? Își alungă uimirea și se ridică în fund cu mobilul 
la ureche. 

— Păstraţi distanța! Voi fi pregătit până când ajunge aici. Și fiți 
discreți. Cadeţii din academia de poliție de peste drum se joacă de-a 
cowboy-ii și indienii. 

Curt zâmbi. Îl va întâmpina cu căldură pe Assad. 

Va trebui să plece de lângă Beate doar câteva minute. Se întoarse 
să-i ceară să aibă răbdare, dar văzu că avea ochii larg deschiși și capul 
înfipt în pernă. 

Îşi ținu respiraţia timp de câteva secunde, apoi trase aer în piept în 
timp ce privi în ochii ei lipsiți de viață. Părea să se holbeze la locul 
unde fusese el întins, de parcă în ultimul ei moment ar fi căutat 
contactul. Și adormise. Era îngrozit. Nu fusese acolo când ea avusese 
nevoie de el cel mai mult. 

Simţi un nod în stomac, apoi o bătaie puternică în piept, care-i 
provocă convulsii, și un sunet care-i ieșea din gât. Faţa i se crispă și un 
urlet lung îi întrerupse plânsul. 

Stătu așa câteva minute, ținând-o de mână, până când în cele din 
urmă îi închise ochii și se ridică în picioare, fără să se uite înapoi. 

În camera de lângă sufragerie găsi bâta de baseball cu care fiii săi 
loviseră în nenumărate mingi de tenis. O cântări în mână, găsind-o 
suficient de grea și apoi ieși în curte pentru a aștepta în spatele 
clădirii. 

Ascultă zgomotul vocilor de pe drum, unde cadeţii de poliție își 
îndeplineau idealurile tinerești, făcând diferenţa dintre bine și rău. Era 
exact ceea ce se pregătea Curt să facă acum. Avea să-i aplice o lovitură 
fatală în gât lui Hafez el-Assad, apoi îl va scoate afară din clădire. 
Când vor sosi ceilalți, îl vor ajuta să mute corpul în camera blindată. 

Mobilul îi vibră în buzunar. 

— Da? șopti el. Unde sunteți? 

— Suntem la intersecţia dintre Vestre Gade și Brendbygstervej. Ne- 
a scăpat. 

Curt se încruntă. 

— Ce? 

— A intrat într-un șantier și, dintr-odată, a dispărut. 

— Despărţiţi-vă și mergeţi imediat după el. 


Închise mobilul şi se uită în jur. Se simţea destul de în siguranță 
aici, în colțul curții, cu un zid înalt în spatele său, cu fața spre 
Tveergaden. Un intrus nu putea veni decât dintr-o singură direcție, din 
partea de sus, în paralel cu clădirea în extremitatea căreia se afla 
ascuns. Era pregătit. 

Trecură doar câteva minute până când auzi sunetul pașilor. Pași 
precauțţi care se apropiau pe alee, metru cu metru. 

Curt strânse puternic bâta în mână și se îndreptă spre colțul 
clădirii. Inspiră adânc și își ţinu respirația până când văzu un cap 
apărând. 

Cu o fracțiune de secundă înainte să lovească cu bâta, capul se 
retrase. 

— Eu sunt, Curt! spuse o voce, total diferită de cea a unui arab. Se 
apropie o siluetă, unul din oamenii lor. Un bărbat pe care Mikael îl 
folosea uneori la evenimentele mai mari. 

— Idiotul naibii! șopti Curt. Pleacă de aici, îl vei speria. Treci 
înapoi în drum și asiguraţi-vă că nu vă vede. 

Stătu o vreme, cu inima zbătându-i-se în piept în timp ce îi 
blestema pe proștii din jurul lui. Haide, băiețel! îl îndemnă el, în timp 
ce zgomotele de la exerciţiile de pregătire ale poliției se diminuară. 
Hai să terminăm odată cu asta! 

Şi chiar în momentul în care gândul la întâlnirea iminentă îi trecu 
prin minte, se auzi un zgomot înfundat din spatele lui. Se întoarse la 
timp și văzu o pereche de mâini deasupra peretelui și apoi pe bărbatul 
care ateriză ca o pisică, ghemuit pe patru labe în fața lui, privindu-l în 
ochi ca pe o pradă. 

— Trebuie să vorbim, Curt, spuse arabul imediat, dar Wad ridică 
bâta și-l lovi cu toată puterea. 

Cu o mișcare rapidă, bărbatul scund și corpolent se dădu la o parte, 
propulsându-se în poziţie verticală. Și în timp ce bâta lovi pământul 
cu putere, sări înainte și îl apucă pe Curt ferm cu ambele braţe în jurul 
torsului. 

— Acum intrăm înăuntru, înţelegi? șopti el. Ai prea multe hiene pe 
aici. 

Îl strânse atât de tare până când Curt simţi că nu mai poate respira. 
Vru să urle după ajutor, dar nu putu să tragă aer în piept. 

Arabul îl trase repede prin curte pe gazon până la ușa din spate. În 
câteva secunde ar fi fost înăuntru. Dar se auzi sunetul unor pași care 
alergau pe alee și apăru figura lui Mikael, care se opri brusc și-i privi 
surprins. Assad îl strânse pe Curt până când acesta aproape leșină, 
apoi îl eliberă. 

Curt zăcu pentru o clipă cu fața în jos în iarbă. Auzi îmbulzeala din 
spatele lui, lovituri și înjurături în două limbi. 

Se ridică în picioare cu dificultate și se îndreptă către clădirea unde 


bâta era încă pe jos. 

Când o ridică, arabul stătea în faţa lui. 

Curt aruncă o privire instinctiv spre gazon, unde Mikael zăcea 
inconștient. Cine era acest om? 

— Las-o jos, spuse Hafez el-Assad, pe un ton care excludea 
nesupunerea. 

Zgomotul bâtei care cădea pe pietrele de pavilion era precum 
senzaţia pe care o avea Curt în stomac. 

— Ce vrei de la mine? întrebă el. 

— Știu că oamenii te plac mai mult decât crezi şi nu te las să scapi, 
răspunse arabul. Vreau să știu totul despre activităţile tale și sunt 
sigur că toate dovezile de care avem nevoie ca să-ți demonstrăm 
vinovăția se află în această casă. Eşti un criminal, Curt Wad! 

Îl apucă ferm de încheietura mâinii și-l trase după el. 

Ajunseră până la uşa din spate când ceva zbură prin aer și lovi 
craniul arabului. Se auziră zgomote de oase zdrobite și arabul se 
prăbuși la pământ. 

— Așa! se auzi o voce din spate. Era omul lui Mikael. Până aici i-a 
fost. 

La scurt timp după ce Curt își sună protejatul, care era în operaţie, 
auzi cheile în ușă. 

— Mulţumesc că ai venit atât de repede, Karl-Johan, spuse el, în 
timp ce îl conduse în dormitor. 

Karl-Johan Henriksen făcu cele necesare, după care își scoase 
stetoscopul și-l privi pe Curt cu o expresie gravă. 

— Îmi pare foarte rău, Curt, spuse el. Dar acum este liniștită. 

Completă certificatul de deces cu mâinile tremurânde și păru să fie 
şi mai afectat de situație decât Curt însuși. 

— Ce vei face acum, Curt? 

— Am dat toate dispoziţiile unuia dintre susținătorii noștri, un 
excelent antreprenor din Karlslunde. Tocmai am vorbit cu el la telefon 
şi îl voi vedea în seara asta. Mâine voi suna pastorul. Beate se va 
odihni aici, în vechiul cimitir al bisericii Brøndbyøster. 

Carl luă documentul și acceptă condoleanțele lui Karl-Johan 
Henriksen, apoi își strânseră mâinile. 

Şi cu asta, un capitol lung și aparent veșnic se încheie. 

Fusese într-adevăr o zi intensă. 

Stătu o vreme alături de soția sa și observă că trupul ei era deja 
rece. Cât de trecătoare era viața. 

Apoi o ridică şi aranjă dormitorul. Își luă cheile mașinii, se duse 
afară, deschise camera blindată și văzu că arabul întins pe beton mai 
era încă în viață. 

— Somn ușor, micul meu arab nebun! Și dacă nu vei părăsi această 


lume până când mă voi întoarce de la antreprenor, voi fi foarte fericit 
să te ajut să pleci în călătoria finală. 

Pe măsură ce se apropia de Copenhaga, planul lui Gitte prindea 
contur. 

Zece milioane erau bani mulți, dar Nete mai avea și alții, mult mai 
mulți. Gitte avea doar cincizeci și trei de ani, iar zece milioane de 
coroane nu aveau să-i ajungă pentru o viaţă. Nu în modul în care ea 
cheltuia banii, cu toate visele din capul ei. Dacă ar avea grijă de ea 
mai mult și nu ar mai bea, ar mai putea trăi cu ușurință încă treizeci 
sau patruzeci de ani, iar în acest caz, nu era nevoie de un contabil 
pentru a stabili că zece milioane nu erau nici pe departe suficiente. 

Prin urmare, planul era ca Gitte să preia controlul asupra a tot ceea 
ce deţinea Nete. Încă nu era sigură cum va face asta. Totul depindea 
de modul în care se vor desfășura lucrurile. Ideal era ca Nete să fie la 
fel de maleabilă ca înainte. Dar, dacă era într-adevăr atât de bolnavă 
precum pretindea, Gitte va trebui doar să se facă indispensabilă până 
când va trece timpul. Testamentul lui Nete și semnăturile care ar fi 
fost necesare erau un obstacol pe care acum se simţea încrezătoare că- 
l va putea depăși. 

lar dacă Nete nu era cooperantă, exista întotdeauna opțiunea unor 
mijloace mai drastice. Nu-și dorea să se ajungă la opțiunea aceea, dar, 
în același timp, nu o excludea. O mai făcuse înainte, trimițând 
pacienţii cu boli terminale în viața de apoi mai repede decât își 
propusese soarta. 

Rita Nielsen fusese cea care descoperise pentru prima dată 
slăbiciunea lui Gitte pentru femei. Cu buzele ei moi și părul umed 
atârnând în faţa ochilor, o făcea pe Gitte să se piardă cu firea. Era 
interzis, desigur, dar când bluza Ritei se lipise de ea în aburul 
spălătoriei, Gitte, având autoritatea să îi ordone după bunul plac, 
fusese cea care a avut inițiativa. 

Iar Rita Nielsen era mai mult decât doritoare. Corpul ei moale, cald 
dorea plăcere, iar Gitte i-a oferit-o. 

Legătura lor a continuat atâta timp cât Rita era supusă, dar când 
într-o noapte s-a ridicat și şi-a tras bluza înapoi peste sâni, totul s-a 
sfârșit. 

— Vreau să plec de aici și mă vei ajuta, anunță ea. Spune-i 
matroanei că sunt reabilitată şi că-i recomanzi să mă lase să ies din 
sistem. Înţelegi? 


Nu era modul în care fetele din Sprogg obișnuiau să-i vorbească lui 
Gitte şi nu era pregătită să accepte. Fetele se executau imediat sub 
comanda lui Gitte și aşa a intenționat să continue. O priveau cu 
respect şi se temeau de tiranul care putea să devină atunci când 
situaţia o cerea. 

Nimeni nu mai trimisese atâtea fete în celulele de pedeapsă precum 
Gitte. Nimeni nu făcuse atâta scandal în cazul în care vreo fată era 
lipsită de respect. Ceilalți membri ai personalului îi considerau 
acțiunile ca fiind lăudabile și o admirau, pentru că era o asistentă 
calificată care mai era şi frumoasă pe deasupra. 

Gitte s-a gândit să o bată pe Rita pentru nerușinarea ei, dar a ezitat 
prea mult și, în schimb, a primit ea o palmă peste față care aproape că 
i-a luat respiraţia și a făcut-o să se împiedice și să cadă la pământ. 
Cum îndrăznea această fată simplă să ridice mâna la ea? 

— Ştii bine că te pot distruge. Îţi pot descrie corpul în detaliu şi o 
voi face, în fața matroanei, dacă nu mă ajuţi, spuse Rita calm, stând 
peste ea. Și când îi voi povesti cum mă forțezi să te mulțumesc, 
descrierile mele vor fi suficiente pentru ca ea să realizeze că spun 
adevărul. Așa că o să mă trimiteţi înapoi pe continent. Știu că medicii 
sunt cei care decid, dar te descurci tu. 

Gitte urmări cu privirea un stol de gâște care treceau pe cer. Apoi 
dădu din cap încet. 

Rita se va întoarce pe continent, dar nu înainte să decidă Gitte. 
Nicio clipă înainte. 

A doua zi dimineață, Gitte se ciupi tare de obraji înainte de a bate 
cu fermitate la ușa matroanei și de a păși înăuntru. Fu întâmpinată 
imediat cu o privire îngrozită din partea matroanei care stătea la 
birou. 

— Of, Gitte! Ce Dumnezeu s-a întâmplat? 

Gitte îşi tinu respiraţia și se întoarse ușor, astfel încât matroana să 
poată vedea că salopeta ei albă fusese sfâșiată şi că nu purta lenjerie. 

Ea îi descrise pe scurt cum psihopata deviată sexual Rita Nielsen îi 
sfâșiase hainele în spatele spălătoriei, o pusese la pământ și îi 
desfăcuse picioarele. 

Îşi forță vocea într-o bâlbâială tremurândă şi își lăsă cu rușine ochii 
în podea când povesti despre asalt și încercările ei zadarnice de a se 
apăra. 

— Recomand ca Rita Nielsen să fie închisă în celula de pedeapsă 
timp de zece zile şi, în plus, să i se suspende toate privilegiile, spuse 
ea, concluzionând din gesturile matroanei care dădea din mâini cu o 
expresie şocată pe față că cererea ei va fi acceptată. 

— Mai mult, cred că ar trebui să luăm în considerare sterilizarea și 
apoi să o trimitem înapoi. Fata este obsedată sexual și, după părerea 


mea, va deveni o povară intolerabilă pentru societate dacă nu reușim 
să acționăm. 

Matroana își încleșta pumnii în timp ce privea intens semnele de pe 
gâtul lui Gitte. 

— Desigur, spuse ea, și se ridică în picioare. 

Rita făcu tărăboi, dar acuzaţiile sale împotriva lui Gitte fură 
respinse. Era uimită că planul ei nu numai că eșuase, dar fusese chiar 
întors împotriva ei. Gitte savura din plin situaţia. 

— Desigur, știi să-mi spui cum arată corpul lui Gitte, spuse 
matroana. Doar ai agresat-o chiar tu. Dură și malefică cum ești, nu mă 
îndoiesc că te vei strădui să întorci orice situație în avantajul tău, dar 
mă tem că nu mă vei putea păcăli, domnişoară. La ce ne-am putea 
aştepta de la o fată cu minte slabă și un trecut atât de mizerabil ca al 
tău? 

Vestea despre acest eveniment se răspândi ca fulgerul și înainte ca 
ziua să se termine, bârfele ajunseră până la grajduri, pe câmpuri, la 
cotețele de găini și în fiecare cotlon și ungher dintre zidurile 
instituției. Rita ţipă și urlă din celula ei şi i se administrară sedative. 

Multe dintre colegele lui Gitte, și chiar o parte din fete, nu mai 
puteau de fericire. 

Eliberarea ei a fost doar un scurt răgaz, pentru că Rita era dură 
precum oţelul și îi era greu să se ţină de un limbaj civilizat. După doar 
o săptămână a fost din nou închisă în celula de pedeapsă, legată de 
pat, urlând ca o femeie posedată. 

— Nete Hermansen este o fată bună. Ea nu ar trebui să împartă 
camera cu un monstru, spuse Gitte matroanei. 

Şi astfel mutară toate lucrurile Ritei și o lăsară pe Nete să aibă 
camera doar pentru ea. 

Toate acestea o făcură pe Nete să o vadă pe Gitte într-o lumină 
diferită, fapt pe care Gitte îl sesiză imediat. 

Nete luă inițiativa. Naivă, plină de speranță și dorință. 

Fuseră puse la descărcat saci de cărbuni de pe vapor, când una 
dintre fete își răsuci glezna și căzu, urlând ca un câine lovit. Toată 
lumea se strânse în jurul ei, deşi gardienii strigau şi se certau cu ele. În 
mijlocul acestei agitaţii, Nete și Gitte se treziră foarte aproape una 
lângă cealaltă. 

— Am fost trimisă aici din greșeală, șopti Nete, cu ochii strălucitori 
şi limpezi. Nu sunt proastă și știu că mai sunt și alte fete ca mine, și nu 
sunt nici curvă, așa cum spun ei că aș fi. Nu pot să-mi revizuiască 
cazul? 

Era superbă. Buze pline și un corp ferm și atrăgător cum nu avea 
nimeni alta de pe insulă. Gitte o dorea și știa asta de ceva vreme. 
Acum era șansa ei. 


Stătură o clipă până când se opriră rafalele de vânt și ţipetele 
umplură aerul. Fu suficient ca Nete să înceapă să plângă. Dar apoi 
Gitte o luă de mână și o duse mai departe. Efectul a fost electrizant. O 
furnicătură străbătu corpul fetei, de parcă atingerea și atenţia lui Gitte 
erau cheia pentru tot ce își dorea. Gitte îi şterse lacrimile lui Nete, 
conducând-o către mlaștină și aprobând din cap, în timp ce fata își 
vărsa năduful în faţa ei. 

Totul era relativ nevinovat. După zece minute, Gitte îi câștigase 
încrederea deplină. 

— Voi face tot ce depinde de mine, dar nu pot să-ți promit nimic, 
spuse Gitte. 

Nu mai văzuse niciodată un zâmbet ca acela. 

Lucrurile nu mergeau așa de ușor precum crezuse Gitte. Deşi 
vorbeau liber în timpul plimbărilor lor în jurul mlaștinii, Nete parcă 
nu lăsa complet garda jos. 

În mod neașteptat, pisica administratorului farului a fost cea care 
veni în ajutorul lui Gitte. 

Rivalitatea puternică dintre doi cocoși din cotețul de găini al 
administratorului farului a făcut ravagii în gospodărie, alungând 
somnul tuturor câteva nopți la rând, iar vinovaţii rezistaseră cu 
stoicism tuturor eforturilor de a fi prinși. În consecință, asistentul 
administratorului farului a fost trimis pe pajiște pentru a aduna 
măselariță uscată, suficientă cât să poată anestezia întreaga populație 
a cotețului cu fumul degajat prin arderea ei, facilitând astfel 
capturarea și strangularea ulterioară a uneia dintre păsările 
infractoare. 

O parte din plante au fost aruncate într-o baltă, unde au fermentat 
o perioadă până când pisica, pe nume Mickey, a fost atrasă de miros și 
a început să pleoscăie cu precauţie în apa stătută, pentru a o investiga. 

După ceva vreme, administratorul farului și asistentul său au 
observat cu uimire cum pisica a început să sară agitată, timp de vreo 
oră, dintr-un copac într-altul, ca apoi să se așeze în fața cămării, unde 
s-a rostogolit de câteva ori și a murit. 

Cu excepția soției administratorului farului, toată lumea a găsit 
povestea extrem de amuzantă și astfel Gitte a aflat despre existența 
acelei plante rare care creștea în voie pe Sprogø și ale cărei proprietăți 
aveau efecte deosebite asupra celor care o ingerau. 

Și-a comandat cărți pe această temă și în curând a dobândit 
suficiente cunoștințe pentru a putea face propriile experimente. 

Gitte a devenit fascinată de ideea de a avea putere asupra vieții. 
Era o fascinație care urma să se dovedească aproape fatală, în special 
pentru o fată pe care gardienii o considerau deosebit de insolentă. 
Gitte a înmuiat o ţigară în extractul de măselariță și a lăsat-o să se 


usuce. lar când a venit vremea, a pus-o în buzunarul rochiei de tartan 
al fetei. 

Au auzit țipetele, tânguielile și cele mai ciudate fraze rostite de 
lângă Cairn, mormanul de pietre care marca punctul intermediar 
dintre Sjælland și Fyn, unde fata se ducea adesea să fumeze de una 
singură. Și totuși, nu s-au alarmat în mod deosebit atunci când dintr- 
odată s-a făcut liniște. 

Fata a supravieţuit, deşi nu a mai fost niciodată aceeași delincventă 
turbulentă ca înainte. Frica de moarte își pusese amprenta asupra ei 
pentru totdeauna. 

Gitte era mulțumită că deocamdată deținea un mijloc prin care s-o 
facă pe Nete să se conformeze. 

Amenințările emise de Gitte, cum că avea să o facă să înnebunească 
sau chiar s-o omoare, combinate cu conştientizarea a ceea ce Gitte își 
dorea cu adevărat de la ea, au șocat-o pe Nete într-o asemenea măsură 
încât nu mai putea nici să plângă. Era ca și cum toată răutatea din 
lume se adunase în salvatoarea ei, iar acum toate visele pe care le 
avea despre întoarcerea la o viață normală s-ar fi spulberat brusc. 

Gitte i-a înțeles reacția și era în avantajul ei. O amăgea asigurând-o 
că, atât timp cât Nete va fi dispusă să-i facă pe plac, Gitte va face tot 
posibilul pentru a convinge matroana să-i revizuiască dosarul. Astfel, 
Nete a consimţit relaţia și deși Gitte era reticentă în a o recunoaște, a 
devenit dependentă de relația lor. Îi făcea mai tolerabilă viața ei 
izolată printre acele femei înrăite, răzbunătoare și nesăbuite, atât de 
diferite de ea însăși. Într-adevăr, a făcut-o să creadă că nu dorea să se 
schimbe nimic. 

Cu Nete întinsă lângă ea în iarba înaltă, putea să se detașeze de tot 
și să respire liber în închisoarea sa de pe insulă. 

În mod deloc surprinzător, Rita a fost aceea care a provocat primele 
probleme între ele, deși Gitte nu a aflat asta decât mai târziu. 

Când Rita a fost în sfârșit eliberată din celula de pedeapsă, 
matroana începuse să-și pună întrebări. 

— În materie de sterilizare, sunt obligată să îl consult pe medicul- 
şef, a declarat ea. Vine în curând pe insulă, aşa că o să așteptăm 
părerea lui. 

Însă, intervalele dintre vizitele medicului erau lungi, iar Rita s-a 
folosit de timp pentru a se răzbuna, deschizându-i ochii lui Nete și 
convingând-o că Gitte Charles nu poate fi în niciun caz de încredere și 
că singura cale de ieșire era ca ele să evadeze împreună. 

Iar de atunci încolo, s-a dezlănțuit iadul. 

— L-am sunat de zeci de ori până acum, Carl, și niciun răspuns. 
Sunt sigură că și-a închis mobilul. Dar de ce ar face asta? Nu a mai 
făcut-o niciodată, spuse Rose care părea cu adevărat îngrijorată. E 
numai vina ta, nerodule ce ești. Chiar înainte să plece, mi-a spus că l- 
ai acuzat că l-ar fi ucis pe lituanianul acela, Verslovas. 

Carl dădu din cap. 

— Nu, nu am făcut-o, Rose. Dar acel fax a ridicat o serie de 
întrebări. Niciunul dintre noi nu este absolvit de suspiciuni când vine 
vorba de chestii de genul acesta. 

Ea stătea în faţa lui, cu pumnii plantați ferm în șolduri. 

— Ascultă-mă bine, acum. Aici nu e vorba de așa ceva, de asta poți 
fi sigur. Dacă Assad spune că nu are nimic de-a face cu lichidarea 
acelui nemernic de Linas Verslovas, înseamnă că spune adevărul, da? 
Problema aici este că pui presiune pe noi, Carl, fără să te gândești la 
sentimentele nimănui. Asta este problema ta. 

Fusese un monolog și jumătate. Fata reuşise să dea totul pe cap, 
ceea ce era cu siguranță unul dintre punctele ei forte într-o anchetă în 
curs de desfășurare, dar un dezavantaj major în ceea ce privea relațiile 
personale. În orice caz, acestea erau acuzaţii fără de care putea trăi 
foarte bine. 

— OK, Rose, nu te ambala. Din câte văd, tu și Assad vă descurcați 
foarte bine și singuri cu partea emoţională. Și dacă mă scuzi, 
deocamdată nu am avut timp de Iubește-ţi aproapele. Am o programare 
pentru beșteleală de la Marcus Jacobsen. 

— Vrei să spui că este daună totală? Și vrei o mașină nouă? întrebă 
şeful zgâindu-se la el cu neîncredere. Suntem în noiembrie, Carl. N-ai 
auzit de chestia aia numită buget? 

— E amuzant că aduci vorba despre buget, Marcus. De fapt, sunt 
destul de bine informat pe subiect. Departamentului CH-au fost 
alocate opt milioane anul acesta, da? Unde naiba s-au dus toți banii? 

Lui Marcus Jacobsen îi căzu faţa. 

— Chiar trebuie să reluăm același circ, Carl? Știi foarte bine că 
aceste fonduri sunt împărțite între cele două departamente ale 
noastre. 

— Fondurile departamentului meu, Marcus, iar eu primesc 
aproximativ o cincime. Nu-i așa? O alocare modestă pentru naţia de la 
subsol, nu crezi? 


— Se poate să ai dreptate. Dar nu vei primi o mașină nouă, atâta 
pot să-ți spun. Banii nu mai există, este atât de simplu. N-ai idee câte 
cazuri avem momentan care înghit resurse. 

Carl nu spuse nimic. Ştia că este adevărat, chiar dacă nu asta era 
ideea. 

Marcus scoase o altă bucată de gumă cu nicotină din pachetul său. 
Gura îi era aproape plină acum. Bravo lui că renunțase la ţigări, dar 
cantitățile generoase de substitut pe care le mestecase îl făcuseră 
hiperactiv după ce-i trecuse răceala. 

— Cred că mai avem un Peugeot 607 în parcul auto, spuse el până 
la urmă. Va trebui să-l împărțiți, Carl, căci mă tem că nu am nicio altă 
soluție până în noul an financiar. 

— Mai gândeşte-te! 

Jacobsen oftă obosit. 

— Bine, spune-mi toată povestea. Ai cinci minute. 

— Cinci minute nu sunt suficiente. 

— Încearcă să te încadrezi. 

Un sfert de oră mai târziu Marcus era aproape în pragul unei crize 
de nervi. 

— În primul rând, intraţi prin efracție în casa lui Ngrvig și îi furați 
arhivele. Apoi intrați cu forța în casa unui politician cunoscut, în timp 
ce soția lui este pe patul de moarte. Ca să nu mai vorbim de alte cel 
puţin o sută de încălcări. 

— Nu știm cu certitudine dacă soția chiar este pe moarte sau nu. N- 
ai folosit și tu scuza asta? Înmormântarea mătușii tale când aveai chef 
de o zi liberă? 

Marcus aproape că se înecă cu guma. 

— Cu siguranţă că nu, și sper din suflet ca nici tu să n-o fi folosit, 
cel puțin de când ești în subordinea mea. Dar ascultă-mă, Carl. Vreau 
ca arhivele lui Ngrvig să fie aduse sus, de urgenţă. Și de îndată ce 
Assad va reveni, îi vei explica faptul că poate fi dat afară din poliție la 
fel de repede precum a intrat. Mai mult, renunțați la acest caz. 
Începând de acum! Altfel, vei ajunge într-o belea, din care nu voi avea 
timp să te scot din nou. 

— Așa deci? Păi, gândeşte-te la asta pentru o secundă: dacă lăsăm 
deoparte acest caz, vei avea cu opt milioane mai mult în bugetul 
anului viitor. 

— Adică? 

— Păi ce rost mai are să ai un Departament Q dacă trebuie să-i 
lăsăm pe toţi în pace? 

— Carl, tot ce încerc să spun este că te plimbi pe gheaţă subțire, ca 
să mă exprim frumos. Deci, dacă nu poți să vii cu dovezi puternice 
privind faptele penale comise de Curt Wad și alți membri marcanți ai 
Partidului Puritan, din biroul tău relativ sigur, atunci trebuie să stai 


deoparte. Nu te mai apropii de el. M-am făcut înțeles? 

Carl dădu din cap, cu reticență. Deci, cam asta era. Totul pe lumea 
asta era redus la politică? 

— Vorbeam despre o mașină, spuse el, schimbând tactica. 

— Da, bine, o să văd ce pot face. Între timp, du-te jos și adu 
dosarele. 

Carl dădu cu piciorul în fiecare treaptă până la recepție. Rahat! 

— Suntem bosumflați astăzi, Carl? spuse Lis, în timp ce dădea o 
grămadă de documente peste tejghea unui tip cu pielea închisă la 
culoare, cu părul creț și negru, îmbrăcat într-o geacă de iarnă standard 
a poliției. 

Se întoarse spre Carl şi dădu din cap. Îl cunoştea. 

— Samir! exclamă Carl. 

Era cel mai bun prieten al lui Assad în persoană. 

— Nu prea merg afacerile în Rodovre, nu? S-a pensionat Antonsen 
până la urmă și a luat totul cu el? 

Râse singur la propria glumă. 

— Avem destulă treabă ca să ne descurcăm, dar apreciez oricum 
întrebarea. Trebuie doar să facem un schimb de documente, răspunse 
Samir, cântărind stiva în mână. 

— Vreau să schimb repede două vorbe cu tine, Samir, dacă tot ești 
aici, bine? Ce se întâmplă cu tine și cu Assad? Și nu-mi spune că nimic 
rău. Vreau doar să știu cum stă treaba, asta este tot. Mă vei ajuta cu 
informația asta. 

— Singurul lucru care te poate ajuta este să îți dai seama cât de 
disfuncțional este. 

— Disfuncţional? Despre ce vorbeşti? Assad nu este disfuncțional. 
Ce te face să spui asta? 

— Întreabă-l tu, eu nu mă mai amestec. Şi-a pierdut minţile și i-am 
spus asta. Ăsta este adevărul și nu-l poate ascunde. 

Carl îl luă de braţ. 

— Ascultă, Samir. N-am idee ce ar putea sau nu să ascundă Assad, 
dar am un sentiment puternic că tu da. OK? Și dacă tu sau chiar Assad 
nu veți ciripi totul de bunăvoie, aș putea fi nevoit să scot adevărul din 
voi când va veni vremea. Pricepi unde bat? 

— Din partea mea e OK, Mørck. Dă-i drumul. 

Se smuci din mâna lui și porni pe coridor. 

Lis îi aruncă lui Carl o privire de simpatie și îngrijorare în egală 
măsură. 

— Nu-ţi face griji pentru mașină, Carl. În curând se va rezolva, 
spuse ea. 

Pe aici vorba se răspândea ca fulgerul. 


— Încă nimic de la Assad? 


Rose clătină din cap. Acum era cu siguranță foarte îngrijorată. 

— Cum de-ți pasă așa de mult de el acum? 

— Pentru că în ultima vreme mi s-a părut de mai multe ori foarte 
preocupat. Nu l-am mai văzut așa înainte. 

Carl știa la ce se referă. Nu-i scăpa nimic. 

— Ni s-a spus să ducem arhivele lui Ngrvig la etajul trei. 

— Păi atunci trebuie să te pui pe treabă, nu-i așa? 

Carl își lăsă capul ușor în jos, astfel încât circulaţia să nu-i fie 
afectată. 

— De ce ești atât de nervoasă, Rose? 

— Nu-ţi bate capul, răspunse ea. Nu ai timp pentru tâmpenii de 
genul — făcu semnul ghilimelelor cu degetele — „Iubește-ţi aproapele”. 
Chiar tu ai spus-o. 

El se strădui să-și păstreze calmul, apoi reuși s-o informeze că, dacă 
nu-și va revizui atitudinea și nu va începe să care acele nenorocite de 
arhive, o va ruga să plece acasă și să o trimită pe Yrsa în locul ei. 

Şi vorbea serios. 

Rose se încruntă. 

— Ştii ce, Carl? Nu cred că ești bine la cap. 

El o auzi agitându-se în timp ce apelă numărul lui Assad de mai 
multe ori succesiv, cu picioarele tremurând de tensiune sub birou. 
Assad dispăruse cu bricheta și dacă nu băga o ţigară într-un minut, 
avea să facă crampe la mușchii de la gambe. 

— Ne vedem, se auzi vocea stridentă a lui Rose de pe coridor. 

Carl se întoarse spre ușă, la timp, și o văzu mergând cu pași mari 
cu haina și gentuța roz aruncate peste umăr. 

Deci asta a fost. 

Rahat! Chiar se căra? Aproape că izbucni în lacrimi gândindu-se la 
consecinţe. Îşi va trimite alter-ego-ul, pe Yrsa, dimineață, în cel mai 
bun caz. 

Mobilul său vibră și se roti pe birou. Era Lis. 

— Bine, am rezolvat cu mașina ta. Dacă mergi în parcarea de lângă 
Centrul Naţional de Investigaţii, voi trimite pe cineva cu cheile. 

Carl dădu din cap. Era și timpul, la naiba! Tot ce trebuia să facă 
acum era să-l găsească pe Assad. Rose îl făcuse și pe el să se 
îngrijoreze. 

Două minute mai târziu, stătea în parcare, uitându-se în zadar. Nu 
tu mașină, nu tu om cu cheie. Se încruntă și era pe cale să o sune pe 
Lis când o pereche de faruri îl semnalizară din capătul îndepărtat al 
parcării. 

Se duse până acolo și o găsi pe Rose cu geanta fluorescentă în 
poală, așezată pe scaunul pasagerului unei mașini mai mici decât 
buzunarul pantalonilor lui. Înghiți în sec în timp ce încerca să-și 
învingă groaza. Culoarea în sine a maşinii era de-ajuns. Îi amintea de 


bucata de brânză pe care o pusese în frigider cu câteva luni în urmă și 
uitase de ea. 

— Ce dracu-i asta, şi ce faci în ea, Rose? se răsti el în timp ce 
deschidea ușa din partea șoferului. 

— Este un Ford Ka și tu ai pornit să-l cauţi pe Assad, nu? 

El încuviință din cap. Trebuia să-i recunoască meritele. Intuiţia ei 
era la loc de cinste. 

— Ei bine, merg cu tine. Și aceasta este mașina pe care Marcus 
Jacobsen ţi-a închiriat-o pentru tot restul anului, spuse ea înăbușindu- 
și un chicot, apoi redeveni serioasă. Hai, Carl. În curând se întunecă. 

Se puseră în genunchi, unul după altul, și priviră prin deschizătura 
cutiei poştale a apartamentului de pe Heimdalsgade și, exact cum 
anticipase Carl, nu văzură nici mobilă, nici urmă de Assad. 

Ultima dată când Carl fusese aici, se confruntase cu doi frați tatuați 
cu migală, cu nume străine şi bicepși cât nucile de cocos. De această 
dată avu de-a face cu dispute domestice în limbi care puteau fi la fel 
de ușor sârbo-croate sau somaleze. Era ceea ce se putea spune un 
cartier plin de viață. 

— Locuieşte de multă vreme într-o casă din Kongevejen. Nu-mi 
cere să-ți explic, spuse Carl în timp ce urcau înapoi în cutiuţa mobilă. 

Merseră timp de cincisprezece minute fără să scoată un cuvânt, 
până când, în cele din urmă, ajunseră în fața unei căsuțe văruite, care 
părea să se fi contopit cu pădurea în punctul în care drumul spre 
Bistrup se deschidea în Kongevejen. 

— Nu pare să fie nici aici, Carl, spuse Rose. Eşti sigur că aceasta 
este adresa corectă? 

— Pe asta am primit-o de la el. 

Începură cu plăcuţa de identificare. Pe ea erau două nume de femei 
daneze. Poate că îi subînchiriaseră locul lui Assad. Odată cu căderea 
pieţei imobiliare, toată lumea știa pe cineva care s-a trezit brusc cu 
două case în proprietate și cu o nevoie stringentă de numerar. Zilele 
grele în care miniștrii finanțelor își foloseau fundurile pe post de 
creier și băncile își umpleau buzunarele pe spatele oamenilor obișnuiți 
nu se încheiaseră, nici pe departe. 

Câteva clipe mai târziu, femeia brunetă și exuberantă care 
deschisese ușa îl asigura că, dacă acest tip, Assad, se întâmplă să fie 
fără adăpost, va fi binevenit să se oprească pe canapeaua lor pentru 
câteva nopți pentru o sumă modestă. Dar, în afară de asta, ea și 
partenera ei nu au auzit niciodată de el. 

Deci așa stătea treaba. 

— Nu ştii unde locuiesc angajaţii tăi? întrebă Rose, în timp ce se 
întorceau la mașină. Am crezut că îl duceai pe Assad acasă din când în 
când, știind cât de băgăcios ești în toate alea. 


Carl se simţi insultat pe moment, dar apoi contraatacă. 

— OK, domnișorica Eu-Le-știu-Pe-Toate. Ce știi tu despre viaţa 
privată a lui Assad? 

Ea privi prin parbriz, cu ochii pierduţi. 

— Nu prea multe. Obişnuia să-şi menţioneze ocazional soţia și cele 
două fiice, dar asta a fost acum o vreme. Ca să fiu sinceră, nu cred că 
mai trăieşte cu ele. 

Carl dădu din cap gânditor. Se gândise și el la asta. 

— Ce știi de prieteni? A menţionat vreodată vreunul? Poate că a 
rămas la unul dintre ei. 

Ea clătină din cap. 

— Probabil mă crezi nebună acuma, dar ceva îmi spune că Assad 
nu are o locuinţă. 

— Ce te face să crezi asta? 

— Am sentimentul că doarme pe la birou de ceva vreme. Cred că s- 
ar putea să iasă câteva ore seara, doar ca să nu dea de bănuit. Nu e ca 
și cum ne-am ponta, nu? Deci, n-avem cum să știm sigur. 

— Şi hainele? Nu vine îmbrăcat la fel în fiecare zi, nu? Deci trebuie 
să aibă un loc al lui undeva. 

— Presupun că am putea verifica dulapurile și sertarele lui de la 
sediul central. Poate că își ține toate lucrurile acolo. Își poate duce 
rufele murdare la spălătoria din oraș. Dacă stai să te gândești, vine de 
multe ori cu tot felul de pungi. Întotdeauna am crezut că sunt 
gustările amuzante pe care le cumpără de la magazinele pentru 
imigranți. 

Carl oftă. Indiferent ce conțineau pungile lui Assad, nu le-ar fi fost 
de ajutor acum. 

— Probabil că a vrut să fie singur o vreme, să-și limpezească 
gândurile. O să vezi, probabil că s-a și întors deja la birou. Dă-i un 
telefon, faci asta, Rose? 

Ea ridică din sprâncene. Îi venea să-i spună obișnuitul de-ce-nu-o- 
faci-singur. Dar apoi își scoase telefonul și formă numărul. 

— Ştiai că are un mesaj vocal pe telefonul său nou, Carl? întrebă 
ea, cu mobilul lipit de ureche. Are și salut de întâmpinare și tot 
tacâmul. 

El scutură din cap. 

— Şi ce spune? 

— Spune că este în afara biroului în interes de serviciu, dar va 
reveni la ora șase. 

— Şi cât e ora acum? 

— Aproape șapte. 

Carl își luă telefonul și sună la birou. 

Nu văzuseră nici urmă de el. 

„Interes de serviciu”, spunea mesajul lui Assad. Era ciudat. 


Rose închise telefonul și îşi mângâie bărbia. 

— Te gândești la ce mă gândesc eu, Carl? Nu aș exclude, având în 
vedere starea de spirit în care era. 

Carl stătu un timp și privi pieziș farurile care luminau pe drumul 
aglomerat. 

— Mă tem că s-ar putea să ai dreptate. 

Lăsară mașinuţa pe Tværgaden, vizavi de Academia de Poliție. Casa 
lui Curt Wad era la douăzeci și cinci de metri mai încolo, în capătul 
unei străzi destul de plăcute. După cum puteau vedea de la distanță, 
casa era întunecată în spatele gardului înalt din lemn. 

— Nu este tocmai promițător, spuse Carl. 

— Încă nu ştim, răspunse Rose. Mă bucur că avem arme la noi, 
pentru că intuiţia mea a declanșat tot felul de alarme aici. 

Carl își pipăi pistolul de serviciu. 

— Eu mă simt pregătit. Ce ai tu în geantă? 

El făcu un gest spre monstruozitatea voluminoasă și roz, pe care 
Rose cu siguranţă o șutise de la sora ei, adevărata Yrsa. 

Nu spuse nimic. În schimb, învârti geanta o dată deasupra capului, 
lăsând-o în jos cu o lovitură puternică peste tomberonul verde cu roți, 
pe care unul dintre rezidenţi îl pusese pe trotuar. 

Când văzură amploarea daunelor provocate tomberonului, care 
fusese proiectat până în mijlocul aleii, cu o dâră de gunoi împrăștiat în 
urma lui, se întoarseră imediat și o luară la picior. Se făcură nevăzuţi 
înainte ca lumina de la ușa din față să se aprindă. 

— Ce dracu” ai acolo, Rose? Bolovani? îngăimă Carl, fără să respire 
în timp ce se opriră în fața casei lui Curt Wad de pe Brondbygstervej. 

— Operele lui Shakespeare. Varianta legată în piele. 

Un minut mai târziu Carl stătea în grădina lui Wad pentru a doua 
oară în acea zi, aruncând o privire pe fereastra camerei de zi, de data 
aceasta cu Rose care stătea la o distanță adecvată, scrutând 
întunericul. 

Trecuse multă vreme de când nu mai ieșise cu ei pe teren și părea 
tensionată în întunericul nopţii. Până și stelele stăteau ascunse în acea 
noapte. 

Carl se duse și încercă ușa din spate. Era închisă, dar structura nu 
era în cea mai bună formă. Se întrebă ce ar fi făcut Assad acum, apoi 
se aruncă în ușă cu putere, încât aceasta cedă cu zgomot. 

Strânse ferm mânerul din inox, respiră adânc de câteva ori pentru 
a-și aduna forțele, aşeză un picior în zidărie și smulse atât de tare, 
încât simți imediat că îi cedează ceva în umăr. Căzu cu spatele peste 
pragul ușii, ajungând în iarbă cu mânerul în mână și cu o durere 
ascuţită pe o parte. 


— Minunată execuţie, spuse Rose, observând că, în timp ce ușa și 
încuietoarea rămăseseră intacte, geamul se fisurase, o crăpătură lungă 
pe toată lungimea și o mie altele secundare. 

Ridică un picior și apăsă ușor cu talpa cizmei în geam. 

Geamul se prăbuși cu zgomot în interior. Carl numără secundele, 
sperând că Assad avusese dreptate când spusese că locul nu era 
echipat cu un sistem de alarmă. Cu siguranță nu-și dorea să ajungă să 
explice unor agenţi de pază că alarma s-a declanșat atunci când ușa a 
căzut brusc de la sine. 

— Cum de nu există sistem de alarmă? șopti Rose. Se presupune că 
există şi o sală de operaţii. 

— Crede-mă, e în partea aceea a casei, șopti Carl. 

Ceea ce făceau părea ridicol. De ce să intre într-o casă când Assad 
nu era acolo, evident? Era asta intuiţia lui feminină care încerca să 
dea lovitura? Sau fusese condus acum de dorința lui de a-i da acestui 
bătrân degenerat gustul propriului său medicament amar? 

— Ce facem acum, Carl? șopti Rose. 

— Vreau să văd ce-i la etaj. Am impresia că vom găsi ceva acolo, 
ceva care poate confirma implicarea lui în ceea ce s-a întâmplat în 
casa mea. Wad a încercat să ne spună că soţia lui era pe patul de 
moarte. Dar nu ar fi trebuit să fie aici dacă spunea adevărul? Adică, 
cine și-ar lăsa soția muribundă singură într-o casă goală? Nu, cred că 
ascunde ceva acolo. Asta îmi spune intuiţia. 

Carl aprinse lanterna, luminându-și drumul prin sala de mese și 
hol, unde o jaluzea cu flori trasă peste fereastra de lângă ușa din față 
împiedica pe oricine să vadă în interior. Încercă uşa sălii de operaţie. 
Era solidă, așa cum se aștepta, probabil cu întăritură de oţel și 
protejată cu alarmă care s-ar fi declanșat în secunda următoare dacă 
era deschisă de o persoană neautorizată. 

Se uită în sus pe scară, care avea un dulap pe colț la coborâre, 
balustrade rotunde din tec şi covoare cenușii. Într-o clipită fu la etaj. 

Etajul unu nu arăta la fel de bine ca parterul. Era un coridor lung și 
întunecat, cu dulapuri încorporate și camere care păreau recent 
eliberate de copiii care locuiseră acolo: postere antice pe pereţii 
înclinați și canapele ieftine cu motive florale. 

Apoi văzu o lumină slabă care ieșea de sub o ușă din capătul 
îndepărtat. Stinse lanterna și puse mâna pe braţul lui Rose. 

— Curt Wad ar putea fi acolo, deși probabil nu e, șopti el, atât de 
aproape de urechea lui Rose, încât i-o atinse cu buzele. Dacă ar fi fost, 
ar fi coborât imediat ce am spart geamul, dar nu se știe niciodată. 
Poate că este genul care preferă să stea în așteptare cu o puşcă. Acesta 
este mai degrabă stilul lui, hai să ne gândim la asta. Treci în spatele 
meu și fii pregătită să o iei la fugă. 

— Dacă este acolo și nu este înarmat, cum o să explici ce facem 


aici? 

— Voi spune că am primit un apel de urgență, șopti Carl înapoi, în 
speranța că la un moment dat nu va trebui să-i repete scuza lui Marcus 
Jacobsen. 

Se îndreptă spre uşa cu furnir din tec și își tinu respiraţia o 
secundă, cu mâna pe pistol. 

Numără în gând până la trei, apoi deschise ușa cu un picior, după 
care se puse la adăpost în spatele peretelui, sărind pe celălalt picior. 

— Wad, suntem de la poliție. Am primit un apel de urgenţă... 
începu el, menținându-și vocea cât putu de slabă. Observă apoi o 
lumină pâlpâind ca și cum ar fi venit de la o lumânare. 

Se aplecă cu prudență și aruncă o privire în cameră, realizând 
imediat cât de idioată fusese mișcarea, și văzu o siluetă mică, feminină 
întinsă pe cuvertura patului. Capul era la vedere, dar corpul era 
acoperit cu un cearșaf alb, iar între mâinile împreunate avea un 
buchet de flori uscate. Lumina provenea de la lumânarea pe care soțul 
devotat o așezase lângă pat. 

Rose intră în cameră. Totul era tăcere. Așa era și Moartea. 

Stătură o clipă cu privirile fixate pe persoana decedată, după care 
Rose scoase un oftat slab. 

— Aș spune că acesta a fost buchetul ei de mireasă, Carl, spuse ea. 

Carl înghiți de două ori. 

— Haide, să plecăm de aici, Rose. Ceea ce am făcut a fost culmea 
prostiei, spuse Carl în timp ce se întorceau în grădină și se opriră 
lângă ușa distrusă. 

El ridică mânerul metalic de pe gazon de unde îl aruncase, 
ştergându-l bine cu batista înainte de a-l arunca înapoi pe pământ. 

— Sper că nu ai lăsat amprente prin interior, spuse el. 

— Bineînţeles că nu am lăsat. Eram prea ocupată gândindu-mă cum 
să mă apăr mai bine cu geanta mea dacă ai fi fost ciuruit, răspunse ea. 

Foarte amabil din partea ei. 

— Dă-mi torța, porunci ea. Nu-mi place să orbecăi în spatele tău. 
Nu văd nimic. 

Flutură torța precum un școlar emoţionat angajat în proceduri 
tribale nocturne, astfel încât nu mai era nicio îndoială, nici măcar 
pentru cei aflați la kilometri depărtare, că dădeau o spargere. Carl 
speră că tipul cu tomberonul nu mai era prin zonă. 

— Ține-o în jos, Rose, o instrui el. 

Ea se conformă. 

Apoi se opri. 

Pata de sânge din iarbă nu era mare, dar era acolo. Lumină cu 
lanterna în jurul zonei și găsi o a doua pată pe alee. Iar apoi o dâră de 
picături, aproape neobservabile, care duceau spre anexă. 


Instinctul lui Carl reveni în forță. Simți un nod neplăcut în stomac. 

Dacă ar fi văzut asta înainte de a intra, ar fi putut cere întăriri. 
Acum lucrurile nu mai erau la fel de simple. 

Se gândi o secundă. 

Poate că oricum vor scăpa. Văzuseră destule detalii la fața locului 
pentru a se convinge că acolo se întâmpla ceva suspect. Oare va fi asta 
în avantajul lor? Și cine putea ști că ei sunt autorii spargerii? Ei nu 
erau obligați să spună nimănui. 

— Voi raporta asta la Glostrup, spuse el. Ne prinde bine să fie totul 
oficial. 

— Nu ziceai că Marcus Jacobsen ţi-a spus să stai departe de Curt 
Wad? întrebă Rose, îndreptând fascicolul de lumină de la torța ei 
printre cele trei uși ale anexei. 

— Este adevărat. 

— Și atunci ce faci în casa lui? 

— Ai dreptate, dar oricum voi suna la Glostrup, răspunse el, 
scoțându-și mobilul din buzunar. 

Cei de la Glostrup ar putea să-i spună ce mașină deţine Curt Wad și 
ar putea s-o pună imediat sub urmărire. Poate că mașina lui Wad era 
acolo undeva cu o persoană rănită în portbagaj, iar persoana 
respectivă ar putea fi Assad. Imaginaţia lui Carl se dezlănțui. 

— Stai, spuse Rose deodată. Uite! 

Lumină cu lanterna lacătul care atârna de ușa din mijlocul 
grajdurilor vechi. Un lacăt obişnuit care se putea cumpăra cu zece 
coroane în Netto. Dar acesta, dacă era privit îndeaproape, avea două 
semne care nu puteau fi decât amprente. 

Le frecă cu scuipat, apoi își supse degetul. Avea gust de sânge. 

Carl se uită mai bine la încuietoare, apoi își scoase pistolul din toc. 
Cea mai ușoară variantă era să-l arunce în aer, dar Carl optă pentru 
soluția mai puțin dramatică, bătând cu patul armei pe lacăt până când 
degetele îi palpitară de durere. 

Rose îl bătu pe spate în cele din urmă. 

— Oricum nu mai contează acuma, spuse ea, uitându-se în interior 
după un întrerupător. 

Clipiră de câteva ori în timp ce lumina fluorescentă strălucitoare 
dezvălui o cameră care ar fi putut aparține aproape oricărei case din 
orașul în care a crescut Carl. Rafturi de-a lungul unui perete, cu 
ghivece de flori, tigăi și recipiente aruncate şi bulbi de flori care nu 
mai văzuseră pământ de ani de zile. Pe celălalt perete se afla un 
congelator adânc încastrat, iar în faţa sa, o scară de oţel care urca spre 
o mansardă, unde Carl putu vedea un bec cu lumină slabă, cu cel mult 
25 de waţi. 

Se urcă și se uită în jurul unei încăperi pline până sus de tablouri, 
saltele vechi şi mormane de cutii negre din care se revărsau haine 


vechi. 

Îndreptă lanterna către pereții înclinați, tapetaţi şi se gândi că locul 
trebuie să fi fost un refugiu perfect pentru tinerii care crescuseră aici. 

— Of, Doamne! Carl! exclamă brusc Rose de jos. 

Stătea în fața congelatorului adânc, cu capacul ridicat și cu capul 
dat înapoi. Inima lui Carl începu să bată cu putere. 

— Este scârbos! spuse ea, schimonosindu-și fața în dezgust. 

OK, se gândi Carl. Dacă l-ar fi găsit pe Assad, ar fi spus altceva. 

Cobori și se uită în congelator. Acesta conţinea o serie de pungi de 
plastic transparente în interiorul cărora se aflau fetuși umani. Numără 
opt. Opt vieți mici care nu au avut nicio șansă. El nu găsea asta ceva 
scârbos. Vederea lor îi provocă emoții cu totul diferite. 

— Nu cunoaștem circumstanțele, Rose. 

Clătină din cap și strânse din buze. Evident, era profund afectată. 

— Sângele pe care l-ai văzut acolo ar putea fi de la una dintre 
aceste pungi. Poate că medicul nou a scăpat una pe alee, sau poate a 
picurat peste pavele. Asta ar putea explica și amprentele. 

Ea dădu din cap din nou. 

— Nu, sângele este proaspăt, iar acești fetuşi sunt congelaţi, zise ea 
arătându-i către conţinutul congelatorului. Vezi vreo gaură în oricare 
dintre aceste pungi? 

Era o observaţie excelentă. Părea să fie cu un pas în urma ei în 
acest moment. 

— Ascultă-mă, nu vom reuși să rezolvăm cazul acesta fără ajutor. 
Din ce văd eu, avem trei opţiuni. Fie ieşim de aici cât mai avem timp, 
fie sunăm la Glostrup și îi informăm despre suspiciunile noastre, ceea 
ce eu consider că este opțiunea corectă. Sau încercăm din nou să 
sunăm pe fixul lui Assad de la birou. S-ar putea să fie deja foarte bine 
acolo, spuse Carl dând din cap în încercarea de a se autoconvinge. 
Poate şi-a încărcat în sfârșit şi telefonul mobil. 

Îşi scoase telefonul. Rose clătină din cap. 

— Nu simţi miros de ars? întrebă ea. 

Carl nu simți nimic. Între timp primi din nou mesajul vocal al lui 
Assad la sediul central. 

— Uite, acolo! spuse Rose și îi arătă spre tavan. 

Aruncă o privire în timp ce forma numărul de mobil al lui Assad. 
Era fum acolo sau doar praful care se vedea în lumină? 

O privi pe Rose cum dispare balansându-se pe scară, în timp ce un 
mesaj al companiei de telefonie îl informa că abonatul era 
indisponibil. 

— Mocneşte ceva, îi strigă ea. Dar vine de unde ești tu. 

Coborî scara în viteză. 

— Podul se extinde mai departe decât spaţiul de aici. Trebuie să 
mai fie o altă cameră în spate, spuse ea, arătând spre peretele din 


capăt. Şi chiar acum iese fum de undeva din interior. 

Carl observă imediat că peretele părea compus din două plăci mari 
de gips-carton. 

Dacă mai este o cameră în spatele acelui zid, nu există cale de acces 
de aici, se gândi el, apoi văzu cum începeau să iasă primii norişori de 
fum. 

Rose sări înainte și începu să lovească cu pumnul în elementele 
peretelui. 

— Ascultă! Acesta este suficient de solid, dar acesta sună a gol, 
spuse ea emoționată. Așa cum sună metalul sau ceva de genul. E o ușă 
glisantă aici, Carl, știu că este. 

El dădu din cap și aruncă o privire. Cu excepţia cazului în care ușa 
era activată prin telecomandă, undeva în cameră trebuia să existe un 
mod de a o deschide. 

— Ce căutăm? întrebă Rose. 

— Un comutator, cablu, orice lucru de pe perete care nu pare a fi la 
locul lui, răspunse, în timp ce sentimentul de panică creștea în el. 

— Dar acolo ce-i? spuse ea arătând spre peretele de deasupra 
congelatorului. 

Carl cercetă suprafața până când își dădu seama la ce se referea ea. 
Avea dreptate. Era o linie, o fisură care părea să indice o reparaţie. 

Urmări fisura cu ochii, către o armătură veche de alamă de 
deasupra congelatorului, care părea să fi fost cândva parte dintr-o 
navă sau un utilaj mare. 

O ridică de pe cuiul în care era atârnată, iar în spatele ei descoperi 
o clapetă mică metalică, pe care o deschise. 

— Rahat, izbucni el, în timp ce fumul care ieșea dintre plăcile de 
gips-carton se îngroșa. În loc de un comutator, micul panou din 
spatele clapetei conținea un afişaj și o tastatură cu litere și numere. 
Nici nu intra în discuţie să poată găsi combinaţia care ar fi activat 
mecanismul și ar fi deschis ușa glisantă. 

— Oamenii folosesc tot felul de date pe post de coduri: numele 
copiilor, coduri numerice personale, ziua de naștere a soției, numere 
norocoase. Ce dracu’ am putea face? se răsti Carl, în timp ce începu să 
caute în jur ceva cu care să dărâme zidul. 

Între timp, logica sistematică contrastant de calmă a lui Rose preluă 
controlul. 

— Începem cu datele pe care ni le amintim, Carl, spuse ea, pășind 
spre tastatură. 

— Ceea ce este aiurea în cazul meu. Numele este Curt Wad și are 
optzeci și opt de ani. Asta e tot ce-mi amintesc. 

— Bine, nu e cazul să te ambalezi. Înţeleg unde baţi, adăugă Rose. 

Ea introduse câteva caractere: P-A-R-T-I-D-U-L-P-U-R-I-T-A-N. 
Nimic. C-A-U-Z-A. Nimic. 


Una câte una, încercă cu nume și cifre din înregistrările și dosarele 
lui Curt Wad, pe care le studiase de-a lungul zilelor trecute. Îşi aminti 
chiar și ziua de naștere a soției lui. 

Apoi se opri o clipă și se gândi, în timp ce atenţia lui Carl era 
împărțită între fumul care ieșea din perete și farurile trecătoare care 
măturau clădirea ocazional. 

Dintr-odată, ea îşi ridică privirea spre el, lăsând să se înțeleagă că 
în spatele dermatografului emo și al comportamentului gotic se afla 
germenele unei idei care părea atât logică, cât și plauzibilă. 

El urmări degetele ei în timp ce tastau. 

H-E-R-M-A-N-S-E-N 

Se auzi un clic. Panourile peretelui se deschiseră și dezvăluiră o 
cameră ascunsă plină de fum care acum se întindea spre ei. În același 
moment, infuzia bruscă de oxigen generă o flacără. 

— La dracu”, strigă Carl. Smulse lanterna din mâna lui Rose și se 
cufundă în cameră. 

Văzu un alt congelator și rafturile care cel mai probabil conțineau o 
arhivă. Dar corpul fără vlagă care zăcea întins pe podea fu cel care îi 
captă toată concentrarea și toate simțurile. 

Focul ajunse la cracul pantalonilor lui Assad. Carl îl târî afară, 
strigând la Rose să-şi arunce haina peste colegul lor și să stingă 
flăcările. 

— O, Doamne, o Doamne, abia mai respiră, se bâlbâi ea agitată, în 
timp ce Carl aruncă o privire înapoi în cameră și văzu că focul se 
extinsese în asemenea măsură încât ideea de a încerca să recupereze 
ceva din interior era inutilă. 

Ultimul lucru pe care îl observă înainte să-l tragă pe Assad afară 
fură cuvintele scrise cu sânge pe aproape toate suprafețele disponibile 
ale micuţei încăperi înghesuite, „ASSAD A FOST AICI!” Și apoi, pe 
podea, lângă congelatorul adânc, rămăşiţele topite ale unei brichete 
care semăna izbitor cu cea pe care Carl o lăsase pe birou cu doar 
câteva ore înainte. 

Mai întâi ajunseră paramedicii și îi acordară îngrijiri lui Assad. Îl 
puseră pe o targă cu o mască de oxigen pentru a-i readuce viaţa în 
plămâni. 

Rose era într-o tăcere mormântală. La cum arăta, era pe cale să se 
descompună în orice moment. 

— O să-și revină, nu-i așa? întrebă Carl echipajul ambulanţei, 
luptându-se să ţină în frâu un tumult de emoţii pe care nici nu știa că 
le deţine. 

Îşi ridică sprâncenele într-o încercare slabă de a-şi opri lacrimile, 
care oricum se porniră. Hai, măi Assad, ce dracu”. Haide, amice! 

— Este încă în viață, răspunse unul dintre bărbaţi. Dar când cineva 
inhalează atât de mult fum, adesea îi este fatal. Pot apărea daune 


termice, arsuri ale sistemului respirator, otrăvire. Ar trebui să fiți 
pregătit pentru ce-i mai rău. Lovitura încasată în partea din spate a 
craniului pare şi ea foarte urâtă. Poate are şi o fractură de craniu și 
hemoragie internă. Îl cunoaşteţi bine? 

Carl dădu din cap încet. Era foarte marcat de evenimente, dar nici 
pe departe nu la fel de tare ca Rose. 

— Există întotdeauna speranţe, spuse paramedicul, în timp ce 
pompierii își strigau reciproc instrucțiunile și începură să tragă 
furtunurile de apă. 

Carl puse braţul în jurul lui Rose şi o simți tremurând. 

— Va fi în regulă, Rose. O să scape, știu că așa va fi, îi spuse el, 
dându-și seama cât de goale erau cuvintele. 

Când sosi și medicul un moment mai târziu, începu să desfacă 
tricoul lui Assad pentru a-i evalua repede ritmul cardiac și respirația, 
dar ceva părea să-i stea în cale. Rupse mai mult tricoul și scoase o 
mână de hârtii din hainele lui Assad, aruncându-le deoparte pe 
pământ. 

Carl le ridică. 

Erau două seturi distincte. Unul consta dintr-un număr de foi 
capsate împreună. Pe prima pagină era scris: CAUZA: LISTA DE 
MEMBRI. 

Al doilea era un dosar subțire: fișierul nr. 64. 

Era ora cinci și douăzeci, iar Nete tricotase rând după rând. 

Pe sub ferestrele larg deschise trecuseră oameni cu diverse 
înfățișări, dimensiuni și vârste, unii chiar oprindu-se câteva momente 
în fața clădirii. Dar nici urmă de Curt Wad. 

Nete încercă să rememoreze ultima conversaţie cu el. Și momentul 
în care închisese telefonul. Nu păruse că-l prinsese în plasă? Și totuși, 
se înşelase, oare? 

Poate că stătea acolo în spatele copacilor și observa clădirea. Se 
poate să-l fi văzut pe Philip Ngrvig intrând fără să mai iasă? Oare asta 
o fi? 

Își frecă ceafa gânditoare. Fără Curt Wad nu exista niciun triumf, 
nu și-ar găsi liniștea sufletească, iar acum o durea capul din ce în ce 
mai mult din cauza tensiunii nervoase. Dacă nu-și lua medicamentul 
imediat, se instala migrena și nu avea nici timp, nici energie pentru a 
se lupta cu ea. În acest moment, avea nevoie mai mult decât oricând 
să gândească clar și să fie pregătită. 

Intră în baie, când capul începu deja să-i zvâcnească, își luă cutia 
din dulăpiorul de medicamente și văzu că mai avea doar o singură 
pastilă. 

Nu conta, mai era o sticluță în dulapul cu feţe de masă. Ieși înapoi 
pe hol și se uită de-a lungul lui la uşa închisă a sufrageriei. Va trebui 
să intre din nou acolo, să vadă tacâmurile de argint, decantorul, 
paharele de cristal și cadavrele care își consumaseră ultima lor cină. 

Resemnată, deschise cât de repede putu ușa camerei etanșe, 
închizând-o în spatele ei în același mod. Chiar și acum, mirosul din 
aer era înţepător, mai ales din cauza lui Philip Ngrvig. 

Îi privi cadavrul cu dispreț. Va avea de furcă cu el, odată ce va 
începe să pregătească cadavrele. Și poate nu doar cu el, se gândi în 
sinea ei, în timp ce își găsi și restul de pastile. 

Se aşeză în capul mesei și își studie victimele una câte una. În afară 
de corpul lui Tage, care încă zăcea pe podea ca o morsă, toți erau 
aşezaţi frumos la rând. Rita, Viggo și Philip. 

Își turnă un pahar cu apă, își puse trei pastile în gură, conștientă că 
două ar fi fost suficiente, apoi ridică paharul de cristal spre ochii stinși 
şi capetele atârnate. 

— Skdl!3 doamnelor și domnilor, spuse ea, și îşi înghiți pastilele. 

Se amuză de propriul ei discurs şi se gândi la toată cantitatea de 


formaldehidă pe care în curând o va turna forțat pe gâtul oaspeţilor 
tăcuţi. Va scoate tot ce-i mai rău din descompunerea lor. 

— Trebuie să mai aveți răbdare. Vă veţi primi băuturile destul de 
curând. Și peste puţin timp veți primi companie. Unul sau doi dintre 
voi o cunosc deja. Gitte Charles este numele ei. Exact așa. Acea femeie 
blondă urâtă care ne-a făcut viața mizerabilă unora dintre noi pe acea 
insulă infernală. Era decentă cândva, așa că trebuie să sperăm că și-a 
păstrat o parte din acele calități. Nu vrem să ne reducă standardele, 
nu? 

Râse cu poftă, până când durerea de cap îi spuse că era suficient. 
Apoi se ridică în picioare, făcu o plecăciune în faţa oaspeţilor ei și se 
grăbi să plece. 

Nu voia ca Gitte Charles să aștepte. 

După micul dejun, Rita Nielsen o trase deoparte. 

— Ascultă, Nete. Când Gitte se va sătura de tine, te va arunca și 
atunci vor începe problemele tale. Ai văzut ce mi s-a întâmplat mie. 

Îşi dezgoli braţul și îi arătă lui Nete semnele acului. Nete numără 
cinci în total. Cu patru mai mult decât primise ea. 

— Viața mea aici este iadul pe pământ acuma, continuă Rita, 
aruncându-i o privire războinică. Nenorociţii ăștia de gardieni îmi 
spun mereu să tac și mă lovesc din orice dacă nu am grijă. M-au pus 
să curăț toaletele, să spăl cârpele menstruale și să lucrez în bucătăria 
pentru săraci. Cele mai grele locuri de muncă, cu cele mai idioate 
dintre fete, toată ziua. Sunt tot timpul pe capul meu, „Nu fă asta, nu fă 
aia” sau „Ti-am spus deja o dată”. Ca și cum ar fi normal să se ia de 
mine tot timpul. Și este numai vina lui Gitte. Uită-te la asta! 

Rita se întoarse cu spatele, își desfăcu curelele salopetei, le trase 
până jos şi expuse o floare de vânătăi albastre-roșii pe spatele 
coapselor, chiar sub fese. 

— Crezi că au apărut așa singure? 

Se întoarse cu faţa spre Nete, cu degetul arătător ridicat în aer. 

— Și ştiu doar că data viitoare când va veni doctorul, îi vor spune 
să mă sterilizeze. De aceea trebuie să scap acum de aici și tu vii cu 
mine, mă auzi? Am nevoie de tine. 

Nete dădu din cap. Ameninţările lui Gitte Charles că o va otrăvi cu 
măselariță erau un lucru, dar comportamentul ei rece ca gheaţa față 
de celelalte fete era cu totul altul. Râsul ei era grotesc când descria 
cum făcea cu ele, recomandându-le pentru sterilizare așa cum i se 
părea ei potrivit, indiferent de acceptul lor de a-i face pe plac. 

De asemenea, Nete se temea de capriciile lui Gitte. 

— Cum vom traversa strâmtoarea? întrebă Nete. 

— De asta mă ocup eu. 

— Atunci pentru ce ai nevoie de mine? 


— Pentru a face rost de bani. 

— De bani? Cum? 

— O să furi economiile lui Gitte. S-a lăudat cu ele pe vremea când 
eram micul ei animal de companie. Știu unde le ţine. 

— Unde? 

— În camera ei, prostuţo. 

— De ce nu furi tu singură? 

Rita zâmbi și arătă spre propriile haine. 

— Crezi că noi, fetele în salopete, avem voie să umblăm pe unde 
avem chef? spuse ea cu o față serioasă. Trebuie să o faci în timpul 
zilei, în timp ce Gitte ne dă ordine pe afară. Ştii unde își ţine cheia. 
Chiar tu ai spus. 

— Vrei să fac asta în timpul zilei? Dar nu pot. 

Rita își încleștă pumnul și-l apăsă puternic în bărbia lui Nete. Era 
albă la față și cu mușchii obrazului încordați. 

— Ba poți şi o vei face, dacă știi ce este bine pentru tine? Mai mult, 
o vei face acum. Putem evada diseară. 

Camera lui Gitte era la etaj deasupra camerei de cusut. Nete 
aşteptă, cea mai mare parte a dimineţii cu broboane de transpirație pe 
buza superioară, un moment prielnic pentru a se face nevăzută pentru 
câteva minute. Dar momentul nu veni. Munca din acea zi era uşoară, 
iar îngrijitoarea stătea liniștită la fereastră cu broderia în mână. Locul 
era de un calm neobișnuit. O zi fără agitaţie și fără circ. 

Nete privi în jur. Trebuia să provoace un soi de agitaţie, întrebarea 
era unde și cum. 

Şi apoi îi veni o idee. 

În faţa ei stăteau două fete, foste prostituate, care lucrau în vechea 
zonă Pisserenden din Copenhaga. Li se spunea Bette și Betty din cauza 
faptului că vorbeau în permanență despre Bette Davis și Betty Grable, 
pe care le admirau și făceau tot posibilul să le imite. Nete nu știa cine 
sunt aceste două vedete de la Hollywood, pentru că nu fusese în viaţa 
ei la un cinematograf, iar poveştile neîncetate ale fetelor o călcaseră 
deja pe nervi. 

Apoi mai era o altă poamă, Pia din Århus, care stătea în spatele lui 
Nete cu țesătura ei. Pia era mai puţin vorbăreață decât majoritatea, 
poate pentru că era destul de lentă. Era una dintre prostituatele mai în 
vârstă care era în breaslă de mult timp și făcea aproape tot ce se putea 
face cu un bărbat. Ea și Bette și Betty aveau o mulțime de povești 
despre profesia lor, dar puteau vorbi doar în scurtele momente când 
gardianul nu era prezent. Erau poveşti despre păduchi și alte 
lighioane, despre procese plătite cu diverse servicii sexuale, despre 
bărbați puturoși și despre cât de surprinzător de eficientă putea fi o 
lovitură bine orientată în testicule atunci când era vorba de 


convingerea unui client recalcitrant să plătească. 

Nete se uită peste umăr. Fata din Århus își ridică privirea și îi 
zâmbi. Avusese trei sarcini și toţi cei trei copii îi fuseseră luaţi cu forța 
imediat după naștere. În baza istoricului ei, sterilizarea în spitalul din 
Korsgr era iminentă. Nete știa prea bine ce se întâmpla acolo, iar între 
fete existau multe discuții intense pe subiect. La solicitarea medicilor 
primari din cadrul azilurilor de boli mintale, Ministerul Serviciilor 
Sociale trimitea multe fete la sterilizare, fără știrea lor. Era o bombă 
cu ceas în viaţa lor care putea să se declanșeze în orice moment. Cu 
toții știau, inclusiv Pia din Århus. 

Tocmai de aceea, era mereu cu capul plecat, cufundată în visele ei. 
Toată lumea de pe insulă îşi avea propriile vise, iar majoritatea erau 
despre familie și copii. 

La fel cum erau ale Piei și ale lui Nete. 

Nete se întoarse spre ea și își acoperi gura cu mâna în timp ce îi 
șopti: 

— Îmi pare rău că trebuie să-ți spun, Pia, dar Bette şi Betty au 
înnebunit. Le-am auzit spunându-le gardienei că le-ai spus că poți face 
o sută de coroane într-o singură dimineață dacă faci felații bărbaților 
și că o vei face din nou când vei ieși de aici. Îţi spun doar așa, ca să fii 
pe fază. Cred că Gitte Charles s-ar putea să știe deja. Îmi pare foarte 
rău că a trebuit să-ți spun, dar asta-i situaţia. 

Sunetul andrelelor se opri și Pia își puse mâinile în poală. Trebui să 
stea o clipă și să digere ce spusese Nete. Pentru a înţelege 
consecințele, și trădarea indiscutabilă a lui Bette și Betty. 

— Au mai spus că ai vrut să o înjunghii pe Gitte Charles cu 
foarfecele, șopti Nete. Este adevărat? 

Ultima frază fu cea care o enervă pe Pia, iar câteva secunde mai 
târziu era deja în picioare și le demonstra de ce era în stare o 
prostituată de pe stradă din Arhus. 

Nete se întoarse și ieși din cameră în timp ce îngrijitoarea cerea 
întăriri, iar scandalul dintre cele trei prostituate se răspândi și la 
celelalte fete. 

Întăririle veniră alergând din bucătărie și din cămări, iar cineva 
sună clopotul care atârna în afara biroului matroanei. În cel mai scurt 
timp, o zi de altfel lipsită de evenimente deveni un potop de urlete și 
țipete, iar aerul se umplu de cuvinte pe care niște fete decente nu ar 
trebui să le rostească niciodată. 

În câteva secunde urcă scările și ajunse în camera lui Gitte, și găsi 
cheia pe traversa de deasupra ușii. 

Nete nu mai fusese niciodată înăuntru, dar acum văzu cât de 
ordonat era locul, cu desene fine pe pereţi și patul îngrijit. Gitte avea 
doar puține bunuri într-un sertar mic şi o pereche de încălțăminte 
rezistente, pe care Nete nu o văzuse niciodată să le poarte. 


În interiorul încălțămintei găsi aproape cinci sute de coroane și un 
inel cu o inscripţie: Alistair Charles pentru Oline Jensen, Thorshavn, 7 
august 1929. 

Lăsă inelul la locul lui. 

În acea seară, ambele celule de pedeapsă, atât cea de la subsol, cât 
şi cea de la etaj, erau ocupate de combatantele din camera de cusut. 

Era una dintre acele zile când cina se lua în liniște deplină. Niciuna 
dintre fete nu-și dorea să atragă atenţia asupra ei, atâta timp cât mai 
multe dintre gardienele lor încă mai aveau vânătăi de la încăierarea 
de mai devreme. Atmosfera era încordată. 

Rita se uită la Nete și clătină din cap. Nu avea de gând să ridice și 
mai mult praf. 

Ridică spre Nete zece degete, iar apoi doar două. Însemna că vor 
pleca la miezul nopţii, deși Nete habar nu avea cum Dumnezeu credea 
Rita că vor putea ieși din locul acela. 

Nici într-un milion de ani nu și-ar fi imaginat că Rita ar fi putut să 
dea foc patului. Desigur, chibriturile erau un element la care gardienii 
erau extrem de atenţi, dar Rita era Rita și tot ce avea nevoie era un 
singur băț de chibrit şi un rest din suprafața de frecare a unei cutii de 
chibrituri furată din bucătărie. În cea mai mare parte a zilei o ţinu 
ascunsă în sânul ei, așteptând să o folosească atunci când adormea 
colega ei imbecilă de cameră. 

Colega de cameră fu cea care dădu alarma când se trezi și-și văzu 
pătura arzând și camera plină de fum. În cel mai scurt timp, toată 
lumea era deja trează și ieșise afară, căci se mai întâmplase și înainte. 
Grajdurile luaseră foc în mai multe rânduri și în urmă cu câţiva ani 
întreaga instituție a fost în flăcări. Administratorul farului și asistentul 
său apărură și ei în câteva secunde, cu cămășile pe afară și bretelele 
atârnând pe șolduri în timp ce organizau pompele și gălețile și 
instruiau cărăuşii de apă. 

Rita şi Nete se întâlniră în spatele grădinii de ierburi şi se uitară 
înapoi la focul care făcu ca luminatorul din camera Ritei să fie aruncat 
în aer, trimițând un fum spiralat spre cerul nopții senine. 

Nu avea să dureze mult până ce-și vor da seama că Rita era primul 
suspect și vor începe căutările, așa că timpul era scurt. 

După cum intuise Nete, pescarii le așteptau la lumina lămpii cu gaz 
Retreat. Dar nu se așteptase ca Viggo să fie printre ei şi să nu o 
recunoască. 

El o privi cu același râs obraznic pe care-l avusese atunci când Nete 
îi văzuse pe el și pe amicul lui privind cum un al treilea bărbat o lua 
pe Rita de la spate. Genul de privire pe care o femeie ar dori-o de la 
iubitul ei, dar nu de la un străin, iar el era acum chiar un străin. 

Când îi spuse că ea era fata de la târg, nici măcar nu-și aminti 


episodul. El râse și îi spuse că, dacă oricum și-au tras-o deja o dată, ar 
putea la fel de bine să o facă din nou. 

Nete își simți inima sfâșiată în două. 

Unul dintre ceilalți bărbați numără banii, iar acum susținu că nu 
sunt suficienți. Vor trebui să se întindă pe masă și să-și desfacă 
picioarele pentru a completa diferența. 

Rita se înfurie și-l lovi cu mânie, deoarece, evident, acest lucru nu 
făcea parte din înțelegere. În curând se dovedi a fi o mișcare greșită. 

— Bine, atunci tu rămâi pe insulă, spuse bărbatul, după care o lovi 
peste faţă. Dispari. 

Nete aruncă o privire spre Viggo, în speranța că va protesta, dar 
acesta rămase pasiv. Îi spuse că nu el este cel responsabil și că se 
mulțumește cu statutul său inferior. 

Rita se răzgândi. Își scoase rochia, dar bărbaţii nu mai erau 
interesați. De ce să se obosească cu o harpie insolentă, căreia i-o 
trăseseră în nenumărate ocazii, când puteau avea pe cineva nou? Aşa 
se exprimară. 

— Haide, Nete, hai să mergem. Dă-ne banii înapoi, ceru Rita. 

Cererea îi făcu pe bărbați să râdă şi mai tare, în timp ce-și 
împărțeau banii între ei. 

Nete era îngrozită. Gitte Charles va ști că ea îi furase economiile. 
Cum putea să se întoarcă acasă în seara asta? Ar fi iadul pe pământ. 

— Poţi să o faci cu mine, se bâlbâi ea, urcând pe masă, în timp ce 
bărbaţii o scoteau pe Rita afară din şopron. 

O auzi pe Rita înjurând afară, iar apoi totul deveni silențios, în 
afară de gâfâitul străinului din interiorul ei. 

Când termină și îi veni rândul lui Viggo, un gând i se cuibări în 
minte, că nu va mai putea niciodată să plângă și că viaţa îi fusese 
smulsă irevocabil din mâini. Nu-și imaginase niciodată că putea să 
existe atâta trădare, atâta răutate. 

Și în timp ce Viggo îşi satisfăcea pofta, privirea ei rătăci înjur și se 
simți de parcă își lua rămas-bun nu doar de la Sprogø, dar și de la fata 
care fusese cândva. 

În momentul în care trupul lui Viggo se încordă înainte de punctul 
culminant, iar amicul său rânjea în colț, ușa se deschise și văzu 
degetul acuzator al Ritei și privirea pătrunzătoare a Gittei Charles. 

Bărbaţii plecară într-o clipă, lăsând-o pe Nete întinsă pe masă, cu 
sexul expus. 

Din acel moment, ura lui Nete față de cele două femei și față de 
Viggo, care-şi spunea bărbat, dar nu era mai bun decât un porc, nu 
mai cunoştea limite. 

După ce făcu virajul de la biserica Brøndbyøster, Curt văzu cu 
surprindere multă agitaţie, grupuri de privitori îngrămădiţi în frig. 

Îl trecu un fior pe coloana vertebrală când își dădu seama că 
stăteau în faţa casei lui. Lumini albastre intermitente, strigăte şi țipete 
şi bâzâitul furtunelor de apă. Era un coșmar pentru toți. 

— Eu sunt proprietarul. Ce s-a întâmplat? strigă el și își pregăti 
mecanismele de apărare. 

— Întrebaţi poliţia. Au fost aici până acum câteva minute, strigă un 
pompier în timp ce stinse ultimele bucăţi de jăratic din interiorul 
clădirii. Cum îl chema pe acel detectiv care era aici? Îți aduci aminte? 
întrebă un coleg care era ocupat cu furtunurile. 

— Mørck, așa-i? 

Fl clătină din cap, aparent sigur, dar răspunsul era suficient. 

Curt deja auzise destul. Nu era de bine. 

— Pot să vă spun că ați avut noroc, domnule, continuă al doilea 
pompier. Dacă mai dura câteva minute, anexa de afară ar fi ars 
complet și, cel mai probabil, și cea cu acoperiş de stuf din partea 
cealaltă a Tværgaden. Mă tem că s-a găsit şi o persoană rănită grav. 
Părea a fi un țigan. Poate unul din ăsta fără adăpost, care s-a ascuns 
pe aici. Credem că el este cel care a cauzat incendiul, deși nu știm încă 
sigur. A dat foc la niște hârtii acolo, probabil ca să se încălzească, ceea 
ce nu mă miră, dar suntem încă în faza de presupuneri în acest 
moment. Vă sugerez să ţineţi legătura cu poliția. 

Curt nu răspunse. Nimic nu putea fi mai departe de intenţiile sale. 

Îşi porni lanterna și lumină spre anexă ca să descopere că ușa 
glisantă a camerei blindate era deschisă, iar podeaua era toată 
acoperită de cenușă. Priveliștea îl şocă. 

Așteptă până când plecară pompierii, apoi se strecură printre 
rămășițele ude până în arhivă și văzu că nu mai rămăsese nimic. 
Absolut nimic. 

Rămăsese totuși ceva, ceva scris pe pereţi: 

ASSAD A FOST AICI! 

Aproape că se prăbuși. 

— A dispărut totul, îi spuse lui Lønberg pe linia securizată. Fișiere, 
articole, documente constitutive, liste de membri, înregistrări ale 
pacienților. A ars totul! 


— Sper să ai dreptate, spuse Lønberg. Este îngrozitor, desigur, dar 
trebuie să sperăm că s-a pierdut într-adevăr totul. Spui că acest Hafez 
el-Assad era încă viu când ai plecat, dar știm cum l-a găsit poliția? 
Poate cu ajutorul telefonului mobil? 

— Nu, i l-am luat și l-am închis. Mikael și ceilalți încearcă să-și 
amintească ceva indicii care ne-ar putea ajuta să mergem mai departe. 
Dar telefonul a fost închis de când a intrat în posesia noastră. Deci nu, 
nu am nicio idee cum l-ar fi putut găsi Mørck. 

— Bine, dă-mi zece minute să verific la spitale. Te voi suna înapoi. 

Curt tremura de mânie și durere. Dacă nu ar fi plecat, dacă ar fi 
lăsat pe mâine vizita la omul cu serviciile funerare, dacă nu l-ar fi 
cunoscut pe om pentru munca sa impecabilă din cadrul partidului, 
nimic din toate astea nu s-ar fi întâmplat. 

El clătină din cap frustrat. De ce au mai băut și a doua ceașcă de 
cafea? Și de ce soției lui i-a luat atât de mult timp să-i ofere 
condoleanţele? Dar la ce naiba mai erau bune toate aceste întrebări 
acum? La ce mai serveau atâţia „de ce”? Se întâmplase și asta era 
situaţia. 

Trebuiau să urmeze planul, asta aveau de făcut acum. Era destul de 
simplu. După ce îl elimină pe arab, vor trece direct la colegul său. Și 
atunci când și acesta va fi scos din joc, ceea ce s-ar putea întâmpla 
chiar în ziua următoare, îşi puteau trimite omul de la Station City în 
subsolul sediului poliției pentru a lua fișierele lui Ngrvig. 

Ca atare, amenințarea imediată pentru partid va fi eliminată în 
curând. Aceasta e sarcina lor principală. 

Ştia cu certitudine că mai exista și o asistentă în departament. Nu 
foarte inteligentă, le spusese informatorul, astfel încât obstacolul va fi 
uşor depăşit. lar dacă se adeverește că informatorul s-a înșelat, vor 
găsi în curând o modalitate de a o compromite și de a o scoate din 
sistem în cel mai scurt timp. Atâta lucru putea să promită. 

Din informaţiile primite de Curt, Søren Brandt nu mai reprezenta 
nicio problemă. Iar Mikael urma să fie trimis în curând în Madagascar 
pentru a avea grijă de Mie Ngrvig și Herbert Sønderskov. 

După aceea, va rămâne doar o potenţială amenințare. Nete 
Hermansen. 

Era esenţial ca moartea ei să pară una naturală. Un certificat de 
deces și o înmormântare rapidă și cu asta se va termina totul. 

Spera că pentru totdeauna. 

Acum că arhiva lui Curt căzu pradă focului, la fel cum tovarășii săi 
din Cauză își distruseseră propriile înregistrări, iar dispariţia lui Carl 
Morck și Hafez el-Assad era iminentă, ancheta poliției nu va mai 
reprezenta o ameninţare, deoarece, aşa cum fusese informat Curt, cei 
din Departamentul Q preferau să-și efectueze singuri investigațiile. 
Partidul va fi în curând lăsat în pace să-și facă treaba și munca lui de 


o viaţă va da astfel roade. 

Curt dădu din cap. Acum că analizase lucrurile în detaliu, era sigur 
că nu suferise niciun prejudiciu. Dimpotrivă. 

Nu trebuia decât să aștepte raportul lui Lønberg de la spitalul în 
care fusese internat arabul. 

Se urcă la etaj și se aşeză o vreme lângă iubita lui. Pielea ei semăna 
cu zăpada și deja era mai rece. 

— Lasă-mă să te încălzesc, dragă Beate, spuse el, apropiindu-și 
trupul de ea. 

Nu mai avea niciun efect. Rigor mortis se instalase în timp ce el bea 
cafea cu oameni care nu însemnau nimic pentru el. Oare la ce se 
gândise? 

Îi sună mobilul. 

— Da, Lønberg. L-ai găsit? 

— A fost dus la Hvidovre, în condiţie critică. Se pare că nu este 
bine deloc. 

Curt scoase un suspin de ușurare. 

— Cine este cu el? 

— Carl Mørck. 

— Înţeleg. Ştii dacă a luat ceva din camera blindată? 

— Mă îndoiesc. Și chiar dacă a luat ceva, nu poate fi mare lucru. 
Persoana noastră de contact din spital este chiar acum vizavi de Mørck 
în sala de așteptare. O voi întreba pe celălalt telefon dacă știe ceva. O 
secundă. 

Auzi vocea lui Lgnberg în fundal, iar apoi fâsâitul în urechea lui în 
timp ce revenea la conversaţia cu el. 

— Greu de spus. Nu se poate apropia foarte mult de el. Mørck are 
în mână ceva care arată ca o listă, dar ar putea fi doar foaia de 
observaţii a spitalului pentru prietenii pacienţilor și pentru cei 
apropiați. 

— O listă, zici? 

— Da, dar ia-o ușor, Curt, probabil că nu este nimic. Ce-a fost mai 
greu a trecut, prietene. Din perspectiva istorică, este evident păcat că 
am pierdut toată documentaţia cu privire la fondarea Cauzei și a 
Partidului Puritan. Dar, la fel cum am trimis în flăcări dosarele 
pacienților, s-ar putea ca până la urmă să fie un lucru bun faptul că și 
arhivele tale s-au transformat în scrum. Altfel, ce mai faci, Curt? 
Reziști cu bine? 

— Nu, spuse cu un oftat adânc. Beate a murit. 

Urmă o tăcere lungă. Curt ştia ce simțeau pentru Beate Lgnberg și 
un număr de membri mai vechi ai organizaţiei. Nu numai ca un 
organizator excelent, dar și ca femeie. Beate fusese unică. 

— Fie ca Dumnezeu să o binecuvânteze, fu tot ce putu Lgnberg să 
spună. 


Înțelegerea cu cei de la serviciile funerare era că urmau să vină să 
ridice trupul lui Beate a doua zi dimineața. Procedura nu mai trebuia 
amânată, îl informară. Momentul era cel puţin nefericit. 

Curt o privi cu tristețe. Decise că o va urma în noaptea aceea. Când 
vor ajunge antreprenorii, aveau să descopere că vor fi nevoiți să facă 
două drumuri. 

Dar evenimentele dictau acum altă direcţie. 

În primul rând, trebuia să se asigure că Carl Mørck şi Hafez el- 
Assad vor fi înlăturați și că lista pe care detectivul o citea în sala de 
aşteptare antiseptică în acest moment nu era ceea ce Curt se temea. 

Formă numărul lui Mikael. 

— Din păcate, Hafez el-Assad a supraviețuit loviturii la cap și a 
reuşit să dea foc arhivei, relată Wad. Dar se pare că nu va supraviețui 
rănilor pe care le are. Încercăm să fim la curent cu situația cu ajutorul 
unei persoane de contact fidele nouă din spital. O asistentă care ne-a 
ajutat de mai multe ori în trecut și care nu va ezita să ne ajute din 
nou. În concluzie, nu cred că trebuie să ne preocupăm prea mult de 
arab. Problema noastră este Carl Mørck. 

— OK, veni răspunsul de la celălalt capăt. 

— De data asta nu-l vei pierde din ochi nicio secundă, Mikael. Îl 
veţi găsi la spitalul Hvidovre. Doresc să fie monitorizat îndeaproape 
oriunde merge, înţelegi? Doresc să fie eliminat cu prima ocazie. Calcă- 
| cu mașina sau fa orice e nevoie. Dar fă-o şi fă-o fără întârziere. 

Carl decise că o noapte lungă de așteptare a noutăților despre 
starea lui Assad va fi prea mult pentru Rose, judecând după modul în 
care stătea cu nervii întinși și se uita fix la fața palidă a lui Assad, în 
timp ce-l scoteau din ambulanţă în fața intrării la urgente. 

— Poţi să conduci singură până acasă? întrebă el, în lumina 
girofarurilor albastre intermitente. 

Îi înmână cheia mașinii, şi-şi aminti ce şoferiță îngrozitoare era, dar 
era deja prea târziu. 

— Mulţumesc, spuse ea, îmbrățișându-l pentru un moment scurt, 
trimise un mic salut plin de milă în direcţia în care Assad era întins pe 
targă și plecă înapoi spre Ka. 

Cel puțin traficul nu era foarte intens în acel moment al zilei, se 
gândi Carl. Dacă i s-ar întâmpla ceva și lui Rose, și-ar da demisia. 

Poate că o va face oricum. 

Operația lui Assad fusese lungă și dificilă, iar în cele din urmă, un 
medic cu o expresie tristă pe față apăru în faţa lui Carl în sala de 
aşteptare și îl informă că, din fericire, plămânii asistentului său păreau 
a fi în regulă, dar fractura pe care o suportase la craniu și acumulările 
ulterioare de sânge erau de așa natură încât nu putea promite nimic. 
De fapt, starea lui Assad era atât de gravă, încât îl vor transfera la 
Rigshospital, unde centrul pentru traumatisme era deja pregătit pentru 
sosirea sa. Ei îi vor face o nouă examinare minuțioasă și cel mai 
probabil vor mai efectua o intervenţie chirurgicală înainte de a-l 
interna la terapie intensivă. 

Carl dădu din cap, dar furia și durerea se răzvrăteau în el. Se hotărî 
să nu-i spună lui Rose toate astea. 

Strânse la piept una din foile de hârtie pe care Assad le ascunsese 
sub cămașă. Curt Wad avea să plătească pentru asta. Și dacă nu-l 
putea încolți în mod legal, existau alte modalități. Chiar nu-i mai păsa 
acum. 

— Abia acum am aflat, se auzi o voce familiară pe coridor și 
Marcus Jacobsen se îndrepta spre el. 

Era așa de-al naibii de trist și emoționant încât Carl fu nevoit să-și 
şteargă ochii. 


— Am putea să ne întoarcem la sediu, Marcus, spuse Carl. Nu mă 


pot duce acasă, iar la birou mai sunt multe lucruri de care trebuie să 
mă ocup. 

Marcus Jacobsen ridică privirea spre oglinda retrovizoare și o reglă 
ușor. 

— E interesant cum ne urmărește mașina aceea de ceva vreme, 
spuse el, iar apoi se uită la Carl. Da, te înțeleg. Dar nu vei fi bun de 
nimic fără somn și mâncare. 

— OK, putem începe cu un Gammel Dansk cu care mă vei servi 
imediat ce ne vom întoarce. Iar partea cu somnul mai poate aștepta. 

Îi făcu lui Marcus un rezumat a tot ceea ce se întâmplase în timpul 
zilei. Nu găsea o altă cale de ieșire din situația dată. 

— V-am ordonat să staţi departe de Curt Wad, Carl. Nu m-aţi 
ascultat și acum uite unde am ajuns. 

Carl încuviință din cap. Destul de corect. Trebuia să asculte toată 
prelegerea. 

— Și astea fiind spuse, mă bucur că ai insistat, spuse el. 

Carl întoarse capul pentru a-l privi. 

— Mulţumesc, Marcus. 

Șeful său ezită o clipă înainte de a lansa bomba. 

— Trebuie să mă consult cu anumite persoane, înainte de a vă 
permite să mergeţi în continuare cu cazul, Carl. 

— Sunt sigur de asta. Dar în situaţia actuală, nu pot aștepta. 

— În cazul ăsta, nu-mi lași altă opţiune decât să te suspend. 

— Dacă mă suspenzi, ticăloșii vor scăpa cu tot ce au făcut. 

— Și ce au făcut, Carl? Au încercat să-ți dea foc la casă? L-au 
agresat pe Assad? Sau vorbești despre toate crimele lor vechi și 
organizaţia în care au transformat partidul acela? 

— La toate mă refer. 

— Dă-mi voie să-ți spun ceva, Carl. Dacă nu te potolești până când 
primim acordul de sus, Curt Wad și oamenii lui vor ajunge să scape de 
acuzațiile de crimă. Nu are niciun sens să laşi să se întâmple asta. 
Deci, hai să ne punem de acord că, pentru moment, rămâi pe loc până 
când îţi dau eu undă verde, OK? 

Carl hotărî că era mai bine să fie evaziv, așa că doar dădu din 
umeri. 

Lăsară mașina în parcare și stătură o clipă în afara clădirii sumbre 
din beton, holbându-se la sediul poliției, preocupaţi de evenimentele 
acelei zile. 

— N-ai cumva o ţigară, Carl? întrebă Marcus deodată. 

Carl se amuză pe seama voinței slabe a șefului său. 

— Ba da, am. Dar nu am foc, asta e problema. 

— Stai puţin, răspunse Marcus. Am o brichetă în torpedou. 

Se întoarse și făcu doar câţiva pași când o mașină de culoare 
închisă, care aștepta cu luminile stinse în afara sediului, pe partea 


opusă a drumului, acceleră brusc spre ei. 

Zbură prin aer în unghi după ce lovi bordura, iar sunetul ascuţit de 
metal lovit îi sfâşie timpanele lui Carl în timp ce se aruncă într-o parte 
şi se rostogoli pe trotuar. Mașina se opri cu scârțâit de pneuri, șoferul 
o puse în marșarier în scrâşnetele cutiei de viteze, iar mirosul 
înţepător de cauciuc ars umplu aerul, în timp ce pneurile se învârteau 
în gol. 

Auziră focul de armă, dar habar nu aveau de unde venea. Singurul 
lucru pe care îl înregistrară în secundele următoare fu traiectoria 
modificată a vehiculului care acum era scăpat de sub control, 
năpustindu-se peste drum și lovind într-o mașină de poliție parcată. 

Abia atunci îl văzură pe ofițerul care alerga dinspre sediu cu 
pistolul ridicat şi abia atunci realiză Carl cât de mult putea înjura șeful 
său fără să respire. 

În timp ce Marcus Jacobsen și purtătorul de cuvânt al poliției 
țineau reporterii și echipajele tv ocupate, Carl verifică datele 
agresorului. Desigur, tipul nu avea acte de identitate asupra lui, dar 
trecu rapid pe la colegii săi de la sediul central și fotografia 
agresorului decedat, trântit în mașină cu o gaură în gât, dădu 
rezultate. Băieţii de la Departamentul C al Cercetărilor Criminale nu 
erau de ici de colo, trebuia să recunoască. 

— Este Ole Christian Schmidt, spuse unul dintre ei fără ezitare. 

Carl nici nu avu nevoie de mai mult. Fost activist de dreapta, 
extrem de vocal, eliberat recent după o condamnare de doi ani și 
jumătate pentru vătămare corporală gravă împotriva unei femei, 
membră a Comitetului Executiv al Partidului Socialist, şi a unui tânăr 
imigrant care se întâmpla să treacă pe stradă, văzându-și de treaba lui. 
Nu avea un cazier stufos, dar suficient cât să pună probleme cu privire 
la viitoarele oportunități de carieră ale bărbatului. 

Carl se uită la canalul de știri TV2, pe televizorul cu ecran plat, de 
când se așeză. 

Informarea despre incidentul cu focul de armă făcută cu media 
părea să fi decurs bine. Niciun cuvânt despre vreo anchetă în curs de 
desfășurare, niciun indiciu cu privire la motiv. Tot ce știau era că 
incidentul fusese izolat, agresorul fusese un individ cu probleme 
psihice şi providenţa şi acel ofițer foarte vigilent salvaseră viața a doi 
anchetatori. 

Carl dădu din cap. Ceea ce tocmai se întâmplase demonstra clar că 
Curt Wad era disperat și că, mai mult ca sigur, încă nu-și finalizase 
misiunea. După ce Marcus se va întoarce în biroul său, va trebui să 
discute cu el cum era cel mai bine să facă niște arestări rapide. 

Apoi, emisia se întrerupse brusc și crainica studioului făcu un scurt 
rezumat al meritelor lui Marcus Jacobsen, cerându-și scuze că numele 


persoanei decedate și al ofițerului care a împușcat-o nu au fost încă 
făcute publice. 

Producătorul trecu la altă cameră, dar expresia de pe fața 
prezentatoarei rămase aceeași. 

— În această dimineaţă pe insula Sejerø a fost descoperit cadavrul 
unui bărbat. Descoperirea a fost făcută de echipajul unui iaht care 
traversa insula din Havnsg. Știrile TV2 anunţă că a fost stabilită 
identitatea bărbatului, care se presupune că a fost victima unui 
accident de înec, Søren Brandt, un jurnalist de treizeci şi unu de ani. 
Poliţia anunţă că aparținătorii au fost informați. 

Carl își puse jos cana de cafea și se uită în gol când imaginea lui 
Søren Brandt zâmbind umplu ecranul. 

Nu se mai termina niciodată? 

— Îl cunoşti pe Madvig din vremurile vechi, nu-i așa, Carl? spuse 
Marcus, făcându-le semn oaspeţilor săi să se așeze. 

Carl dădu din cap și strânse mâna bărbatului. Karl Madvig, unul 
din greii de la PET/ Serviciul de Informaţii al Poliţiei. Carl îl cunoştea 
mai bine decât pe ceilalți. 

— Nu ne-am văzut de mult, Mørck, spuse Madvig. 

Era o subestimare. Drumurile lor nu se mai intersectaseră de când 
fuseseră în aceeași clasă la academia de poliție, dar pe atunci Madvig 
fusese mult prea ocupat să lumineze cerul de noapte al serviciului de 
informații cu cariera sa ameţitoare. Fusese un tip decent pe vremuri, 
dar se zvonea că, de-a lungul anilor, își pierduse cea mai mare parte 
din farmecul natural. Poate că de vină era costumul negru pe care-l 
purta mereu, sau poate că vanitatea scosese din el tot ce era mai rău. 
Oricum, lui Carl nu-i păsa. 

— Ce mai faci, Meduză? întrebă el, savurând nemulțumirea 
evidentă a bărbatului la auzul vechii porecle materializându-se brusc 
din ceața uitării. Deci, acum avem serviciile implicate în acest caz. Nu 
că aş fi surprins, adăugă el, trimițând o privire grăitoare în direcţia lui 
Marcus. 

Şeful își scotoci buzunarele după guma cu nicotină. 

— Carl, Madvig este responsabil din partea PET de investigarea 
Partidului Puritan și a tuturor celor din cercul său intern, inclusiv Curt 
Wad. Sunt cu ochii pe ei de patru ani, așa că sunt sigur că vei fi de 
acord... 

— M-am prins, spuse Carl întorcându-se către Madvig. 

— Sunt al tău, Meduză. Dă-i drumul! 

Madvig încuviință din cap și îşi exprimă condoleanţele pentru cele 
întâmplate asistentului său. Carl speră din tot sufletul că folosise 
cuvântul greșit. 

Madvig îl puse la curent cu toate informaţiile deţinute de PET în 


cazul respectiv. Madvig era sincer și în multe privințe pasionat în 
prezentarea sa. Era evident că acesta era un caz apropiat sufletului 
său. Și el coborâse în adâncurile întunecate și descoperise de ce erau 
capabili acești oameni aparent respectabili. 

— l-am ţinut sub supraveghere sistematică, sau cel puțin atât de 
sistematică pe cât ne-au permis condiţiile, pe membrii influenți ai 
Partidului Puritan, precum şi pe mai multe persoane implicate în 
Cauză și deja suntem la curent cu multe aspecte despre care l-ai 
informat pe Marcus Jacobsen. Desigur, avem declaraţii și documente 
ale martorilor pentru a ne confirma constatările. Putem reveni la asta 
dacă și când se dovedește necesar. Iar acele fișiere pe care tu și 
asistentul tău le-aţi „găsit” — făcu semnul ghilimelelor la acest cuvânt 
- în casa lui Ngrvig nu conţineau nimic despre care să nu știm deja. 
Toate acele procese vechi împotriva membrilor Cauzei sunt 
disponibile gratuit în arhivele districtelor de poliție în cauză. Cu toate 
acestea, ceea ce este nou pentru noi sunt informațiile actuale conform 
cărora executanţii lui Curt Wad sunt angajaţi în activități criminale 
directe, ceea ce, într-un fel, este un lucru bun. Aceste informaţii vor 
facilita sarcina noastră de a explica forurilor superioare de ce aceste 
persoane trebuie oprite o dată pentru totdeauna. 

— Într-adevăr, interveni şeful. Ai tot dreptul să te enervezi pentru 
că nu te-am informat despre investigațiile PET până acum, Carl, dar a 
fost esenţial să ținem investigația secretă. Imaginează-ţi ce criză s-ar fi 
declanșat dacă presa ar fi aflat că un partid nou și aparent democrat se 
afla sub asupra veghere, poate chiar cu persoane infiltrate, o 
supraveghere masivă în cazul de față. Îți poți imagina titlurile din 
ziare? Începu să scrie cu un pix imaginar în aer. „Stat totalitar, 
Berufsverbota, Fascism”. Acuzaţii care nu ar putea niciodată rezona cu 
metodele noastre și care ar fi nefondate în ceea ce privește tipologia 
acestor investigaţii. 

Carl încuviinţă din cap. 

— Mulţumesc pentru votul de încredere. Cu toate acestea, sunt 
sigur că ne-am fi putut ţine gura. Dar nu mai contează. Ai auzit că l-au 
rezolvat pe Sgren Brandt acum? 

Marcus și Madvig făcură un schimb de priviri. 

— OK, deci nu știaţi. Søren Brandt a fost unul dintre informatorii 
mei. L-au găsit în această dimineaţă plutind în jurul golfului Sejerg. 
Presupun că știți cine este? 

Madvig și șeful îl priviră cu aceleași expresii fără vlagă. În regulă, 
deci știau cine era Brandt. 

— A fost crimă, credeți-mă. Brandt se temea pentru viaţa lui. S-a 
retras undeva, nici măcar mie nu mi-a spus unde. Dar, în final, oricum 
nu l-a ajutat foarte mult. 

Madvig privi pe fereastră. 


— OK, au ucis așadar un jurnalist, răspunse el, gândindu-se la 
consecinţe. În acest caz, presa va fi de partea noastră. Nimeni nu va 
tolera ecourile uciderii jurnaliștilor din Ucraina și Rusia. În curând 
putem ieşi public cu informaţia aceasta, spuse el, întorcându-se spre ei 
pentru a-i înfrunta cu rămășițele unui zâmbet pe faţă. Dacă subiectul 
nu ar fi fost atât de tragic, probabil că s-ar fi prăpădit de râs. 

Carl îi studie pe cei doi o secundă înainte de a-și juca asul din 
mânecă. 

— Am ceva pentru voi doi, dar, în schimb, vreau mână liberă 
pentru a încheia cazul la care am lucrat până acum. În opinia mea, 
finalizarea investigaţiei va contribui în mod substanţial la acuzaţiile 
împotriva lui Curt Wad, deoarece există șanse mari ca el să fie 
implicat în dispariția mai multor persoane în anii optzeci. Avem o 
înţelegere? 

— Asta depinde de ce ne oferi, nu-i așa? În afară de asta, nu putem 
lăsa ca eforturile voastre de a pune mâna pe Wad să vă pună viaţa în 
pericol, a voastră și a altor persoane, răspunse Jacobsen, aruncându-i 
o privire care spunea: în niciun caz! 

Carl scoase un teanc de foi capsate. 

— lată, spuse el. O listă a tuturor membrilor Cauzei. 

Lui Madvig aproape că îi ieşiră ochii din orbite. Nu îndrăznise să își 
imagineze că există această listă, nici măcar în cele mai sălbatice vise 
ale sale. 

— Interesant document, îți garantez. O mulțime de medici 
cunoscuţi, câțiva polițiști, inclusiv unul din Station City, asistente 
medicale, asistenți sociali. Tot ce vrei. Şi nu numai asta, există 
informaţii detaliate aici despre toate. Nu în ultimul rând, oamenii pe 
care Wad îi trimite pe teren să-i facă munca murdară. Sunt trecuți 
într-o coloană separată. 

Îşi trecu degetele peste listă. Cu o atenţie asupra detaliilor specific 
germană, Curt Wad nu introdusese doar adrese private, nume ale 
soților, angajatorilor, adrese de e-mail, coduri numerice personale, 
numere de telefon și de fax, dar și funcţia pe care fiecare persoană o 
avea în cadrul organizației. Informaţii, Sesizări, Cercetare, Intervenţie, 
Incinerare, Asistenţă juridică erau doar câteva dintre numeroasele 
denumiri. Şi apoi, la sfârșit: Muncă de teren. Nu era nevoie de un 
detectiv pentru a realiza ce înseamnă asta. În orice caz, nu avea nicio 
legătură cu săparea puţurilor. 

— În cadrul Muncii de teren, îl regăsim pe Ole Christian Schmidt, 
ca să luăm doar un exemplu, spuse el, punând un deget pe listă. Nu 
trebuie să fii confuz, Marcus. El este tipul care aproape că ne-a 
măturat de dimineaţă. 

Madvig cu greu se putu abține. Carl și-l imagină deja ducându-se 
înapoi la unitatea sa, proclamându-și descoperirea crucială, însă Carl 


nu putu să împărtășească încântarea evidentă a bărbatului, pentru că 
obținerea informaţiilor îi costase atât de scump. 

Assad se lupta pentru viaţa sa la Rigshospital. 

— În baza codurilor numerice personale al celor din Munca de 
teren, putem vedea că toți sunt într-o grupă de vârstă diferită de cei 
care efectuează avorturile, de exemplu, continuă el. Niciunul dintre 
cei care lucrează pe teren nu este trecut de treizeci. Ce sugerez acum 
este ca noi, cei de la sediul central, să mergem acolo și să efectuăm 
arestări preventive, după care punem cap la cap locurile unde au fost 
și activităţile lor din ultimele zile. În acest fel, nu vor mai fi omoruri, 
nu vor mai fi tentative la viața nimănui deocamdată, de asta putem fi 
siguri. Între timp, voi cei de la Servicii puteți avea grijă de documente. 

El trase lista membrilor spre el. 

— Obţinerea informaţiilor de aici ar putea să-l coste viaţa pe bunul 
meu prieten și coleg, așa că nu le voi preda nimănui decât dacă îmi 
spuneţi că avem o înţelegere. Asta este. 

Trecu un moment, în timp ce Madvig și șeful făcură din nou un 
schimb de priviri. 

— Trebuie să-ți spun că Assad și-a recăpătat pentru câteva 
momente cunoștința, Rose, spuse Carl la telefon. 

La celălalt capăt era tăcere. Îşi dădu seama că informațiile nu erau 
suficiente pentru a o liniști. 

— Medicii au spus că a deschis ochii și s-a uitat în jur. Apoi a 
zâmbit şi a spus: „M-au găsit. Foarte bine, într-adevăr!” După care a 
intrat din nou în stare de inconștiență. 

— O, Doamne! bâigui Rose. Crezi că se va recupera, Carl? 

— N-am idee. Trebuie doar să așteptăm și să vedem. Voi continua 
cu cazul între timp. Poţi să-ţi iei o săptămână liberă, Rose, chiar ar fi 
timpul să o faci. O să-ţi facă foarte bine. Au fost foarte dificile ultimele 
zile. 

El auzi că respiraţia ei devine mai grea. 

— Așa este, dar ascultă. Am descoperit ceva care nu se leagă, Carl. 

— Da? Ce? 

— Dosarul pe care Assad l-a scos din arhiva lui Curt Wad era încă 
în mașină când am ajuns acasă. Am aruncat o privire peste el în 
dimineaţa asta. Știi, dosarul 64. 

— Ce-i cu el? 

— Acum ştiu de ce Assad a crezut că este atât de important încât 1- 
a ascuns în cămașă înainte de a da foc locului. Fl trebuie să fi trecut 
prin întreaga arhivă, văzând că l-a ales pe acesta în mod special, 
precum și lista de membri pe care ai luat-o. Noroc că ţi-a șutit 
bricheta, altfel nu avea cum să vadă ce era pe acolo. 

— Dar ce-i cu dosarul, Rose? 


— Este dosarul de caz al lui Curt Wad, referitor la cele două 
avorturi ale lui Nete Hermansen. 

— Două? 

— Da, primul a fost la cincisprezece ani. A fost chemat doctorul, 
pentru că a început să sângereze după ce a căzut într-un pârâu. 
Conform înregistrărilor, a fost vorba de un avort spontan. Și știi cine a 
fost doctorul? Tatăl lui Curt Wad. 

— Săraca fată. Și la vârsta aceea. Trebuie să fi fost o rușine foarte 
mare pe vremea aceea. 

— Poate, dar avortul care mă interesează este cel despre care știm 
deja din dosarele lui Ngrvig. Când Nete Hermansen l-a acuzat pe Curt 
Wad că a violat-o și că a primit bani pentru a-i face un avort ilegal. 

— Nu cred că vei găsi alte detalii în dosarul lui. 

— Adevărat, dar există altceva și mai interesant. 

— Cum ar fi, Rose? Spune odată. 

— Este menționat numele tipului care a lăsat-o însărcinată. 

— Şi cine e? 

— Viggo Mogensen. Cel despre care-ţi spunea că nu-l cunoaște când 
ai trecut pe la ea zilele trecute. 

Nete o văzu pe Gitte Charles când silueta ei apăru în depărtare pe 
poteca ce ducea spre Pavilion. Mersul acela caracteristic, modul în 
care își legăna braţele îi provocau lui Nete fiori pe șira spinării. De 
mai bine de treizeci de ani, scăpase de acea imagine, care acum o 
făcea să-și încleșteze pumnii și să arunce o privire în jurul camerei, 
pentru a se asigura că totul este pregătit, astfel încât uciderea ei să 
poată fi executată fără prea multă agitație. Avea nevoie ca de data 
aceasta să meargă fără probleme, deoarece migrena continua să o 
chinuie, ca o lamă de ras care pătrundea prin cortexul cerebral, atât 
de scârbos, încât îi venea să vomite. 

Înjură în tăcere destinul, sperând că se va simți ușurată când, în 
sfârșit, va scăpa de toate lucrurile care îi aminteau de această viață 
care îi fusese ruptă în bucăți. 

Tot ce trebuia să facă era să dispară câteva luni și totul va fi altfel. 
Poate că va putea chiar să trăiască cu ideea că, în continuare, Curt 
Wad continua să existe în lume. 

La modul în care acționa acum, trecutul său se va întoarce 
împotriva lui și-l va distruge la un moment dat, cugetă ea. 

Gândul acela era o necesitate. În caz contrar, nu va găsi niciodată 
puterea să o omoare pe Gitte Charles. 

La patru zile după incendiu și evadarea lor eșuată, doi polițiști în 
uniforme au venit și le-au ridicat pe Rita și Nete. Niciun cuvânt despre 
ceea ce avea să se întâmple, totuşi nu aveau nicio îndoială. „Piromană 
degenerată și slabă de minte”, o etichetă care nu ajuta la includerea în 
grupul fetelor bune de pe Sprogø, iar răzbunarea lui Gitte Charles 
fusese precisă și intenționată. Astfel, Rita și Nete au fost trecute cu 
barca peste strâmtoare și duse cu ambulanța la spitalul din Korsør, 
legate în curele de piele, de parcă ar fi fost prizonieri conduși la 
spânzurătoare. Sentimentul fusese intensificat și de către personalul 
spitalului care se apropiase de ele cu pași hotărâți, determinându-le pe 
Nete și Rita să urle și să-i lovească cu picioarele, în timp ce erau 
împinse pe coridoare către salon. Aici au fost legate de paturi, una 
lângă alta, tânguindu-se și rugându-se pentru copiii lor nenăscuți. 
Personalul părea indiferent. Văzuseră prea multe cazuri de fete cu 
„deficiențe morale” ca să mai fie impresionați de lacrimile și strigătele 
de ajutor ale lui Nete. 


La un moment dat începuse și Rita să strige și să urle. La început a 
cerut să vorbească cu consultantul, apoi cu poliţia și, în sfârșit, chiar 
cu primarul orașului Korsgr, dar nimic din toate astea nu a fost de 
folos. 

Nete intră în șoc. 

Doi medici și două asistente au intrat fără spună un cuvânt și au 
stat lângă paturile lor în timp ce pregăteau pătura hipodermică. Au 
încercat să le liniştească, spunându-le că este pentru binele lor și că 
după aceea vor putea duce o viață normală. Dar sufletul lui Nete se 
zbătea pentru viaţa minusculă pe care nu o va mai aduce niciodată pe 
lume. Și când i-au înfipt acul în venă, inima ei aproape că s-a oprit, 
făcând-o să-și piardă controlul de sine și să abandoneze toate 
speranțele. 

Când s-a trezit câteva ore mai târziu, îi mai rămase doar durerea 
din abdomen. Totul îi fusese luat. 

Timp de două zile, Nete nu a scos niciun cuvânt. Nu a vorbit nici 
atunci când ea și Rita au fost duse înapoi pe Sprogø. Tristeţea și 
disperarea erau tot ce mai avea. 

— Tâmpita nu mai are limbă. Poate că și-a învăţat lecţia acum, 
spuseseră gardienii. I-a auzit și a știut că este adevărat. Timp de o 
lună, a refuzat să rostească vreun sunet. Cu ce ar fi ajutat-o oricum? 

Apoi a fost eliberată. 

Rita a rămas pe insulă. I s-a spus că exista o limită pentru 
persoanele care puteau fi lăsate din nou în societate. 

Nete a stat în barcă cu fața spre pupă și a privit cum dispărea 
insula în spatele valurilor şi cum farul se îndepărta treptat la orizont. 
Și în tot acest timp, se gândea că ar fi putut foarte bine să rămână și 
acolo, pentru că viaţa ei era oricum terminată. 

Prima familie la care a ajuns erau un fierar cu soţia sa și cei trei fii 
ai lor, care erau mecanici auto și care trăiau de la o zi la alta, din 
slujbe ciudate sau din cântatul la scripcă. Nicio altă familie nu avea 
mai mare nevoie de cineva la care să strige şi să trudească pentru ei 
toată ziua. Iar această nevoie le-a fost satisfăcută din plin după ce 
Nete s-a mutat la ei. Au obligat-o să facă totul, de la curățarea curții, 
care era plină cu fier vechi, până la servirea unei mame nesimţite și 
nepăsătoare, a cărei singură plăcere era să-i agreseze pe toţi, dar în 
special pe Nete. 

„Târâtură mică, scuipă femeia. Târfă proastă”. 

Nu rata nicio ocazie de a o batjocori sau denigra. 

— Imbecilo. Nu știi să citeşti, proasto? a mustrat-o femeia într-o zi, 
arătându-i eticheta de pe spatele unei cutii cu detergent. 

Şi când Nete a recunoscut că nu știe, umilința ei a fost agravată și 
de o lovitură dură peste ceafă. 


„Nu înţelegi daneza, cretino?” devenise litania ei, iar Nete se făcea 
mică. 

Fiii îi pipăiau sânii după bunul plac, iar soțul ameninţa că va merge 
şi mai departe. Când se spăla, veneau unul după altul, adulmecând-o 
ca niște câini, învârtindu-se în faţa ușii și urlându-și fără nerușinare 
poftele. 

— Lasă-ne să intrăm, Nete. O să te facem să guiţi ca o scroafa ce 
eşti, horcăiau ei. Astfel treceau zilele, însă nopţile erau și mai grele, 
închidea bine ușa camerei și punea scaunul din lemn sub mâner, își 
încropea un culcuș pe jos, iar dacă vreunul dintre ei ar fi reuşit să 
intre, se asigura că va avea parte de o surpriză neplăcută. Căci patul 
va fi gol, iar bara din fier pe care o găsise în curte era foarte grea. 
Dacă s-ar fi ajuns la asta, nu-i păsa dacă rupea în bătaie pe oricine sau 
dacă chiar l-ar fi ucis. Ce ar fi putut păţi mai rău decât ceea ce i se 
întâmpla acum. 

Uneori se gândea să pună în cafeaua de seară a familiei o parte din 
măselarița pe care o adusese de pe insulă. Dar de fiecare dată curajul 
o părăsea și nu mai făcea nimic. 

Dar apoi a venit ziua în care soţia i-a dat soțului cu o palmă mai 
mult peste față, la care acesta a luat pușca și a făcut terci nu doar 
craniul nevestei, ci și unicul mijloc de subzistență al familiei. 

Nete a stat ore în șir singură în bucătărie, legănându-se înainte și 
înapoi fără astâmpăr, în timp ce ofițerii criminaliști culegeau de pe 
pereți urme de plumb și materie cenușie. 

În seara aceea însă, destinul ei a devenit clar. 

Un tânăr cu spatele drept, mai în vârstă ca ea cu maxim șase-șapte 
ani, a întins mâinile spre ea și s-a prezentat: 

— Sunt Erik Hanstholm, iar ea este soția mea, Marianne, și am fost 
rugați să avem grijă de tine. 

Cuvintele „grijă de tine” erau atât de străine pentru ea. Precum 
sunetul firav al muzicii dintr-o eră de mult uitată. Și totuși, semnalele 
de avertizare erau și ele acolo. Astfel de cuvinte îi dăduseră speranțe 
de atâtea ori în trecut, dar care se dovediseră zadarnice. Dar aceste 
cuvinte nu mai sunaseră niciodată atât de autentic ca în acea casă 
îngrozitoare, în care încă mai persista ecoul focului de armă fatidic. 

Și-a ridicat privirea spre bărbat şi i-a studiat fața. Părea amabil, dar 
ea a respins imediat gândul. De câte ori fusese protejată de bărbaţii pe 
care-i crezuse amabili? 

— Cum doriţi, a spus ea dând din umeri, pentru că ce altceva mai 
era de spus? 

Nu avea putere de decizie în această privință. 

— Eu şi Marianne ne-am angajat să predăm copiilor cu probleme 
de auz din Bredebro. În „Jutlandul întunecat”, spuse el chicotind. 
Sperăm că vei dori să ne însoţești. 


Abia atunci l-a privit în ochi. Îi mai sugerase cineva vreodată că ar 
avea posibilitatea de a alege în ceea ce privește viitorul ei? Din câte își 
amintea, nu i se întâmplase niciodată. 

Și de câte ori i-a spus cineva că speră că „va dori”? De când murise 
mama ei, absolut nimeni. De asta era sigură. 

— Ne-am mai văzut odată, deși cu multe luni în urmă, spuse 
bărbatul. Citeam cu voce tare o carte unei fetițe cu probleme de auz și 
care era foarte bolnavă de leucemie. Era în spitalul din Korsør și tu 
erai în patul de vizavi. Îți aminteşti? 

El a încuviințat din cap când a văzut cât de uluită era și felul în 
care clipea repede, ca să se protejeze de privirea lui. 

Era chiar el? 

— Crezi că nu am observat că ne ascultai? Ei bine, cu siguranță am 
făcut-o. Cum ar putea cineva să uite niște ochi albaștri atât de frumoși 
că ai tăi? 

Și apoi i-a întins mâna cu precauţie, fără să o atingă pe a ei, și pur 
şi simplu a așteptat o strângere de mână din partea ei. 

Până când ea a acceptat-o. 

În doar câteva zile întreaga lume a lui Nete s-a schimbat radical, în 
casa din Bredebro ce venise la pachet cu slujba cuplului. 

De când ajunsese doar zăcuse în patul ei, așteptând să înceapă 
sclavia. Așteptând cuvintele dure și trădarea care păreau să o 
urmărească ca o umbră. 

Tânăra soţie a lui Erik Hanstholm, Marianne, o scoase din camera 
ei şi o duse în camera studiu, unde îi arătă un alfabetar. 

— Vreau să te concentrezi, Nete. Îți voi pune câteva întrebări. 
Gândește-te atât timp cât ai nevoie înainte de a răspunde. Vei face 
asta pentru mine? 

Nete privi literele. În scurt timp, lumea ei se va prăbuși, pentru că 
ştia prea bine despre ce era vorba. Alfabetul fusese blestemul ei de 
când mergea la școala din sat. Șuieratul bastonului peste fesele ei, 
zgomotul liniarului peste degete îi vor rămâne în minte pentru 
totdeauna. lar când femeia care stătea acum în fața ei urma să 
descopere că Nete putea în cel mai bun caz să recunoască mai puțin 
de un sfert din literele alfabetului și, în plus, era incapabilă să le 
alăture ca să aibă un înțeles, va fi din nou condamnată la mlaștina în 
care toți îi spuseseră că îi este locul. 

Nete își strânse buzele. 

— Aș dori, doamnă Hanstholm. Dar nu pot. 

Se priviră o clipă în tăcere, Nete întrebându-se când va veni 
lovitura, dar Marianne Hanstholm pur și simplu zâmbi. 

— Crede-mă, dragă. Poţi să o faci, dar încă nu atât de bine. Ai dori 
să-mi spui pe care dintre aceste litere le cunoşti? M-ar bucura foarte 
mult. 


Nete se încruntă. Și când nu primi altceva de la doamna din faţa ei 
decât un zâmbet încurajator, se ridică cu reticență în picioare şi merse 
spre tablă. 

— O ştiu pe asta, spuse ea. Este N de la Nete. 

Doamna Hanstholm bătu din palme și râse. 

— Ei bine, este un început bun, nu crezi? exclamă ea, sărind în 
picioare și îmbrățișând-o pe Nete. Le vom arăta noi lor, doar așteaptă 
să vezi. 

Învăluită de acele braţe calde, Nete începu să tremure, dar 
Marianne Hanstholm o strânse la piept și mai tare și-i șopti la ureche 
că de acum totul va fi bine. Nete nu putea să creadă ce se întâmplă. 
Continuă să tremure şi apoi începu să plângă. 

În momentul acela, Erik Hanstholm veni, atras de emoția 
momentului, și fu imediat mișcat vizibil de lacrimile din ochii lui Nete 
şi de felul în care se agățase de tânăra lui soție. 

— Faci bine, Nete. Plângi până iese totul. Pentru că de azi încolo 
nu va mai trebui să trăiești niciodată acea durere, îi spuse el. Apoi 
șopti blând cuvintele care, din acel moment, alungară din viața ei 
toată răutatea pe care o cunoscuse. 

— Eşti suficient de bună, Nete. Aminteşte-ţi întotdeauna: ești 
suficient de bună. 

Nete se întâlni într-o zi întâmplător cu Rita în fața farmacistului din 
Bredebro în toamna anului 1961. Veștile începură să curgă înainte ca 
Nete să poată reacționa la coincidența reîntâlnirii lor. 

— Au închis azilul de pe Sprogø, o anunță Rita, râzând de uluirea 
de pe faţa lui Nete. 

Apoi, redeveni serioasă. 

— Cele mai multe dintre noi am fost trimise la muncă pe la 
pensiuni, nu că asta ar fi o schimbare. Să tragi din greu de dimineața 
până seara fără un ban. Te cam saturi de asta, Nete. 

Nete încuviință din cap. Ştia totul despre asta. Apoi încercă să se 
uite în ochii Ritei. Era greu. Nu credea că o va mai vedea vreodată. 

— Ce faci aici? o întrebă ea în cele din urmă, fără să fie sigură că 
voia să ştie. 

— Lucrez la un magazin de lactate la douăzeci de kilometri de aici. 
Pia, zdreanță aia bătrână din Århus, este și ea acolo. Ne spetim de la 
cinci dimineața până seara târziu. Mizerabil. Așa că m-am tirat de 
acolo şi am venit să te întreb dacă vii cu mine. 

Ideea era ridicolă. Nete nici nu voia să audă. Întreaga ei ființă se 
revolta la vederea Ritei. Cum îndrăznea să vină aici după tot ce a 
făcut? Dacă nu ar fi fost gelozia şi egoismul Ritei, totul s-ar fi terminat 
altfel. 

Nete ar fi scăpat de pe insulă și ar mai fi putut avea copii. 


— Haide, fato! Hai s-o tăiem, tu și cu mine. La naiba cu toate, îţi 
aminteşti de planurile pe care ni le-am făcut? Mai întâi Anglia, apoi 
America. Un loc în care nimeni nu ne cunoaște. 

Nete privi în depărtare. 

— De unde ai ştiut că sunt aici? 

Rita râse gros, fapt ce trăda anii de fumat. 

— Crezi că Gitte Charles nu a stat cu ochii pe tine? Prostuţo! Vaca 
mă chinuia zi de zi și mă necăjea spunându-mi unde ești și cum viața 
ta e transformată complet. 

Gitte Charles! Nete își încleștă pumnii la auzul numelui. 

— Charles! Ea unde este acum? 

— Dacă aș şti asta, crezi că nu m-aș duce peste ea? veni replica 
Ritei. 

Nete o studie o clipă. Văzuse de ce era capabilă Rita. O văzuse 
luând cleștele de rufe de la fetele care nu plăteau pentru țigări, o 
văzuse cum le bătea asigurându-se că vânătăile erau vizibile doar 
atunci când fetele se dezbrăcau. 

— Vreau să pleci acum, Rita, spuse ea cu o voce controlată. Nu 
vreau să te mai văd niciodată, înţelegi? 

Rita își ridică bărbia și se uită spre nasul ei. 

— Deci nu mai sunt destul de bună pentru tine, nu? Scursură mică! 

Nete încuviință din cap în mod deliberat. Viaţa o învățase să se 
conformeze cu două adevăruri universale. Primul era observația 
fratelui ei despre cele două tipuri de ființe: bărbat și femeie. Celălalt 
era că viața unui om este un act de echilibru etern, ca o plimbare pe 
sârmă peste o prăpastie plină de ispite, iar consecințele nerespectării 
traseului drept erau incomensurabile. 

În acel moment, Nete fu tentată să-și folosească pumnul pentru a 
şterge zâmbetul de pe chipul Ritei, dar a rezistat ispitei. Dacă cineva 
va trebui să cadă în gol, nu va fi ea aceea. 

— Ai grijă de tine, Rita, spuse ea, întorcându-se. Dar Rita încă nu 
terminase. 

— Așteaptă un minut, îi spuse ea, apucând-o de braţ, aruncând o 
privire spre două gospodine uimite care se întâmplau să treacă cu 
plasele de cumpărături. 

— Uitaţi aici, două târfe de pe Sprogø, care vor să le-o tragă soţilor 
voştri pentru zece coroane, iar asta de aici este cea mai rea, strigă ea, 
apucând-o pe Nete de obraji și forțând-o să le privească pe cele două 
femei șocate. Uitaţi-vă bine la asta. Nu credeţi că soții voştri ar prefera 
mai degrabă să i-o tragă ei decât unor băbăciuni ca voi? Locuiește aici 
în oraş, așa că în locul vostru aș fi atentă. 

Rita se întoarse spre Nete, cu ochii întredeschiși. 

— Deci, vii cu mine sau nu? Pentru că dacă nu vii, o să stau aici și 
o să zbier din toţi rărunchii până când vine poliția. Şi asta nu-ți va 


face viaţa ușoară aici, nu? 

Mai târziu, auzi pe cineva bătând la ușa camerei ei, unde stătea 
plângând. Tatăl ei adoptiv se aventură în interior. 

Era serios și rămase tăcut pentru o bună bucată de vreme. 

„Acum îmi va spune să plec”, se gândi ea. Și voi fi trimisă la o 
familie care să mă țină departe de oamenii normali. O familie care nu 
se va rușina cu mine. O familie care nici nu ştie ce este rușinea. 

Erik Hanstholm îşi puse mâna cu grijă peste a ei. 

— Nete, vreau să știi că singurul lucru despre care vorbesc oamenii 
din oraș este modul în care ai reușit să îți păstrezi demnitatea. Au 
văzut cum ţi-ai încleştat pumnii. Dar nu ai devenit agresivă. În 
schimb, ai lovit cu cuvinte și pentru asta meriți într-adevăr să fii 
lăudată. 

— Dar acum știe toată lumea, spuse Nete. 

— Ce știe lumea? Singurul lucru pe care îl știu este că ai rămas pe 
poziție și i-ai spus: „Pe mine mă faci curvă? Ştii ce, Rita? Data viitoare 
când mă confunzi cu sora ta geamănă, cred că oamenii de aici vor fi 
încântați să te îndrume către cel mai apropiat oftalmolog. Pleacă și să 
nu te mai întorci niciodată, altfel voi suna la poliție. Mă înţelegi?” 
spuse el încuviințând din cap. Asta ştie lumea, Nete. Și te pune într-o 
lumină pozitivă. 

Fl se uită la ea și zâmbi până când zâmbi și ea. 

— Încă ceva, Nete. Am ceva pentru tine, îi zise și se întoarse cu 
spatele. 

— Iată, continuă el și îi înmână o diplomă scrisă cu litere mari. 

Ea o citi încet, cuvânt cu cuvânt. 

— Cineva care poate citi ce scrie aici nu poate fi numit analfabet, 
spuse el. 

O strânse de braţ. 

— Pune-o pe perete, Nete. Iar când vei termina de citit toate cărțile 
din bibliotecă și vei finaliza matematica pe care o facem cu surzii, te 
vom trimite la liceu. 

Trecuseră toate fără să-și dea seama. Liceul, colegiul tehnic, 
pregătirea ei ca tehnician de laborator, angajarea la Interlab, căsătoria 
cu Andreas Rosen. Un trecut minunat la care Nete se gândea ca la a 
doua sa viaţă. Cu mult timp înainte de moartea lui Andreas, cu mult 
înainte de acest moment, în care stătea în apartamentul ei, cu patru 
crime pe conștiință. 

„Odată ce voi scăpa și de Gitte, va începe și a treia mea viață”, se 
gândi. 

Şi în acel moment, se auzi interfonul. 

Când Nete deschise ușa, o văzu pe Gitte stând în faţa ei, ca un stâlp 


de marmură distrus de timp, dar totuși frumoasă și elegantă ca 
întotdeauna. 

— Mulţumesc că m-ai invitat, Nete, spuse ea fără să facă pauză, 
alunecând înăuntru ca un șarpe într-o gaură de şobolan. 

Gitte aruncă o privire în jur în timp ce stătea pe hol, îi dădu haina 
lui Nete și porni spre sufragerie. Examină fiecare lingură de argint, 
fiecare pictură de pe perete. Totul fu evaluat de ochiul agil al lui Gitte. 

În cele din urmă, se întoarse pentru a-și înfrunta gazda. 

— Îmi pare foarte rău să aud că eşti atât de bolnavă, Nete. Ai 
cancer? 

Nete încuviință din cap. 

— Și nu se mai poate face nimic? 

Nete dădu din nou din cap, gata să-i ofere lui Gitte un loc, deși 
complet nepregătită pentru ce urma să vină din partea musafirului ei. 

— Nu, tu așază-te, Nete! Voi avea eu grijă de toate. Văd că ai făcut 
ceai. Dă-mi voie să-ți torn o ceașcă. 

O conduse pe Nete înapoi spre canapea și se întoarse spre măsuţă. 

— Bei ceaiul cu zahăr? întrebă ea. 

— Nu, pentru mine fără zahăr, mulțumesc, răspunse Nete, 
ridicându-se din nou în picioare. 

— Merg să fac ceai proaspăt; acesta este deja rece acum. L-am făcut 
pentru invitatul meu anterior. 

— Invitatul tău anterior? Vrei să spui că au mai fost și alții? 

Gitte o privi iscoditor, apoi începu să toarne ceaiul în ciuda 
protestelor lui Nete. 

Nete se simţi brusc nesigură. Gitte o chestiona? Bănuia că ceva nu 
era în regulă? Nete o văzu venind din direcţia Pavilionului, așa că 
șansele ca ea să se fi intersectat cu vreunul din ceilalți invitați erau 
destul de mici. 

— Da, au mai fost câţiva înaintea ta. Tu ești ultima. 

— Înţeleg, spuse ea, și îi întinse lui Nete ceaiul şi își turnă o ceașcă. 
Şi toți am avut parte de aceeași favoare? 

— Nu, nu toți. Apropo, avocatul a fugit până în oraș. Are de făcut 
câteva comisioane înainte de închiderea magazinelor. Mă tem că va 
trebui să ai un pic de răbdare. Te grăbeşti? 

Întrebarea o făcu să izbucnească într-un râs ciudat. De parcă graba 
era ultimul lucru din lume la care se gândea Gitte. 

„Menţine cursul conversaţiei până îţi dă voie să torni ceaiul”, își 
spuse Nete. Dar cum? Își tortură creierul şi așa chinuit de migrenă. Se 
simțea de parcă avea o cască plină cu ace pe cap. 

— Îmi vine greu să cred că poți să fii atât de bolnavă, Nete. Anii 
par să fi fost foarte generoși cu tine, comentă Gitte, în timp ce 
amesteca în ceai. 

Nete clătină din cap. Din câte își dădea seama, se asemănau între 


ele în multe feluri, iar cuvântul „generos” nu era unul potrivit pentru 
a descrie modul în care le tratase timpul. Ridurile, tenul bolnăvicios și 
părul albit făceau parte de mult timp din aspectul lor. Nu, era evident 
că viața oferise fiecăreia doza proprie de încercări. 

Nete încercă să se gândească la timpul petrecut împreună pe insulă. 
Totul i se părea atât de ciudat acum, când știa că rolurile erau 
inversate. 

O vreme mai discutară nimicuri, după care Nete se ridică în 
picioare, luă ambele cești și se duse spre măsuţă, unde se opri cu 
spatele la musafir, așa cum o făcuse de patru ori înainte. 

— Mai dorești ceai? întrebă ea. 

— Nu, mulțumesc, nu mai vreau, răspunse Gitte. Dar tu pune-ţi 
liniștită. 

Nete o ignoră și-i turnă oricum, adăugând câteva picături de 
extract. De câte ori primise ordine de la Gitte Charles pe insula aceea 
îngrozitoare? Puse cana jos pe masă în fața lui Gitte, fără să-și mai 
toarne și în a ei, în timp ce migrena îi pulsa în urechi. Chiar și mirosul 
ceaiului îi provoca greață. 

— Te deranjează dacă facem schimb de locuri, Gitte? spuse ea, 
simțind că i se face greață. Am o durere de cap îngrozitoare și mă tem 
că nu pot suporta să stau în fața ferestrei. 

— Ai și dureri de cap? Oh, săraca de tine, o consolă Gitte, 
ridicându-se în timp ce Nete își mută paharul peste masă. 

— Ca să fiu sinceră, nu prea pot să vorbesc acum, adăugă Nete. 
Trebuie să închid ochii un moment. 

Făcură schimb de locuri și Nete își închise ochii, încercând din 
răsputeri să se gândească. Dacă fosta ei agresoare nu-și bea ceaiul, va 
fi obligată să folosească din nou ciocanul. Îi va oferi cafea, va lua 
ciocanul, o va lovi cu putere la baza gâtului, apoi va aștepta să-i mai 
treacă durerea de cap. Va curge sânge, desigur, dar ce mai conta dacă 
oricum Gitte avea să fie ultima? Covoarele puteau fi spălate după ce 
va târî corpul în camera unde erau și ceilalți. 

O auzi cum se apropie și fu surprinsă să simtă mâinile lui Gitte pe 
gât și pe umeri. 

— Nu te mișca, Nete. Mă pricep la asta, dar nu stai comod. Ar fi 
mult mai bine dacă ai sta pe scaun, spuse ea cu degetele înfipte în 
carnea lui Nete, frământându-i mușchii gâtului. 

Auzea vocea, dar cuvintele, nu. Mai simţise și altă dată această 
atingere, dar în circumstanţe cu totul diferite. Stimulantă, plăcut 
senzuală. O ura. 

— Cred că ar trebui să te oprești, spuse ea, îndepărtându-se. Altfel, 
s-ar putea să mi se facă rău. Lasă-mă să stau puţin. Am luat o pastilă și 
îmi revin în curând. Bea-ţi ceaiul, Gitte. Vom discuta despre toate de 
îndată ce va reveni avocatul. 


Întredeschise ochii şi simţi degetele lui Gitte retrăgându-se de parcă 
s-ar fi curentat. O simți cum se plimbă în jurul mesei înainte de a se 
așeza ușor lângă ea pe canapea. După un moment sau două, se auzi 
clinchetul unei ceșcuţe pe farfurie. 

Nete își lăsă ușor capul pe spate și se uită printre gene, în timp ce 
Gitte ridică ceașca la buze. Părea încordată, cu nările lărgite 
adulmecând ceaiul înainte de a lua o înghițitură. Apoi, dintr-odată, 
făcu ochii mari suspicioasă și intră în alertă. 

Îi aruncă lui Nete o privire scurtă şi străpungătoare şi-şi adulmecă 
din nou ceaiul. 

Când puse jos ceaşca, Nete deschise încet ochii. 

— Ah, spuse ea, încercând să înţeleagă ce se întâmpla în mintea lui 
Gitte. Deja mă simt mai bine. Masajul a fost minunat, Gitte. Chiar te 
pricepi. 

„Ridică-te acum, își porunci ea. Ia ciocanul și termină. După aceea, 
toarnă-i formolul pe gât, apoi poți să te duci să te culci. 

— Cred că am nevoie de un pahar cu apă, spuse ea, ridicându-se cu 
ochii lărgiți. Pastilele îmi fac gura atât de uscată. 

— De ce nu iei o înghițitură de ceai, adăugă Gitte, întinzându-i 
ceașca ei. 

— Nu, nu îmi place, dacă nu este cald. Voi pune ibricul pe foc și 
mai fac o tură. Sunt sigură că avocatul va ajunge în orice moment. 

Se duse în bucătărie și deschise dulapul, iar în timp ce se aplecă să 
ridice ciocanul, fu surprinsă de vocea lui Gitte din spatele ei. 

— Eu cred că nu există niciun avocat, Nete. 


44 


Noiembrie 2010 


Sediul central al poliției era un mecanism în care era înregistrată 
chiar și cea mai mică mișcare a celei mai mici rotițe din extremitatea 
lui. Era un furnicar în care informaţiile circulau în clădire într-un mod 
atât de rapid greu de explicat. Ori de câte ori o persoană aflată în 
arest încerca să evadeze, ori de câte ori dispăreau dovezi, ori de câte 
ori un coleg se îmbolnăvea grav sau împuternicitul poliției era în 
război cu politicienii, vestea ajungea la fiecare ureche. 

Era una din acele zile. Locul vibra. Vizitatorii de la biroul de 
serviciu, etajul la care se afla biroul împuternicitului era plin de 
energie, consilierii și personalul de rang înalt din biroul procurorului 
erau agitați. 

Şi Carl ştia de ce. 

Problema Cauzei și a celor din spatele ei era una explozivă, iar 
materialele explozive sar în aer, dacă nu sunt tratate cu apă în 
cantități abundente. Așa că la etaj era foarte umed. 

Se preconiza că înjur de patruzeci de persoane vor fi puse sub 
acuzație până la sfârşitul zilei şi fiecare caz presupunea o adevărată 
bătălie pentru a găsi dovezi concludente. Acum erau la partea cu 
ofițerii de poliţie, ale căror nume apăreau pe lista de membri a lui 
Curt Wad, şi care fuseseră deja aduși pentru interogatoriu. O 
potenţială scurgere de informații ar fi declanșat iadul. 

Carl știa că toate departamentele aveau oamenii potriviți pentru a- 
şi face treaba. Era un lucru deja demonstrat cu prisosință. Dar, în 
același timp, știa la fel de bine că, chiar și în acea plasă cu ochiuri fine 
de dovezi concrete și detaliate, puteau exista găuri prin care cineva se 
putea strecura. Nu era nevoie decât de putere, iar oamenii pe care-i 
hăituiau acum aveau multă. La naiba cu huliganii mărunți. La naiba 
cu executanții lui Curt Wad. La naiba cu oamenii de pe teren. Nu ei 
erau cei importanți, știa asta din experiență. Strategii și tacticienii 
erau cei pe care îi căutau ei. Îi aşteptau multe ore de interogatorii cu 
peştișori care-i vor conduce la peştele cel mare, dacă anchetatorii își 
vor face treaba corect. 

Problema lui Carl era că el nu mai avea răbdare, mai ales acum. 
Rapoartele cu privire la starea lui Assad erau neschimbate: vor avea 
noroc dacă va supravieţui. 

Cine ar putea avea răbdare într-o astfel de situație? 

A stat o vreme și s-a întrebat cum era cel mai indicat să procedeze. 


Din punctul său de vedere, aveau de-a face cu două probleme care 
puteau avea sau nu legătură. Pe de o parte, dispariţiile din 1987. Pe 
de altă parte, nedreptățile comise împotriva unui număr mare de 
femei şi atacurile asupra lui Assad și asupra lui. 

Rose îl băgase în ceaţă. Înainte să aibă acces la acele dosare, toate 
eforturile lor fuseseră concentrate asupra lui Curt Wad, în timp ce 
Nete Hermansen părea a fi doar o victimă, un liant inofensiv între 
persoanele dispărute. Dar după ceea ce descoperise Rose, i se 
declanșară toate sistemele de avertizare. 

De ce naiba îi minţise Nete Hermansen când fusese la ea cu Assad? 
De ce a recunoscut că ar avea o legătură cu toate persoanele dispărute 
pe care le căutau, cu excepţia lui Viggo Mogensen, când de fapt el 
părea a fi responsabil pentru debutul întregului lanț nefericit de 
evenimente care i-au marcat atât de mult viaţa: sarcina nedorită, 
avortul, violul, detenția abuzivă în azilurile de boli mintale și 
sterilizarea forțată. 

Carl era derutat. 

— Spune-i lui Marcus Jacobsen că mă poate găsi pe mobil, îi spuse 
el ofițerului de serviciu când, în cele din urmă, se decise să acţioneze. 

Picioarele îl duceau în direcția parcării, dar creierul realiză 
greșeala. La naiba, îi dăduse mașina lui Rose. 

Aruncă o privire spre gară, dând din cap spre câțiva bărbați 
îmbrăcaţi civil care mergeau pe jos. De ce nu ar merge pe jos? Ar 
putea face asta. Ce înseamnă doi kilometri pentru un bărbat în floarea 
vârstei? 

Ajunse la Gara Centrală, unde, după câteva sute de metri de mers 
pe jos, se trezi că face semn unui taxi. 

— În Korsgade, în partea de sud, lângă lacuri, îi spuse șoferului. 

Carl se uită peste umăr, dar nu putu să-și dădea seama dacă îl 
urmărea cineva. 

Puse mâna pe pistol. De data asta nu avea de gând să se lase prins 
cu pantalonii în vine. 

Bătrâna păru surprinsă la interfon, dar îi recunoscu vocea și îl rugă 
să urce să aștepte o clipă în faţa ușii ei. 

Stătu acolo câteva minute până când în cele din urmă ușa se 
deschise, iar Nete Hermansen îl întâmpină îmbrăcată într-o fustă 
plisată și cu părul îngrijit. 

— Sper că mă vei ierta, spuse el, simțind în nări un miros care 
demonstra, chiar mai pregnant decât data trecută, că avea de a face cu 
o femeie care nu părea dispusă să-și aerisească încăperile atât de des 
cum ar fi trebuit. 

Privi pe hol. Covorașul din capătul holului de lângă bibliotecă era 
adunat grămadă, fiind separat de restul covoarelor. 


Se întoarse către sufragerie. Era un semn că nu intenționa să plece 
foarte repede. 

— Îmi pare rău să te deranjez așa, fără un avertisment în prealabil, 
doamnă Hermansen, doar că am câteva subiecte despre care mi-aş 
dori foarte mult să discutăm. 

Ea încuviință din cap și îl conduse înăuntru, reacționând la un clic 
brusc din bucătărie, un sunet care în casa lui Carl însemna că apa din 
fierbător era gata să fie utilizată. 

— Voi face pentru noi o ceașcă bună de ceai, spuse ea. Oricum, este 
aproape ora ceaiului. 

Carl ridică privirea. 

— Aș prefera cafea, dacă se poate, spuse el, amintindu-și de 
gudronul topit al lui Assad, pe care acuma, în mod excepţional, l-ar 
accepta cu bucurie. 

Gândul că s-ar putea ca Assad să nu i-l mai ofere niciodată era 
devastator. 

După două minute, stătea în spatele lui, la măsuţa din sufragerie, 
turnându-i Nescafe. 

Ea îi întinse ceaşca cu un zâmbet, își turnă ceva ceai, apoi se așeză 
în fața lui, cu mâinile așezate în poală. 

— Deci, cu ce te pot ajuta? întrebă ea. 

— Îţi amintești ultima dată când am fost aici și am vorbit despre 
persoanele dispărute și am menționat un Viggo Mogensen? 

— Desigur, zâmbi ea. Chiar dacă am șaptezeci și trei de ani, încă 
nu mi-am pierdut memoria. 

Carl îi returnă zâmbetul. 

— Ai spus că nu-l cunoști. Se poate să te fi înșelat? 

Ea ridică din umeri. Unde voia să ajungă? 

— Îi ştiai pe toți ceilalți, lucru deloc surprinzător, având în vedere 
circumstanțele. Ngrvig, avocatul care l-a apărat pe Curt Wad 
împotriva acuzațiilor pe care i le-ai adus. Vărul tău, Tage. Gitte 
Charles, asistenta care a lucrat pe Sprogø. Rita Nielsen, care a fost 
acolo în aceeași perioadă cu tine. Evident, nu ti-ar fi servit la nimic să 
negi toate astea. 

— Nu, desigur că nu. De ce aș fi făcut-o? Deşi, trebuie să 
recunoaștem, se pare că sunt multe coincidențe la un moment dat. 

— Și totuși, una dintre persoanele dispărute era cineva pe care nu-l 
ştiai deloc. Așa mi-ai spus și presupun că, făcând acest lucru, ai 
presupus că ne vom îndrepta atenţia în altă parte. 

Nicio reacție. 

— Când am venit să te vedem sâmbăta trecută, ţi-am spus că-l 
investigăm pe Curt Wad. Presupun că acesta este motivul pentru care 
te-ai simțit în siguranţă. Dar știi ce, Nete? Acum știm că ne-ai mințit. Îl 
cunoșteai pe Viggo Mogensen, chiar destul de bine. El a fost cauza 


tuturor nenorocirilor tale. Ai avut o relaţie cu el și te-a lăsat 
însărcinată, ceea ce te-a trimis direct în braţele lui Curt Wad, care ţi-a 
făcut un avort ilegal. Am aflat asta din dosarele lui Curt Wad, despre 
care te informez că sunt acum în posesia noastră. 

Acesta fu momentul în care el se aşteptă ca ea să devină tensionată, 
poate chiar să cedeze și să plângă. Dar se înșelă amarnic. În schimb, se 
lăsă ușor pe spate, îşi sorbi ceaiul și clătină încet din cap. 

— Ei, ce aş putea să spun? răspunse ea. Îmi pare rău că nu ţi-am 
spus întregul adevăr. Ceea ce spui este corect, desigur. L-am cunoscut 
pe Viggo Mogensen. Ba mai mult, ai dreptate când presupui că n-am 
avut de ales decât să pretind că nu-l cunoșteam. 

Ea îl privi cu niște ochi care-și pierduseră strălucirea. 

— Situaţia este că de fapt nu am nimic de-a face cu toate astea și, 
după cum sugerezi, am simțit că, totuși, totul părea să ducă la mine. 
Ce altă opțiune aveam decât să încerc să vă deviez atenția? Pot să te 
asigur că sunt nevinovată și că nu am absolut nicio idee despre ce s-a 
întâmplat cu toți acești bieți oameni. 

Oftă cu indignare, pentru a sublinia cele spuse, apoi arătă spre 
ceașca lui Carl. 

— Bea-ţi cafeaua și explică-mi din nou! Şi nu te grăbi. 

Carl se încruntă. Nete Hermansen era neobișnuit de încrezătoare 
pentru o femeie de vârsta ei. Fără pauze de gândire, părea sigură pe 
ea. Propoziţii bine formulate și nici măcar o întrebare. Fuse extrem de 
pragmatică: explică-mi din nou. 

De ce era nevoie să facă acest lucru? Și de ce să nu se grăbească? 
Încerca să tragă de timp? Asta era? De ce îl făcuse să stea în faţa uşii 
atât de mult? Sunase pe cineva? Cineva care ar putea-o ajuta să iasă 
din încurcătură? 

Carl nu reuşi să înţeleagă. Îşi unise forțele cu duşmanul ei de 
moarte, Curt Wad? 

Părea să nu aibă decât întrebări. Doar că nu era sigur ce erau. 

Se scărpină pe bărbie. 

— Te-ar deranja dacă m-aș uita prin apartamentul tău, Nete? 

De data aceasta văzu o străfulgerare în ochii ei. O disociere 
minusculă, aproape imperceptibilă, față de prezent. El o mai văzuse 
înainte, de sute de ori, și-i spunea mai multe decât sute de cuvinte. 

Răspunsul ei va fi nu. 

— Ei bine, dacă trebuie, cu siguranță nu se va întâmpla nimic rău 
dacă arunci o privire înjur. Atâta timp cât nu faci deranj, spuse ea 
încercând să pară sfioasă, dar fără succes. 

Carl se aplecă în față. 

— În cazul acesta, cred că o voi face. Dar trebuie să te informez că 
tocmai mi-ai acordat permisiunea de a verifica întreaga proprietate, 
așa cum consider relevant pentru investigaţiile noastre. Voi fi temeinic 


şi poate dura ceva timp. Doar să știi. 

— Bea-ţi cafeaua! Se pare că vei avea nevoie de energie. În niciun 
caz nu este un apartament mic, după cum sunt sigură că ţi-ai dat 
seama. 

Luă o înghițitură. Avea un gust oribil și puse ceașca înapoi. 

— Dă-mi voie să-mi sun superiorul şi apoi te voi ruga să îi confirmi 
ceea ce am stabilit noi doi, OK? 

Ea dădu din cap în semn de acord, se ridică în picioare şi se duse în 
bucătărie. Poate că trebuia să-și revină puţin. 

Carl avu acum certitudinea că ceva era foarte în neregulă acolo. 

— Da, salut, Lis, spuse el când cineva răspunse într-un final, încerc 
să dau de Marcus... 

Simţi umbra din spatele lui. Uluit, întoarse capul. 

Și văzu că ciocanul îndreptat spre ceafa lui urma să-l lovească din 
plin. 

El ţinuse mâna iubitei sale toată noaptea și o parte a dimineții. 
Strângând-o, sărutând-o și mângâind-o până când venise persoana de 
la pompele funebre. 

Curt tremură de emoție când îl rugară să intre în sufragerie și o 
văzu întinsă în sicriu în mătase albă ca zăpada, cu mâinile împreunate 
ţinând buchetul ei de mireasă. De luni de zile știa că va veni această zi 
şi totuși era practic insuportabil. Lumina vieţii sale, mama copiilor săi 
culcată acolo. Plecată din această lume, plecată de lângă el. 

— Lăsaţi-mă un moment singur cu ea, le ceru el, urmărindu-i cu 
privirea pe bărbaţii în costume, în timp ce părăseau camera și 
închideau ușa în spatele lor. 

Se aplecă și-i mângâie părul pentru ultima oară. 

— O, draga mea, murmură el, abia reușind să-și găsească vocea. 

Îşi şterse ochii, dar lacrimile aveau o voință proprie. Își drese 
glasul, dar încă se sufoca de durere. 

Apoi făcu semnul crucii deasupra chipului ei și îi sărută încet 
fruntea rigidă. 

În geanta de pe podea de lângă el avea tot ce îi trebuia. 
Douăsprezece fiole de 20 ml de Propofol, conţinutul a trei fiole fiind 
deja trase în seringi hipodermice. Destul anestezic pentru a adormi 
pentru totdeauna cinci sau șase ființe umane. Avea și Flumazenil, 
pentru a-i contracara efectul în cazul în care situaţia i-ar cere acest 
lucru. Era bine pregătit. 

— În seara aceasta vom fi din nou împreună, iubirea mea, şopti el, 
înainte de a se îndrepta. Așa cum planificase, vor muri încă doi 
oameni înainte de a-i veni rândul. 

Aștepta doar semnalul. 

Unde era Carl Mørck? 

Se întâlni cu informatorul la două clădiri depărtare de 
apartamentul lui Nete, pe Peblinge Dossering. Informatorul era cel 
care-l aranjase pe Hafez el-Assad. 

— Am crezut că va merge pe jos, așa că am rămas pe urmele lui. 
Eram chiar în spatele lui când am ajuns la Gara Centrală, spuse el 
ridicând din umeri în chip de scuză. Este locul perfect pentru a 
împinge pe cineva sub autobuz, dar dintr-odată a urcat într-un taxi. L- 
am luat pe următorul și l-am urmat de la distanță, dar era deja în 


drum spre clădire când am dat colțul. 

Curt încuviință din cap. Alt idiot incapabil să facă o treabă până la 
capăt. 

— De cât timp a intrat? 

Bărbatul se uită la ceas. 

— De o oră și un sfert. 

Curt se uită în sus spre ferestrele apartamentului. Se pare că ea 
locuise aici de când îi trimisese invitaţia aceea, cu ani în urmă. Și cine 
ar putea-o învinovăți? Era o clădire impozantă, cu o panoramă 
spectaculoasă, situată în mijlocul agitaţiei orașului. 

— Mi-ai adus pistolul pentru încuietoare? întrebă el. 

— Da, dar are o șmecherie. Dă-mi voie să-ți arăt. 

Curt dădu din cap şi îl urmă spre ușa din față. Era familiar cu 
elementele de bază. 

— Încuietoarea de aici este una cu șase pinioane și pare destul de 
complicată, dar nu este, explică omul său. Putem presupune că are 
aceeaşi încuietoare și la ușa apartamentului. Probabil că au schimbat 
tot setul atunci când au instalat interfonul. 

Scoase o cutie mică din piele și se uită în jur. În afară de un cuplu 
tânăr care se plimba îmbrățișat de-a lungul potecii, nu mai era nimeni 
în jur. 

— Mai întâi avem cheia dinamometrică de aici, explică el, 
introducând-o în lacăt. N-o atinge până nu apeşi declanșatorul. 
Introduci pistolul în gaura cheii chiar sub pinioane. Le poţi simți de 
fapt. Ţii acul în unghi mic, cam așa, apoi strângi și aplici presiune pe 
cheie, OK? 

Apăsă declanșatorul de câteva ori, acționând cu cheia simultan. Uşa 
se deschise aproape imediat. 

Dădu din cap și îi dădu lui Curt instrumentele. Acum știi. Te 
descurci sau vrei să vin cu tine? 

Curt clătină din cap. 

— Nu, mă descurc. Poţi pleca acasă acum. 

De aici prefera să se ocupe personal de problemă. 

Scările erau goale. În afară de sunetul slab al unui televizor, nu 
exista niciun indiciu că ar mai fi și altcineva în clădire. 

Curt își lipi urechea de ușa lui Nete, așteptând să audă voci din 
interior, dar nu auzi nimic. 

Căută prin geantă de unde scoase două seringi. Se asigură că acele 
erau la locul lor, apoi le puse în buzunarul hainei. 

Prima încercare de a deschide încuietoarea nu avu succes. Își 
aminti instrucțiunile și încercă din nou. 

În ciuda vechimii, încuietoarea era destul de rigidă, dar după ce 
înclină acul și strânse din nou declanșatorul simţi în cele din urmă 
cilindrul rotindu-se. Cu prudență, apăsă cu cotul pe mânerul ușii și 


aceasta se deschise. 

Un miros ciudat și greu îi umplu nările. Miros de cărți mucegăite 
sau dulapuri ce nu au fost deschise de ani de zile. Haine vechi și 
naftalină. Un magazin second-hand fără clienți. 

Avea în față un hol lung din care se deschideau uși. În capăt era 
întuneric, dar lumina venea din cele două camere care erau cele mai 
apropiate. Judecând după lumina rece, încăperea din dreapta lui era o 
bucătărie luminată cu neon, în timp ce lumina caldă din stânga lui 
provenea cel mai probabil de la o serie de becuri incandescente, pe 
care, în ultima vreme, Uniunea Europeană le dezaproba puternic. 

Făcu un pas în hol, lăsându-și geanta pe podea și căutând o seringă 
în buzunarul hainei. 

Dacă vor fi amândoi acolo, va trebui să se ocupe mai întâi de Carl 
Mørck. O înțţepătură rapidă în jugulară și era scos din joc. Dacă se va 
ajunge la confruntare fizică, va trebui să ţintească acul direct în inima 
lui Mørck, deşi aceasta era o soluţie la care nu dorea neapărat să 
recurgă. Morţii erau imprevizibili și Curt voia informații. Informații 
care ar putea provoca daune ireparabile Partidului Puritan și care în 
final ar putea distruge munca vitală desfășurată de Cauză. 

Nete complotase un fel de răzbunare împotriva lui, nu mai avea 
nici urmă de îndoială. Se potriveau toate. Invitaţia aceea ciudată cu 
ani în urmă, iar acum Carl Mørck. Era esenţial să afle o dată pentru 
totdeauna dacă exista în acel apartament ceva care putea pune în 
pericol munca sa de o viaţă. După ce îi va avea sub control pe cei doi, 
vor vorbi. lar informaţiile pe care le vor oferi vor fi preluate și 
controlate de către cei din cadrul organizaţiei. 

Auzi un sunet venind din camera din stânga. Pași ușori, mai 
degrabă legănaţi, care cu siguranță nu aparțineau unui bărbat de 
statura lui Mørck. 

Făcu un pas înainte și aruncă o privire peste umărul femeii uimite 
când apăru în fața ei, cercetând repede camera de zi care era goală. 

— Bună seara, Nete, spuse el, întorcându-se și privind-o fix în față. 
Ochii ei erau mai șterși decât își amintea, cenușii și lipsiți de lumină. 
Devenise mult mai lentă, trăsăturile ei nu mai erau la fel de fine și 
unghiulare ca înainte, proporțiile erau marcate de timp. Era de 
aşteptat. 

— Regret să dau buzna așa peste tine, dar ușa era deschisă și mi-am 
permis. Sunt sigur că nu te deranjează. Am bătut, desigur, dar trebuie 
că nu ai auzit. 

Ea clătină încet din cap. 

— Noi doi suntem prieteni vechi, nu-i așa, Nete? Curt Wad va fi 
întotdeauna binevenit în casa ta, nu-i așa? 

El zâmbi în timp ce ea îl privea uluită, apoi examină camera mai 
atent. Nimic ieșit din comun, în afară de cele două cești de pe masă și 


Carl Mørck care nu era nicăieri la vedere. Privi fix la cești. Una era 
aproape plină. Cafea neagră, plină ochi. Cealaltă era pe jumătate 
goală. 

Curt se apropie de masă, asigurându-se că Nete rămase pe loc. 
Întinse mâna şi atinse ceaşca de cafea. Era mai mult călduță decât 
fierbinte. 

— Unde este Carl Mørck? întrebă el. 

Părea înspăimântată. De parcă Mørck era ascuns într-un colţ, 
urmărindu-i. Se uită din nou în jurul camerei. 

— Unde este? repetă el. 

— A plecat cu puţin timp în urmă. 

— Nu, nu a plecat, Nete. L-aș fi văzut părăsind clădirea. Așa că te 
mai întreb o dată: unde este? Și ar fi indicat să-mi răspunzi. 

— A ieșit pe ușa din spate. Nu știu de ce. 

Curt rămase nemișcat o clipă. Oare Mørck își observase 
urmăritorul? Fusese cu un pas înaintea lor în tot acest timp? 

— Arată-mi uşa din spate, porunci el, lăsând-o să meargă în față. 

Îşi duse mâna la sân şi trecu ezitând pe lângă spre bucătărie. 

— Acolo, spuse ea, făcând un gest spre ușa din colț. 

Era evident că nu se simțea bine. Curt putea să-i înțeleagă starea de 
rău. 

— Deci pe aici a plecat, nu-i aşa? Adică a mutat toate aceste sticle, 
coșul de legume şi punga de gunoi, apoi le-a pus înapoi pe toate? Îmi 
pare rău, Nete, dar mă tem că nu te cred. 

El își puse mâinile pe umerii ei și o răsuci brusc spre el. Ea își lăsă 
privirea în pământ și nu era de mirare. Târfulița proastă era o 
mincinoasă înnăscută. Întotdeauna fusese. 

— Unde este Carl Mørck? repetă el, luând o seringă din buzunar, 
scoțând capacul și punându-i acul la gât. 

— A ieșit pe ușa din spate, spuse ea din nou, în șoaptă. 

Și apoi înfipse acul în gâtul ei și apăsă pistonul până goli jumătate 
din conținutul seringii. 

În doar câteva secunde ea începu să se clatine, mai apoi se prăbuși 
precum o păpușă din zdrenţe. 

— Deci, acum ești a mea, Nete Hermansen. Dacă ai ceva să-mi 
împărtășeșşti, te asigur că va rămâne între noi doi. Mă înţelegi? 

O lăsă căzută grămadă pe podea și se întoarse pe hol, unde stătu o 
clipă nemișcat, ascultând și cel mai slab sunet care l-ar fi putut alerta. 
Sunetul respirației, scârțâitul unei podele, sunete înfundate. Dar nu 
auzi nimic. Se întoarse în sufragerie. Cândva erau două camere, acum 
unificate. Era ușor vizibil pe tavanul care încă mai purta linia de 
demarcaj al camerelor. Pe atunci, mai exista probabil o ușă în colțul 
îndepărtat al camerei care dădea spre hol, care acum nu mai era. 

Per ansamblu, era o casă care se potrivea unei femei de vârsta și 


statutul social al lui Nete. Nici prea de modă veche, nici prea 
modernă. Un ceas cu pendul lângă un CD-player. CD-uri cu muzică 
clasică, dar și vreo două albume mai populare pe care gusturile lui 
Curt le-ar exclude. 

Privi din nou la ceștile de pe masă, apoi se aşeză. Încercă să 
intuiască unde ar fi putut merge Carl Mørck și ce ar fi trebuit să facă 
pentru a-l găsi din nou și, între timp, luă prima ceașcă și bău din ea. 
Cafeaua avea un gust amar și o puse jos cu repulsie. 

Scoase din buzunarul pantalonilor mobilul cu linia securizată. 
Poate că ar fi bine să trimită pe cineva la sediul poliției să verifice 
dacă Mørck s-a întors cumva acolo, într-un mod ciudat și inexplicabil. 
Se uită la ceas. Sau poate să trimită pe cineva la casa lui Mørck din 
Allerod. Se făcea târziu. 

Curt îşi lăsă capul în jos. Era frânt. Vârsta își spunea cuvântul. Și 
apoi observă o pată minusculă, pierdută pe modelul cu roşu și auriu 
de la picioarele lui. Părea proaspătă. Ciudat, se gândit el și atinse cu 
degetul arătător pentru a vedea dacă este uscat. 

Nu era. 

Îşi privi amuzat vârful degetului, încercând să înțeleagă ce se 
întâmplă. 

De ce ar fi sânge proaspăt pe covorul lui Nete Hermansen? Ce se 
întâmplase? Era Mørck încă aici? 

Brusc, se ridică, se duse în bucătărie și se uită la Nete, întinsă acolo 
pe podea. Își simți gura uscată, iar apoi fu cuprins brusc de o stare de 
greață. Își frecă obrajii şi bău apă direct de la robinet, umezindu-și 
fruntea sprijinindu-se de tejghea. Nu era de mirare, pentru că orele 
cumplite prin care trecuse în ultima zi și noapte își făceau simțită 
amprenta. 

Se adună și luă a doua seringă cu Propofol, asigurându-se că este 
pregătită înainte de a o pune înapoi în buzunar. În caz de nevoie, 
putea înjunghia un atacator în câteva secunde. 

Ieși pe hol, cu prudență, mergând încet de-a lungul lui. Deschise 
ușor prima ușă, și găsi un pat deranjat, plin de grămezi de 
încălțăminte şi lenjerie. 

Merse în continuare până la a doua ușă, iar aici găsi un munte de 
lucruri dintr-o viaţă anterioară: haine, genţi de mână, paltoane. Orice 
şi-ar fi putut dori o doamnă de societate, acum toate puse pe rafturi, 
umeraşe şi cârlige. 

Nici aici nu e nimic, își zise el, închizând ușa în spatele lui, ca apoi 
să simtă din nou același miros dulce scârbos pe care-l adulmecase 
atunci când intrase pentru prima dată în apartament, doar că aici era 
mai puternic. Mult mai puternic. 

Făcu o pauză, adulmecând aerul. Simţurile îl conduseră spre 
biblioteca din capătul îndepărtat al holului. În mod bizar, era aproape 


goală. Câteva exemplare vechi din Reader's Digest și câteva 
săptămânale vechi, în rest nimic. Nu putea să-și dea seama de sursa 
mirosului. 

Curt se apropie și inspiră adânc. Era dificil de identificat, un văl 
subțire în aer, precum mirosul persistent de pește sau curry de la cina 
din ziua anterioară. 

Probabil un șoarece mort în spatele vreunei mobile. Ce altceva 
putea fi? 

Când se întoarse cu spatele pentru a cerceta în continuare camera 
de zi, se împiedică și aproape căzu. 

Privi în jos și descoperi un pliu ciudat în covoraș. Ca și cum ar fi 
fost făcut de deschiderea unei uși. Și acolo în mijloc era sânge. Nu 
sânge vechi, coagulat, ci roșu-închis și proaspăt. 

Se întoarse spre bibliotecă și se uită din nou la covoraș. 

Apoi, puse mâna pe partea laterală a bibliotecii și o îndepărtă de 
perete. 

Nu era grea. Se trezi privind la o ușă secretă. O ușă prinsă cu un 
bolț. 

Inima începu să-i bată cu putere. Simţi o emoție ciudată. De parcă 
această ușă reprezenta suma tuturor activităților ilicite, clandestine, 
care îi conturaseră întreaga viață de adult. Secretele sale despre copii 
nenăscuțţi și vieți nimicite. Fapte de care era mândru. Unii ar fi jigniți 
de un astfel de trecut, dar el simțea mândrie. În fața acestei uși 
ascunse, se simțea cumva în largul lui, deși gura îi era uscată și capul 
îi vâjâia. 

Le puse toate pe seama oboselii și trase bolțul afară. Ieși ușor, iar 
ușa se desprinse din cadru cu un sunet de aspirație. Un miros de 
rânced începu să-i umple nările. Privi de-a lungul cadrului și văzu că e 
căptușită cu fâșii de bandă izolatoare din cauciuc. Se împinse în ușă. 
Era greoaie, spre deosebire de celelalte din apartament și aparent nu 
fusese utilizată de ceva vreme. 

Simţurile lui Curt intrară brusc în alertă. Scoase seringa. 

— Mørck? întrebă, aventurându-se în liniște, fără să aștepte un 
răspuns. 

Apoi deschise ușa larg, iar imaginea pe care o văzu aproape că îi 
tăie picioarele. 

Deci aici era sursa mirosului, cauza lui fiind imediat atât de 
evidentă. 

Cuprinse cu ochii scena bizară din faţa lui. Trupul inert al lui Carl 
Mørck pe podea, capetele mumificate grotesc, cu părul prăfuit și 
fragil, buze retrase și dinți înnegriți. Cadavre stricate și stafidite, 
îmbrăcate în haine fine, cu feţe înghețate, așteptând ultima cină. Nu 
mai văzuse niciodată ceva asemănător. Orbite goale, care se holbau la 
cristal și argint. Piele transparentă, oase proeminente și tendoane 


groase. Degete strâmbe cu unghii galbene pe marginea mesei. Mâini 
care nu se vor mai întinde niciodată. 

Înghiţi în sec și intră în cameră. Mirosul era înțepător, deşi nici pe 
departe asemănător cu carnea putredă, iar acum îl recunoscu, 
amintindu-și cum a deschis cândva un dulap de sticlă care conținea 
păsări împăiate. Întruchiparea morții și eternității. 

Cinci mumii și două scaune goale. Curt se uită în jos la primul loc 
neocupat și văzu numele NETE HERMANSEN tipărit pe cartonașul cu 
nume. Nu era greu să-și imagineze pentru cine era rezervat celălalt 
scaun. Era aproape sigur că numele de pe plăcuţă era al lui. 

Cât de drăguță era. 

Se aplecă să examineze corpul inert al lui Mørck. Părul de pe 
tâmple și partea din spate a craniului erau năclăite de sângele care 
încă se scurgea din rană. Probabil că era încă viu. Puse două degete pe 
artera carotidă a polițistului și dădu din cap cu satisfacție, pe de o 
parte pentru că Nete îi legase foarte eficient braţele și picioarele cu 
bandă adezivă şi pe de altă parte pentru că pulsul era normal. Nu 
pierduse foarte mult sânge. Desigur, primise o lovitură urâtă, dar una 
care provoca eventual o contuzie. 

Curt privi din nou la scaunul gol, destinat să fie al său. Noroc că 
ignorase invitația ei de atunci, cu ani în urmă. Încercă să-și 
amintească exact câtă vreme trecuse, dar se trezi pierdut în timp. 
Trebuie să fi trecut cel puţin douăzeci de ani. Nu e de mirare că 
oaspeţii păreau obosiţi. 

Chicoti la propriul său umor negru în timp ce se întoarse prin hol 
în bucătărie, unde își apucă ferm gazda inconștientă de sub axile. 

— Hai, Nete, sus cu tine. În sfârșit a venit vremea pentru petrecerea 
ta. 

El o trase înapoi în camera închisă și o puse pe scaunul din capul 
mesei, locul pe care îl rezervase pentru ea. 

Din nou, se simţi rău și rămase o clipă respirând adânc pentru a se 
aduna și îşi luă geanta de lângă ușa din față. Apoi se întoarse în 
cameră și închise ușa în urma lui. Cu nonșalanța unui medic, aruncă 
geanta pe masă şi scoase din ea o seringă nouă și o fiolă de 
Flumazenil. O doză modestă din antidot și Nete avea să revină în 
prezent. 

Ea tremură ușor în timp ce el îi apăsa tija seringii, deschizând ochii 
cu ezitare, de parcă își dădu imediat seama că realitatea va fi 
copleșitoare. 

Curt îi zâmbi și-i lovi ușor obrazul. Peste câteva minute va fi 
suficient de lucidă pentru a vorbi. 

— Și ce să facem cu acest Carl Mørck? se gândi el cu voce tare, 
aruncând o privire spre cameră. Ah, un scaun în plus. 

Dădu din cap politicos spre adunarea înfiorătoare de cadavre, în 


timp ce trase scaunul din colț. Pe tapiţerie erau pete întunecate. 

— Doamnelor și domnilor, sunt încântat să vă anunţ că avem un 
nou invitat în mijlocul nostru. Îl veţi face să se simtă binevenit, nu-i 
aşa? spuse el teatral, ridicând scaunul și așezându-l în capul mesei 
lângă Nete. 

Apoi se aplecă și puse mâna pe detectivul rănit, care îi provocase 
atâtea probleme și îl ridică în poziție așezată, în ciuda greutăţii 
considerabile. 

— Vă rog să mă scuzaţi, spuse el către unul dintre cadavre, ce 
părea să fi fost cândva un bărbat, în timp ce întinse mâna peste masă. 
Invitatul nostru pare să aibă nevoie de reîmprospătare. 

Luă carafa de apă, o ridică deasupra capului lui Carl, scoase dopul 
şi-i udă scalpul însângerat cu apa veche de douăzeci de ani care 
desenă delte colorate pe fața lui palidă. 

Carl își reveni în câteva secunde, dar în mai multe etape. Simți mai 
întâi apa aruncată în față, apoi durerea care îi străpunse craniul, 
durerea de la nivelul cotului și antebraţului pe care le folosise pentru 
a para lovitura. Lăsă capul în față, cu ochii încă închiși. Se mișca între 
conștiență și leșin, resimțind un disconfort general, pe care nu-și 
amintea să-l mai fi simţit vreodată până atunci. Gâtul îi era uscat, 
imaginile se succedau în mintea lui, lumini ameţitoare și valuri de 
culori. Se simţea groaznic, cu o puternică stare de greață și o mie de 
voci mărunte care-l avertizau că, dacă va deschide ochii, situaţia va 
deveni și mai gravă. 

Și apoi auzi o voce distinctă față de restul. 

— Hai, Mørck, adună-te! 

O voce care nu aparținea locului în care credea că se află. 

Deschise ochii încet și văzu ca prin ceață cum o siluetă se 
materializa gradual, până când dintr-odată se trezi că priveşte un 
cadavru uman mumificat, cu gura căscată într-un țipăt strangulat. 

Imaginea îl făcu să geamă și-l aduse în stare de alertă, în timp ce 
ochii lui încă se chinuiau să se concentreze în timp ce treceau de la un 
cadavru stafidit la celălalt. 

— Ai parte de o companie plăcută, nu-i așa, inspectore? spuse 
vocea de deasupra lui. 

Carl încercă să-și miște capul, testând mușchii gâtului, dar durerea 
îl opri. Ce naiba era asta? Dinţi expuși şi cadavre peste tot. Unde era? 

— Dă-mi voie, spuse vocea şi simți o mână apucându-l de păr și 
forțându-i capul pe spate, cu o smucitură urâtă. 

Se simţea de parcă toate terminaţiile nervoase urlau simultan. 

Bătrânul pe care-l privea acum nu părea foarte diferit față de 
cadavrele de la masă. Avea pielea uscată și zbârcită, culoarea din 
obraji dusă pe veci, ochi care odată erau plini de dorință acum 
reflectau doar moarte. Trecuse doar o zi şi totuşi Curt Wad era 
schimbat. 

Întrebările se învălmășeau în mintea lui. Cum ajunsese el acolo? 
făcuseră Wad și Nete front comun până la urmă? Dar nu fu în stare să 
emită niciun sunet. 

Şi până la urmă, de ce să se obosească? Prezenţa lui Curt Wad era 
suficientă ca răspuns. 

— Bine ai venit la petrecere, spuse bătrânul, trăgându-i capul într-o 


parte. După cum vezi, Carl, ești în compania gazdei noastre. Și încă 
mai respiră, așa că sunt sigur că ne vom distra de minune. 

Carl privi lung chipul lui Nete Hermansen. Stătea gârbovită, fără 
vlagă și cu maxilarul deschis. 

Trecu cu ochii peste întregul ei corp. Era imobilizată, ca și el, cu 
trunchiul legat de scaun cu bandă adezivă şi cu picioarele legate. 

— Nu stai comod, Nete, spuse Curt Wad, luând rola de bandă 
adezivă. 

Se auziră sunetele benzii desprinse, în timp ce îi fixă brațele pe 
rezemătoare. 

— Mă bucur că ai păstrat pentru tine cel mai bun scaun, râse el, 
așezându-se pe singurul scaun rămas gol. 

— Doamnelor și domnilor, permiteţi-mi să vă urez bun venit 
tuturor. Cina este servită. Bon appétit! 

Îşi ridică paharul gol şi-l îndreptă către fiecare membru al adunării. 

— Poate dorești să mă prezinţi oaspeţilor tăi, Nete? întrebă el, 
îndreptându-și atenţia către carcasa umană în sacou din tweed prăfuit 
şi mâncat de molii, aflată la capătul opus al mesei. 

Îl cunosc pe Philip, desigur, spuse el ridicând paharul. Skål, vechiul 
meu prieten. Niciodată să nu vă faceți griji, atâta timp cât Nørvig 
conduce ședința, cam așa spuneam noi mereu. 

Izbucni în hohote de râs. Lui Carl îi venea să vomite. 

Curt Wad se întoarse să-și înfrunte gazda. 

— O, dragă, Nete, nu te simţi în largul tău? Poate mai dorești puțin 
Flumazenil? Arăţi cam trasă la față. Trebuie să spun că te-am văzut în 
formă și mai bună. 

Ea răspunse ceva șoptit, dar Carl nu desluși conținutul. Părea să fi 
spus „Așa crezi tu”. 

Nici Wad nu auzi răspunsul, dar expresia lui era schimbată. 

— Ajunge cu distracţia. Văd că aveai planuri pentru noi toți, Nete, 
și, având în vedere ceea ce intenționai să faci, sunt cu atât mai 
încântat să fiu astăzi aici, când am dorit eu să fiu. Vă spun ce se va 
întâmpla acum. Voi doi îmi veţi spune pe scurt ce fel și cât de multe 
informaţii ați transmis în exterior despre munca mea. În baza a ceea 
ce îmi veți spune, voi putea evalua amploarea pagubelor și mă voi 
gândi la modul în care oamenii mei vor putea să restabilească ordinea 
şi să reînnoiască credința în misiunea noastră. 

Carl se uită la el ca prin ceață, încă luptându-se să-și recâștige 
simțurile. Încercă să respire cât mai regulat, dar abia când începu să 
inspire prin colțul gurii, simţi o mică îmbunătăţire, mai mult control 
asupra senzaţiilor ciudate pe care le simţea în corp. Deveni mai 
conștient de mișcările sale, începu să simtă cum înghite, resimți 
amorțeala de la ceafa și-și simți cerul gurii. Putea respira mai adânc 
acum. 


— Eşti plin de rahat, scuipă el. 

Wad îl auzi, dar pur și simplu râse. 

— A, deci vorbeşte. Ce progres minunat. Nu ne grăbim, dar hai să 
începem cu tine, în regulă, Carl? spuse uitându-se în geanta lui de pe 
masă. Nu voi face un secret din faptul că aceasta va fi ultima ta 
noapte. Inutil să spun că este valabil pentru amândoi. Cu toate 
acestea, vă promit că, dacă veţi coopera cu mine, moartea va fi atât 
rapidă, cât și lipsită de durere. Dacă nu... 

Scoase din geantă un bisturiu. 

— Trebuie să spun mai multe? Sunt sigur că știți că instrumentul de 
aici nu-mi este deloc necunoscut. 

Nete încercă să vorbească din nou, dar aparent era încă prea 
confuză. 

Carl se concentră pe bisturiu şi încercă să se adune. Își răsuci 
încheieturile sub banda adezivă, dar era complet lipsit de putere. Se 
strădui să-și schimbe centrul de greutate, dar corpul lui nu era dispus 
să reacționeze. Nu știa dacă să râdă sau să plângă. 

Ce dracu' se întâmplă cu mine? se întrebă. Astea sunt urmările 
contuziei? Asta să fie? 

Se uită spre Curt Wad. Văzu cum îi curge transpiraţia pe nas. De la 
oboseală îi tremurau mâinile? 

— Spuneţi-mi cum v-aţi găsit. Ai luat legătura cu poliția, Nete? 
întrebă Wad și își şterse fruntea râzând. Nu, nu cred că ai făcut-o. La 
urma urmei, ai destule de ascuns aici, nu-i așa? Întinse mâna, indicând 
scena macabră. Şi cine sunt toți acești nefericiți de aici, acești oameni 
lipsiți de șansă, cu care ai vrut să-mi împart eu eternitatea? Cel de 
acolo, de exemplu. Mă întreb ce fel de vierme a fost la viața lui? 

Arătă cu degetul cadavrul de vizavi. Ca și ceilalți, era bine fixat pe 
scaun, deși nu mai stătea în poziție verticală. Un individ fără formă, a 
cărui structură de odinioară rămase ușor detectabilă în ciuda trecerii 
timpului. 

Curt Wad zâmbi, apoi își puse mâna la gât brusc, de parcă ar fi fost 
pe punctul de a vărsa sau ar fi intrat în insuficiență respiratorie. Carl 
ar fi făcut același lucru dacă ar fi putut să-și elibereze mâinile. 

Wad îşi curăță gâtul de câteva ori și își șterse din nou fruntea. 

— Spune-mi ce documente ai, Mørck. Ai găsit ceva interesant în 
arhiva mea? 

Ridică bisturiul și tăie în fața de masă. Instrumentul era 
înspăimântător de ascuţit. 

Carl închise ochii. Deocamdată nu avea intenţia să plece dintre cei 
vii, dar dacă într-adevăr acesta era momentul în care trebuia să o facă, 
avea să plece în glorie. Wad nu avea să scoată de la el niciun cuvințel 
mai mult decât decisese el însuși să spună. 

— Deci, ai ales să taci. Foarte bine. Când voi fi terminat cu 


amândoi, îi voi chema pe oamenii mei și îi voi instrui să vă ia 
cadavrele, deși... 

Wad privi în gol în fața sa și inspiră adânc de câteva ori. Nu se 
simţea deloc bine. Își desfăcu nasturele de sus al cămășii. 

— ... deși ar fi păcat să încheiem așa o reuniune frumoasă, 
concluzionă el. 

Carl nu îl ascultă. Se concentră să respire regulat. Inspiră prin 
colțul gurii, expiră pe nas. Camera parcă nu se mai învârtea atât de 
repede. Se simțea groaznic şi era al naibii de conștient de lucrul 
acesta. 

Apoi, Nete Hermansen prinse viață. Rosti brusc o frază neașteptată. 

— Ai băut cafeaua! spuse ea, răgușită, privindu-i cu răceală chinul. 

Bătrânul rămase o clipă înțepenit, apoi dădu pe gât niște apă și 
inspiră avid aer. Era agitat şi nesigur şi Carl știa exact cum se simte. 

Nete scoase câteva sunete care ar fi putut trece drept râs. 

— Văd că încă a mai avut efect. Nu mai eram sigură. 

Bătrânul privi în jos și o fixă cu ochi pătrunzători care exprimau 
orice, dar nu slăbiciune. 

— Ce ai pus în cafea, Nete? întrebă el. 

Răspunsul fu mai mult un râs. 

— Dă-mi drumul și îți spun. Dar nu sunt sigură că te va ajuta. 

Curt Wad scoase mobilul din buzunar și formă un număr, cu ochii 
încă fixați pe Nete. 

— Spune-mi ce era în cafeaua aceea, Nete, altfel voi fi obligat să 
fac o incizie. Mă înţelegi? În foarte scurt timp, unul dintre oamenii 
mei va fi aici şi-mi va administra un antidot. Spune-mi şi-ţi dau 
drumul. Și atunci vom fi chit. 

Se așeză o clipă, așteptând să i se răspundă, apoi închise telefonul 
şi formă din nou. lar când nu i se răspunse, formă frenetic un alt 
număr. Şi tot nimic. 

Carl simți cum i se tensionează diafragma. Inspiră, cât putu de 
adânc. Durerea era înfiorătoare, dar, în timp ce expira, crampele de la 
mușchiul limbii și al gâtului păreau să dispară și se simţi ușurat. 

— Dacă îți suni gorilele, vei aştepta mult și bine, scuipă el, 
privindu-l pe Wad drept în față. 

Era evident că bărbatul nu avea habar despre ce vorbea. 

Carl zâmbi. Îi venea greu să nu o facă. 

— Sunt toți în arest. Am găsit lista de membri ai Cauzei în camera 
aceea a ta. 

Chipul lui Wad deveni negru și crispat. Înghiți greu de două ori, 
examinând febril încăperea, iar aerul de superioritate îi dispăru brusc 
din trăsăturile feţei. Tuși de câteva ori, apoi își ridică capul și-l privi 
pe care în ochi, plin de ură. 

— Mi-e teamă că trebuie să-l elimin pe unul dintre oaspeţii tăi, 


Nete, suspină el. Și când voi fi terminat cu el, îmi vei spune cu ce m-ai 
otrăvit. Ai înțeles? 

Îşi îndreptă corpul lung şi osos și își împinse înapoi scaunul. Ţinea 
bisturiul ferm în mâinile albite. Carl coborî privirea, nedorind să-i 
ofere măcelarului său plăcerea de a-l privi în ochi atunci când începea 
să taie. 

— Cum îndrăznești să-mi spui pe nume? se auzi vocea iritată a lui 
Nete. Nu-mi place tonul tău familiar, Curt Wad. Nu mă cunoști. Nu mă 
cunoşti deloc. Respirația ei era neregulată, dar vocea îi era clară 
acum. Înainte de a te ridica, cred că ar trebui să te prezinți 
corespunzător doamnei de lângă tine, aşa cum ar trebui să facă un 
domn. 

Bătrânul o privi cu ochii goi, apoi se întoarse și inspecta cartonașul 
cu numele. Clătină din cap. 

— Gitte Charles. Mă tem că numele acesta nu-mi spune nimic. 

— În acest caz, cred că ar trebui să te uiţi la ea mai atent. Uită-te la 
ea, bestie! 

Carl ridică privirea și-l văzu pe Wad întorcându-și faţa spre 
cadavru, ca în reluare, aplecându-se și întorcându-se peste masă 
pentru a vedea mai bine trăsăturile femeii. Își puse mâinile strâmbe pe 
capul mumiei și îl îndreptă spre el. Se auzi un trosnet uscat. 

Şi apoi îi dădu drumul. 

Încet, se lăsă din nou în scaun, cu gura căscată, cu ochii pierduţi. 

— Dar... este Nete, se bâlbâi el, încleștându-și brusc mâna în piept. 

Și cu asta păru să-și fi pierdut controlul asupra mușchilor faciali. 
Expresia i se schimbă brusc, chipul devenindu-i aproape deformat. 
Umerii îi căzură şi tot ceea ce fusese Curt Wad acum se prăbușea. 

Capul îi căzu în timp ce se chinuia să respire. Și apoi se prăbuși în 
față. 

Rămaseră tăcuți, privind la ultimele lui spasme. Încă mai respira, 
dar nu pentru mult timp. 

— Sunt Gitte Charles, spuse femeia, întorcându-se către Carl. 
Singura persoană de la această masă pe care am ucis-o eu este Nete 
Hermansen. A fost eu sau ea, nu a fost o crimă. O singură lovitură cu 
ciocanul, așa intenționa ea să mă ucidă. 

Carl încuviință din cap, dându-și seama că nu vorbise niciodată cu 
Nete. Acest lucru părea să explice multe. 

Stătură o vreme în tăcere, privind în gol spre ochii lui Curt Wad 
care încă mai clipeau și la mișcarea toracelui chinuindu-se să respire. 

— Cred că știu cine sunt toți acești oameni, spuse Carl în cele din 
urmă. Pe care dintre ei îi cunoșteai? 

— În afară de Nete, doar pe Rita, spuse ea indicându-i cadavrul 
micșorat de lângă Carl. Abia când ai venit și m-ai interogat, am înțeles 
legătura dintre numele de pe cartonașe și persoanele care au trecut 


prin viaţa lui Nete. Eu am fost doar una dintre ele. 

— Dacă ieşim de aici, va trebui să te arestez. Ai încercat să mă 
omori cu acel ciocan și asta nu este totul, cred eu, spuse Carl. Nu știu 
ce ai pus în cafea, dar poate că m-ai rezolvat și pe mine. 

Dădu din cap spre Wad, ale cărui pleoape care se mișcau vag 
indicau că viaţa din el era acum aproape stinsă. Cocktailul de otravă, 
vârstă și șoc s-a dovedit letal. 

Timpul se scurge, se gândi Carl, și de ce ar mai conta? Viaţa lui 
Curt Wad pentru viaţa lui Assad. S-a făcut dreptate. 

Femeia de lângă el clătină din cap. 

— Ai băut puţin. Sunt destul de sigură că nu te va ucide. Extractul 
era vechi. 

Carl o studie nedumerit. 

— Gitte, trăieşti viaţa lui Nete de douăzeci și trei de ani. Cum ai 
reuşit să faci asta? 

Încercă să râdă. 

— Întotdeauna a existat o oarecare asemănare între noi. Desigur, 
eu eram mai în vârstă cu câţiva ani și destul de uzată la vremea la 
care s-a întâmplat. Dar în scurt timp mi-am revenit. Câteva luni în 
Mallorca și m-am adaptat perfect în peisaj. Mi-am decolorat părul și 
mi-am cumpărat haine frumoase pentru garderoba mea. Totul mi se 
potrivea perfect. Preferam de departe viaţa lui Nete față de a mea. 
Evident, mi-a fost teamă că nu trec de controlul pașapoartelor. Și în 
bancă, şi multe alte locuri din afară. Dar știi ce? Am descoperit că în 
Copenhaga nimeni n-o cunoştea bine pe Nete. Atâta timp cât îmi 
aminteam să șchiopătez un pic, asta părea a fi singurul lucru pe care 
oamenii l-au observat. lar musafirii aici de față nu mai spuneau 
oricum nimic. Am găsit cantități mari de formol în bucătărie, așa că 
nu mi-a fost greu să ghicesc ce intenționase Nete să facă. I-am îndopat 
pe toţi, ca să opresc procesul de putrefacție şi vezi aici rezultatul. Toţi 
stau frumos, exact acolo unde au fost puşi. Ce altceva puteam face? 
Să-i fac bucăţi și să-i arunc la gunoi, să risc să fie găsiți din 
întâmplare? Am decis că Nete s-a gândit la toate. Și acum suntem aici 
cu ea și nu putem scăpa. 

Începu să râdă isteric. Reacţia era uşor de înţeles. Reușise să ducă o 
viață dublă mai bine de două decenii. Și la ce-i servise? Acum era aici, 
legată fedeleș într-o cameră izolată de restul lumii. Nu conta cât ar fi 
urlat. Nu-i putea auzi nimeni. Deci, cine avea să-i găsească? Și când? 
Rose era singura persoană care știa unde ar putea fi, dar tocmai îi 
dăduse o săptămână liberă. Care erau șansele? 

Privi în direcţia lui Curt Wad, care se uită brusc la ei, cu ochii larg 
deschiși. Un tremur îi străbătu corpul ca și cum ar fi încercat să 
strângă tot ceea ce-i mai rămăsese din puterile lui. Apoi se rostogoli și 
își aruncă mâna spre Gitte Charles într-o convulsie finală, agonizantă. 


Carl îl auzi pe Curt Wad murind. O horcăială scurtă și apatică. O 
răsuflare minusculă de aer. Și apoi bărbatul rămase nemișcat, cu ochii 
goi pironiți în tavan. Ochi care supravegheaseră omenirea și 
împărțiseră ființele umane în vrednici și nevrednici. 

Carl inspiră adânc. Poate a ușurare sau poate a deznădejde. Nu 
putea spune. Întoarse capul către femeia de lângă el. Bisturiul era 
înfipt în gât. Nu scosese niciun sunet. 

Totul era doar tăcere. 

Timp de două nopți stătu înmormântat cu aceste șapte cadavre. Și 
în fiecare moment gândurile lui erau în altă parte. Cu oamenii care 
acum știa că îi erau mai dragi decât crezuse vreodată. Assad, Mona și 
Hardy. Și chiar și Rose. 

Când veni și a treia noapte peste figurile lipsite de viață de lângă el, 
renunță la orice speranţă. Nu era greu. Doar să adoarmă. Și va dormi 
pentru totdeauna. 

Se trezi în ţipete puternice și cu oameni care îl scuturau. Nu știa 
cine sunt, dar spuneau că sunt de la PET. Unul dintre ei îi puse 
degetele la gât să-i verifice pulsul, văzând imediat cât de slab era. 

Doar când i-au dat să bea apă, se simți ușurat că supraviețuise. 

— Cum? rosti el, cu un foarte mare efort, în timp ce-i eliberau 
picioarele. 

— Vrei să spui cum te-am găsit? Am făcut o mulțime de arestări. 
Tipul care te-a urmărit până aici și l-a informat pe Curt Wad a început 
brusc să vorbească, răspunse o voce. 

Am fost urmărit? repetă Carl în sinea lui. A permis el cuiva să-l 
urmărească? 

Se simţea deja prea bătrân pentru tot circul ăsta. 


EPILOG 

Era una dintre acele zile pe care Carl le detesta cel mai mult. Noroi 
de decembrie pe străzi și luminile decoraţiunilor de Crăciun peste tot. 
De ce atâta agitaţie doar pentru că apa devine albă și de ce centrele 
comerciale abuzează lipsite de scrupule de resursele energetice ale 
lumii și așa aflate în scădere? 

Era un rahat totul, iar dispoziţia lui era de mult stricată. 

— Ai vizitatori, anunță Rose din ușă. 

Se învârti, gata să-și exprime nemulțumirea. Care era problema cu 
oamenii? Nu puteau să sune mai întâi? 

Iar starea lui, oricum de rahat, fu înrăutăţită de apariția lui Børge 
Bak. 

— Ce naiba vrei? Ai găsit un cuţit nou cu care să mă înjunghii în 
spate? Cum ai trecut de... 

— Am adus-o pe Esther cu mine, spuse Bak. Dorește să-ți 
mulțumească. 

Carl se opri brusc și se uită la femeie, care făcu câțiva pași în față. 

Purta o eșarfă colorată în jurul capului și gâtului și care lăsa să se 
vadă doar puţin din chipul ei. Mai întâi partea care era doar uşor 
depigmentată și umflată, apoi partea pe care chirurgii plasticieni o 
trataseră intens şi care era încă o suprafață acoperită de o crustă 
neagră, parțial acoperită de bandaje. Ea îl privi cu un ochi strălucitor, 
celălalt fiind închis. ÎI deschise încet, ca și cum ar fi încercat să nu îl 
șocheze. Era de culoare alb lăptos și mort, lipsit de strălucire. Și totuși 
văzu un zâmbet. 

— Børge mi-a spus cum te-ai asigurat că Linas Verslovas a dispărut. 
Vreau să îţi mulțumesc. Nu m-aş mai fi simţit în siguranță nicăieri 
dacă rămânea prin preajmă. 

Avea un buchet de flori în mână. Carl întinse mâna să le accepte cu 
modestia de rigoare, când ea întrebă dacă putea să-l vadă Assad. 

Carl încuviință din cap spre Rose și, în timp ce ea plecă să-l aducă, 
așteptară în tăcere. 

Cam atât la capitolul mulțumiri. 

Assad apăru și nu rosti niciun cuvânt în timp ce femeia se prezentă 
și-i explică de ce venise. 

— Mulţumesc mult, Assad, spuse ea, ținând florile. 

Trecu un moment înainte ca Assad să-și întindă braţul stâng, iar 
apoi pe celălalt ca să poată apuca bine buchetul. 


— Acest lucru mă face foarte fericit, spuse el. 

Capul încă îi tremura ușor când vorbea, dar făcea progrese. Zâmbi 
încurcat și încercă să ridice mâna dreaptă în semn de recunoaștere, 
dar nu reuși. 

— Dă-mi voie să le pun în apă, Assad, spuse Rose, în timp ce Esther 
Bak îi dădu o îmbrăţișare și-și luă rămas-bun de la amândoi. 

— Ne vedem în curând. Încep de la întâi ianuarie, în depozitul de 
obiecte furate. Este și ăsta un soi de muncă de poliţist, înregistrarea 
lucrurilor furate de hoţi, spuse înainte de plecare Bak. 

Iisuse Hristoase! Børge Bak în subsolul lui Carl. 

— Aici ai corespondenţa, Carl. Ai primit chiar azi o carte poștală. O 
să-ți placă poza, sunt sigură. Și după ce verifici tot, vom putea 
continua, OK? 

Rose îi înmână cartea poştală. Imaginea reprezenta o pereche de 
țâţe gigantice bronzate și acoperite discret de fraza Zile fericite în 
Thailanda. În rest era un amestec de plaje, palmieri și felinare 
colorate. 

Carl o întoarse cu emoție. 


Totul e în regulă, Carl! 

Sunt bunul tău văr, care te salută de aici din Pattaya să-ţi 
spună că acum am terminat de scris povestea mea (a noastră) 
despre moartea bătrânului. Tot ce îmi trebuie acum este un 
contract cu o editură. Cunoști ceva doritori? 

Salutări, prietene! 

Ronny 


Carl clătină din cap. Se pare că veselia lui Ronny nu cunoştea 
limite. 

Aruncă vederea în coșul de gunoi și se ridică. 

— De ce este atât de important să mergem acolo, Rose? Nu văd 
rostul, dacă mă întrebi pe mine. 

Stătea pe hol, în spatele lui Assad, ajutându-l să-și îmbrace geaca. 

— Pentru că Assad și cu mine avem nevoie de asta, OK? 

— Tu stai în spate, îi porunci ea cinci minute mai târziu, după ce 
luă minusculul Ford și-l parcă pe jumătate urcat pe trotuarul din fața 
sediului poliţiei. 

Carl înjură, fiind nevoit să încerce de două ori să se strecoare în 
micul Ka. Marcus Jacobsen și bugetul său de rahat. 

Merseră zece minute infernale într-un trafic intens, reușind să-și 
facă loc respectuos, în timp ce Rose experimenta noi reguli de 
circulație. 

În cele din urmă, intră pe strada Kapelvej și aproape că răsturnă 
vehiculul într-o parte într-un spațiu dintre două mașini parcate ilegal. 


Zâmbi în timp ce scoase cheia și anunță că ajunseseră la destinaţie: 
Cimitirul Assistens. 

Mulţumesc Domnului Hristos pentru asta, se gândi Carl, 
extrăgându-se din Ford. 

— Aici este mormântul ei, spuse Rose și îl luă pe Assad de braţ. 

Mergea destul de încet prin zăpadă, dar în ultimele două săptămâni 
făcuse progrese semnificative. 

— Acolo, spuse ea, văzând mormântul de la distanță. Uite, Assad, 
au ridicat și piatra funerară. 

— Mă bucur, răspunse el. 

Carl dădu din cap. Cazul lui Nete Hermansen își pusese amprenta 
pe ei. Pe toți trei. Gândindu-se la asta, înţelegea de ce cei doi simțeau 
nevoia de o finalitate. Dosarul nr. 64 avea să rămână de-acum și 
pentru totdeauna în trecut, iar Rose hotărâse să facă o coroană de 
Crăciun din molid, conuri de pin și panglică roşie. Ce altceva? 

— Mă întreb cine ar putea fi? spuse ea, arătând spre o femeie cu 
părul alb care se îndrepta spre mormânt de pe o potecă alăturată. 

Odinioară fusese probabil considerabil mai înaltă, dar vârsta și 
povara vieții cântăreau acum greu pe coloana ei, gâtul fiindu-i 
aproape la nivel cu cu umerii. 

Se opriră pentru o clipă și priviră cum femeia căuta ceva într-o 
sacoșă, scoțând ceva care de la distanță arăta precum capacul unei 
cutii mici. 

Se aplecă și sprijini obiectul de piatra funerară. 

— Ce face? întrebă Rose cu voce tare, trăgându-i pe cei doi bărbați 
după ea. 

Văzură inscripţia de la zece metri. „Nete Hermansen 1937-1987”. 
Atâta tot. Fără data nașterii sau a decesului. Fără să-i fie menţionat 
numele de după căsătorie. Nici măcar un „Odihnească-se în pace”. 
Doar de atât fuseseră în stare cei care-i administrau moștenirea. 

— O cunoșteaţi? o întrebă Rose pe bătrână. 

Femeia încuviință din cap, în timp ce contempla zăpada de pe 
mormânt. 

— Există ceva mai trist decât un mormânt fără flori? 

Rose se îndreptă spre ea. 

— Poftiţi! spuse ea, înmânându-i coroana împodobită cu panglică. 
Este Crăciunul, așa că m-am gândit că ar fi frumos, îi explică ea. 

Femeia zâmbi și se aplecă cât putu să o pună lângă piatră. 

— Îmi pare rău, m-aţi întrebat dacă o cunosc pe Nete. Numele meu 
este Marianne Hanstholm și am fost profesoara lui Nete. Mi-a fost 
foarte dragă. De aceea trebuia să vin. Desigur, am citit totul despre 
asta în ziare. Toţi acei oameni îngrozitori pe care i-au arestat și omul 
din spatele tuturor, care a fost cauza suferințelor lui Nete. Mi-aș fi 
dorit să ne fi regăsit, dar am pierdut legătura, spuse ea întinzând 


braţele fragile. Presupun că așa este viața. Și cine sunteți 
dumneavoastră? 

Dădu din cap, cu ochii blânzi și un zâmbet cald pe buze. 

— Noi suntem cei care au găsit-o din nou, spuse Rose. 

— Pot să vă întreb ce anume aţi pus jos adineaori? întrebă Assad, 
pășind spre mormânt. 

— O, doar o mică amintire, pe care am considerat că ar trebui să o 
aibă cu ea. 

Se aplecă din nou cu dificultate, ridicând o bucată mică de lemn 
care, la prima vedere, arăta ca fundul unei untiere, pe care era scris 
ceva. 

O întoarse în mâini și o ţinu spre ei. 

SUNT SUFICIENT DE BUNĂ! 

Carl dădu aprobator din cap. 

Ştia cu certitudine că fusese. 

Cândva. 

Notes 


[1] 


Concept în filosofia lui Friedrich Nietzsche privind raportul moral dintre om și 
supraom (n.red.). 


[<—2] 


Domnii mei (în lb. germană, în original, n.red.). 


[<—3] 


Noroc (în lb. suedeză, n.red.). 


[+4] 


Interdicție profesională (în lb. germană, n.red.). 


